


DUMITRU STĂNILOAE (n. 16 noiembrie 1903 în Vlădeni, jud. Brașov; ț 4 octombrie 
1993, fiind înmormântat la mănăstirea Cernica). A urmat Facultatea de Teologie 
din Cernăuţi (1922-1927), unde a obţinut şi doctoratul cu teza Viața şi opera 
patriarhului Dosoftei al Ierusalimului şi legăturile lui cu Țările Româneşti, publicată 

Academia Teologică „Andreiană” din Sibiu, unde a predat Dogmatica, Apologetica, 
Teologia Pastorală şi Limba Greacă. A fost hirotonit diacon (1931), apoi preot 
(1932). În perioada ian. 1934 - mai 1945, s-a îngrijit, în calitate de redactor 
responsabil, de publicarea ziarului Telegraful Român. Concomitent, a îndeplinit 
funcţia de rector al Academiei Teologice „Andreiene” (1936-1946). La cererea 
autorităților comuniste a fost transferat la Facultatea de Teologie din Bucureşti 
(1 ian. 1947), urmându-l la catedra de Teologie ascetică şi mistică pe Nichifor 
Crainic, iar din anul 1949 a devenit profesor titular de Teologie dogmatică şi simbolică. 
A fost arestat în data de 4 septembrie 1958; închis la Jilava şi Aiud până în ianuarie 
1963, când este reintegrat la catedră până la pensionare, în anul 1973, în anii 
următori a fost profesor consultant pentru doctoranzi. A susținut importante 
conferinţe teologice în Atena, Tesalonic, Paris, Strasbourg, Bonn, Heidelberg, 
Tiibingen, Freiburg, Geneva, Oxford, SUA etc. Doctor Honoris Causa al Facultăţilor de 
Teologie ortodoxă din Tesalonic (1976), Belgrad (1982), Atena (1991), al Institutului 
Teologic „Saint Serge” din Paris (1981), al Universităţii din Bucureşti (1992). 
Membru corespondent (1990), apoi titular (1992) al Academiei Române. 

Cuvânt înainte 


Aplecarea cu viu interes asupra textelor publicate de 
Părintele Dumitru Stăniloae în paginile celui mai cunoscut 
şi longeviv periodic teologic din România, Telegraful Român, 
al cărui prim număr, la inițiativa mitropolitului Andrei 
Şaguna, a apărut la 3 ianuarie 1853, este un exercițiu spiri- 
tual aducător de mare bucurie sufletească şi de reală îmbo- 
găţire intelectuală. Din acest motiv, adunarea şi publicarea 
în volum a tuturor articolelor Părintelui Dumitru Stăniloae 
apărute de-a lungul vremii în Telegraful Român constituie o 
veche datorie morală şi o necesitate misionară, a căror îm- 
plinire devine acum o bucurie. 

Publicistica Părintelui Dumitru Stăniloae din perioada 
interbelică ne revelează un gânditor ortodox profund, ale 
cărui texte despre națiune, românism şi Ortodoxie surprind și 
astăzi prin actualitatea mesajului şi prin bogăţia 
conținutului. Începând cu ianuarie 1934, din înalta 
încredințare a mitropolitului Nicolae Bălan, Părintele 
Dumitru Stăniloae și-a asumat responsabilitatea conducerii 
ziarului Telegraful Român, în care a publicat de-a lungul tim- 
pului peste 450 de articole. Conţinutul acestora varia de la 
subiecte pur teologice sau privind evlavia creștină, până la 
atitudini de ordin cultural și social. Articolele teologice ale 
Părintelui Stăniloae, bine întemeiate documentar şi bogat 

argumentate, au contribuit în mod decisiv la edificarea zia- 
rului Telegraful Român ca important și puternic mijloc pas- 
toral-misionar al Bisericii noastre Ortodoxe. 

Printre alte teme importante abordate de Părintele 
Dumitru Stăniloae în paginile Telegrafului Român se regăsesc 
şi Uniaţia de la 1700, Al Doilea Război Mondial şi comunismul. 
Autorul evidenţiază consecinţele acestor dramatice eveni- 
mente asupra societăţii românești și a Bisericii Ortodoxe. 

Tot în paginile Telegrafului Român, între anii 1940-1942, 
Părintele Dumitru Stăniloae a luat o justificată şi necesară 
atitudine faţă de unele dintre opiniile filosofului român 
Lucian Blaga, distanțându-se de ideile necreştine ale acestuia 
exprimate în volumele Religie şi spirit şi Diferenţialele divine. 

Prin sutele sale de articole de fond, Părintele Stăniloae 
a făcut din Telegraful Român o adevărată tribună de apărare 
a valorilor spirituale ale Bisericii Ortodoxe Române, dar şi 
ale neamului și culturii românești inspirate de Ortodoxie. 
Instaurarea regimului politic comunist în România, în anii 
1944-1945, a pus însă capăt bogatei activități a Părintelui 
Dumitru Stăniloae la Sibiu. Articolele sale din Telegraful 
Român şi din revista Gândirea, precum și personalitatea sa 
demnă, inadaptabilă la compromisuri cu noul regim, l-au 
făcut incomod şi indezirabil pe Părintele Dumitru Stăniloae 
în ochii autorităților politice ale vremii, fiind înlocuit în mai 
1945 de la conducerea ziarului Telegraful Român. 

Articolele critice la adresa comunismului publicate încă 
din 1937, articole în care era demascată aproape profetic 
tirania unui regim ateu care înlocuia iubirea creștină cu 
ura de clasă, desfigurând astfel persoana umană, i-au atras 
Părintelui Dumitru Stăniloae mai mult de patru ani de deten- 
ție în lagărele comuniste (septembrie 1958 - ianuarie 1963), 

alături de alţi preoți slujitori şi oameni de cultură fideli va- 
lorilor creștine. 

Datorită gândirii teologice profunde şi mărturisitoare 
a Părintelui Stăniloae, gândire care răzbate nu doar din 
vasta sa operă dogmatică, ci și din valoroasa operă publi- 
cistică din Telegraful Român, adunată acum pentru prima 
dată în volum, s-a putut deschide o cale cu adevărat nouă 
reflecţiei teologice capabile să îmbrăţișeze nu doar marile 
teme ale credinţei creştine universale, ci și o variată proble- 
matică a realităților istorice imediate. 

Ținând seama de valoarea deosebită, atât documentară, 
cât şi de conţinut, a articolelor de largă respirație teologică 
și culturală încredințate de Părintele Stăniloae ziarului 
Telegraful Român, ele sunt publicate acum în trei volume sub 
titlul Cultură şi duhovnicie, graţie pasiunii şi priceperii 
tânărului teolog lon-Dragoș Vlădescu, care a îngrijit această 
primă ediţie a operei publicistice a Părintelui Dumitru 
Stăniloae. Binecuvântăm cu bucurie publicarea ei la Editura 
BASILICA a Patriarhiei Române ca omagiu pios adus me- 
moriei celui care a fost un mare apărător al valorilor sfinte 
ale credinţei ortodoxe şi ale spiritualității româneşti în vre- 
muri zbuciumate. 


DANIEL 
PATRIARHUL BISERICII ORTODOXE ROMÂNE 


La Sărbătoarea Sfintei Treimi, 
4 iunie 2012 





nana ia EI 





Cuvânt de mulţumire 


Cu ani în urmă, celebrul Alexander von Humboldt spu- 
nea: „Maturitatea unui popor se manifestă în momentul 
când îşi acceptă istoria, aşa cum este ea.” Din păcate scepti- 
cismul, boala secolelor noastre, îşi întinde uscăciunea peste 
toate aspectele vieţii. Fenomenul nu e limitat geografic, el 
are o răspândire generală, cu precădere în țările europene 
a căror cultură de tip creştin a produs odinioară cele mai 
grandioase manifestări ale unei civilizații reale şi îşi arată 
cu virulență sporită consecințele funeste. Nici România nu 
e scutită de ele. Mai grav decât orice, anii de înrobire comu- 
nistă au lăsat în urma lor, pe lângă multe alte moşteniri ca- 
tastrofale, un grav lichelism istoric, ducând la negarea 
tradiţiilor noastre, a moştenirii spirituale peste care trecem 
cu nepăsare, ca şi cum n-ar fi, dovedind o lipsă acută de ma- 
turitate socială, națională şi culturală. Nu se mai cunosc şi 
recunosc valorile trecutului, ele nu mai interesează. Istoria 
a dispărut până şi din şcoală, păgubind tinerele generaţii, 
care ignoră totul asupra lor înşile. Se vorbeşte puţin, sporadic, 
adesea superficial, deci neconvingător, despre trecutul nostru 
mai mult sau mai puţin îndepărtat. Cu încăpățânarea deve- 
nită de mult o caracteristică a societății noastre, compatrioții 
se grăbesc să devină ceea ce ei numesc „europeni”, trăitori 
într-un modernism fals înțeles, adoptând fără discernământ 

premize eronate, atitudini superficiale, mimând o tristă 
pseudocultură şi neremarcând că niciun popor european 
nu-şi neagă valorile, aşa cum procedăm noi cu entuziasm 
pueril, dominați de o ignoranță care îşi arată din ce în ce 
mai violent roadele. 

De aceea, orice acţiune de reînviorare a unui trecut care 
nu merită a fi uitat, este un act de reînviere națională şi cul- 
turală pe care acesta o merită cu prisosință. Ar trebui să ne 
amintim că am avut o pleiadă de oameni luminaţi, valoroşi, 
mari intelectuali cu caracter şi moralitate impecabile, că 
ne-am bucurat de un trecut de aur, pe care împrejurările l-au 
negat cu consecvență. Am avut personalități care au trăit 
pentru comunitate, pentru poporul pe care îl iubeau, pentru 
binele său, neprecupeţind niciun sacrificiu şi necruțând 
niciun efort, luând atitudine chiar cu riscul propriei existențe 
pentru salvgardarea neamului lor. Ei au lăsat o moştenire 
de etică, spiritualitate şi cultură, care astăzi ne lipseşte. 

Sibiul a trăit şi el o perioadă de strălucire, adăpostind 
numeroşi oameni care prin manifestările lor l-au făcut să 
ocupe un loc de primă importanţă în istoria frământată a 
timpurilor grele pe care le-a trăit. Asociaţia ASTRA cu mul- 
tiplele ei manifestări naționale şi culturale, ziarul Telegraful 
Român, organ al Mitropoliei Ardealului, sunt doar două din- 
tre numele care nu trebuie uitate. 

Iată de ce, apariţia acestor trei volume de articole din 
perioada interbelică din Telegraful Român ale părintelui 
Dumitru Stăniloae constituie atât un fapt de cultură, cât şi 
de descoperire a unor evenimente care şi-au lăsat amprenta 
definitivă pe istoria noastră mai recentă, dând o imagine 
grăitoare a acelor timpuri. Pentru că amintirea şi reevalua- 
rea lor ne-ar ajuta să ne definim, să ne cunoaştem mai bine 

pe noi cei de azi şi să încercăm a găsi un drum potrivit 
spre viitor. 

Vreme de mulți ani, din încredințarea marelui Mitropolit 
Nicolae Bălan, una dintre marile personalităţi nu numai ale 
Bisericii, dar şi ale culturii româneşti, tata a fost directorul, 
redactorul, corectorul acestei publicaţii, imprimându-i se- 
riozitatea, temeinicia şi profunzimea care i-au caracterizat 
munca şi opera. Telegraful Român a fost în acele timpuri unul 
dintre cele mai importante şi citite apariţii, la care scriau 
nume mari ale culturii româneşti, cunoscută nu numai în 
Sibiu şi Ardeal, ci în toată ţara. 

Eram copil şi îmi amintesc cum mergeam la redacția 
ziarului cu tata, care ducea domnului Bădilă, şeful tipogra- 
fiei, şpalturile corectate, lua materialele noi care trebuiau 
văzute. Deseori, seara Mitropolitul Nicolae îl chema pe tata 
ca să-i spună cât de mult i-au plăcut articolele şi discutau 
până târziu. 

În timpul războiului Telegraful Român a apărut zilnic şi 
drumul la redacţia ziarului era un ritual cotidian. Cum în 
incinta Academiei Teologice, cum se numea pe acea vreme 
Facultatea de Teologie, se deschisese un spital militar, ca în 
aproape toate instituţiile şi şcolile oraşului, domnul Bădilă 
îmi punea în mână câteva numere din ziar pe care le du- 
ceam soldaţilor răniți, care abia aşteptau să-l primească şi 
să-l citească. Unii plângeau, mă mângâiau pe creştet şi-mi 
spuneau că au copii de vârsta mea şi că le e tare dor de ei... 

Apoi vremurile s-au întunecat şi mai mult. A început 
acel timp de suferinţe a cărui amintire n-ar trebui să se 
şteargă din conştiinţa noastră, a tuturor. 

Apariţia acestor volume vine să umple un gol şi să 
scoată la iveală realități uneori necunoscute sau prea puţin 

cunoscute cu semnificații care ar ajuta să putem înţelege 
mai bine coordonatele caracteristice ale existenţei noastre. 
Pentru că, să nu uităm, aşa cum spune în cartea sa, L'Histoire 
comme Systeme, gânditorul spaniol, Ortega y Gasset, conştiinţa 
continuității este un dar care s-a dat numai omului. A rupe 
continuitatea cu trecutul, a voi să începi totul iarăşi, în- 
seamnă a cobori omul de pe treapta umanităţii sale, în- 
seamnă a-i răpi umanitatea. lată de ce trebuie să mulțumim 
celor care s-au îngrijit ca această continuitate să rămână un 
fapt concret şi în acest caz. 

Mulţumim Preafericirii Sale Patriarhul Daniel, care a 
încurajat şi binecuvântat apariția acestui volum. Mulţumim 
Editurii Patriarhiei Române pentru că şi-a asumat editarea 
lui cu desăvârşit profesionalism şi entuziasm. Şi, nu în cele 
din urmă, mulțumim domnului lon-Dragoş Vlădescu care 
a alcătuit aceste trei volume, descoperind şi cercetând inte- 
gral toate numerele din acea perioadă ale Telegrafului Român, 
pentru a le introduce apoi în volum toate articolele apărute, 
ceea ce a însemnat o muncă îndelungată, titanică, neîntre- 
ruptă şi creatoare. 


Lidia Stăniloae 





Cronologie 


1903. S-a născut la 16 noiembrie 1903 în Vlădeni, județul 
Braşov, Dumitru, ultimul din cei cinci copii ai lui Irimie şi 
Reveca; mama era nepoată de preot. 


1917. La 10 februarie, pleacă la Braşov să urmeze cursurile 
Liceului confesional umanist „Andrei Şaguna”. 


1918. ] se oferă o bursă pentru clasa a IV-a de către Fundaţia 
„Emanuil Gojdu”. 


1922. Primeşte o bursă în cadrul Universităţii din Cernăuţi. 


1923-1924. După un an părăseşte Universitatea pentru a se 
înscrie şi urma cursurile Facultăţii de Litere din cadrul 
Universităţii din Bucureşti. 


1924. În Postul Mare se întâlneşte cu mitropolitul Nicolae 
Bălan, care-i oferă o bursă la Centrul Mitropolitan din Sibiu. 


1927. Termină anul IV la Cernăuţi şi susține licenţa în Teologie 
sub conducerea prof. Vasile L.oichiţă, cu lucrarea Botezul copiilor; 
primeşte o bursă pentru studii de specializare la Atena. 


1928. Toamna, susţine la Cernăuţi teza de doctorat cu titlul 
Viaţa şi opera patriarhului Dosoftei al Ierusalimului şi legăturile 

lui cu Ţările Româneşti, sub îndrumarea prof. V. Loichiţă. 
Centrul Mitropolitan din Sibiu îi oferă o bursă pentru 
Bizantinologie şi Dogmatică. Pleacă la Miinchen, pentru se- 
mestrul de iarnă, urmând seminarul de Istorie şi filologie 
bizantină al profesorului August Heisenberg, tatăl celebrului 
fizician. 


1929. În ianuarie pleacă la Berlin, pentru semestrul de vară, 
având profesori pe Hans Lietzmann şi Reinhold Seeberg, apoi 
la Paris şi la Belgrad, pentru studii de Bizantinologie şi 
Dogmatică şi documentare asupra operei originale a Sfântului 
Grigorie Palama; la întoarcerea în ţară este încadrat profe- 
sor suplinitor la catedra de Teologie fundamentală a Academiei 
Teologice „Andreiene”; aici, în decursul celor 17 ani de ac- 
tivitate didactică, a predat Teologie Dogmatică (1929-1946), 
Apologetică (1929-1932 şi 1936-1937), Pastorală (1932-1936) 
şi Limba Greacă (1929-1934). La Cernăuţi i se publică teza 
de doctorat. 


1930. Pleacă la Constantinopol pentru a cerceta şi copia 
opera teologică a Sfântului Grigorie Palama; la 5 octombrie 
se căsătoreşte cu Maria (născută Mihu). 


1931. La 10 mai, i se nasc primii doi copii gemeni, Dumitru 
(care moare în septembrie 1931) şi Maria; la 16 octombrie, 
este hirotonit diacon. Apare la Sibiu Catolicismul de după 
războiu. 


1932. La 25 septembrie este hirotonit preot. 


1933. La 8 octombrie se naşte Lidia, avându-l ca naş de botez 
pe istoricul transilvănean loan Lupaş. 

1934. La 1 ianuarie este numit redactor responsabil al zia- 
rului Telegraful Român, funcţie îndeplinită, vreme de 12 ani, 
până în 13 mai 1945. Îl cunoaşte şi leagă o strânsă prietenie 
cu Nichifor Crainic. 


1936. În iunie este numit rector al Academiei Teologice din 
Sibiu, funcţie îndeplinită până în 1946. 


1938. Apare la Sibiu lucrarea fundamentală Viaţa şi învățătura 
Sfântului Grigorie Palama. 


1939. Publică la Sibiu Ortodoxie şi românism. 


1940. Vara, România intră în cel de-al Doilea Război Mondial. 
Se constituie, la inițiativa poetului Sandu Tudor, grupul 
Rugul aprins, din care făceau parte lerom. Ivan Kulighin, du- 
hovnicul mitropolitului rus de Rostov (refugiat la Cernica), 
Ierom. Benedict Ghiuş, lerom. Sofian Boghiu, Prof. Alexandru 
Mironescu, poetul Vasile Voiculescu, Arh. Constantin Joja, 
Pr. Andrei Scrima, lon Marin Sadoveanu. Întâlnirile perio- 
dice la mănăstirile Antim şi Cernica au constituit o înviorare 
duhovnicească a vieţii creştine în Bucureşti. 


1942. Apare la Sibiu Poziţia domnului Lucian Blaga față de 
creştinism şi Ortodoxie, conţinând și articole publicate iniţial 
în Telegraful Român. 

1943. Apare la Sibiu Iisus Hristos sau Restaurarea omului. 


1945. La sfârşitul lunii aprilie, moare fiica Maria (Mioara). 


1946. Sub presiunea autorităților comuniste, reprezentate 
de Petru Groza, mitropolitul Nicolae Bălan este silit, îm- 

potriva propriei voințe, să-i ceară demisia din funcţia de 
rector al Academiei; rămâne profesor în continuare până 
în 1947. Apare la Sibiu, primul volum din traducerea 
FILOCALIEI sfintelor nevoinţe ale desăvârșirii, sau culegere 
din scrierile Sfinţilor Părinţi care arată cum se poate omul 
curăți, lumina şi desăvârși. Este transferat prin „chemare” 
la Facultatea de Teologie a Universităţii din Bucureşti, 
urmându-l la catedra de Teologie ascetică şi mistică pe 
Nichifor Crainic. 


1947. Locuieşte cu soția şi fiica Lidia în casa parohială a bi- 
sericii „Sfântul Gheorghe Vechi”. Apare la Sibiu volumul 2 
al Filocaliei. 


1948. Apar la Sibiu volumele 3 şi 4 ale Filocaliei. 


1949. Catedra de Teologie ascetică şi mistică fiind desființată, 
rămâne profesor de Teologie dogmatică şi simbolică pentru 
doctoranzi. 


1950. Participă la întâlnirile organizate de grupul Rugul aprins, 
din care nu face parte, dar unde conferenţiază de câteva ori. 


1955. La Sibiu, are loc un mare congres al preoților orto- 
docşi; Petru Groza, membru al prezidiului refuză să vor- 
bească cu Părintele Stăniloae, fapt ce va avea consecințe 
negative mai târziu. Are loc canonizarea Sfântului Calinic 
de la Cernica. 


1958. Începe un nou şi mare val de arestări în România, ca 
o condiţie a retragerii trupelor sovietice. Sunt arestați 
membri ai grupului Rugul aprins. Este urmărit de Securitate. 

La 4 septembrie este arestat, se face percheziție la domiciliul 
din Bucureşti. În 5 septembrie, ora 4.00 dimineaţa, este dus 
la închisoarea din strada Uranus, pentru o lună, apoi în 
strada Plevnei, pentru încă o lună. În 4 noiembrie, începe 
procesul înscenat, caracteristic regimului comunist. Apare 
la București Teologia dogmatică și simbolică: manual pentru 
Institutele Teologice, în colaborare cu Nicolae Chiţescu, Isidor 
Todoran, loan Petreuţă - părintele Stăniloae nu a fost con- 
semnat ca autor, întrucât, înainte de publicarea lucrării, a 
fost arestat. 


1959. Este dus la Aiud, având printre alți colegi de celulă pe 
preotul Lazarov, paroh în Dobrogea sau pe avocatul şi publi- 
cistul Petre Pandrea, care-l evocă în scrierile sale. Vreme de 
câteva luni este ținut în regim de izolare totală. Lidia, fiica pă- 
rintelui, căsătorită între timp, naşte pe unicul nepot Dumitru 
Horia; fiind asistentă la catedra de Fizică a Universității din 
Bucureşti - prof. Hulubei - este obligată să părăsească 
Universitatea. 


1961. Toamna, este adus la Bucureşti pentru noi cercetări 
penale. 


1962. În martie, este readus la penitenciarul din Aiud. 


1963. În ianuarie este eliberat din închisoare şi lucrează ca 
funcţionar la Biblioteca Sfântului Sinod. In octombrie este 
reintegrat la catedră. 


1965. Este solicitat să scrie articole şi studii, de către cei care-l 
cenzuraseră înainte (Departamentul Cultelor se pregătea să 
prezinte Occidentului imaginea unei libertăţi religioase). 








said ea at AI 

1968. Este invitat la Freiburg şi Heidelberg, de către profe- 
sorii Paul Miron și respectiv Heyer, pentru conferințe; pri- 
meşte acordul Departamentului Cultelor, ce urma politica 
schimbării imaginii României. 


1969. Conferenţiază la Oxford unde leagă prietenie cu 
profesorul de Teologie și scriitorul anglican Donald 
Allchin. 


1971. Merge la Vatican ca membru al delegaţiei Bisericii 
Ortodoxe Române. 


1973. Apare la București Uniatismul în Transilvania, încercare 
de dezmembrare a poporului român. Devine pensionar cu titlu 
de profesor onorar, rămânând profesor consultant pentru 
cursul de doctorat. 


1976. Apare la București Filocalia, volumul 5, iar la Atena vo- 
lumul Tia Eva Op0o50£0 Oikovpueviou6, Evxaproria, Iliorn, 
Exxângia (Despre un ecumenism ortodox. Euharistie, credință, 
Biserică), cu o prefață semnată de Panayotis Nellas. Este de- 
clarat Doctor Honoris Causa al Facultăţii de Teologie Ortodoxă 
a Universităţii din Tesalonic; în perioada 19-29 august parti- 
cipă la Al Doilea Congres al Facultăţilor de Teologie Ortodoxă 
organizat la mănăstirea Penteli — Atena, alături de preoții 
profesori Ene Braniște, Ion Bria, loan G. Coman, Dumitru 
Popescu și Dumitru Radu. 


1977. Apar la București volumele 6 și 7 ale Filocaliei. 


1978. Apare la București Teologia dogmatică ortodoxă pentru 
Institutele teologice, volumele 1-3. 

1979. Apare la București Filocalia, volumul 8. 


1980. Apare la Bucureşti Filocalia, volumul 9; la Geneva, 
Dieu est Amour, traducere de D. Nesser; la New York, 
Theology and the Church, traducere de R. Berringer, cu o 
prefață de John Meyendorff; la Atena, [1pooevx1), EAevOepia, 
Ayiornra (Rugăciune, libertate, sfinţenie). 1 se acordă pre- 
miul „Dr. Leopold Lucas” al Universităţii din Tibingen. 


1981. Este numit Doctor Honoris Causa al Institutului ortodox 
„Saint Serge” din Paris. Este premiat la Londra cu distincția 
onorifică „Crucea Sfântului Augustin din Canterbury”, pen- 
tru merite teologice şi creştineşti. Apare la Paris Priere de 
Jesus et experience de Saint Esprit, cu o prefaţă scrisă de 
Olivier Clement; la Bucureşti Teologia morală ortodoxă, vol. 3: 
Spiritualitatea ortodoxă (Ascetica şi mistica Bisericii Ortodoxe) 
și Filocalia, volumul 10. 


1982. | se acordă titlul Doctor Honoris Causa al Facultăţii de 
Teologie a Universităţii din Belgrad; în noiembrie conferențiază 
la New York, Boston, Detroit, Chicago, Washington. Apare la 
Bucureşti traducerea din Sfântul Grigorie de Nyssa, Scrieri, vol. 1. 


1985. Apare la Benzinger Verlag, Giitersloher Verlagshaus, 
Orthodoxe Dogmatik, vol. |, în traducerea profesorului H. Pitters, 
cu o introducere scrisă de Jiirgen Moltmann; la Paris apare 
Le genie de l'Orthodoxie, traducere de Dan Ilie Ciobotea (azi 
Preafericitul Părinte Daniel, Patriarhul Bisericii Ortodoxe 
Române), cu o prefață scrisă de Olivier Clement. 


1986. Apare la Craiova Spiritualitate şi comuniune în Liturghia 
ortodoxă. 

1987. Apare la Craiova Chipul nemuritor al lui Dumnezeu şi 
la Bucureşti traducerea Scrieri, partea I, de Sfântul Atanasie 
cel Mare. 


1988. Apare la Bucureşti traducerea Scrieri, partea a II-a, de 
Sfântul Atanasie cel Mare. 


1990. Devine membru corespondent al Academiei Române. 
Apare în aceeaşi editură ca și primul volum Orthodoxe 
Dogmatik, vol. 2, traducere de H. Pitters, cu o prefaţă scrisă 
de Jiirgen Moltmann; la Roman apare Filocalia, volumul 11, 
iar la Craiova volumul Studii de Teologie dogmatică ortodoxă 
care cuprinde Hristologia Sfântului Maxim Mărturisitorul, 
Omul şi Dumnezeu şi traducerea Imnele iubirii dumnezeieşti 
ale Sfântului Simeon Noul Teolog. 


1991. Devine membru titular al Academiei Române. Este 
numit Doctor Honoris Causa al Facultăţii de Teologie a 
Universităţii din Atena. Apare la Sibiu Chipul evanghelic al 
lui lisus Hristos; la Bucureşti apare traducerea Scrieri, vol. 1, 
de Sfântul Chiril al Alexandriei și Filocalia, volumul 12. 


1992. Este numit Doctor Honoris Causa al Facultăţii de Teologie 
Ortodoxă a Universităţii din Bucureşti. Apare la Craiova 
volumul Reflexii despre spiritualitatea poporului român. 


1993. Apar la București lucrările lisus Hristos, lumina lumii 
și îndumnezeitorul omului şi Sfânta Treime sau La început a fost 
iubirea. La 4 octombrie din același an, Părintele Dumitru 
Stăniloae a trecut la cele veşnice. 





Introducere 


Cadrul istoric 


În a doua jumătate a secolului al XIX-lea şi începutul 
secolului al XX-lea au avut loc o serie de reforme adminis- 
trative, atât în viața politică, cât şi în cea religioasă, Biserica 
Ortodoxă Română având un rol fundamental în constituirea 
statului român modern. Astfel, Unirea Principatelor Române! 
înfăptuită la 24 ianuarie 1859 sub conducerea domnitorului 
Alexandru loan Cuza, urmată de Războiul de independență 
(1877-1878)?, apoi de recunoaşterea autocefaliei Bisericii 


! Biserica Ortodoxă a fost reprezentată în Divanurile Ad-hoc prin ie- 
rarhii de seamă ai vremii: în Moldova, de Mitropolitul Sofronie Miclescu 
(preşedinte al Divanului Ad-hoc, septembrie-decembrie 1857), arhiereii 
Nectarie Hermeziu şi Ghenadie Şendrea, fraţii Filaret (arhiereu) şi Neofit 
(arhim.) Scriban, arhim. Melchisedec Ştefănescu ş.a., iar în Țara Româ- 
nească, de Mitropolitul Nifon (la 30 sept. 1857 deschizând lucrările Di- 
vanului Ad-hoc în calitate de preşedinte, iar la 24 ian. 1858 prezidând 
Adunarea Electivă de la Bucureşti), episcopii Calinic al Râmnicului, Climent 
al Argeşului şi Filaret al Buzăului ş.a. Pentru o mai bună cunoaştere a 
modului în care Biserica s-a implicat la acest eveniment istoric, a se 
vedea: vol. Biserica Ortodoxă Română şi Unirea Principatelor. Moment 
aniversar (1859-2009), Ed. Cuvântul Vieţii a Mitropoliei Munteniei şi 
Dobrogei, Bucureşti, 2009, 292p. 

2 Pr. Dumitru RADU, „Cincizeci de ani de la unirea Transilvaniei cu 
România. Contribuţia clerului român la luptele poporului român pentru 

Ortodoxe Române: la 25 aprilie 1885, care-i garanta indepen- 
dența administrativ-jurisdicţională față de Patriarhia de 
Constantinopol“, continuând cu înfăptuirea Statului Naţional 
Unitar Român Modern la 1 decembrie 1918, odată cu unirea 
Transilvaniei, Bucovinei şi Basarabiei cu România”, şi, nu în 
cele din urmă, înființarea Patriarhiei Române? la 4 februarie 
1925, ilustrează buna conlucrare dintre autorităţile statale 
şi Biserica strămoşească pentru consolidarea unității de 
neam şi de credinţă. 


libertatea naţională şi unitate”, în: Biserica Ortodoxă Română, LXXXVI 
(1968), nr. 11-12, pp. 1322-1324. 

3 A se vedea amănunte în volumele aniversare publicate în anul 
2010 din iniţiativa şi cu binecuvântarea Preafericitului Părinte Daniel, 
Patriarhul României, la 125 de ani de autocefalie şi 85 de ani de patriar- 
hat ale Bisericii Ortodoxe Române: Autocefalia: libertate şi demnitate, Ed. 
Basilica a Patriarhiei Române, Bucureşti, 2010, 648p.; Autocefalie şi res- 
ponsabilitate, Ed. Basilica a Patriarhiei Române, Bucureşti, 2010, 1096p.; 
Autocefalie şi comuniune, Ed. Basilica a Patriarhiei Române, Bucureşti, 
2010, 720p. 

1 Pr. Claudiu COTAN, Ortodoxia şi mişcările de emancipare naţională 
din Sud-Estul Europei în secolul al XIX-lea, Ed. Bizantină, Bucureşti, 2004, 
pp. 245-246. 

5 Eveniment ce a impus organizarea sinodală a Bisericii Ortodoxe 
Române sub conducerea Sfântului Sinod. 

În şedinţa din 4 februarie 1925, Sfântul Sinod al Bisericii Ortodoxe 
Române a hotărât înființarea Patriarhiei Ortodoxe Române prin ridicarea 
mitropolitului primat Miron Cristea (1925-1939) la rangul de patriarh, 
hotărâre recunoscută şi consfinţită la 25 februarie 1925 de Parlamentul 
României Mari, prin Legea pentru înființarea Patriarhiei, publicată în 
Monitorul Oficial din aceeaşi zi. Ridicarea din 30 iul. 1925 a Bisericii 
Ortodoxe Române la rangul de Patriarhie s-a făcut prin tomosul nr. 1579 
al Patriarhului ecumenic Vasile al III-lea (patriarh între 1925-1929) şi al 
Sfântului Sinod al Patriarhiei Constantinopolului. Cf. Pr. Mircea PĂCURARIU, 
Istoria Bisericii Ortodoxe Române, vol. III, Ed. Trinitas, Iaşi, 52008, pp. 362- 
366; vezi şi vol. Autocefalia: libertate şi demnitate, 648p. 

În Transilvania viaţa bisericească a cunoscut o deose- 
bită înflorire în timpul păstoririi mitropolitului Andrei 
Şaguna (1846-1873), care a contribuit în mod decisiv la res- 
tabilirea Mitropoliei Ardealului (decretul imperial din 12 
decembrie 1864), organizând-o prin Statutul organic al Bise- 
ricii Ortodoxe Române din Transilvania, promulgat în 1868. 
Situaţia Bisericii ardelene s-a revigorat sub semnul reforme- 
lor lui Şaguna, mai ales prin revenirea la vechiul principiu 
canonic ortodox, care prevedea o implicare activă a laicilor 
în viaţa şi misiunea Bisericii. Printre eforturile depuse de 
mitropolitul ardelean pentru reorganizarea noii mitropolii 
se numără şi grija deosebită pentru pregătirea unităţii politice 
a românilor, prin intermediul culturii, dar şi notabilele reali- 
zări în revigorarea învățământului românesc în general şi a 
celui teologic în special, un loc important în preocupările 
arhipăstorului ocupându-l şi dinamizarea presei româneşti din 
Transilvania. A inițiat apariția de reviste bisericeşti cu carac- 
ter cultural-național, ca foaia Telegraful Român (3 ianuarie 
1853), remarcând, totodată, meritul pe care l-a avut la înte- 
meierea Asociațiunii Transilvane pentru Literatura Română 
şi Cultura Poporului Român? (ASTRA, Sibiu — 1861). Vorbind 


7 Pentru cercetarea amănunțită a personalității mitropolitului 
Andrei Șaguna a se vedea monografia: Mitropolitul Andrei Şaguna: Creator 
de epocă în istoria Bisericii Ortodoxe din Transilvania, Ed. Andreiana, Sibiu, 
2008, 456p. 

8 Enciclopedia Ortodoxiei Româneşti, Ed. Institutului Biblic şi de Mi- 
siune Ortodoxă, Bucureşti, 2009, p. 599. 

” Pr. Mircea PĂCURARIU, „Contribuţia Bisericii din Transilvania la 
crearea şi activitatea ASTREI”, în: Studii de istorie a Bisericii Ortodoxe Române, 
Ed. Academiei Române, Bucureşti, 2005, p. 322; a se vedea şi Pamfil 
MATEI, „Mitropolitul Andrei Şaguna şi Asociațiunea”, în vol. Mitropolitul 
Andrei Şaguna: Creator de epocă..., p. 205. 

despre rolul pe care l-a avut Andrei Şaguna în Ortodoxia 
românească, părintele Stăniloae afirma: 


„mitropolitul Andrei Şaguna a adus în conducerea Bi- 
sericii Ortodoxe din Transilvania o energie neobosită şi o 
bogăţie excepțională de însuşiri şi preocupări, care l-au 
făcut în stare să redea acestei Biserici posibilitatea să sa- 
tisfacă multiplele trebuințe ce se impuneau poporului 
român în vremea mai nouă şi în situaţia unei existenţe pe- 
riclitate, datorită amenințării lui de către stăpânirea ma- 
ghiară şi de uniatism”!0. 


Dintre măreţele realizări pastoral-misionare ale mitro- 
politului Şaguna, vom stărui aici asupra gazetei Telegraful 
Român, „organ statornic de luptă națională, socială, econo- 
mică şi culturală a românilor transilvăneni, având astăzi cea 
mai îndelungată existenţă dintre periodicele româneşti”!!. 


Telegraful Român! în viaţa societăţii ardelene 


După Revoluţia de la 1848, urmată la scurt timp de in- 
staurarea „deceniului absolutist” (1850-1860), era necesară ti- 
părirea unei gazete prin care să fie apărate interesele 


1 Pr. Dumitru STĂNILOAE, „La începutul Ortodoxiei contemporane 
din Transilvania a fost Şaguna”, în: Revista Teologică, III (1993), nr. 2; şi 
în: ***, Mitropolitul Andrei Şaguna: Creator de epocă..., p. 55. 

11 Pr. Mircea PĂCURARIU, „Telegraful Român cel mai vechi ziar din 
„ în: Studii de istorie..., p. 333. 

12 Enciclopedia Ortodoxiei Româneşti, pp. 639-640; 1. HANGIU, Dicţio- 
narul Presei Literare Româneşti, 1790-1990, Ed. Fundaţiei Culturale Ro- 
mâne, Bucureşti, 21996, p. 464; Pr. Nicolae DAsCĂLU, Parabola făcliei 
aprinse. Comunicarea religioasă în era informațională, Ed. Basilica, Bucureşti, 
2012, pp. 298-300. 

naționale ale românilor ardeleni. Pentru împlinirea acestui 
deziderat trebuiau însă făcute demersuri susținute către ofi- 
cialităţile locale, lucru care a şi fost împlinit de Şaguna prin 
scrisoarea adresată guvernatorului Transilvaniei, Carol de 
Schwarzenberg, şi alta către „supremul oficiu polițienesc”. 
Propunerea făcută de mitropolitul ardelean era urmată de 
sublinierea importanţei pe care o avea această publicaţie pen- 
tru românii ardeleni, afirmând că: 


„un ziar nou este în interesul nu numai al poporului ro- 
mânesc, ci şi al statului, ca poporul să fie ferit de cei ce vor 
să-l seducă şi neliniştească prin învățături false şi idei pe- 
riculoase, să fie lămurit asupra adevăratelor sale interese 
şi trebuinţe şi să i se dea o cultură potrivită cerințelor vre- 
mii şi în armonie cu interesele generale ale statului”!*. 


Tot în această petiție se prezenta conţinutul ziarului, 
acesta urmând să prezinte ştiri din viaţa politică, din indus- 
trie, comerţ, dar şi teme de literatură. În acest sens, la 15 de- 
cembrie 1852 mitropolitul a primit răspuns pozitiv, având 
astfel aprobarea de a publica Telegraful Român în tipografia 
diecezană. 

Primul număr apărea la 3 ianuarie 1853, având textul în 
limba română, titlul fiind tipărit cu caractere latine, iar con- 
ținutul ziarului cu litere chirilice, fiind structurat pe două foi 
mari (4 pagini), prin strădania lui Aaron Florian!5, „primul 





13 Pr. Dumitru ABRUDAN, „Telegraful Român - ctitorie şaguniană”, 
în: ***, Mitropolitul Andrei Şaguna: Creator de epocă..., p. 182. 

1 Joan LuPAş, Mitropolitul Andreiu Şaguna. Monografie istorică, Tipa- 
rul Tipografiei Arhidiecezane, Sibiu, 21911, pp. 164-165. 

5 Joan BEJU, „Redactorii Telegrafului Român”, în: Telegraful Român (în 
continuare TR), CXXVI, nr. 1-4, 1-15 ian. 1978, p. 11. 

redactor responsabil” al Telegrafului Român. Până în anul 
1857, ziarul a apărut bisăptămânal — în zilele de miercuri şi 
sâmbătă (3 ian. 1853 — 30 dec. 1857; 4 ian. 1862 — 30 dec. 1872), 
din anul 1858 apărea săptămânal — în ziua de joi (2 ian. 1858 
— 30 dec. 1861), iar începând cu anul 1873 avea să fie tipărit 
bilunar (4 ian. 1873 — 15 dec. 1989). În această ordine de idei 
trebuie subliniat faptul că Telegraful Român a apărut fără în- 
trerupere până în prezent, devenind astfel cel mai longeviv pe- 
riodic din țară cu apariţie neîntreruptă. Tipărirea cu litere 
chirilice a fost folosită până în anul 1862, însă, pe toată această 
perioadă, au fost introduse în mod sistematic şi texte cu litere 
latine, pentru ca numărul 103, anul X, din 30 decembrie 1862, 
sub coordonarea lui Zaharia Boiu, să devină primul număr 
cu grafie latină pentru conţinutul ziarului. Se mai păstra al- 
fabetul chirilic doar pentru caseta cu informațiile din titlu, 
care indicau zilele de apariţie a ziarului, prețurile abonamen- 
telor, locul tipăririi, data şi numărul. Acest lucru s-a schimbat 
definitiv după 10 ani de apariție neîntreruptă, începând cu 
numărul 1, anul XI, din 3 ianuarie 1863, urmând ca din acel 
moment formatul întregului ziar să fie tipărit cu litere latine. 

Deşi apărea sub egida Bisericii, Telegraful Român nu 
putea fi pus numai în slujba lucrării pastoral-misionare a 
Bisericii, ci trata și teme legate de problemele naţionale ale 
vremii respective, având astfel mai mult un caracter infor- 
mativ decât unul preponderent formativ-pastoral. Rolul 
programat al ziarului era 


„[...] de a lăţi, prin tonul său cel moderat interesul păcii, 
al ordinei şi al progresului, bineînţeles şi idei solide între 
poporul nostru” sau „[...] de a lăți ştiinţa şi cunoştinţele 
solide şi folositoare pentru orice cărturar şi de a apăra in- 
teresele Bisericii noastre”, „[...] un jurnal ca acesta, deşi în- 

temeiat de un episcop şi pentru clerul unei Biserici, care 
era pe atunci şi întreaga inteligență a unui neam, nu se 
putea mărgini numai la o parte a trebuințelor Bisericii, 
adică la aceea de a da preoților literatură bisericească, ştiri 
de caracter curat bisericesc şi lucrări teologice [...]”!6. 


În perioada de început ziarul şagunian cuprindea şi nu- 
meroase articole semnate chiar de mitropolitul fondator. 
Dintre acestea notăm: pastoralele şi cuvântările sale, discur- 
surile rostite în parlamentele din Viena şi Pesta, cuvântările 
rostite cu diferite ocazii, dar şi polemicile cu adversarii săi, 
amintind aici de cea pe care a avut-o cu loan Heliade Rădulescu 
în ceea ce priveşte Biblia tradusă de acesta”. Ă 

Începând cu perioada şaguniană şi continuând cu cea 
a mitropoliţilor Miron Romanul (1874-1898) şi loan Meţianu 
(1899-1916), Telegraful Român a avut un rol fundamental în 
pregătirea Marii Uniri din 1918, prin popularizarea ştirilor 
cu privire la situaţia românilor de pretutindeni. In acest sens, 
întreaga arhivă publicistică regăsită în paginile Telegrafului 
conţine informaţii incontestabile, necesare oricărui demers 
de cercetare istorico-critică a evenimentelor care au definit 
începutul secolului al XX-lea. Prin grija redactorilor de a 
analiza și prezenta aceste evenimente de interes naţional au 
fost puse la dispoziţia cititorilor informaţii din Vechiul 
Regat, legate de alegerea lui Al.I. Cuza ca domn în Moldova 

şi apoi în Țara Românească, prezentându-se, după caz, în 





16 Onisifor GHIBU, Ziaristica bisericească la români. Studiu istoric. 
Reproducere din „Telegraful Român”, Tiparul Tipografiei Arhidiecezane, 
Sibiu, 1910, pp. 18-19. | = 

17 Pr. Mircea PĂCURARIU, „Telegraful Român, cel mai vechi ziar din 
țară”, în: Studii de istorie..., p. 334. 

detaliu, principalele reforme cuziste, printre care amintim: 
secularizarea averilor mânăstireşti, împroprietărirea țărani- 
lor, reorganizarea învățământului teologic, lupta pentru ca- 
nonicitate ş.a.!% Perioada de maximă importanţă pentru 
istoria modernă a românilor se înscrie între Marea răscoală 
țărănească din 1907 şi Marea Unire de la 1 decembrie 1918, în- 
trucât situația politică a ţării se modifică, o dată cu căderea 
monarhiei habsburgice şi unirea Transilvaniei cu România, 
într-un Stat Naţional Unitar Român Modern. 

Pe lângă articolele care vizau situația politică a țării, în 
paginile ziarului puteau fi întâlnite şi articole de cultură, 
care prezentau informații din mediul artistic sau literar, 
scurte recenzii sau fragmente de traduceri din literatura cla- 
sică sau din cea modernă. Adesea, au fost publicate poezii 
valoroase, în acest spațiu gazetăresc făcându-şi debutul li- 
terar scriitori ca Zaharia Boiu sau Alexandru Macedonski. 
Cu timpul însă, s-au publicat şi opere ale scriitorilor consi- 
deraţi acum clasici, precum Vasile Alecsandri, Dimitrie 
Bolintineanu, Mihai Eminescu, lon Creangă, Titu Maiorescu, 
Alexandru Vlahuţă, Duiliu Zamfirescu şi alții. 

Se poate vorbi astfel despre rolul cultural important pe 
care l-a avut de-a lungul timpului Telegraful Român, reiterat 
adesea în bibliografia de specialitate pentru faptul că 


„s-a opus tendinţelor de extremă latinizare ale zilei, de 
înnoire a limbii şi de înlăturare a elementelor nelatine, pro- 
movând un stil şi un mod de exprimare apropiat de limba 





18 Pr. Vlad SOFRON, „Ecoul evenimentelor din Biserica Românească 
din Principate în ziaristica bisericească din Sibiu”, în: Biserica Ortodoxă 
Română, LXXIV (1961), nr. 3-4, pp. 381-392. 

poporului [...], a renunţat la ortografia etimologică cipa- 
riană, în care erau scrise toate periodicele şi cărțile în Tran- 
silvania, şi a adoptat ortografia Junimii de la Iaşi, care a 
devenit apoi ortografia Academiei Române”. 


Mihai Eminescu scria în Convorbiri literare că: „Telegraful 
Român era cea mai modernă foaie de peste Carpaţi”%, iar la 
începutul secolului trecut ilustrul istoric transilvănean, 
Onisifor Ghibu, sublinia că Telegraful Român 


„a fost o vreme pentru Ardeal aşa zicând monitorul ofi- 
cial al noii direcții literare inaugurate la laşi de Junimea. Ani 
de zile acest ziar a reprodus Convorbirile literare aproape 
din scoarță în scoarță, deschizând astfel noului curent por- 
ţile şi aici la noi. Mai târziu, la 1876, se înființează chiar o 
Foişoară a Telegrafului Român (ediţie aparte) [...], care servea 
de organ al cercului de scriitori tineri din Sibiu, care du- 
ceau lupta pentru ideile junimiste pe de o parte, iar pe de 
alta urmăreau dezvoltarea economică a românilor de sub 
coroana ungară”?. 


Limba poporului este mijlocul prin care se exprimă în- 
săşi ființa acestuia, dacă ne gândim că viaţa fiecăruia dintre 
noi prin cuvânt începe să prindă mişcare, să se exprime. To- 
todată, întregul conținut exprimat îşi atinge finalitatea sa on- 
tologică numai în relația firească şi iubitoare eu-tu/Tu, într-o 
relație de împărtăşire personală, nu într-o nelinişte filosofică 


19 Pr. Mircea PĂCURARIU, „Telegraful Român, cel mai vechi ziar din 
ţară”, în: Studii de istorie..., p. 341. 

% Pr. Valeriu POPA, „M. Eminescu despre Telegraful Român”, în: TR, 
an CI (1953), nr. 1-2, p. 12. 

21 O. GHIBU, Ziaristica bisericească la români..., pp. 21-22. 














30 INTRODUCERE 


de cugetare singulară. Deci importanţa limbii unui popor este 
determinată de capacitatea de sinteză, de percepere şi de ac- 
tualizare a caracterului entelechial specific dialogului. Vor- 
bind despre limba poporului, mitropolitul Şaguna afirma că: 


„individualitatea unui popor se manifestă şi susține 
prin limbă, limba este faşa comună a tuturor fiilor de o 
mamă, ea este vasul în care se păstrează cugetele şi simță- 
mintele, cercarea şi ştiinţa, câştigurile dobândite şi dorul; 
ea este mijlocul spre învierea şi lăţirea acestora; ea singură 
este măsura culturii”2. 


Venirea mitropolitului Nicolae Bălan, în anul 1920, în 
fruntea Mitropoliei Ardealului avea să însemne o nouă 
epocă pentru Telegraful Român. Întrucât altele erau condiţiile 
politice ale vremii, ziarul şagunian a trecut treptat de la sta- 
tutul de „gazetă politică, industrială, comercială şi literară” 
la cel de „foaie bisericească” sau „organ naţional-biseri- 
cesc”. Aşadar, ziarul sibian avea să dezbată problemele 
principale care priveau activitatea Bisericii Ortodoxe 
Române: înființarea Patriarhiei Române, reorganizarea şi 
unificarea bisericească pe întreg; cuprinsul Patriarhiei, reor- 
ganizarea învățământului teologic ş.a. 

De atunci, prin grija mitropolitului Nicolae Bălan, do- 
minată de un foarte bun simţ practic, la conducerea ziarului 
vor fi numiţi profesori de la Academia Teologică „Andreiană”. 
Principalele preocupări exprimate în paginile gazetei au îm- 
brăcat forma articolelor cu caracter teologic, pastoral-misio- 
nar sau de istorie bisericească. 





2 ț Nicolae MLADIN, Mitropolitul Ardealului, „Telegraful Român la 
125 de ani de la apariţie”, în: TR, an CXXVI, nr. 1-4, 1-15 ian. 1978, p. 1. 

Notăm aici contribuția semnificativă a unor mari profe- 
sori de teologie, printre care se numără: Nicolae Colan (1893- 
1967), Nicolae Terchilă (1898-1983), Spiridon Cândea (1902-1990), 
Nicolae Neaga (1902-2002), Dumitru Stăniloae (doctor în Teolo- 
gie, profesor la Academie, iar din 1934, din încredințarea mi- 
tropolitului Nicolae Bălan, redactor responsabil al ziarului), 
Liviu Stan (1910-1973), Teodor Bodogae (1911-1994), Nicolae 
Mladin (1914-1986) ş.a. Fiecare în parte a contribuit la reîn- 
viorarea teologiei ortodoxe româneşti, astfel încât plecând de 
la simplele articole de ziar, în care era prezentată într-un mod 
accesibil învățătura de credinţă ortodoxă, răspunzând ade- 
seori, în duhul Tradiţii şi pe temeiul învățăturilor Sfinților Pă- 
rinți la provocările sociale şi misionar-pastorale din vremea 
respectivă, se ajungea în timp la dezvoltarea meditaţiilor teo- 
logice în volume sistematice. 

În decursul a peste 150 de ani de apariţie neîntreruptă, 
redactarea Telegrafului Român a fost realizată de către 23 de 
personalități”, dintre care 13 au fost profesori de Teologie, 





% Personalităţile evocate aici, care au îndeplinit funcția de redac- 
tor responsabil (titulatură care s-a păstrat până în prezent) sau „redac- 
tor respunzătoriu”, cum era numit primul redactor al Telegrafului 
Român, au fost: Aaron Florian (| ianuarie 1953 — 28 ianuarie 1953); Dr. 
Pavel Vasici (31 ianuarie 1853 - 28 aprilie 1956); loan Bădilă (mai 1856 — 
decembrie 1857); Visarion Roman (18 decembrie 1857 - iunie 1858); Pr. 
Ioan Raţiu (11 iunie 1858 — 29 noiembrie 1862); Zaharia Boiu (1 ianuarie 
1863 — 26 octombrie 1865); Nicolae Cristea (octombrie 1865 — nr. 116 din 
1883); Matei Voileanu (nr. 117 din 1883 - 1887; 2 martie 1919 — 12 februa- 
rie 1920); Dr. Remus Roşca (1887 - 1 octombrie 1890); Nicolae Ivan (oc- 
tombrie 1890 — octombrie 1892), viitorul Episcop al Clujului; Silvestru 
Moldovan (20 octombrie 1892 — mai 1895); Dr. Nicolae Olariu (mai 1895 
— 31 decembrie 1895); Gavril Hango (ianuarie 1896 — decembrie 1898); 
Dr. Elie Cristea (ianuarie 1898 — decembrie 1900), care avea să devină 

















32 INTRODUCERE 


iar 7 au ajuns membri ai Academiei Române. Prin truda tu- 
turor acestora ziarul şagunian a ajuns să fie numit în timp 
„tribună de la care s-au apărat drepturile naționale şi reli- 
gioase ale românilor”, „factor de luptă pentru unitatea na- 
țională, politică şi religioasă a românilor”, „punte sufletească 
între români”, „amvon de propovăduire a dreptei credințe”, 
„inimă caldă ce a bătut mereu pentru cei mulți şi încovoiaţi 
de greutăţile vieții”2. 


Părintele Dumitru Stăniloae, redactor responsabil al 
Telegrafului Român 


Personalitatea părintelui Dumitru Stăniloae (1903-1993), 
cărturar plin de dragoste față de cultură, şi față de neam în- 
cepe a se contura încă din perioada copilăriei petrecute la 
Vlădeni, lucru despre care vorbeşte şi Mihail Constantineanu, 
doctorul de mai târziu al părintelui, care afirma că „de mic 
îi plăcea foarte mult să citească, mărturisind că îşi dorea 
foarte mult să ajungă la târgul anual de carte de la Codlea 


primul patriarh al României; Teodor V. Păcăţian (ianuarie 1901 — decem- 
brie 1917); Dr. Nicolae Regman (9 decembrie 1917 — 20 ianuarie 1918; 18 
septembrie 1918 — 14 februarie 1919); Dr. Gheorghe Comşa (20 ianuarie 
1918 — 8 septembrie 1918), viitorul episcop misionar de la Arad; Dr. 
George Proca (12 februarie 1920 — 31 decembrie 1934); Pr. prof. dr. Dumitru 
Stăniloae (1 ianuarie 1934 — 13 mai 1945); Diac. dr. Emilian Vasilescu (apri- 
lie-decembrie 1948); Arhim. prof. dr. Nicolae Mladin (decembrie 1948 — 
iunie 1967); Arhid. Gheorghe Papuc (1967-1978); Pr. prof. dr. Dumitru 
Abrudan (din 1978) — cf. Pr. Dumitru ABRUDAN, „ Ielegraful Român — cti- 
torie şaguniană”, în vol. Mitropolitul Andrei Şaguna: Creator de epocă... 
pp. 183-203. 

4 Pr. Dumitru ABRUDAN, „Telegraful Român — ctitorie şaguniană”, 
în vol. Mitropolitul Andrei Şaguna: Creator de epocă..., p. 204. 

pentru a-şi cumpăra de acolo o carte groasă, de să n-o mai 
găt”?. „Tatăl lui îl crescuse cu asprime, aşa cum se creşteau 
copiii odinioară, după vorba: pe copii să-i săruți numai când 
dorm”%. Prin grija şi dragostea părinţilor Irimie şi Reveca, 
tânărul Dumitru a primit o educaţie aleasă, fiind ulterior în- 
drumat să urmeze cursurile Liceului confesional ortodox 
„Andrei Şaguna” din Braşov (februarie 1917). În această pe- 
rioadă, remarcându-se prin rezultate bune la învăţătură, va 
beneficia în clasa a IV-a de o bursă a Fundaţiei „Emanuil 
Gojdu”, despre care va scrie mai târziu, într-un mod elogios, 
în paginile Telegrafului Român”. 

În perioada studiilor universitare îl întâlnim mai întâi 
la Facultatea de Teologie din Cernăuţi (octombrie 1922), 
unde plecase cu o bursă de studiu, apoi la Facultatea de 
Litere și Filosofie din Bucureşti, la care a renunţat pentru 
Teologie, după numai un an de cursuri. A absolvit-o pe cea 
dintâi în iulie 1927, cu lucrarea de licență Botezul copiilor, 
sub coordonarea ştiinţifică a lui Vasile Loichiţă, iar un an mai 
târziu, în toamna anului 1928, având acelaşi coordonator, va 
susține la Cernăuţi lucrarea de doctorat intitulată: Viaţa şi ac- 
tivitatea patriarhului Dosofteiu al Ierusalimului şi legăturile lui 





% Mihail CONSTANTINEANU, „Acasă la Părintele Stăniloae în ultimii 
săi ani”, în: Doctor la oameni de seamă (Dumitru Stăniloae, Cella Serghi, Ion 
Vinea, Nicolae Steinhardt, V. Voiculescu, Nicolae C. Gavrilă, Mihail Sadoveanu, 
Vasile Lovinescu), Ed. Anastasia, Bucureşti, 2000, p. 14. 

25 Mihail CONSTANTINEANU, „Acasă la Părintele Stăniloae în ultimii 
săi ani”, în: Doctor la oameni de seamă, p. 13. 

27 Vezi „Un mare ctitor român: Emanoil Gojdu”, Telegraful Român, 
nr. 6, 4 febr. 1934, pp. 1-2. 

% Dumitru STĂNILOAE, Botezul copiilor, teză de licenţă, Cernăuţi, 
1927, 98p. (manuscrisul lucrării se află sub nr. 497 în Biblioteca Mitropoliei 
Ardealului). 

cu Țările Româneşti”. Persoana providenţială pentru întreaga 
viață a părintelui Stăniloae a fost mitropolitul Nicolae Bălan, 
care, apreciind valoarea tânărului teolog, îl va trimite îm- 
preună cu Nicolae Popoviciu (viitorul episcop al Oradiei, cu 
care se împrietenise la Cernăuţi”) mai întâi la Atena (1927- 
1928), pentru a urma studii de specializare în Teologie istorică, 
apoi la Minchen (1928 — semestrul de iarnă), unde a urmat 
seminarul de Istorie şi filologie bizantină al profesorului August 
Heisenberg, iar în 1929, semestrul de vară, la Berlin (având 
profesori pe Hans Lietzmann şi Reinhold Seeberg), apoi la Paris 
şi la Belgrad, pentru studii de Bizantinologie şi Dogmatică. 
Reîntors în Sibiu, părintele îşi începe activitatea didac- 
tică la 1 septembrie 1929 ca profesor suplinitor” la Academia 
teologică „Andreiană” din Sibiu, în 1932 fiind numit titular 
provizoriu?, iar în 1935 titular definitiv*. În decursul celor 17 


9 Dumitru STĂNILOAE, Viața şi activitatea patriarhului Dosofteiu al 
Ierusalimului şi legăturile lui cu Țările Româneşti, teză de doctorat, cu o pre- 
față de V. Loichiţă, Cernăuţi, 1929, VII+69p; şi în: Candela, XL (1929), nr. 
4-6, pp. 208-276. 

% Lidia STĂNILOAE IONESCU, „Lumina faptei din lumina cuvântului”: 
4 Mi cu tatăl meu, Dumitru Stăniloae, Ed. Humanitas, Bucureşti, 
22005, 

ab baza Ord. Cons. Arh. nr. 7827 din 3 sept. 1929 a fost numit pro- 
fesor suplinitor la catedra de Teologie fundamentală; cf. „Cronica Anului”, 
în: Anuarul Academiei Teologice Ortodoxe „Andreiene” (în continuare 
AATOA), vol. VI, 1929-1930, publicat de Nicolae Colan (rector), Tiparul 
Tipografiei „Oastea Domnului”, Sibiu, 1930, p. 87. 

% În baza Ord. Cons. Arh. nr. 4694 din 22 iun. 1932, urmat de cel al Ord. 
Ministerului Instrucțiunii Publice şi al Cultelor nr. 159 904/14 223 din 25 nov. 
1932, a fost promovat la gradul de profesor titular al Academiei „Andreiene”; 
cf. „Cronica Anului”, în: AATOA, vol. IX, 1932-1933, publicat de Nicolae 
Colan (rector), Tiparul Tipografiei Arhidiecezane, Sibiu, 1933, p. 115. 

% În baza Ord. Cons. Arh. nr. 4992 din 29 mai 1936, urmat de Ord. Mi- 
nisterului Instrucțiunii Publice nr. 91018 din 11 iun. 1936, a fost delegat cu 

ani de activitate didactică a predat Dogmatică (1929-1946), 
Apologetică (1929-1932 şi 1936-1937), Pastorală (1932-1936) şi 
Limba Greacă (1929-1934). 

Debutul publicistic al părintelui a avut loc în anul 1929, 
odată cu tipărirea lucrării de doctorat, pentru ca, după pu- 
blicarea acestei prime opere şi la îndemnul mitropolitului 
Nicolae Bălan, să înceapă să scrie pentru ziarul Telegraful 
Român. În anul 1930 va publica 6 articole, debutând conform 
referințelor bio-bibliografice actuale cu articolul „Solia Pă- 
resimilor”, semnat cu inițialele „IS”5%. Este binecunoscut 
faptul că o mare parte din articolele scrise de părintele 
Stăniloae în Telegraful Român au fost semnate şi cu inițiale, 
între care amintim: „[S”, „DS”, „D”, „S”, „TR” sau cu pseu- 
donimul Diorates*, 


purtarea agendelor oficiului de rector. Tot în acest an trece de la catedra 
de Teologie Pastorală la cea de Teologie Dogmatică (Ord. Cons. Arh. nr. 7537 
Bis. din 3 oct. 1936 şi Ord. Min. Instr. nr. 164604 din 23 oct. 1936); cf. „Cro- 
nica Anului”, în: AATOA, vol. XIII, 1936-1937, publicat de Dr. Dumitru 
Stăniloae (rector), Tiparul Tipografiei Arhidiecezane, Sibiu, 1937, p. 62. 

3 Pr. Mihai SĂSĂUJAN, „Părintele Dumitru Stăniloae — Fragmente 
biografice sibiene” / „Vater Dumitru Stăniloae - Fragmente zu seiner 
Hermanstădter Zeit”, în vol. Dumitru Stăniloae (1903-1993). Teologie ro- 
mânească de dimensiune europeană | Riimanische Theologie von europăischer 
Dimension, editori / Herausgeber: ÎPS Dr. Laurenţiu Streza, Jiirgen Henkel, 
Gheorghe F. Anghelescu, Ed. Schiller Verlag, Sibiu, 2007, p. 112. 

% Dumitru STĂNILOAE, „Solia Păresimilor”, în: TR, an LXXVIII, nr. 20, 
12 mart. 1930, p. 1. Semnat: T$; cf. Virginia POPA, Părintele Dumitru Stăniloae. 
Bio-bibliografie, Ed. Trinitas, Iaşi, 2004, p. 103. Pentru a nu încărca în mod 
excesiv aparatul critic, articolele publicate de părintele Stăniloae în Telegraful 
Român (TR) pe care le vom cita în continuare, vor fi indicate în notele de 
subsol fără numele autorului, conţinând numai titlul şi locul publicării. 

3 Pentru o cercetare amănunțită a bio-bibliografiei părintelui Stă- 
niloae vezi: Virginia PoPA, Părintele Dumitru Stăniloae. Bio-bibliografie, Ed. 

Aşa cum am arătat, în perioada imediat următoare eve- 
nimentelor bisericeşti petrecute în anul 1925, Biserica 
Ortodoxă Română a purces la reorganizarea şi unificarea 
administrativă, la reconfigurarea activității misionare şi la 
reformarea învățământului teologic şi religios, toate acestea 
reprezentând principalele deziderate ale patriarhului Miron 
Cristea. Presa bisericească a prezentat noile schimbări din 
viaţa Bisericii, popularizându-le în rândul credincioşilor, 
contextul fiind favorabil, mai mult ca oricând, activităților 
pastoral-misionare. Descriind situația presei bisericeşti in- 
terbelice, istoricul Mirel Bănică subliniază faptul că exista o 
diversitate şi un număr foarte mare de titluri, dar care adu- 
cea în prim-plan „un nivel publicistic şi teologic neuni- 
form”, afirmând în continuare că: 


„Presa religioasă interbelică este o componentă impor- 
tantă a cadrului social şi cultural al României Mari. La rân- 
dul său, stilul de exprimare jurnalistic nu este doar pură 
abstracţie intelectuală sau teologică, care exista doar prin 
el însuşi. În forma sa imprimată, el cere diferite maniere de 
a fi citit şi beneficiază de diferite grade de recepție. Or, în 
România anilor '30, presa bisericească beneficia de un sta- 
tut particular, greu de conceput în zilele noastre: trecând 
peste faptul că unele tiraje depăşeau 100 000 de exemplare, 
ziarul era citit de mai multe persoane (mai ales în mediul 
rural), ceea ce amplifica efectul său de vector de informare. 
[...] Specificitatea presei religioase a timpului era dată de 


Trinitas, laşi, 2004; Lidia STĂNILOAE IONESCU, „Lumina faptei din lumina 
cuvântului”: Împreună cu tatăl meu, Dumitru Stăniloae, Ed. Humanitas, 
Bucureşti, 22005; Gheorghe F. ANGHELESCU, Cristian UNTEA, Părintele 
Dumitru Stăniloae, un urmaş vrednic al patristicii clasice (bio-bibliografie), 
Ed. Mitropoliei Olteniei, Craiova, 2008. 

caracterul său hibrid: nici teologie pură, nici simplu exer- 
cițiu intelectual, dublată de lipsa interesului comercial, a 
profitului imediat. În opinia noastră, ar fi vorba mai de- 
grabă de culegeri de articole având o finalitate pedagogică, 
morală, practică sau politică, o tentativă a Bisericii anilor 
'30 de a se afirma în viaţa publică a Regatului”. 


În aceste condiţii, din încredințarea mitropolitului 
Nicolae Bălan, părintele Stăniloae şi-a asumat răspunderea 
conducerii Telegrafului Român, la 1 ianuarie 1934%, după ce 
acesta fusese redactat timp de 14 ani de consilierul arhiepis- 
copal Dr. George Proca (1920-1933). Referitor la noua che- 
mare la care părintele Stăniloae a răspuns pozitiv, doamna 
Lidia Stăniloae, fiica părintelui, evocând acest moment im- 
portant, ne spune că 


„după câţiva ani de profesorat, în 1934, mitropolitul i-a 
încredințat conducerea ziarului Telegraful Român. Bineîn- 
ţeles, o muncă onorifică. Tata scria articolul de fond, făcea 
munca redacțională şi mergea la tipografie să corecteze 
şpalturile, sau le aducea acasă”%, 


Conştientizând valoarea ziarului şi locul pe care-l 
ocupa în rândul presei religioase naţionale, dar cunoscând 





*7 Mirel BĂNICĂ, Biserica Ortodoxă Română, stat şi societate în anii '30, 
Ed. Polirom, laşi, 2007, p. 55. 

% Din ianuarie 1934 părintele Stăniloae a îndeplinit funcția de „re- 
dactor responsabil” al Telegrafului Român până pe 13 mai 1945, când i se 
va cere demisia la presiunea prim-ministrului comunist Petru Groza. 
Acest moment de încetare a activității de coordonare a ziarului nu a în- 
semnat însă şi o încheiere a activităţii publicistice a părintelui Stăniloae. 

% Lidia STĂNILOAE IONESCU, „Lumina faptei din lumina cuvântului”..., 
p. 67. 

şi problemele la care Biserica trebuia să răspundă urmând 
canoanelor şi învățăturilor Sfinţilor Părinţi, părintele 
Stăniloae va trasa noi coordonate în aşa-numita „politică 
editorială” a ziarului, rămânând totodată „în slujba scopu- 
lui fixat de ctitor”4, după cum va afirma mai târziu. Noul 
redactor responsabil“! va atrage mulți colegi de-ai săi, pro- 
fesori la Academie, crescând astfel mult calitatea conținu- 
tului articolelor din ziar. Totodată, pe lângă profesorii de 
teologie vor scrie şi personalităţi culturale şi religioase din 
întreaga ţară, care erau invitate să publice în ziarul şa- 
gunian. 

Activitatea didactică de la Academia Teologică, dublată 
de cea gazetărească de la Telegraful Român, îl antrenează pe 
părintele Stăniloae într-o misiune amplă, caracterizată 
printr-o gândire originală, creatoare, profundă, reflectată 
atât în scrierile sale principale, cât şi în publicistică. Acest 
lucru l-a îndemnat pe mitropolitul Antonie Plămădeală să 
vorbească despre „Generaţia Stăniloae” ca despre ceva 
actual, despre teologia părintelui, ca o „teologie a nuanţe- 
lor”, despre care scria: 


„Tematic, contribuţia operei părintelui Stăniloae ține de 
restaurarea dimensiunii mistice a discursului teologic şi 
constă mai ales în orientarea acestuia în perspectiva hris- 
tologiei. Metodologic, aceeaşi operă urmăreşte acordarea 
puterilor sufleteşti care animă dispoziția teologică, adică 





4 „Perioadele principale ale Telegrafului Român”, în: TR, nr. 13-14, 
1 apr. 1983, p.1. 
4 Pr. Dumitru ABRUDAN, „Părintele prof. dr. Dumitru Stăniloae — 


redactor al Telegrafului Român (1 ian. 1934-13 mai 1945)”, în vol. Persoană 
şi comuniune..., p. 68. 





INTRODUCERE 39 


reechilibrarea deopotrivă a valorilor trăitoare şi a demer- 
surilor eului cunoscător în actul teologhisirii curente. Stilistic, 
această operă provoacă apariţia unei specii noi în teologie, 
pe care, parafrazând un titlu al domnului Petre Ţuţea, aş 
numi-o teologia nuanțelor. Aceasta s-ar putea defini, formal, 
ca o teologie urmărind descoperirea şi descrierea celor mai 
fine şi mai ascunse glafire ale înţelesurilor teologice. O 
nuanţare perpetuă, adesea torențială, vizând confiniile 
discursului antinomic.”42 


Diversitatea temelor abordate, originalitatea stilului 
său, promovarea dialogului cu celelalte periodice româneşti 
- culturale sau religioase, buna informare cu privire la prin- 
cipalele evenimente din Biserică, accesul la bibliografie şi 
presă în limbi străine, poziţia de rector al Academiei Teolo- 
gice „Andreiene” (din 1936), cunoaşterea limbilor clasice şi 
a celor moderne (germană, franceză, engleză, rusă) şi acce- 
sul la documente istorice prețioase conturează profilul aces- 
tui extraordinar redactor de ziar eparhial, care îşi va pune 
în valoare virtuțile pentru a dezbate subiecte de teologie, de 
misiune socială, de istorie generală şi bisericească, dar şi su- 
biecte legate de pastorația credincioşilor din Ardeal şi nu 
numai. În acest sens, Preafericitul Părinte Patriarh Daniel 
scria că: 


„Teologia, ca explicitare a planului lui Dumnezeu de 
mântuire şi îndumnezeire a omului în Hristos, va fi tot- 
deauna o teologie apostolică, în sensul de permanent mi- 
sionară, care luminează, inspiră şi susține întreaga lucrare 





+ Antonie PLĂMĂDEALĂ, Mitropolitul Ardealului, „Generaţia 
Stăniloae”, în vol. Persoană şi comuniune..., p. XVI. 

liturgică, filocalică, pastorală şi social-caritativă a Bisericii 
în lume, ca dinamică vie a conştiinţei sale misionare. În 
acest sens, teologia părintelui Stăniloae, ca teologie a mân- 
tuirii, este pentru Biserică un mare dar ce trebuie cultivat. 
Teologia sa trebuie să fie nu numai admirată, ci şi asimilată 
şi continuată.”48 


Principalele teme abordate în Telegraful Român 


Dintre principalele teme abordate de părintele Dumitru 
Stăniloae în paginile ziarului sibian, putem remarca în pri- 
mul rând Ortodoxia, în general şi Ortodoxia românească, în 
particular. În acest sens, istoricul Keith Hitchins scria că 
„Nimeni nu a scris cu mai deplină competenţă despre aspec- 
tele teologice ale Ortodoxiei ca Dumitru Stăniloae”%5. O altă 
temă a vizat problema naționalismului“, a etnicului şi a naţiunii, 








% + DANIEL, Patriarhul Bisericii Ortodoxe Române, „Teologia — şti- 
ința mântuirii şi a vieții veşnice în gândirea Părintelui Stăniloae” / „Theo- 
logie das Wissenschaft von der Erlâsung und dem ewigen Leben im 
Denken von Vater Stăniloae”, în vol. Dumitru Stăniloae (1903-1993). Teo- 
logie românească..., p. 29. 

+ Vezi: „Intre Ortodoxie şi catolicism”, în: TR, nr. 88, 6 dec. 1930; „La- 
tinitate şi Ortodoxie”, în: TR, nr. 4, 22 ian. 1939; „Ortodoxia şi viața so- 
cială”, în: TR, nr. 10, 3 mart. 1940; „Actualitatea Ortodoxiei”, în: TR, nr. 35, 
30 aug. 1942; „Ortodoxia şi neamul nostru”, în: TR, 12-13, 18 mart. 1945. 

% Keith HITCHINS, Mit şi realitate în istoriografia românească, Ed. En- 
ciclopedică, Bucureşti, 1997, p. 271. 

45 Vezi: „Scurtă interpretare teologică a naţiunii”, în: TR, nr. 15, 8 
apr. 1934; „Biserica şi naționalismul”, în: TR, nr. 28, 5 iul. 1936; „Naţio- 
nalismul în cadrul spiritualității creştine”, în: TR, nr. 36, 30 aug. 1936; 
„Păreri greşite despre raportul dintre Ortodoxie şi naționalism”, în: TR, 
nr. 44, 31 oct. 1937; „Ortodoxie şi etnocraţie”, în: TR, nr. 24, 12 iun. 1938; 
„Social şi etnic”, în: TR, nr. 105, 30 nov. 1944 ş.a. 

părintele Stăniloae fiind considerat unul dintre cei mai im- 
portanţi autori în domeniul studiilor despre națiune”. 

Discursul publicistic, care, în chip firesc, are o conotaţie 
politică, se raportează la interesele sau simpatiile politice ale 
scriitorului în cauză. În momentul în care un autor de articole, 
al căror obiect de analiză este situația politică a vremii, nu are 
în vedere impunerea (vădită sau nu) a unei anumite doctrine 
politice, ci îşi prezintă opinia personală cu privire la realitățile 
politice, produsul acestor analize nu-l pot angaja obligatoriu 
într-un partizanat politic, acest demers fiind mai degrabă un 
reflex rezonabil al unui angajament comunitar pe care îl pre- 
supune presa în general. În această situație se află şi părintele 
Stăniloae, întrucât toate analizele sale care ating sfera politicului 
nu sunt altceva decât simple, dar pertinente, explicații oferite 
cititorilor, cu privire la sensul şi urmările unor concepte sau 
fenomene care puteau influenţa viaţa fiecărui creştin în parte 
şi a poporului român în organicitatea lui. Desigur, un detaliu 
important cu privire la analiza corectă a acestui gen de articole 
de fond scrise de părintele Stăniloae, care viza politicul, îl con- 
stituie necesitatea abordării lor numai în legătură cu toate ce- 
lelalte articole publicate. Costion Nicolescu afirma despre 
această latură a publicisticii părintelui Stăniloae că se realiza 
prin raportare la principiile creştine: 


„Părintele Stăniloae raporta orice doctrină politică la 
perceptele creştine şi o judeca în funcţie de rezultatul aces- 





+ Constantin SCHIFIRNEŢ, „O concepție despre fundamentul creştin 
al naţiunii”, în: Dumitru STĂNILOAE, Națiune şi creştinism, ediție, text stabilit, 
studiu introductiv şi note de Constantin Schifirneţ, Ed. Elion, Bucureşti, 
2003, p. VII. 

tei preocupări, iar nu pe baza unor considerente strict 
pragmatice”. 


În ce priveşte sistemul social pe care îl gândea părin- 
tele Stăniloae, acesta era unul bazat eminamente pe prin- 
cipiile ascultării şi comuniunii creştine, pe învățătura 
Evangheliei, un sistem a cărui ordine interioară să fie asi- 
gurată de o ierarhie care să lupte împotriva păcatului, 
considerând că „lupta contra păcatului din oameni e sin- 
gura luptă eficace pentru o mai bună ordine socială”. 
Acest ideal social trebuie privit în paralel cu creştinismul 
despre care părintele scria că „păstrează o anumită dis- 
tanţă faţă de toate cristalizările sociale, neabsolutizând pe 
niciuna; [...] care tinde spre suprema înfrățire omenească, 
aşa cum nu o vor putea înfăptui nici cele mai îndrăznețe 
doctrine”%. 

Vorbind despre importanţa naționalismului în educaţia 
studenților la teologie, părintele Stăniloae afirma că naţio- 
nalismul studentului teolog trebuie să fie un 


„naționalism până la sacrificiu, dar manifestându-se în 
acte compatibile cu Dumnezeu şi cu un preot stăpânit de 
gândul la Dumnezeu. Naţionalism de concepţie, de sim- 
țire fierbinte, de muncă şi devotament în slujba neamului; 
să pui în slujba neamului toate virtuțile creştine şi preo- 
țeşti. Naţionalism impus cu sabia duhului, care taie durabil 





* Costion NICOLESCU, Teologul în cetate: Părintele Stăniloae şi aria 
politicii, Ed. Christiana, Bucureşti, 2003, p. 38. 

19 „Necesitatea ierarhiei în viaţa socială”, în: TR, nr. 39, 20 sept. 
1936, p. 2. 

5 „Creştinismul şi viaţa socială”, în: TR, nr. 102, 26 nov. 1944, p.1. 

duşmanii şi-i pregăteşte cale triumfală, nu naționalism de 
strigăte, de marşuri, de cămăşi şi de violență. Chiar dacă vor 
fi având şi ele oarecare efect, el e cu mult mai mic şi în 
orice caz e incompatibil cu preotul şi cu studentul teolog, 
care în felul acesta mai mult pierde din prestigiul personal 
şi al instituţiei bisericeşti decât câştigă”*.. 


Părintele Stăniloae încadrează sensul cuvântului neam 
în unitatea de credință şi limbă a poporului, în dragostea 
fiecărei persoane pentru Dumnezeul care binecuvântează 
neamul său, element caracteristic şi aşa-numitei „etnoteolo- 
gii” a lui Nichifor Crainic?. În acest sens, Răzvan Codrescu 
scria că: 


„cea mai solidă fundamentare metafizică a națiunii în 
duhul teologiei mistice răsăritene, de la înălțimea unei 
înalte autorități teologice, dar şi cu o bună respirație filo- 
sofică, îi aparține fără îndoială părintelui Dumitru Stăniloae 
şi se regăseşte în prima parte a volumului Ortodoxie şi 
românism, care sintetizează un deceniu de dezbateri se- 
rioase pe această temă”%. 


Temele Ortodoxiei şi naționalismului au fost tratate ade- 
seori într-un raport de complementaritate, prezentând şi 
particularităţile aferente fiecărei realități în parte şi sublini- 
ind modul în care Ortodoxia este un element de bază în ar- 


5 „Pentru o mai bună educaţie în şcolile teologice”, în: TR, nr. 38, 
13 sept. 1936, p. 1. 

5 Mihail NEAMŢU, „Between the Gospel and the Nation: Dumitru 
Stăniloae's ethno-theology”, în: Archaeus, X (2006), nr. 3, p. 15. 

5 Răzvan CODRESCU, Cartea îndreptărilor. O perspectivă creştină asupra 
politicului, Ed. Christiana, Bucureşti, 2004, p. 109. 

hitectura sufletului românesc. O bună parte din articolele 
sau studiile referitoare la această problematică, semnate de 
părintele Stăniloae în Telegraful Român, Gândirea, dar şi în 
alte reviste, au fost republicate ulterior în volums, spre o 
mai bună cunoaştere a operei publicistice a marelui teolog. 

Articolele de teologie, bine documentate şi argumentate, 
fac din Telegraful Român un principal mijloc pastoral-misionar, 
la care au acces în principal parohiile din Ardeal dar şi institu- 
țiile de cultură din țară (biblioteci eparhiale, metropolitane, 
universitare, redacții culturale ş.a.), prin care teologia ortodoxă 
academică coboară de la catedră direct în casele credincioşilor, 
explicând pe înțelesul lor dogmele Bisericii, contribuind astfel 
la întărirea conştiinţei de neam şi a unităţii credinţei. 

O altă problemă căreia părintele îi acordă deosebită 
atenţie este cea legată de Uniaţia de la 17005. Astfel va scrie 





5 Constantin SCHIFIRNEŢ, „O concepție antropologică creştin-orto- 
doxă despre naţiune”, studiu introductiv în: Pr. Dumitru STĂNILOAE, Or- 
todoxie şi românism, Bucureşti, Ed. Albatros, 1998, p. XXVIII. 

5 Vezi: Pr. Dumitru STĂNILOAE, Ortodoxie şi românism, Ed. Arhidie- 
cezană, Sibiu, 1939; Ed. Albatros, Bucureşti, 31998; Pr. Dumitru STĂNILOAE, 
Reflecţii despre spiritualitatea poporului român, Ed. Scrisul românesc, 
Craiova, 1992; Ed. Elion, Bucureşti, 22004; Pr. Dumitru STĂNILOAE, Trăirea 
lui Dumnezeu în Ortodoxie, culegere de studii dogmatice, Prefață de pr. 
Ilie Moldovan, antologie, studiu introductiv şi note de Sandu Frunză, 
Ed. Dacia, Cluj-Napoca, 1993, 22000; Pr. Dumitru STĂNILOAE, Națiune şi 
creştinism, ediţie, text stabilit, studiu introductiv şi note de Constantin 
Schifirneţ, Ed. Elion, Bucureşti, 2003. 

% Vezi: „Căile Uniaţiei”, în: TR, nr. 52, 9 dec. 1934; „Uniaţia națio- 
nală”, în: TR, nr. 48-49, 18 nov. 1934; „Metoda uniată: minciuna şi injuria 
personală”, în: TR, nr. 53, 16 dec. 1934; „lezuiţii, dascălii Uniaţiei”, în: 
TR, nr. 6, 3 febr. 1935; „Din durerile trecutului”, în: TR, nr. 9, 23 febr. 
1936; „Ni se înstrăinează o parte din neam!”, în: TR, nr. 22, 30 mai 1937; 
„Reunirea Bisericilor româneşti”, în: TR, nr. 121, 20 dec. 1944 ş.a. 

despre modul abuziv în care aceasta a fost înfăptuită, des- 
pre consecinţele ei nefaste în viața neamului, analizând in- 
teresele care au constituit paravanul acestei „Uniri“ cu 
Biserica Romei. Este cunoscut faptul, că de la sfârşitul seco- 
lului al XI-lea până la căderea Constantinopolului sub turci 
(1453), papalitatea a încercat să atragă Biserica Ortodoxă a 
Răsăritului la unirea cu Biserica Romei, demersuri ce au 
constituit începutul fenomenului numit Lniatism. Din punct 
de vedere ortodox, acest fenomen este considerat a fi un act 
impus prin constrângere, un abuz spiritual din partea au- 
torității papale, din dorința de „readucere a oilor rătăcite din 
Răsărit la staulul lui Petru””. În viziunea greco-catolică 
Uniatismul constituie „recunoaşterea unei identități naționale 
şi religioase neglijate până în acel moment”. Referitor la 
aceste chestiuni, părintele Stăniloae consultă adesea publi- 
caţii ca Farul Nou, Curentul, Lumina Creştină, Unirea ş.a., cu 
ai căror redactori intră în dialog, polemizând chiar pe seama 
unor aspecte ce privesc realizarea Uniaţiei în Transilvania”. 
Abordată atât din punct de vedere confesional, istoric, cât 
şi sociologic, problema Uniatismului a fost dezvoltată ulte- 


57 Vezi: „Pentru pacea confesională 1”, în: TR, nr. 33-34, 29 apr. 
1931, p.1. 

5 Mirel BĂNICĂ, Biserica Ortodoxă Română, stat şi societate..., p. 38. 

5 Subliniem faptul că primele populaţii ortodoxe trecute la Uniatism, 
prin forţa statului catolic polonez medieval, au fost populaţiile ucrai- 
neană şi ruteană, în urma sinodului de la Brest-Litovsk (1595-1596), după 
al cărei principiu s-a realizat şi Uniaţia din 1700 din Transilvania. Prin- 
cipalele condiţii pe care le presupunea Uniaţia au fost: credincioşii 
ortodocşi trebuiau să-l recunoască pe papă drept conducătorul suprem, 
să accepte împărtăşirea cu azimă (pâine nedospită), să accepte inovațiile 
dogmatice despre Filioque şi despre Purgatoriu. Cf. M. BĂNICĂ, Biserica 
Ortodoxă Română, stat şi societate..., p. 38. 











46 INTRODUCERE 


rior de părintele Stăniloae în volumul Uniatismul în Transil- 
vania, încercare de dezmembrare a poporului român“. 

Interesul pentru chestiuni care vizează dialogul interre- 
ligios se reflectă în rubrici ce aduc în prim-plan informaţii 
din lumea creştină externă, sau în articole care analizează 
diferite aspecte legate de dialogul interconfesionalf!, preo- 
cupări care se reflectă de asemenea şi în elaborarea tratatu- 
lui său de Teologie Dogmatică, după cum evidenţiază și 
Preafericitul Părinte Patriarh Daniel: 


„în teologia sa [părintele] se află deodată în dialog cu 
teologia Sfinţilor Apostoli, a Sinoadelor Ecumenice şi a 
Sfinților Părinţi, pe de o parte, şi în dialog cu teologia 
ortodoxă greacă, rusă, sârbă, arabă, sau cu teologia or- 
todoxă elaborată în Diaspora ortodoxă occidentală, pe 


% Pr. Dumitru STANILOAE, Uniatismul în Transilvania, încercare de dez- 
membrare a poporului român, Ed. IBMBOR, Bucureşti, 1973. 

61 Vezi: „Ştiri din bisericile ortodoxe”, în: TR, nr. 3, 13 ian. 1934; 
„Ştiri bisericeşti creştine externe”, în: TR, nr. 6, 4 febr. 1934; „Ştiri biseri- 
ceşti externe”, în: TR, nr. 9, 25 febr. 1934; „Între românism şi catolicism”, 
în: TR, nr. 86, 29 nov. 1930; „Românii în judecata catolică”, în: TR, nr. 6, 
17 ian. 1931; „Pentru pacea confesională I”, în: TR, nr. 33-34, 29 par. 1931; 
„Pentru pacea confesională II”, în: TR, nr. 35, 2 mai 1931; „Condiţia prin- 
cipală a apropierii dintre Biserica Ortodoxă şi cea Catolică”, în: TR, nr. 
13, 23 mart. 1936; „Protestantismul la o mare răspântie”, în: TR, nr. 64, 
16 sept. 1933; „Întâmplări în sânul catolicismului”, în: TR, nr. 64, 16 sept. 
1933; „O mişcare actuală în sânul catolicismului german”, în: TR, nr. 65, 
23 sept. 1933; „Alte întâmplări în sânul catolicismului”, în: TR,-nr. 68, 14 
oct. 1933; „Ortodoxie şi protestantism”, în: TR, nr. 42, 18 oct. 1942. 

8 Teologia Dogmatică Ortodoxă, pentru Institutele Teologice, Bucureşti, 
Ed. IBMBOR, 1978, 3 vol., vol. 1-504p., vol. II-380p., vol. III-466p.; Bucureşti, 
Ed. IBMBOR, 1996-1997, 3 vol., vol. 1-344p., vol. 11-252p., vol. III-344p.; 
Bucureşti, Ed. IBMBOR, *2003, 3 vol., vol. I-528p., vol. [1-392p., vol. III- 
486p.; Ed. IBMBOR, 12010, 3 vol. 

de altă parte, fără să ignore teologia contemporană ro- 
mano-catolică, anglicană sau protestantă. Fidelitatea sa 
față de Tradiţia ortodoxă nu este rigidă, statică sau fana- 
tică, ci o fidelitate reînnoită, dinamică, creatoare de co- 
muniune şi aducătoare de lumină pentru toţi cei care 
cred în Hristos şi Îl iubesc pe EI ca fiind Dumnezeu şi 
Mântuitor”. 


De asemenea, o serie de articole tratau problema 
celui de-Al Doilea Război Mondial, sau cea a comunismului. 
Întrucât comunismul constituia un pericol iminent pentru 
Biserica Ortodoxă, părintele Stăniloae demasca cititorilor 
Telegrafului Român cele mai ascunse capcane din ideologia 
acestui sistem totalitar, sub titluri care vorbesc despre 
„ofensiva comunistă”, „libertate şi păcat”, „creştinism şi 


& + DANIEL, Mitropolitul Moldovei şi Bucovinei, „Teolog al luminii 
Preasfintei Treimi: Preotul Profesor Dumitru Stăniloae — Părinte al Bise- 
ricii în secolul al XX-lea”, în: Dăruire şi dăinuire: Raze şi chipuri de lumină 
din istoria şi spiritualitatea românilor, Ed. Trinitas, laşi, 2005, p. 168. 

4 „În faţa ofensivei comuniste”, în: TR, nr. 35, 23 aug. 1936. „Şi to- 
tuşi, într-o ţară creştină, care vrea să fie şi să rămână a românilor, dra- 
pelul roşu, cu toate secerile lui de foc, n-are să iasă triumfător.” (p. 1) 
Această mărturisire a părintelui exprima nădejdea într-un viitor liniştit 
al poporului român, era glasul unei rugăciuni aprinse către Dumnezeu, 
şi nu în cele din urmă un apel mobilizator adresat preoților ortodocși. 
Istoria însă nu a confirmat dorința părintelui, întrucât îndată după in- 
staurarea sistemului comunist, acesta s-a dovedit a fi cel mai aprig duş- 
man al nobleţei persoanei umane şi al relaţiei fireşti dintre chemarea 
lui Dumnezeu şi răspunsul conștient al omului. Printre acțiunile de con- 
vertire a societății româneşti la doctrina marxistă, pe lângă propaganda 
comunistă se numără şi cenzura, interdicţia, condamnarea la muncă sil- 
nică, profanarea mânăstirilor şi aruncarea preoților în penitenciare, toate 
acestea putând fi numite simplu: persecuția comunistă. 

&% „Libertate şi păcat”, în: TR, nr. 44, 25 oct. 1936. 

comunism”, „între iubire şi ură””. Și pentru articole ca 
acestea va suferi peste 4 ani de detenţie în lagărele comu- 
niste (4 septembrie 1958-ianuarie 1963), alături de alţi preoți 
şi oameni de culturăs:. 

Pe lângă aceste teme mari, părintele Stăniloae a mai 
scris şi articole cu caracter pastoral-misionar şi social, care de- 
fineau dimensiunea liturgică şi pastoral-omiletică” a „pu- 
ternicului gânditor religios de Ja Sibiu”7, aşa cum îl numea 
Nichifor Crainic. Părintele Stăniloae, nefiind numit pe 
seama unei anumite parohii, a slujit şi a predicat atât în 
Sibiu”!, cât şi în Bucureşti, în diferite biserici sau catedrale, 
unde era invitat sau trimis să slujească, remarcându-se 
printr-un ataşament deosebit față de Sfânta Liturghie, pe 
care o considera a fi „un mijloc de transcendere a oamenilor 
de la viața închisă în egoism şi în lume, la viaţa de comuni- 
care în Dumnezeu, ca Împărăţie a Lui”. Vorbind despre 
aleasa prețuire pe care o arăta părintele Sfintelor Slujbe ale 
Bisericii, precum şi păstoririi credincioşilor, vrednicul de 
pomenire patriarhul Teoctist scria: 





68 „Creştinism şi comunism”, în: TR, nr. 34, 17 aug. 1941. 

“ „Intre iubire şi ură”, în: TR, nr. 36, 5 sept. 1943. 

& Lidia STĂNILOAE IONESCU, „Lumina faptei din lumina cuvântului”... 
pp. 278-290, 297-305. 

“ Pr. Vasile GORDON, „Slujirea omiletică a Părintelui Stăniloae. 
Scurtă prezentare”, în: AFTOUB, IV (2004), Ed. Universităţii din Bucu- 
reşti, 2004, p. 591. 

7 Nichifor CRAINIC, „Cronica măruntă”, în: Gândirea, XXI (1942), 
nr. 1, p.56. 

7! Pr. Mircea PĂCURARIU, Catedrala Mitropolitană din Sibiu: 1906-2006, 
Ed. Andreiana, Sibiu, 2006, p. 9%. 

* Pr. Dumitru STĂNILOAE, Spiritualitate şi comuniune în Liturghia or- 
todoxă, Ed. IBMBOR, Bucureşti, 2004, p.9. 

„Deşi nu a fost preot de parohie, părintele Dumitru 
Stăniloae zugrăveşte cu duioşie şi convingere statornicia, 
dreapta cumpănă şi ataşamentul credincioşilor din sate şi 
oraşe față de învățătura şi rânduielile Bisericii strămoşeşti. 
Mare gânditor şi scriitor teolog, părintele Dumitru Stăniloae 
izbuteşte să teologhisească la catedră şi să liturghisească 
în acelaşi timp oriunde rugăciunea şi cuvântul sunt cău- 
tate şi aşteptate. Din toate acestea, izbucneşte gândirea 
convingătoare că orice formă de cultură este chemată să 
se împlinească în valorile dumnezeieşti, aşezate în Sfânta 
Liturghie”2. 


Telegraful Român, ca organ național-bisericesc, avea misiu- 
nea de a contribui la pastorația credincioşilor, prezen- 
tându-le învățăturile de credinţă, sau evenimente din istoria 
Bisericii, explicându-le dogmele, făcându-le accesibile pas- 
toralele, cuvântările ocazionale sau omiliile tematice ale mi- 
tropolitului, de a informa pe preoții ortodocşi, dar şi de a 
intra în dialog cu alte publicaţii cultural-religioase, articolele 
fiind elaborate şi ca un răspuns la provocările vremii. 
Părintele Stăniloae, înțelegând cui se adresa ziarul, care 
trebuia să fie mesajul transmis, dar şi modul în care acesta 
trebuia prezentat, asigura o bogată sursă de materiale 
scrise de profesori, gânditori şi duhovnici de renume ai 
Ortodoxiei româneşti. Dovedind actualitatea gândirii părin- 
telui Stăniloae cu privire la rolul presei în viața societății, 





73 + TEOCTIST, Patriarhul Bisericii Ortodoxe Române, „Gândire şi 
trăire ortodoxă. Un slujitor devotat al Bisericii şi teologiei ortodoxe. Un 
mare teolog (ortodox) al epocii noastre. Coloană a teologiei ortodoxe 
contemporane”, în: Gh. ANGHELESCU, Bibliografia părintelui academician 
profesor dr. Dumitru Stăniloae, Ed. IBMBOR, Bucureşti, 1993, p. 5. 

publicăm un fragment din articolul intitulat „Misiunea pre- 
sei”, în care afirma: 


„Presa este un factor uluitor de determinant în viața spi- 
rituală a omenirii. Ea poate fi dezastruoasă pentru sufletul 
omenirii, dar poate fi şi un mijloc de prim ordin în redre- 
sarea spirituală şi morală. Gânditori de seamă (un Hermann 
Sauer, de pildă) consideră gazeta ca fiind vinovată de 
toată superficialitatea omului modern, care se pretinde că 
ştie toate, judecă toate, gândeşte fugitiv asupra oricărei 
chestiuni, propriu-zis nu mai gândeşte, ci-şi însuşeşte de- 
a gata opiniile gazetarului şi aşa, în numele unui raționalism 
vulgar, respinge marile şi tainicele adevăruri religioase şi 
morale. [...] Desigur, ziarul nu va mai renunţa niciodată 
la răspândirea ştirilor. E prea adâncă în om curiozitatea 
de-a şti ce se întâmplă, ca să nu dorească a-i fi satisfăcută. 
Şi apoi fiecare om e aşezat de Dumnezeu într-un anumit 
timp şi deci are să crească în spirit asimilând substanța 
eternă din învelişurile evenimentelor efemere, contempo- 
rane lui”74. 


O altă preocupare fundamentală a Telegrafului Român 
era promovarea literaturii teologice, prin ample recenzii de 
carte şi informaţii cu privire la noile apariţii editoriale din 
acest domeniu, dar şi din celelalte ştiinţe umaniste (istorie, 
filosofie, psihologie, sociologie etc.). În calitate de preot slu- 
jitor, dar şi de profesor de teologie, părintele Stăniloae va 
scrie neobosit, „manifestând responsabilitate şi compe- 
tență””, din dorința de a forma o opinie publică sănătoasă, 





7 „Misiunea presei”, în: TR, nr. 6, 6 febr. 1944, p. 1. 
% Pr. Dumitru ABRUDAN, „Părintele prof. dr. Dumitru Stăniloae — 
redactor al Telegrafului Român”, în: ***, Persoană şi comuniune... p. 73. 

aducând în prim-plan principiile creştin-ortodoxe care au 
stat la baza identităţii noastre naționale şi, nu în ultimul 
rând, aducând contribuţii notabile la reconfigurarea teolo- 
giei ortodoxe, despre care scria: 


„teologia de mâine trebuie să fie deschisă întregii reali- 
tăți cosmice şi istorice, dar, în acelaşi timp, trebuie să fie şi 
duhovnicească. Trebuie să ajute pe toți creştinii să dobân- 
dească o nouă spiritualitate, potrivit atât cu dimensiunile 
mondiale ale ştiinţei şi ale tehnologiei, cât şi cu întreaga 
comunitate omenească”76. 


Conţinutul multor articole ale părintelui aveau drept 
obiect de analiză evenimente pastoral-misionare concrete 
din viața comunităţii ardelene. Aşadar, caracterul practic, 
îngemănat cu cel apologetic”, al articolelor din Telegraful 
Român reuşesc să aducă soluţii în majoritatea cazurilor pro- 
blemelor care erau dezbătute. De multe ori, problematica 
era dezvoltată în articole publicate în mai multe ediţii ale 
ziarului, ele depinzând direct de evoluţia în timp a proble- 
melor dezbătute, sau de reacţiile produse de articole în cer- 
curile adresanţilor. Ne referim aici în special la acele articole 
dinamice care creau un spaţiu de dialog pe diferite chestiuni 
între părintele Stăniloae şi jurnaliştii altor publicaţii reli- 
gioase ca Unirea, Calendarul, Farul Nou ş.a. Astfel, fiecare text 





7 Pr. Dumitru STĂNILOAE, Theology and the Church, St Vladimir's 
Seminary Press, Crestwood, New York, 1980, p. 226. 

77 Pr. Ştefan BUCHIU, „Contribuţii apologetice în opera pr. prof. Du- 
mitru Stăniloae”, în: Biserica Ortodoxă Română, CXV (1997), nr. 1-6, p. 243; 
Emilian VASILESCU, Apologeți creştini, români şi străini, coll. Biblioteca teo- 
logică, Ed. Cugetarea — Georgescu Delafras, Bucureşti, 1942, pp. 76-90. 

nou, publicat în oricare dintre editoriale, dădea naştere unor 
reacţii, unele dintre ele cu valenţe practice, aplicabile în ac- 
tivitatea concretă a comunității din care făcea parte autorul, 
altele fiind materializate în noi articole de presă. 

Acest mijloc de problematizare devenise un reper în rân- 
dul diferitelor comunități, având scopul de a determina ati- 
tudini responsabile față de problemele ce trebuiau 
rezolvate”. În acest fel, publicul, ca spațiu comun al mai mul- 
tor comunități (etnice, sociale, eclesiale), întotdeauna este 
configurat în raport cu specificul celor care îl actualizează, și 
astfel caracterul general al opiniei publice, percepe realitatea 
în funcție de adevărurile recunoscute sau nu, de către conşti- 
ința generală. Printre alții, şi părintele Stăniloae a contribuit 
în mare măsură la modelarea opiniei publice, prin interme- 
diul diferitelor articole publicate în Telegraful Român. Alter- 
nanţa firească dintre social şi pastoral, întâlnită adesea în 
textele părintelui, era determinată de specificul ziarului, dar 
ca teolog avizat se străduia să pună în valoare disponibilita- 
tea socială, responsabilitatea pastorală şi preocuparea misio- 
nară, față de întreaga problematică a societăţii contemporane. 

Viziunea părintelui asupra rostului pe care trebuia sa-l 
aibă ziarul, ca mijloc pastoral-misionar, este evidentă într-unul 
dintre articolele dedicate acestui aspect: 


7% Vezi: „Atenţie la periferiile oraşelor”, în: TR, nr. 13, 11 febr. 1931; 
„Cu şi mai multă râvnă!”, în: TR, nr. 5-6, 16 ian. 1932; „Acţiunea noastră”, 
în: TR, nr. 15-16, 20 febr. 1932; „E momentul faptei”, în: TR, nr. 41-43, 28 
mai 1932; „Problema păstoririi sufleteşti”, în: TR, nr. 3, 13 ian. 1934; „Să 
fim exaltați”, în: TR, nr. 60-62, 5 oct. 1932; „Cine are dreptate?”, în: TR, 
nr. 76, 9 dec. 1933; „Disciplina tineretului”, în: TR, nr. 4, 20 ian. 1934; „a- 

răşi problema tineretului. Idealul lor”, în: TR, nr. 5, 27 ian. 1934 ş.a. 

„Este absolut necesar ca ziarul, acest important instru- 
ment de relaţii între oameni, să fie scos din zona lui de in- 
deferentism şi de iresponsabilitate morală şi învestit serios 
cu rolul de educator. Omenirea nu poate trăi fără credință 
şi fără etică. Ziarul, care influențează decisiv asupra stări- 
lor de suflet ale omenirii, nu poate să deservească aceste 
temelii ale societăţii. Ziarul, prin faptul că e citit de o mul- 
țime de oameni, sporeşte unitatea de cuget şi de simţiri 
între ei. El este cheag între oameni, iar în această privință 
merge pe o linie paralelă cu creştinismul. Dar dată fiind 
această funcţie nobilă a lui, nu e îngăduit să ducă pe oa- 
meni spre o solidaritate întemeiată pe neadevăruri. Dacă 
i se şoptesc mereu omului la ureche aceleaşi idei, el ajunge 
de nu mai poate cugeta liber şi se fanatizează într-o men- 
talitate unilaterală, într-o vrajă rea. Ziarul nu trebuie să 
uzeze de puterea sa pentru a fanatiza masele în neadevă- 
ruri prin prezentări false sau trunchiate ale realităţii. În 
acest caz, un ziar nu face decât să fanatizeze o anumită 
grupă de oameni împotriva altor grupe care citesc alte 
ziare. Ziarul trebuie să aibă orizontul larg, armonios şi să 
respecte temeliile morale absolut necesare pentru existența 
sănătoasă a mulțimilor. Poate se va ajunge odată la acea 
stare când cel ce vrea să devină ziarist va trebui să fi dat 
probe puternice nu numai de destoinicie statistică, ci de 
credinţă tare şi de moralitate neclintită. Atunci ziarul va 
deveni un instrument de valoare hotărâtoare pentru pro- 
gresul omenirii în pace şi în duh””. 


Grija pentru misiunea pastorală a preoților din parohii“ 
este de asemenea evidentă în articolele părintelui Stăniloae 





2 „Misiunea presei”, în: TR, nr. 6, 6 febr. 1944, p. 1. 
8% Vezi: „Preotul în familia sa”, în: TR, nr. 68, 28 sept. 1931; „Hristos 
şi preotul”, în: TR, nr. 3, 13 ian. 1935; „Satul şi preotul”, în: TR, nr. 34, 11 


aug. 1935. 

din paginile Telegrafului, în care scria despre misionarisms!, 
despre înalta conştiinţă a preoțimiit?, despre actul misionar pas- 
toral şi social“, despre problemele cu care se confruntă 
preoții în parohii, dar şi despre provocările societăţii con- 
temporane. 


„Preotul e aristocrat cu sufletul nu în sens peiorativ, că 
nu se demite să spele rănile fratelui căzut între tâlhari, in- 
diferent din care categorie socială ar face parte, că se cris- 
pează într-un nolli me tangere în faţa mizeriei şi a suferinţei 
omeneşti. Aristocraţia sufletească, sau mai bine zis aristo- 
craţia duhovnicească, pentru că e formată cu ajutorul Ha- 
rului Duhului Sfânt, nu constă aşadar în închiderea 
sufletului față de anumite impresii şi griji, nu constă într-un 
suflet surd la anumite sunete ale vieţii, într-un suflet an- 
chilozat, ciuntit. În această privinţă preotul e om ca toți 
ceilalţi şi Biserica vădeşte înțelegere promptă pentru toate 
problemele şi durerile timpului.”85 


Astfel, părintele consideră că misiunea pastorală şi so- 
cială a fiecărui preot trebuie să se concretizeze în grija 





A 


8 „Misiunea preotului”, în: TR, nr. 25, 14 iun. 1936, p.1. 

% Vezi: „Importantul congres catehetic al preoțimii din arhiepisco- 
pie”, în: TR, nr. 76-77, 3 dec. 1932; „Congresul Asociaţiei clerului ortodox 
român”, în: TR, nr. 80-81, 15 dec. 1932; „Congresul misionar de la Chişi- 
nău”, în: TR, nr. 72, 11 nov. 1933. 

& Vezi: „Pentru intensificarea activității pastorale a clerului”, în: 
TR, nr. 20- 21, 4 mart. 1933; „Unui preot tânăr”, în: TR, nr. 38-39, 6 mai 
1933; „În „apărarea parohiilor”, în: TR, nr. 63, 9 sept. 1933; „Energiile 
preoțeşti în plină desfăşurare”, în: TR, nr. 71, 4 nov. 1933, 

& Vezi: „Prilejuri pastorale, iarna”, în: TR, nr. 51, 8 dec. 1935; „Vizi- 
tarea familiilor”, în: TR, nr. 2, 6 ian. 1935; „Suferințele tagmei preoțeşti”, 
în: TR, nr. 8, 16 febr. 1936. 


&% „Aristocraţie sufletească”, în: TR, nr. 85-86, 28 nov. 1931, p.1. 





INTRODUCERE 55 


sinceră, plină de compasiune și de iubire pentru păstoriți, 
și trebuie să fie împlinită cu „o anumită luciditate, înfrigu- 
rată de convingere, lămurind credinţa creştină nu după tipare 
externe, ci din evidenţele lăuntrice ale propriului suflet”86. 


„Preotul trebuie să fie un focar care să lumineze şi să 
încălzească fără întrerupere cu cuvântul despre Dumnezeu, 
cu descrierea puterii, iubirii, dar şi a mâniei Lui, o lume 
care îngheaţă repede sub suflarea rece a egoismului, a 
zgârceniei, a lăcomiei, a poftelor, a nepăsării față de 
Dumnezeu, de aproapele, de ideal”*?, întrucât „preoţia nu 
poate fi numai slujba de-a citi odată pe săptămână Liturghia 
şi de vreo două ori molitvele necesare. Ea trebuie să de- 
vină, mai mult decât oricare altă ocupaţie, o calitate a su- 
fletului, întrețesută intim cu toată fiinţa ta, aşa încât să nu 
mai poţi face nicio separație, nicio distincție între tine şi 
ea, să nu mai poți demisiona nici măcar pentru cât de scurt 
timp din ea."% 


Grija pentru situația învățământului teologic” românesc 
este justificată, având în vedere că era cadru didactic al Aca- 
demiei, iar din 1936 devenind rector cu drepturi depline ale 
aceleiaşi instituţii, fiind direct interesat de reformarea siste- 





8 „Proxima metodă de lucru”, în: TR, nr. 28-29, 1 apr. 1933, P. 2. 

% „La începutul anului în Academia Teologică Andreiqnă”, în: TR, 
nr. 37, 12 sept. 1937, p. 1. 

% „La începutul anului în Academia...” în: TR, nr. 37, 1937, p. 1. 

69 Vezi: „Reorganizarea facultăților de teologie”, în: TR, nr. 53, 1 iul. 
1933; „Religia şi filosofia în şcoala secundară”, în: TR, nr. 7, 11 febr. 1934; 
„Învățământul teologic în alte țări”, în: TR, nr. 40, 30 sept. 1934; „Pro- 
blema învățământului teologic”, în: TR, nr. 10, 3 mart. 1935; „Pentru o 
mai bună educaţie în şcolile teologice”, în: TR, nr. 38, 13 sept. 1936; „Aca- 
demiile teologice”, în: TR, nr. 47, 16 nov. 1941. 

mului de învățământ teologic. Calitatea procesului educa- 
țional, creşterea importanţei Academiei în rândul instituții- 
lor universitare similare, dotarea bibliotecii Academiei cu 
cărți de referință pentru pregătirea studenţilor, educația 
tinerilor studenți” şi multe alte aspecte legate de învăţă- 
mântul universitar teologic, reprezintă priorităţile unei 
agende foarte încărcate, părintele trebuind să se împartă 
între activitatea la Academie și activitatea de la redacție, sau 
de alcătuire a traducerilor şi a lucrărilor de sinteză teologică. 
Astfel sunt aduse în prim-plan problemele legate de reor- 
ganizarea sistemului de învățământ teologic, măsură care 
era absolut necesară, întrucât funcționau în paralel trei 
categorii de şcoli teologice: facultățile, academiile şi semi- 
nariile. În acest sens, în decursul anilor 1926-1937, au fost 
întocmite diverse proiecte de lege, memorii şi moțiuni care 
să reglementeze noua organizare a învățământului teologic, 
aceasta fiind însă amânată adesea de către reprezentanții 
Ministerului Instrucțiunii, al Cultelor şi Artelor. În tot acest 
timp, părintele Stăniloae, în calitate de rector, la îndemnul 
mitropolitului Nicolae Bălan, dar şi cu ajutorul asociaţiilor 
preoțeşti, a adunărilor profesorilor din academiile ardelene 
şi a Adunărilor Eparhiale, a solicitat în repetate rânduri apli- 
carea unor măsuri de reorganizare a învățământului teologic”, 


* Metoda pozitivă pe care o propunea părintele Stăniloae pentru 
împlinirea educaţiei în şcolile teologice este viața spirituală. Criticând me- 
todele negative care de cele mai multe ori îmbrăcau forma pedepselor, 
părintele evidenția rolul pe care îl ocupă practicarea virtuților şi îndru- 
marea îndeaproape a tinerilor spre meditaţia teologică din spaţiul şi în 
timpul liturgic. 

%1 Pr. Mircea PĂCURARIU, Două sute de ani de învățământ teologic la 
Sibiu 1786-1986, Sibiu, 1987, pp. 153-161. 

cerințe popularizate la timpul respectiv şi prin intermediul 
Telegrafului Român. 

Grija față de educaţia teologică se reflecta în dăruirea 
cu care preda la catedră, fiind dublată şi de grija deosebită pe 
care le-o purta studenților din Academie, aspecte reflectate de 
asemenea şi în articolele publicate în Telegraful Român. La 
fiecare început sau sfârşit de an școlar ținea câte o cuvân- 
tare? în faţa acestora, pe care îi îndemna astfel: „păşiți în 
mijlocul poporului cu această conştiinţă înălțată că sunteți 
conducătorii lui”%; „oricâte neajunsuri veți întâlni, păstrați-vă 
credința tare şi iubirea voastră să nu se schimbe în nepăsare 
sau ură”, „fiți bărbaţi în credinţa şi iubirea voastră”, „În mij- 
locul vârtejului ameţitor de schimbări de opinii şi chemări, 
fiți puncte fixe după care să se orienteze şi să se reorgani- 
zeze lumea”%. Tot timpul le atrăgea atenţia asupra faptului 
că rugăciunea asiduă şi neîntreruptă trebuie să reprezinte 
o îndeletnicire absolut necesară pentru creşterea duhovni- 
cească. În acest sens, într-una din cuvântările amintite, pă- 


rintele îndemna: 


„Cel dintre voi, iubiți studenţi, care va ajunge să se roage 
din necesitate, cu bucurie, cum apucă înfometatul pâinea, 





A 


2 Vezi: „La începutul anului în Academia...” în: IR, nr. 37, 1937, 
p. 1; „Cuvânt la încheierea anului şcolar în Academia Teologică”, în: TR, 
nr. 25, 19 iun. 1938, p. 1; „Cuvânt la deschiderea anului şcolar la Acade- 
mia Teologică Andreiană”, în: TR, nr. 39, 25 sept. 1938, pp. 2-3; „Cuvânt 
la încheierea anului şcolar în Academia Teologică Andreiană”, în: TR, nr. 
26, 25 iun. 1939, pp. 1-2 ş.a. 

% „Cuvânt la încheierea anului şcolar...”, în: TR, nr. 26, 1939, pp. 1-2. 


A, 


% „Cuvânt la încheierea anului şcolar...”, în: TR, nr. 25, 1938, p. 1. 

cu convingerea că Dumnezeu îl vede, îl ascultă, cutremu- 
rat de această siguranţă, acela va fi adevăratul preot.”% 


Înțelegerea corectă de către credincioşi a învățăturii 
creştine despre timp şi spațiu reprezintă o altă preocupare a 
părintelui Stăniloae, evidenţiată în editorialele primelor nu- 
mere din fiecare an ale Telegrafului Român, unde anunţa in- 
trarea în noul an calendaristic, vorbind despre sensul şi rolul 
acestui eveniment laic pentru viaţa creştinilor*. Prin aceste 
texte, părintele făcea o anamneză a principalelor evenimente 
bisericeşti legate de Naşterea Domnului (Crăciunul) şi de 
sărbătoarea Sfântului Vasile cel Mare, apoi analiza problema 
timpului şi a spaţiului creat în raport cu Veşnicia Sfintei 
Treimi. În timpul finit, Dumnezeu coboară în lume simulta- 
neitatea veşniciei Sale, aceasta fiind „kenoza voluntară a lui 
Dumnezeu”, căci „finalitatea timpului este aceea de a per- 
mite omului să tindă spre un răspuns complet oferirii lui 
Dumnezeu. [...] Distanţa care rămâne între Dumnezeu şi om 
este reală, dar ea se situează în cadrul iubirii, deci al eterni- 
tății divine”, iar „spaţiul este oferit oamenilor pentru liber- 
tatea lor, aceea de a se apropia sau îndepărta unii de alții şi 
de Dumnezeu. Spaţiul astfel fundamentat pe Treime, devine 
loc de comuniune, el nu mai este simplu loc geometric.” 





% „Cuvânt la deschiderea anului şcolar...”, în: TR, nr. 39, 1938, pp. 2-3. 
% Vezi: „An nou!”, în: TR, nr. 1-2, 1 ian. 1932; „In preajma anului 
nou”, în: TR, nr. 1, 1 ian. 1934; „Un an nou”, în: TR, nr. 1,1 ian. 1935; „În 
pragul unui nou an”, în: TR, nr. 1, 1 ian. 1936; „De anul nou”, în: TR, nr. 
1, 2ian., 1938; „În pragul anului 1940”, în: TR, nr. 1, Lian. 1940; „An nou 
— oameni noi”, în: TR, nr. 1, 1 ian. 1944. 

” Anca MANOLACHE, „Un pastor protestant despre gândirea teologică 


a Părintelui Dumitru Stăniloae”, în: Ortodoxia, XXXII (1980), nr. 3, pp.571-572. 

Pentru a nu se cădea în mâhnire, tristețe sau teamă de viitor, 
„care se preface în teamă de moarte, teama de moarte, în 
teamă de iad”%, părintele Stăniloae mai scria: 


„De stihia îngrijorătoare şi înfricoşătoare a timpului şi 
a dispariţiei scapi când nu mai trăieşti întrerupt, cu sen- 
zaţia că fiecare moment dus e dus pentru totdeauna şi fie- 
care moment viitor e cu totul altfel decât cele de până 
acum. De timp scapi când nu mai eşti întreg înfundat în 
fiecare clipă care trece, ci îţi câştigi senzația durabilă că ră- 
dăcinile tale se scaldă într-o trăire care, pe lângă toată miş- 
carea, pe lângă toată viaţa plină de experienţe şi sensuri 
continuu noi, rămâne netrecătoare, fără trecut mort şi fără 
viitor nefecundat şi neanticipat în prezent, într-o trăire pe 
care n-o simţi decât ca prezent continuu, fără să te gân- 
deşti la trecut, fără să te îngrijorezi de viitor. Nu în zgo- 
motul petrecerilor scapi durabil de timp, căci după 
petrecere te simţi şi mai trist, şi mai părăsit, ci în trezvia 
trăirii interioare cu Duhul dumnezeiesc. Lumina acestei 
trăiri s-o revărsăm peste activitatea noastră în lume””?. 


Preotul şi cultura profană 


Vorbind despre funcția culturală a preoțimii, părintele 
Stăniloae aduce în discuţie rolul preotului de a oferi credin- 
cioşilor o perspectivă creştină asupra culturii: 


„Funcţia culturală a preoţimii este în mod covârşitor 
una cu funcţia ei spirituală. Ea zideşte în cultură sufletele 





% N. BERDIAEV, Eul şi lumea obiectelor. O încercare de filosofie a singu- 
rătății şi comuniunii, Paris, 1934, p. 144, apud „Un an nou”, p. 1, 
9 „Un an now”, în: TR, nr. Î, 1 ian. 1935, p. 1. 

întrucât le zideşte în duhul şi adevărul creştin. Când vor- 
bim de marea funcţie culturală a preoțimii, nu înțelegem 
că ea este datoare să țină nenumărate conferinţe literare, 
economice, medicale, deşi le poate da şi acestora o atenţie 
de ordin secundar. Funcţia culturală a preoţimii este o 
nouă şi mare latură a pastoraţiei lui: răspândirea neobosită 
a cuvântului creştin prin grai şi prin scris.”1%0 


La prima vedere, cultura profană şi cultura creştină 
s-ar exclude una pe cealaltă, în sensul că preotul ar trebui 
să se preocupe în primul rând de promovarea învățăturii 
creştine, orice interes pentru cultura profană necesitând o 
abordare deschisă dar rezervată. Astfel, părintele Stăniloae 
remarca un fapt actual şi astăzi: 


„adeseori auzim, când se vorbeşte despre pregătirea 
preoților, exprimându-se părerea că între cultură şi viaţa 
duhovnicească ar fi un raport de exclusivitate. Este nece- 
sară preotului, se spune, puţină cultură teologică, dar nu 
prea multă, căci atunci nu mai este apt pentru chemarea 
preoțească. 

Părerea aceasta provine dintr-o judecată pesimistă ge- 
nerală asupra culturii. Aceasta ar fi prin sine o piedică pen- 
tru viața de puritate, de strădanie şi de jertfă care se cere 
de la un preot. 

Din nefericire, cultura a îndreptăţit de cele mai multe 
ori această judecată pesimistă. Ea, în loc să cultive inima, 
a cultivat orgoliul şi, în loc să înrădăcineze şi mai adânc 
pilonii zăgazurilor care trebuie să canalizeze viaţa omului, 
a dizolvat cu întrebările şi cu răspunsurile ei negative pri- 
pite ființa oricărei legi sociale, morale şi spirituale. 





1% „Funcţia culturală a preoțimii de astăzi”, în: TR, nr. 25, 19 iun. 
1938, p.1. 

Cultura este într-adevăr purtată de cele mai multe ori 
de prezumția omului că poate înţelege totul, iar ţa î nu 
înţelege la moment nu are drept la existenţă. Ea are la ai 
mândria, încrederea nelimitată a omului în puterile sale 
de pricepere.” 


În clarificarea raportării preotului la cultura profană, 
părintele Stăniloae va aduce argumente din Tradiţia Bisericii, 
cu exemple de Sfinţi Părinţi care erau oameni erudiţi, având 
o cultură excepţională, şi care în acelaşi timp, prin practica- 
rea virtuţilor creştine, constituiau o vie mărturie a adevăra- 
tei vieți duhovniceşti. De aici rezultă că o solidă cultură 
profană constituie un avantaj în misiunea preotului ae 
de propovăduire a Evangheliei şi a principiilor morale 
creştine. 


„În trecutul Bisericii — spune Părintele Stăniloae - nu 
sunt rare cazurile când cea mai înaltă ştiinţă a fost împreu- 
nată cu cea mai adâncă smerenie şi puritate a inimii. Sfinţii 
Părinţi sunt toţi pildă în această privinţă. Un Vasile cel 
Mare, un Simeon Noul Teolog, un Grigorie Palama, nu au 
fost împiedicaţi câtuşi de puțin de marea lor ştiinţă să se 
ridice la cele mai înalte culmi ale vieţii duhovniceşti şi ale 
destoiniciei pastorale, ci dimpotrivă au fost ajutaţi de ea. 

Cultura nu trebuie să fie purtată numaidecât de mân- 
dria omului că poate înțelege totul, ci mai firesc este să fie 
străbătută de tot mai marea uimire în fața mândriei operei 
lui Dumnezeu şi de tot mai adânca recunoştinţă faţă de 


x x 77102 
Creatorul care l-a înzestrat cu puterea să o cunoască. 





10 „Cultură şi duhovnicie”, în: TR, nr. 39, 27 sept. 1942, p. 1. 
102 „Cultură şi duhovnicie”, p. 1. 





Li 


OD iii tiroacha ia 






62 INTRODUCERE 


Filosoful român, Constantin Noica, întrebat fiind de 
Andrei Pleşu „cum poate cineva să fie om de cultură?”, 
răspunde că există patru motive pentru care merită să faci 
cultură, motive pentru care cultura are dreptul să fie soco- 
tită o valoare supremă, şi anume: cultura este singura sursă 
certă a unei bucurii permanente; este adevărata formă de matu- 
ritate a spiritului; singurul loc în care libertatea este la ea acasă; 
disciplina culturii este o formă foarte eficientă de igienă a spiri- 
tului“, Am redat acest punct de vedere al unui reprezentant 
de marcă al culturii profane, din dorinţa de a sublinia dife- 
rențele de nuanţă dintre două perspective: a unui teolog şi 
a unui filosof. Observăm că între cele două perspective 
există în mod firesc şi unele puncte comune, dincolo de di- 
ferenţele evidente. 

In articolul „Cultură şi duhovnicie”, părintele Stăniloae 
sublinia importanţa evidentă a culturii în formarea unui 
preot: 


„Omul care-şi dă seama cu adevărat de starea lucrurilor 
nu poate să nu treacă în îndeletnicirea cunoaşterii din sta- 
rea mândriei în cea a inimii smerite, odată ce este uşor să 
constate că prin cunoaşterea sa nu creează realitatea cea 
minunată, ci doar o descoperă, fiind întemeiată de o pu- 
tere mai presus de el, şi o descoperă nu cu vreun instru- 
ment pe care şi l-a dat el, ci cu care a venit dăruit pe lume. 

Se poate spune că numai când dintre cele două atitudini 
posibile ale omului de cultură, mândria şi uimirea smerită, 
învinge ultima, omul s-a înălțat la adevărata cultură. Până 





103 dani 
Andrei PLEşu, „Sensul culturii în lumea contemporană”, în: 


Minima Moralia. Elemente pentru o etică a intervalului, Ed. Humanitas, 
Bucureşti, *2008, pp. 92-95. 

când stăpâneşte în el mândria ce dizolvă totul, nu s-a trezit 
încă în fața măreției realităţii, sau n-a cunoscut-o încă. El 
cunoaşte încă foarte puţin, sau este în starea de somno- 
lenţă a spiritului şi, de aceea, nu se simte copleşit de ceea 
ce există. 

Numai când omul a străbătut cu ajutorul ştiinţei sale 
până la marginea cognoscibilului, până în faţa regiunilor 
de taină ale realităţii, numai când şi-a dat seama că ştiinţa 
mai mult reliefează misterele decât le lichidează, se poate 
spune că a cunoscut mult, a cunoscut în esenţă tot ce se 
poate cunoaşte şi în toată adâncimea. [...] 

Departe de a împărtăşi opinia că între cultură şi preoție 
este o incompatibilitate, socotim dimpotrivă că lipsa cul- 
turii este o cauză care îl face pe preot sărac în izvoarele 
lăuntrice de continuă împrospătare a trăirii duhovniceşti. 
Întrucât el nu mai are nici naivitatea inițială a omului care 
n-a fost infectat de prezumția culturii, poate să se afle într-o 
stare duhovnicească chiar inferioară aceluia."1% 


Observăm că, dintre cele patru motive exprimate de 
Noica, numai două se regăsesc în perspectiva creștină, şi 
anume: cultura ca formă de maturitate a spiritului, şi totodată 
ca mijloc de „igienă” a spiritului, cu condiţia să fie raportate 
permanent la adevărurile fundamentale de credinţă. 

Cele două perspective asupra importanței pe care o are 
cultura — cea a omului de cultură profan (Noica) şi cea a omu- 
lui de cultură creştin (părintele Stăniloae) — sunt analizate şi 
de cunoscutul publicist Dan Ciachir, care scria următoarele: 


„Constantin Noica a făcut mult bine dar şi destul rău 
prin absolutizarea şi majusculizarea culturii, prin divini- 





104 „Cultură şi duhovnicie”, p. 1. 

zarea ei. Retragerea în cultură ca într-o formă de haiducie 
spirituală a constituit un bun şi luminat îndemn în anii 
dictaturii roşii, dar cultura idolatrizată, devenită ţel şi fi- 
nalitate supremă este o eroare asupra căreia trebuie să pre- 
venim, întrucât ea îl izolează pe om de Dumnezeu şi de 
semeni într-un antropocentrism vanitos şi primejdios. 

religie înțelegând relația omului cu Dumnezeu, ca mod de 
viață asumat personal şi împlinit comunitar, întrucât 
„aceasta este viața veşnică: Să Te cunoască pe Tine, singurul 
Dumnezeu adevărat, şi pe lisus Hristos, pe Care L-ai trimis” 
(loan 17, 3). În acest sens, părintele Stăniloae sublinia: 


Teologia părintelui Stăniloae, teologie a Persoanei, a co- 
muniunii şi a iubirii interumane şi divino-umane, veritabil 
imn înălțat existenţei, ne arată cât de eronată şi de mărgi- 
nită este absolutizarea culturii. Teologul autentic vede în 
propria-i operă o formă de rugăciune, iar profesorul teolog 
este mai degrabă un părinte duhovnicesc decât un magis- 
tru care comunică date, noțiuni şi, eventual, o metodă. [...] 
Va trebui să se depună multe eforturi pentru a putea fi în- 
țeleasă deosebirea dintre teologie, formă de mărturisire, şi 
cultura care abordează profan universul sacru.”1%5 


Deoarece în viziunea lui Constantin Noica cultura pre- 
supune o libertate absolută şi este considerată „singura 
sursă certă a unei bucurii permanente”, rezultă că, dacă este 
ruptă de credinţă, ea nu poate avea vreun merit în îndrep- 
tarea morală a omului. De aceea, cultura îşi poate împlini 
potențialul intrinsec în societate prin asumarea unui rol 
eminamente pozitiv, dar numai în relaţie cu adevărurile de 
credinţă creştine, după cum ne învaţă şi Sfânta Scriptură că 
„unde este Duhul Domnului, acolo este libertate” (2 Corinteni 
3, 17). Dacă fiecare religie a influenţat cultura profană, reli- 
gia creştină a devenit o adevărată creatoare de cultură. Prin 





1% Dan CIACHIR, „Omul şi lucrarea sa”, în: Ortodoxia, LIV (2003), nr. 
3-4, pp. 112-114. Vezi şi Pr. Dumitru POPESCU, „Impactul operei Părintelui 


Dumitru Stăniloae asupra teologiei şi culturii contemporane”, în: Omul 


„Trebuie să ne pătrundem de conştiinţa că creştinismul 
este cel mai important factor de cultură, că toate cunoştin- 
țele de altă natură primite de om, dacă nu întâlnesc în su- 
flet o concepţie creştină în care să se încadreze, rămân 
frânturi neputincioase să dea omului o adâncime de jude- 
cată, o filosofie sănătoasă, o atitudine nobilă în viaţă, o re- 
zistenţă în mijlocul oricăror împrejurări şi chiar în fața 
morţii. Cultura sufletească propriu-zisă o dă creştinismul. 
Căci celelalte cunoştinţe pot da cel mult o anumită tehnică 
pentru folosirea materiei, dar sufletul îl lasă gol, oscilant 
şi incapabil de-o anumită tărie în momentele pline de alte 
dificultăți decât cele strict materiale”1%. 


Referindu-se la rolul cultural al creştinismului, Teodor 
M. Popescu scria: 


„principiul cultural al creştinismului este de ordin 
moral. Ori, un astfel de principiu caracterizează adevărata 
cultură. Nu există cultură demnă de acest nume fără mo- 
rală. O cultură imorală este un non-sens, ea devine un si- 
nonim al pierzaniei. Cultura vizează îndeosebi educația 
sufletului (subl. n.). Ea trăieşte din suflet, este pentru suflet, 
şi nu poate ignora nici neglija exigenţele sale cele mai le- 
gitime, care sunt spirituale şi morale.”! 





1% „Funcţia culturală a preoțimii de astăzi”, p. 1. 


1% Teodor M. PoeEscU, Biserica şi cultura, Ed. IBMBOR, Bucureşti, 
1996, p. 220. 

O perspectivă mai echilibrată asupra rolului culturii în 
viața omului o întâlnim la Andrei Pleşu, care vede cultura 
ca pe o „cale“, o „mediere optimă” cu orientare spre bine şi 
spre frumos, o mediere între ceea ce eşti fără şi ceea ce poți 
fi prin, definind cultura ca fiind „cel mai bun drum către 
altceva decât ea, medierea optimă, calea cea mai bună a pro- 
priei transcenderi“1%. Gânditor cu profunde rădăcini creş- 
tine, Andrei Pleşu continuă explicarea acestei definiţii 
principiale cu exemplificări concrete: 


„Vreau să spun că între doi artişti la fel de talentaţi, su- 
bliniez asta: la fel de talentaţi (căci nimic nu poate înlocui 
talentul), are şanse să fie mai bun cel care este şi cultivat. 
Între doi monahi cu la fel de intensă vocație spirituală (căci 
cultura nu poate ține loc de vocaţie), e, poate, mai bun cel 
care în plus e şi un om de cultură. Tot astfel, între doi poli- 
ticieni cu egală eficacitate politică, e încă mai eficace acela 
care e dublat de un om de cultură. Cultura nu trebuie înțe- 
leasă, aşadar, ca un capăt de drum, ca un absolut: ea poate 
fi însă o modalitate foarte potrivită de a viza absolutul.”1P 


Încheind prezentarea punctelor de vedere asupra rolu- 
lui culturii profane, în completarea celui prezentat mai sus 
aducem un pasaj în care părintele Stăniloae afirma că „pro- 
funzimea şi vastitatea cunoaşterii omeneşti nu ajung la fun- 
dul şi la marginea realităţii, ci abia la linia de unde începe 
abisul, de unde începe să înțeleagă suprainteligibilitatea 
realității”!1, În continuare, părintele sublinia faptul că „nu 





1% Andrei PLEşU, „Sensul culturii...”, p. 102. 
1% Andrei PLEŞU, „Sensul culturii...” p. 102. 
10 „Cultură şi duhovnicie”, p.1. 

cultura înaltă este deci o primejdie pentru puritatea şi du- 
hovnicia vieţii, ci semi-cultura, caricatura culturii. [...] Biserica 
este chemată la marea ofensivă a culturii şi a duhului mi- 
sionar, între care există cea mai indisolubilă legătură.”!"! 

Preocupat de încadrarea corectă a factorului cultural în 
formarea preotului şi în pastorația acestuia, părintele însuşi 
participa la viaţa culturală,publicând uneori articole şi în 
reviste culturale, cel mai bun exemplu fiind revista Gândirea, 
condusă de Nichifor Crainic, în care a publicat peste 20 de 
articole. Solida cultură profană i-a permis părintelui Stăniloae 
intrarea în polemică, prin articole publicate în Telegraful 
Român, cu câteva personalități culturale, dintre care men- 
ţionăm: C. Rădulescu-Motru, A. Corteanu, 1. Simionescu! (pri- 
vind raportul dintre cultura română şi Ortodoxie); Nae 
Ionescu, Radu Dragnea, Dragoş Protopopescu!* (privind rapor- 
tul dintre Ortodoxie şi naționalism); George Racoveanul!t, 
Mircea Eliade''5, George Călinescu''$, Lucian Blaga. 


i „Cultură şi duhovnicie”, p. 1. 

112 Vezi: „Precizări”, în: TR, nr. 11, 9 mar. 1941, p. 1. 

113 Vezi: „Păreri greşite despre raportul între Ortodoxie şi naționa- 
lism”, în: TR, nr. 44, 31 oct. 1937, p. 1; „Naționalismul sub aspect moral”, 
în: TR, nr. 47, 21 nov. 1937, p. 1; „Naționalismul sub aspect moral II”, în: 
TR, nr. 48, 28 nov. 1937, p. 2; „Naționalismul sub aspect moral III”, în: 
TR, nr. 49, 5 dec. 1937, p. 2. 

114 Vezi: „Elemente de morală creştină”, în: TR, nr. 4, 23 ian. 1938, 
pp. 1-3; „Elemente de morală creştină II”, în: TR, nr. 5, 30 ian. 1938, pp. 
1-2; „Incorigibil”, în: TR, nr. 6, 6 febr. 1938, p. 4. 

15 Vezi: „Omenia românească”, în: TR, nr. 9, 23 febr. 1941, p. 1. 

116 Vezi: „Ostracizarea literaturii religioase”, în: TR, nr. 43, 19 oct. 
1941, p.1. 

117 Vezi: „Poziţia dlui Lucian Blaga faţă de creştinism şi ortodoxie |. 
Românism şi Ortodoxie”, în: TR, nr. 22, 31 mai 1942, pp. 2-3; „Poziţia dlui 

Cea mai importantă polemică a avut-o cu filosoful 
român Lucian Blaga'!t. Punctul de plecare al acesteia l-a 
constituit publicarea volumului Diferențialele divine (1940), 





Lucian Blaga față de creştinism şi Ortodoxie II. Religie şi Stil”, în: TR, nr. 
23, 7 iun. 1942, pp. 1-2; „Poziţia dlui Lucian Blaga faţă de creştinism şi 
Ortodoxie III. O filosofie religioasă anticreştină”, în: TR, nr. 24, 14 iun. 
1942, pp. 1-2; „Poziţia dlui Lucian Blaga faţă de creştinism şi Ortodoxie 
IV. Definiţia Religiei (1)”, în: TR, nr. 25, 21 iun. 1942, pp. 1-2; „Poziţia dlui 
Lucian Blaga față de creştinism şi Ortodoxie V. Definiţia Religiei (2)”, în: 
TR, nr. 26, 28 iun. 1942, pp. 1-2; „Poziţia dlui Lucian Blaga față de creşti- 
nism şi Ortodoxie III. Definiţia religiei (3)”, în: TR, nr. 27, 5 iul. 1942, pp. 
1-2; „Poziţia dlui Lucian Blaga faţă de creştinism şi Ortodoxie VII. Ade- 
vărul religiei (1)”, în: TR, nr. 28, 12 iul. 1942, pp. 1-2; „Poziţia dlui Lucian 
Blaga faţă de creştinism şi Ortodoxie VIII. Adevărul religiei (2), în: TR, 
nr. 29, 19 iul. 1942, pp. 1-3; „Poziţia dlui Lucian Blaga faţă de creştinism 
şi Ortodoxie IX. Adevărul creştinismului (1)”, în: TR, nr. 31, 2 aug. 1942, 
pp. 1-2; „Poziţia dlui Lucian Blaga faţă de creştinism şi Ortodoxie X. Ade- 
vărul creştinismului (2)”, în: TR, nr. 32, 9 aug. 1942, p. 1; „Poziţia dlui 
Lucian Blaga faţă de creştinism şi Ortodoxie XI. Ortodoxia românească 
şi mitul domnului Blaga”, în: TR, nr. 33, 16 aug. 1942, pp. 1-2. 

115 Pentru o consultare amănunțită cu privire la polemica dintre 
părintele Stăniloae şi Lucian Blaga a se vedea şi următoarele studii: Ionuţ 
UNTEA, „Un aspect al polemicii Stăniloae-Blaga: critica matricei stilis- 
tice”, în: Studii Teologice, SN, IV (2008), nr. 2, pp. 245-267; lonuţ UNTEA, 
„Cultură românească şi creaţie originală în viziunea părintelui Dumitru 
Stăniloae. O interpretare a criticii sale adusă lui Lucian Blaga”, în: Revista 
Filosofică, LV (2008), nr. 3-4, pp. 311-332; Sandu FRUNZĂ, „Aspecte ale po- 
lemicii Blaga-Stăniloae în jurul definirii religiei”, în: Revista Filosofică, 
XLVIII (2001), nr. 5-6, pp. 599-610; Angela BoTEz, „Blaga şi Emerson. 
Confluenţe în transcendentalism”, în: Revista Filosofică, LII (2005), nr. 3-4, 
p. 18; Marius-Vasile LĂCĂTUȘU, Conceptul de ființă în filosofia lui Lucian 
Blaga şi a lui Dumitru Stăniloae — Autoreferatul tezei de doctor în ştiinţe filo- 
sofice, Institutul de filosofie, sociologie şi drept, Chişinău, 2001, p. 14; 
Arhid. Dorin Oancea, „Dumitru Stăniloae — filosof al religiei”, în: Părin- 
tele Dumitru Stăniloae — teolog al iubirii. La centenarul naşterii sale, Ed. Uni- 
versității Lucian Blaga, Sibiu, 2004, pp. 90-103. 

primul volum din Trilogia cosmologică a lui Lucian Blaga!"?. 
La doi ani după această polemică a urmat cea provocată de 
volumul Religie şi spiriti%, prilej cu care părintele Stăniloae 
a demonstrat eroarea sistemului filosofic al lui Blaga în 11 
articole din Telegraful Român, pe care ulterior le-a publicat 
şi în volumi?l. 

Referindu-se la această polemică, părintele Marc-Antoine 
Costa de Beauregard scria: „în filosofia lui Lucian Blaga, 
Dumnezeu îi împiedică pe oameni să ajungă la cunoaşterea 
adevărului, iar în cartea sa Religie şi spirit, [...] Hristos era 
prezentat ca un mit. Polemica a fost foarte tare: cum îndrăz- 
nea cineva să înfrunte un mare filosof ca Blaga, despre care 
se vorbea că va primi premiul Nobel!”!2. Publicistul Dan 
Ciachir, înțelegând corectitudinea punctului de vedere al 
părintelui Stăniloae, scria: 


„cu tot locul pe care îl ocupă şi-l va ocupa Blaga în cultura 
noastră laică, trebuie spus nu numai că Părintele Stăniloae, 
în ipostaza de apologet, avea adevărul şi dreptatea de par- 
tea sa, dar că uimeşte precaritatea poetului — care absol- 
vise, totuşi, Teologia la Viena — în materie de cunoştinţe 





A 


119 Vezi: „Cosmologia domnului Lucian Blaga 1”, în: TR, nr. 21, 19 
mai 1940, pp. 1-2; „Cosmologia domnului Lucian Blaga II”, în: TR, nr. 
22, 26 mai 1940, p. 1; „Cosmologia domnului Lucian Blaga III”, în: TR, 
nr. 23, 2 iun. 1940, pp. 1-2. 

12 Lucian BLAGA, Religie şi Spirit, Ed. Dacia Traiană, Sibiu, 1942, 214p. 

121 Pr. D. STĂNILOAE, Poziţia domnului Lucian Blaga față de creştinism 
şi Ortodoxie, Ed. Arhidiecezană, Sibiu, 1942; Ed. Paideia, Bucureşti, 21993; 
ediția îngrijită de Mihai-Petru Georgescu, Ed. Paideia, Bucureşti, 31997. 

12 Pr. Marc-Antoine COSTA DE BEAUREGARD, Pr. Dumitru STĂNILOAE, 
Mică dogmatică vorbită. Dialoguri la Cernica, trad. Maria-Cornelia Ică jr., 
Ed. Deisis, Sibiu, 52007, p. 31. 

referitoare la monahism; la domeniul asceticii şi al misticii. 
De fapt, Blaga îşi expunea şi îşi apăra propria doctrină în 
care prevalează mitul. lar dacă intelectualii noştri au pre- 
ferat să ia partea lui Blaga, au făcut-o din necunoaştere şi 
din neputinţa de a deosebi domeniul religiei de cel al mi- 
tului. Cele două elemente sunt antinomice. Cu atât mai 
puţin poate înţelege un intelectual deosebirea dintre un 
Mircea Eliade, istoric al religiilor, dar care evită să mărtu- 
risească vreuna, şi un Dumitru Stăniloae sau Vladimir 
Lossky. Va trebui să depună multe eforturi pentru a putea 
fi înţeleasă deosebirea dintre teologie, formă de mărturi- 
sire, şi cultura care abordează profan universul sacru."1% 


Mergând pe linia celor evidenţiate până aici, putem re- 
marca importanţa deosebită a publicisticii părintelui 
Stăniloae în cadrul operei sale. Considerăm că cercetarea ar- 
ticolelor sale publicate în Telegraful Român trebuie să consti- 
tuie punctul de plecare al fiecărui jurnalist creştin din 
prezent, dar şi al tuturor celor interesaţi de studierea operei 
teologice a părintelui profesor Dumitru Stăniloae. Vorbind 
despre publicistica părintelui, teologul Radu Preda afirma: 


„Părintele Stăniloae a scris un număr copleşitor de mare 
de texte-efemeride. Trei sferturi din bibliografia lui este 
formată din genul scurt al articolului sau comentariului 
de gazetă bisericească ori revistă teologică. Nu întâmplă- 
tor îi încredința Mitropolitul Bălan tânărului profesor de 
la Sibiu conducerea Telegrafului şi nu întâmplător acesta 
avea să acorde atenția cea mai mare imprimării unei di- 
recţii vii şi actuale venerabilei publicaţii ardelene. Plasate 
în contextul lor precis şi înțelese pe măsură, articolele pă- 


3 D. CIACHIR, „Omul şi lucrarea sa”, pp. 113-114. 

rintelui Stăniloae din epoca sibiană sunt o lectură obliga- 
torie pentru redactorii publicaţiilor bisericeşti. Văzute 
măcar şi ca spaţii de formare a stilului, ca poligoane de în- 
cercare a temperamentului teologic, aceste texte au meritul 
de a demonstra că esenţialul poate fi exprimat şi nepre- 
tenţios, fără note de subsol, spontan, în grabă chiar, aşa 
cum suflă Duhul”124. 


Această perioadă, anterioară alcătuirii marilor lucrări 
teologice de sinteză ale părintelui, ni-l dezvăluie pe tânărul 
teolog, care, întors de la studiile de specializare din Germania 
şi Franţa, îşi începe misiunea la catedră şi la masa de lucru a 
redacției Telegrafului Român, fiind considerat „unicul teolog 
care şi-a eliberat disciplina din ghetoul discursului speciali- 
zat, dialogând de la egal la egal cu intelectualii mireni”1%. 

Din punct de vedere cultural și teologic, prima jumătate 
a secolului al XX-lea a fost dominată în bună parte de „gân- 
direa metafizică”! a lui Nae lonescu!? şi cea „etnocentrică” 


14 Radu PREDA, „Antena bisericii. Presa bisericească între propo- 
văduire şi imagine”, în: Pentru o democraţie a valorilor: strategii de comuni- 
care religioasă într-o societate pluralistă, Institutul Ludwig, Boltzmann 
pentru Studiul Problematicii Religioase a Integrării Europene şi Colegiul 
Noua Europă, New Europe College Press, Bucureşti, 2002, p. 94. 

135 Teodor BACONSKY, „Dumitru Stăniloae şi capcana clasicizării”, 
în: ***, Dumitru Stăniloae sau paradoxul teologiei, coord. Teodor BACONSKY 
şi Bogdan TĂTARU-CAZABAN, Ed. Anastasia, Bucureşti, 2003, p. 10. 

126 Diac, loan I. ICĂ jr, „Predania — testamentul teologic al unui filosof 
ortodox”, în: Predania şi un Îndreptar ortodox cu, de şi despre Nae lonescu 
teolog, antologie prefațată şi realizată de diac. Ioan 1. Ică jr, Ed. Deisis, 
Sibiu, 2001, p. 7. 

12 Dora MEZDREA, „Nae Ionescu — teologul”, în: Nae IONESCU, Teo- 
logia. Integrala publicisticii religioase, ediţie, introducere şi note de Dora 
Mezdrea, Ed. Deisis, Sibiu, 2003, p. 11. 

a lui Nichifor Crainic!%, gânditori de seamă ai Ortodoxiei ro- 
mâneşti, alături de aceştia înscriindu-se şi Nicolae Iorga 
(1871-1940), mitropolitul Irineu Mihălcescu (1874-1948), 
Silviu Dragomir (1888-1962), Teodor M. Popescu (1893-1973), 
George Racoveanu (1900-1967), loan G. Coman (1902-1987), 
Mircea Vulcănescu (1904-1952). Continuator al acestor vred- 
nici înaintaşi, părintele Stăniloae devine promotorul unei noi 
etape în teologia românească, cea a sintezelor neo-patristice 
originale, ca răspuns la îndemnul Congresului Facultăților 
de Teologie Ortodoxă din 1936 de la Atena!?. Despre impac- 
tul operei teologice a părintelui Stăniloae în istoria Bisericii 
noastre, părintele profesor Mircea Păcurariu scria: 


„Dacă în istoria Bisericii noastre româneşti se vorbeşte 
despre o epocă a lui Antim Ivireanul, a lui Veniamin Costachi 
ori a lui Andrei Şaguna, va trebui să se vorbească şi de o 
epocă Dumitru Stăniloae în teologia românească. O epocă ce 
însumează peste 65 de ani de strădanii cărturăreşti şi du- 
hovniceşti “1%. 


Publicistica părintelui Stăniloae reflectă cele mai im- 
portante preocupări ale sale în plan socio-cultural şi pre- 


1% Christine HALL, „Pancosmic” Church — Specific Românesc. Ecclesio- 
logical Themes in Nichifor Crainic's Writings between 1922 and 1944, 
Uppsala Universitet, Uppsala, 2008, p. 107. 

12 Vezi pe larg despre acest prim congres al facultăților de teologie 
ortodoxă organizat la Atena, Teodor M. Popescu, „Primul Congres de 
Teologie Ortodoxă. Atena, 29 noiembrie - 4 decembrie 1936”, în: Studii 
Teologice, VI (1937), vol. 1, pp. 151-185. 

1% Pr. Mircea PĂCURARIU, „Preotul Profesor şi Academician Dumitru 
Stăniloae”, în: Cărturari sibieni de altădată, Ed. Dacia, Cluj-Napoca, 2002, 
p. 581. 

zintă starea societății româneşti, devenind astfel o biblio- 
grafie importantă şi obligatorie pentru oricine studiază is- 
toria societății, a teologiei sau culturii româneşti din secolul 
al XX-lea. Analizând pertinent etapele de formare a perso- 
nalității părintelui Stăniloae, Teodor Baconsky remarcă exis- 
tența a „doi Stăniloae”, fiecare corespunzând unor etape 
distincte. În prima etapă — interbelică — întâlnim pe „tânărul 
naţionalist de formaţie gândiristă*!, profesorul cu simpatii 
de dreapta, anticatolic, filoortodox, antimarxist, dar euro- 
pean”, caracterizat printr-o „vervă creatoare, exprimată prin 
vigoarea spiritului critic, dar şi prin efortul literar către o 
cuprindere interdisciplinară neîngrădită de poncifele pro- 
priei specialități”, un tânăr „care vrea să se afirme, să stră- 
lucească, să excomunice şi să dea lecţii Europei apusene spre 
a resuscita — pe ruinele fumegânde ale Fanarului — gloria 
patristicii post-constantiniene”, urmat la scurt timp de „ma- 
turul persecutat de o istorie strâmbă şi, în final, Stăniloae 
bătrânul”. Al doilea Stăniloae este „campionul filocalic, pa- 
trologul mistuit în traducerea a mii de pagini, scoliastul care 
împinge pasiunea discriminării şi a nuanţelor până la baroc 
şi până la granița inefabilului, dar şi un om al certitudinii 
găsite. El nu mai lucrează cu ipoteze, ci cu adevăruri inoxi- 
dabile, celebrate cu un soi de convingere monodică.” 1%? 
Încheiem cu un citat din Telegraful Român, care surprinde 
foarte bine motivaţia lăuntrică a părintelui Stăniloae pentru o 


N 


teologie vie, luminată de o credință puternică în purtarea de 





151 Dumitru MICU, „Gândirea” şi gândirismul, Ed. Minerva, Bucureşti, 
1975, p. 135. 

132 Teodor BACONSKY, „Dumitru Stăniloae şi capcana clasicizării”, 
în vol. Dumitru Stăniloae sau paradoxul teologiei, pp. 13-15. 

grijă a Sfintei Treimi, în Dumnezeu Tatăl, Fiul și Duhul Sfânt, 
a deschiderii spre celălalt, a dragostei şi a comuniunii împăr- 
tăşite şi, nu în ultimul rând, pentru o teologie a luminii: 


„Se crede că teologia omoară în om toată libertatea spi- 
ritului de a se îndoi, de a cugeta personal, de a se depăşi, 
că omoară orice curiozitate în înțelegerea vieții. Această 
perspectivă e profund eronată. Dimpotrivă, niciuna din şti- 
ințele contingenţelor nu lasă şi nu promovează în om liber- 
tatea spiritului de a înțelege lumea, cum o face teologia. 
Domeniul fiecărei ştiinţe se limitează la o sumă de feno- 
mene, pe care omul de ştiinţă trebuie să le înregistreze aşa 
cum sunt, să le clasifice, să constate legile care le conduc. 
Sunt şi în teologie dogmele Bisericii care trebuie mărturi- 
site, dar ele sunt doar formulările ultime, cele mai generale 
şi, multe din ele, pe planul abstract, ale unor adevăruri, 
care se descoperă şi se trăiesc personal într-o serie îndelun- 
gată de faze ale vieții. Şi nu există doi oameni care să des- 
copere şi să trăiască la fel, după aceeaşi metodă, din 
aceleaşi impulsuri şi cu aceeaşi coloratură, calea până la 
vârfurile vagi, ascunse în nori, care sunt dogmele. Câtă li- 
bertate de spirit lasă aici şi chiar cere teologia! Căci numai 
acela e teolog adevărat care foloseşte întreaga libertate a 
spiritului său la înțelegerea vieţii, tinzând numai sincer la 
putinţa de a-şi formula experienţele sale spirituale în for- 
mulele stabilite de Biserică. Viaţa bisericească nu foloseşte 
nimic de la ilustra suficienţă de sine care nu-şi pune nicio 
întrebare, de la indiferența celui care nu citeşte, nu se zbu- 
ciumă, nu aruncă în opinia publică bisericească, între teo- 
logi, o experiență nouă, o vedere de-a lui, o încercare 
personală de a înţelege un articol dintr-o dogmă”!8. 


Ion-Dragoş Vlădescu 





1% „Către tinerii de la răscruce”, în: TR, nr. 58, 27 aug. 1932, p. 2. 


Notă asupra ediţiei 


Publicăm primul volum din lucrarea intitulată Cultură 
şi duhovnicie, ediţie ce cuprinde toate articolele scrise de 
părintele Dumitru Stăniloae în Telegraful Român, în perioada 
1930-1936. Întrucât până în prezent nu s-a editat într-o ediţie 
completă publicistica părintelui Stăniloae din Telegraful 
Român, şi fiind cunoscut faptul că ziarul se mai găseşte în 
serie completă doar în câteva biblioteci mari, ne-am propus 
să edităm opera publicistică a marelui teolog ortodox într-o 
ediție princeps, cu texte îndreptate conform normelor orto- 
grafice, ortoepice şi de punctuație actuale. 

Pentru identificarea textelor publicate atât cu semnă- 
tura completă a autorului dar şi a celor semnate cu inițiale 
sau sub pseudonim (DS, Diorates, D, S, TS, Red.), ne-am 
orientat în special după lucrările bibliografice semnate de 
Virginia POPA (Părintele Dumitru Stăniloae. Bio-bibliografie, 
Ed. Trinitas, laşi, 2004, 522p.) şi de Gheorghe F. Anghe- 
lescu, Cristian Untea (Părintele Dumitru Stăniloae, un urmaş 
vrednic al patristicii clasice — bio-bibliografie, Ed. Mitropolia 
Olteniei, Craiova, 2008, 158p.). 

Pentru alcătuirea lucrării am consultat colecțiile Telegrafului 
Român din următoarele biblioteci: Biblioteca Academiei Române 
din Bucureşti, Biblioteca Centrală Universitară „Carol 1” din 

Bucureşti, Biblioteca Facultății de Teologie Ortodoxă „Justinian 
Patriarhul” din Bucureşti, Biblioteca Sfântului Sinod şi Biblioteca 
Facultății de Teologie Ortodoxă „Andrei Şaguna” din Sibiu. 

Orânduirea textelor a fost făcută după criteriul crono- 
logic. Reproducerile din alte publicaţii integrate de părintele 
Stăniloae în analizele sale au fost trecute cu un corp de literă 
mai mic, pentru a face demarcaţie între textul original şi 
eventualele reproduceri, citări. Notele bibliografice au fost 
editate în subsolul paginii, inserând la începutul fiecărui ar- 
ticol datele de identificare ale fiecărui text în parte, notate 
prin asterisc. 

Pentru îndreptarea textelor am aplicat normele ortogra- 
fice şi de punctuație în vigoare, folosindu-ne în special de 
Dicţionarul Ortografic, Ortoepic şi Morfologic al Limbii Române 
(Academia Română, Institutul de Lingvistică „Iorgu Iordan 
- Al. Rosetti”, Ed. Univers Enciclopedic, Bucureşti, 22005). 
S-au modificat astfel următoarele grafii care nu mai cores- 
pund normelor în vigoare: s intervocalic şi s tare, precedat 
sau urmat de vocală precum caracterisează, desvoltare, deslega 
etc. a fost înlocuit cu z; —e la început de silabă, ce urmează 
unei vocale ca dumnezeeşti, trăesc ş.a. a fost înlocuit cu —ie — 
dumnezeieşti, trăiesc ş.a.; formele pronumelor şi adjectivelor 
demonstrative feminine sg. precum ceia, aceia, ceia ce, de aceia 
au fost înlocuite cu ceea, aceea, ceea ce, de aceea; cuvintele 
Român, România au fost înlocuite cu român, România; s-au 
transcris cu minusculă iniţială, în conformitate cu normele 
ortografice actuale etnonimele (român, englez, francez ş.a.), 
numele zilelor săptămânii şi ale lunilor calendaristice (luni, 
marți respectiv ianuarie, februarie), numele punctelor cardi- 
nale (est, vest, nord, sud), numele unor ranguri ierarhice (epis- 
cop, mitropolit, rege, prim-ministru), nu s-au înlocuit însă 

în cazurile în care acestea aveau o valoare stilistică; s-au 
transcris cu majusculă inițială numele unor instituții (Acade- 
mia „Andreiană”, Biserica Ortodoxă, Biserica Catolică, 
Facultatea de Teologie din Belgrad ş.a.), numele unor epoci 
(Evul Mediu, Antichitate etc.); derivatele din cuvântul 
Uniatism, devenit astfel fenomen de referință pentru aşa-nu- 
mita Unire cu Biserica Romei, au fost uniformizate astfel: 
uniat/ă/ați, Biserica Uniată, Uniaţia etc. în locul celor vechi 
unit, Biserica Unită, Unirea etc. De asemenea, a fost comple- 
tată punctuaţia, ori de câte ori a fost nevoie, a fost refăcută 
pe alocuri topica unor propoziții sau fraze, actualizându-se 
formele lexicale învechite, au fost eliminate pleonasmele, 
cacofoniile şi alte imperfecțiuni stilistice 

Acest demers ştiinţific este adus ca omagiu sincer me- 
moriei părintelui Dumitru Stăniloae, aducând în atenția tu- 
turor celor interesaţi textele publicate în perioada de 
formare a acestuia ca profesor la Academia Teologică 
Ortodoxă din Sibiu. În acest sens, considerăm că cel mai 
profund act de recunoştinţă pe care îl putem aduce celui 
mai mare teolog ortodox român, nu poate fi altul mai potri- 
vit decât un act de cultură, o aprofundare continuă a operei 
sale şi totodată o împărtăşire tainică din rodul rugăciunii şi 
a meditaţiei sale teologice. 

Alcătuirea acestei lucrări reprezintă rodul a peste 4 ani 
de cercetare şi de contribuţie continuă şi susținută, perioadă 
în care fiecare articol parcurs aducea un plus de lumină şi 
de consistenţă întregului. Iniţial, proiectul a fost pregătit ca 
lucrare de licenţă la Facultatea de Teologie Ortodoxă 
„Patriarhul Justinian” din Bucureşti, sub coordonarea ştiin- 
țifică a Preafericitului Părinte DANIEL, Patriarhul Bisericii 
Ortodoxe Române, spre care îmi îndrept încă o dată senti- 

mentele mele de profundă recunoştinţă pentru îndemnul 
continuu, pentru dragostea părintească şi purtarea de grijă 
cu care m-a îndrumat în tot acest timp, precum şi pentru 
Înalta binecuvântare primită pentru publicarea acestei edi- 
ţii la Editura BASILICA a Patriarhiei Române. 

Totodată, le mulțumesc în mod deosebit doamnei Lidia 
Stăniloae, fiica părintelui și domnului Dumitraș Ionescu, ne- 
potul părintelui, pentru grija continuă şi sfaturile înțelepte 
cu care ne-au întâmpinat în ultimul timp, dar mai ales pen- 
tru faptul că ne-au îngăduit să republicăm într-o nouă ediție 
întreaga operă teologică a vrednicului de pomenire părin- 
telui Dumitru Stăniloae, în Colecţia Opere complete, care în- 
cepe acum cu articolele publicate în Telegraful Român. Nu în 
ultimul rând, le mulțumesc tuturor apropiaților pentru su- 
gestiile, încurajarea şi sprijinul pe care mi le-au acordat pe 
întreaga durată de realizare a acestui important proiect edi- 
torial. 


I-D.V. 


Opere complete 1 

Articole publicate în Telegraful Român (1930-1936) 





O O pa RI II 


[none 





Telegraful Român! este singurul ziar care durează până azi 
din perioada apariției primelor ziare româneşti. Şi el a putut dura 
neîntrerupt până azi pentru că a reflectat în chip pilduitor interesele 
naționale şi bisericeşti ale credincioşilor Bisericii noastre de pe aceste 
meleaguri. Sunt sigur că dacă Biserica ar fi întemeiat un ziar acuri 
500 de ani, după apariţia tiparului, el ar fi durat până azi. 

O a doua remarcă ce mi se impune este că marele Mitropolit 
Şaguna întemeind acest ziar i-a definit rostul ca „ziar național 
bisericesc”. Se manifesta prin aceasta voința Bisericii noastre de 
a uni slujirea credinței strămoşeşti cu slujirea neamului şi a ne- 
voilor lui din fiecare timp. 

Ziarul a rămas în tot timpul în slujba scopului fixat de ctitor. 

S-ar putea distinge patru perioade în modul cum a slujit zia- 
rul, în istoria lui de până acum, acest scop. 


1. Cea a primelor începuturi. Se afirma în acea vreme, de unii 
corifei ai culturii române din Transilvania, dorința de a se reveni la 
limba latină de acum 2000 de ani, aşa cum o cunoaştem din cărți. 
Tendinţa era animată de o nobilă aspirație. Dar ea uita realitatea lim- 
bii actuale a poporului român, limbă a unui popor trăitor azi, care 
reprezintă geniul creator al unicității poporului nostru, care s-a dez- 
voltat prin puterea creatoare a poporului nostru în cursul istoriei şi 
prin care se exprimă identitatea lui, modul lui de a-şi exprima dure- 
rile şi bucuriile, de a vedea viața. Telegraful Român s-a pus de la 





1 Text publicat sub titlul „Perioadele principale ale Telegrafului 
Român”, în: Telegraful Român, an CXXXI, nr. 13-14, 1 apr. 1983, p.1,3. 

început în slujba cultivării limbii vii, grăite, a poporului român de 
pretutindeni, împreună cu Alecsandri, Eminescu, cu Creangă, cu 
Caragiale, din sudul şi estul Carpaţilor, cu Slavici, Coşbuc, Goga, 
din nordul Carpaţilor. Prin el Biserica strămoşească afirmă că numai 
mergând cu poporul se poate progresa într-o cultură proprie, crea- 
toare. Ziarul a contribuit prin aceasta la întărirea unității poporului 
român, căci apărând limba vorbită unitară, se apără dreptul la exis- 
tența unitară a unui popor propriu, trăitor azi şi plin de nădejde în 
viitor. A fost, aş zice, ca să simplific, perioada lui Zaharia Boiu. 


2. A urmat perioada lui Nicolae Cristea, ucenic al lui Şaguna, 
ca şi Boiu, din ultimele decade ale secolului XIX, în care, împreună 
cu Coşbuc şi cu alți ziarişti talentaţi de la Tribuna, Telegraful 
Român a pus pe primul plan lupta directă pentru drepturile politice 
ale poporului român, pentru aspirațiile spre libertate ale poporului 
român din Transilvania, ca naţiune independentă, mergând alături 
şi sprijinind mişcarea memorandistă, fapt pentru care redactorul 
ei, Nicolae Cristea a avut de suferit pedeapsa întemnițării. 


3. A treia perioadă interesantă din istoria Telegrafului Român 
este cea din vremea Mitropolitului Bălan, perioadă în care am avut 
cinstea să lucrez ca redactor al lui vreme de 15 ani (1930-1945). 

Trebuie să menționez că ziarul a avut şi în acest timp o ținută 
a lui aparte, cu inspiraţiile de limbaj, cu imagini actuale, cu o ti- 
nerețe şi o prezență a lui în actualitatea timpului. Conținutul de 
ştiri bisericeşti şi cele importante din viaţa naţională era întocmit 
de sârguinciosul Enea Hodoş. Încolo, se cereau articole care să răs- 
pundă nevoii de apărare a Ortodoxiei strămoşeşti în fața unor idei 
nefavorabile. Se pleda de către unii pentru astfel de forme reli- 
gioase, pentru un pluralism religios tip american, ceea ce nu co- 
respundea structurii sufleteşti a poporului nostru. Articolele care 

tratau astfel de probleme nu erau studii de revistă prescurtate, cu 
teme nelegate de timp, ci aveau caracter ziaristic, vioi, vizând un 
articol, o temă, o carte recentă. Se cereau expresii noi, argumente 
surprinzătoare, dar totodată orizont larg, de cunoştinţe filosofice, 
pentru a evidenția superioritatea punctului de vedere apărat. 

De necesitatea acestor calități mi-am dat seama şi i-am măr- 
turisit Mitropolitului Bălan când într-o duminică, după Litur- 
ghie, m-a chemat la el (aveam 27 de ani) şi mi-a propus să-mi 
încredințeze grija de redactare a ziarului, spunându-i că nu ştiu 
dacă am aceste calități. Mitropolitul m-a liniştit spunându-mi: 
Vei trimite la mine orice articol vei scrie şi voi vedea dacă îi lipseşte 
ceva. Aşa am făcut câtăva vreme la început. Trimiteam întâi fie- 
care articol la el, şi articolul cobora în scurtă vreme la tipografie, 
totdeauna cu observația: „Foarte bun”, „excelent”, „minunat”. 
Mă chema adeseori să mă felicite despre cele scrise. Îi îndemna pe 
consilieri să le citească. 

Menţionez că articolele nu s-au redus numai la această temă 
fundamentală, ci urmăreau şi o actualizare a Ortodoxiei în acti- 
vitatea pastorală a preoțimii. Căci începuse să se resimtă nevoia 
unei pastorații noi, de inițiativă, de substanţă religioasă, dar şi de 
apropiere mai mare de nevoile oamenilor. 


4. În sfârşit, trebuie să remarc o a patra perioadă mai intere- 
santă din viața ziarului, şi anume cea de acum, care, rămânând 
fidelă convingerii despre legătura între Ortodoxie şi unitatea po- 
porului nostru, susține legătura dintre ele cu argumente care răs- 
pund problemelor cărora va trebui să le facă față azi Biserica 
noastră. Unul din ele este evocarea personalităților şi evenimen- 
telor din trecutul nostru, în care ni se prezintă îngemănată dra- 
gostea de neam şi ataşamentul de credința strămoşească. În al 
doilea rând, se afirmă sprijinul pentru aspiraţiile sociale ale po- 

porului român în timpul nostru. lar în al treilea rând, însă nu cu 

mai puțină stăruință — şi socotim că preocuparea aceasta se im- 

pune a fi tot mai accentuată —, în conservarea şi apărarea credinţei 

strămoşeşti faţă de înmulţirea tentativelor de fărâmițare a unității 

religioase a poporului nostru prin propaganda ce se face de a-l 

atrage la forme religioase zgomotoase, dar străine de sufletul nos- Anul 
tru şi de grija de viitorul lui. 


Sarcina aceasta şi-a asumat-o şi sperăm că şi-o va asuma ] 9 3 Q 
într-o tot mai mare măsură Telegraful Român cu atât mai mult 
cu cât el este azi nu numai cel mai vechi ziar românesc, ci şi glasul 
mai frecvent al tuturor eparhiilor din Ardeal, ba, aş putea spune 
al întregii Biserici Ortodoxe Române, continuând să fie editat de 
Mitropolia din Sibiu. 

Faptul acesta se arată în prezența în coloanele lui a colaborato- 
rilor din cuprinsul întregii Biserici, deşi în primul rând se remarcă 
printre ei Înaltpreasfințiţii şi Preasfințiţii ierarhi din Transilvania. 
Nu pot să nu remarc rolul deosebit pe care îl are în înviorarea 

ziarului ÎPS Mitropolit Antonie nu numai prin îndrumarea ce i- 
o dă, ci şi prin colaborarea condeiului său sprinten, neobosit şi de 
larg orizont. 
Urez Telegrafului Român viață cât viața neamului nostru şi 
a Bisercii noastre, iar colaboratorilor şi redactorilor lui, succese în 
ridicarea la nivele şi mai înalte a conținutului lui, ca să cores- 
pundă nevoilor de totdeauna ale Bisericii şi poporului nostru. 
Dumnezeul părinților noştri să înnoiască mereu tinerețea Tele- 
| grafului Român ca a vulturului, împreună cu tinerețea neamu- 
i lui şi a Bisericii strămoşeşti. 


Preot profesor Dumitru Stăniloae 








Solia păresimilor' 


Am intrat în postul Sfintelor Paşti: „Uşile pocăinței” 
s-au deschis, ca şi altă dată. Cine intră azi cu hotărârea mor- 
tificării trupului pentru dezrobirea sufletului, din dragoste 
fierbinte de Dumnezeu şi de împăcare cu deaproapele său? 

Altă dată, lumea creştină tăbăra înaintea „Uşilor po- 
căinţei” şi se înşiruia pe puntea cea strâmtă ca să străbată 
pe malul sfintei înfrânări, al umilinţei, al inimii zdrobite 
prin rugăciune, pocăință şi atingere de Dumnezeu. 

Erau obiceiuri sacre şi practici religioase cu rosturi 
pline de înţeles tainic. Mai ales la sate bătrânii păzeau ri- 
goarea postului cu scrupul eroic. 

Dar azi s-au păgânit şi cei de la sate. 

Scopul interior al unui obicei e precum chiriaşul unei 
locuinţe. Când chiriaşul se mută din casă, locuinţa se pără- 
gineşte. Pereţii devin câmpuri, în care păianjenii îşi întind 
pânzele lor, uşile se descheie, ruginesc ţintele, iar ferestrele 
se sparg. Astfel degenerează obiceiurile vechi când scopul 
pentru care s-au iscodit dispare din conştiinţa oamenilor. 

Astfel de case părăginite bântuie conştiințele lumii de 
azi. Să căutăm însă o casă pentru Păresimi. 





* Telegraful Român, an LXXVIII, nr. 20, 12 mart. 1930, p. 1. Semnat: 1$. 

În camera săracă şi strâmtă a unui sihastru altfel se 
simte omul decât în saloanele bogaţilor. 

Ce te-a făcut să te retragi aici, în acest cuib sărăcăcios, 
cu pereţii goi, cu scândurile patului acoperite de rogojină? 

Şi-ţi va răspunde aşa: 

Din două motive am ales această viață aspră: în semn 
de pocăință pentru păcatele mele, şi pentru că lepădând 
orice amăgire proprie, trăiesc în umilință. Ele mă sprijină în 
viața cea nouă, de atingere cu Dumnezeu. Revărsarea de sus 
ocoleşte pe omul plin de sine însuşi. 

Această experienţă a călugărului caracterizează evolu- 
ţia sufletească a fiecărui om. 

Nimeni nu poate deveni mai bun fără să treacă prin 
uşile pocăinţei, lepădându-se de patimă şi deşertăciune. Iar 
acestea trebuie învinse, şi biruința vine prin luptă lăuntrică. 

Biruinţa lăuntrică se exteriorizează prin umilință. 

Filosofia postului e înfrânarea poftelor şi a plăcerilor, 
spre a pătrunde în suflet binecuvântările lui Dumnezeu. E 
renunțare la tot ce poate dori omul: trai bun, bogăţie, socie- 
tate, artă, muzică. Sunt vremuri când anumite experiențe 
profunde, precum umilința pocăinţei, resping astfel de bu- 
nătăți. 

Viaţa solitară, petrecută în tăcere, în sobrietate şi sim- 
plitate ne face să simțim cât suntem de mici înaintea lui 
Dumnezeu şi ce har dumnezeiesc sălăşluieşte în umilință. 

Când examinăm viaţa oamenilor de azi, rămânem ade- 
seori miraţi, pentru ce ne copleşesc lucrurile neînsemnate, 
iar ideile mari ne preocupă atât de rar. 

Explicaţia adevărată nu e că nu vrem să cugetăm, ci 
pentru că trupul nostru absoarbe toată grija noastră şi eul 
nostru e centrul de gravitație al vieţii noastre. 

Dar când în centrul vieţii e Mântuitorul, cu exemplul 
Lui, cu lupta şi cu învingerea Lui, creştinul are toate condi- 
ţiile renaşterii. 

Să ne străduim în aceste săptămâni prin înfrânare şi li- 
nişte să cunoaştem datoriile responsabilităţii noastre şi de 
câte ori suntem falşi înaintea lor. 

Să punem stavilă vieții de huzur, ca să dovedim că n-a 
pierit de tot simţul ruşinii, al pocăinţei şi al fricii. Respec- 
tând vechile obiceiuri sacre ale Păresimilor, să arătăm că 
viaţa îşi păstrează şi în generaţia de azi solemnitatea de odi- 
nioară, groaza de păcat şi strădania spre pocăință. 

Ca Dumnezeu să vadă că păcatele n-au înecat conşti- 
ința şi suntem capabili de penitenţă şi renaştere. 





+ Adolf Harnack' 


Spiritul viguros, de-o miraculoasă putere de creație, 
care a fost aproape o jumătate de veac un important factor 
determinant în mişcarea teologică protestantă, şi-a încetat 
activitatea, în stadiul vieții pământeşti, a treia zi de Rusalii 
din acest an. 

Capitalul său spiritual, oferit lumii în rate, şi-a atins li- 
mita. E tocmai ceea ce nu ne mai puteam închipui, obişnuiţi 
să primim constant darurile sale. 

Datele externe ale vieţii sale sunt acelea alea unui om 
de carte, a cărui vrednicie, trebuind să fie apreciată, îl urcă 
de pe o treaptă pe alta în ierarhia cărturărească. S-a născut 
în 7 mai 1851 la Dorpat, ca fiu al unui profesor de teologie. 
Alegându-şi specialitatea părintelui său, ajunse în 1874 do- 
cent la Leipzig, în 1879 profesor ordinar de Istoria biseri- 
cească la Giessen, de unde a fost chemat în 1886 la Berlin. 
Din 1905 a devenit şi director al bibliotecii statului. 

Dintre scrierile sale amintim Istoria dogmelor, care a 
ajuns la un număr de 70 000 de exemplare, Misiunea şi lățirea 
creştinismului, Marcion etc. 





* Telegraful Român, an LXXVIII, nr. 49-50, 28 iun. 1930, pp. 1-2. 
Semnat: Dr. D. Stăniloae. 

Concepţia sa despre creştinism şi despre toate proble- 
mele în legătură cu el este sintetizată într-un ciclu de prelegeri 
universitare, publicate sub titlul Fiinţa creştinismului!. Câteva 
idei extrase din ea şi un scurt comentariu al lor ne dispen- 
sează de orice alte dezvoltări şi caracterizări ale doctrinei sale. 

Întrebându-se ce este creştinismul, Harnack îşi fixează, 
potrivit cu întreaga înclinaţie a spiritului său, şi calea care 
să-l ducă la răspuns. Aceasta este „ştiinţa istorică şi expe- 
riența personală agonisită din istoria trăită”. El exclude din 
metoda sa cercetarea filosofico-religioasă, construirea prin 
speculație a unei noțiuni generale a religiei după măsura 
căreia să fie judecat şi creştinismul, din motivul că 


„Viața nu poate fi încinsă în noțiuni generale şi nu există 
o noțiune a religiei, la care religiile empirice să se refere ca 
nişte specii”. 


El pleacă de la faptele concrete, de la ceea ce experiază el 
sau au experiat alții în decursul timpului şi la sfârşit va rezuma 
ceea ce a găsit în aceste experiențe de veacuri. Nu adoptă me- 
toda apriorică, pentru că nu crede că religia este o realitate spi- 
rituală identică la toți indivizii şi la toți oamenii, fie măcar în 
sensul unui vas umplut de fiecare individ în alt fel sau de unii 
deloc. Admite şi el ceva comun în religiozitatea tuturor, însă 
acest ceva comun este la început neclar şi multiform şi abia în 
decursul istoriei se apropie de unitate şi de claritate. 

De aici şi necesitatea de a privi creştinismul în decursul 
întregii sale evoluţii. E necesar a-l privi mai întâi în persoana 
şi învățătura lui lisus Hristos, dar atât nu ajunge, pentru că 





1 Adolf HARNACK, Das Wesen des Christentums, Leipzig, 1902. 

„Orice personalitate mare, efectivă, îşi dezvăluie o parte 
din fiinţa ei abia în cei asupra cărora acționează. Ba se 
poate zice că, cu cât este mai puternică o personalitate şi 
cu cât intervine mai mult în viaţa lăuntrică a altora, cu atât 
mai puţin se poate cunoaşte totalitatea ființei ei din vor- 
bele şi faptele proprii”. 


Creştinismul nu este, apoi, o învățătură care s-a trans- 
mis mereu uniform, ci o viaţă care se aprinde continuu din 
nou, prezentându-ne mereu altă flacără. Creştinismul poate 
fi apreciat numai pe baza unei inducţii complete, precum şi o 
plantă e cunoscută cercetându-i nu numai rădăcina şi tul- 
pina, ci şi ramurile, florile şi fructele. 

Există, privitor la soarta Evangheliei, două posibilități: 
fie a rămas în toate elementele ei identică primei forme, fie 
s-a păstrat ceva permanent, valabil în forme care s-au schim- 
bat în decursul istoriei. Cea din urmă este cea adevărată. 
Creştinismul a trecut dintr-o metamorfoză în alta; s-au şters 
forme, s-au corectat speranţe şi moduri de înțelegere. Şi pro- 
cesul acesta niciodată nu încetează. Privindu-l în toată în- 
tinderea lui, se va putea obține uşor ceea ce este în 
creştinism esențial şi cu adevărat de valoare. 

Aşa îşi expune Harnack ideea sa despre evoluţia orga- 
nismului creştin. 

Organismul acesta nu a provenit prin transmutare din 
vreun altul: 


„Predica lui lisus ne va aduce îndată prin puţine, dar 
mari trepte, pe o înălțime de pe care legătura ei cu iudais- 
mul ne apare foarte laxă şi de pe care în general cele mai 
multe cătări ce duc în istoria timpului se arată de minimă 


zr 


importanţă”. 

Prin aceasta Harnack se situează departe de Darwin. 
Creştinismul este şi pentru el în istoria lumii un fapt nou, 
ireductibil la cauzalități imanente. Din comparaţia de mai 
sus, apoi între creştinism şi o plantă în creştere şi din ideea 
că studiind procesul integral al creştinismului se poate sta- 
bili la urmă ceea ce este în el esenţial şi durabil, rezultă o 
altă deosebire de evoluționismul lui Darwin: dezvoltarea 
creştinismului se face în cadrele fiinţei lui, ea este o dezvol- 
tare dinăuntru în afară sub influența împrejurărilor externe, 
fără ca aceste împrejurări să-i împrumute ceva esențial, 
să-i altereze ființa. Din nefericire, Harnack nu susține ultima 
idee şi în mod practic, atunci când afirmă despre Ortodoxie 
şi despre Catolicism că nu au mai păstrat din creştinismul 
evanghelic decât formulele externe. 

Ar fi interesant să urmărim cugetarea lui Harnack şi, 
în aplicarea principiilor enunțate, să vedem cum trage el 
concret linia sau liniile dezvoltării creştinismului şi mai ales 
să supunem unei examinări critice ideile lui despre Biserica 
Ortodoxă. Pentru putinţa de a aprecia însă şi de a admira 
puternica personalitate a lui Harnack, cu ocazia încetării ei 
de a vieţui, ajung aceste rânduri. 








Intre românism şi catolicism” 


Discuţia încinsă între dl Nae Ionescu şi dl Iosif Frollo, 
în coloanele ziarului Cuvântul, pe tema compatibilității 
dintre românism şi catolicism a stârnit un pasionat interes 
datorită felului în care s-a pus problema şi manierei dis- 
tinse în care s-a dezbătut. Nu a lipsit, fireşte, nici la acest 
elegant matsch gălăgiosul şi îngâmfatul public din galeria 
Unirea, cu chiuiturile, cu înjurăturile, cu raționamentele 
lui copilăreşti, public spre care nu trebuie să privească 
spectatorul de gust, pentru a nu-şi deforma impresia de 
stimă reciprocă, de joc superior ce se degajă din încorda- 
rea celor doi. 

DI Nae lonescu susținea că „România” şi catolicismul 
sunt realități incompatibile, aşa încât un român devenit ca- 
tolic nu mai e român dacă a devenit real catolic, şi nu numai 
cu numele şi cu voinţa. Pentru că „român” înseamnă o anu- 
mită structură spirituală, formată de-a lungul istoriei, struc- 
tură spirituală în care există ca „parte integrantă” sau 
„esenţială” Ortodoxia, unul din factorii istorici care au plă- 
mădit sufletul românesc aşa cum este el astăzi. Şi conchidea: 





* Telegraful Român, an LXXVIII, nr. 86, 29 nov. 1930, pp. 1-2. Semnat: 

„a fi român [...] înseamnă a fi şi ortodox”. În acelaşi fel în 
care, de pildă, animalul „cal” este şi „patruped”. 

Faţă de această argumentare, dl Iosif Frollo a supus no- 
țiunea de „român” unei analize pentru a afla care sunt no- 
tele esenţiale ale ei, fără de care nu poate exista român şi 
care nu trebuie să se mai afle în fiinţa niciunui alt popor; cu 
alte cuvinte ce face din român ca el să fie român. În fruntea 
acestei analize, Domnia Sa a ținut să distingă între notă 
esenţială şi notă integrantă, declarând că ultima nu e nece- 
sară în ființa unui lucru, chiar dacă o pierde, acel lucru con- 
tinuă să fie ceea ce este şi acuzând pe dl Nae Ionescu de 
imprecizie, că amestecă „integrant” cu „esenţial”, când vor- 
beşte de locul Ortodoxiei în sufletul românesc. Ajutat de 
această distincţie, dl Frollo stabilea că esenţial în noțiunea 
de „român” este numai „locul” şi „limba”, fixând definiția 
„românului” astfel: „Este român orice om originar din Ro- 
mânia, care vorbeşte româneşte şi n-a cunoscut ascendent în 
familie care să fi vorbit altă limbă”. Ortodoxia este numai 
un element integrant în ființa neamului românesc şi ca atare 
poate fi pierdută şi înlocuită cu altă confesiune sau religie, 
fără ca prin aceasta românul să înceteze a mai fi român. 

Argumentarea dlui Frollo pare, la primul moment, 
stringentă (caracteristic argumentărilor catolice); propozi- 
țiile lasă impresia că derivă consecvent una din alta. La o 
examinare mai atentă, însă, succesiunea logică nu ni se mai 
prezintă reală, decât oarecum între concluzia privitoare la 
notele esenţiale din noțiunea „român” şi cea despre neesen- 
țialitatea notei „ortodox” în acea noțiune. Dar şi aici, numai 
restrângând la un înţeles formal „locul” şi „limba”, deşer- 
tându-le pe acestea de viaţa lor şi păstrându-le numai forma 
noțională, viciu congenital al cugetării catolice de „hocus- 

pocus”, forță teribilă scolastică ce dă silogismelor lor atâta 
stringenţă pentru naivi, dar emanând din ele în acelaşi timp 
şi nu ştiu ce senzaţie de neadevăr, de nepotrivire cu realita- 
tea evidentă, de şmecherie. 

Dar să urmărim pas cu pas dezvoltarea dlui Frollo. 
Toată străduința Domniei Sale se concentrează ca să dis- 
tingă între notă esenţială şi integrantă. Spre scopul acesta 
se serveşte de exemplul-imagine, oferit de dl Nae Ionescu, 
„cal cu patru picioare”. Şi zice: cele 4 picioare nu sunt o notă 
esenţială a calului, cum crede dl Nae Ionescu, ci una inte- 
grantă, pentru că nu cele 4 picioare fac acest animal să fie 
cal şi-l disting prin aceasta de orice alt animal, ci cu totul al- 
tceva, ce se găseşte la toți caii şi ce nu se mai găseşte la ni- 
ciun alt animal. Cele patru picioare sunt numai o notă 
integrantă care completează noțiunea de cal. Aşa şi cu 
Ortodoxia. Dacă ea ar fi o notă esenţială în noțiunea 
„român”, ar trebui să o aibă toţi românii şi să nu o mai 
găsim la niciun alt popor, oricine este român ar trebui să fie 
şi ortodox şi oricine este ortodox ar trebui să fie român. 

Sofisticăria acestei argumentări e uşor de demascat. Să 
spună domnul Iosif Frollo dacă există vreun cal normal cu 
trei picioare, dacă există vreun om normal fără inimă sau 
cap, dacă nu sunt astfel de exemplare monştri, aşadar nu 
cai sau oameni. Domnia Sa a dat drept criteriu pentru notele 
integrante ale unei noțiuni schimbarea, pierderea şi înlocui- 
rea lor. Să spună domnul Frollo dacă îşi poate schimba un 
cal numărul picioarelor, dacă evoluează la om numărul mâi- 
nilor. Nota „4 picioare” este dar esenţială calului; dacă nu 
noțiunii, cel puţin realității cal. Şi noi lăsăm noţiunea dlui 
Frollo şi tuturor fiilor spirituali ai lui Toma d'Aquino, ră- 
mânând noi pe lângă realitate. Să mergem mai departe. Cele 


TELEGRAFUL ROMÂN - 1930 97 


4 picioare ale calului, inima omului, se mai găsesc şi la alte 
vietăți din lumea aceasta; au şi câinele şi boul 4 picioare. Şi 
cu toate acestea, niciunul dintre acestea nu devine prin în- 
suşi acest fapt cal. Aici culmina zâmbetul triumfător al dlui 
Frollo şi chiotele dlui Augustin Popa din galeria Unirea; pof- 
tim: bulgarii sunt ortodocşi şi, cu toate acestea, nu sunt ro- 
mâni. Dacă aveau puţină răbdare ar fi văzut că e cu putinţă 
în realitate, dacă nu în noţiune, ca să mai aibă o notă a cărei 
esențialitate, dacă vrei să-i zici aşa, nu se poate contesta 
unui anumit lucru, şi alt lucru. Pentru că există o mică de- 
osebire între structura respectivului element la un lucru şi 
a aceluiaşi element la celălalt lucru; în cazul nostru, pentru 
că există o mică deosebire între picioarele calului şi ale câi- 
nelui, între Ortodoxia românului şi a grecului. 

Ştiu că voi fi acuzat că nu respect, în felul acesta, distinc- 
ţia între notă „esenţială” şi „integrantă”, distincţie care, se va 
zice, la urma urmelor tot există, chiar dacă exemplele alese 
nu sunt proprii ca să o exemplifice. Nu vreau să intru acum 
în această discuție. În orice caz, pentru mine nu sunt dogme 
toate împărțirile şi para-împărţirile aristotelic-scolastice gre- 
fate pe planul separat de realitate al noţiunilor, ci caut să văd 
dacă împărțirea respectivă este la fiecare caz în parte potrivită 
cu realitatea. Una dintre greşelile nepermise ale argumentării 
dlui Frollo a fost şi aceea de a lua ca bază nediscutată distinc- 
ţia ce există între nota „esenţială” şi cea „integrantă”, uitând 
că nu polemizează cu catolicii, ci cu ortodocşii. 

Chiar dacă această distincţie s-ar dovedi principial vala- 
bilă, ea se va prezenta altfel în realitate. Nota esenţială nu va 
fi (cum am văzut) ceva în afară de părțile care constituie, fie 
şi temporar, un organism fizic sau spiritual. Nota esenţială a 
calului nu va fi în afară de cele 4 picioare, de copitele, de 

părul lui, de inima, de capul lui, iar nota esenţială a sufletului 
unui popor nu va fi în afară şi deosebită de modul lui de cu- 
getare, de simţire, de trăire a divinității, de datini etc. 


* 


În lumina acestor consideraţii să examinăm definiția 
dată de dl Frollo realităţii „român”. În această definiție, spu- 
nea Domnia Sa, intră ca note esenţiale numai două, locul şi 
limba maternă, în cazul nostru ținuturile locuite de români 
şi limba românească. Numai acestea două sunt proprii tu- 
turor românilor şi străine, laolaltă, oricărui neromân. Ob- 
servăm şi în această definiție tendința catolică de a 
simplifica realitatea, menținându-se la exterior şi şemati- 
zând-o în noțiuni incolore, pe care să le poată mânui după 
cum voieşte. În felul acesta este român şi un evreu ce trăieşte 
în România şi ai cărui ascendenți vorbesc de două generaţii 
exclusiv limba română. Evident însă că evreul respectiv nu 
va fi „esenţial” român, şi dacă totuşi e socotit în genere ca 
atare, aceasta se datorează numai faptului că s-a înglobat 
unui organism etnic cristalizat de multă vreme şi din a cărui 
viață specifică, de acum se împărtăşeşte. Nu va înceta, de 
asemenea, de a fi „esenţial” român odrasla unei familii ro- 
mâneşti stabilită de două generații în străinătate şi negrăind 
în familie limba românească. Nu sunt români saşii dintr-un 
sat din jurul Sibiului, care vorbesc cu toții de vreo două ge- 
nerațţii limba românească, precum nu sunt secui românii din 
secuime care vorbesc numai limba secuiască. 

Nu spunem că locul şi mai ales limba nu sunt elemente 
esenţiale în ființa unui popor şi că schimbându-se acestea 
nu-şi va pierde cu timpul un individ şi personalitatea sa et- 
nică. Dar însuşi faptul că această personalitate durează încă 

un anumit timp şi după schimbarea locului şi a limbii, şi 
într-un grad tot mai mic totdeauna, dovedeşte că nu numai 
locul şi limba, sau nu, şematic înţelese, sunt singurele şi prin 
ele însele notele esenţiale, ci şi, sau propriu-zis, o anumită 
structură spirituală pe care locul şi limba o determină în oa- 
recare măsură şi limba o exprimă parțial. Limba nu întrucât 
e mod de exprimare folosind anumite sunete în solidaritate 
cu alții este un element important în sufletul unui popor, ci 
întrucât ea exprimă, în parte, un suflet unitar, e un semn al 
lui, şi întrucât e unul din factorii care împreună cu alţii lu- 
crează asupra sufletului individual, asimilându-l celui co- 
lectiv al neamului. Limba, numai întrucât e un complex de 
idei, de idealuri, de sentimente cu o nuanţă specifică acelui 
popor, întrucât reoglindeşte un anumit suflet, e element 
esenţial al unui popor. Un român va exprima un suflet spe- 
cific lui şi în limbă străină, iar un străin care ştie româneşte 
încă nu se exprimă „româneşte“, pentru că încă nu şi-a plă- 
mădit un suflet românesc. 

Dar dacă limba caracterizează un neam nu prin faptul 
că este sunet specific, ci prin aceea că exprimă o anumită 
structură sufletească, înseamnă că această structură este 
esențială unui neam. Ne putem închipui că acest sistem de 
sunete s-ar putea înlocui cu un altul, fără ca structura sufle- 
tească să sufere prea mult, dacă ceilalți factori de viață 
rămân aceiaşi; sufletul acelui neam va acomoda noul mate- 
rial de exprimare fiinţei sale. În afară de aceea, nu limba este 
unicul organ de manifestare a unui popor; există alături 
cântecul, jocul, portul, obiceiurile sociale, riturile religioase 
până la o anumită măsură etc. 

Dacă esenţialul unei națiuni este structura lui sufle- 
tească specifică, înseamnă că esenţial este orice factor istoric, 

geografic, ereditar care a intrat în acea structură şi există în 
ea determinându-i cursul de dezvoltare ulterioară. Nu 
numai locul geografic, cum spune dl Frollo, căci altfel, de 
ce nu au fost şi dacii români, sau de ce nu au devenit şi se- 
cuii români, ci un anumit sânge comun (fie el şi produs prin 
amestecări), şi aici nu vorbim de indivizii izolaţi care se în- 
corporează din afară la ființa neamului gata formată, un tre- 
cut trăit solidar (nu alături, ca ungurii cu românii) cu toate 
amintirile şi urmele lui şi, în sfârşit, o continuare de viețuire 
în această solidaritate. Acestea toate au format „România”. 
Şi toate sunt esenţiale, pentru că dacă numai una ar fi lipsit, 
românii nu ar mai fi cum sunt. 

Astfel stând lucrurile, evident că Ortodoxia este şi ea 
un element de bază în arhitectura sufletului românesc, este 
esenţial, dacă dl Frollo vrea să vorbim în termenii Domniei 
Sale, pentru că dacă nu ar fi fost ea, e sigur că neamul nostru 
ar fi luat o altă direcţie spirituală, nu am mai fi fost cum sun- 
tem, ceea ce este echivalent cu: nu am mai fi fost ce suntem. 
Aceasta şi din motivul special că în viața unui popor religia 
nu e ceva de suprafață, o sumă de adevăruri obiective, care 
se suprapun sufletului cuiva pur extern, ca o pălărie pe cap, 
cum îşi închipuie dl Augustin Popa, fidelul apostol al con- 
cepţiei acesteia mecanice despre religie, a catolicismului 
universalist, ci un element care transformă într-un anumit 
sens tot sufletul cuiva nu numai în idealurile, afectele, preo- 
cupările lui, ci şi în modul lui de a cugeta şi în toate mani- 
festările practice, artistice, de fiecare zi şi epocale ale unui 
popor. Toată viața unui neam poartă pecetea religiei sale. 

Ce ar însemna acum ca neamul nostru să schimbe 
Ortodoxia cu catolicismul? Sau ce ar însemna să ia în serios 
trecerea sa la catolicism şi să se străduiască astfel să desfi- 

ințeze tot modul său de cugetare şi de viață sufletească, cu 
toate manifestările ei în extern, pentru că toate acestea 
poartă pecetea Ortodoxiei, sau să devină catolic cu numele, 
ca o parte dintre românii ardeleni, rămânând mai departe 
în toate resorturile lor sufleteşti anterioare, adică în realitate 
ortodocşi? 

Acestea sunt valabile, desigur, numai pentru cazul 
când între Ortodoxia românească şi catolicismul universa- 
list este o esenţială deosebire. În cazul acesta, cred că sufle- 
tul românesc prin nimic nu poate fi ştirbit mai mult ca prin 
înlocuirea reală a Ortodoxiei cu catolicismul; nici chiar prin 
schimbarea locului sau a limbii sale. 





Între Ortodoxie şi catolicism" 


În articolul precedent, intitulat „Între românism şi ca- 
tolicism”, restrânsesem problema compatibilității între 
aceste două realități la cea formulată în întrebarea: este sau 
nu distanţa între Ortodoxie şi catolicism aşa de mare, încât 
însuşirea Ortodoxiei de către un popor să-l facă incapabil 
să primească catolicismul, rămânând în marginile naționa- 
lității sale? 

Desigur că, răspunzând acestei întrebări, nu vom avea 
în vedere deosebirile dintre cele două confesiuni, cum sunt 
formulate abstract în Dogmatici şi în Catehisme, ci vom ur- 
mări aceste deosebiri în consecinţele şi influenţa lor concretă 
în religiozitatea şi viața adepților lor. Vom căuta să desprin- 
dem, adică, spiritul viu al Ortodoxiei şi pe cel al catolicis- 
mului şi apoi să le confruntăm, constatându-le afinitățile şi 
deosebirile. 

Catolicismul este rațional şi imanentist, Ortodoxia este 
mistică şi transcendentalistă. Din punct de vedere istoric, ra- 
ționalismul catolicismului decurge din pozitivismul roman, 
iar în creştinism creşte din Filioque. Oricât ar vrea, catolicii 





* Telegraful Român, an LXXVIII, nr. 88, 6 dec. 1930, pp. 1-2. Semnat: 
Dr. D. Stăniloae. 

nu pot nega că Filioque s-a născut dintr-o grijă exagerată 
pentru dumnezeirea Fiului în defavoarea dumnezeirii 
Duhului Sfânt şi, oricât s-ar feri, nu-şi pot cugeta pe Duhul 
Sfânt decât inferior Tatălui şi Fiului. Tatăl şi Fiul sunt mai 
uniți şi mai apropiaţi personal decât Tatăl şi Duhul Sfânt. 
Aceasta e o treaptă a Dumnezeirii spre cele relative. 
Dumnezeu nu Se uneşte direct şi personal cu făpturile Sale, 
El este inaccesibil acestora, legătura între cele două părți o 
face o ființă mijlocie. 

Cu aceasta ne aflăm în plin dualism religios, cu toate 
consecinţele lui, dintre care cea mai importantă este rațio- 
nalizarea întregii atitudini religioase a omului. Deoarece 
Dumnezeu este inaccesibil sufletului omenesc, inexperiabil, 
despre Dumnezeu nu putem avea decât idei; Dumnezeu 
este numai obiect de reflexie, nu de trăire. Şi întrucât, apoi, 
sufletul omenesc nu ştie de alte realități decât de cele natu- 
rale, imanente, ideile acestea despre Dumnezeu vor avea 
pururea un caracter antropomorfic amplificat. Tot domeniul 
transcendental este raționalizat, populat cu formele empi- 
rice, este o empirie potenţată la absolut. 

În tendinţa lor de a raţionaliza totul, nesocotesc viața 
şi realitățile cele mai tăinuite ale sufletului, pentru că rațiu- 
nea geometrizează, defineşte, concepe lucrurile static şi ori- 
zontal, iar viața e dinamism, nuanţă şi intensitate. Viaţa nu 
poate fi cunoscută rațional, ci numai experimental. Metafi- 
zica latină e o combinaţie şi un joc de forme statice, de no- 
țiuni deşarte, teatru de marionete. Te apropii de ea cu cele 
mai frumoase nădejdi, bazat pe marile promisiuni cu care 
te ispiteşte, şi nu te alegi decât cu nişte coji; miezul lucrurilor 
e ocolit sau evaporat în forme. Tot din caracterul rațional al 
catolicismului, decurge dragostea de împărțiri, de definiții, 

de sistematizări, chiar atunci când acestea nu izvorăsc din 
natura lucrurilor; sub ele se ascunde doar pedanteria omu- 
lui care vrea să umple timpul, paginile şi urechile celorlalți, 
fără a spune nimic. 

Dualismul şi raționalismul catolic denaturează noțiu- 
nea Bisericii. El accentuează deosebirea între partea dum- 
nezeiască şi cea omenească a Bisericii, despărțindu-le pe 
acestea net; numai aşa au ajuns să caute lui Hristos, o para- 
lelă pe pământ, un cap pur văzut al Bisericii. În realitate, 
Hristos este singurul cap al Bisericii, care este în toate părțile 
ei, şi dumnezeiască şi omenească, cum numai un cap are şi 
trupul individual al Mântuitorului. Pentru catolicism, Bise- 
rica este un organism social opus altor organisme sociale, 
care luptă cu ele pentru supremație în aceleaşi domenii de 
viaţă, şi nu trupul divino-uman care se întrepătrunde cu ce- 
lelalte organisme sociale şi trăieşte pe un alt plan de reali- 
tăți. De aici accentul considerabil ce se pune în catolicism 
pe organizaţie, disciplină, drept, ca şi când acestea sunt pu- 
terile mântuitoare. De altfel, turnarea întregii religiozități 
catolice în noțiuni juridice precise şi în raporturi de drept 
este şi un efect al raționalismului catolic. 

Un raport de drept e legătura omului cu Dumnezeu în 
toate stările: primordială, căzută şi restaurată. Un raport de 
drept presupune răceală, distanță, conştiinţa exagerată a 
demnității proprii, îndatorirea reciprocă prin servicii. Am 
spus că omul catolic e la mare distanţă de Dumnezeu; chiar 
atunci când Dumnezeu îi trimite îndatorat anumite aju- 
toare, omul are grijă să le țină separat de ce-i al său, ca nu 
cumva să se înşele la o eventuală răfuială a socotelilor. Omul 
pentru sine însuşi nu are de altfel lipsă de acest ajutor; el în 
sine nu poate progresa nici în bine, nici în rău, ci acest ajutor 

îl primeşte pentru a-şi descleşta fiinţa din ghearele răului şi 
a-l distruge pe acesta; la catolici se vorbeşte de mântuire şi 
justificare ca de un fapt negativ şi ca de o îmbunătăţire a 
unor raporturi juridice, la ortodocşi se vorbeşte de îndum- 
nezeire sau sfințire, de schimbarea continuă a omului în 
sine. La catolici se vorbeşte de întinderea unor colaci de sal- 
vare omului înconjurat de valurile răului, la ortodocşi se 
vorbeşte de fuzionarea puterii dumnezeieşti cu ființa ome- 
nească, ce a început să slăbească în tendinţa ei după Dum- 
nezeu. În Ortodoxie, restaurarea în Hristos înseamnă 
reunire cu Dumnezeu, în lipsa căreia constă răul, în catoli- 
cism se menține mai departe distanța, dar cele două părți 
îşi zâmbesc amical; Dumnezeu ajută omului să scape de un 
necaz, omul se achită prin prestațiile sale pozitive. Când nu 
s-a achitat de bună voie, e silit la aceasta, şi dacă aici nu mai 
e timp, în Purgatoriu. 

Nu avem pretenţia să fim compleți în sublinierea spi- 
ritului catolic, pretutindeni unde se găseşte în manifestările 
acestei confesiuni. Atât cât l-am reliefat ajunge pentru a sta- 
bili raportul între el şi cel ortodox, după ce îl vom reliefa 
puţin şi pe acesta. 

Misticismul şi transcendentalismul Ortodoxiei se ma- 
nifestă în conştiinţa că Dumnezeu nu e inaccesibil, nu e dis- 
tanţat de lume, ci în lume, unit cu omul prin Duhul Sfânt, 
Care este Dumnezeu adevărat, şi deci mai mult experiat 
decât dedus, precizat, împărțit şi definit de rațiune. Trecerea 
din imanenţă în transcendență e posibilă şi uşoară încă 
trăind în trup; şi transcendenţa se lasă trăită, şi oarecum 
chiar exprimată prin ceea ce-i este ei caracteristic, fără ana- 
logii empirice. De aceea, cunoaşterea adevărului (religios) 
nu stă la capătul unei activități intelectuale (aceasta distan- 

țează, limitează şi relativizează adevărul), ci în trăirea în 
Dumnezeu, într-o viață de sfinţenie, care nu pretinde arță- 
gos răsplată şi nu-şi accentuează originea în eu, ci găseşte 
întregul ei motiv de a fi şi toată mulțumirea în unirea cu 
Dumnezeu. În Ortodoxie, rațiunea (lat. ratio) încetează a fi 
suprema facultate a omului, care dictează în detalii viaţa lui, 
construind o etică cu soluţii precise pentru fiecare moment 
al vieţii; locul ei este ocupat de însăşi viața pe care credința 
o îndreaptă spre Dumnezeu. 

Misticismul ortodox crescut din unirea absolutului cu 
relativul, nu trage linie de demarcaţie între partea văzută şi 
nevăzută a Bisericii, între omul religios-social şi religios- 
mistic, dintre care prima parte să o pună sub stăpânirea ie- 
rarhiei (şi a papei), pe a doua sub cea a lui Hristos, ci Hristos 
stăpâneşte în întreaga Biserică, principiul Lui personal, 
unic, prezent şi în Dumnezeirea şi în omenirea Bisericii, sau 
mai bine zis Dumnezeirea care întrepătrunde şi îndumne- 
zeieşte omenescul din ea. Pentru ortodocşi este absurd ca 
trupul divino-uman al lui Hristos, în care activează Duhul 
Sfânt, Cel cu adevărat Dumnezeu, să fie văduvit de infaili- 
bilitate în favoarea unei persoane, ca şi când toată Dumne- 
zeirea Bisericii ar avea reşedinţa şi izvorul în acea persoană. 
Pentru ortodocşi, infailibilă e numai Biserica în întregimea 
ei, în conştiinţa ei generală, care cuprinde şi pe a clericilor 
şi pe a mirenilor. Dacă se manifestă prin consimțământul 
general al ierarhilor, aceasta nu înseamnă că ierarhii sunt în 
totalitatea lor, luată pentru sine, infailibili, ci hotărârile lor 
sunt infailibile numai întrucât reoglindesc şi sunt primite 
de conştiinţa Bisericii. 

Confruntând spiritul ortodox cu cel catolic, constatăm, 
fără a intra detaliat în comparaţie, enorma deosebire ce le 
caracterizează şi deci imposibilitatea de a le schimba real 
una cu alta fără a-ţi altera ființa spirituală. 

In legătura aceasta de idei, să răspundem la două obiec- 
ţii ridicate de dl losif Frollo, care par a stârni grave nedu- 
meriri. 

Cea dintâi obiecţie a dlui Frollo era formulată în între- 
barea: cum o religie nu se poate întinde la toate popoarele? 
Dar uite, catolicismul se predică în Africa şi Extremul Orient 
şi în afară de aceasta Domnul a destinat creştinismul tuturor 
popoarelor. 

Da, catolicismul se predică de vreo 600 de ani în Extre- 
mul Orient, aşa cum s-a predicat la germani, anglo-saxoni 
şi printre popoarele ortodoxe. Rezultatul? Fie o rezistență 
permanentă, fie o „convertire”, când interesul central s-a 
mutat de pe latura religioasă pe cea politică. În orice caz, ca- 
tolicismul nu a pătruns în sângele popoarelor amintite, şi la 
momentul oportun au arătat-o scuturând un jug extern. 
Foarte curios, catolicismul nu a pătruns decât în sângele a 
două-trei popoare care s-au născut cu el; nu a realizat nicio 
convertire reală. 

Că Domnul a destinat creştinismul popoarelor pămân- 
tului? Da, dar creştinismul, şi nu catolicismul. Dar creştinis- 
mul adevărat, cel genuin, al Evangheliei şi al Tradiţiei 
nefalsificate, este astfel însuşit, fiind de la Dumnezeu pentru 
a se putea întinde la toate popoarele, când Dumnezeu va 
vrea. Să ne explicăm! Catolicismul a deviat mai ales prin 
scolastică, iar creştinismul pe o singură latură, pe care a exa- 

gerat-o până la întunecarea totală a celorlalte. Şi apoi, a pre- 
zentat aspectul acesta unilateral şi greşit al creştinismului 
ca ființa lui adevărată, pretinzând pe seama lui universali- 
tatea. Catolicismul ar putea fi acceptat pretutindeni doar 
atunci când raționalismul lui s-ar ocupa numai de cunoaş- 
terea naturii, numai atunci când ar fi o metodă de cunoaş- 
tere a naturii. Fiind însă vorba de raportul între om şi 
Dumnezeu, tocmai pentru că e rațional nu poate fi primit, 
întrucât, pe de o parte, orice interpretare rațională a dome- 
niului transempiric e susceptibilă de contestaţii şi, în al doi- 
lea rând, oricare interpretare rațională e exclusivistă şi 
precisă, încât nu mai lasă loc niciunei alte interpretări. Şi 
apoi fiindcă o religie rațională omoară religia trăită, nu e re- 
ligie. Catolicismul afirmă că o religie poate fi uşor schimbată 
cu alta întrucât schimbi o teorie cu alta, o sumă de adevăruri 
cu alta, dar uită că religia nu e o teorie, ci un mod de a fi, şi, 
chiar dacă ar fi teorie, când iei respectiva teorie în serios, nu 
se poate să nu producă schimbări serioase în ființa ta, măcar 
în sens negativ. Primind catolicismul-teorie, ființa etnică a 
unui popor tot se alterează, în cazul în care ia în serios 
această teorie, fie măcar şi pentru faptul că el va fugi şi va 
bagateliza momentele în care se simte unit cu Dumnezeu. 

Acestea sunt motivele pentru care nu poate ajunge ca- 
tolicismul nicicând universal. 

Universală va putea ajunge numai o religie care afirmă 
unitatea lui Dumnezeu cu omul, această unitate putând fi 
nuanţată la infinit, după originalitatea fiecărui popor. Creş- 
tinismul tinde la un universalism variabil, la o unitate în va- 
rietate, care este o lege universală, şi nu la un universalism 
abstract, căruia să-i fie jertfită multilateralitatea. Singura 
condiţie ca un popor să-şi însuşească real o religie este ca el 

să poată frământa cuvântul propovăduit în experienţe pro- 
prii şi să-l proiecteze într-o lumină original colorată. La în- 
ceput, creştinismul e diamantul incolor care cuprinde în 
sine toate culorile, iar creştinismul actualizat e diamantul 
multicolor. 

A doua nedumerire ridicată de dl Frollo este: schimba- 
rea unei religii e chestiune de voință? Aşa spune Sfânta 
Scriptură şi aşa e firesc: mântuirea stă în strânsă legătură cu 
responsabilitatea. Aşadar, şi primirea catolicismului, chiar 
dacă e un factor potrivnic naţionalităţii, constituie o che- 
stiune de voinţă. 

Dar precum oricât ai vrea nu poți să devii ungur get- 
beget decât în câteva generaţii, deşi vei primi toate medaliile 
ungureşti pentru străduinţele tale, pentru că eşti cu intenția 
ungur, aşa nici catolic nu vei fi decât tot peste câteva gene- 
rații, însă papa le va acoperi cu toate laudele, chiar dacă pe 
ascuns te urmăreşte şi te suspectează în câteva generații. 











Ziua Sfântului Andrei" 


Orice suflet care e conştient de credinţa sa ortodoxă 
şi care ştie să cinstească pe cei ce au lucrat în trecut şi as- 
tăzi pentru întărirea credinţei sale tresaltă la pomenirea 
numelui de Andrei. Se cugetă îndată tocmai la acela care 
e vrednic de veşnica noastră pomenire, la fericitul întru 
Domnul, marele mitropolit Andrei Baron de Şaguna. 
Oricine are ocazia să-şi manifeste dragostea față de 
această personalitate, într-un fel sau altul, cel puţin o 
dată pe an, în ziua de 30 noiembrie Conform tradiţiei 
sale pline de adâncă venerație față de mai marii Bisericii 
şi ai neamului, Societatea de lectură „Andrei Şaguna” a stu- 
denților Academiei Teologice „Andreiene” a ţinut în ziua de 
30 noiembrie a.c. [1930], ora 11 a.m., în Aula Academiei, 
o şedinţă festivă reunită întru comemorarea onomasticii 
Patronului ei, la care a asistat un public numeros şi ales 
din Sibiu şi din împrejurimi. 

Şedinţa a fost deschisă din partea preşedintelui socie- 
tății, prof. dr. D. Stăniloae, printr-un cuvânt de deschidere, în 
care spunea următoarele: 





* Telegraful Român, an LXXVIII, nr. 89-90, 13 dec. 1930, p. 5. Nesemnat. 


Ptr oii 


po ză em anemia m „a. a RAR a 8 N RAR NR RMO ir. 


TELEGRAFUL ROMÂN - 1930 


„Ca-n toți anii, în ziua Sfântului Andrei, aşa şi anul 
acesta studenţii Academiei Teologice Andreiene v-au invitat 
să închinaţi, împreună cu ei, câteva momente din timpul 
şi gândul Domniilor Voastre amintirii patronului acestei 
societăți şi acestei şcoli, mitropolitul Andrei Şaguna. 

Nu ne despart nici 60 de ani de timpul umplut de duhul 
acestui mare cititor al aşezărilor noastre bisericeşti şi na- 
ţionale, acestui deschizător de drumuri şi făuritor de viață 
spirituală a neamului nostru, şi cu toate acestea figura lui 
a început să îmbrace nimbul fiinţelor miraculoase, de a 
căror vieţuire reală printre noi te îndoieşti, părându-ți le- 
gendă produsă de fantezia sufletelor noastre dornice de 
un ideal. De aceea, ofranda ce i se aduce anual evoluează 
pe nesimţite spre un cult al unui sfânt, care a răsărit din 
neamul nostru şi a trăit pentru el. 

Studenţii Academiei noastre teologice, făcându-se ini- 
țiatorii acestor serbări regulate ale memoriei marelui An- 
drei, sunt cei dintâi care fac prin aceasta jurământ tainic 
de a urma, ca preoţi, în cercul lor restrâns de activitate 
pilda râvnei şi a dragostei lui față de Biserica neamului. 

Ei caută să desprindă, din felul cum a activat mitropo- 
litul Andrei Şaguna față de problemele zilelor lui, învăţă- 
turi despre felul cum ar activa față de problemele zilelor 
noastre şi trăind în cercul lor de activitate. În felul acesta, 
ei conchid că Andrei Şaguna, trăind astăzi ca preot, ar 
căuta să răspundă setei celei mari după cuvântul dumne- 
zeiesc, propovăduind şi cu gura, dar mai ales cu atitudinea 
întregii lui ființe, şi dedicându-şi tot timpul şi toate gân- 
durile şi sentimentele lui Bisericii. 

Ei mai conchid că dacă ar trăi astăzi Andrei Şaguna, 
acesta ar fi cel mai neobosit propovăduitor al stabilităţii şi 
al respectului legilor, lucrând pentru înlăturarea haosului 
şi al arbitrarului de astăzi. 

Mie îmi revine plăcuta îndatorire să vă mulțumesc tu- 
turor din tot sufletul pentru răspunsul la chemarea lor şi 
să deschid această şedinţă festivă.” 


Il 

Trecând la executarea programului, studentul S. Radu 
din anul IV a citit interesanta sa lucrare „Concepţia mitro- 
politului Andrei Şaguna despre Biserică”, arătând marile 
contribuţii pe care nemuritorul Şaguna le-a adus Bisericii 
Ortodoxe, reorganizând-o şi întărind-o pe temeliile Sfinților 
Apostoli şi a canoanelor. 

Atât cântările corului societății, dirijat de iscusitul pro- 
fesor N. Oancea, cât şi declamarea studentului Ioan Gh. 
Muntean din anul III, „Pe Golgota” de Gh. Gregorian, au 
fost viu aplaudate. 

La sfârşitul şedinţei, Preasfinţitul arhiereu-vicar, Vasile, 
plin de mulțumire rosteşte cam următoarele cuvinte: 


„Iubiţilor mei, în numele numeroasei asistențe vă aduc 
mulțumiri cu laudă pentru frumoasa serbare prin care cin- 
stiți ziua nemuritorului vostru Patron, alături de toţi cre- 
dincioşii din mitropolia noastră, pentru că vredniciile 
acestui mare mitropolit noi nu putem astăzi să le măsurăm 
cu deplină dreptate. 

Cu drept cuvânt, pentru că mitropolitul Andrei Şaguna, 
pentru Biserica noastră ardeleană, a fost în rolul marelui 
profet Moise, pentru că a reorganizat, a pus pe drumul 
celei mai frumoase propăşiri Biserica noastră din Ardeal, 
care de pe urma nenorocitei dezbinări religioase rămase 
doar cu cenuşa mânăstirilor arse. În ceea ce priveşte pre- 
zentul, mie mi se pare că persoana mitropolitului Şaguna 
îndeplineşte acelaşi rol pe care-l îndeplinea norul de lu- 
mină şi stâlpul de foc care conducea pe poporul evreiesc 
în pustie. După război, în pustia simţirilor noastre reli- 
gioase, personalitatea acestui mare mitropolit ne arată lă- 
murit scopul pe care l-a dat Bisericii Sale divinul ei 
Întemeietor. 

Cultul mitropolitului Andrei trebuie să devină o ade- 
vărată necesitate pentru toți, pentru că personalitatea lui 

luminează drumul, singurul drum adevărat, care duce 
spre idealurile Bisericii creştine. 

Doar o dorinţă ar mai putea să se mai adauge la ceea ce 
ați făcut voi astăzi, aceea ca acest cult să nu fie numai în 
formă, ci să treacă în realitatea vieţii pastorale pe care o 
veți desfăşura, ca o garanţie a existenţei noastre ca neam 
şi ca creştini. 

Unesc binecuvântarea mea cu cea a Înaltpreasfinției 
Sale Mitropolitului nostru Nicolae, dorind acestei societăți 
prosperitate, iar membrilor, ca viitori preoți ai Bisericii 
noastre, să redea fiecare chipul marelui Şaguna. 

Dumnezeu să vă binecuvinteze!” 

Mucenicii dreptei credinţe” 


DI Silviu Dragomir a publicat anul acesta volumul II din 
Istoria desrobirii religioase a Românilor din Ardeal în sec. XVIII. 
Scris în aceeaşi atmosferă de povestire caldă, din care trans- 
piră toată dragostea pentru umilii noştri strămoşi care şi-au 
apărat cu preţul vieţii sfânta credință, volumul acesta e şi 
lăuntric o continuare şi-un sfârşit al volumului dintâi. DI 
Silviu Dragomir şi-a desemnat, cel puţin în această scriere, 
o personalitate proprie de istoriograf. Personalitate ce con- 
stă în primul rând în a fi istoriograf în sensul primar al cu- 
vântului: meşter povestitor al trecutului şi nu descurcător, 
în faţa publicului cititor, al ițelor de probleme reale sau ar- 
tificiale în care e învăluit un moment sau o faptă istorică. 
Descurcă şi dl Dragomir astfel de ițe, dar acasă la Domnia 
Sa, cu riscul de a nu apărea în fața cititorilor ca un spirit prea 
subtil şi cu privirile prea împărțite, cu riscul de a lăsa citito- 
rilor impresia că istoria e un lucru foarte uşor, că documen- 


* Telegraful Român, an LXXVIII, nr. 92-93, 25 dec. 1930, p. 3. Semnat: 
Diorates. 

1 Silviu DRAGOMIR, Istoria desrobirii religioase a românilor din Ardeal 
în sec. XVIII, Ed. Tiparul Tipografiei Arhidiecezane, Sibiu, 1930, VII + 
440p; cf. Pr. Mircea PĂCURARIU, „Dragomir Silviu”, în: Dicţionarul Teolo- 
gilor Români, Ed. Enciclopedică, Bucureşti, 22002, p. 160 (n. ed.). 

tele sunt aranjate de la sine în ordinea cea mai firească şi că 
istoricul n-are decât să descrie cu alte cuvinte un răstimp 
trecut, păstrat întreg, plastic şi fidel în izvoarele prime. 

Scrierea aceasta a dlui Dragomir, fără a se sustrage ce- 
rinţelor de critică istorică în investigația şi documentarea 
promptă a faptelor, prezintă calităţi artistice atât de remar- 
cabile, încât pune în umbră, spre fericirea cititorilor, aspectul 
ei ştiinţific. DI Dragomir ne aminteşte de istoriografii antici, 
pentru care istoria era în primul rând arta de a povesti. 

Povestirea dlui Dragomir este obiectivă şi simplă. Nu 
în sensul că Domnia Sa n-ar învălui într-o arzătoare dra- 
goste pe eroii acestui răstimp, ci în sensul că faptele sunt re- 
date fidel şi în legătură firească, fără interpretările care să 
le altereze însemnătatea, fie exagerând-o, fie diminuând-o, 
şi fără crearea unui nex subiectiv, care poate le-ar închega 
mai mult, dar le-ar amesteca cu ceva artificial. 

DI S. Dragomir a avut faţă de acest răstimp atât de tra- 
gic al neamului nostru, rolul celui ce dă la o parte pânza de 
pe-o frescă splendidă, descriindu-ne-o cu toată căldura su- 
fletului Domniei Sale. Şi aceasta este cu atât mai important 
cu cât Domnia Sa este cel dintâi care ne-a descoperit această 
epocă şi ne-a creat prin aceasta o anumită atitudine față de 
ea, atitudine ce va determina pe oricare ar relua în viitor stu- 
dierea însângeratei epopei care stă la temelia formelor noas- 
tre de viaţă bisericească şi naţională din timpul mai nou. 

Şi acum câteva cuvinte despre însăşi epopeea aceasta 
şi eroii ei. Fără îndoială epoca descrisă este o bucată de timp 
pe care suferința şi încordarea, împletită cu voluptatea mu- 
ceniciei pentru bunul cel mai de preţ al sufletului, o fac 
unică în măreția ei supra-omenească în toată istoria omeni- 
rii. Când s-a mai pomenit ca un popor întreg de oameni 

simpli şi îmbrânciţi de necazurile unei vieți chinuite să se 
ridice de la sine şi să se ofere şiruri-şiruri biciului şi temniţei, 
ştreangului şi glonţului şi tuturor torturilor pe care cruzi- 
mea fanatismului catolic, ajunsă stăpână pe sufletul lui 
Petru Pavel Aron, le-a putut imagina numai şi numai ca să 
fie lăsat să se închine lui Dumnezeu aşa cum l-au învățat 
părinţii şi cum îi dicta în inima lui înflăcărată graiul lui 
Dumnezeu? Şi ceea ce este şi mai minunat, e faptul că miş- 
carea lor, care a durat atâta vreme cu aceeaşi intensitate, 
deşi nu era cârmuită de niciun conducător cult şi diplomat, 
s-a menţinut în cadrele cele mai demne, fără a degenera la 
excese cu alt obiectiv. 

Lupta lor s-a dat numai pentru credinţă, şi de aceea a 
avut numai un caracter defensiv, întocmai ca lupta Sfinţilor 
Martiri împotriva celor care au stăpânit în aceeaşi Romă, de 
unde au pornit toate persecuțiile religioase până în ziua de 
astăzi. Mucenicia lor, fără a înceta să fie o mucenicie pentru 
neam, a fost prin excelență o mucenicie pentru Hristos. Ei 
sunt acum în faţa Mielului, între cei ce şi-au albit hainele su- 
fletului în sângele Lui. Evanghelistul Ioan i-a văzut şi pe ei 
când i-a arătat Domnul marile taine ale vieții: 


„După acestea m-am uitat şi, iată, mulțime multă, pe 
care nimeni nu putea s-o numere, din tot neamul şi semin- 
țiile şi popoarele şi limbile, stând înaintea tronului şi în- 
aintea Mielului, îmbrăcaţi în veşminte albe şi având în 
mână ramuri de finic. [...] lar unul dintre bătrâni a deschis 
gura şi mi-a zis: Aceştia, care sunt îmbrăcați în veşminte 
albe, cine sunt şi de unde au venit? Şi i-am zis: Doamne, 
tu ştii. El mi-a răspuns: Aceştia sunt cei ce vin din strâm- 
toarea cea mare şi şi-au spălat veşmintele lor şi le-au făcut 
albe în sângele Mielului.” (Apocalipsa 7,9; 7,13-14) 

Biserica noastră pomeneşte la fiecare Sfântă Liturghie 
pe ctitorii morali şi materiali ai ei, uneori cu numele, alteori 
numai în general. Ce-ar fi dacă într-una din duminicile de 
peste an, să zicem în cea a Ortodoxiei, s-ar pomeni alături 
de alți luptători pentru Ortodoxie şi mucenicii noştri, cei mai 
cunoscuți cu numele, iar ceilalți în general? Ne-am împlini 
prin aceasta o datorie cerută şi de morală, şi de învăţătura 
de credinţă a Bisericii noastre şi-am da prilej la mai multă 
meditaţie la faptele strămoşilor. Ar fi bine, chiar, ca în aceeaşi 
zi să se citească, drept cazanie, o bucată din cartea dlui S. 
Dragomir, care este o adevărată carte cu vieți de martiri. 

Românii în judecata catolică” 


Ştim cu toţii foarte bine că nu ne bucurăm de un 
nume prea strălucit la celelalte popoare. Unii cred că 
aceasta provine din puţinul interes ce-l acordăm organi- 
zării unui bun serviciu de propagandă, alţii consideră că 
lipsa propagandei ne poate cel mult lăsa ignoraţi de po- 
poarele străine, în niciun caz nu poate fi cauza defăimării 
noastre; aceştia opinează că adevărata cauză a disprețului 
şi neîncrederii cu care suntem tratați de străini sunt stările 
reale, extrem de îngrijorătoare, din viața noastră publică 
de la război încoace, stări caracterizate prin necinste, lene, 
nepricepere. 

Noi admițând ambele cauze înşirate, mai credem că în 
foarte multe cazuri şi reaua voinţă, şi duşmănia celui care 
se ocupă de noi îl fac să nu vadă decât culorile negre, decât 
păcatele noastre, pe care le exagerează şi le generalizează, 
formulându-le în sentinţe distrugătoare. Credem acest lucru 
pentru că îl surprindem atât de des în presa şi în istoria 
scrisă de stăpânii noştri de până ieri şi de aliaţii lor. 

Nu credeam însă ca această defăimare să şi-o însu- 
şească şi Biserica oficială Catolică, ca ura duşmanilor noştri 


* Telegraful Român, an LXXIX, nr. 6, 17 ian. 1931, p. 1. Semnat: Diorates. 

să-şi câştige în fața opiniei publice mondiale autoritatea mo- 
rală a unui Imprimaturi. 

Ne-a fost dat însă zilele acestea s-o constatăm. E vorba 
despre cartea Papst ună Kurie în ihrer Politik nach dem Weltkrieg, 
1925, scrisă de Friedrich Ritter von Lama şi purtând la locul obişnuit 
aprobarea vicarului general din Augsburg, cunoscută sub nu- 
mele de Imprimatur. Noi credem că o carte care poartă acest im- 
primatur are un caracter religios catolic, chiar dacă conţinutul nu 
se referă la dogme; că prin această aprobare Biserica acordă nim- 
bul adevărului celor debitate în carte şi că ține la afirmațiile din 
ea, tot aşa de mult ca şi la dogmele de credinţă. Aceasta mai ales 
fiind vorba de Biserica papală, care ţine să-şi stabilească, dogma- 
tic, punctul de vedere în toate domeniile de viață omenească. lată 
ce se spune dar într-o astfel de carte între pp. 317-325, unde e 
vorba despre România în relaţiile ei cu catolicismul şi cu papa: 


„Perioada cea mai strălucită a trecutului ei creştin (al 
României) este cea veche creştină, catolică. [...] Deoarece 
sunt foarte puţini români inteligenţi, luară foarte mulţi 
preoți posturi administrative, dar nu se deosebiră nici ace- 
ştia de laici în aroganţa lor naţională. [...] Amănuntele 
acestea despre purtarea românilor, despre tratarea scan- 
daloasă a preoților catolici şi a membrilor ordinelor călu- 
găreşti, despre jefuirea şi batjocorirea Bisericii, pot proveni 
numai de la o națiune profund degenerată [...].”? 


Trebuie însă citit tot textul paginilor amintite, pentru 
a-ți face o imagine despre adânca scârbă şi nemărginita aro- 





1 Formulă prin care cenzura autorităţii ecleziastice catolice acorda 
permisiunea pentru tipărirea unei cărți (n. ed.). 

? Friedrich RITTER VON LAMA, Papst und Kurie în ihrer Politik nach dem 
Weltkrieg, Martinusbuchhandlu[n]g, Jilertissen (Bayern), 1925, pp. 317-325. 

ganţă cu care ne sunt luate în batjocură tot ce avem mai 
scump: întregirea neamului a fost o răpire de teritorii, func- 
ționarii şi armata noastră parcă nu s-au ocupat cu altceva 
decât cu persecuția până la moarte a catolicilor unguri şi 
nemți. Românii uniaţi nu fac excepţie. Şi ei sunt ca şi noi: 
despotici, şovinişti, plini de ură față de catolicii adevăraţi, 
de unguri şi de nemți. Ceea ce se spune despre episcopul 
Radu şi despre Vasile Lucaci, e inspirat de aceeaşi ură nes- 
tăpânită, cultul lor răsăritean este luat de asemenea în bat- 
jocură, sunt acuzaţi că nu vor să recunoască în sânul 
Bisericii lor existenţa a 60 000 de unguri uniaţi. 

Se vede, ca ghearele pisicii în sac, care este durerea aces- 
tui strâmt la minte şi caraghios Ritter: nu Ortodoxia sau Uni- 
aţia noastră, ci România noastră care, în ciuda înverşunării 
sale, nu s-a lăsat cotropită. Chiar dacă ne-am face cu toții nu 
numai uniaţi, ci mai catolici decât papa, tot n-am deveni fără 
prihană în fața lui. Mai înțelegem şi noi să te cerți cu cineva; 
dar să n-ai curajul să i-o spui de ce ţi-e urât, ci să-i indici alte 
motive, iată ce nu se poate explica decât din laşitate şi perfi- 
die. Neruşinarea însă ajunge la culme când îţi pretextezi ura 
cu deosebirea de religie, când arunci în duşman cu obiecte 
sfinte; iar mitocănia, când tu, administrator al celor sfinte, le 
pui pe acestea înfuriatului la dispoziție. Ce succes mai poate 
avea atunci propaganda catolică printre noi? Nu te temi, 
preasfinţite episcop catolic, care îndemni pe de-o parte la 
universalismul în Domnul, pe de alta la citirea celor mai 
sfruntate calomnii la adresa unui neam, că în felul acesta nu 
numai că nu veţi face progrese printre noi, dar veţi pierde şi 
ceea ce ați menţinut cu falsa dragoste şi atenție? 


P.S. O recomandăm serios spre citire mai ales fraților uniaţi. 





Ne trebuie mai multă unitate” 


Împrejurările în care s-a votat cota cuvenită Bisericii 
Ortodoxe din bugetul general al anului 1931 ne-au dat şi mai 
mult ocazie să stabilim cât de mult ne costă lipsa de unitate 
în acțiunea noastră bisericească în diferitele domenii prac- 
tice. Nu ştiu dacă din neştiință sau şi din alte impulsuri, însă 
un cleric din comisia bugetară a Camerei se lasă învoit sau 
amăgit să se şteargă importante drepturi din tabloul postu- 
rilor bugetare. E drept că Biserica Ortodoxă nu accentuează 
disciplina până la uciderea oricărei inițiative proprii, că lasă 
câmp liber exprimării părerilor în chestiuni de orientare 
practică, de aşezare administrativă a Bisericii, de tactică pas- 
torală. Pentru că toți sunt fii ai trupului mistic al Domnului 
şi fiecare fiu adevărat al Bisericii se împărtăşeşte de conşti- 
ința divino-omenească din ea; pentru că discuţiile şi părerile 
multe dau putință să se valorifice calitățile individuale ale 
fiecăruia şi pentru că acestea lărgesc orizontul problemei şi 
a soluției ce se va da; pentru că o acțiune căreia îi împrumuțţi 
o anumită notă personală te şi angajează sufleteşte mai mult. 
Recunoscând în cadrele acestea individualul, Biserica Ortodoxă 





* Telegraful Român, an LXXIX, nr. 9-10, 31 ian. 1931, p. 1. Semnat: 
Diorates. 

se fereşte de disciplina de cazarmă, impusă mecanic din 
afară, şi o întemeiază în suflete în libertatea tuturor. 

Numai cât cere şi Biserica noastră un lucru: discuţiile 
şi părerile individuale încetează în momentul în care un fiu 
al Bisericii (fie el laic, preot sau arhiereu) nu mai este numai 
o celulă din trupul sfânt al ei, ci reprezentantul ei pentru un 
anumit interes. Atunci respectivul reprezentant al ei e dator 
să-şi însuşească părerea oficială a Bisericii, dacă este una, 
dacă nu, pe cea generală, despre care trebuie să se infor- 
meze pe oarecare cale, de cumva n-o ştie. Adică, atunci când 
acțiunea unui fiu al Bisericii e luată drept acţiunea Bisericii, 
atunci el trebuie să aibă grijă să nu surpe prin fapta lui casa 
lui Dumnezeu. 

Vorbind concret, reprezentanţii din totdeauna ai Bise- 
ricii noastre sunt episcopii în solidar. Părerile şi acţiunile lor 
solidare sunt părerile şi acțiunile Bisericii. Când însă ano- 
maliile unor anumite împrejurări de viaţă fac ca reprezen- 
tant al Bisericii, fie şi pentru un interes material, pe un preot 
sau laic (cum e cazul din comisia bugetară a Camerei), 
atunci respectivul preot sau laic are datoria să nu se ia drept 
ceea ce îl ia statul, reprezentant de sine, al Bisericii, ci să ia 
contact cu adevărații ei reprezentanţi, cu episcopii. Şi aşa 
trebuie să facă orice preot sau laic în toate cazurile similare, 
ştiind că numai prin cine ştie ce ciudățenii a ajuns să joace 
în acel moment rolul de reprezentant sui generis al Bisericii. 

El să ia contact cu episcopul său. Odată ce acesta i-a in- 
dicat cum să acţioneze, el este acoperit. Îl priveşte pe epis- 
cop dacă soluţia indicată este sau nu luată în solidar cu tot 
episcopatul. 

Ne trebuie deci această unitate de sus în jos şi de jos în 
sus. Ştim însă că realizarea ei e un lucru foarte greu. Pentru 

că trebuie să începem aproape de la început. Pentru aceasta 
se cere în primul rând o mai deplină ataşare, dictată şi de 
dragoste, între arhiereu, preot şi popor. Mai ales trebuie să 
se întindă mai multe punți între preot şi popor, ca apoi le- 
găturile ce sunt între preot şi arhiereu să devină şi legături 
între arhiereu şi popor. E chestiunea de a sădi şi intensifica 
şi în laicii noştri conştiinţa solidarităţii cu Biserica conducă- 
toare, cu problemele şi interesele ei, de a face pe fiecare să 
se simtă angajat în tot ce preocupă Biserica în întregul ei. 

Aş vrea să aud mai multe păreri despre modul cum am 
putea ajunge la o astfel de stare: să educăm întâi în general 
pe toţi credincioşii noştri în sensul acesta, sau să formăm 
nuclee de luptători pentru interesele şi idealurile Bisericii 
în domeniul social, economic şi politic, în domeniul lumii 
ce ne stă în față, nuclee centralizate într-o conducere unitară, 
delegată şi de ele, dar şi de Biserică? 


i 
| 





Atenţie la periferiile oraşelor” 


Periferiile oraşelor sunt şi în timpurile noastre, ca şi în 
Antichitate, pământul în care prind mai repede noile cu- 
rente sociale şi religioase. 

Pe când burghezia şi țărănimea sunt prin firea lor con- 
servatoare, având de păzit bunuri ce le sunt scumpe şi fiind 
legate de starea prezentă prin tradiţii vechi, populaţia peri- 
feriilor e mai dispusă pentru schimbări, pentru că nimic 
n-o ţine legată de starea prezentă şi de la o schimbare numai 
mai binele îl poate aştepta. 

Majoritatea locuitorilor periferiei nu trăiesc prezentu- 
lui, ci viitorului; starea lor sărăcăcioasă şi locul de acum sunt 
un provizorat, o primă etapă de la sat spre centrul oraşului. 
De tradiţiile satului s-a rupt, dar altele nu-şi creează pentru 
că nu-i stabilă unde e. 

O altă frână care ar putea-o reține în resorturi sufleteşti 
durabile ar fi comunitatea, legătura intimă cu cei dimprejur, 
care să-i impună obiceiurile şi sentimentele comune. Dar la pe- 
riferie e foarte slabă şi această comunitate; provizoratul situa- 
ției face din indivizi o masă fără legături sufleteşti cristalizate 


* Telegraful Român, an LXXIX, nr. 13, 11 febr. 1931, pp. 1-2. Semnat: 
Diorates. 

întreolaltă; individul trăieşte mai mult de sine şi pentru sine; 
mulțimea nu-l scoate din izolare, nu-i populează sufletul. 

Un al treilea element din psihologia omului de la perife- 
rie este o foarte acută animozitate împotriva celor care au par- 
venit deja în primele rânduri sociale; se amestecă în această 
animozitate ciuda săracului pe bogătaş şi invidia că aceia au 
ajuns acolo unde se străduieşte şi el să ajungă, dar şi disprețul 
cu care priveşte totdeauna cel din oraş pe cel de la periferie. 

Pe când primele două elemente sunt mai mult condiții ne- 
gative pentru ca noile reforme să prindă, momentul din urmă 
este, chiar şi când e vorba de o religie nouă, cauza pozitivă pen- 
tru care găseşte răsunet. Pentru că orice reformă religioasă se 
îndreaptă oarecum împotriva clădirii sociale de până acum şi 
prin aceasta obijduiţii periferiilor cred că vor da o lovitură bur- 
ghezilor şi eventual îşi vor accelera ascensiunea proprie. 

Situaţia de provizorat, dinamismul unei tensiuni spre 
ascensiune, animozitatea față de reprezentanţii regimului 
tradițional creează în sufletul omului de la periferie o stare 
uşor iritabilă, entuziastă, capabilă să îmbrăţişeze cu toată 
căldura curentele mult promițătoare şi să jertfească pentru 
ele viaţa, de altfel aproape singurul lucru pe care-l are. 

Nedistingându-se de simplitatea intelectuală a săteanu- 
lui decât prin faptul că s-a deprins să nu mai venereze ca im- 
uabile anumite principii şi obiceiuri sociale şi religioase, este 
evident că predicile noi nu vor întâlni un obstacol critic ridi- 
cat de cunoştinţe sistematice sau de-o judecată exercitată. 

Toate acestea sunt elemente importante care explică de 
ce propaganda sectară recrutează astăzi mai mulți aderenţi 
la periferiile oraşelor. Nu excludem însă nici alte cauze, care 
există pretutindeni, şi la sate dar şi în centrul oraşelor, cum 
e neglijarea din partea preoților a culturii religioase a cre- 

dincioşilor, lipsa de solicitudine față de marea sete de mister 
care chinuie astăzi toată lumea. Dar aici am numărat numai 
factorii care sunt activi la periferiile oraşelor, care, adău- 
gându-se la cei de natură generală, fac aşa de uşor din frații 
noştri de-acolo prada unei propagande viclene. Să nu baga- 
telizăm progresul sectarilor la marginea oraşelor; să avem 
în vedere că locuitorii de-acolo sunt plecaţi din mijlocul sa- 
telor şi adesea se reîntorc acolo, că păstrează legături destul 
de vii cu satele, cu mult mai vii ca cei din centrul oraşelor, 
şi că se bucură de ascensiune în fața sătenilor graţie faptului 
că sunt orăşeni. Să nu uităm că periferia prin situația sa in- 
termediară între sat şi oraş, prin pasiunea pe care o pune în 
răspândirea crezului său, a fost şi este cea mai eficace pro- 
pagatoare a curentelor noi. 

Să căutăm mijloacele de reacţie împotriva propagandei 
sectare. 


Când vorbim de mijloace, presupunem că există preoți 
buni, destoinici şi zeloşi, care să le aplice. La periferiile ora- 
şelor trebuie trimişi cei mai buni preoți, pentru că în prezent 
ele sunt punctul cel mai primejduit. Deocamdată burghezi- 
mea şi intelectualii noştri sunt indiferenți din punct de ve- 
dere religios, şi chiar dacă s-ar pomeni vreodată cu mai 
multă dorinţă şi interes pentru religie, sunt capabili şi sin- 
guri să suplinească insuficiența preotului. În orice caz, cu- 
noştințele lor istorice, spiritul critic îi fac aproape incapabili 
să cadă, şi trecutul ne arată că intelectualii au fost cei din 
urmă care au părăsit o religie. Ei se duc după majoritatea 
poporului. Cât despre sate, primejdia în ele se întinde de la 

periferiile oraşelor, deci acolo să ne concentrăm cei mai buni 
ostaşi. lar dacă sunt împrejurări atât de puternice care ne 
împiedică să trimitem acolo pe cei mai buni preoți, atunci 
trebuie să le trimitem celor care sunt, ajutătoare, câte un mi- 
sionar, care însă să fie la înălțimea cerinţelor. 

Iar unde sunt preoți mai mulți în oraş, ar fi bine să dea 
toţi o mână de ajutor, după putinţă. 

Şi acum, dintre mijloace, aş atrage atenţia asupra ur- 
mătoarelor: 

1. Parohul respectiv să se îngrijească a fi în tot momen- 
tul exact informat despre mişcarea sectară în parohia sa: să 
ştie câte suflete sunt cucerite şi mai ales să ştie îndată dacă 
vreun credincios a început să fie cercetat de vreun sectar, 
sau dacă a început să acorde propagandei acelora oarecare 
ascultare. Pentru că aici încă se poate lucra cu succes, dacă 
se duce pe lângă credinciosul primejduit. Omul se vede pus 
pentru prima dată în fața unor nedumeriri, îndoieli, inima 
lui se cumpăneşte o vreme în cele două părți. Să ne grăbim 
a-i împrăştia îndoielile, a folosi starea de receptivitate pen- 
tru cuvântul religios, ce a fost trezită prin propaganda sec- 
tară, într-un cuvânt, a apleca cumpăna inimii pe partea 
noastră. Dacă parohul nu se simte însuşi destoinic să facă 
acest lucru, să apeleze la alt preot sau misionar bun, sau 
Chiar aceştia să se intereseze des despre mişcarea religioasă 
în parohie. Bineînţeles că parohul numai atunci va fi în stare 
să se informeze prompt despre mişcarea religioasă în paro- 
hie, dacă păstrează legătura de inimă cu parohienii săi, dacă 
îi vizitează des, dacă şi-i face aliați în lupta cu sectarii. 

2. Să caute să vindece după putinţe rănile cauzate de 
cei patru factori enumeraţi şi socotiți drept cauze ale trecerii 
uşoare la sectari: 

a. Să caute să ţină pe credincios atent şi respectuos față 
de tradiţiile din satul lui, povestindu-i de ele, rechemându-l 
să învioreze legăturile cu cei din satul lui. 

b. Să-i suplinească acea comunitate care-i lipseşte, apropi- 
indu-şi-l sufleteşte, chemându-l serile pe la sine, aducându-l în 
legătură cu alți credincioşi. Să-l facă să nu se mai simtă singur, 
ci într-o familie socială, care se interesează de soarta lui. 

c. Să îndulcească în sufletul lui animozitatea care-l stă- 
pâneşte împotriva claselor sociale superioare, arătându-i că 
şi acelea au necazurile lor tot aşa de mari, să-l aducă chiar 
în legătură de inimă cu indivizi din acele clase, pentru a-i 
convinge din proprie intuiţie că deosebirea în fericire de la 
om la om e minimă. În sfârşit, să-i vorbească de necesitatea 
distribuirii funcţiilor în societate, că trebuie să împlinească 
cineva şi funcţiile de administraţie, de păstrare a ordinii, de 
conducere şi că şi acestea cer foarte multă muncă şi răspun- 
dere. Mai ales e necesar ca preotul să nu apară în ochii cre- 
dinciosului ca un reprezentant al claselor de sus, ci să se 
prezinte ca unul ce stă deasupra claselor sociale sau tot atât 
de aproape de fiecare. El este părinte şi pentru unul, şi pen- 
tru altul. E adevărat că şcoala îndelungată pe care o face 
preotul, o bună parte alături cu cei care îmbrăţişează alte 
profesii, îl fac să-şi însuşească o mentalitate burgheză în 
opoziţie cu plugarul sau meseriaşul, dar prin voinţă preotul 
poate să-şi retuşeze această atitudine. 

d. În sfârşit, să se străduiască să-şi cultive parohienii, 
întâi în cele religioase, dar şi în istoria bisericească, în pro- 
blemele sociale şi în bunele moravuri. 

Muncă imensă, dar indispensabilă. De altfel, cu cât 
omul vrea şi se străduieşte mai mult, cu atât îl ajută şi Dum- 
nezeu mai mult. 














Religia şi sănătatea” 


Duminica viitoare e Duminica bolnavilor. E o noutate, 
menită a se încorpora la patrimoniul vieţii istorice sufle- 
teşti. Fiind întâmpinată de la început cu simpatii generale, 
ea face dovadă că oricât de conservatoare e viața religioasă 
a poporului nostru, totuşi nu e pietrificată, ci are puterea 
de asimilare a ideilor noi. Hotărât lucru, poporul nostru nu 
e reacționar. 

Dar având înainte o inovaţie, ar fi prematur să arătăm 
care sunt achiziţiile ei definitive. Şi cu toate acestea, consta- 
tăm că prin aceasta s-au pus probleme noi alături de solu- 
ţiile vechi. 

Acestea se pot urmări pe două căi: 

a. atitudinea față de eterna enigmă a suferinței omeneşti; 

b. realizările practice de până acum, precum şi dezvol- 
tarea acestora în viitor. 

În ce priveşte enigma suferinţei, scopul Duminicii bol- 
navilor nu e speculativ. De când există Sfânta Scriptură şi 
mai ales cartea lui lov, a acestui Laocoon biblic în luptă 
uriaşă cu şerpii cumpliți ai îndoielii şi ai deznădejdii, înțe- 
legem că suferinţa nu poate fi exilată din imperiul vieții. Ea 

ne urmăreşte de la naştere şi până la extrema agonie, ca un 
sol al lui Dumnezeu, să ne apropie de El, izvorul nesecat al 
vieţii şi al îndurării. Sfântul Apostol Pavel adeseori face 
amintire în scrisorile sale de „rănile Domnului”, întipărite 
pe trupul său, ca un semn al miraculoasei convertiri de pe 
drumul Damascului. 

Ce ar rămâne din viaţa Mântuitorului dacă s-ar elimina 
partea de suferință din această dumnezeiască viață? 

Prezenţa suferinţei în ființa noastră realizează apropie- 
rea lui Dumnezeu de noi. O seamă de virtuţi, ca răbdarea, 
iubirea şi mila, nu ni le putem însuşi decât în şcoala sufe- 
rinţei. 

Războiul a concentrat în viața omenească noian de sufe- 
rinţe fizice şi spirituale. Mai înfiorătoare sunt cele sufleteşti. 

În fața suferințelor trupeşti şi sufleteşti, Biserica a lansat 
bărcile sale de salvare pentru cei înviforați. 

Mijloacele sacramentale şi quasi-sacramentale ale Bise- 
ricii sunt pentru continuarea operei, începute de către dum- 
nezeiescul ei Stăpân. De aceea, Biserica şi-a revendicat 
dreptul şi privilegiile de vindecare, nu însă fără discriminare. 

Religia şi medicina au avut domenii comune. Biserica 
şi spitalul, religia şi medicina sunt aliate nedespărţite. Ni- 
ciuna nu există prin negarea celeilalte, nu se exclud şi îm- 
preună formează o entente cordiale. 

O precizare a atribuţiilor fiecăreia e necesară, căci au 
existat confuzii şi nu este exclus ca ele să se prelungească şi 
dincolo de epoca noastră. Nu orice boală se poate vindeca 
numai prin rugăciune sau prin Sfântul Maslu, dar nici toate 
bolile, prin medicina doftoricească. în veacurile primare 
harul sacramental se considera necesar şi util la vindecarea 
bolilor trupeşti. Mai târziu întrebuințarea mijloacelor harice 

s-a limitat la vindecarea maladiilor sufletului. Când s-a dez- 
voltat cultul sfintelor moaşte, tradiția ne spune că s-au ope- 
rat miraculoase vindecări de boli trupeşti. 

O seamă de ştiinţe moderne, ca psihologia, fiziologia şi 
psihiatria, au străbătut cu cercetările lor în regiunile sub- 
conştiinţei omeneşti, izbutind să descopere resorturi de fa- 
cultăți, de care omul nu-şi dă seama. 

Dezvoltarea acelor facultăți neutilizate deschide noi po- 
sibilităţi pentru omenire. 

Într-o epocă în care ştiinţele fizice au dezlegat atâtea 
enigme, nebănuite înainte vreme, ar fi straniu să dubităm 
că atâtea mistere ale ființei noastre lăuntrice sunt menite să 
rămână veşnic pecetluite. 

Un popor cu instincte religioase atât de profunde, cum 
este poporul nostru, e capabil de ascensiune sufletească şi 
să se reculeagă din criza morală prin care străbate, dacă Bi- 
serica împreună cu slujitorii ei izbutesc să aplice remedii si- 
gure de înviorare sufletească. 

Menirea Bisericii şi a slujitorilor ei nu e să aştepte după 
bolnavi să-i vindece, ci să creeze condiţii de sănătate robustă 
şi imună în faţa epidemiilor şi a plăgilor. 


lege 30 


ro) 








Sfântul Munte Athos" 


(conferinţă ţinută la Societatea ortodoxă 
a femeilor române din Sibiu la Duminica Ortodoxiei) 


Există pe pământul acesta, pe care suntem atât de dis- 
puşi şi de obişnuiţi să-l socotim numai rău şi nenorocit şi 
imund, care însă este pentru înțelegerea creştină şi dumne- 
zeiesc şi sfânt şi fericit, un colțişor care reuşeşte să fie cel 
mai avansat promontoriu pământesc în sfințenie, cea mai 
înaltă treaptă la care s-a urcat pământul împovărat cu nisi- 
pul patimilor pe scara către zariştea dorită a Dumnezeirii. 

Sfântul Munte sau Muntele Athos este unul din cele trei 
degete întinse răsfirat de trunchiul Peninsulei Calcidice în 
Marea Egee, şi anume cel de la miază-noapte, cu o lungime 
de 60 km şi cu o lățime de 6 km. Înălțimea, variind între 5- 
600 de metri, se înalță năprasnic spre capătul din mare al 
peninsulei, la aproape 2000 de metri, în forma unui con gi- 
gantic şi pleşuv, al cărui vârf e acoperit de ceaţă de câte ori 
se apropie furtunile pe mare. E un munte de o sălbăticie ma- 
iestuoasă, pe care locuitorii lui au menţinut-o intactă, un 
munte care împrumută şi mării, ce i se izbeşte în golfurile-i 





nat. Text publicat la rubrica Foişoara. 


* Telegraful Român, an LXXIX, nr. 23, 18 mart. 1931, pp. 1-2. Nesem- 

prăpăstioase, nu ştiu ce nelinişte, făcând ca cele mai mari 
vapoare să se țină departe de raza lui. La poalele acestui vârf 
a sfărâmat furtuna flota lui Xerxe, la poalele lui au străbătut 
în toate vremurile nenumărați căpitani iluştri de vase de 
război şi de negoţ clipele cele mai zbuciumate ale vieţii lor, 
văzându-şi vasul şi echipajul distrus, iar cei scăpaţi ca prin 
minune, schimbând veşmântul preţios al demnităţii lor cu 
rasa umilă a pustniciei. 

Muntele acesta a fost în Antichitate închinat zeilor pă- 
gâni. Mitologia spune despre el că este un gigant pietrificat, 
din cei care s-au răzvrătit odinioară împotriva zeilor din 
Olimpul care-l înfruntă de vizavi calm şi tăinuit în bogata 
vegetaţie. El murmură încă în adâncul stâncilor sale şi se 
zguduie uneori şi azi, cutremurând şi despicând pereții sfin- 
telor lăcaşuri ce-i domolesc pasiunile cu şoapta rugăciuni- 
lor. Murmurul lui era însă nepotolit în Antichitate. In zadar 
fumegau pe muchia lui altare către zeii olimpieni spre a în- 
dulci vântul şi marea lui în continuă tulburare. 

Umbra aruncată de vârful lui până departe, spre Insula 
Lemnos, îl învăluie într-o izolare misterioasă. 

Când în întunericul din lumea aceasta îşi făcu însă 
apariția lumina dumnezeiască, razele ei scoaseră şi acest 
neodihnit singuratic din noaptea ce-l înconjura. Aşa po- 
vesteşte una din minunile Maicii Domnului. Îndată după 
pogorârea Duhului Sfânt, Apostolii traseră sorți spre a şti 
țara unde trebuie să predice fiecare. Atunci îi apăru Maicii 
Domnului un înger şi-i spuse să se îmbarce cu Apostolul 
Ioan pe corabia ce i-o va trimite episcopul din Cipru. Aşa 
şi făcură. Dar o furtună a abătut corabia spre miază- 
noapte şi, în loc să-i ducă la Cipru, îi duse la Muntele 
Athos. Când Sfânta Fecioară îşi puse piciorul pe pământ, 


TELEGRAFUL ROMÂN — 1931 137 


zeii păgâni se cutremurară strigând: „iată vine Maica 
Domnului”, şi se prăbuşiră în mare. Preacurata Fecioară 
binecuvântă ţinutul şi-l rezervă celor ce vor părăsi lumea 
şi-şi vor închina viaţa exclusiv rugăciunii şi ascezei. Ea de- 
veni patroana acestui munte şi cel mai adorat personaj al 
cultului adus de locuitorii lui. 

Muntele a rămas mai multe veacuri nelocuit din cauza 
piraţilor care operau aşa de bucuros în marea de la poalele 
lui. Când revărsarea arabilor în veacul VII răvăşi aşezările 
monahiceşti din Tebalda Egiptului, din Siria şi Palestina, 
eremiții nu găsiră alt loc mai potrivit pentru viața lor de 
retragere, de supunere a trupului, decât în acest munte pă- 
răsit, sălbatic şi tulburat de spaima piraților. Monahismul 
din Athos e astfel continuarea directă a monahismului din 
primele veacuri, de la care a şi moştenit toate rânduielile, 
moravurile şi scrierile. Ca şi în monahismul vechi din 
Egipt, aşa întâlnim şi în Athos următoarele forme de viață 
monahală: 

1. Chinovii sau mânăstiri obşteşti, formate din o mul- 
țime de chilii ce sunt aşezate într-o curte în jurul unei bise- 
rici. De acestea sunt în Athos 20 şi între ele este împărțit ca 
proprietate tot pământul Sfântului Munte. Zidurile care îm- 
prejmuiesc chiliile sunt adevărate forturi de cetate, din 
dosul cărora călugării se apărau de asaltul năvălitorilor. 
Viaţă cu totul obştească se duce astăzi însă numai în 11 din 
aceste mânăstiri; numai în acestea se roagă, mănâncă şi câş- 
tigă hrana în comun; în celelalte fiecare monah trăieşte pe 
cont propriu în chilia lui, fiind obligat doar să ţină anumite 
îndatoriri generale. Viaţa în aceste mânăstiri din urmă (îdio- 
ritmice) e adesea foarte laxă, atenţia călugărilor se îndreaptă 
mai mult spre strângerea de bani şi confort. 

2. Schituri . Acestea iar sunt de două feluri. Unele, întru 
totul în forma mânăstirilor amintite, numai cât depind în 
anumite chestiuni de mânăstirea pe al cărei teritoriu sunt 
aşezate. Aşa este şi Schitul românesc Prodromul. Altfel de 
schituri sunt nişte sătişoare de câteva zeci de case, locuite 
fiecare de 3-10 monahi. Aceste sătişoare sunt aşezate pe po- 
vârnişul cel mai prăpăstios al Sfântului Munte, pe cel care 
sfârşeşte peninsula în mare, pe vârfuri de stânci despărțite 
unele de altele prin văgăuni ameţitoare. Te cuprinde uimi- 
rea cum au putut oamenii aceia să construiască acolo căsu- 
țele lor, cărând în spate de jos, de la ţărmul mării, dintr-o 
adâncime de 600 de metri, materialul necesar. În jurul aces- 
tor căscioare, au nivelat colțurile stâncii, au aşternut pământ 
cărat din mare depărtare, alcătuindu-şi grădiniţe cu flori şi 
cu legume. Fiecare din aceste case îşi are bisericuţa sa şi tot 
sătuşorul la un loc îşi are o biserică comună. 

3. Când aceste case, ce se numesc chilii, nu sunt grupate 
mai multe la un loc, ci stau izolat prin tot Sfântul Munte, avem 
oa treia formă de viață monahală, cea a chelioților. În fiecare 
din aceste chilii este un monah mai bătrân a căruia şi este chi- 
lia, fie c-a făcut-o, fie c-a moştenit-o, iar la moartea lui o lasă 
unuia dintre monahii tineri care îi serveşte şi-l are ca maestru 
în ale vieţii călugăreşti de mai mulți ani. Sunt o mulțime de 
astfel de chilii, adevărate gospodării, ridicate, din truda şi 
cheltuiala lor, de români de-ai noştri, care sunt pe cale de-a 
rămâne după moartea lor la mânăstirea grecească de care țin, 
din motiv că nu prea mai merg din țara noastră români care 
să intre ca ucenici la monahii români de acolo, dar şi din cauză 


* Partea a [I-a a articolului „Sfântul Munte Athos”, în: Telegraful 
Român, an LXXIX, nr. 24, 21 mart. 1931, pp. 1-3. Nesemnat. 

că statul grecesc nu mai permite din 1925 intrarea monahilor 
români acolo decât dacă devin cetățeni greci. 

4. Al patrulea fel de călugări sunt pustnicii, care trăiesc 
prin peşteri şi prin locuri retrase şi pustii, prin stâncile unde 
nu creşte nicio vegetaţie pentru umbră, unde arşița soarelui şi 
ploaia, vâjâitul vântului şi usturimea gerului se mențin la un 
foarte înalt grad de intensitate. Bucăţica de pâine pe care o 
gustă la intervale de câteva zile şi-o câştigă lucrând linguri, me- 
tanii, cruciulițe sau alte obiecte miniaturale, pe care le trimit 
spre vânzare în oraşul din mijlocul Muntelui Athos, în Careia. 
Unora însă le aduc câte o bucată de pâine călugări mai cu stare. 

În afară de aceştia, mai sunt pustnicii sihaştri, care au 
rupt cu totul orice legătură cu oamenii şi trăiesc, după cum 
se vorbeşte, prin crăpăturile stâncilor de sub cel mai înalt 
vârf al Athosului. 

Nimeni nu-i poate vedea. Ei sunt cu desăvârşire goi de 
îmbrăcăminte, cu bărbile şi cu părul crescut până a nu mai 
părea ființe omeneşti, hrană n-ar primi deloc sau numai la 
intervale de săptămâni. Ei îşi mortifică trupul, pentru a nu-i 
mai simţi dorinţele şi a se elibera de orice amintiri din lumea 
aceasta, pentru a se putea pironi cu gândul la Dumnezeu, ne- 
folosindu-se nici de cuvinte, nici de cugetare deductivă. În 
felul acesta intră cu sufletul în lumea dumnezeiască, care li 
se prezintă asemănătoare unei lumini nemateriale. 

Dar să ne apropiem mai binişor de lăcaşurile şi de lo- 
cuitorii acestui sfânt ținut. Din portul Dafoi în care soseşti 
cu vaporul de la Tesalonic, după ce ţi se revăd actele, por- 
neşti cu un catâr la Careia, unde ajungi după 3 ore; acesta e 
un sătişor de vreo 400 de suflete, locuit ca tot Muntele Athos 
numai de bărbaţi, cu prăvălii, cu restaurante, cu metocurile 
fiecărei mânăstiri; aici îşi are reşedinţa cel mai înalt for con- 

ducător al Athosului, compus din reprezentanţii celor 20 de 
mânăstiri proprietare. După ce primeşte de la această auto- 
ritate o învoire de a vizita mânăstirile Athosului, pelerinul 
va face bine să viziteze întâi Protatul, biserica centrală din 
Careia. E tocmai vremea Vecerniei. Toaca de lemn începe să 
cheme la rugăciune. Magazinele se închid. Călugării, grupe 
tăcute de rase negre, se îndreaptă spre biserică. Aceasta, zi- 
dită în veacul al X-lea, are forma crucii, fără cupolă. În mij- 
loc atârnă un candelabru cu un diametru de cinci metri. 
Lumina pătrunde numai cu multă zgârcenie. Tot spațiul di- 
năuntru al bisericii mişună de legende şi de minuni. Pictu- 
rile derivă de la Panselinos, cel mai mare pictor bizantin, 
maiestatea supra-pământească a artei sale influențează spi- 
ritualizând. Sfinţii lui cu ochii trişti şi aspri par că vor să pi- 
ronească pe privitor. Seriozitatea lor este aşa de intensă, 
încât nu-i poți găsi asemănare în toată istoria artei. Deasu- 
pra porții dinăuntru a naosului e zugrăvită Adormirea Maicii 
Domnului. Apostolii stau în jurul catafalcului deschis, 
câţiva credincioşi prăbuşiți la pământ se roagă. Un iudeu 
însă bârfeşte pe Adormita şi voieşte să se atingă de cadavru. 
Atunci apare deodată un înger şi-i taie mâna. Această scenă 
este cerută de cunoscuta carte de pictură a Athosului pentru 
toate bisericile, aşa cum aceeaşi carte prescrie amănunțit 
toată distribuirea sfintelor icoane în biserici. Toată pictura 
trebuie să urmeze în Ortodoxie acest tipic, pentru că orice 
biserică ortodoxă este o reprezentare sau, mai bine zis, o 
prelungire în formă văzută a Bisericii din cer. 

După iconostas se păstrează 7 icoane autentice ale lui 
Panselinos. lată loan Botezătorul cu un cap ascetic cu desă- 
vârşire nepământesc; abate linişte cerească în atitudinea lui, 
cum numai în Răsărit se poate exprima. Ochii aceştia pre- 

tind totul, fruntea luminează de parcă acum vesteşte veni- 
rea Mântuitorului. După buzele acestea ai râvnit tu, frică a 
tetrarhului: „Buzele tale sunt caste ca luna, o, lochinane”. Şi 
totuşi, e şi suferinţă în ele, o suferinţă a celui însetat după 
transcendenţă. Tu eşti încă om, dar la hotarul divinului. 
Dacă n-ar fi venit Mântuitorul, ai fi impus tu lumii o re- 
formă, dar porunca ta ar fi fost prea aspră, tu ai fi vrut ca 
lumea întreagă să fie un munte sfânt. 

Idealul ascetic a alungat din artă orice bucurie a simţurilor. 

Arta bizantină este oarecum expresia unui simț necor- 
poral al focului dinăuntru. 

Acest simţ magic al Athosului poate fi prins numai pe 
încetul, din suflul ținutului, din parfumul povestirilor şi din 
asceză. 

În Apus nu-şi găseşte nicicând asemănare. Apusul cu- 
noaşte în artă numai mişcare. Răsăritul vrea linişte, căci di- 
vinul e dincolo de agitaţie. Liniştea în înțelegerea 
Răsăritului nu e lipsă de viaţă, ci un mod de existenţă din- 
colo de timp şi spațiu. Ceea ce Apusul nu poate ajunge ni- 
ciodată, căci cum ar ajunge prin mişcare şi tulburare, prin 
fugă şi violență - ceea ce nu-i nici fugă, nici mişcare — 
aceasta o posedă Răsăritul ca pe un bun natural. Apusul e 
tulburat de crizele tuturor antitezelor, fiind prea atent la cele 
pământeşti, la toate impulsurile eului propriu, la toate do- 
rințele ce se tind satisfăcute fiecare înainte de toate. 

Apusul vrea să înțeleagă Dumnezeirea şi să ajungă la 
armonie prin frământarea creierului, prin stoarcerea pute- 
rilor de creație. Răsăritul se cufundă în Dumnezeu prin sus- 
pendarea activității practice şi intelectuale, prin uitarea 
eului propriu. Răsăritul simte că dumnezeiescul e dincolo 
de toate acestea. 

Pelerinului i se arată apoi o altă icoană minunată, care 
se numeşte „Cuvine-se cu adevărat”. Numele acesta şi l-ar 
fi primit în următoarele împrejurări: când nu existau mâ- 
năstiri în Athos, au venit aici mai mulți sihaştri. Unul voi să 
se roage acestei icoane şi, cum pe atunci nu exista o cântare 
potrivită pentru Născătoarea de Dumnezeu, se chinuia să-i 
compună una, dar nu reuşea. Când se descurajă cu totul, îi 
apăru Arhanghelul Gavriil şi-i porunci să fie atent că are să-i 
cânte el un imn potrivit, şi Arhanghelul Gavriil cântă cu- 
noscuta cântare bisericească „Cuvine-se cu adevărat”. 
Icoana se luminase în semn de aprobare. Îngerul repetă de 
două-trei ori cântarea, călugărul n-o putu prinde. De aceea 
se văzu silit să i-o scrie cu degetul pe un bloc de marmură. 

Către seară pornesc din Careia spre mânăstirea Ivir cu 
un călugăr român de la această manifestare. Urcăm coline şi 
coborâm vâlcelele printre măslini şi portocali, eu încântat de 
convorbirea încinsă cu un om simplu, blând, cu totul stăpâ- 
nit, în gândurile, în graiul şi în purtarea lui, de Dumnezeu, 
fără să aibă însă nimic din fanatismul agresiv şi displăcut al 
oricărui sectar sau fals creştin, ci, răspunzând şi descriind 
modest viaţa lui de aici, pare că cerându-şi iertare ca prin sta- 
rea ce şi-a ales ar vrea să fie mai mult în slujba lui Dumnezeu 
decât alţii. Şi impresia aceasta ţi-o lasă cei mai mulţi locuitori 
din Muntele Athos; e departe de ei aroganţa pentru privaţiu- 
nile ce şi le impun şi o propagandă ofensivă a vieții lor. 

Când ne apropiem cam la o jumătate de ceas de mânăs- 
tire, însoțitorul meu îmi arată o icoană a Născătoarei, aşe- 
zată într-un adăpost la marginea drumului, şi-mi povesteşte 
următoarea întâmplare: 

„Într-o seară, nu de prea multă vreme, a trecut pe la 
poarta mânăstirii Ivir un drumeţ şi ceru de la portar o bucată 

de pâine. Portarul îl refuză. Mort de oboseală şi rupt de 
foame, drumeţul nostru se târî înainte până ajunse la locul 
acesta. Aici întunericul a fost spintecat de veşmântul alb şi de 
fața luminoasă a unei tinere femei. Călătorul se tulbură gân- 
dind că aceasta numai o arătare poate fi, pentru că ştia că nu 
poate intra parte femeiască în acest ținut. Femeia îi întinse un 
ban de aur şi-i spuse să se întoarcă la mânăstire şi să cumpere 
pâine cu banul acesta. Călătorul se întoarse cutremurat. Când 
arată portarului banul, acesta constată cu uimire că e din 
salba prețioasă de la gâtul Născătoarei. Fugi repede la icoană, 
constată iarăşi că de acolo lipseşte, şi ştia că fusese cu puțin 
timp înainte acolo”. Mi s-a arătat şi mie a doua zi icoana 
aceasta. O icoană veche aşezată la intrarea în altar, cu acelaşi 
chip oval, cu nas drept, al Născătoarei, cum se vede în toate 
bisericile din Athos, ținând pe copilul lisus în braţe. Pe partea 
din jos de gură a feței sunt câteva tăieturi cicatrizate, cu sân- 
gele închegat. lată ce se spune despre această icoană: 

„Înainte de-a ajunge în Athos, era în Vifleem, unde o 
aşezase evanghelistul Luca, a cărui operă este. Când ţara 
sfântă a fost năpădită de arabi, această icoană a dispărut şi 
a plutit peste mare spre miază-noapte către Athos. Un pust- 
nic ce trăia într-o peşteră, aproape de țărm, a zărit într-o 
seară două lumini deasupra apei venind tot mai aproape. 
Ducându-se mai aproape, zări o icoană plutitoare. O duse 
în peşteră, unde cele două lumini continuară să ardă, cu 
toată furtuna şi cu tot vântul. Ajungând vestea acestei 
icoane în mânăstirea Ivir, au vrut să o transporte acolo cu 
mare pompă. Era însă aşa de grea, că de-abia au putut-o 
duce zece inşi. Dimineaţa următoare icoana era iarăşi în peş- 
teră, având pe ambele laturi luminile aprinse. O lăsară deci 
acolo până la moartea pustnicului. 

Atunci a venit de la sine şi se atârnă într-o zi la poarta 
mânăstirii; i-au făcut deci în acelaşi loc un paraclis, unde se 
ţine până astăzi. 

Năvălind odată turcii în Sfântul Munte, ceea ce s-a întâm- 
plat de multe ori, un ostaş a lovit cu spada batjocoritor în 
icoană. Minune însă, sângele a țâşnit gâlgâind. Păgânul a căzut 
la pământ de groază, făcându-se apoi călugăr în mânăstire”. 

În biserica principală, cupolele se boltesc larg deasupra 
naosului. 

Privirea pelerinului însă nu va fi ispitită nici de icoanele 
brune, nici de fresca peretelui, ci de o altă minune a Ivirului: 
de candela plutitoare. 

Înaintea iconostasului aurit atârnă o candelă de argint, 
fixată în cupolă cu un lanţ greu de fier, cam la 2 metri şi ju- 
mătate deasupra podelei. De trei ori pe an, la Crăciun, la 
Paşti şi la Sfântul Dumitru, în timpul Sfintei Liturghii, toate 
uşile şi ferestrele fiind închise, se petrece cu această candelă 
un fenomen miraculos: deodată începe să plutească de-a 
latul Bisericii, la început încetişor, apoi tot mai repede şi în 
amplitudini tot mai largi, de vâjâie aerul spintecat. Aceasta 

durează cam o jumătate de oră, apoi se linişteşte ca un mort. 
Mii de inşi au văzut această ciudată întâmplare, ce se pe- 
trece în zilele noastre. Au cercetat oameni învăţaţi candela 
şi lanţul, au înlocuit lanţul cu un altul şi au făcut imposibilă 
pătrunderea vreunui curent de aer. În zadar. Minunata can- 
delă îşi împlineşte lucrarea la datele amintite. 

A treia zi dimineaţa”, călugărul român Arsenie mă duce 
cu barca de la Ivir, care-i aşezată pe coasta mării, la mânăs- 





A 


* Partea a III-a a articolului „Sfântul Munte Athos”, în: Telegraful 
Român, an LXXIX, nr. 25, 25 mart. 1931, pp. 1-2. Semnat: D. 

tirea Lavra, cea mai renumită dintre toate mânăstirile Atho- 
sului prin vechimea, prin bogăţia şi prin importanţa ei în tre- 
cut. Între alte multe, când ne apropiarăm, părintele Arsenie 
îmi arată un pârâiaş cu matca adâncă, ce coboară aproape 
vertical în mare pe la mijlocul muntelui. Acesta este 
aghiazma Sfântului Atanasie Atonitul. Şi pentru că m-am 
arătat nedumerit la auzul acestui cuvânt, părintele Arsenie 
mi-a povestit următoarea istorisire: „În veacul IX, când a 
venit Sfântul Atanasie în acest munte, nu era nicio mânăstire 
în el, ci numai pustnici. Sfătuit şi ajutat de împăratul din 
Bizanţ, se apucă să le creeze un adăpost comun, în care să se 
poată apăra de năvălirile barbarilor. Astfel a început să clă- 
dească Sfânta Mânăstire a Lavrei. Dar după puţină vreme, bar- 
barii au început să năvălească fără încetare, recolta a fost 
distrusă de un timp nefavorabil, iar împăratul angajat în răz- 
boaie grele nu mai trimitea ajutoare. Atanasie descurajat a 
lăsat zidurile ridicate numai până la jumătate, şi-a luat toia- 
gul şi a plecat. Când a ajuns la locul acesta, i s-a arătat Maica 
Domnului şi-l întrebă: «Unde te duci, Atanasie?»; acestuia îi 
pieri glasul, crezând că visează. Îşi reveni apoi şi-i povesti 
dezamăgirea sa. «Şi pentru aceasta ai lăsat mânăstirea neter- 
minată? Întoarce-te înapoi, eu îți voi sta într-ajutor». Atana- 
sie se temea totuşi să nu fie arătarea vreo ispită a satanei. De 
aceea ceru: «Dă-mi o dovadă, că eşti Maica Domnului, şi voi 
crede». Sfânta Fecioară îi arată o stâncă masivă şi-i zise: «Lo- 
veşte piatra cu toiagul». Atanasie făcu după poruncă, stânca 
se despică, şi din spărtură țâşni o rasă zglobie şi robustă de 
apă ce-şi taie loc printre stânci coborându-se la vale. Apa pâ- 
râului are până astăzi puteri miraculoase”. 

La Lavra mă grăbesc să văd biserica. Picturi cu scene 
din iad şi cu viziuni apocaliptice acoperă pereţii tindei de 

afară. Un chip arată o scară ce urcă la cer. Călugări se opin- 
tesc pe ea la deal, sprijiniți la dreapta de îngeri, împiedicaţi 
la stânga de diavoli, care se agaţă de hainele lor şi-i trag în 
jos. Aceasta este scara ce o au de urcat pustnicii în viaţa lor 
plină de privaţiuni şi de ispite, progresând tot mai mult în 
sfințenie. Toţi diavolii, atât cât pot fi ajunşi cu mâinile, sunt 
cu ochii scoşi; atât de puternic acționează icoanele asupra 
imaginaţiei naive a fraților din mânăstire. Chipul este pen- 
tru ei o parte din ființa obiectului reprezentat. Cine deterio- 
rează un chip al diavolului atinge pe diavolul însuşi. 

Mândria Lavrei însă, sau chiar mândria întregului 
Athos, în ce priveşte pictura, este Trapeza, locul în care 
mâncau în comun călugării mânăstirii, înainte de-a deveni 
idioritmică. Ea are forma unei cruci cu braţele egale şi toți 
pereţii acoperiţi cu pictură. Se văd încă mesele şi scaunele 
de piatră. Nicăieri nu m-a impresionat atât de mult arta as- 
cetică bizantină ca aici. Minunata lume a credinţei şi a le- 
gendei înfloreşte din pereţi, ameţindu-te cu parfumul ei de 
mister şi de extaz. 

La stânga intrării creşte pomul drepţilor. Socrate, Platon, 
Solon şi Pitagora, Plutarh, Aristotel şi Sibilele arată toți spre 
Mântuitorul. La dreapta, convoiul sfinților conduşi de Petru 
s-a oprit la poarta raiului. Totul e străbătut de viaţă şi de 
mişcare, şi totuşi totul e de-o înțepeneală sacrală şi de-o 
imobilitate transcendentală. Numai în lumea noastră e ne- 
linişte, năvală şi agitaţie, dincolo e linişte şi odihnă. 

Sfântul Munte e locul minunilor din trecut şi de azi. 
Fiecare bucată de pământ pe care calci, orice colţ de stâncă, 
orice pârâu, fiecare peşteră îşi are istorioara ei, a fost sfințită 
de vreun moment miraculos, e iluminată de-un înţeles mai 
interior. Planul vieţii obişnuite, pământeşti, se alternează 

acolo şi e străbătut de planul vieţii cereşti. Acolo nu se mai 
ştie precis unde e limita dintre cer şi pământ, care moment 
sufletesc sau din natură aparţine vieții pământeşti şi care 
celei dumnezeieşti. Acolo au fuzionat cerul şi pământul, 
acolo s-a realizat ca o arvună idealul spre care tinde creşti- 
nismul în viața de dincolo. Oamenii de acolo trăiesc în eter- 
nitate, în Dumnezeu. 

Viaţa lor e rugăciune continuă. Şi nu se satură, pentru 
că în rugăciune ei privesc şi trăiesc în lumea strălucită, infi- 
nită în frumuseţea, înțelesul şi bucuria ei. Nouă ne par naivi 
când privesc neînţelegători grijile noastre care provin din 
seriozitatea cu care privim ceea ce nu are ființă durabilă şi 
adevărată, din durerea că nu putem eterniza stări care, prin 
natura lor, sunt schimbabile. 

Nouă ne par naivi când îi vedem, oameni în floarea vâr- 
stei, cântând imnuri şi meditând toată bună vremea la 
Dumnezeu, în loc să se intereseze de bunăstarea familiei, de 
zidirea vreunei case, de strângerea de averi pentru copii. 

Dar nu-i de lipsă să te adânceşti pe cărările vieţii şi 
mentalității de monah, ca să înţelegi că nu-i aşa de sigur că 
naivitatea e de partea lor. 

Naivitatea adevărată, luarea în serios a ceea ce nu-i de 
fapt serios, ne aparţine într-o mai mare măsură nouă. Nu 
totdeauna şi nu la toți cu necesitate. Căci şi în afară de Sfân- 
tul Munte, şi în mijlocul societății poți să te ridici deasupra 
naivității tragice, care torturează pe cei ce-şi uită de lumea 
cu mult mai reală, de lumea cu adevărat existentă şi dura- 
bilă a spiritului, faţă de care lumea naturii şi a vieţii fizice e 
numai un joc de raze, uneori mai senine şi mai robuste, de 
cele mai multe ori triste şi firave. 





Să fim mai categorici! 


Citeam acum ceva vreme în Glasnik (15 iun. 1930), foaia 
oficioasă a Patriarhiei Sârbe, cele de mai jos: Sfântul Sinod 
arhieresc al Bisericii Ortodoxe Sârbe anunţă, sub nr. 1016 re- 
gistru 571 din 29 apr. (12 mai) 1930, următoarele: 


„Conform informaţiilor ce le are Sfântul Sinod Arhie- 
resc, în anumite părţi ale regatului nostru, emisari ai 
Societăţii biblice britanice răspândesc Evanghelii şi alte cărți 
de cuprins religios, pe care le redă o societate eretică bap- 
tistă din Londra şi se tipăresc în Novi-Sad, iar depozitul 
cel mai mare se află la institutul sârbo-american în Come- 
niţa Sirmiei. Evangheliile eretice amintite sunt de format 
mic, fiecare Evanghelie fiind cuprinsă într-o carte deose- 
bită, după traducerea lui Voislav M. Petrovici, funcţionar 
destituit din ministerul nostru de externe (al cărui nume 
nu se află în toate ediţiile), şi a englezului Frederick W. 
Kingstom. 

În urma acestora, Sfântul Sinod Arhieresc a dat o deci- 
zie potrivită în care, între altele, se ordonă şi aceea ca prin 
cuvântări publice bisericeşti să se ia atitudine împotriva 
oricărei activități a Societăţii biblice britanice.” 





* Telegraful Român, an LXXIX, nr. 28, 4 apr. 1931, pp. 1-2. Semnat: 
Diorates. 

Citind aceste lucruri, m-am gândit, în chip firesc, la 
ceea ce facem noi pe acelaşi teren. La noi Bibliile Societăţii 
biblice britanice nu numai că nu sunt împiedicate să se vândă, 
ci le facem chiar noi propagandă, fie prin scris (cum e cazul 
unei ilustre fețe bisericeşti din Bucureşti), fie că organizăm 
chiar o librărie anume pentru aceasta, sub motiv că lucrăm 
pentru edificarea religioasă a poporului. Ştiu că la noi che- 
stiunea Bibliilor Societăţii biblice britanice nu prea s-a discu- 
tat, şi de aceea domneşte printre cei mai mulți o mare 
nedumerire, în vreme ce unii, foarte puţini, sunt aderenţi 
fățişi ai lor. E vremea să punem chestiunea în discuţie, care 
aş dori să sfârşească prin a ruga Sfântul Sinod să instituie o 
comisie care să-şi dea avizul asupra traducerii, de câte ori 
Societatea respectivă lansează în România o nouă ediţie a 
Bibliei în româneşte. Abia după ce, pe baza acestui aviz 
prealabil, Sfântul Sinod şi-ar da aprobarea, exemplarele edi- 
ției aceleia să poată fi desfăcute. 

Aşa e în spiritul Bisericii noastre, care are o ierarhie, în 
a cărei competenţă a intrat de la începutul creştinismului şi 
atribuţia să păstreze şi să explice fără greşeală canonul Sfin- 
tei Scripturi. Chiar dacă am avea mai multe probe despre 
bunele intenţii pe care le nutreşte pentru Ortodoxie Societa- 
tea biblică britanică şi chiar dacă şi-ar realiza aceste bune in- 
tenţii pe deplin, noi trebuie să salvăm principiul că, precum 
prin ierarhie ne vine harul tainelor, aşa ne vine tot prin ea 
cuvântul nealterat al Domnului. 

Dar acestea le spun presupunând cazul cel mai bun şi 
pentru a zădărnici de la început obiecțiile din partea celor 
ce iau partea Societății biblice britanice. 

Eu însă vreau să merg mai departe şi să pun următoa- 
rele întrebări: 

1. De ce, dacă avem convingerea că Bibliile Societăţii 
biblice britanice sunt bune, ţinem şi cerem să avem o Biblie 
aprobată de Sfântul Sinod? 

2. De ce se fereşte amintita societate să încredinţeze teo- 
logi ortodocşi români cu traducerea, sub egida sa, a Bibliei? 
Şi de ce traducătorii Bibliilor acelei societăţi fie rămân ne- 
cunoscuți, fie sunt, după cum se zvoneşte, departe de cre- 
dinţa ortodoxă? 

3. De ce sectele nu se folosesc decât de Bibliile britanice? 


S-ar putea răspunde: e drept, Bibliile răspândite de 
Societatea biblică britanică nu sunt libere de influenţe străine 
Ortodoxiei, dar de nevoie trebuie să ne ajutăm şi cu ele, 
odată ce n-avem altă Biblie. Dar trebuie să înțelegem că in- 
dulgenţa aceasta e nespus de primejdioasă azi, când Biblia 
nu mai e numai o podoabă în casa celui ce o cumpără, ci o 
putere care trezeşte la viață un credincios sau îl rătăceşte pe 
căi sectare. Biblia Societăţii britanice e cel mai mare aliat al 
Sectarismului în lupta împotriva Bisericii; cu Biblia Sfântu- 
lui Sinod îi zăpăceşti, renunţă la discuţie, în ea nu găsesc 
termenii (căci se leagă de termeni) ce le convin. Nu trebuie 
să ne ajutăm nici de nevoie de Biblia Societății biblice britanice, 
căci decât să dai hrană amestecată cu otravă cuiva, mai bine 
îi citeşti credinciosului din Sfânta Scriptură pe care o ai la 
biserică, mai bine îi dai hrană mai puţină şi sub suprave- 
ghere. lar dacă e atât de imperios să aibă credinciosul în 
mână Biblia lui, ei bine, să ne grăbim să i-o dăm pe cea ade- 
vărată cu un moment mai curând. Se tot vorbeşte de vreo 
câțiva ani că Biblia Sfântului Sinod e sub presă spre retipă- 
rire. Parcă nu-i de crezut! Prea se dau puţine şi vagi ştiri des- 
pre mersul tipăritului, la întrebările ce se fac, şi prea se 

răspunde de multă vreme cu acelaşi refren: e sub tipar. Să 
ştim când e gata. E vreo nădejde s-o avem într-o jumătate 
de an? Să se accelereze lucrările, să se înmulțească culegă- 
torii, să se mai comande literă. Să dăm odată dovadă că 
putem face un efort, că putem răspunde prompt unei ur- 
gente necesităţi. Ştiu că-i nevoie de o revizuire sau chiar de 
o nouă traducere a multor părţi din Biblia Sfântului Sinod. 
Dar acesta-i un lucru care cere temeinicie şi muncă pe înde- 
lete, adică timp. Dar noi avem acum o lipsă urgentă. Tradu- 
cerea revăzută sau noua traducere s-o lăsăm să vină mai 
târziu, chiar dacă lucrul a început de acum. Deocamdată ne 
ajunge o reeditare a Bibliei Sfântului Sinod. 

Şi aş mai vrea să spun câteva adevăruri. Dar curajul de-a 
le spune se cere împreunat cu tactica, spre a nu da prilej de 
scandal celor simpli. O librărie care vinde exclusiv cărți re- 
ligioase şi de care vorbeam înainte, o librărie foarte vizitată 
de poporul nostru, şi prin aceasta un extrem de important 
focar de propagare a cărților sale, răsfață în galantarul ei şi 
vinde sărmanilor cumpărători broşuri de cea mai pură in- 
spiraţie şi proveniență sectară. 

Se va răspunde şi aici, curaj va fi desigur, că, neavând 
cărți de edificare religioasă în spirit ortodox, trebuie să ne 
servim la nevoie şi de produsele sectare. Şi aici e, prin ur- 
mare, un gol pe care trebuie să-l umplem. Au datoria toți 
cei care pot, şi în primul rând cei care îşi fac o misiune în a 
da poporului cărți religioase fie şi otrăvicioase, să reediteze 
vechea noastră literatură religioasă populară, compusă din 
Visul Maicii Domnului, din vieţi de sfinţi ş.a., şi de-a înmulţi 
acest soi de literatură în acelaşi spirit, ținând seama de toate 
elementele credinței ortodoxe: de Taine, de post, de icoane, 
de sfinți, de Maica Domnului. Noi vedem că printr-o litera- 

tură populară care nu grăieşte decât de apropierea perso- 
nală de Domnul şi de virtuțile fariseice şi trâmbiţate cu 
zarvă americană, ale abstinenţei absolute de vin sau de-o 
vorbă mai grea, depărtăm poporul pe nesimţite de religia 
mistică a Liturghiei, a preotului şi-a sfintelor icoane, de 
Maica Domnului şi de minunile ei, despuiem credinţa po- 
porului de factorul ei supranatural, tainic, de Ortodoxie, 
prefăcând-o într-un pietism spălăcit, cu fraze şablon, într- 
una din acele forme americane ale unei pietăţi corecte, pri- 
vate şi prea naturale. 

Să fim categorici, luând ca exemplu decizia Sfântului 
Sinod Sârb. 







La centenarul naşterii 
unui iubitor de oameni" 


În nr. 109 a.c. [1931] al ziarului Der Bund din Berna, sub 
titlul de mai sus, se face pomenirea pastorului Fr[iedrich] v. 
Bodelschwingh, întemeietorul cunoscutelor instituții umani- 
tare din Bethel Bielefeld, de la a cărui naştere acum s-au îm- 
plinit 100 de ani. 

În jurul unei case în care la anul 1867 erau îngrijiţi 
patru bolnavi de epilepsie, a întemeiat Fr[iedrich] v. Bo- 
delschwingh oraşul Bethel („Casa Domnului”), care adă- 
posteşte acum vreo 10 000 de bolnavi. 

Pastorul a luat fiul unei mame al cărei strămoş, Arni- 
cus, de prin 1200, a fost canonizat pentru devotamentul cu 
care îngrijea de cei bolnavi şi pentru iubirea sa față de cei 
mici şi neputincioşi. În tinerețe a fost muncitor în mină, 
plugar, apoi a studiat fizica, botanica, istoria şi filosofia şi 
apoi s-a făcut agricultor. În urma citirii unui tratat de „Mi- 
siuni pentru copii” s-a trezit în el dorul de a studia teolo- 
gia, după terminarea căreia a devenit pastorul comunității 
germane din Paris. De acolo s-a întors în patrie, fiind numit 
pastor într-un sat din Vestfalia, iar la anul 1872 a fost che- 





* Telegraful Român, an LXXIX, nr. 28, 4 apr. 1931, pp. 2-3. Semnat: D. 

mat la conducerea instituţiei misiunii interne din Bielefeld. 

În jurul unei case care adăpostea atunci abia câțiva 
bolnavi, noul pastor a întemeiat un întreg, oraş, cu uzină 
electrică proprie, apeduct, poştă etc., având peste 10 000 
de locuitori: bolnavi şi personal. Institute pentru pregă- 
tirea personalului sanitar, orfelinate, colonii de recreaţie 
pentru muncitori şi elevi, azile de bătrâni şi neputincioşi, 
case de corecție, colonii pentru vagabonzi, şcoală teolo- 
gică şi o mulțime de case pentru epileptici formează oră- 
şelul Bethel-Bielefeld din Vestfalia. 

Întrucât bolnavii de epilepsie erau capabili de a munci, 
pastorul Fr. Bodelschwingh, în cadrul instituțiilor pe care 
le-a întemeiat, a căutat să procure tuturor internaţilor şi 
munca de care ei erau capabili. Se lucrează în ateliere de 
tâmplărie, croitorie, pantofărie, curelărie, apoi în grădini, 
cimitire, la brutărie etc. A dat de lucru tuturor, conducându-se 
după principiul: dă muncă celui ce este capabil să mun- 
cească şi să compătimeşti pe cel incapabil a munci. 

Pe lângă instituţiile de asistență pentru epileptici, nu- 
mitul pastor a mai adunat şi o mulțime de vagabonzi ti- 
neri şi bătrâni cărora, asemenea, le-a procurat de lucru. 
În timpul cât a fost şi deputat, a lucrat mult la reglemen- 
tarea asistenţei pentru vagabonzi. 

Toate instituțiile din Bethel la un loc formează o co- 
munitate în care totul se lucrează, se câştigă, se împarte 
în comun; spiritul creştin străbate întreaga lor organizare. 

Pastorului Fr. v. Bodelschwingh, alinătorul suferinței 
multor mii de suferinzi, i se cuvine recunoştinţă, făcându-i 
pomenirea acum, la împlinirea primului centenar de la 
naşterea lui. 






Pentru pacea confesională” 


(1) 


Nu demult, părintele Gala Galaction semnala în ziarul 
Curentul o dorinţă a teologilor din Blaj de a se întâlni uneori 
cu cei ortodocşi şi de a discuta împreună într-un spirit mai 
conciliant şi mai dispus la înțelegere. 

Mărturisesc că nu cunosc împrejurările şi felul mai de- 
taliat în care s-a lansat această dorință, dar presupunând că 
esențialul se acoperă cu ce-am exprimat în propoziția di- 
nainte, voi face câteva considerații de natură să lumineze şi 
resorturile intime ale acestei dorinţe, dar şi să contribuie la 
o stabilire a condiţiilor în care aceste întâlniri ar fi posibile 
şi folositoare. 

Cât priveşte mobilul ascuns al acestei manifestări blă- 
jene, câteva date istorice recente nu numai că îl vor pune în 
adevărata lui lumină, ci ne vor arăta că ea trebuia să se facă 
şi e de mirat cum s-au putut eschiva până acum reprezen- 
tanţii Bisericii Uniate de la porunca papei de a adopta față 
de ortodocşi o atitudine mai blândă, mai frățească, mai dis- 







* Telegraful Român, an LXXIX, nr. 33-34, 29 apr. 1931, pp. 1-2. Semnat: 
Dr. D. Stăniloae. 


156 CULTURĂ ŞI DUHOVNICIE 


pusă la prietenie şi pace. Se ştie că actualul papă! e preocu- 
pat mult de readucerea „oilor rătăcite” din Răsărit la staulul 
lui Petru. Şi se mai ştie că el cere continuu spre reuşita lu- 
crului o metodă diferită de cea tradițională a zilei, sau a co- 
ruperii, adică o metodă de câştigare a sufletelor prin iubire, 
o apropiere de ortodocşi în spiritul frăției şi al înțelegerii. 

Într-o alocuţie consistorială din martie 1924, el cerea trei 
lucruri pentru uşurarea unirii: la catolici să dispară erorile 
curente acumulate în cursul veacurilor cu privire la credin- 
ţele şi instituţiile Bisericilor răsăritene; răsăritenii să se si- 
lească mai temeinic să vadă identitatea de credință a 
Părinților lor cu a celor latini; în sfârşit, să aibă loc schimburi 
dese de idei în spiritul iubirii frățeşti. 

În linia acestor vederi ale papei, grupa de călugări be- 
nedictini, care scot din 1926 în abația Amay-sur-Meuse în Belgia 


1 Este vorba de Pius al XI-lea (Achille Ratti), care a slujit Biserica 
Romano-Catolică între 6 febr. 1922 şi 10 febr. 1939 şi care este recunoscut 
în istorie ca „un papă al misiunilor religioase”, întrucât a înființat 128 
de arhiepiscopii şi 113 centre misionare, răspândite în toate cele 5 conti- 
nente. Preocuparea pentru „readucerea oilor rătăcite din Răsărit la staulul 
lui Petru”, despre care vorbeşte părintele Stăniloae, devenise, aşa cum o 
numeşte istoricul Claudio Rendina, „o politică a omniprezenţei printr-o 
serie de concordate”. Această acțiune s-a fundamentat pe încheierea unei 
serii de concordate cu Letonia (1922), România şi Lituania (1927), 
Germania şi Austria (1933), Iugoslavia (1937) şi Polonia (1939). În fapt, 
toate aceste concordate aveau, fără îndoială, o motivaţie confesională 
„prin care Pius al XI-lea realizează o capodoperă de înaltă şcoală diplo- 
matică în vederea unei restaurații mai ample. Odată cu țelul pe deplin 
spiritual de a conduce din nou întreaga umanitate către principiile creş- 
tine emanate dinspre tronul lui Petru, se realiza în mod inexorabil reafir- 
marea unei suveranități pământeşti a papalității, prin concesii şi 
privilegii care conferă o siguranță economică instituțiilor ecleziastice”, 
aşa cum afirmă Claudio Rendina în volumul său Papii, istorie şi secrete, 
trad. şi note de Radu Gâdei, Ed. All, Bucureşti, 2008, p. 817 (n. ed.). 

revista Irenikon, declară ca program al revistei şi în general 
al activităţii lor pentru unire: să se abţină de la orice pole- 
mică iritantă, reprobând atitudinile măreţe ale atâtor cato- 
lici, care, crezându-se în adăpostul limanului, deschid rada? 
fraților separați numai cu condiţia ca aceia să se umilească 
arborând pe mica lor corabie steagul capitulării. Problema 
unirii oficiale şi ierarhice nu se poate pune în aceste mo- 
mente, declară aceia, ci abia după ce s-ar fi realizat o împrie- 
tenire spirituală, o încredere şi o iubire reciprocă. Dacă ne 
mai gândim şi la întâlnirile de la Velehrad din Moravia, des- 
tinate lumii slave pentru unirea confesională (lasă că în rea- 
litate se întâlnesc numai uniaţii în ele) şi la voinţa papei de 
a se folosi de uniaţi pentru câştigarea ortodocşilor, vom în- 
țelege perfect dorința teologilor din Blaj. 

S-ar putea, din modul conciliant în care se exprimă 
papa şi ceilalți propagatori catolici ai unirii, că am avea de-a 
face de această dată cu o schimbare a mentalităţii şi în ce 
priveşte sensul unirii; în sensul că s-ar sta de vorbă cu 
Ortodoxia ca de la egal la egal, şi-ar recunoaşte şi catolicismul 
unele păcate, cerându-ne însă şi nouă unele sacrificii, pentru 
ca, în sfârşit, să punem capăt certurilor între frați. Iluzia 
aceasta e împrăştiată însă de expresiile clare din enciclica 
papală Rerum Orientalium din 8 sept. 1928, în care episcopii 
sunt îndemnați să pună la dispoziţie suficienți preoți, ca 


„majoritatea fiilor până acum despărțiți, dintre greci, 
slavi, români şi dintre celelalte naţiuni răsăritene să 





2 Radă (la unele popoare slave) era denumirea dată consiliului adu- 
nării unui organ central al puterii. In text este folosit cu sensul de adu- 
nare, întrunire (n. ed.). 

poată fi văzuţi reîntorcându-se în comunitatea originară 
a Bisericii Romane”. 


Acesta e sensul iubirii ce ni se arată, e mângâierea dată 
mielului ca să-l poţi duce mai uşor la junghiere. 

Astfel stând lucrurile, ar fi de aşteptat ca dovezile de 
dragoste şi de pace arătate de fraţii de la Blaj să fie mai pal- 
pabile şi mai insistente. În realitate însă, chiar şi unica ma- 
nifestare de care vorbim trebuie să fi fost foarte discretă şi 
neserioasă în conştiinţa conducătorilor uniaţi, dacă ea nu a 
realizat mai întâi în presă şi în purtarea lor față de ortodocşi 
nicio schimbare în sensul ei. Se vede că acea manifestare nu 
a fost făcută de dragul ortodocşilor, ci numai ca să se justi- 
fice cât de cât în fața papei. Dragostea fraților uniaţi față de 
ortodocşi nu poate fi aprinsă nici măcar de Hristos, cu atât 
mai puţin de papă, care tot nu-i chiar cât Hristos. 

Nu ne pot arăta nici măcar această dragoste interesată şi 
falsă, între altele şi pentru motivul că papa în infailibilitatea lui 
cerească apriorică ştie una, iar frații de la Blaj, trăind ca toţi oa- 
menii păcătoşi în mijlocul realităților, ştiu alta, care se întâmplă 
însă să se potrivească mai bine cu aceste realități. Ei ştiu că o în- 
cetare a zgomotului şi a agitaţiei întreținută continuu contra or- 
todocşilor şi o colaborare frățească în anumite chestiuni, din 
domeniul teologic şi bisericesc, ar echivala cu pieirea Uniaţiei, 
dărâmând în conştiințele poporului uniat şi acest unic motiv 
de separație: certurile vlădicilor uniați şi a statului lor major cu 
vlădicii şi teologii ortodocşi. Conducătorii uniați îşi dau seama 
că, urmând sfatul papei, s-ar ajunge mai degrabă la reunirea 
uniaţilor cu ortodocşii decât la unirea ortodocşilor cu Roma. 
lată de ce mai uşor ne va putea iubi papa din Vatican şi bene- 
dictinii din Belgia, sau alți utopişti de pe cine ştie ce meleaguri, 


De 





TELEGRAFUL ROMÂN — 1931 159 


decât şefii români ai catolicismului de rit grec. Să răsfoiască 
numai orice om neangajat într-o partidă sau alta numerele de 
pe un an ale oricărui ziar uniat, să zicem ale Unirii, şi pe cele 
ale unui ziar ortodox, să zicem Telegraful Român. Va vedea în 
ziarul uniat atâta calomnie şi venin la adresa ortodocşilor, atâta 
agitaţie neodihnită pe nenumărate coloane, o terminologie atât 
de pătimaşă şi de batjocoritoare, încât se va întreba îngrețoşat 
care este mobilul acestui fenomen: în capacitatea de înțelegere, 
de stimă, de înfrânare în cuvinte, a celor de la conducerea zia- 
rului, ura pătimaşă şi necreştinească față de aproapele sau con- 
vingerea manifestată disperat că numai aşa se poate întreține 
în cititorii uniați repulsia şi înstrăinarea de ortodocşi. Din partea 
noastră, nu vrem să-i credem pe animatorii Uniaţiei atât de ne- 
creştineşte influențați de spiritul Romei ca să le justificăm pur- 
tarea cu prima explicație, de aceea o admitem pe a doua. Să 
răsfoiască apoi arbitrul nepărtinitor colecția de pe un an a 
Telegrafului Român, să vadă de câte ori se întâlneşte cu articole 
întregi îndreptate contra uniaților, de câte ori se face măcar po- 
menire de ei, ce număr infim de cuvinte mai aspre, şi acestea 
departe de caracterul injuriu şi batjocoritor, se găsesc față de 
conducătorii uniaţi. Se va vedea că aproape totdeauna aminti- 
rea de uniaţi se reduce la o notă ascunsă în vreun colţ, în care 
se respinge scurt, demn, vreuna din calomniile sau din îndrăz- 
nelile uniate. Eu aş propune chiar instituirea unei comisii mixte 
pentru realizarea unei statistici a acestor lucruri. 

Dar, cu aceasta, am ajuns la o altă chestiune: la cea a 
condiţiilor care trebuie să pregătească şi să facă posibile şi 
folositoare întâlnirile în spiritul frăţesc între teologii orto- 
docşi şi uniaţi, întâlniri pe care ortodocşii, cum se poate 
vedea deja din cele spuse până acum, le doresc sincer şi sunt 
pregătiți pentru oricare dintre ele. 





























Pentru pacea confesională” 
(II) 


În numărul trecut al acestui ziar arătam care poate fi 
mobilul nemărturisit al dorinţei exprimate în Unirea de la 
Blaj, de a se întâlni reprezentanţii Uniaţiei şi ai ortodocşilor 
în consfătuiri animate de spiritul frăției. Arătam, de aseme- 
nea, de ce nu vor fi şefii Uniaţiei în stare să treacă la reali- 
zarea acestei idei, chiar fiind duşi de scopul ascuns de a ne 
ispiti prin aceasta să devenim împreună închinători cu ei 
„Sfântului Scaun”. Aceste afirmaţii, scoase din natura lu- 
crului, sunt confirmate de graba cu care Unirea din 4 aprilie 
a sărit să domolească entuziasmul Universului, ce saluta cu 
bucurie zorile unor vremuri senine. Ziarul blăjean declara 
că nu este organul oficios al mitropoliei uniate, deci să nu 
se ia prea în serios (ceea ce ar fi penibil pentru uniaţi) vor- 
bele frumoase care au trebuit să fie scrise în el, ca să nu lase 
Vaticanului impresia neascultării. 

Nesinceritatea şi neseriozitatea de care a dat dovadă 
Unirea în această chestiune, manifestând o dorinţă ca pe 
urmă, când o văd salutată cu bucurie, să bată în retragere, e 


* Telegraful Român, an LXXIX, nr. 35, 2 mai 1931, pp. 1-2. Semnat: 
Dr. D. Stăniloae. 

luminată şi mai mult de contrastul ce-l oferă, alături de sin- 
ceritatea cu care ortodocşii prin Legea Românească din Oradea 
şi chiar prin cuvântul unui episcop ortodox, Preasfinţitul 
Nicolae Ivan al Clujului, s-au grăbit să discute şi să răs- 
pundă favorabil apelului din Unirea. 

Spiritul gata de pace şi de iubire al ortodocşilor s-a ma- 
nifestat şi de această dată în chip strălucit. 

Dacă lucrurile stau aşa, evident că prima condiţie pen- 
tru realizarea întâlnirilor de care e vorba constă în ieşirea fra- 
ților de la Blaj din echivoc, manifestând categoric şi oficial 
dorinţa după ele. În cazul acesta, facem abstracţie de orice 
plan ascuns şi acceptăm propunerea din spiritul de pace şi 
de armonie ce ne animă. Suntem mai mult ca siguri că atitu- 
dinea aceasta clară va fi evitată şi şefii Bisericii Uniate vor fi 
ținuți de sus să urmeze conduita cu două fețe a papei, care 
oficial condamnă astfel de conveniri de-ale catolicilor cu ne- 
catolicii, ce au ca scop discutarea credinţei, iar neoficial 
aprobă şi promovează întâlniri de acestea, cum e cazul celor 
de la Malines cu Anglicanii, sau celor de la Velehrad, desti- 
nate pentru slavii ortodocşi. Pe față te condamnă şi te batjo- 
coreşte, iar pe ascuns tratează cu tine. De ce asta? Nu se aude 
şi aşa de aceste tratative? lar în caz de nereuşita lor, eşti mai 
compromis (dacă în general poate fi vorba de aşa ceva) decât 
dacă ai fost oficial angajat în ele? Sau te temi de opoziția şi 
de scandalul ce s-ar produce între credincioşi? Dar nu ţi-e 
mai mare teama de tulburarea ce s-ar naşte când pui lumea 
în fața faptului împlinit? Nu-i mai bine să se ştie de toată 
lumea cursul acestor discuţii, ca să poți fi urmat sau făcut 
atent de glasul general al Bisericii, că ai mers prea departe? 

Noi nu vedem niciun motiv ca să se țină aceste întâlniri în 
întuneric. Dacă există astfel de motive la cei din Blaj, să le auzim. 

Noi credem că nu există altul decât acela de a nu se an- 
gaja serios în ele şi de a nu trage consecinţele din seriozita- 
tea cu care se angajează. 

Şi cea mai importantă dintre aceste consecinţe, pe care 
încă o cerem manifestată în prealabil la şefii uniați, este să 
înceteze cu calomniile şi cu agitația la adresa Bisericii Orto- 
doxe. Să se dea înainte dovada că se vine la acele întâlniri 
în spirit de pace şi de dragoste frățească. O jumătate de an 
de înfrânare a scrisului şi a vorbei, de domolire a patimilor 
şi a pretențiilor de a acumula pentru Biserica Uniată toate 
situaţiile avantajoase, în defavoarea Bisericii Ortodoxe, va 
fi o dovadă de cuget serios şi de dorință fermă după altă 
viață. Această destindere e necesară, de altfel, pentru a nu 
ne despărți din primul moment şi mai învrăjbiți. 

Ce s-ar putea acum discuta la aceste conveniri, dacă, 
prin ipoteză, s-ar ajunge la ele? Desigur că nu obiectul dis- 
cuției este de cea mai mare importanţă, ci spiritul în care ar 
decurge discuţia. Cu toate acestea, câteva considerații mai 
concrete pot oferi sugestii importante, chiar pentru cazul 
când nu s-ar realiza aceste întâlniri. 

Uniaţii români îşi zic „catolici de rit grec”. Accentul se 
pune desigur pe „catolici”, iar „ritul grec” rămâne ca un 
apendice detestat de teologii Blajului, ca un spin de care ar 
vrea aşa de bucuros să scape, pe care însă trebuie să-l su- 
porte dacă vor să rămână în legătură cu poporul „uniat”. 
Teologii afirmă credinţa catolică, poporul afirmă ritul grec, 
aşadar ortodox. Teologii, ca să poată fi şi catolici, dar şi să 
țină poporul în registrele lor, trebuie să împreuneze o cre- 
dinţă catolică cu un rit ortodox. Evident că aceasta este o 
absurditate, pentru că ritul e manifestarea practică a credin- 
ței şi izvor al credinţei, şi numai în capul sofistic al unui om 

cu inima stearpă de viaţa religioasă se pot armoniza amân- 
două, adică numai în capul teologilor „catolici de rit grec”, 
nu însă şi în inima poporului „uniat”, care e numai ortodox, 
care are ritul în plenitudinea lui național-practică. 

Dar să zicem că acestea două sunt real şi viu armoni- 
zate în sufletul şefilor Uniaţiei. Înseamnă aceasta că sunt 
numai catolici? Nu sunt ei cât de puţin şi ortodocşi? De ce 
se aşază preotul uniat la festivitățile naționale lângă preotul 
ungur catolic, şi nu lângă cel român ortodox? Toate legătu- 
rile religioase îl cheamă către primul şi niciuna către al doi- 
lea? De ce se duc episcopii uniaţi numai la Roma şi nu vor 
să aibă niciun fel de comunitate cu episcopii ortodocşi? 
Doar îşi spun „de rit grec”. Nu au ei nimic de discutat cu 
ortodocşii asupra acestui „rit grec” pe care-l au în comun? 
Ei ştiu prea bine că în chestiunea ritului sunt legaţi de mâini 
şi de picioare de ortodocşi, pentru că poporul „uniat” nu 
le-ar permite niciodată să nu menţină cultul şi disciplina bi- 
sericească în cea mai deplină identitate cu cel ortodox. Po- 
porul „uniat” s-ar vedea prin aceasta jignit în conştiinţa lui 
de solidaritate cu ortodocşii, în convingerea că este ortodox. 
Nu au trebuit episcopii uniaţi să adopte tiptil-tiptil reforma 
calendarului făcut de sinodul ortodox din Constantinopol, 
numai ca să nu observe poporul „uniat” că el nu merge cu 
ortodocşii? În viitor încă vor mai veni astfel de cazuri. Pro- 
sinodul ecumenic ortodox ce se anunţă va aduce unele mo- 
dificări şi în chestiunile de rit. Uniaţii vor fi siliți să le 
adopte. Ce este acum mai potrivit: să copiezi sclavic şi laş 
tot ce face ierarhia ortodoxă, tu neavând nicio inițiativă, ni- 
ciun cuvânt la soluționarea unei chestiuni, sau să cauţi a fi 
primit şi tu la cuvânt când se hotărăsc chestiuni care se re- 
feră şi la tine? Este preferabilă deci, indiferent de sincerita- 

tea cu care privesc teologii uniaţi acel „rit grec”, demn e 
pentru ei să caute căi de conlucrare cu ortodocşii în chestiu- 
nile care se referă la el. Să nu discute la Roma, în fața papei, 
chestiunea introducerii celibatului şi sorții unei mişcări li- 
turgice, pentru că ei au privilegiul recunoscut chiar de papă 
de a fi de „rit grec” şi, în afară de aceea, e inutil şi periculos 
a lua astfel de iniţiative la Roma. Chestiunile de rit să le dis- 
cute cu ierarhia ortodoxă. 

Încă un exemplu. Anul trecut profesorul de teologie din 
Blaj, Neda, a pus problema postului. Şi-a pus-o în zadar, 
pentru că soluția numai ortodocşii o pot da. Depinde de 
uniați ca să participe şi ei la soluționare. 

lată dar lucruri care se pot discuta la întâlnirile de care 
e vorba, sau în presă, lucruri care mai prezintă avantajul că 
nu solidarizează numaidecât în jurul unui punct de vedere 
pe toţi ortodocşii, şi a altui punct de vedere pe toți uniații, 
ci îi poate amesteca. 

S-ar mai putea discuta la acele întâlniri şi la alte ocazii 
demersuri comune la stat pentru tratamentul proporțional 
al celor două Biserici, pentru educaţia religioasă, măsuri co- 
mune pentru moralitatea publică ş.a.m.d. 

Am notat aceste lucruri cu riscul de a fi socotit utopist. 
E bine însă să se spună lucrurile clar, chiar şi atunci când 
ele fac parte numai din ordinea ideală. 






Religia şi ştiinţa în şcoala secundară” 


Nu mă gândesc, prin apropierea acestor doi termeni, 
religie şi ştiinţă, să deschid procesul unui iluzoriu conflict 
în ale credinţei şi ale ştiinţei. 

Există un acord desăvârşit între aceste două realități 
spirituale, în aceste prime şi ultime bunuri ale umanităţii. 

Omul va continua de-a pururi să-şi ancoreze sufletul la 
țărmul metafizicii religioase şi prin existenţa lui fizică să fie 
prins de realitatea materială, această prefaţă a vieţii eterne 
ce se deschide abia când cea dintâi s-a consumat. 

Ființa omenească, acest „microcosmos” cum l-a definit 
înțelepciunea antică, rămâne ca punctul de intersecţie şi de 
sinteză al celor două lumi: spirituală şi materială. 

Un puternic curent de spiritualism postbelic a făcut 
ca prestigiul religiei să crească considerabil azi, față de 
timpul enciclopediştilor şi al lui Auguste Compte, care au 
proclamat drepturile exclusive şi suverane ale raţiunii, 
monopolizând întreaga realitate pe seama unui intelec- 
tualism excesiv, iar religia şi orice fel de misticism le-au 
declarat ca un fel de opium bun pentru faza de copilărie 
a omenirii, dar nu pentru o societate ce a trecut de pe- 





* Telegraful Român, an LXXIX, nr. 36, 6 mai 1931, pp. 2-3. Nesemnat. 

rioada metafizică, ajungând în ultima fază a evoluţiei, la 
perioada ştiinţifică. 

Evident, acel raționalism exagerat n-a fost decât reacția 
firească pe care spiritul, descătuşat de orice tutelă, o aducea 
împotriva opresiunii intelectuale şi politice a catolicismului 
din Evul Mediu, şi atunci s-a produs un fenomen ciudat con- 
fundându-se creştinismul cu catolicismul. Ofensiva de discre- 
ditare nu s-a oprit, cum era logic, la catolicism, ci s-a îndreptat 
şi a căutat să submineze însăşi fiinţa religiei creştine. 

Este de netăgăduit că tendinţa de servire, susținută de 
catolicismul medieval asupra ştiinţei şi filosofiei, prin lo- 
zinca ancilla teologiae, a dat naştere acelei canonade pe care 
raţionaliştii au deschis-o împotriva religiei creştine şi tot 
acolo îşi găsesc sorgintea resentimentele împotriva creşti- 
nismului, supraviețuind sporadic până în zilele noastre. De 
atunci lucrurile s-au limpezit, spiritele s-au calmat, explica- 
țiile s-au dat şi vinovăţiile, în parte, s-au recunoscut. 

Din acest punct de vedere, perioada medievală rămâne 
un episod între reprezentanții ştiinţei şi ai credinţei, un 
exemplu elocvent a ceea ce înseamnă incursiunea teologiei 
în domeniul ştiinţei şi cu cât deficit moral se soldează pen- 
tru religie tentativa de a fasona şi direcționa, după trebuin- 
țele ei de-o clipă, ştiinţa. Experienţa tristă pe care a făcut-o 
catolicismul serveşte drept memento Bisericii de a evita de- 
vieri, atât în drepturi, cât şi în datorii față de ştiinţă. 

Ortodoxia, prin structura şi prin trecutul ei agitat, nu 
şi-a permis niciodată violentarea libertăţii de cugetare şi a 
lucrării ştiinţifice. Tolerantă, Biserica Ortodoxă a avut, în 
mod constant, atitudine defensivă, ea n-a încercat să inter- 
vină niciodată în domeniul ştiinţei, nici direcționând, nici 
oprimând. 

E singura conduită înțeleaptă pe care Biserica poate 
s-o adopte în conformitate cu spiritul creştin. Evident, prin 
toleranță nu înțelegem capitulare, slăbiciune sau dezertare 
de la susținerea şi apărarea patrimoniului religios. 

Ateismul de azi este mai mult de natură vulgară, pro- 
fesat de omul care a schimbat mediul sănătos şi robust al 
satului cu mediul de oraş şi care, în simplitatea sa, a împru- 
mutat cu toptanul fără niciun discernământ şi a adoptat, în 
ordinea religioasă, o atitudine de emancipare de sub auto- 
ritatea adevărurilor religioase, socotind faptul ca semn de 
„civilizaţie”. 

Această atitudine, fructul ignoranței şi al superficialită- 
ţii, s-a născut din ruperea echilibrului dintre cunoştinţele lui 
religioase, rudimentare, şi cunoştinţele lui noi, pe care şi 
le-a câştigat în mediul orăşenesc, mulțumindu-se cu formule 
de import pe care, dintr-un spirit de imitație, le primeşte. 

Atitudinea indiferentă, uneori ostilă Bisericii, pe care o 
întâlneşti în societate, are aspect dezgustător şi-ţi trezeşte 
legitime îngrijorări, căci însăşi intelectualitatea română, în 
majoritatea cazurilor, dacă nu este atee sau un adversar de- 
clarat al Bisericii, apoi ea, totuşi, manifestă un spirit prea in- 
diferent. Toţi aceşti intelectuali menajează Biserica în 
virtutea unei inerţii, dar n-o iubesc, uneori au impresia că 
fac o concesie când recunosc că există, dar care sunt totuşi 
străini de ea şi nu se pasionează pentru adevărul creştin. E 
lumea nesfârşită a „bisericanilor”, care o frecventează cu fi- 
guri grave, la sărbători naționale, pentru a-şi etala zelul pa- 
triotic, dar care n-au decât o credință de circumstanţă, 
nesusținută de o solidă convingere religioasă. Aici se ridică 
poruncitoare problema convertirii intelectualilor. În sensul 
acesta, Biserica trebuie să ia măsuri spre a curma pentru vii- 

tor cu creştinii care, după cuvântul Apocalipsei: „Ştiu faptele 
tale: că nu eşti nici rece, nici fierbinte. O, de ai fi rece sau 
fierbinte! Astfel, fiindcă eşti căldicel — nici fierbinte, nici rece 
—, am să te vărs din gura Mea.” (Apocalipsa 3, 15-16). 

În şcolile secundare se încheagă personalitățile intelec- 
tualilor. Dacă Biserica reuşeşte să prindă acest răstimp fa- 
vorabil din perspectivă psihologică şi să-i ataşeze, ei îi vor 
rămâne câştigaţi definitiv. Cu ce suflet, format sub raport 
religios, va ieşi tânărul din şcoala secundară, pe acelaşi îl va 
manifesta mai târziu, în societate, față de Biserică. 

Sunt vrednice de atenţie anchetele de psihologie reli- 
gioasă făcute în şcoli, de unde rezultă că în actualele condiții 
de organizare ale învățământului secundar, religiozitatea, 
în loc să se intensifice, scade. 

Natural, există excepții de la regulă, dar eu insist asu- 
pra unui adevăr psihologic indiscutabil, după care şcoala 
secundară coincide cu acea perioadă din dezvoltarea sufle- 
tească a individului, când i se poate inspira mai multă sim- 
patie pentru Biserică sau o ireparabilă antipatie. Aici voi 
semnala una dintre anomaliile din organizarea programei 
de învățământ secundar: cum este înfăptuit raportul între 
ştiinţă şi religie. Este o lacună din cele mai potrivnice prin- 
cipiilor pedagogice, observată de toți, dar care continuă să 
dăinuiască prin neglijenţa unora şi prin reaua voinţă a al- 
tora. Legiuitorul a conferit religiei, în programa şcolii se- 
cundare, loc de frunte şi, prin intervenţia repetată a Bisericii, 
i s-a dat un număr corespunzător de ore; prin aceasta, prin- 





1 Cf. Lucian BOLOGA, Psihologia vieții religioase, Tipografia Cartea 
Românească, Cluj, 1930. 

cipial, religiei i s-a rezervat un rol important în instrucția şi 
educaţia viitorilor cetățeni ai țării. Pe de altă parte, s-a tole- 
rat în mod inexplicabil ca în programa celorlalte materii de 
învățământ să figureze capitole care să contrazică formal 
adevărul religios, şi aceasta la ştiinţele naturale în capitolele 
despre creaţia lumii şi a omului. Prin aceasta s-a violat prin- 
cipiul de concentrare a materiilor de învățământ, postulat 
pedagogic de primul rang. Concentrarea materiilor de în- 
vățământ este cerință pedagogică fără de care nu se poate 
concepe o instituție şcolară organizată. 

Cantitatea enormă de bunuri culturale care se găsesc în 
societate nu pot fi transmise în întregime elevului în şcoala 
secundară; de unde urmează operaţiunea de selecționare, 
atât calitativ cât şi cantitativ, a acestor bunuri. În virtutea 
acestui principiu, trebuie eliminat din programa şcolii se- 
cundare tot ce constituie balast de erudiție inutilă şi care de- 
păşeşte capacitatea de asimilare a unei vârste nedezvoltate 
psihologic. Astfel, materia de învățământ trebuie selecțio- 
nată şi ordonată, încât toate elementele de cultură care con- 
stituie programa, să se închege într-un tot unitar armonic. 
Evident, se impune armonizarea nu numai între materiile 
unei singure clase, ci unificarea tuturor materiilor din toate 
clasele; prin aceasta s-ar realiza o concentrare a materiei, 
atât simultană, cât şi succesivă. În măsura în care diferitele 
discipline s-au diferențiat în proporţii neobişnuite, sau cu 
cât materialul de învățământ s-a diversificat mai mult, cu 
atât şi principiul concentrării materiilor de învățământ 
apare mai imperios. 





Sfinţii neamului românesc” 


Când sugeram în numărul de Crăciun al acestei foi, co- 
mentând volumul II al martirologiei româneşti! a dlui profesor 
Silviu Dragomir, ideea unei comemorări la Duminica Ortodoxiei 
a mucenicilor Ortodoxiei româneşti din veacul al XVIII-lea, 
nu credeam că sufletele pot fi atât de pregătite pentru acest 
lucru, încât să fiu depăşit în aşa de puţină vreme, în sensul 
dorit de mine, de-o cerere generală, nu de comemorare 
numai, ci de directă canonizare a slăviților noştri de Dumnezeu 
martiri. Căci, iată, de câtva timp încoace, manifestările în 
această direcție se țin lanţ, culminând în hotărârea luată de 
toate Adunările Eparhiale ardelene, în actuala sesiune, de a 
interveni la Sfântul Sinod pentru a purcede la cele de lipsă 
pentru canonizarea preoților şi țăranilor care au primit moar- 
tea pentru Hristos după suferințele cele mai îngrozitoare. 

Hotărârea Adunărilor Eparhiale ardelene e de cea mai 
mare importanţă, pentru că aceste Adunări reprezintă ori- 





* Telegraful Român, an LXXIX, nr. 40-41, 23 mart. 1931, p. 1. Semnat: 
Diorates. 

1 Este vorba de cartea dlui Silviu DRAGOMIR, Istoria desrobirii reli- 
gioase a românilor din Ardeal în sec. XVIII, Ed. Tiparul Tipografiei Arhi- 
diecezane, Sibiu, 1930; cf. Pr. Mircea PĂCURARIU, „Dragomir Silviu”, în: 
Dicţionarul Teologilor Români, p. 160 (n. ed.). 

zontal şi vertical întreaga Biserică din Ardeal, de la Bihor la 
Trei-Scaune, de la plugar până la vlădică, aşa încât de fapt 
stăm în fața unei manifestări generale a conştiinţei unei Bi- 
serici locale. O Biserică locală mărturiseşte ca un singur om 
convingerea ei, izvorâtă din acele adâncuri, unde se uneşte 
omenescul cu dumnezeiescul, unde se deschid luminoase 
perspectivele lumii din jurul tronului dumnezeiesc, că popa 
loan din Galeş aruncat pe veci în temnița din Kufstein, popa 
Maniu din Poiana Sibiului, căruia i-au căzut picioarele de 
ger, trimițându-i-se un scump deget la vlădica din Carloviţ, 
şi toată ceata lor stau în jurul acelui tron dumnezeiesc şi ve- 
ghează şi se roagă Stăpânului nostru Hristos pentru Biserica 
ardeleană, pentru preoții şi pentru credincioşii ei. În conşti- 
ința Bisericii ardelene s-a cristalizat deja convingerea că noii 
ei ctitori, temeliile de sânge şi de moaşte ale fiecărui locaş 
de rugăciune îndeosebi, sunt sfinți. Odată îndeplinit acest 
lucru, ceea ce urmează să facă Sfântul Sinod e numai o con- 
firmare, o adeverire sărbătorească a sfințeniei lor, e numai 
prima închinăciune adusă oficial sfinţilor noştri mucenici. 

Aceasta a fost calea canonizării în Biserica veche: o Bi- 
serică locală îşi mărturisea întâi sieşi, apoi şi celorlalte Bise- 
rici surori, convingerea despre sfințenia unuia din fiii ei, 
care s-a înălțat prin patimi sau prin virtuți neasemănate de- 
asupra celorlalți. Obiceiul de mai târziu, de a se canoniza 
prin Sinodul de la Constantinopol, era în esenţă acelaşi 
lucru, aproape toate Bisericile fiind supuse jurisdicțional pa- 
triarhului din Constantinopol, formând împreună o unitate 
bisericească. 

În orice caz, şi atunci impulsul venea tot de la vreo re- 
giune unde s-a remarcat persoana ce-avea să fie declarată 
sfântă şi mărturisirea ei neclintită forma ultimul argument 

al canonizării. Stă în spiritul Bisericii, nu numai al celei or- 
todoxe, dar chiar şi al celei catolice, de a crede că există le- 
gături speciale, cu mult mai intime între anumiţi sfinți şi o 
Biserică locală, cea unde au vieţuit. Este de altfel de neîn- 
chipuit ca mucenicii ardeleni bunăoară să nu fi dus şi să nu 
păstreze cu ei şi după moarte grija specială de Biserica lor 
din Ardeal, pe care au avut-o şi în decursul vieţii, să nu ur- 
mărească şi mai departe cu aceeaşi strângere de inimă, sau 
cu aceeaşi bucurie, momentele grele sau fericite prin care 
trece Biserica pentru care au pornit pe drumurile Vienei, şi 
au primit moartea fără nicio cârtire; să nu se roage la Dum- 
nezeu întâi pentru Biserica din Ardeal, să nu asculte, să nu 
audă şi să nu înțeleagă cu mult mai uşor cererile noastre, 
ale celor care viețuim pe locurile unde au trăit şi ei, care sun- 
tem poate din familiile lor. 

Dar dacă asistăm la un curent general în Biserica arde- 
leană, care cere şi care va obţine canonizarea martirilor ei, 
aceasta nu înseamnă că nu rămâne încă mult, foarte mult 
de făcut pentru adâncirea conştiinţei generale, despre ca- 
racterul de Sfinţi ai acestor martiri. Curentul de azi datează 
de curând; el e produsul unei revelații proaspete. Dar orice 
curent, orice revelaţie trebuie păstrate, trebuie permanenti- 
zate şi adâncite atât în sufletele celor care sunt cuprinse de 
ele, cât şi în generaţiile următoare. Altfel, vom avea câțiva 
sfinți mai mult în calendar şi în anul bisericesc, fără o prea 
vie angajare a credincioşilor în cultul lor. Adică ne trebuie 
o literatură religioasă populară având ca obiect faptele mu- 
cenicilor din veacul al XVIII-lea. O literatură care să păstreze 
în forma de expunere, în expresiile, în concepția generală 
despre viață, mult din literatura vieților de Sfinţi vechi, o lite- 
ratură care, fidelă fiind adevărului istoric, să descrie simplu 

şi plastic împrejurările în care s-au sfârşit în Domnul muce- 
nicii noştri. Cele două volume ale dlui profesor S. Dragomir 
nu sunt potrivite decât ca izvor de inspiraţie, povestirile de 
care vorbim vor trebui să omită preciziile, legăturile cauzale 
cu istoria largă a timpului, ele vor trebui să ridice întâmpla- 
rea pe un plan în care contururile istorice se retrag, lăsând 
loc elementelor de esenţă religioasă. Ştiu că părintele A. 
Nanu de la Odorhei se ocupă cu redarea în spiritul acesta a 
câtorva motive din viaţa de luptă şi de martiraj a veacului 
al XVIII-lea. Ne-am bucura să dea povestirilor pe care le 
pregăteşte cât mai mult caracterul vechi al Actelor Marti- 
rilor. Ne-am bucura apoi dacă ar relua tema vreun scriitor 
familiarizat în literatura bisericească; domnii Sadoveanu şi 
Pătrăşcanu ar fi cei mai competenţi ca să amestece într-o 
nouă ediţie a Vieţii Sfinţilor, scrise de domniile lor, şi câteva 
povestiri cu duhul eshatologic, să le elibereze de elementele 
naturaliste sau de caracterul miraculos prin artificiu; numai 
ei trăiesc în mod firesc în lumea lui Dumnezeu şi a sfinților. 



























































































































































Conflictul între Italia şi Vatican” 


Între Italia şi Vatican a izbucnit un conflict acut din pri- 
cina Acţiunii catolice. Lucrurile au ajuns atât de departe, 
încât pare foarte probabilă ruperea concordatului încheiat 
între ambele părţi în 1920, deodată cu tratatul care soluțio- 
nează „chestiunea romană”. Autorităţile fasciste au arestat 
preoți şi conducători ai Acțiunii catolice, au interzis adunări 
şi desființat societăţi în legătură cu această organizaţie, iar 
membri şi grupuri din fasciile locale au trecut la violențe 
împotriva unor reprezentanți şi a unor instituţii ale catoli- 
cismului. Faţă de toate acestea, papa a interzis procesiunile 
religioase şi probabil că va merge cu acest interdict şi mai 
departe. 

Conflictul acesta pare foarte ciudat celor mai mulți, dat 
fiind faptul că regimul fascist e cel care a soluționat în 1929 
„chestiunea romană”. De aceea sunt necesare unele lămuriri. 

Guvernul fascist cedând jurisdicției exclusive a suvera- 
nității papale cele 44 de hectare ale cetăţii Vaticanului, a sa- 
tisfăcut, e drept, dorinţa papei de a-şi asigura astfel absoluta 
libertate şi independenţă faţă de statul italian. Dar Mussolini 





* Telegraful Român, an LXXIX, nr. 45, 13 iun. 1931, p. 1. Semnat: 
Diorates. 

nu e omul care să facă politică sentimentală. EI n-a vrut prin 
aceasta să elibereze, numai, din închisoarea Italiei (adică a 
Vaticanului) pe „sărmanul sfânt părinte”, ci să servească in- 
tereselor Italiei. Protestul lui Pius al IX-leai!, reînnoit de fie- 
care papă împotriva Italiei uzurpatoare, ținea Italia pentru 
conştiințele bunilor catolici din celelalte state într-o lumină 
prea puţin favorabilă, ceea ce influența uneori şi asupra con- 
ducerii acelor state. E drept, de la 1870 până la sfârşitul răz- 
boiului mondial erau puţini buni catolici, dar după război 
setea de viaţă religioasă îşi arăta semnele şi în catolicism, 
înmulțind numărul celor ce se interesau de soarta „sărma- 
nului sfânt părinte”. Veneau apoi şi în Italia acele nenumă- 
rate conflicte între Biserică şi stat, permanente în toate țările 
cu catolici mai mulţi. Dacă Franţa, Germania, Spania etc. îşi 
justificau măsurile luate împotriva catolicismului cu moti- 
vul că ceea ce fac ține de domeniul intern al statului, orice 
conflict ce izbucnea între catolicismul italian şi Italia era ju- 
decat de opinia publică internaţională ca un conflict între 
Italia şi şeful catolicismului de pretutindeni, întrucât papa 
era un cetățean, un catolic italian. Orice conflict între Italia 
şi Vatican era un conflict de domeniul internaţional şi orice 
bun catolic, ba chiar orice stat se putea simţi angajat şi-şi 
putea găsi un drept de-a interveni. 





1 Giovanni Maria Mastai Ferretti sau Pius al IX-lea a condus Biserica 
Romano-Catolică între anii 1846-1878. Acest suveran pontif a fost consi- 
derat de către istorici ca fiind un reformator, drept dovadă a acestui fapt 
ne stau proclamarea dogmei Imaculatei Concepții, la 8 dec. 1854, şi orga- 
nizarea Conciliului 1 Vatican (93 de şedinţe desfăşurate între 8 dec. 1869 
şi 1 sept. 1870), moment în care Pius al IX-lea a definit primatul şi infai- 
libilitatea papală (definirea primatului jurisdicției papale asupra întregii 
Biserici a fost realizată abia la 18 iul. 1870) (n. ed.). 

Cu starea aceasta de lucruri a vrut să sfârşească 
Mussolini. Şi aceasta a făcut-o scoțând pe papă, pe acest cui 
al lui Pepelea, din Italia. Cu catolicismul italian se va răfui 
el de aici înainte ca şi cu o instituție din ţara sa, şi nu ca şi 
cu toată lumea. 

Diplomaţii Vaticanului au simțit însă unde vrea să bată 
Mussolini şi au condiționat acceptarea prevederilor din tra- 
tat de încheierea unui concordat paralel, care să fixeze vii- 
toarea atitudine a statului italian față de catolicismul din 
Italia. Şi astfel s-a încheiat un concordat plin de condiţii ce 
stânjenesc suveranitatea statului italian, un concordat de 
care guvernul italian vrea să scape cu orice preţ, dar pe care 
papa îl consideră indisolubil legat de tratatul din Lateran, 
aşa încât suprimarea concordatului să aducă cu sine şi su- 
primarea tratatului. 

Acum, chiar şi după împăcarea din 1929, în Italia sunt 
destule motive de conflicte între stat şi Biserică. Mai ales pe 
chestiunea învățământului, papa ţine ca acesta să fie domi- 
nat de principiile catolice, pe când fascismul, el însuşi o dis- 
ciplină a spiritului, ține ca învățământul să fie dominat de 
ideile sale. Chiar cu puţin înainte de ratificarea acordurilor 
din Lateran, în mai 1929, a izbucnit între papă şi Mussolini 
o polemică pe această temă. Polemica aceasta între fascism 
şi catolicism a durat de atunci continuu. De ea ține punerea 
la index a scrierii fasciste a lui Mario Missiroli, Date a Cesare, 
şi publicarea în 11 ian. 1930 a enciclicei papale despre edu- 
caţia creştină, în care papa restrânge rolul statului la acela 
de păstrător al ordinii şi-al integrității teritoriale. Arnoldo 
Mussolini, fratele ducelui, răspunde la acestea în ziarul 
Popolo d'Italia că statul are şi o serie de funcţii spirituale, ce 
se referă la potențarea aptitudinilor şi la binele neamului. 

Şi în Italia, ca şi în Franţa, ca şi în toate țările catolice se 
dă aşadar aceeaşi luptă împotriva amestecului Bisericii Ca- 
tolice în toate şi împotriva neînțelegerii ei pentru ceea ce 
este caracteristic unui popor. 

Dar lupta împotriva fascismului italian a preluat-o şi în 
Italia, aşa cum a preluat în orice stat lupta politică pentru 
principiile şi interesele catolice, acea vastă organizație creată 
de papa actual în toate țările: Acţiunea catolică. Această orga- 
nizaţie ar vrea, chipurile, să satisfacă o dorinţă generală azi 
în catolicism: să acorde şi laicilor un rol oarecare în condu- 
cerea Bisericii, să organizeze „apostolatul laic”. În realitate, 
papa şi ierarhia catolică şi-a creat prin aceasta un instrument 
orb de luptă în viața politică. Toate societăţile catolice, de 
orice natură, trebuie să intre în ea, iar la conducerea grupelor 
ei locale cuvântul hotărâtor îl are parohul, precum preşedin- 
tele ei din fiecare țară este un episcop. De-o activitate spiri- 
tuală a acestei organizaţii nu se aude nicăieri; a intrat în 
schimb pretutindeni în conflict cu guvernele statelor. 

Papa a crezut că poate trece în Italia de la polemica teo- 
retică la realizarea principiilor sale politice prin Acţiunea ca- 
tolică, întrucât membrii acesteia ca membri ai statului pot 
combate fascismul. Mussolini însă e prea zelos pentru dis- 
ciplina fascistă şi veghează ca o organizaţie religioasă să nu 
iasă din preocupările ei religioase în lupta politică. Şi aşa a 
izbucnit conflictul. 

Mussolini va fi crezut bietul şi el că întrucât papa era 
scos din Italia, măsurile lui împotriva catolicismului italian 
nu vor fi luate drept măsuri împotriva Vaticanului extra-ita- 
lian. În realitate, deşi astăzi alte state nu le mai consideră ca 
atare, papa totuşi se socoteşte el însuşi parte din conflict. A 
vrut el să fie afară de Italia când are vreo obligaţie față de 

ea, dar vrea să fie cetățean catolic al Italiei când crede că e 
bine pentru interesele lui. De aceea consideră soarta concor- 
datului legată de soarta tratatului prin care se soluţionează 
„chestiunea romană”. 

Cum se vor dezvolta lucrurile, e greu de spus. Musso- 
lini poate să tindă la disocierea concordatului de tratat; la 
libertatea de acţiune faţă de catolicismul dinăuntrul statului; 
la separaţia netă între ceea ce se referă la Vatican, putere 
extra-italiană şi Biserica Italiană. E firesc ca Mussolini, sau 
alt conducător al Italiei, să rupă vreodată un concordat care 
e potrivit pentru un anumit timp, dar e absurd pentru papă 
să declare, deodată cu călcarea concordatului, şi încetarea 
tratatului. Aceasta ar însemna ca papa să renunţe de bună- 
voie la independenţa sa față de Italia, să primească de bu- 
năvoie cetățenia Italiei şi, prin aceasta, să ia orice bază de 
drept intervenţiei străine, atunci când şi el ar fi tratat de Ita- 
lia ca un cetăţean al ei. 

Se vor clarifica lucrurile într-un sens sau altul, acum 
sau mai târziu? lată ce nu se poate spune. 


3 
îi 
Li 


Preotul în familia sa' 


Într-un număr recent al acestei foi, părintele protopop 
dr. Ştefan Cioroianu ne aducea aminte de o categorie de in- 
telectuali, care ar trebui să fie, pe de o parte prin originea sa, 
pe de alta prin poziţia sa actuală, un admirabil aliat al preo- 
țimii în străduinţele ei pentru trezirea şi intensificarea spiri- 
tului creştin în societatea noastră cultă. Vorbea, anume, 
părintele Cioroianu de fiii de preoți împrăştiaţi prin toate ra- 
murile păturii noastre intelectuale. Şi, lucru semnificativ, dar 
din nefericire prea adevărat, tot ce putea spune părintele 
Cioroianu şi tot ce se poate spune referitor la chestiune nu e 
un bilanț frumos de reale servicii aduse de această categorie 
de intelectuali misionarismului preoţesc, ci doar, cu destul 
de puţine excepții, o vastă serie de speranţe pentru viitor. 

Chestiunea a apărut şi subsemnatului prea importantă 
ca s-o lase să treacă fără a-i adăuga câteva considerații, care 
pot fi de oarecare utilitate. 

E fapt că mare parte dintre fiii de preoți sunt tot atât de 
indiferenți față de cele bisericeşti ca şi cei mai indiferenți 
laici, că purtarea lor în mijlocul satului este mai degrabă 





* Telegraful Român, an LXXIX, nr. 68, 28 sept. 1931, pp. 1-2. Semnat: 
Dr. D. Stăniloae. 

aceea a unor boieraşi ce privesc de la înălțime, sau nu pri- 
vesc deloc, la lumea ţărănească, decât a unor ajutători ai 
preotului în opera pastorală, şi că sunt atât de rari fiii de 
preoți ce urmează teologia, deoarece mulţi preoți consideră 
cariera lor doar ca primă şi cea mai inferioară etapă pe ur- 
cuşul de la plugărie la domnie mare, o etapă pe care ei nu 
au putut-o depăşi din lipsă de mijloace materiale sau de altă 
natură, dar de care copiii lor trebuie să se descotorosească. 
În felul acesta, fiii de preoți nu numai că nu uşurează mi- 
siunea părinţilor lor, ci o îngreunează enorm, aruncând, 
peste toate cuvintele frumoase, peste toate îndemnurile 
bune ale preoţilor, o bănuială de nesinceritate. 

Se cuvine deci ca misiunea pastorală a preotului să se 
îndrepte şi la fiii săi. Să nu se mulțumească cu împlinirea 
datoriilor sale de părinte pur şi simplu, ci să caute a fi şi în 
mijlocul familiei sale ceea ce e chemat să fie în mijlocul pa- 
rohiei: un formator de buni creştini. Nu e suficient să se în- 
grijească de buna hrănire şi îmbrăcare, de aleasa şi utila 
creştere necesară vremii de azi, de cultivarea relaţiilor de 
dragoste între el şi fiii săi, ci preotul e dator, mai mult ca ori- 
care alt creştin, să se ridice până la ordinea mai înaltă a edu- 
caţiei creştine. 

Lucrul acesta e uşor de îndeplinit, iar urmările lui, nes- 
pus de binefăcătoare. Uşor, pentru că în casa sa preotul clă- 
deşte pe fundamentul solid al afectivității, al recunoştinţei 
şi al respectului pe care îl au copiii faţă de părinte. Princi- 
piile de viaţă sădite în noi în casa părintească, prin exemplul 
şi prin îndemnurile părinţilor, persistă în sufletul nostru cu 
o tenacitate ce nu poate fi biruită durabil de nicio influență 
ulterioară. Şi iarăşi, nimeni şi nimic nu-ți poate crea ulterior 
o armătură inexpugnabilă de principii morale şi de concep- 


. 

ţii de viață. Ce este primit din casa părintească rămâne însă 
în tine neclintit şi scump. În cazul nostru, să se ia numai 
aminte că dacă predica preotului nu poate avea prea mare 
ecou la parohieni din cauza neîncrederii acelora în caracte- 
rul lui moral, la fiii săi ea nu va întâlni acest obstacol, pentru 
că ştiut este că pentru cei mai mulți copii viața părinţilor 
este la culmea înălțimilor morale. 

Uşor este lucrul pe care-l cerem, pentru că nu se cere 
pentru realizarea lui decât ca preotul să-şi facă obiceiul de 
a vorbi şi în casa sa cât de des, cu toată seriozitatea şi căl- 
dura, aşa cum face în public sau către alte persoane, despre 
cele religioase. E adevărat că pentru deprinderea unui obicei 
bun, chiar dacă cere el cât de puţine eforturi, lipseşte la în- 
ceput o anumită persistență, o anumită încăpățânare în a-l 
repeta, şi adevărat este că mulți preoți vor simţi oarecare 
jenă în a se comporta şi în familie cum se comportă şi în pu- 
blic şi față de alții. Cred că şi din acest punct de vedere s-a 
spus că e greu să fii profet între intimii tăi, care s-au obişnuit 
până acum cu tine într-un anumit fel şi acum să începi a te 
arăta într-un chip deosebit. Greutatea va fi învinsă însă cu 
destulă uşurinţă dacă vei introduce în familie treptat şi fără 
simţire obiceiul de a vorbi de cele religioase. 

După câtva timp, în care preotul s-ar fi obişnuit să vor- 
bească tot mai des, bunăoară despre frumuseţea Sfintei 
Scripturi, va propune o dată să se citească după cină, când 
nimic nu tulbură liniştea casnică, un pasaj din această sfântă 
carte, silindu-se la sfârşit să închege o discuţie vioaie şi căl- 
duroasă despre pasajul citit şi lucrurile în legătură cu el, o 
discuție în care desigur copiii şi soția ve: fi mai mult între- 
bători, iar el lămuritorul. Cu timpul poate deveni un obicei 
al casei ca, în fiecare seară după cină, să se citească un pasaj 

din Sfânta Scriptură sau din altă carte sfântă şi să se prelun- 
gească o convorbire religioasă de o jumătate de oră. Eu cred 
că peste casa aceea îndată va începe să sufle un nou duh, un 
duh de pace, de iubire şi de credinţă vie. Eu cred că în felul 
acesta, fiecare preot poate deveni uşor un apostol capabil să 
insufle un puternic duh religios societăţii noastre culte, 
având în vedere că fiii de preoți formează o parte destul de 
însemnată din această societate. Eu nădăjduiesc că, în felul 
acesta, peste zece ani înainte putem avea o nouă generaţie 
de intelectuali, plină de interes şi de înțelegere pentru Bise- 
rică şi pentru preoţie. Unde mai pui că, lucrând preotul aşa 
în familia sa, el însuşi se înviorează şi se fortifică în duhul 
religiozității şi se simte mai în largul său în familie, ştiindu-i 
pe toţi ai săi părtaşi de preocupările şi de idealurile sale. 
Viaţa lui nu se mai desfăşoară pe două planuri ce se slăbesc 
unul pe altul, pe cel al misiunii în afară de familie şi pe cel 
cu totul deosebit de el, din familie, ci toată se desfăşoară pe 
planul misiunii în familie şi afară de ea. El nu mai pleacă 
din familie neînțeles la misiune, ci pleacă însoțit dacă nu de 
asistenţa ei fizică, cel puţin de dorinţele şi de rugăciunile ei 
de a reuşi. Şi aceasta e mult. 







Semnele unei reacţii binevenite” 


Până la război bisericile noastre erau pline de lume, 
în orice sat te-ai fi dus. Îşi ţineau oamenii de o sfântă da- 
torie să lase pentru câteva ceasuri toate treburile şi să se 
înfățişeze acolo înaintea lui Dumnezeu ca să le ajute în 
viață, în multele necazuri. Nici bolnavul nu trebuia să 
stea întins pe pat în timpul Sfintei Liturghii, când Dum- 
nezeu e mai de față pe tot pământul decât în cealaltă bună 
vreme. Aerul, păsările, pământul, cu tot ce-i pe el erau 
socotite ca inundate în momentele acestea de un-val de 
sfințenie, de un suflu care le înnoieşte, curățindu-le de 
toată pata şi de toată umbra scăderilor. 

După război am asistat la o apreciabilă răcire a râvnei 
de a lua parte la sfânta slujbă a Liturghiei. Şi ceea ce-i mai 
curios, lucrul acesta nu se observă numai la oamenii că- 
rora le-a scăzut religiozitatea, ci chiar la cei care simt lipsa 
hranei duhovniceşti a religiei şi dau destule dovezi de o 
intensificare a sentimentului religios şi de o încordată 
preocupare de cele religioase. Şi mă gândesc aici la mul- 
ţimea celor trecuți la secte, dar şi la alți ortodocşi foarte 





* Telegraful Român, an LXXIX, nr. 75-76, 24 oct. 1931, pp. 1-2. Semnat: 
Dr. D. Stăniloae. 

buni care îşi caută pe lângă, sau alături de cultul dumne- 
zeiesc alte forme de manifestare a vieţii lor religioase: 
adunări cu cântece, cu rugăciuni improvizate, cu multă 
predică şi explicaţie a Sfintei Scripturi etc. 

Ar fi greşit să vedem în aceste noi forme de manifes- 
tare religioasă doar tendința de raționalizare a religiei, cel 
puțin cât priveşte pe cei care le practică cu toată convinge- 
rea şi căldura; căci ei atribuie acestor forme aceeaşi putere 
mistică pe care o atribuim noi slujbelor şi Tainelor dumne- 
zeieşti. Am putea să atribuim această tendinţă de raționa- 
lizare cel mult celor care au iniţiat aceste forme şi le-au 
popularizat. Şi aici ar trebui să mergem până la Luther. 

Dar nodul stă aiurea. Chiar presupunând că intenția 
cu care se dedau aceşti creştini la noile lor forme de ma- 
nifestare religioasă este identică celei cu care participau 
la cultul divin, chiar presupunând că învăluie cu aceleaşi 
gânduri mistice gesturile lor, noi, care suntem paznici 
unor adevăruri obiective religioase, trebuie să veghem ca 
aceste adevăruri să nu fie alterate în cadrul Bisericii. Şi 
Liturghia noastră dimpreună cu. celelalte sfinte slujbe ale 
Bisericii noastre nu sunt numai manifestări religioase su- 
biective, ci în primul rând expresii ale unor adevăruri 
obiective şi acțiuni pornite din sânul unor realități obiec- 
tive şi îndreptate asupra noastră. Sfânta Liturghie nu 
numai că exprimă de-a lungul ei în definiţii şi în minu- 
nate imagini tot tezaurul credinței noastre, ci este şi un 
act dumnezeiesc: jertfirea pe altar a lui lisus Hristos şi îm- 
părtăşirea darurilor jertfei Sale la toți credincioşii de față. 
Asemenea sunt şi celelalte slujbe bisericeşti. Şi tocmai 
prin faptul că ele sunt acţiuni obiective, ale lui Dumne- 
zeu, răspund mai mult trebuinţelor sufletului nostru, de 

a avea pe Dumnezeu cât mai sigur şi mai apropiat. De- 
pinde numai ca să ştim a evidenția şi utiliza aceste comori 
ale Bisericii noastre, şi atunci vor păli în faţa lor toate for- 
mele de cult care sunt produse subiective omeneşti. 

Astfel stând lucrurile, trebuie să privim cu neîncre- 
dere şi cu teamă orice orientare religioasă care diminuează 
întrucâtva prestigiul incomparabil al Sfintei Liturghii, care 
o neglijează în favoarea altor forme de manifestare reli- 
gioasă. Dar, în acelaşi timp, avem datoria să pornim şi să 
ajutăm reacţia împotriva tendințelor de înstrăinare de la 
cultul dumnezeiesc, explicând credincioşilor sublimitatea 
slujbelor dumnezeiești prin graiul viu şi prin scris, ca aceia 
să poată participa activ la executarea lor. 

Semnele unei astfel de mişcări se şi arată de altfel. 
lată, profesorul de la Academia de Teologie din Sibiu, 
prof. dr. Nicolae Terchilă, a publicat de curând o foarte 
folositoare broşură popularizatoare, Tâlcuirea Liturghiei, 
şi are de gând să continue cu tâlcuirea şi a altor părți ale 
cultului ortodox. Tot Domnia Sa a început cu ajutorul stu- 
denților teologi să instruiască copiii de la unele şcoli pri- 
mare din Sibiu în cântarea bisericească, pregătind 
generațiile ce vin să participe activ la slujba Sfintei Litur- 
ghii, dând toţi credincioşii din biserică răspunsurile. 
Ideea aceasta şi îndemnul spre realizarea ei vin de la 
Înaltpreasfinţitul nostru Mitropolit, încă de acum câţiva 
ani. Ne bucurăm acum că se găsesc tot mai mulți care să 
şi-o însuşească şi să lucreze pentru ea. Participarea activă 
la cultul divin e un deziderat al omului modern. Catolicii, 
al căror cult e astfel însuşit întrucât exclude cu totul pe 
laic din el, fac azi eforturi pentru modificarea cultului în 
vederea introducerii elementului laic la executarea lui. 

Noi, care avem un cult care distribuie atât de sublim ro- 
lurile între preot şi laici, un cult care se cere executat de 
toți, solidar, după rolul ce-l are fiecare, să ne astupăm ure- 
chile la cerințele vremii? 

La sfârşitul lunii acesteia se adună preoțimea arde- 
leană în Congres. 

Ar fi un excelent prilej să se aducă această chestiune 
în discuţie. Dacă nu se va ajunge încă la schițarea unui 
plan de acţiune sistematică pentru valorificarea maximă 
a cultului nostru, se va arunca cel puţin în inimi sămânţa 
unor extrem de utile preocupări. 


Dr 







P-9 / Ani 
| 


„Aristocraţie sufleteasc 


În aceste două cuvinte îşi rezuma acum câteva zile pro- 
fesorul Simion Mehedinţi impresiile cu care a rămas de la 
Congresul clerului din Bucureşti. Domnia Sa spunea că: 


„la congresul preoţesc se simţea stăpânirea de sine a 
unor oameni care ştiu să vorbească de sus”; se simţea „o 
notă de înălțare peste vânturile şi valurile de toate zilele”. 


Haina bisericească are autoritate, împrumutată fiind chiar 
şi tinerilor. lată un tânăr diacon, venit din fundul unui sat şi des- 
călecat la mitropolie, cum păşeşte rar, cu cădelnița în mână, în 
faţa Regelui, şi capetele tuturor se pleacă sub fumul de tămâie. 

Cuvinte apropiate spunea vara trecută profesorul Ni- 
colae lorga despre întreg poporul românesc din Ardeal, 
crescut de preoții Bisericii strămoşeşti. Căci ce alta este „dul- 
cea omenie, clasica majestate”, pe care o descoperă cel mai 
înţelegător şi mai plastic zugrăvitor al sufletului românesc, 
decât aceeaşi „aristocrație sufletească” pe care o vesteşte 
acum, ca aparţinând preotului ortodox, cestălalt mare iubi- 
tor şi cunoscător al tainelor spiritului românesc? 





* Telegraful Român, an LXXIX, nr. 85-86, 28 nov. 1931, p. 1. Semnat: 
Diacon Dr. D. Stăniloae. 

În ce constă această aristocrație sufletească, ce emană 
din Biserica Ortodoxă în preoții ei şi de la aceştia trece în 
păstoriţii lor? Ea nu constă, fireşte, într-o dezinteresare față 
de vreo categorie de probleme mari sau mici, într-o apatie 
față de anumite necazuri şi bucurii ce agită viaţa lumii. Bi- 
serica noastră şi preoții ei au îmbrăţişat în toate timpurile şi 
îmbrăţişează şi azi cu toată căldura toate aspectele şi toate 
problemele pe care le aduce curgerea vremii, jertfind din 
puterile sale pentru năzuinţele de fiecare dată ale neamului, 
„făcându-se tuturor toate”, ca pe toți să-i ţină strânşi la 
sânul ei. Astăzi, când marea criză economică la care asistăm 
coboară peste viaţa tuturor vălul mohorât al lipsurilor, al 
suferințelor şi al tristeții, slujitorii Bisericii palpită şi ei, nu 
atât de soarta lor şi a Bisericii, cât de soarta milioanelor de 
lipsiți, şi stau alături şi contribuie cu toate puterile cu care-i 
împrumută Biserica, la vindecarea bolii ce bântuie peste 
toată omenirea. Preotul e aristocrat cu sufletul nu în sens 
peiorativ, că „nu se demite” să spele rănile fratelui căzut 
între tâlhari, indiferent din care categorie socială ar face 
parte, că se crispează într-un nolli me tangere în faţa mizeriei 
şi a suferinței omeneşti. Aristocraţia sufletească, sau mai 
bine zis aristocrația duhovnicească, pentru că e formată cu 
ajutorul Harului Duhului Sfânt, nu constă aşadar în închi- 
derea sufletului față de anumite impresii şi griji, nu constă 
într-un suflet surd la anumite sunete ale vieţii, într-un suflet 
anchilozat, ciuntit. În această privință preotul e om ca toți 
ceilalți, şi Biserica vădeşte înțelegere promptă pentru toate 
problemele şi durerile timpului. 

Dar ceea ce deosebeşte pe omul educat de Biserică, de 
oricare altul este raportul care se stabileşte între sufletul lui 
şi problemele vieții. Pe când la omul care s-a depărtat de 

Biserică fiecare problemă monopolizează întreg sufletul cu 
toate preocupările lui, luându-i stăpânirea de sine şi fă- 
cândur-l inapt să judece prin comparaţie cu alte valori impor- 
tanţa lucrului de care e vorba. La omul ce trăieşte sub suflul 
Harului din Biserică sufletul îşi păstrează în toate împreju- 
rările supremaţia. Sufletul unui adevărat fiu al Bisericii nu 
uită când e impresionat de o nouă problemă socială, de alte 
multe lucruri şi probleme, şi din judecata aceasta compara- 
tivă îşi dă seama de relativitatea problemei prezente. În felul 
acesta el încadrează într-o ierarhie toate problemele şi ideile 
care vin să agite omenirea, ierarhie în vârful căreia rămâne 
stăpânitor sufletul cu funcţiile lui spirituale, urmând cele- 
lalte probleme în ordinea în care sunt mai înrudite cu el. În 
sufletul omului Bisericii s-a cristalizat peremptoriu un cadru 
armonic, în care orice nouă problemă îşi ia locul ce i se cu- 
vine şi primeşte o soluție ce decurge din integralitatea acelui 
cadru, dominat şi străbătut de tensiunea după spiritualizare. 
Omul bisericesc judecă fiecare problemă sub species eternitatis 
şi în raport cu universalitatea aspectelor vieţii. De aceea, 
Biserica, şi omul care şi-a performat personalitatea după spi- 
ritul ei, nu-şi pierde cumpătul, nu exagerează, nu se grăbeşte 
nervos şi nu trece dintr-o extremă într-alta. La toate acestea 
rămâne supus numai acela care se lasă absorbit întreg de fie- 
care problemă care se iveşte. 

lată de ce țăranul nostru este un spirit echilibrat, ținând 
măsura în toate şi rezistând îndemnurilor şi himerelor ex- 
tremiste. lată de ce astăzi, când toate categoriile sociale îşi 
strigă asurzitor şi violent durerile în congrese, preoțimea în 
congresul ei a dat o atât de grăitoare pildă de ţinută demnă 
şi stăpânită. lată de ce astăzi, când apare firesc pentru orice 
breaslă să discute în întrunirile ei numai lipsurile materiale 

de care suferă, preoțimea adunată la Bucureşti, mai mult ca 
oricând, manifestă grija principală pentru problema catehi- 
zării şi a misionarismului şi abia în al treilea rând se ocupă, 
ca de un mijloc, şi de problema salarizării. Pentru unii ar 
putea apărea această înşirare a problemelor pe ordinea de 
zi un anacronism sau un fariseism. Pentru cei care cunosc 
însă spiritul Bisericii, această înşirare este singura normală. 

Şi spiritul acesta al Bisericii trebuie înţeles astăzi de toți 
factorii cu răspundere. Mai ales astăzi, când din toate părțile 
omul nu culege decât îndemnuri la neascultare, la nerăb- 
dare. E timpul ca oricine să înțeleagă că Biserica este singura 
instituție de educaţie puternică în spiritul măsurii, al cum- 
pătării şi al înțelegerii largi: în spiritul ordinii. Cerând 
această recunoaştere, ne unim glasul cu cel al Părintelui Par- 
tenie, preşedintele Asociaţiei generale a clerului, care tocmai 
acest lucru l-a cerut în cuvântarea de deschidere a congre- 
sului clerului. 

Ne bucurăm că această recunoaştere a venit şi de 
această dată neîntârziat de la şeful guvernului, profesorul 
Nicolae Iorga. O vrem însă şi de la ceilalți conducători ai 
destinelor neamului. Şi nu numai cu vorba, ci şi cu fapta. E 
singura satisfacție pe care o doresc slujitorii altarului. 





Sarasău!... 


Nume cu rezonanţe istorice, stârnind senzaţii de neno- 
rociri fatale, de-acum ţi-ai câştigat pe vecie o celebritate pro- 
prie, precisă: o celebritate apocaliptică. În icoana ce ne-o 
vom face despre tine, primul plan îl va ocupa un drum de 
țară cu băltoace de apă noroioasă, iar în marginea lui, în 
şanțul în care se scurg şi se depun toate murdăriile, vom 
privi cu groază trupul Domnului aruncat acolo de câțiva in- 
divizi care se intitulează fii ai uneia din Bisericile lui Dum- 
nezeu şi pretind că au făcut ceea ce au făcut spre mărirea 
Lui. Indivizi care sunt, pe lângă aceea, funcţionari ai statului 
român, iar unul, chiar prefect de Maramureş. 

Dar ca să nu creadă nimeni că tabloul de mai sus e un 
produs al halucinaţiei, să cităm din raportul protopopului 
Mihail Muntean publicat în Renaşterea din 15 nov. 1931. 
După ce aminteşte că ortodocşii din Sarasău, trecuți de la 
uniați, aveau în şcoala primară din localitate instalată de 3 
ani o capelă pentru trebuinţele lor religioase, protopopul 
continuă textual că în dimineața de 6 nov. a.c. [1931], 





* Telegraful Român, an LXXIX, nr. 89-90, 12 dec. 1931, p. 1. Semnat: 
Diorates. 

„femei, bărbaţi, bătrâni ortodocşi şi greco-catolici au 
venit anunțând că în marginea drumului de ţară în Sara- 
său sunt risipite cele sfinte. Plângând cereau pedeapsa lui 
Dumnezeu asupra celor care au îndrăznit să-şi bată joc de 
casa lui Dumnezeu”. 


Iar mai departe: 


„Procurorul a constatat, din depunerile martorilor, că 
primarul, notarul (evreu), preotul catolic din comună, din 
ordinul prefectului de judeţ, Flaviu Jurca, au dat capela 
afară, încărcând pe car toate cele sfinte, aruncându-le pe 
lângă drumul de ţară în curtea unui țăran, şi o parte din 
vasele sfinte, potir, stea, antimis etc., pe jos, în casa unui 
țăran. Sfântul Pristol a fost aruncat din drum peste gard, 
sfărâmându-se o parte din el; multe părți, precum şi Sfânta 
Cuminecătură, au fost pierdute”. 


Din atmosfera înceţoşată a Maramureşului, care vuieşte 
înăbuşit de lupta angajată între puterile satanice, ce voiesc 
să-şi mențină şi mai departe tirania confesională şi socială 
asupra poporului, şi dorinţele de eliberare ale acestui popor, 
se înalță din timp în timp câte o limbă de foc, denunțând ce 
se petrece acolo în adâncime şi fixând rezumativ în istorie 
natura acestei lupte şi mijloacele cu care se poartă. 

Una din aceste limbi de foc, luminând şi caracterizând 
pregnant persecuțiile religioase contemporane din Mara- 
mureş, e şi Sarasăul. 

În lumina lui vedem cum catolicismul n-a schimbat, 
unde a putut, nimic din mijloacele de luptă din veacul al 
XVIII-lea, sau din veacurile mai vechi ale istoriei sale. Cru- 
zimea şi sacrilegiul caracterizează şi astăzi „misionarismul” 
catolic. Puterea politică a forței brachiale este şi astăzi in- 


tr am 

strumentul cu care argumentează mai convingător „supe- 
rioritatea” regimului său. 

Cerem Bisericii Uniate să înceteze de-a mai sădi în fiii 
săi spiritul de ură confesională, care se ridică şi împotriva 
lui Hristos când îl întâlneşte în bisericile ortodoxe. Să înțe- 
leagă odată că au apus timpurile Inchiziției şi ale „misiona- 
rismului” sistem Bukow. Se impune ca Biserica Uniată să-şi 
manifeste desolidarizarea de fapta de la Sarasău şi dezapro- 
barea gestului prefectului de Maramureş, aşa cum se cu- 
vine: prin excomunicare. Altfel, declarăm, cu tot dreptul, 
fapta de la Sarasău, faptă a Bisericii Uniate. 

Dar indiferent dacă Biserica Uniată îşi va înțelege sau 
nu această datorie elementară, va trebui ca guvernul să ia 
măsuri împotriva unui funcționar al său, care crede că de 
aceea i-a fost dată puterea de prefect în Statul român, ca să 
o folosească pentru jignirea celor mai sfinte sentimente ale 
majorităţii locuitorilor acestui sat, pentru batjocorirea cea 
mai din urmă a Celui care este, pentru acest popor, însuşi 
Dumnezeu. 

Cerem urgenta revocare a prefectului Flaviu Jurca şi 
pedepsirea lui aspră pentru această faptă incalificabilă. 

De decepţiile acestea poate îl va mângâia maica lui, Bi- 
serica Uniată, care-i va pune, mai la urma urmelor, şi cu- 
nuna de mărturisitor pe fruntea pe care şi-a săpat în 
prealabil Antihrist stigmatele sale. 
























Cazul arhiepiscopului din Praga' 


Mare indignare a produs în lumea catolică fapta nun- 
ţiului papal, [Pietro] Ciriaci, din Praga, care a silit astă-vară 
pe octogenarul şi foarte veneratul arhiepiscop din Praga, 
[Frantisek] Kordac, să-şi subscrie demisia. În numărul din oc- 
tombrie al revistei catolice germane Hochland, nunțiul e con- 
damnat cu toată vehemenţa, deoarece a săvârşit fapta sa din 
motive josnice, pecuniare. Nunţiul nu era mulțumit să lo- 
cuiască în palatul arhiepiscopal împreună cu arhiepiscopul 
ospitalier, ci ceruse un palat pe seama lui exclusiv. Şi pentru 
că nu erau bani, se stoarse de la popor prin tot felul de mij- 
loace, obişnuite în Biserica Romei. Clericii care puteau 
aduna mai mult aveau promisiunea că vor fi distinşi. Astfel 
se cumpără pe seama nunțţiului un palat în Praga şi o vilă 
la Karlsbad, cu 5 milioane de coroane. Ambele au fost îm- 
podobite cu un lux care a scandalizat întreg poporul. Aces- 
tea în criza de azi. lar arhiepiscopul care nu a arătat prea 
mult zel „în vinderea de indulgenţe”, şi-a primit pedeapsa. 


„Mulţi dintre diecezani şi, nu printre ultimii, chiar cei 
mai fideli membri ai Bisericii se întrebară, cum e posibil 
ca un nunțiu să procedeze astfel cu un arhiepiscop”, 





* Telegraful Român, an LXXIX, nr. 89-90, 12 dec. 1931, p. 1. Semnat: D. 

scrie autorul articolului din Hochland. Şi adaugă: 


„În felul acesta se diminuează prestigiul funcţiei şi au- 
torității episcopilor şi Bisericii, cu atât mai mult când o ast- 
fel de faptă stă în legătură cu pretenţii lumeşti de lux în 
timpul celei mai mari crize [...]”. 


Iar „un preot romano-catolic” semnează în revista pro- 
testantă Die christliche Welt nr. 22, 1931, un articol care e de-a 
dreptul un strigăt disperat după ajutorul dumnezeiesc şi 
după rugăciunea tuturor creştinilor de orice confesiune, ca 
să mântuiască Dumnezeu catolicismul de Curia Romană, ca 
papa să devină liber de camarila intrigantă care terfeleşte 
tot ce-i sfânt şi drept, care menţine în teroare şi spaimă mul- 
țimea de ierarhi şi preoți ai Bisericii Romane. Ab omnibus 
Nuntiis Apostolicis (a Curia Romana) libera nos, Domine! strigă 
deznădăjduit autorul articolului. El se roagă împreună cu 
„mulți romano-catolici, care suferă şi cred” ca şi el, ca Dum- 
nezeu să scape Biserica Apuseană de „ierarhia lumească 
juris ecclesiastici” şi să fie condusă de episcopii puşi de 
Duhul Sfânt „în comunitatea frățească cu cel mai înalt frate al 
lor, cu papa”; „ca să nu mai poată depune un nunțiu apos- 
tolic niciun arhiepiscop, niciun episcop”. 


„Aerul ne-a devenit, spune, nouă, bunilor catolici, tot 
mai nesuferit, aici, în cuprinsul Bisericii Romane. Prin câte 
legi suntem împiedicaţi noi preoții romano-catolici de la 
o pastoraţie vie. Nouă ne este gura închisă, dacă nu ne aco- 
modăm spiritului din Roma. De aceea ne putem striga 
numai anonim durerea. [...] Eu, ca toţi bunii catolici, cred 
în papa, dar el trebuie eliberat de spiritul lumii; abia de 
mai există vreun alt Scaun Apostolic care să fi fost atât de 
învăluit şi de stricat de ce-i lumesc, cum a fost şi este şi azi 
Scaunul Apostolic din Roma.” 

Iată lucruri despre care Unirea nu scrie, pentru că e mai 
catolică decât Hochland, şi pentru că e prea atentă la ce se 
petrece la noi, ca să mai simtă pecinginile ce ies pe trupul 
catolicismului, ca manifestări ale unei boli, devenită cronică. 

Căci dacă le-ar simţi, i-ar fi ruşine să ne mai arate cu  ; A 

nul 


.... 


degetul la cea mai mică greşeală. Şi totuşi, ar fi vremea să 

se dezmorţțească şi sensibilitatea sa, încurajată de pilda fra- 

ților săi din altă parte, şi să vibreze puţin la umilirile pe care 

trebuie să le sufere ierarhii uniați de la nunțiul papal, ierarhi | 9 3 2 
azi doar cu numele, căci în realitate nu sunt decât nişte biete 

slugi care tremură de ce-o fi gândind nunțiul. 


| 


| 

































































An nou! 


Am încheiat încă un ciclu de 365 de zile. În sufletul nos- 
tru, în viaţa lumii, şi-a filtrat substanța de emoții, de idei şi 
de fapte un alt ciclu multimilenar de clipe. 

Analiza noastră fugitivă nu găseşte într-un an trecut 
decât un număr de zile. Dar sub imperiul obişnuinței şi al 
unui instinct metafizic, cu toţii atribuim unui an şi o altă 
unitate decât aceea a unei sume, fie ea de zile sau de ano- 
timpuri, de evenimente economice sau de capitole bugetare. 
Un an este pentru toți o ființă, născând succesiv din stră- 
fundurile realităţii, sortit să reveleze lumii noi aspecte ale 
acelei realități, să deschidă noi drumuri pentru ființele ce-i 
succed, asemănătoare lui. Un an nu este numai suma mo- 
mentelor trăite de omenire în răstimpul unei rotații a pă- 
mântului în jurul soarelui, în compoziţia lui nu intră numai 
elemente sufleteşti şi fizice, ci el vine cu o anume conforma- 
ție, plin de anumite intenţii de dincolo de lumea văzută şi 
simțită; intenţii care au un rol precumpănitor la extragerea 
şi formularea în evenimente, a materialului fizic şi sufletesc 
din lume. E ceva într-un an care depăşeşte empiricul: un an este 
plămădit din metafizic şi fizic, din eternitate şi vremelnicie. 


* Telegraful Român, an LXXX, nr. 1-2, 1 ian. 1932, p. 1. Semnat: Diorates. 

De aici fiorul cu care aşteptăm anul nou. Oare cu ce in- 
tenţii se apropie de noi noul sol al veşniciei? Ce plenipotență 
a primit de la Stăpânul anilor? Ce mişcări va răscoli în sânul 
lumii empirice, cum le va coordona şi în ce direcţie va trasa 
liniile anilor viitori? Anul trecut, continuând pe cel anterior, 
a răscolit şi mai mult antitezele în viaţa economică şi spiri- 
tuală, intensificând dureros criza materială şi morală. Va 
continua anul care vine pe aceeaşi linie? Toţi dorim să nu 
fie acesta cazul. 

Dar, dacă totuşi acesta va fi, noi, încrezători în înţelep- 
ciunea planurilor divine, vom căuta ca şi din aceste împre- 
jurări să scoatem maximum de folos duhovnicesc pentru 
obştea creştinească. 





Dovezi mai noi — „apostolia” iezuiţilor 
şi franciscanilor între români — 


Conducătorii greco-catolicilor români pretind că Bise- 
rica lor continuă a fi veritabilă instituţie naţională româ- 
nească şi fac pe indignaţii şi supăraţii de câte ori cineva 
îndrăzneşte a se îndoi de acest caracter mereu dezminţit 
prin atitudinea fruntaşilor acestei Biserici. 

Dovezi mai noi şi lămuritoare, despre felul şi chipul în 
care Biserica Greco-Catolică promovează scopuri opuse in- 
tereselor naționale româneşti, ni le serveşte tocmai foaia mi- 
tropoliei blăjene, în numărul din urmă (din 19 decembrie 
1931), unde, într-un moment de sinceritate, mărturiseşte: 


„Mai nou, conducătorii Bisericii Greco-Catolice [...] au 
adoptat în Biserica lor şi Congregația Părinților Asumpţionişti, 
[...] iar în ultimul timp, în cadrele Bisericii Răsăritene unite 
cu Roma, pe părinții iezuiți şi pe părinții Ordinului Franciscan”. 


Delicios de tot! Când state mari şi puternice au făcut 
atât de dureroase experienţe cu admiterea iezuiţilor în mij- 
locul paşnicilor cetăţeni, încât la urmă guvernele s-au simțit 
îndemnate să expulzeze primejdiosul ordin călugăresc, iată 


* Telegraful Român, an LXXX, nr. 3-4, 9 ian. 1932, p. 3. Nesemnat. 

că „părinţii iezuiți”, rău compromişi chiar în țări catolice, 
sunt primiţi şi ocrotiți în țara noastră ortodoxă prin interme- 
diul conducătorilor Bisericii Greco-Catolice Române! 

Alta. Din coloanele aceluiaşi ziar, şi în legătură cu „pă- 
rinții” celuilalt ordin călugăresc, al franciscanilor, alți dez- 
mierdaţi porniţi în câmp de „apostolat”, aflăm că totul se 
face pentru a Li se asigura durata în mult răbdătorul pământ 
al României întregite. Mărturisirea confraților de la Blaj este 
adorabilă în indiscreţia sa şi merită s-o reproducem: 


„S-a făcut (aşa se spune în Unirea) cum s-a putut, înlătu- 
rând dificultățile ce se opuneau, şi în 4 octombrie 1930 [...] s-a 
inaugurat un cuibuşor pentru formarea viitorilor preoți fran- 
ciscani de rit oriental. Nu s-a făcut nici cel mai mic zgomot, 
nici cel mai mic alai bătător la ochi, n-au ştiut decât cei în 
drept şi un cerc restrâns de binevoitori, atunci când s-a des- 
chis la Oradea Colegiul Serafic român-unit; [...] casa unde e in- 
stalat Colegiul, se datorează munificenței marelui bărbat al 
vremurilor, dr. Valeriu Traian Frențiu, Episcop de Oradea”. 


Noua misiune orientală a Romei papale se prezintă 
„umilă” ca început; dar influența „mântuitoare” a părinţilor 
călugări iezuiți şi franciscani este pe drum de a se răspândi 
când „mari bărbaţi ai vremurilor” vor contribui, desigur, cu 
munificențele, discrete şi mai pe față, pentru a putea opera, 
în țara „schismaticilor”, cât mai concret, cum ar zice patro- 
nul acelor „părinţi”, ziarul Unirea. 

Şi astfel, problema se clarifică (dacă mai trebuie): 

Biserica Greco-Catolică Română, în completă dependență 
de scopurile politice ale scaunului papal, formează un perma- 
nent pericol pentru nou alcătuitul stat românesc, ceea ce o 
ştiu toți înțelegătorii purtători de răspundere pentru viitorul 
acestui stat. 






Cu şi mai multă râvnă! 


E un fapt ce nu se mai poate constata, că pe întinsul ogo- 
rului de suflete lucrătorii tocmiţi de Stăpânul lui mişună mai 
vioi în anii din urmă, desțelenindu-l cu râvnă şi încredin- 
țându-i sămânţa tot mai din belşug. Astăzi mai sunt puţini 
preoți care să nu propovăduiască în fiecare duminică sau 
sărbătoare, iar numărul celor ce caută prilejuri cât mai dese 
şi forme cât mai potrivite de a trezi şi încălzi viaţa religioasă 
a păstoriților creşte cu fiecare zi. Cred că nu păcătuiesc prin 
exces de optimism afirmând că vremea care vine ne apropie 
tot mai mult de tipul ideal de preot, care este, în toate mo- 
mentele conştiente ale vieţii lui, preot, adică învățător trimis 
de Dumnezeu, slujitor al tainelor lui Dumnezeu şi conducător 
al vieţii sufleteşti, reprezentând pe Dumnezeu. Am impresia, 
continuu verificată de observație, că în sufletul preotului de 
azi, conştiinţa de preot, conştiinţa că el ţine în mijlocul oame- 
nilor locul lui Hristos, mijlocitorul între Dumnezeu şi lume, 
tinde să devină o stare permanentă, alungând, e drept, cu 
multă luptă şi zbucium, conştiinţa de om obişnuit, fără obli- 
gaţii speciale şi cu toate libertăţile de sens peiorativ. 





* Telegraful Român, an LXXX, nr. 5-6, 16 ian. 1932, pp. 1-2. Semnat: 
Dr. D. Stăniloae. 

Procesul acesta e întețit cu multe din sugestiile vieții de 
după război, iar cele mai importante sunt propaganda ne- 
obosită a agenţilor sectari şi o sete după cuvântul dumne- 
zeiesc, cum nu a mai existat de multă vreme, păşind alături 
cu însălbăticirea relaţiilor dintre oameni şi cu înstrăinarea 
de Biserică şi de bunele deprinderi de dinainte de război; 
într-un cuvânt, perspectiva sumbră pentru preot de a vedea 
mărindu-se golul în jurul său, unii credincioşi nefiind satis- 
făcuţi în setea lor religioasă, alții neavând înțelegere pentru 
valorile religioase. lar ca un corolar al acestora, tot mai scă- 
zuta atenţie din partea clasei intelectuale şi a conducătorilor 
Statului, care socotesc că preoțimea nu constituie o categorie 
„esenţială”, adică indispensabilă în viaţa națiunii. 

Toate acestea, şi mai ales subțierea salariilor până la de- 
rizoria sumă de 1 500 de lei lunar, care nu mai e decât un 
simbol de salarii, ar fi descurajat oricare altă categorie de 
slujbaşi într-atât, încât s-ar fi cufundat cu totul în somno- 
lența deznădejdii, când nu şi-ar fi putut găsi alte ocupaţii. 
In preoțime însă, aceste împrejurări împovărătoare au în- 
viorat gustul de luptă, şi-au înzecit puterile de rezistenţă, 
aducându-i aminte de Harul dumnezeiesc ce lucrează prin 
ea şi de misiunea ei de a fi continuu jertfă de curăţire a 
lumii. Căci nimic altceva nu poate fortifica atât de mult în- 
căpățânarea de a nădăjdui în Domnul şi de a crede în ros- 
turile jertfei tale (şi implicit de a birui în Domnul) decât 
evidenţa că la oameni nu mai e nicio nădejde şi că nu mai 
poți afla la ei nicio înțelegere. 


„Îţi este de ajuns harul Meu, căci puterea Mea se desăvâr- 
şeşte în slăbiciune” (2 Corinteni 12, 9). 

Consideraţiile acestea nu ne pot însă dispensa, desigur, 
de noi şi noi îndemnări reciproce. Cei care sunt mai avansați 
în lucrarea lor fac bine dacă împărtăşesc şi celorlalți învăță- 
turile şi sugestiile dobândite, înaintând ei înşişi mai departe 
în noile orizonturi ce se deschid muncii lor. Şi împărtăşirea 
aceasta se poate face în conferințele preoțeşti, dar şi în foaia 
aceasta, care poate deveni şi mai mult o arhivă documentară 
şi un izvor de inspirație pentru lucrarea pastorală. lată de 
pildă comunicarea părintelui protopop Stoicanea despre 
„Şezătorile biblice”, organizate de sfinţia sa, care sunt sigur 
că va servi multor preoți drept îndemn de imitație, deşi ar 
fi de dorit ca aceste şezători să nu fie nici ca titlu, nici ca pro- 
gram, numai biblice, ci în general religioase. 

Şezători din acestea se țin de altfel în multe locuri cu 
Ostaşii Domnului. Activitatea ce se desfăşoară bunăoară în 
Sibiu la aceste şezători e deosebit de apreciabilă. Cu toate 
acestea, sunt recomandabile şezătorile generale, pentru că 
toți credincioşii sunt chemaţi să asculte cât mai des cuvântul 
dumnezeiesc şi să cultive virtuțile creştineşti. Ostaşii se de- 
osebesc doar prin aceea că iau asupra lor îndatorirea de a fi 
mai intransigenţi în împlinirea datoriilor față de Biserică, 
formând prin aceasta o gardă de onoare în jurul Bisericii şi 
un aluat bun în obştea credincioşilor. 

Dar asupra cultivării ostaşilor în sensul acesta şi asupra 
raporturilor lor cu preotul pe de-o parte şi cu ceilalți credin- 
cioşi pe de alta, ar fi de clarificat multe lucruri. Şi cu sigu- 
ranță că aceste clarificări ar împrăştia neînțelegerile cu care 
întâmpină mulți această mişcare în Biserica românească. 

O atenţie cu mult mai serioasă ar trebui dată Societății 
„Sfântul Gheorghe”. În destule locuri însă, ea nu înseamnă 
decât o încadrare în formalitățile votului, comitetului şi a 

altor practici de societate, a petrecerilor şi a jocului flăcăilor 
şi fetelor. E şi aceasta ceva, pentru că în felul acesta se mai 
civilizează raporturile dintre tineri, deşi poate că ar trebui 
să ne atenuăm bucuria cu regretul că aceste practici au omo- 
rât unele din tradițiile aşa de frumoase ale acestor raporturi. 
Dar Societatea nu a fost întemeiată numai de dragul intro- 
ducerii acestor practici ale sufragiului universal. Preotul, 
care e în fruntea ei, trebuie să caute să amestece în toate ma- 
nifestările tineretului o notă religioasă, inspirându-se în pri- 
vința aceasta din tradiţiile satului nostru care, toate, de orice 
natură ar fi, au în ele amestecată Biserica, pe Dumnezeu, pe 
preot, pe sfinţi etc. Aşteptăm şi în chestiunea aceasta comu- 
nicări şi sugestii din experiența preoţilor activi şi buni ob- 
servatori. În orice caz, trebuie să ne ferim să absorbim toate 
celelalte aspecte şi preocupări ale vieţii flăcăilor în aspectul 
pur religios. O asemenea exagerare şi un asemenea exclusi- 
vism (propriu sectelor), pe lângă faptul că trădează o con- 
damnabilă neînțelegere pentru formele de viață ale 
neamului şi atentează la spiritul lui, mai prezintă şi perico- 
lul că naşte cealaltă exagerare, mai curând ori mai târziu. 
Dar pe lângă aceste forme publice de propovăduire, nu 
trebuie neglijate nici prilejurile particulare. Mai mult, poți 
lucra asupra inimii omului în convorbiri particulare, când se 
stabilesc legături directe între suflete, când simţi că între tine 
şi omul cu care vorbeşti se stabileşte o prietenie care-l va face 
să te înţeleagă mai bine ca şi când te ascultă din public. Nu 
e vorba ca tot momentul în care convii cu oameni să-l umpli 
întreg numai cu povestiri şi explicaţii religioase. Aceasta nici 
nu se poate, având şi tu alte trebuinţe, dar nici nu poate duce 
la bune rezultate, ci în convorbirea liberă să introduci în mod 
neartificial şi un episod religios. Sunt, desigur, momente 


TELEGRAFUL ROMÂN - 1932 207 


deosebit de potrivite pentru convorbirea şi povestirea reli- 
gioasă, de exemplu în casa bolnavilor, când nu sunt prea 
greu bolnavi; acolo, de obicei, de câte ori merge preotul e 
lume mai multă; de asemenea ori de câte ori se abate peste 
o casă un eveniment deosebit de bucurie sau de durere. 

Nu trebuie neglijați nici copiii. Se cuvine ca preotul să 
restabilească, acolo unde a dispărut vechea prietenie între el 
şi copii, ca aceştia de câte ori îl văd să se apropie cu bucurie 
de el şi să-i sărute mâna. De câte ori nu poți aduna într-o 
plimbare prin sat trei-patru copii pe care să-i duci acasă cu 
tine, să le arăţi vreun joc, să-i înveţi vreo deprindere bună, 
vreun cântec religios, să le povesteşti ceva religios! Aici poate 
fi de mare folos preoteasa, iar copiii preotului să nu trăiască 
în izolare față de ceilalți copii din sat. 

În general, idealul spre care trebuie să tindă fiecare 
preot este: să fie în toate momentele vieții sale preot; ori de 
slujeşte în biserică, ori de călătoreşte cu cineva, ori de lu- 
crează la ceva împreună cu alții. Niciodată să nu-l pără- 
sească această conştiinţă. E singurul mijloc care îi aduce şi 
stima şi dragostea oamenilor, dar şi răsplata dumnezeiască. 




















































































Două cărţi preţioase” 


|. Sfântul Macarie Egipteanul, Omilii duhovniceşti, tra- 
ducere din greceşte de preotul Cicerone Iordăchescu, Chişi- 
nău, 1931. Puţine cărţi s-au bucurat în trecutul 
creştinismului de atâta vază şi de atâţia cititori, ca această 
carte, care prin munca profesorului de la Chişinău devine 
astăzi accesibilă şi cititorului român. Ea, împreună cu încă 
două-trei, stau la începutul curentului mistic care s-a conti- 
nuat mai ales în lumea monahală, necurmat până în zilele 
noastre. Noţiunile şi imaginile din ea s-au încetățenit defi- 
nitiv în experienţa, în cugetarea şi în limbajul cercurilor care 
s-au putut apropia mai mult de ceea ce constituie miezul 
creştinismului răsăritean. Nu este o carte de speculație teo- 
logică asupra unor dogme privite în sine: nu se ocupă nici 
cu raportul celor trei Persoane din Sfânta Treime, nici cu 
unirea ipostatică, nici cu natura Tainelor. Şi totuşi, întreg sis- 
temul învățăturilor creştine îl vei întâlni în ea, însă actuali- 
zat în experiențe sufleteşti. Harul şi lucrarea lui în om, 
starea omului dinainte de cădere şi după îndreptare, viața 
lui după învierea cea de apoi, nu mai sunt în această carte 


* Telegraful Român, an LXXX, nr. 5-6, 16 ian. 1932, pp. 4-5. Semnat: 
Dr. D. Stăniloae. 

teze obiectiv-externe, de care luăm cunoştinţă intelectual şi 
din care mintea noastră se chinuie să înlăture contrazicerile, 
ci toate sunt un unic proces sufletesc surprins de lumina in- 
trospecţiei în diferitele lui faze. Un proces sufletesc care 
urcă, dacă ştii să-l alimentezi, până la treptele de sus ale stă- 
rilor mistic-extatice, în care sufletul câştigă desăvârşita li- 
nişte, cufundat în lumina dumnezeiască. 

Şi toate acestea sunt descrise numai în imagini şi com- 
paraţii istorice sau din natură şi într-un stil uşor, popular 
chiar. E adevărat că în originalul grecesc frazele sunt enorm 
de lungi şi foarte nerotunjite. Traducătorul român însă (şi 
aceasta e un merit) a ştiut să le împartă, să le rotunjească, ră- 
mânând totuşi deplin ataşat sensului frazelor greceşti şi 
dându-ne chiar o traducere cum nu se poate mai literală a 
cuvintelor. Cartea aceasta, oferind într-o formă atât de acce- 
sibilă experienţe şi cugetări atât de adânci şi de permanent 
sufleteşti, este o carte necesară în primul rând pentru fiecare 
preot. Este un ferment de bogată viață religioasă şi un tezaur 
de motive şi chiar de pasaje pentru predici. O carte din care 
trebuie să guşti mereu câte puţin, ca din Sfânta Scriptură. 


II. Contribuţii la revizuirea Liturghierului român. Prosco- 
midia. Liturghia Sfântului loan Gură de Aur. Studiu şi text de 
preotul Petre Vintilescu, Bucureşti, Tipografia Cărţilor Bise- 
riceşti, 1931. E puţină vreme de când apariţia broşurii TÂl- 
cuirea Sfintei Liturghii, a părintelui dr. N. Terchilă, a 
provocat oarecare discuţie în jurul unor acte rituale de la 
Utrenie şi Liturghie. Mi se pare că discuţia s-a înfundat fără 
niciun rezultat, rămânând doar speranţa că rezultatele vor 
fi aduse de broşura Despărțământului preoţesc de la Braşov. 
lată că între timp apare o carte care dă răspunsuri la între- 

bările părintelui protopop Stoicanea şi va face să întârzie, 
cred, apariția broşurii de la Braşov. Pentru că studiul pă- 
rintelui profesor Vintilescu pune problema cu mult mai 
larg şi operează cu un material documentar cu mult mai 
vast decât s-a obişnuit până acum la noi în asemenea che- 
stiuni. Părintele Vintilescu pune problema revizuirii şi uni- 
ficării pas cu pas atât a îndrumărilor tipiconale din 
Liturghier, din punct de vedere al cuprinsului şi al limbii 
lor, cât şi a limbii rugăciunilor şi ecteniilor liturgice. Şi 
aceasta, folosind vreo 46 de Liturghiere greceşti, slavone şi 
româneşti. Propunerile sfinţiei sale în privinţa instrucțiu- 
nilor tipiconale sunt aproape toate juste, având în vedere 
când le face fie consimțământul majorităţii Liturghierelor 
greceşti şi româneşti, fie praxa generală liturgică, neînscrisă 
până acum în vreun Liturghier, fie, în sfârşit, sensul respec- 
tivului moment liturgic. În privința aceasta sunt deosebit 
de interesante consideraţiile introductive asupra unor 
chestiuni cum sunt: mirida pentru îngeri, mirida pentru ctitori, 
Troparul Ceasului al 3-lea cu stihurile respective, intercalat 
în cursul marii rugăciuni euharistice, pomenirile din timpul 
Axionului etc.! Desigur că asupra multora din propunerile 
părintelui Vintilescu s-ar mai putea discuta. Dar în primul 
rând trebuie observat că sfinţia sa nu se prezintă în ipostaza 
de inovator, ci în aceea de conservator, sau mai bine zis de 


! În treacăt fie zis, întrebarea părintelui protopop Stoicanea despre 
timpul căditului la citirea Apostolului, va găsi răspunsul că niciun Liturghier 
nu porunceşte acest cădit înainte de citirea Apostolului sau în vreme ce 
se cântă Aliluia, pp. 35-36. De acord este şi Liturghierul nostru (Sibiu, 
1902) care de altfel nu determină în care din aceste două momente ultime 
se va cădi, p. 80. 

restaurator al îndrumărilor tipiconale; iar în al doilea rând, 
că cel care va vrea să discute în jurul acestor chestiuni tre- 
buie s-o facă pe baza unui tot atât de bogat, sau şi mai bogat 
material documentar. În general, studiul acesta e important 
pentru toți preoții şi teologii, pentru că îndeamnă la medi- 
tație asupra ritualului liturgic şi deschide largi perspective 
de studiu şi de gândire. De aceea, această carte nu trebuie 
să lipsească din casa niciunui preot. 

Nu tot atât de conservator se arată părintele Vintilescu 
în propunerile de revizuire a limbii liturgice. Din motivul 
acesta, dar şi din acela că pentru ridicarea de obiecții pe 
acest tărâm nu se mai cere colaționarea unui material vast, 
ci numai puţină greacă şi puţin simţ de-al limbii bisericeşti, 
aici poate să-şi spună cuvântul lume mai multă. E drept că 
multe dintre corecturile părintelui Vintilescu sunt şi aici 
juste, pentru că, pe lângă faptul că traduc mai fidel cuvintele 
echivalente greceşti, se încorporează perfect în spiritul lim- 
bii bisericeşti, fără a produce impresia de împestrițare cu 
neologisme. Aşa este de exemplu: „har şi dar” în loc de „dar 
şi milă”, „harul şi milostivirea” în loc de „darul şi îndurările”, 
„preoțime şi diaconime” în loc de „preoție şi diaconie” (pentru 
ceata de persoane) etc. Multe din aceste corecturi nu sunt 
propriu-zis inovaţii, ci le întâlnim în unele Liturghiere ca in- 
troduse deja, mai ales în cel de la Bucureşti, anul 1887 şi cel 
de la Sibiu, anul 1902 (deşi pe acesta din urmă autorul uită 
aproape sistematic să-l amintească în note, ca având deja 
expresiile pe care le propune sfinţia sa). Aşa sunt de exem- 
plu: „datorita închinăciune” în loc de „datornica închină- 
ciune” (v.105 - s.79), „cuvioşie” în loc de „cuviință” (v.105 - 
s.79), „rugăciune stăruitoare” în loc de „rugăciune cu osârdie” 
(v.110 - s.82) etc. 

Ştiinţa sa propune însă şi corecturi dintre care unele nu-mi 
par tocmai potrivite, fie pentru că nu redau exact sensul cu- 
vântului grecesc, fie pentru că nu se încadrează perfect în 
spiritul limbii bisericeşti, fie pentru că sunt de prisos, expre- 
siile vechi fiind destul de bune. Astfel, nu e tocmai potrivit 
cuvântul „cuget” din rugăciunea de dinainte de Evanghelie, 
ca echivalent al cuvântului grec „dianota”; expresia întreagă 
sună: „ochii cugetului”; eu propun „ochii minții” ca fiind mai 
potrivită în context şi ca sens al cuvântului grecesc. Se ştie 
că în româneşte termenul „cuget” are mai mult înțelesul de 
„conştiinţă morală” (v.107 - s.80). Nu înţeleg, apoi, de ce 
părintele Vintilescu susține să înlocuim cuvântul „Atotţiitor” 
cu „Atotstăpânitor” în toate locurile unde textul grecesc are 
„Pantocrator? Doar cuvântul acesta grecesc înseamnă 
„Atotţiitor”, şi apoi e atât de obişnuită urechea noastră cu 
termenul „Atotţiitor”. În orice caz, corectura e cel puţin de 
prisos. Mai potrivit este, apoi, „evlavie” (s.73) decât „bună 
cucernicie” cum propune v.98, pentru cuvântul grecesc 
„eulabeia” . Cu totul neromâneşte sună expresia „pentru bună 
întocmirea aerului” în loc de „pentru bună liniştea văzduhului”, 
chiar dacă redă mai fidel grecescul „eucrasia”. Noi înţelegem 
perfect ce vrea să zică „bună liniştea văzduhului” şi uzul bi- 
sericesc al expresiei i-a dat o nuanţă care depăşeşte înțelesul 
pur astronomic al expresiei „bună întocmirea aerului”. De prisos 
este înlocuirea expresiei „ca să ne izbăvim noi de tot necazul” 
cu „ca să fim noi izbăviţi de tot necazul”. Mai potrivită este 
expresia „4 făcut fără prihană calea mea” (s.56) decât cea pe 
care o adoptă v.77 „a pus neprihănită calea mea”. Cred că ar fi 
fost mai bine ca părintele Vintilescu să evite pretutindeni 
cuvântul „conştiinţă“, care e un neologism, şi să prefere cu- 
vântul „cuget” (v.115, 140). De prisos ne pare schimbarea lui: 


arma «re 

„Cu pace” cu traducerea „în pace”; de asemenea, schimbarea 
lui „apără, miluieşte şi ne păzeşte” cu „apără-ne, miluieşte-ne şi 
ne păzeşte”. Justă e înlocuirea expresiei „plinirea bisericii Tale 
păzeşte-o” cu „biserica Ta păzeşte-o întreagă”; aici, într-adevăr, 
expresia veche nu se mai înţelege. 

Mă opresc aici cu observaţiile mele. Ca să fiu complet, 
ar trebui să mă extind încă mult. Din cele de mai sus se 
poate vedea cât de vastă şi cât de delicată, în acelaşi timp, e 
problema revizuirii Liturghierului. Pentru familiarizarea cu 
datele acestei probleme, cartea aceasta e de dorit să ajungă 
în mâna tuturor. 



















































































Apărătorii „Statusului catolic” ardelean" 


S-a găsit (ce nu se găseşte în binecuvântata noastră țară) 
un deputat român în Cameră, pe deasupra față bisericească, 
profesor la o academie teologică greco-catolică, părintele de 
oarecare celebritate, Dumitru Man, care s-a hotărât să ia apă- 
rarea Statusului catolic împotriva intereselor obşteşti ale țării 
şi ale Statului Român de astăzi. 

Preotul Man face declaraţii în ziarul Keleti Ujsag, care, 
alături de alte gazete ungureşti, în mare parte necatolice, des- 
făşoară nepedepsit cea mai învederată agitație şovinistă, 
afectând că susține „drepturi bisericeşti”, spre a putea cu atât 
mai ales înfățişa organele statului nostru ca mari duşmani 
ai libertății minorităţilor. 

Să ascultăm declaraţiile părintelui Man: 


„Pe scurt, zice sfinţia sa, averea Statusului este a Bisericii. 
Punerea în discuţie a acestei probleme, respectiv a dreptu- 
lui de proprietate, este egală cu o totală răsturnare pe trei 
sute de ani retroactiv a sistemului de drept de proprietate. 
Căci dacă luăm ca bază faptul că averea Statusului a fost 
cândva a statului, am putea să punem în discuţie şi proprie- 
tățile Bisericilor Uniată şi Ortodoxă, căci şi-ale acestora provin 





* Telegraful Român, an LXXX, nr. 7-8, 23 ian. 1932, pp. 1-2. Nesemnat. 

îndeosebi din donaţii regale. (Donaţii pentru eparhiile 
greco-catolice, dar nicidecum pentru cele ortodoxe. Red.) 
Starea juridică a chestiunii este, prin urmare, că statul 
nu are niciun drept de amestec în afacerile Statusului, şi 
dacă totuşi guvernul găseşte o bază juridică, pe acest temei 
ar trebui să confişte nu numai averea Statusului (catolic), 
ci şi pe cea a Bisericii Ortodoxe. Căci ambele Biserici, cu 
puţine deosebiri de formă, au aceeaşi organizare.” 


Câte afirmaţii, tot atâtea mistificări! 

Problema Statusului catolic din Ardeal este lămurită, din 
perspectivă istorică şi juridică, prin lucrările publicate de 
un distins şi muncitor profesor universitar de la Cluj. 

Astăzi, pe temeiul acestor lucrări, se ştie că: 


+ Statusul catolic unguresc din Ardeal deţine, fără 
îndreptățire legală, o avere formată din diferite fundaţii pu- 
blice, venitul cărora este folosit şi pentru întreținerea aşeză- 
mintelor romano-catolice puse în serviciul idealului politic 
unguresc; 

+ nici foştii regi ai Ungariei, nici guvernele, nici parla- 
mentele lor n-au recunoscut Statusul catolic ardelean, ci l-au 
tolerat, în mod provizoriu, statornicind că Statusul catolic 
este numai uzufructuarul, nu proprietarul averilor asupra 
cărora s-a înstăpânit; 

+ patronul acestor averi nu era deloc Vaticanul, ci Regele; 
Vaticanul de altfel n-a aprobat organizarea Statusului, căci 
pretinsa lui „autonomie” s-a metamorfozat astăzi în altceva, 
care e mult mai mult decât autonomie; dovadă despre 
aceasta ne slujeşte faptul că instituţia se află acum sub con- 
ducerea supremă a episcopului romano-catolic de la Alba-lulia; 
Regele ţării este înlăturat de la patronatul avut; cu atât mai 

vârtos sunt daţi la o parte alți reprezentanți ai statului; dacă-i 
vorba despre „statul în stat”, el are să „admire” fără contro- 
lul care ar putea fi şi supărător [...]. 


lată ce fel de instituţii, despre care se constată că încalcă 
drepturile statului, sunt luate în apărare de oamenii Blajului 
(alături de presa şovinistă maghiară) împotriva tuturor in- 
tereselor româneşti! 

Să vedem dacă guvernul va avea energia de a lua în apă- 
rare interesele statului. Ori vor avea efect decoraţiile papale. 

De problema „statului în stat” ne vom mai ocupa. 





Catolicismul: mască şi unealtă 
a iredenţei maghiare” 


Cartea profesorului Onisifor Ghibu: Statul romano-catolic 
ardeleani!, apărută la sfârşitul anului trecut, ca referat al unei 
comisii instituite de Ministerul Instrucțiunii şi al Cultelor 
pentru cercetarea problemei în chestiune, a produs o vâlvă 
generală. Bazat pe un bogat material istoric, Domnia Sa 
confirmă din nou rezultatele la care ajunsese în studiile an- 
terioare privitor la aceeaşi chestiune: Statul romano-catolic 
ardelean nu a avut niciodată o existenţă legală, nici în era 
maghiară şi cu atât mai puţin în cea română. El a rămas (de 
pe la 1848) mereu într-o fază de constituire, neajungând să-şi 
dea un statut pe care să i-l aprobe ministerul. Numai prin 
subterfugii şi fraude a pus mâna (la 1873) pe averile care 
înainte erau în grija unei comisii din sânul guvernului ar- 
delean. Dintr-un motiv sau altul, statul ungar tolera acest 
provizorat tulbure, dar şi-a spus în diferite rânduri cuvân- 


* Telegraful Român, an LXXX, nr. 9-10, 30 ian. 1932, pp. 1-2. Semnat: 
Dr. D. Stăniloae. 

1 Onisifor GHIBU, Un anahronism şi o sfidare: Statul romano-catolic ar- 
delean. Studiu istoric-juridic, însoțit de concluziile Comisiunii istorico-juridice 
privitoare la desființarea Statului catolic, Cluj, 1931, XXX + 466p; cf. Pr. Mircea 


A 


PĂCURARIU, „Ghibu Onisifor”, în: Dicţionarul Teologilor Români, p. 201 (n. ed.). 

tul, că aceste averi sunt proprietate de stat şi statul catolic 
nici după ce se va constitui nu va căpăta alt drept decât să 
aibă oarecare cuvânt în administrarea de către guvern a 
acelor averi. 

Dar, dacă subterfugiile şi fraudele statului romano-ca- 
tolic şi-au avut în Monarhia Austro-Ungară o frână în vigi- 
lența organelor conducătoare de stat, care aminteau în tot 
momentul statului catolic că n-au uitat că aceasta e o stare 
de provizorat şi care, chiar şi în această stare de provizorat, 
aveau grijă cu sfințenie să nu fie nesocotite drepturile de 
control ale Regelui ca patronul şi proprietarul averilor în 
chestiune, în statul român subterfugiile şi falsurile nu şi-au 
mai avut nicio limită. Acum statul romano-catolic se declară 
cu totul autonom, nemaiținând seama de dreptul de apro- 
bare şi de control al Regelui şi declarându-se stăpân peste 
averile şi şcolile care sunt proprietatea statului succesor. 

Şovăielile, dibuirile şi lipsa de curaj a forurilor noastre 
conducătoare, pe de-o parte, îndrăzneala neruşinată, vicle- 
nia şi batjocura cu care am fost tratați ca stat de către con- 
ducătorii statului catolic, pe de alta, sunt dezvăluite în 
lumina documentelor, pas cu pas, de dl O. Ghibu. Propa- 
ganda antiromânească la Vatican, la Geneva, în şcolile mi- 
noritare, în organizaţiile tineretului, toată organizată de 
acest stat catolic, duşman de moarte al statului român, cu 
banii fundațiilor care sunt de drept ale statului român, e 
descrisă în toată proporția şi grozăvia ei. O vastă organiza- 
ție, cu fațadă catolică şi cu mulți membri îmbrăcați în uni- 
forma clericală-catolică, lucrează sistematic, tenace, cu ură 
nepotolită, în toate chipurile, chiar sub ochii noştri, împo- 
triva noastră. Şi acum concluziile fireşti ale cărții: statul 
acesta romano-catolic neexistând legal, nu e nevoie de o 

desființare a lui, ci pur şi simplu de o interzicere de a se mai 
manifesta. Statul român să-şi preia fără nicio formalitate 
procesuală averile şi şcolile uzurpate de numita pseudo-or- 
ganizațţie. Bunurile acelea să fie afectate în parte, după na- 
tura lor, de o comisie de specialişti ai Bisericii Catolice, 
Universităţii din Cluj şi statului român. În special Universi- 
tatea din Cluj trebuie să-şi primească biserica ce i-a aparți- 
nut, ocupată acum de Piarişti şi Fondul de studii. 

Trebuie să remarcăm, ca pe un fapt vrednic de laudă, 
că aceste concluzii au fost iscălite şi de cei doi membri 
greco-catolici ai comisiei, instituită de Ministerul Instrucțiu- 
nii şi Cultelor, de domnii profesori universitari Victor 
Onişor şi Alexandru Borzea, care au intervenit în repetate 
rânduri pentru soluționarea în acest sens a problemei sta- 
tului romano-catolic. Din cartea dlui Ghibu se vede că şi alți 
bărbaţi de seamă greco-catolici sunt alături cu toată suflarea 
românească în această chestiune; aşa domnii Victor Bianu, 
Eugen şi Emil Haţegan, Romul Boilă etc. Întreaga studen- 
țime, greco-catolică chiar, cere alături de toată studenţimea 
clujeană ceea ce se cere în această carte. 

Întrebarea este acum: oare va avea guvernul actual 
energia necesară să sfârşească cu acest stat în stat? Tare ne 
este teamă că puterile oculte care au silit guvernele trecute 
la atâtea grave abdicări când cu Legea cultelor şi a Concorda- 
tului, ba chiar în chestiunea statului catolic, au şi intrat în 
acţiuni puse în mişcare de conducătorii ungari catolici. 
DI Laurenţiu Oana, senatorul de Năsăud, şi dânsul greco- 
catolic, e în măsură să denunțe într-un număr recent al zia- 
rului Universul presiunea începută de Vatican asupra 
guvernului, în sensul ca acesta să consimtă a face din 
această problemă, de pură gestiune administrativă, o afa- 

cere diplomatică. Domnia Sa se întreabă, ce alt rost pot avea 
cele 3 decoraţii trimise chiar acum de papa dlui D. Ghica, 
dlui Argentoianu şi dlui Pangal, când este ştiut că cel puţin 
cei din urmă au convingeri şi credințe pentru care nu pot fi 
decoraţi chiar de papă. Cu siguranţă că dacă Vaticanul, 
adică ungurii din Ardeal prin Vatican, vor reuşi să mute 
chestiunea pe planul tratativelor diplomatice, statul catolic 
va câştiga un prestigiu pe care nu-l are: acela de personali- 
tate legală, cu drepturi, din care statul nostru nu poate decât 
cu mare oboseală să rupă vreo fărâmă. Vom face şi din acest 
prilej, de a ne valorifica drepturile noastre, un prilej de a le 
pierde şi de a ne umili. 

Dar pe papă, care susține totdeauna pe duşmanii 
noştri, care se interpune pentru fraudatori şi falsificatori, 
care se face apărătorul tuturor cauzelor nedrepte, cum îl de- 
nunţă chiar greco-catolicii, îl vor mai numi „părinte” aceşti 
sărmani fraţi ai noştri, ajunşi copiii maşteri ai celui ce-i 
străin de aspiraţiile lor? 

Nu ar fi momentul, lăsându-se purtați de căldura ce ne 
învăluie împreună pentru aceeaşi cauză, să-i trimită salutul 
de adio „scumpului părinte”, lăsându-l să se îmbrăţişeze 
netulburat cu ungurii? 








Acţiunea noastră” 


În numărul trecut al acestei foi, s-a blamat aşa cum se 
cuvenea acțiunea Francmasoneriei împotriva Bisericii şi, cu 
deosebire, îndrăzneaţa ei manifestare recentă din parlamen- 
tul românesc. De altfel cuvântul de protest al Bisericii îm- 
potriva apărării Francmasoneriei s-a rostit răspicat în 
Parlament prin rostul preoților Partenie şi Cosma. Şi desigur 
că protestul acesta se va repeta cu o putere tot mai mare în 
toate adunările forurilor conducătoare ale Bisericii. 

Nu va trebui însă să ne mulțumim numai cu atât, ci să 
purcedem la o acţiune concentrată de reducere a pericolului 
masonic. Va trebui să contribuim în cea mai importantă mă- 
sură ca „organismul statului, infectat de plaga masonică, să 
fie purificat”, cum spunea dl Nichifor Crainic în editorialul 
de duminica trecută al Calendarului. 

Pe ce căi am putea întreprinde acțiunea aceasta? 

Răspunsul nu poate fi decât acesta: printr-o mai mare 
apropiere a păturii noastre intelectuale de Biserică. Când 
vom fi realizat acest deziderat, atunci cheagul aceleiaşi con- 
cepții de viaţă şi al aceluiaşi ideal o va face să reacționeze 





* Telegraful Român, an LXXX, nr. 15-16, 20 febr. 1932, p. 1. Semnat: 
Diacon Dr. D. Stăniloae. 

solidar împotriva celor ce vor căuta să se introducă la pos- 
turile de comandă ale statului sprijiniți de puteri oculte. 
Căci desigur că mulți dintre membrii lojilor au ajuns acolo 
nu din convingerea că numai masoneria le oferă adevărul, 
nici din vreo înflăcărare pentru idealurile ei, ci numai siliţi 
de faptul că fără ajutorul lojilor nu pot ajunge şi nu se pot 
menţine în locuri de conducere ale vieții naționale. Dar când 
ar exista solidaritatea de care vorbim între intelectualii 
noştri, pe tema marilor principii de viață, atunci omul de 
merit nu ar mai fi nevoit să apeleze la sprijinul lojilor pentru 
a ajunge la locul ce i se cuvine, iar nechematul va şti că, ori- 
cât ar fi de sprijinit de asociaţiile oculte, va fi întâmpinat din 
partea conştiinţei solidare a păturii intelectuale cu un veto 
categoric. 

De altfel, chiar dacă n-ar exista pericolul acesta masonic, 
această tiranizare a unei ţări întregi de către o minoritate cu 
aspirații străine de cele ale neamului nostru, tot ar fi vremea 
să ne gândim mai cu dinadinsul la valorificarea elitei noastre 
spirituale în cadrul spiritualității bisericeşti. Căci numai prin 
această valorificare vom putea actualiza în toată strălucirea 
ei concepția de viață a creştinismului ortodox şi vom putea 
face din statul nostru un stat cu adevărat ortodox. Trebuie, 
în sfârşit, să scoatem din amorțeală acest prețios mădular al 
Bisericii care este pătura intelectuală, căci nădăjduim că în 
felul acesta şi acțiunea de înviorare şi de înălțare a religiozi- 
tății satelor va primi un considerabil ajutor. 

Lucrul acesta nu se va putea realiza integral atât de cu- 
rând; dar iarăşi trebuie să semnalăm, cu cea mai mare bu- 
curie, că el a început. Şi, ceea ce-i şi mai îmbucurător, a 
început spontan chiar din mijlocul unor categorii de inte- 
lectuali. Să amintim aici cercul de scriitori din jurul dlui 

Nichifor Crainic, care activează prin revista Gândirea şi prin 
ziarul Calendarul. Să amintim apoi, dacă nu dispoziția creş- 
tină a întregii studențimi, cel puţin Asociaţiile creştine studen- 
țeşti, în care se cultivă străduințele după o sinteză ortodoxă 
a intelectualului de azi. Cu siguranţă că mulți din membrii 
acestor asociaţii vor forma mâine ca intelectuali centre de 
prefacere în sens religios a vieții noastre publice şi nuclee 
în jurul cărora se va organiza acea solidaritate lăuntrică şi 
externă a intelectualilor noştri. 

Şi trebuie să mai semnalăm un lucru mult grăitor şi de 
natură să stea mărturie pentru compatibilitatea ce există 
între Ortodoxia noastră şi cultura progresată a omului de 
azi: pe când în catolicism mişcarea religioasă a tineretului a 
luat în mod fatal o direcţie străină de Biserică, aşa încât 
această mişcare a trebuit să fie sugrumată de forurile con- 
ducătoare ale Bisericii, iar tinerimea cuprinsă în cercurile 
nesuferite ale unor mişcări la comandă, la noi, mişcarea re- 
ligioasă a tineretului manifestă liber o dorinţă nețărmurită 
după Ortodoxia integrală. 

Misiunea noastră este aşadar aceea de a susține şi de a 
intensifica acest proces de întoarcere la Biserică. O parte 
dintre slujitorii Bisericii va avea să se pregătească în chip 
special pentru acţiunea între intelectuali. Deocamdată avem 
drept cadre în care se poate întreprinde această acțiune, în 
afară de asociaţiile tineretului studios, „Reuniunile de 
femei”. În şezători de caracter religios, care vor trebui înde- 
site cu deosebire în serile postului de Crăciun şi de Paşti, se 
vor putea ţine conferințe care să facă creştinismul simpatic 
mentalități timpului nostru. Poate că vom avea în curând 
şi asociaţii ortodoxe bărbăteşti. Cu deosebire aici vor trebui 
organizate conferinţe şi discuţii, în care să se adâncească 

ideile creştine despre lume şi viață, despre căile pe care 
s-ar putea face mai eficace influenţa creştină asupra socie- 
tății. Odată apucaţi pe calea aceasta, putem privi în viitor 
cu cele mai optimiste nădejdi. Acţiunile solidare în spirit 
creştinesc nu vor întârzia să se producă nici în conducerea 
statului, nici în raporturile intelectualilor cu pătura țără- 
nească, nici în problemele economice. 

Acţiunii distructive a asociaţiilor întunericului i se va 
opune cu succes acțiunea constructivă a luminii, încreză- 
toare în resursele ei infinite, ascunse în Dumnezeu. 


Catolicism ori naționalism?" 


Cu prilejul discutării la Senat a statului catolic arde- 
lean, di Nicolae Iorga a rostit o lungă cuvântare în care, pe 
lângă alte multe chestiuni atinse într-un fel ce nu-l vom ju- 
deca acum, a spus şi câteva lucruri despre catolicism şi Uni- 
aţie, direct contradictorii. 

Despre Biserica Catolică a spus dl lorga că „este o Bi- 
serică universală”; că „naționalism în ea nu se poate face; 
este contra principiilor acestei Biserici”. Bisericii Uniate îi 
cere însă dl lorga să fie „românească”, nu „greco-catolică”. 

Ceea ce a spus dl Iorga despre catolicism este prea ade- 
vărat. Internaționalismul lui, care tinde la reducerea speci- 
ficului naţional într-o masă uniformă universală şi care face 
dintr-un popor fie victimă, fie asupritor al altuia, totdeauna 
din motive de oportunitate, este ilustrat cu prisosinţă de in- 
terminabila serie de conflicte pe care le-a avut şi le are Bise- 
rica Catolică pe această temă în toate țările. O gravă alterare 
a spiritului evanghelic, realizată sub imperiul anumitor îm- 
prejurări istorice, a imprimat catolicismului o totală nepu- 
tință de a aprecia valoarea individului şi a națiunii, valoarea 


* Telegraful Român, an LXXX, nr. 27-28, 2 apr. 1932, p. 2. Semnat: 
Diorates. 

acestora nu prin posibilitatea de a le aduce la o formulă co- 
mună, ci în sine catolicismul extermină specificul particular 
atât în planul spiritual, cât şi în cel administrativ-bisericesc. 
Unitatea şi universalitatea în catolicism se realizează printr-o 
smulgere sau dizolvare, pe cât se poate face, a dispozițiilor 
şi însuşirilor psihice particulare şi prin plantarea unui fel de 
a fi comun, făurit odinioară la Roma dintr-un aliaj în care a 
intrat prea puţin creştinism. În vreme ce în Ortodoxie uni- 
tatea e concepută realist, ca una ce se realizează soborni- 
ceşte, ca o armonie în care vin să se topească acordurile pe 
care le stârneşte în inima fiecăruia atingerile harului divin, 
în catolicism nu există o conştiinţă a Bisericii, care să cola- 
boreze cu Duhul Sfânt în formularea şi clarificarea adevă- 
rurilor şi atitudinilor, ci totul se primeşte, se impune de la 
unul singur. Pe cât este de mult în catolicism o misiune 
esenţială religioasă înăbuşirea naționalului pentru realiza- 
rea universalului, tot pe atât este de mult în Ortodoxie o mi- 
siune esenţial religioasă cultivarea şi dezvoltarea la 
maximum, în sens moral şi ontologic, a tuturor dispozițiilor 
şi însuşirilor naționale. Ortodoxia este convinsă că serveşte 
mai mult lui Dumnezeu colaborând cu El la dezvoltarea de- 
plină a tuturor mugurilor puşi de El în creaţie. 

Deosebirea între catolicism şi Ortodoxie e considerabilă. 

Dar dacă aşa este catolicismul şi dacă dl lorga îşi dă 
seama de aceasta, cum mai poate cere Bisericii Uniate să fie 
„românească“? Din două una: fie avem aici o contradicţie, 
ceea ce nu e de crezut, fie dl Iorga cere Uniaţiei să înceteze 
de a mai fi catolică. 

Dilema aceasta este de altfel caracteristică fenomenului 
religios hibrid care este Uniaţia. Căci în vreme ce vrea să fie 
cât mai mult catolică, afirmă că este naţională. Or, este atât 

de greu să fii şi una şi alta, încât numai pe măsură ce sacri- 
fici din una, poți fi şi din alta. Cu cât vrei să fii mai catolic, 
cu atât eşti mai puţin fiu devotat al neamului tău şi vice- 
versa. Dilema este de altfel proprie tuturor catolicilor. Şi este 
ilustrată în tot catolicismul din trecut şi de azi. 

Aşa încât numai prin compromis le poţi împăca pe 
amândouă. Însă, cine nu se pretează la un astfel de compro- 
mis repudiază fie pe una, fie pe alta. 

















Facultate de teologie catolică în Bucureşti?” 


Consecvenţi în metoda uzitată de-a intra pe furiş, emi- 
sarii Vaticanului şi-au strecurat, când lumea era mai puţin 
prezentă şi mai puţin atentă, la ora 1 noaptea, un amenda- 
ment la legea învățământului universitar, pentru înființarea 
unei facultăți de teologie catolică în cadrul Universităţii din 
Bucureşti. La protestele de a doua zi, când s-a aflat fapta, 
d] Iorga a răspuns cu argumentul toleranţei şi cu pilda „co- 
legului său german” şi „a părintelui Coltor” care, nu numai 
că nu acţionează, ci au pe faţa lor toată bucuria pentru fa- 
cultatea catolică! Ba, alunecat pe panta bagatelizării sensi- 
bilităţii ortodoxe a acestui neam, de care i se vorbise, dl 
prim-ministru se arată chiar mândru că a mai înfăptuit o 
mare reformă, pe care n-a mai putut-o înfăptui nimeni în 
această biată ţară. 

Aceasta la Cameră. 

Căci a doua zi, răspunzând rectorului universității din 
Capitală, care protestase în numele Senatului universitar 
împotriva acestui amendament, dl prim-ministru nu mai 
ştie nimic că ar fi încuviinţat o astfel de facultate pe lângă 
Universitate: 





* Telegraful Român, an LXXX, nr. 31-32, 16 apr. 1932, p. 1. Nesemnat. 

„În ce priveşte o facultate catolică, ea există de fapt de 
multe decenii în Blaj. Am socotit numai că ea poate fi mu- 
tată într-un centru ca Bucureşti şi prin nimic n-am arătat că 
voiesc să fie legată de Universitate”. 


Dar să lăsăm acestea şi să-l întrebăm pe dl prim-minis- 
tru: ce motiv serios pledează pentru o facultate catolică pe 
lângă Universitatea din Bucureşti? Universitatea are misiu- 
nea să dezvolte energiile creatoare ale unui neam în toate 
diferitele ramuri ale vieţii. Spre aceasta în ea trebuie să do- 
mine un spirit care se identifică cu aspiraţiile, cu ființa, cu 
puterile specifice ale unui neam. Într-o universitate trebuie 
să domine şi să se manifeste pe planul înalt al concepției de 
viață însăşi națiunea. Cu ce poate contribui acum o facultate 
catolică la această misiune, când rostul ei precis este acela 
de a încerca o alterare a fiinţei noastre etnice, o deviere din 
drumul dictat de înaltele noastre destine? 

Sensibilitatea ortodoxă a acestui neam, de care vi s-a 
vorbit la Cameră şi Domniei Voastre, aţi bagatelizat-o, 
există, dle prim-ministru! Şi nu vă dorim s-ajungeţi să-i sim- 
ţiți toată intensitatea, în asemenea chestiuni. 

Literatura Religioasă Poporală” 


Poate că nimic nu e atât de determinant în formarea şi 
dezvoltarea spiritului unui popor ca literatura religioasă pe 
care o citeşte. E adevărat că şcoala primară varsă în popor 
multe cunoştinţe, dar, dată fiind vârsta fragedă a copiilor şi 
pozitivismul cunoştinţelor ce li se împărtăşeşte, acestea, 
când nu sunt înecate ulterior de noianul obiceiurilor satului, 
nu pot fi izvorul unei concepţii integrale despre viață. lar 
poporul, ca şi intelectualii, ba poate mai mult ca aceştia, tră- 
ieşte printr-o filosofie a vieţii care îi fixează atitudinea, mai 
mult sau mai puțin aceeaşi, față de toate împrejurările în 
care-l duce soarta. E adevărat iarăşi că astăzi se mai adaugă 
la factorii care pot contribui la cultivarea spiritului popular 
încă o sumedenie de ziare, de conferințe culturale şi de dis- 
cursuri demagogic-politice; dar, cu toate variatele cunoş- 
tințe şi îndemnuri ce curg în lumea satului prin acestea, 
totuşi, dacă nu se mărginesc la domeniul pur practic, ele 
mai mult strică decât folosesc. Efectul lor e dizolvant atât 
pe planul social, cât şi pe cel individual, date fiind deosebi- 
rile de vedere asupra unora şi aceloraşi lucruri, pasiunile, 





* Telegraful Român, an LXXX, nr. 33-34, 23 apr. 1932, pp. 3-4. Semnat: 
Diacon Dr. D. Stăniloae. 

nu totdeauna nobile, de care se leagă toată această acțiune 
de a atrage satul pe o parte sau pe alta. 

Numai Biserica este aceea care e în stare, precum a fost 
şi până acum, să formeze şi să întreţină o concepţie de viață 
în popor, cu rost unificator, atât în viaţa individului cât şi a 
naţiunii. Pentru că, în primul rând, doar Biserica are ca temă 
principală şi exclusivă chiar, propovăduirea ultimelor ade- 
văruri despre rostul lumii şi al omului, iar în al doilea rând, 
fiindcă e aceeaşi în tot cuprinsul ţării şi propagă aceleaşi 
adevăruri, după aceleaşi metode. Unitatea spirituală a ne- 
amului şi ancorarea lui într-o concepție înaltă despre viață 
sunt lucruri ce stau şi cad deodată cu Biserica. 

Iar un mijloc foarte important prin care cultivă Biserica 
sufletul poporului e cartea pe care o pune în mâna credin- 
ciosului. Predicile sunt importante şi ele când s-ar înşira 
după un plan mai dinainte stabilit, ca să poată fi explicate 
toate învățăturile creştine, însă dându-i-se fiecăruia extensia 
ce-i revine în raport cu celelalte. Dar nu numai că aceasta 
nu se face, dar chiar predicile singulare sunt de obicei im- 
provizaţii fără un cuprins substanţial şi bine ordonat ca să 
poată fi uşor ținute minte lucrurile ce se spun. 

Mai putem adăuga că oricum ar fi predica, prin faptul 
că e cuvânt vorbit şi nu scris, învățăturile din ea nu se 
aşază atât de durabil şi de clar în sufletul credinciosului. 
Valoarea ei, apreciabilă din punct de vedere emotiv, poate 
fi tot atât de apreciabilă şi pentru minte numai când ascul- 
tătorul e familiarizat cu tema generală a întregii învățături 
bisericeşti. 

Dar cartea rămâne în casă. Şi omul o citeşte pe îndelete. 
Şi cum are destul de puţine cărți, ţine minte aproape pe de 
rost pe fiecare. Ba, de multe ori, când nu are ce face şi ne- 

având prea multe, le reciteşte. lar gândurile lui se într-ari- 
pează clădind printre rânduri lumi întregi. Dacă a citit-o o 
dată tata, o citeşte altă dată copilul, a treia oară mama. Şi 
fiecare nouă citire prinde în plasa ideilor din carte întreaga 
casă. Citirea cărţii într-o casă din sat e o împreună-citire, o 
citire sobornicească. Copilul întreabă pe mamă de cutare 
gând ce-i vine când citeşte, iar mama îşi aduce aminte cu 
această ocazie de tot cuprinsul cărții şi i se desfăşoară în 
minte. Mai ales iarna, zile întregi casa stă sub zodia unei 
cărți. Dar nu numai casa e atrasă în plasa unei cărți, ci ea 
suflă ca vântul şi pe afară. Copiii spun prietenilor de cartea 
lor frumoasă şi de lucrurile din ea. Plugarii nu vorbesc 
numai de ogoare, de vite şi de târguri, ci, dacă merg mai 
mult pe un drum, vine vorba domol şi la gânduri despre 
lume, despre viaţă. Unul spune altuia ce a auzit de la cutare 
om învăţat, ce a citit, şi adaugă: „aşa o fi, că şi mie mi s-a 
părut tot aşa”. 

Ce cărți vom pune însă în mâna plugarului? Iată o în- 
trebare care trebuie privită cu toată seriozitatea de condu- 
cerea bisericească. Toate cărțile destinate poporului trebuie 
supuse unei examinări din partea autorităţii bisericeşti. 
Nimic mai primejdios decât insuficienţa grijii de acest lucru. 

De două lucruri trebuie să ne călăuzim la alegerea căr- 
ților pentru popor: întâi, prin ele să transpire duhul Biseri- 
cii noastre; al doilea, cuprinsul lor moral-religios să fie 
concretizat dacă nu întreg în povestiri, apoi desigur cea mai 
mare parte. 

Duhul Bisericii noastre transpiră prin toate acele cărți, 
prin care se perindă ca într-un panoptic toată lumea ideilor 
noastre creştine: Dumnezeu, lisus Hristos, Maica Domnu- 
lui, Tainele, Apostolii, sfinţii, icoanele, minunea, virtutea 

smereniei, lupta cu păcatul, dragostea pentru toți oamenii, 
fie ei cât de păcătoşi. Lumea aceasta este atât de organic 
una, încât nu e povestire religioasă tradițională din care să 
lipsească o cât de mică parte din ea. 

Sunt lipsite de duhul Bisericii noastre cărțile care tră- 
dează nu dispreţ, dar măcar indiferenţă față de vreunul din 
elementele concepției ortodoxe. Cu atât mai mult trebuie să 
ne ferim să facem sistem dintr-un astfel de uz. Din conştiinţa 
religioasă a poporului se poate şterge în felul acesta, treptat, 
venerația față de ceea ce nu i se mai vorbeşte. Şi aceasta 
aduce cu sine transformarea radicală a mentalității religioase 
a poporului şi apoi opoziţia conştientă față de aceste adevă- 
ruri. Sunt lipsite de duhul Bisericii cărțile certărețe, care în- 
tărâtă la sfadă cu ceilalți oameni, sau exaltă mândria că eşti 
mai bun ca alţii şi dorinţa de a fi afişat. Cred că în toată lite- 
ratura religioasă a noastră din trecut nimic nu s-a scos mai 
mult la iveală ca măreția smereniei: toți sfinții, toți pustnicii 
sunt zugrăviți ca oameni ce tremurau în fiecare moment la 
gândul că sunt păcătoşi, că sunt mai prejos chiar decât pă- 
cătoşii notorii, că aşteaptă cu frică şi cu cutremur înfricoşă- 
toarea judecată a lui Hristos; când fac un bine, îl fac pe ascuns, 
când îi lauzi, te ocolesc. Smerenia e nota dominantă a litera- 
turii care a format admirabilul caracter al poporului nostru; 
în ea strălucesc concentrate şi topite toate virtuțile, care sunt 
în realitate virtuți, şi nu numai în aparenţă. Nimic nu e mai 
blamat în aceste cărți ca aroganţa sau fățărnicia. Într-adevăr, 
inspirați de Dumnezeu au fost scriitorii aceia care au reuşit 
să dea atâta puritate şi înălțime morală cărților lor. 

În al doilea rând, învățăturile religios-morale trebuie 
concretizate în figuri personale şi încadrate în povestiri. 
Doar toți ştim că plugarul îşi exprimă gândul, plastici- 

zându-l într-o povestire şi învață mai uşor din povestire. O 
descriere abstractă a gândurilor el nu obişnuieşte şi nici nu 
i se pare cu tâlc o astfel de descriere. Tot ce-i mai înalt ex- 
primă în povestire şi găseşte în povestire. Numai despre lu- 
crurile pozitive şi numai când se ceartă nu apelează la 
povestire. De aceea, orice carte religioasă dacă nu e măcar 
intercalată cu povestiri nu e atât de potrivită, pentru moti- 
vul că nu se alege omul cu ceva clar şi nu o ţine minte uşor. 

Astăzi se împrăştie mai mult o literatură religioasă de 
comentarii, în care nu prea găsim din elementele lumii de 
idei, care fac podoaba concepției bisericeşti. Tot orizontul e 
prea exclusiv acoperit de Biblie, încât nu mai vezi nimic în 
dosul ei; nu mai vezi lumea la care ea e doar una din că- 
lăuze; nu mai vezi Biblia spirituală, lumea de care vorbeşte, 
ci Biblia carte, Biblia cuvânt. 

De aceea, ne bucurăm că putem saluta o nouă carte de 
învățătură bisericească pentru popor. E a doua carte a prof. 
dr. N. Terchilă, Tâlcuirea Sfintelor Taine. Împreună cu Tâlcui- 
rea Sfintei Liturghii şi, cum ar fi bine, cu o Tâlcuire a credinței 
ortodoxe, ar constitui o treime ce nu ar trebui să lipsească din 
casa niciunui credincios. Ne trebuie credincioşi luminați, 
care să cunoască şi să fie convinşi de frumusețea şi de ade- 
vărul învăţăturii bisericeşti. Numai aşa pot rezista sectelor, 
care sunt mult ajutate în propaganda lor de ignoranţa cre- 
dincioşilor. 


Pelerinaj la mânăstirea brâncovenească” 


Favorizaţi de o strălucită zi de primăvară, pelerinii de 
la Sâmbăta de Sus au trăit o zi neuitată. 

Soborul slujitorilor, în frunte cu Înaltpreasfințitul Mi- 
tropolit Nicolae şi cu Preasfinţitul Episcop-vicar Vasile, a fost 
alcătuit din 32 de preoţi, printre care părinţii protopopi: din 
Avrig, Făgăraş, Braşov, Bran şi consilierii mitropolitani şi 
arhiepiscopali. Alți 25 de preoţi pelerini s-au rugat îm- 
preună cu publicul închinător, deoarece la altarul improvi- 
zat înaintea mânăstirii nu mai era loc pentru toți preoții. 
Numărul închinătorilor, sosiți până la momentul hirotoniei 
întru preot a profesorului 1. Vinţan, trecuse de patru mii, şi 
alți închinători, peste o mie, au mai sosit pe jos şi cu căruțe 
pe la sfințirea apei şi la slujirea Sfântului Maslu. 

Pentru predică s-a pregătit o tribună ridicată, de unde 
glasul arhipăstorului domina miile de ascultători. Subiectul 
predicii arhiereşti a fost semnificația Învierii Domnului, cu re- 
ferire la viaţa individului, a familiei, a societăţii din zilele 
de azi şi cu împletirea măiastră a istoriei naţionale. 

Anunţând onoraţii cititori că se pregăteşte o broşură de 
propagandă despre acest prim pelerinaj arhidiecezan la 


* Telegraful Român, an LXXX, nr. 38-39, 14 mai 1932, pp. 1-2. Semnat: TS. 

Sâmbăta de Sus, ne mărginim de această dată să arătăm sem- 
nificaţia şi valoarea acestui măreț act religios. 

Mai întâi e de remarcat fericita dispoziție sufletească în 
rândurile tuturor pelerinilor, de a primi şi fructifica Duhul 
Paştilor, care transformă iarna sufletelor într-o primăvară 
plină de bucurie duhovnicească. Prezenţa tainică a Mântui- 
torului Înviat aprinde luminile sufletelor şi sădeşte în inimi 
o bucurie spontană, capabilă de cele mai înalte potențialități 
de regenerare religioasă. 

Această fericită dispoziție sufletească a închinătorilor s-a 
produs pe urma întâlnirii: a închinătorilor de la oraş cu în- 
chinătorii de la ţară în jurul venerabilului nostru arhipăstor. 
E profunda solidaritate sufletească între sat şi oraş în jurul 
vetrei sufleteşti a legii strămoşeşti, care e cea mai nobilă 
moştenire a trecutului, secretul tuturor biruințelor noastre 
din trecut şi condiţia principală a succeselor în lupta vieții 
de azi şi din viitor. Această solidaritate sufletească trebuie 
cultivată şi manifestată în vreme cu prilej, şi e o mângâiere 
pentru toți că Sfânta Biserică strămoşească creează aceste 
prilejuri de manifestare a solidarității sufleteşti. 

Dar şi motive de ordin psihologic religios au contribuit 
la statornicirea Duhului Paştilor. Sufletul omenesc prin ru- 
găciune îşi redobândeşte elanul mistic creator. 

Precum ochiul sănătos se desfată de lumină, tot astfel ru- 
găciunea aprinde flacăra, care pâlpâie înlăuntrul nostru şi-i 
dă tărie, radiază lumină şi căldură în sufletul propriu, care se 
transmite ca o undă nevăzută de la închinător la închinător. 

Şi privind codrii seculari din jurul mânăstirii, pare că-ți 
spun: cum se îmbrăţişează arborii codrilor cu milioanele de 
braţe ale ramurilor şi se apără când vijeliile urlă şi se zbu- 
ciumă, iar codrii se leagănă, dar nu se prăbuşesc, tot astfel 

valurile nevoilor strâng laolaltă sufletele în rugăciune şi în- 
fruntă primejdiile şi loviturile sorții. 

Orice rugăciune rostită din adâncul sufletului este o ră- 
dăcină nouă a pomului vieții omeneşti. De aceea, nu în zadar 
se spune în Scriptură că omul cel mai puternic e cel ce se 
roagă, pentru care rugăciunea este elementul de respirație şi 
de primenire sufletească. În actul rugăciunii e dezvelirea su- 
fletului şi exercițiul lui în prezența lui Dumnezeu. Cererile, 
dorinţele şi năzuinţele răsar în rugăciune şi înfloresc sufletul. 

Cea mai statornică şi supremă dorinţă a credinciosului 
trebuie să fie mântuirea sufletului. lar aceasta se obține la 
picioarele Mântuitorului, în supunere de bună voie, întor- 
cându-se în corabia de mântuire a Bisericii Lui şi supu- 
nându-ne disciplinei ei. 

A fi creştin nu e lucru uşor şi, mai ales, nu e uşor azi, 
când atâtea ape ale corupţiei inundă viața omenească. 

Duhul Sfânt renaşte pe individ, dar acțiunea lui e or- 
ganică, colectivă. 

Semnificația anuală a pelerinajului ne va trezi conştiinţa 
că în marea familie a lui Hristos pe pământ trebuie să întărim 
zidul de apărare în jurul sufletului obştesc şi sămânţa bunu- 
rilor eterne, ca să nu o copleşească buruienile corupției. 

Pelerinajul eparhial e chemat să înalțe ochii sufletelor 
către luminile veşnice din înălțime, ca strălucirea lor să nu 
se şteargă din noi de-a lungul coborâşului şi suişului vieții 
de toate zilele. 

Din acest pelerinaj întrevedem posibilități admirabile 
de a dobândi un nou factor religios de educație morală şi 
de regenerare. 

Toţi închinătorii s-au împărtăşit de la mânăstire cu în- 
altă satisfacţie şi cu mană sufletească regeneratoare. 










































































Problema bisericească orientală” 


Das kirliche Ostproblem der Genenwart, Ein Vortag von 
dr. Hans Koch, Privatdocent fur Kirchen geschichte in Wien, 
Wichern-Verlag, Berlin-Spandau (1931), p. 28. 

Docent al Facultăţii Teologice Evanghelice a Universi- 
tății din Viena, dr. Hans Koch a ţinut conferința aceasta, des- 
pre problema bisericească orientală, în august 1930, într-o 
şedinţă a comitetului Uniunii internaționale pentru misiune 
internă, în Uppsala (Suedia). În anul următor, 1931, confe- 
rința a apărut în prima ediţie şi în formă amplificată ca a 
treia broşură a Centralei apologetice din Germania. 

În trei capitole, autorul precizează problema orientală: 
în primul capitol şi în prima linie, ca o cauză aparținătoare 
Bisericii Ortodoxe; în al doilea capitol, ca o grijă destul de 
gravă pentru Biserica Romei; şi în sfârşit, în al treilea capitol, 
ca o temă împovărătoare pentru protestantism. 

Expunerile, scurte şi cuprinzătoare (întemeiate pe un 
vast material de izvoare germane, franceze, engleze), se pot 
citi cu interes de toți doritorii de-a cunoaşte mai dinadins 
problema orientală în raport cu: Biserica Ortodoxă, cu Bise- 





* Telegraful Român, an LXXX, nr. 38-39, 14 mai 1932, pp. 3-4. Semnat: 
Redacția. 

rica Romano-Catolică şi cu cea Protestantă, toate acestea în 
legătură cu stările actuale din Rusia. 

Reţinem, de astă-dată, în rezumat, pentru cititorii 
noştri, expunerile din al doilea capitol, problema orientală şi 
Biserica Romei: 

Catolicismul roman poartă în Rusia o luptă defensivă 
şi ofensivă, în năzuinţa fierbinte de a recâştiga „pierdutele 
Biserici ale Orientului”, în trecutul depărtat ca şi astăzi, în 
scop de a pregăti drumurile ce duc la uniune cu Vaticanul. 

Pe cât de unitar este scopul urmărit de Curia Romană, 
pe atât de variate au fost până acum drumurile alese întru 
atingerea lui. Abia în veacul trecut se arată o pregătire sis- 
tematică, înrâurită apoi prin evenimentele marelui război 
din veacul nostru şi prin dezmembrarea Bisericii slave ră- 
săritene în timpul revoluţiei. Problema orientală se iveşte 
astfel pentru Biserica Romei ca o posibilitate de-a redobândi 
Bisericile slave din Răsărit şi prin aceasta de-a realiza, par- 
țial cel puţin, vechiul plan al uniunii. 


1. Măsurile pregătitoare spre înfăptuirea acestui plan 
gigantic sunt învederate, şi le găsesc întâi în crearea unui 
corespunzător aparat al Romei papale. Aparţin aparatului: 

a. Aşa-numita Congregatio pro ecclesia orientali, înteme- 
iată de Benedict al XV-lea! în 1 mai 1917 în locul aşa-zisei 
Sectio pro negotiis ritus orientalis de la 1862, care făcuse parte 
din congregatio de propaganda fide. Preşedinţia congregației 
noi a luat-o asupra sa însuşi Benedict al XV-lea, în vreme ce 





1 Ales la 3 sept. 1914, cardinalul Giacomo della Chiesa avea să pri- 
mească majoritatea voturilor în conclav devenind Papa Benedict al XV- 
lea între 1914-1922 (n. ed.). 

congregaţiile celelalte, unsprezece la număr, sunt conduse, 
în afară de două, din partea cardinalilor. 

b. Pontificium institutum orientalium studiorum, întemeiat 
în 15 oct. 1917 ca înaltă şcoală, cu sediul în Roma, pentru 
viitori misionari în mijlocul Bisericilor Orientale. Se învață, 
începând cu anul 1918, înainte de toate Dogmatică comparată 
(cu două catedre), Patrologia orientală, Liturghii, Drept biseri- 
cesc, Istorie bisericească, Arheologie, precum şi Limbi şi culturi 
orientale. Institutul stă, de la 1922, în administraţia exclusivă 
a Ordinului iezuiţilor şi publică, de la Paştile din 1923, o serie 
de scrieri ştiinţifice, Orientalia christiana, în mai multe limbi, 
cu lucrări remarcabile din domeniul Dogmaticii comparate, 
Cunoaşterea confesiunilor şi Istoria bisericească. Enciclica lui 
Pius al XI-lea, Rerum orientalium, din 8 sept. 1928 cere epis- 
copilor să trimită la Roma aspiranţi potriviți pentru misio- 
narism şi să înființeze la facultăţile teologice catedre de 
teologie orientală, cum se şi găsesc la Paris, Lille, Londra şi 
Louvain (Belgia). 

c. Pregătirea viitoarei misiuni orientale prin ordinele călu- 
găreşti ale Romei. Aceste ordine au înființat, tocmai în anii 
din urmă, ramuri speciale cu „ritul unit oriental”, în 1924- 
1926 câte un convent oriental de benedictini în Belgia şi 
Olanda, o descălecare de benedictine în Anglia (adăugăm 
că nici Ardealul nostru n-a fost scutit de asemenea atenţie 
din partea Vaticanului. Red.). 

d. Întruniri pentru uniune. Se ţin cu ocazia congreselor eu- 
haristice, care au o secţie „pentru studiul credinţei, al istoriei 
şi riturilor Bisericilor orientale cu deosebită considerare a 
Euharistiei”, sau se convoacă din caz în caz congrese, ca în 
1924 la Laibach, sau în 1926 la Viena, „pentru examinarea 
problemei reunirii Bisericilor Răsăritene cu Biserica Catolică”. 

Metoda de procedare: chestiunile delicate dogmatice şi 
politice nu sunt rezolvate direct din partea Curiei Romane, 
ci prin mijlocire binevoitoare. 

Curia Romană declarase încă din 1669 că: „deosebirea 
de rituri este deplin compatibilă cu unitatea credinţei”; însă 
declaraţia făcută n-a fost pusă în practică, ba în anul 1775 
s-a vorbit despre „stârpirea învățăturilor rătăcite, în care au 
putut să cadă orientalii”, ceea ce a contribuit fireşte la spo- 
rirea străvechii neîncrederi a celor de la Răsărit. 

Această neîncredere avea să fie înlăturată prin înnoite 
declaraţii: 


„Noi dorim reconcilierea şi unirea cu Biserica”, 


scrie Leon al XIII-lea în 20 iunie 1894 în enciclica sa 
către disidenţii Orientului, 


„noi dorim o uniune deplină şi completă; dar uniunea 
aceasta nu înseamnă decât concordanţă între dogme: nu 
mai încape îndoială, că nici noi, nici urmaşii noştri, nu 
vom desființa nici privilegiile patriarhilor voştri, nici da- 
tinile religioase ale fiecărei biserici [...]”. 


Dintr-un anumit punct de vedere, Pius al XI-lea merge 
şi mai departe, când recunoaşte: 


„[...] noi trebuie să ne lepădăm de concepţiile noastre 
false dobândite în cursul veacurilor cu raport la credința 
şi instituţiile Bisericilor Orientale [...]”. 


După teoreticele declaraţii, în curând au urmat făptuiri 
practice: mai întâi o îndulcire în terminologie, când orien- 
talii nu mai sunt numiţi „schismatici”, „eretici” sau „necre- 

dincioşi”, ci, îndeosebi de la Benedict al XV-lea încoace, in- 
tenționat poartă numirea de orientales separati, filii alieni, sau 
simplu orthodoxi. Paralel înaintează accentuarea întețită a 
interesului Romei pentru liturghia orientală: Pius al X-lea? 
a destinat în Roma două biserici pentru ritul răsăritean şi a 
început să împartă, în mod demonstrativ, binecuvântările 
sale papale şi în limba grecească. Punct culminant, în 
această practică, îl formează împrejurarea că, din prilejul 
aniversării de 16 veacuri a consiliului niceean, în 15 nov. 
1925, la Roma, Pius al XI-lea în mod oficial a participat activ 
la Sfânta Cuminecătură după ritul oriental. 


2. După toate aceste scoateri la iveală, se naşte fireşte 
întrebarea: cât face rezultatul acestor măsuri? 

Tocmai deosebit de mare nu pare să fie; înşişi apologeții 
cei mai romantici ai uniunii cu Roma nu cunosc decât cel 
mult convertiri izolate de-ale emigranților ruşi, sau de-ale in- 
divizilor localnici. Cauzele acestei precauțţii ortodoxe se ex- 
plică nu numai prin neîncrederea istorică şi împovărările 
multe ale trecutului, ci şi prin unele noi greşeli ale Romei, atât 
pe terenul Bisericilor „unite” cu Roma, cât şi pe terenul aprig 
al politicii. Căci, pe lângă toată „părinteasca” sa ocrotire pen- 
tru liturghie şi rit, Curia Romană n-a putut evita o ciocnire 
în teritoriile unde practica poporului este îndeosebi sensibilă. 

Aşa, în teritoriul uniaţilor din Ucraina, în dieceza Lem- 
berg, contrar textului precis al pactului de uniune de la 
1596, căsătoria preoților este pe încetul înlăturată, iar la ru- 


? Papa Pius al X-lea, în persoana fostului patriarh al Veneţiei, Giu- 
seppe Sarto, a condus Biserica Catolică între anii 1903-1914, care l-a şi 
sanctificat puțin mai târziu (n. ed.). 

garea de ajutor a comunelor amenințate se răspunde cu pre- 
textul straşnic că celibatul nu este cerut direct din partea 
Curiei, ci din partea episcopilor localnici (crescuţi la Roma). 

Străşnicii asemănătoare conţine un alt mijloc, ce stă la 
dispoziția Romei pentru uniunea sa politică în Europa Ră- 
săritului: Concordatele. Ca trei bastioane, la porţile Rusiei se 
înalță contractele încheiate de Curie cu Letonia (1922), cu 
Polonia (1925) şi cu Lituania (1927) — (al patrulea bastion, 
acesta nu la porţile, ci înlăuntrul României s-a ridicat tot în 
1927. Red.); s-au creat două arhiepiscopii noi (în Riga şi 
Kovao). Dar noile speranţe răsăritene ale amicilor uniunii 
sunt supuse la grea probă prin felul deosebit în care sunt 
tratate episcopatele romano-catolice şi cele uniate în Polo- 
nia. Episcopii catolici de aici au început în 1929 o acţiune de 
„revendicare“ cu privire la nu mai puţin de 724 de parohii 
ortodoxe, biserici şi capele, cerând pe cale judecătorească 
exproprierea lor spre a fi atribuite administraţiei romano- 
catolice. Aceasta ar fi o măsură care ne aduce aminte de 
edictul restituţiei în Germania de la anul 1629 şi care dintr- 
o lovitură ar răpi a treia parte din posesiunile Bisericii 
Ortodoxe autocefale a Poloniei. 

În acest chip se îngrijeşte în parte însăşi Biserica Romei 
ca planurile sale de uniune să nu se înfăptuiască prea de- 
vreme. Situaţia actuală a lucrurilor n-a descris-o nimeni mai 
nimerit decât cunoscutul filosof al religiei Serghei Bulgakov, 
în răspunsul său de la Paris, în 25 iul. 1924, către al patrulea 
convent de uniune la Velehrad, când spunea că în numele 
actualilor teologi emigranţi respinge orice gând de uniune 
indicând ca piedici principale, în calea reunirii Bisericilor 
despărțite, dogma despre infailibilitatea papei, precum şi 
prozelitismul plin de râvnă al Romei. 

De asemenea, congresul uniunii din 1926, la Viena, s-a 
mărginit la constatarea că uniunea bisericească „este posi- 
bilă, dar nu este probabilă”, iar teologul catolic de la Breslau, 
E. Haase, a accentuat atunci, întocmai ca Soloviov mai târziu: 


„Adevărata unire a Bisericilor nu se poate realiza cu 
mijloace omeneşti, ea se poate îndeplini numai prin pro- 
vidența divină în forma unei minuni. Credem şi ştim că 
această minunată unire adevărată a tuturor creştinilor, 
într-o turmă cu un păstor, va urma cu adevărat la sfârşitul 
vremurilor”. 


Natural, pentru planurile Curiei toate aceste conside- 
raţii sceptice sunt numai apariții trecătoare; Roma papală 
lucrează şi va lucra mai departe. 

În orice caz , drumul spre Vatican al ruşilor nu este atât 
de bătătorit pe cât vrea să-l prezinte astăzi monitorul de pe 
Târnave al „uniaţilor” noştri. 





E momentul faptei” 


Valul mizeriei urcă înfricoşat, înmulțindu-şi victimele 
zi de zi chiar şi printre clasele sociale care se socoteau mai 
în afară de pericol. Salariaţi ai statului şi profesionişti liberi, 
muncitori şi comercianți, cu frumoase venituri acum câtva 
timp, se văd în tot mai mare primejdie de a nu mai avea 
pâine pentru ei şi pentru copii. 

Fără îndoială că nădejdea nu ne părăseşte niciun moment. 
Dimpotrivă, cu cât ne înfundăm mai adânc în impasul econo- 
mic-financiar de azi, cu atât se conturează mai mult soluţiile de 
ieşire din el, şi ne obişnuim cu ideea de a lua hotărârile cele mai 
radicale. Afară de aceasta, dacă nu ar începe încă criza de azi, 
ci ar începe să se domolească, ea ar fi rămas fără efect în ordinea 
morală a lumii. Şi ni se pare că e evident pentru cei mai mulți 
că actuala criză nu se lasă stinsă decât printr-o mai morală aşe- 
zare a lucrurilor, a raporturilor dintre oameni, că e instrumentul 
aspru al lui Dumnezeu de a înnoi viața lumii, deschizându-i şi 
mai largi şi mai frumoase perspective de progres. 

lată conversia agricolă! Ce este dacă nu o fărâmă, desigur 
imperfectă, din soluţiile de viitor din ordinea viitoare, o so- 





* Telegraful Român, an LXXX, nr. 42-43, 28 mai 1932, pp. 1-2. Semnat: 
Dr. D. Stăniloae. 

luţie care s-a născut din convingerea tuturor că prăbuşirea 
unei categorii sociale atrage prăbuşirea şi a celorlalte, o so- 
luţie care traduce prin necesitate în faptă ideea de dreptate 
şi de dragoste dintre oameni. Ce înseamnă silința tuturor 
țărilor de a îngriji de şomerii lor, decât aceeaşi convingere 
că nenorocirea unuia atrage cu sine şi nenorocirea celorlalți 
şi că liniştea şi bunăstarea nu se pot întemeia în viitor decât 
pe nivelarea prea marilor diferenţe ce există în starea mate- 
rială de la om la om, pe graba de a nu lăsa aproapele să 
ajungă la sapă de lemn. Astăzi se proclamă falimentul libe- 
ralismului şi se inaugurează o tot mai radicală economie di- 
rijată de societate. Nu e aici convingerea că a lăsa pe unul 
să adune aurul lumii, iar pe altul să crape de foame în- 
seamnă a-l aduce şi pe cel cu aurul în situaţia celui muritor 
de foame? Niciodată nu s-a manifestat atât de eclatant în 
conştiinţa lumii faptul că soarta tuturor ne este una, că bi- 
nele şi răul nu e bine şi rău individual, ci pentru toți. 

Să explice teoreticienii ştiinţelor economice şi politice 
cum vor criza actuală. Pentru noi e mult grăitor faptul că de 
unde în trecut inegalitățile sociale nu tulburau prea mult fe- 
ricirea bogaţilor şi ordinea lumii, azi sunt împinşi toți, fără 
voia lor, de o forţă uriaşă, în solidaritatea cu cei năpăstuiți. 
A apelat Dumnezeu destul la bunăvoința noastră, să avem 
grijă de aproapele, să nu asurzim la banchetul pe care nu-l 
întrerupem niciun moment; azi ne sileşte. Mărire înțelep- 
ciunii şi hotărârii Lui! 

Aceasta fiind ordinea spre care vrând-nevrând trebuie 
să meargă lumea, noi nu avem decât să ne bucurăm că îm- 
părăţia lui Dumnezeu face un mare pas înainte printre oa- 
meni. Dar nu putem sta pasivi la acest proces. Mai ales că, 
până la ieşirea din greutăţile de azi, ameninţă să cadă pradă 

mizeriei multe victime. Cuvântul nostru să țintească azi mai 
mult ca oricând trezirea faptei de ajutor. Predica noastră şi 
sfatul nostru, exemplul şi sforțările noastre să fie conside- 
rate lucru nedeplin atât timp cât nu am reuşit să deschidem 
o inimă şi o mână pentru a salva un om. Fiecare din slujitorii 
altarului să-şi pună la contribuţie toată ingeniozitatea şi tot 
zelul pentru a găsi o cale de a face pe cel care are, să dea şi 
celui ce nu are. În parohii sunt oameni pioşi care la apelul 
insistent al preotului, pot aduce la altar darul lor, care să fie 
împărțit la alții. Preotul trebuie să devină azi mai mult ca 
oricând nu numai un transmiţător al harului de sus, ci şi un 
transmițător de binefaceri de la enoriaş la enoriaş. În felul 
acesta încălzim şi sufletul celui ce dă, şi al celui ce primeşte. 
În felul acesta Biserica poate juca rolul cel mai activ în uşu- 
rarea durerilor de azi şi în pregătirea sufletelor pentru tre- 
cerea în ordinea socială viitoare, care e singura ieşire din 
criză. Azi nu mai poate fi nimeni „chimval răsunător”. 

La pogorârea Duhului Sfânt” 


Sărbătoarea Rusaliilor e legată de amintirea pogorârii 
Duhului Sfânt peste lumea de pe pământ. Ea e desăvârşirea 
Crăciunului şi a Paştilor, a Naşterii şi a Învierii Domnului 
nostru lisus Hristos. Dar mai mult decât Paştile, Rusaliile 
sunt sărbătoarea unui eveniment continuu: a prezenţei per- 
manente a Duhului Sfânt în lume şi a revărsării darurilor 
Sale peste tot cel ce vrea să le primească. Rusaliile sunt mo- 
mentul în care conştiinţa noastră trebuie să-şi dea seama pe 
deplin de realitatea continuă a acestui fapt, să se umple în- 
treagă de el. 

De multe ori e adus omul în situaţia să vadă că singur 
nu poate face nimic; că tot ce se realizează măreț pe pământ 
se realizează cu puteri mari, adânci, neomeneşti; că în mo- 
mentele când omul sau omenirea se simte lăsat singur, 
aleargă înfrigurat şi tot mai disperat după soluţii din ex- 
tremă în extremă, îşi stoarce tot mai încruntat creierul, şi cu 
toate acestea nu iese nimic mai bun; dimpotrivă, priveşti în- 
spăimântat cum te aşteaptă la orizontul apropiat dezastrul. 
E cazul timpului nostru acesta. 





* Telegraful Român, an LXXX, nr. 47-48, 18 iun. 1932, p. 1. Nesemnat. 

Dar Dumnezeu nu ne va lăsa. Căci convinşi sunt acum 
toți că numai El mai poate ajuta; că scăparea e o minune, şi 
minuni numai Dumnezeu poate face. 

Duhul Sfânt, Mângâietorul, Cel care rămâne cu noi în 
veci, nu va întârzia până la sfârşit să mângâie omenirea cu 
ajutorul şi cu inspiraţiile Sale. Dar oamenii trebuie să-şi ciu- 
lească urechea la şoaptele Lui, care, la începutul adevăratei 
vieți a omului, sunt abia perceptibile. Să continue să caute 
soluţii cu mintea, dar printre aceste căutări să se roage la 
Dumnezeu cu putere, cu căldură, cu nădejde. Şi atunci cu 
siguranţă soluțiile vor fi găsite, iar febra disperării şi a ne- 
încrederii se va vindeca. 

















Despre viitorul sinod ecumenic” 


În Cuvântul din 23 mai se pledează pentru o cât mai 
apropiată convocare a sinodului ecumenic, chiar dacă nu va 
putea participa la el şi marea Biserică Rusă. Şi se spune că 
valabilitatea hotărârilor unui sinod pentru întreaga Biserică, 
ecumenicitatea lui, nu e în funcție de numărul participanţi- 
lor, ci de caracterul ortodox al învățăturilor ce le va fixa; de 
recunoaşterea acelor învățături de către întreaga Biserică, ca 
fiind ale sale, identice cu adevărul ce-l propovăduieşte şi l-a 
propovăduit întotdeauna. De exemplu, la sinoadele din 
Ancora, Neocezareea etc. n-au participat reprezentanții tu- 
turor Bisericilor, şi totuşi hotărârile lor sunt obligatorii pen- 
tru întreaga Biserică; de asemenea şi hotărârile unor Sfinți 
Părinți izolaţi sunt obligatorii pentru toți, deoarece Biserica le-a 
recunoscut ulterior ca adevăruri ce reprezintă învățătura sa. 

Argumentarea în generalitatea sa este adevărată. Dog- 
maticile ortodoxe învaţă că un sinod, care e convocat ca ecu- 
menic şi la care pot fi prezenţi în număr covârşitor episcopi 
din întreaga Biserică, poate să nu fie recunoscut după aceea 
de Biserică, ca atare. De exemplu sinoadele arienilor din 
veacul IV şi cel tâlhăresc din Efes. Cu alte cuvinte, nu prin 


* Telegraful Român, an LXXX, nr. 47-48, 18 iun. 1932, pp. 1-2. Nesemnat. 

sine se impune un sinod ecumenic ca atare, ci prin comu- 
niunea lui cu întreaga Biserică, prin aceea că e exponentul 
voinţei Bisericii, şi nu al unor voințe individuale. lar comu- 
niunea aceasta se manifestă practic prin consimțământul în- 
tregii Biserici cu hotărârile ei. 

Numai cât nu e exclus ca acest consimțământ al Biseri- 
cii să înceapă înainte ca un anumit sinod să se fi adunat; să 
înceapă prin aceea că socoteşte sinodul ce e pe cale să se 
adune apt s-o reprezinte şi să vorbească în numele ei. Prac- 
tic, aşa s-a întâmplat de cele mai multe ori. Regulat, când 
un sinod de episcopi s-a întrunit sub girul unui consimță- 
mânt al întregii Biserici, el a fost sinod ecumenic. Şi numai 
rareori lipsind acest consimțământ la început s-a putut naşte 
ulterior. Cu alte cuvinte, e aproape o lege că atunci când un 
sinod de episcopi se adună într-o atmosferă de unanim con- 
simțământ şi aprobare a Bisericii, acel sinod va fi socotit ne- 
întrerupt ca ecumenic; ar lipsind acest consimțământ în 
momentul convocării şi adunării episcopilor, este foarte 
puţin probabil ca să vină ulterior. 

În raport cu sinodul ecumenic ce se plănuieşte, noi sun- 
tem în alternativa din urmă. O mare parte din Biserica Or- 
todoxă (Biserica Rusă) nu consimte cu acest sinod, fiindcă 
n-are ocazia sau fiindcă nu vrea, ceea ce este şi mai grav. 
Deci, e numai probabil că sinodul pe care unele Biserici Or- 
todoxe îl convoacă ca ecumenic, va fi recunoscut după aceea 
ca atare. Atunci, la ce să ne încăpățânăm în voinţa de-a avea 
un sinod ecumenic, când nu mergem la sigur? 

Şi apoi să cântărim şi alte momente. Ce-ar însemna un 
sinod ortodox fără importantul aport de pătrundere a pro- 
blemelor bisericeşti pe care l-ar aduce luminile unor atât de 
mari cugetători ortodocşi, cum sunt astăzi conducătorii Bi- 

sericii Ruseşti? Noi n-am avut sinod ecumenic de douăspre- 
zece veacuri. Ei bine! Cel viitor se cuvine să nu treacă neob- 
servat, ci să aibă o amploare şi o strălucire care să însemne 
un eveniment epocal nu numai în viața Bisericii Ortodoxe, 
ci a întregii culturi umane. 

Să nu ne grăbim. Câţiva ani în sus sau în jos nu în- 
seamnă mare lucru. 

Dar ceea ce mai trebuie să ne dea de gândit e că pe 
aceşti câțiva ani pun mare preț Bisericile greceşti. Aceasta 
nu poate proveni decât din teama teologilor greci de a nu fi 
întunecați de ruşi. Noi însă n-avem acelaşi motiv să ne gră- 
bim. Dimpotrivă, cea mai frumoasă misiune a noastră e să 
fim arbitrii antagonismelor dintre Bisericile Ortodoxe. 





Către tinerii de la răscruce 


Acum, când se apropie începutul unui nou an acade- 
mic, un rând întreg, de tineri se chinuie cu întrebarea în ce 
direcţie să-şi îndrume viaţa. Mulţi rezolvă această între- 
bare (dacă se poate numi rezolvare sau numai o mişcare 
externă într-o direcție, fără o suficientă clarificare lăun- 
trică), luând drept criteriu aprecierile utilitariste şi opor- 
tuniste ale societății largi. Fără îndoială, vârsta şi neştiința 
îi fac aproape pe toţi să conceapă idealist chiar şi carierele 
cele mai străine de categoria idealismului. Şi e drept că 
orice carieră, orice meserie, fie ea cât de legată de cele ma- 
teriale, poate fi exercitată idealist, dezinteresat, într-un 
nobil spirit de sacrificiu. Dar tinerii nu se gândesc numai 
la acest fel de idealism când fantezia le îmbracă viitoarea 
carieră în veşmânt aşa de strălucitor. Ei îşi închipuie că 
specialitatea lor nu va fi numai tehnică a materiei, înregis- 
trarea fenomenelor ce se petrec în materie şi formularea 
lor în legi generale, apoi modelarea materiei în cadrul le- 
gilor observate; ei îşi închipuie vag că peste aceasta, spe- 
cialitatea lor se ridică la ceva cu mult mai înalt, cu mult 





* Telegraful Român, an LXXX, nr. 58, 27 aug. 1932, pp. 1-2. Semnat: 
Dr. D. Stăniloae. 

mai esenţial, la cunoaşterea adevăratei realități. Căci 
aceasta este marea sete şi dorinţa lor dominantă. 

Acestor tineri trebuie să le spunem că adevăratele infi- 
nituri ale realității, infinituri nu numai ca extindere mută şi 
surdă, ca monotonie plată, ci ca veşnică noutate şi surpriză, 
nu se găsesc în direcție fizic-longitudinală şi verticală, nici 
în complexitatea ţesuturilor, a culorilor şi a mişcărilor, ci în 
suportul metafizic al lucrurilor, în spirit şi în viața spirituală. 
Setea de a şti, departe de a fi satisfăcută de cunoştinţele des- 
pre compoziția chimică a corpurilor, despre viaţa instinctivă 
a insectelor, despre felul cum să faci drumuri, să modelezi 
metalul etc., e adormită, înăbuşită de aceste preocupări. 

Setea de cunoaştere o satisface mereu şi o ţine mereu 
trează, mai mult decât oricare alt studiu, cel al teologiei. Fi- 
losofia, deşi se ocupă şi ea cu aceleaşi întrebări fundamen- 
tale ale existenței, totuşi, prin faptul că nu pretinde ca mijloc 
de cunoaştere şi o puternică viaţă lăuntrică, rămâne prea 
mult abstractă şi intelectualistă şi acordă prea puţine satis- 
facţii sufletului. 

Se crede că teologia omoară în om toată libertatea spi- 
ritului de a se îndoi, de a cugeta personal, de a se depăşi, că 
omoară orice curiozitate în înțelegerea vieții. 

Această perspectivă e profund eronată. Dimpotrivă, ni- 
ciuna din ştiinţele contingenţelor nu lasă şi nu promovează 
în om libertatea spiritului de a înțelege lumea, cum o face 
teologia. Domeniul fiecărei ştiinţe se limitează la o sumă de 
fenomene, pe care omul de ştiinţă trebuie să le înregistreze 
aşa cum sunt, să le clasifice, să constate legile care le conduc. 
Sunt şi în teologie dogmele Bisericii care trebuie mărturisite, 
dar ele sunt doar formulările ultime, cele mai generale şi, 
multe din ele, pe planul abstract, ale unor adevăruri care se 

descoperă şi se trăiesc personal într-o serie îndelungată de 
faze ale vieţii. Şi nu există doi oameni care să descopere şi 
să trăiască la fel, după aceeaşi metodă, din aceleaşi impul- 
suri şi cu aceeaşi coloratură, calea până la vârfurile vagi, as- 
cunse în nori, care sunt dogmele. Câtă libertate de spirit lasă 
aici şi chiar cere teologia! Căci numai acela e teolog adevă- 
rat, care foloseşte întreaga libertate a spiritului său la înțe- 
legerea vieţii, tinzând numai sincer la putinţa de a-şi 
formula experienţele sale spirituale în formulele stabilite de 
Biserică. Viaţa bisericească nu foloseşte nimic de la ilustra 
suficiență de sine, care nu-şi pune nicio întrebare, de la in- 
diferența celui care nu citeşte, nu se zbuciumă, nu aruncă 
în opinia publică bisericească, între teologi, o experienţă 
nouă, o vedere de-a lui, o încercare personală de a înțelege 
un articol dintr-o dogmă. 

Ne trebuie la teologie tineri cu spiritul în căutare veş- 
nică. Aceştia citesc, meditează, se transformă, veghează. Ei 
vor putea scutura şi societatea largă din indiferența în care 
se găseşte, transpunând-o în aceeaşi stare de căutare. Ne 
trebuie elita tineretului, pe care nicio preocupare, nicio şti- 
ință nu o merită şi nu o satisface, ca teologia. 

Să fim exaltaţi? 


Una din caracteristicile fundamentale ale epocii de 
după război este, dacă îmi este permis, un cuvânt derivat, 
„exaltaţionismul”. În toate domeniile de viaţă, locul măsu- 
rii, al echilibrului şi al dreptei judecăţi l-a luat exagerarea, 
exclusivismul, agresivitatea şi fanatismul. 

Să luăm viaţa politică. Cine a văzut vreun orator po- 
litic care să nu se agite, să nu se bată în piept, să nu exa- 
gereze calitățile partidului propriu şi defectele celui 
străin, să nu prezinte lucrurile în aşa fel încât să lase im- 
presia la ascultători că nimic nu e mai sfânt, mai impor- 
tant, mai de folos în lume decât să mori ca martir pentru 
partidul tău? 

În domeniul şcolar, ca să nu vorbim de extremismul re- 
formelor ce s-au succedat la intervale foarte scurte, toată 
lumea a fost cuprinsă de furia intelectualizării, ca singura 
cale spre fericire. 

În privinţa economică, toată lumea a voit să se îmbo- 
gățească accelerat, nemaivăzând şi nemaiavând vreme pen- 
tru nimic altceva. 





* Telegraful Român, an LXXX, nr. 60-62, 5 oct. 1932, pp. 1-2. Semnat: 
Diorates. 

În sfârşit, oriunde te-ai uita, în presă, în literatură, nu 
vezi decât atitudini radicale, de dreapta sau de stânga, lup- 
tând să scoată lumea din țâţânile ei prin mijloace cât mai ra- 
pide, cât mai violente. Toţi sunt exaltațţi, toți sunt fanatici, 
toți sunt agresivi cu celelalte puncte de vedere, nimeni nu 
vede decât dreptatea lui şi se sufocă de indignare că pot 
exista oameni care nu văd cum văd ei. 

Printre toate acestea însă, îşi face loc treptat şi un exal- 
taționism religios. Mai mult la periferiile oraşelor, dar sufi- 
cient de mult şi la sate. Părți mai mici sau mai mari din 
aproape fiecare sat sunt cuprinse de febra exaltării reli- 
gioase, exercitând o influenţă în direcţia urcării de tempe- 
ratură în întreg satul. E bine sau e rău acest lucru? Eu cred 
că nu e bine. 

Fără îndoială, misiunea şi convingerea noastră ne 
cere să luptăm împotriva indiferentismului religios în fie- 
care moment. E chemarea noastră să descoperim oame- 
nilor, pe cât posibil, întreaga învățătură a Sfintei Scripturi 
şi a Sfintei Tradiţii şi să insistăm neîntrerupt ca gândul 
lor să fie aţintit cât se poate mai des la Dumnezeu, orice 
ar lucra. 

Dar e greşit a crede că un suflet pios, o gândire aţintită 
frecvent la voia lui Dumnezeu trebuie să fie numaidecât 
aprinsă de flăcările fanatismului şi-ale unilateralității, că 
trebuie să-şi dea o valoare exagerată şi să privească de la 
înălțime pe ceilalți; că trebuie să respingă toate formele an- 
terioare ale vieții religioase şi să creeze el altele mai bune. 
Exaltaţii se provoacă mereu la o experienţă religioasă, la 
un contact nemijlocit al lui cu Dumnezeu, ceea ce le-ar da 
dreptul să se raporteze la toate cele ce nu vin din lăuntrul 
lor cu indiferență, ba chiar cu duşmănie, şi să caute să im- 

pună în toate, în chip violent, ceea ce le dictează interiorul 
lor. Dar nu înseamnă aceasta cel mai deplin individualism 
şi nu duce la anarhie totală? Chestiunea aceasta, a expe- 
rienţei nemijlocite a lui Dumnezeu de către individ, va tre- 
bui să fie în curând dezbătută încă o dată de Biserică în 
toată amploarea ei, ca vechile hotărâri față de exagerările 
mistice din trecut să fie readuse în actualitate. Va trebui să 
se stabilească mai îndeaproape dacă şi în ce condiţii poate 
fi Dumnezeu trăit, căci e revoltător să auzi pe toate căile, 
pe unul şi pe altul, că îl are pe Dumnezeu, în vreme ce 
poate nu e altceva în el decât o zvâcnire mai rapidă a sân- 
gelui şi o tensiune mai mare a nervilor. 

Va trebui să ni se reamintească cel puţin că adevărata 
simţire a lui Dumnezeu şi adevărata convingere despre 
apropierea Lui se prezintă mai degrabă ca linişte netulbu- 
rată de vânturile trecătoare ale vieţii şi ale purtării altora, 
ca privire, ca privire adâncă şi durabilă în tainele lucruri- 
lor din jur, ca purtare calmă şi blândă, în tot ce facem, ca 
înțelegere largă şi iertătoare şi a celor buni, şi a celor răi. 
Spiritul de toleranţă, care e o notă a Bisericii Ortodoxe şi 
a poporului nostru, nu e ceva negativ, lipsa de putere 
combativă şi de afirmare, ci e tocmai expresia acelei con- 
vingeri adânci şi liniştite, acelei înțelegeri largi şi iertă- 
toare, care nu condamnă la repezeală, ci ştie că Dumnezeu 
în marea Lui bunătate poate că va ierta şi pe acela care 
nouă ni se pare de neiertat, că în oricare om sunt puteri 
bune, pe care poate noi nu le vedem, căci nu orice putere 
sufletească se manifestă în afară, căci dacă un om e rău 
față de noi, e din vina noastră, care nu-i arătăm destulă 
iubire, şi alte multe câte mai ştie omul bun pentru justifi- 
carea şi îndreptarea celui rău. 

Să mai amintim în încheiere un lucru: dacă neamul nos- 
tru şi-a păstrat echilibrul sufletesc în mijlocul atâtor neca- 
zuri care i-au fost hărăzite de soartă şi dacă şi-l păstrează şi 
azi, când îl asmută atâția demagogi înfierbântaţi la acte ne- 
socotite, aceasta se datorează numai acelui fond puternic de 
calamitate, de judecată largă, de anumite convingeri cu 
adâncimi infinite. Dacă nu vrem cu orice preţ să-l scoatem 
din țâţâni, să nu-l mai exaltăm. Nici măcar într-o direcție 
care ni se pare bună, căci omul exaltat nu stă durabil în nicio 
poziţie. 
























































Filosofia revine la Biserică! 


Congresul Naţional Bisericesc din toamna aceasta a înre- 
gistrat momente caracteristice pentru noul spirit de care 
sunt tot mai străbătuţi mirenii din societatea cultă față de 
Biserică: un spirit de prietenie şi de justă apreciere a adevă- 
rului pe care-l reprezintă şi a marii opere ce o realizează. DI 
ministru Gusti şi dl Octavian Goga, două figuri mari ale cul- 
turii româneşti, au recunoscut atât de categoric necesarele 
rosturi ale Bisericii pentru viaţa de viitor a neamului nostru 
şi au precizat atât de concret condiţiile în care trebuie să se 
dezvolte acţiunea faţă de noile împrejurări, încât rămâi cu 
o convingere că oamenii aceştia au meditat serios şi înde- 
lung asupra misiunii Bisericii, că vorbele şi propunerile lor 
sunt substanţă din substanţa cea mai prețioasă a lor, că nu 
sunt cuvinte festive şi goale, de care ne-am obişnuit să 
auzim atât de des. 

Iată o propunere a dlui O. Goga, surprinzătoare prin 
ampla viziune din care izvorăşte şi pe care o vrea realizată 
şi obiectiv: prin viziunea unei culturi integrale ortodoxe. 
Domnia Sa cere înființarea unei reviste săptămânale, redac- 





* Telegraful Român, an LXXX, nr. 67, 29 oct. 1932, pp. 1-2. Semnat: 
Diorates. 

tată şi de clerici, dar mai ales de laici, în care să se privească 
problemele tuturor domeniilor de viață prin prisma concep- 
ției creştin-ortodoxe. O revistă care să taie brazdă adâncă în 
mentalitatea societății noastre. 

Cum tot spre ţinta aceasta privind, dar şi mai intere- 
sante pentru mărturisirile cuprinse în ele au fost cuvintele 
reprezentantului filosofiei româneşti, ale dlui profesor |. 
Petrovici: 


„Filosofia, spune Domnia Sa, a fost adeseori în luptă cu 
Biserica; dar astăzi ea cere sprijinul religiei şi al Bisericii. 
Filosofia nu a putut realiza o împăcare lăuntrică a omului 
şi o armonie de la om la om. Criza morală de azi se dato- 
rează şi acestei neputinţe. În locul ei trebuie să încerce Bi- 
serica a realiza o armonie a cunoştinţelor. Lumea întreagă 
se clatină şi cere ajutorul Bisericii. Trebuie redeşteptat spi- 
ritul religios în ţara aceasta, căci el e o necesitate impe- 
rioasă, nu o podoabă. Religia nu trebuie să fie o 
specialitate alături de celelalte, ci spiritul care le cuprinde 
pe toate şi de aceea trebuie o colaborare pentru a se ajunge 
la o sinteză a tuturor principiilor.” 


Fireşte că ne bucurăm de aceste recunoaşteri venite din 
partea unei discipline care se credea odată atotputernică şi 
căreia i se datorează într-o aşa mare măsură înlăturarea Bi- 
sericii din toate locurile unde era chemată să aibă cuvântul 
hotărâtor. Ne bucurăm şi ne deschidem larg brațele acestui 
prea iubit fiu pierdut. 

Dar nu ajunge atât. Fiul acesta e foarte pretenţios şi în 
curând l-am putea pierde iarăşi dacă nu ar găsi în căminul 
în care s-a reîntors o atmosferă şi o înțelegere pe măsura 
multiplelor lui experienţe. Curând ne va întoarce iar spatele 

dacă vom fi şi mai sărăcuțţi în puterea noastră de a sfătui, 
de a lumina, de a pune în evidenţă suprema filosofie creş- 
tină, ca atunci când a plecat prima dată. Dacă ne vom mul- 
țumi cu clişee vechi, al căror înțeles l-am uitat uneori şi noi, 
cu clişee potrivite pentru cei mai de jos şi vom începe să căs- 
căm când acest fiu ne-ar vorbi de experienţele, de chinurile 
şi de problemele lui, ba, mai mult, îi vom interzice să mai 
vorbească despre ele, sau să creadă că în căminul nostru se 
găseşte ceva potrivit cu ele, atunci cu siguranţă el va pleca 
iarăşi decepționat, preferând să sufere neajunsurile visco- 
lului de afară. De altfel el şi-a formulat deodată cu intrarea 
condiţia în care va rămâne: „Religia nu trebuie să fie o spe- 
cialitate alături de celelalte, ci spiritul care le cuprinde pe 
toate şi de aceea trebuie o colaborare pentru a ajunge la o 
sinteză a tuturor principiilor”. 

La lucru deci! În căminul în care e Biserica au fost ca- 
mere potrivite pentru oaspeți mai înalți. Ele există şi acum. 
Dar trebuie aduse în ordine şi împodobite cu tot ce-i mai de 
seamă. 






Importantul congres catehetic 
al preoţimii din Arhiepiscopie 


Congresul de joia trecută, al preoțimii din arhiepiscopia 
noastră a fost o strălucită manifestare duhovnicească şi cultu- 
rală a Bisericii noastre. Animat şi înălțat de continua prezență 
activă a Înaltpreasfinției Sale Mitropolitului nostru Nicolae, 
lucrările lui s-au menţinut de la început până la sfârşit pe cul- 
mile cele mai luminoase şi în duhul dătător de viaţă intensă. 

Problema catehizării, devenită azi atât de actuală, a fost 
dezbătută larg şi în adâncime, scânteind, pentru mulțimea 
de preoți prezenţi, la tot pasul câte o concluzie, câte un în- 
vățământ, câte o sugestie de mare folos pentru educaţia re- 
ligioasă a copiilor. 

Lucrările şi discuţiile catehetice ale congresului s-au 
bucurat de magistrala cuvântare a Mitropolitului Nicolae, 
care le-a fost o prefață de admirabilă sinteză şi un cadru ar- 
ticulat din pilaştrii concepţiei creştine despre viață. 

Peste toate rapoartele şi discuţiile ulterioare, chestiuni 
mai mult de amănunt, a planat astfel de la început cuvân- 
tarea de principii a Înaltpreasfinţiei Sale ca o boltă de azur, 
care le atrăgea înălțându-le şi le cuprindea unindu-le. 


* Telegraful Român, an LXXX, nr. 76-77, 3 dec. 1932, p. 1. Semnat: D. 

Nu aştept de la preot, a spus înaltul ierarh, să se încâl- 
cească şi el în programe şi metode de învățământ, ci odată 
cu el să intre în şcoală un ideal de viață. Căci religia nu este 
un obiect de învățământ în rând cu celelalte, ci e duh de 
viață, duhul vieții întru Hristos, pe care trebuie s-o promo- 
veze preotul în şcoală. Din idealul acesta de viață derivă şi 
un ideal de educaţie, care va trebui să fie însuşit de şcoala ro- 
mânească, aşa de nenorocită în privinţa aceasta. Şcoala 
noastră are un caracter prea intelectualist; e considerată prea 
mult chemată să împărtășească cunoştinţe şi se interesează 
prea puţin de formarea caracterului. Şi aceasta tocmai pen- 
tru că nu ştie în ce direcție să formeze pe om, n-are un ideal 
de viaţă. Se urmăreşte cel mult formarea de buni cetăţeni, 
dar se uită că nu statul este ultima ţintă şi realitate a vieţii, 
nu sufletul e pentru stat, ci statul pentru suflet. Iar virtuțile 
cetăţeneşti, dacă nu se întemeiază pe o credinţă într-o reali- 
tate mai înaltă decât statul, nu sunt durabile şi trainice. De 
felul cum va preda preotul Religia depinde şi salvarea şcolii 
şi fericirea neamului nostru. 

Lipsurile constatate de Înaltpreasfinţia Sa în învăță- 
mântul nostru au fost recunoscute pe loc de dl inspector 
şcolar P. Petrescu, care, în cuvinte avântate, şi-a exprimat 
bucuria că vede biserica intrând în şcoală şi nădejdea că prin 
aceasta, în scurtă vreme, şi şcoala va intra în biserică. 

Multe îndrumări şi sugestii s-au desprins apoi din re- 
feratele citite de părintele profesor Gh. Maior, dl rector N. 
Colan, părintele dr. Nicolae Stinghe şi părintele protopop 
Vasile Oana. 

Părintele profesor Gheorghe Maior, în referatul „Preo- 
tul în şcoală”, a descris personalitatea ideală a catehetului 
şi a rezumat pe scurt elementele concepției de viață a creş- 

tinismului ortodox, care trebuie numaidecât să devină bun 
personal, asimilat al fiecărui copil. 

DI rector al Academiei Teologice, în referatul despre 
„Manualele didactice pentru religie”, a arătat necesitatea 
ca până în toamna anului 1933 să avem manuale didactice 
atât pentru preoți, cât şi pentru copii, manuale cuprinzând 
materialul de predat în lecţii făcute după cerințele psiho- 
logice şi pedagogice, tipărite frumos şi trainic şi ilustrate 
cu chipuri. 

Părintele dr. Nicolae Stinghe a expus în amănunte ma- 
terialul de predat în diferitele clase, în referatul „Programa 
analitică a religiei în şcoala primară”, iar părintele protopop 
Vasile Oana a dat prețioase şi detaliate îndrumări metodice 
în referatul „Cum să se predea învățământul religios în 
şcoala primară”. 

În discuţiile urmate după citirea tuturor referatelor, 
discuţii conduse îndeaproape de Înaltpreasfinţia Sa, s-au 
scos la iveală anumite momente din activitatea catehetică 
şi s-au făcut anumite corecturi felului tradițional de a 
preda religia. S-a vorbit îndeosebi despre felul cum trebuie 
să se prezinte prima dată preotul în faţa copiilor la şcoală, 
prima impresie pe care o lasă preotul copiilor fiind de cea 
mai mare importanţă pentru raporturile ce se vor stabili 
între el şi copii. S-a căzut de acord că prima întâlnire cu 
copiii, ca de altfel şi toate celelalte, să se facă în duhul blân- 
deții şi-al prieteniei, ca inimile copiilor să se deschidă iu- 
bitor şi încrezător față de preot; s-a recunoscut în legătură 
cu aceasta şi adevărul că cel mai scurt drum la inimile pă- 
rinților trece prin inimile copiilor. 

S-a discutat apoi dacă e bine ca în clasa 1 să se cuprindă 
în cadrul religiei istorioarele morale inventate pentru a 

scoate la iveală frumuseţea anumitor virtuți, cum e „Capra 
cu trei iezi” sau „Fata bărbată şi fata leneşă”. Rezultatul dis- 
cuţiei a fost ca învățământul religios să înceapă direct cu 
Sfânta Scriptură, care oferă destule povestiri morale adevă- 
rate, şi nu inventate, fireşti, şi nu artificiale, cu duh biblic- 
religios — ţinând mereu gândul îndreptat la Dumnezeu —, şi 
nu de caracter burghez. 

Înaltpreasfinţia Sa a dezvoltat temeinic care este ros- 
tul catehismului, arătând că e nevoie de o carte care să 
sintetizeze învăţăturile creştine ce se dau împrăştiat, ca 
generalizări ale diferitelor povestiri biblice; că e potrivită 
metoda catehismului, de a răscoli printr-o întrebare cu- 
riozitatea sufletului şi de a da imediat răspunsul scurt şi 
pe înţeles la acea întrebare; că e o carte îndrumătoare 
pentru întreaga viață, fiind recomandabil de-a o avea şi 
omul mare în casă, toată viaţa. 

Fiindcă părintele dr. Nicolae Stinghe lăsase în referatul 
sfinţiei sale impresia că e aderentul cercurilor concentrice la 
predarea religiei, adică a metodei de-a preda în toate cla- 
sele acelaşi material, numai că de fiecare dată tot mai dez- 
voltat, s-a luat în discuţie şi această temă şi s-a stabilit că 
principiul cercurilor concentrice e învechit. S-a accentuat 
ca învățământul religios să fie hristocentric, adică tot mate- 
rialul ţintind vizibil spre Hristos sau derivând din fapta lui 
Hristos. Cercurile concentrice, repetând mereu aceleaşi lu- 
cruri, omoară curiozitatea în copii, acele aripi ale interesu- 
lui şi ale plăcerii. 

Congresul de joi n-a fost, precum se vede, un congres 
de discursuri vagi; s-au discutat în el cu toată competenţa 
probleme precise mari şi mici. S-a discutat în amănunte în 
ce condiţii s-ar putea aduce în şcoală idealul de viață şi duhul 

nou, postulat în cuvântarea Înaltpreasfinției Sale, iar conclu- 
ziile la care s-a ajuns sunt dintre cele mai potrivite pentru 
realizarea acelui ideal. 

Discuţiile purtate şi problemele puse au depăşit în 
multe rânduri, dar mai ales spre sfârşit, activitatea strict ca- 
tehetică a preoțimii, vizând domeniul general al pastoraţiei 
în condiţiile moderne ale vieţii. 

În total însă, congresul acesta a fost un congres catehe- 
tic, un mare congres catehetic. 
















































Semn bun! 


De-abia a trecut un an de la apariţia în româneşte a 
Omiliilor duhovniceşti ale Sfântului Macarie Egipteanul, da- 
torită osârdiei Părintelui Cicerone Iordăchescu de la Facul- 
tatea de Teologie din Chişinău, şi iată că o a doua ediţie vine 
să demonstreze că cele 1500 de exemplare ale primei ediţii 
nu au fost suficiente să satisfacă pe toţi doritorii de carte re- 
ligioasă bună. Trecerea atât de rapidă a acestei cărți a fost 
ajutată de fericita împreunare a doi factori importanţi: va- 
loarea intrinsecă a cărții şi a traducerii şi interesul arătat de 
conducerea bisericească basarabeană, care a plasat 600 de 
exemplare la preoțimea de acolo. 

Despre valoarea cărţii am vorbit în această foaie cu pri- 
lejul primei ediţii, când am recomandat-o călduros şi preo- 
țimii noastre. E o carte rară, socotită în tot trecutul bisericesc 
ca atare, întrunind o serie de însuşiri şi de avantaje, care o 
fac căutată şi de firile mai intelectualiste, şi de cele mistice 
şi de cele practice. O interpretare îndeosebi din punctul de 
vedere al sufletului individual şi o dezvoltare amplă a în- 
vățăturilor de credinţă, în care se succed mii de imagini din 





* Telegraful Român, an LXXX, nr. 78-79, 10 dec. 1932, p. 4. Semnat: 
Dr. D. Stăniloae. 

viaţa imediată, fac din această carte un Vade mecum de ne- 
prețuit folos, atât pentru cel care vrea să-şi lămurească o 
dogmă a Bisericii, cât şi pentru cel ce vrea să-şi explice o 
mişcare a sufletului; e şi o carte de studiu teologic, dar şi 
una de meditaţie zilnică. Nu găseşti carte în care să se facă 
mai firesc trecerea de la teorie la practică, de la formulă in- 
telectuală la experienţă imediată, şi viceversa. Nu găseşti, 
după Evanghelie, altă carte să unească mai firesc, mai orga- 
nic adevărul şi viața. 

Recomandăm şi acum această carte tuturor preoţilor şi 
studenților teologi îndeosebi. Nu trebuie să scape nimănui 
prilejul de a avea o carte de căpătâi. 

Congresul Asociației [generale a] 
clerului ortodox român 


În zilele de 8 şi 9 dec. s-a ţinut la Bucureşti congresul 
anual al preoțimii din Vechiul Regat, constituit în Asociaţia 
generală a clerului ortodox român. 

Problemele de pe ordinea de zi au fost două: problema 
socială şi chestiunea modificării actualei legi de organizare 
bisericească. Pe cât de împărțite pot fi părerile cu privire la 
urgenţa sau măcar la actualitatea chestiunii din urmă, pe 
atât de unanimă este convingerea despre actualitatea pro- 
blemei catehetice. Cu toate acestea, lucru de mirat, pro- 
blema catehetică n-a figurat pe ordinea de zi. E adevărat 
că această chestiune a dezbătut-o larg şi frumos congresul 
de anul trecut al aceleiaşi asociaţii, dar e necesar ca pentru 
câțiva ani ea să nu mai lipsească din preocupările adună- 
rilor preoțeşti. Nu trebuia să lipsească mai ales anul acesta, 
primul an în care a intrat preotul în şcoala primară. Su- 
gestiile şi sfaturile cu care s-ar fi ales preoții ar fi fost de 
nepreţuit folos. 

Lipsa aceasta a fost recompensată în parte de fixarea 
pe ordinea de zi a urgentei şi importantei probleme sociale. 


* Telegraful Român, an LXXX, nr. 80-81, 15 dec. 1932, p. 1. Semnat: D. 

Până acum Biserica noastră, cu întreaga Biserică Ortodoxă, 
a stat cam departe de această problemă. Nici în ordinea 
teoretică şi nici în cea practică nu i-a acordat destulă aten- 
ție, sau, mai bine zis, o sistematică şi simțită atenţie. S-a 
lucrat sporadic, au fost iniţiative restrânse ale unor per- 
soane sau ale unor grupuri mai mici, dar nu s-a angajat în- 
treaga Biserică într-o acțiune de clarificare a poziţiilor 
creştine în ordinea socială şi într-una de ajutorare, în mare, 
acolo unde este nevoie. 

Şi totuşi, nimic nu se cere mai grabnic şi mai insistent 
azi de la Biserică. Forțe puternice vrăjmaşe lucrează la des- 
trămarea formelor sociale de până acum, fie numai prin im- 
pulsuri anarhice şi haotice, fie pentru a realiza alte forme, 
cu totul incompatibile cu personalitatea omului şi cu bunu- 
rile lui spirituale. Din extrema capitalistă, care tiranizează 
majoritatea oamenilor, se trece prin violenţă la extrema co- 
lectivistă, tot aşa de tiranică pentru om. Din materialismul 
şi din orizontul închis burghez se tinde la materialismul şi 
la orizontul tot aşa de opac socialist. Din silă se trece în silă, 
fără a se opri în sfera libertății, a frăției şi a dragostei creş- 
tine. Concepţia socială şi economică ce derivă din creşti- 
nism, singura care poate cruța lumii nesfârşitele dureri, nu 
e observată de lume, pentru că nu se lucrează îndeajuns 
pentru cunoaşterea ei. 

lată de ce salutăm preludiul marii acţiuni sociale la 
care se pregăteşte Biserica. Primul semnal al acestei acțiuni 
s-a dat de Inaltpreasfinția Sa Mitropolitul Nicolae, care a 
constituit Cercul de studii social-creştine. Credincios îndato- 
ririi sale de membru al acestui cerc, părintele profesor 
Valeriu Iordăchescu a transmis chemarea din acest loc înalt 
întregii preoțimi din Vechiul Regat, dezvoltându-i în curs 

de-o oră marile linii ale concepţiei economice care derivă 
din creştinism. Neputând într-un timp aşa de scurt să 
atingă toată mulțimea de probleme social-economice, pă- 
rintele Valeriu Iordăchescu a dovedit o admirabilă şi sinte- 
tică înţelegere a fenomenelor sociale şi a ceea ce e esenţial 
în ele, mărginindu-se să lămurească punctul de vedere 
creştin cu privire la cei trei factori fundamentali ai econo- 
miei: proprietatea, munca şi capitalul. Cu privire la proprie- 
tate, a arătat că nu e în spiritul creştin nici acumularea 
nelimitată a avuţiilor în paguba altora, dar nici lipsa totală 
a acestui suport important al familiei. Cu privire la capital 
arată că este justificat ca un produs al muncii proprii şi a 
înaintaşilor, dar iarăşi nu nelimitat şi nici monopolizând 
aproape tot ce se produce din colaborarea lui şi a muncii. 
Despre muncă a spus că nu e numai marfă pe care o plăteşti 
cu o anumită sumă, ci împreună cu capitalul este creatoare 
de alte avuţii şi, pe lângă aceasta, munca este o virtute care 
ridică valoarea omului şi-l înnobilează. 

Păcat numai că această frumoasă conferință, pe care dl 
ministru Gusti a promis s-o răspândească pe cât mai mult, 
n-a fost plasată bine în cadrul dezbaterilor congresului, ci a 
fost intercalată între saluturile ce s-au rostit la deschiderea 
lui. Nu i s-a dat o atmosferă favorabilă, proprie. 

Al doilea punct din ordinea de zi a fost chestiunea 
modificării legii de organizare bisericească. Pe când în 
jurul primei probleme, atât de importante, nu s-a discutat 
deloc şi parcă anume a fost înăbuşită în mulțimea salutu- 
rilor, chestiunea a doua a fost discutată în toate celelalte 
şedinţe. A citit întâi părintele Marin Preoţescu un referat 
moderat, în care arată că e prematur a condamna legea de 
organizare din 1925, deoarece nici n-a fost încă pusă inte- 

gral în aplicare într-un timp atât de scurt. Legea reprezintă 
unele inconvenienţe, cum e prea marele număr de mireni 
în corporaţiile bisericeşti, şi articolele care numesc dotaţia 
de la stat întregire de salariu şi nu salariu, dar principiile 
de bază: autonomia şi participarea mirenilor la treburile 
bisericeşti, sunt absolut necesare. Dar chiar dacă ar trebui 
aduse unele îmbunătăţiri acestei legi, nu e timpul acum de 
a ne tulbura cu o astfel de agitaţie. „Preoțimea, încheie ora- 
torul, chiar cu imperfecțiunile legii, nu va putea fi împie- 
dicată în apostolatul ei”. 

Al doilea referat, al părintelui Alexandru Nicoreanu, a 
fost cu mult mai radical, afirmând că legea actuală a produs 
o stare haotică şi ea trebuie modificată în fundamentele ei, 
dacă nu chiar abrogată. 

În acelaşi sens, de modificare radicală sau de abrogare 
a legii, s-au exprimat şi cei mai mulți oratori. S-a mers până 
acolo încât s-a spus, mai ales de unii domni profesori ai Fa- 
cultăţii de Teologie din Bucureşti, că legea din 1925 e anti- 
canonică şi antidogmatică. 

Că nu e nici anticanonică, nici antidogmatică s-a dove- 
dit suficient în literatura ce s-a scris în timpul discuţiilor 
pentru formarea acestei legi. Cine cunoaşte istoria Bisericii 
din Constantinopol şi a celei sârbeşti, acela nu poate afirma 
acest lucru decât dacă se lasă abătut de la obiectivitate de 
cine ştie ce alte motive. 

Nu va fi ea legea aceasta desăvârşită în toate amănun- 
tele, aşa cum niciun lucru nu e perfect. Dar principiile de la 
baza ei sunt, mai ales pentru vremea de azi, imposibil de 
înlăturat. Aşa cum foarte bine a recunoscut părintele Preo- 
țescu. O radicală schimbare a legii, în sensul abolirii princi- 
piilor autonomiei şi reprezentării mirenilor prin alegere, n-o 

va putea accepta în niciun caz Biserica Ardealului, ai cărei 
credincioşi au crescut şi s-au obişnuit în acest spirit de co- 
laborare cu preoţii pe terenul bisericesc. 

Tot cu părintele Preoţescu spunem că, deşi legea ar su- 
porta anumite îmbunătăţiri de detaliu, ele nu pot fi aduse 
acum, când viața publică este plină de atâtea şi atâtea alte 
probleme. Nu credem că legea actuală poate să împiedice 
de fapt pe vreun preot de-a se dedica cu tot sufletul misiunii 
sale apostolice. 


O altă chemare!" 


Congresul studenţesc de la Braşov a inserat în moţiunea 
sa şi următoarele: 


„Studenţimea română creştină cere excluderea de la ca- 
tedră a profesorilor atei şi înființarea unei capele studen- 
ţeşti cu duhovnicul ei la fiecare universitate”. 


Acţiunea misionară a Bisericii printre studenţi este 
aproape inexistentă. În vreme ce la universităţile din Apus, 
atât la Biserica Romano-Catolică, cât şi confesiunile pro- 
testante, de mult s-au îngrijit de o acţiune bine organizată 
prin duhovnici, cercuri de studii şi de meditaţie creştină, 
literatură şi presă potrivită; la noi, viaţa tineretului univer- 
sitar s-a scurs zbuciumată şi laică, lipsită de o rază de lu- 
mină mângâietoare şi de un sprijin care să-l ferească de 
multele ispite şi primejdii. Din fericire, lipsa aceasta a fost 
suplinită în parte de duhul naţionalismului integral, care 
a cuprins în suflarea lui idealizantă viaţa studențimii de 
după război, dintre care numim îndeosebi pe domnii A.C. 
Cuza şi Nichifor Crainic. 


* Telegraful Român, an LXXX, nr. 80-81, 15 dec. 1932, p. 2. Semnat: 
Dr. D. Stăniloae. 

Dar întrebarea este: se poate mulțumi Biserica mereu 
numai cu atât? Să nu ne facem prea mari iluzii: în afară de 
un număr destul de redus, creştinismul nu este încă în su- 
fletul studenţilor noştri ceva plin şi pozitiv. Ei sunt creştini 
mai mult indirect, întrucât sunt naţionalişti. Nu se observă 
la ei o referire directă şi pentru sine la creştinism şi Bise- 
rică. E mai mult estetism în atitudinea lor favorabilă față 
de Biserică. Noi vrem ca creştinismul să le umple mințile 
şi inimile, să-i cucerească pentru sensul şi puterea lui spi- 
rituală, pentru harul lui mântuitor. Să-l simtă ca o tre- 
buinţă a sufletului şi să se înrădăcineze în sufletul lor. Un 
naționalism care ar izvori din creştinism ar fi apoi şi mai 
nobil şi mai durabil decât unul pentru care Biserica e 
numai un auxiliar accidental. 

Şi apoi vine neliniştitorul semn de întrebare cu privire 
la viitor. Într-adevăr, azi, curentul naționalist e puternic şi 
entuziast. Dar dacă mizeria în care trăiesc studenţii români 
şi lipsa de posturi în care să se plaseze după ce termină va 
continua, putem fi siguri că naționalismul le va fi un sprijin 
destul de puternic încât să nu se lase ademeniţi de propa- 
gandele subterane? 

În astfel de condiţii, trebuie să ne bucurăm nespus de 
mult de chemarea ce-o adresează, după filosofie, studenți- 
mea românească Bisericii. Inserarea ei în moţiune se dato- 
rează delegaţiei studenţilor teologi de la Sibiu, dar spiritul 
general pentru acceptare le-a fost pregătit, cum am spus, de 
conducătorii vieții studenţeşti. Dar nu e de ajuns numai să 
ne bucurăm şi să trecem mai departe. Ci să împlinim ime- 
diat această cerere, care nici nu ar fi trebuit să fie o cerere, 
ci o îmbiere. În Bucureşti, Cernăuţi, laşi se poate pune fără 
nicio greutate câte o biserică la dispoziţia studențimii şi se 

poate destina câte un duhovnic, sau şi doi unde sunt mulți 
studenți. Ca duhovnici să fie destinaţi ce-avem mai distins 
ca sfinţenie şi cultură în întreg clerul. Odată făcut acest prim 
lucru, duhovnicii respectivi vor căuta să inventeze şi să 
creeze toate mijloacele care pot atrage studențimea la bise- 
rică şi la şezători creştine; vor chema în ajutor pe toți profe- 
sorii universitari de concepție creştină; vor iniția publicarea 
de scrieri potrivite pentru studenți. Vor face, cu un cuvânt, 
tot ce le va dicta râvna şi priceperea lor. 

Dar începutul trebuie să se facă, chiar şi imperfect, însă 
trebuie făcut fără nicio întârziere. Căci niciun început nu e 
perfect. Sinodul permanent să întocmească raportul cu pro- 
punerile necesare, pentru ca în viitoarea sesiune Sfântul 
Sinod să poată lua hotărârile în chestiune. 


































































































Statutul organic calomniat' 


Să ferească Dumnezeu pe om să nu ajungă să fie stăpâ- 
nit de ură şi de duşmănie, căci acestea îi iau mințile, sărma- 
nul, de nu mai poate face o judecată dreaptă, de afirmă 
lucruri care sunt în directă contradicţie cu toate datele rea- 
lităţii, capul lui devenind atelier febril de năzbâtii. 

Îi e de ajuns să audă un cuvânt cu o anumită rezonanţă, 
să vadă un semn doveditor al vreunui fapt mărunt, ca şu- 
rubăria minţii lui, îmbibată de afectul unei idei fixe, să se 
declanşeze straniu, făcând devieri şi salturi mortale, ca să 
nimerească în cine ştie ce gropi. 

Un caz care ilustrează la perfecțiune cele spuse s-a pe- 
trecut de curând. 

Tânărul profesor de la Cluj, dl D. Braharu, a publicat nu 
de mult o broşură intitulată: Un colaborator al lui Şaguna, se- 
cretarul de stat Gheorghe loanovici, care cuprinde trei mențiuni 
despre Gheorghe loanovici în legătură cu Statutul organic şi 
o observaţie a autorului, repetată cu o insistență ciudată şi 
plictisitoare. Cele trei fapte ale lui G. loanovici, dintre care 
două sunt luate din Protocolul Congresului Naţional Biseri- 





* Telegraful Român, an LXXXI, nr. 11-12, 4 febr. 1933, p. 1. Semnat: 
Dr. D. Stăniloae. 

cesc din 1868, iar a treia din Notiţe despre întâmplările contem- 
porane, de loan cavaler de Puşcariu, sunt: participarea lui la 
Congresul Naţional Bisericesc din 1868, care a formulat de- 
finitiv Statutul organic, o scurtă cuvântare rostită de el la sfâr- 
şitul congresului, exprimând omagii mitropolitului Andrei 
Şaguna în numele tuturor membrilor, şi participarea lui, în 
calitate de secretar de stat pentru cultul ortodox, la comisia 
ministerială însărcinată să-şi dea avizul şi referatul pentru 
sancţionarea Statutului de către regele ungar. 

lar observația, pe care din motive ce vor fi scumpe au- 
torului, sau poate dintr-o simplă obsesie, o repetă pe cele 
mai multe pagini, este aceea că apartenenţa la Francmaso- 
nerie a cuiva nu-l înduplecă de a lucra în folosul Bisericii, 
cum nu l-a împiedicat pe Gh. loanovici. 

Dar până aici, totuşi, nu ar fi nimic. Dacă nu ar fi sărit în 
baltă un erou cu fantezie halucinantă, am fi notat pe marginea 
broşurii următorul răspuns la observaţia autorului: cu toate 
acestea, Gh. loanovici „s-a depărtat tot mai mult de viața su- 
fletească a românilor”, cum scria Țara Noastră la moartea lui. 
Şi e curios că depărtarea aceasta a luat un ritm tot mai accelerat 
pe măsură ce ajungea în Francmasonerie la roluri de căpetenie. 
E infinit probabil că, de nu era francmason, cu pregătirea ce a 
avut-o, ar fi jucat un rol cu mult mai important în viața neamu- 
lui şi nu s-ar fi scufundat cu totul în lumea ungurească. 

A sărit însă avid un anume ins care subscrie Ernest 
Armeanca şi a trântit în Patria — trebuia să fie Patria? — crema 
cugetării sale, extraordinarul silogism cu trei roți: Gh. loanovici 
a fost francmason; Gh. loanovici a participat la congresul la 
care s-a dat ultima redactare Statutului organic; ergo: 
„Statutul organic e operă francmasonică”. Nu a vrut să ştie 
omul că principiile Statutului organic se cuprindeau în 

Proiectul lucrat şi prezentat de mitropolitul Şaguna, că ace- 
leaşi principii, între care cel mai important este cel al parti- 
cipării laicilor în proporție de două treimi la corporaţiile 
bisericeşti, se cereau şi se preconizau încă de la 1849-1850; 
nu-i pasă dlui Ernest că în protocolul congresului din 1868 
Gh. loanovici e amintit foarte rar, şi nu ca venind cu propu- 
neri şi cu idei, şi că alți membri au avut rolurile importante; 
nu se întreabă colaboratorul Patriei că oare e de ajuns ca într-un 
congres să poarte pecetea francmasonică? 

Deşteptul de la Patria o fi socotit că logica domniei sale îşi 
are drumurile ei şi istoria de asemenea; că de aceea e logică, să 
se desfăşoare în absolut, chit că absolutul acela e al neantului. 

Şi ca să nu apară sărac în argumentaţie, a mai lansat un 
silogism, întrecându-se pe sine însuşi: mirenii sunt francma- 
soni; Statutul şagunian introduce pe mireni în corporaţiile bise- 
riceşti; ergo: Statutul Şagunian e făcut să sprijine pe francmasoni. 

S-a îndrăgostit omul de scolastică şi pace bună. Aşa vor 
fi argumentat şi pedanțţii scolastici când le-au luat în veacul 
al XIII-lea laicilor dreptul la potir, aşa va fi argumentat şi pre- 
tențiosul magisteriu catolic păstrarea Sfintei Scripturi şi a 
cultului bisericesc într-o limbă ce nu o înţeleg, decât preoții. 

Pe când noi ştim că mirean nu înseamnă numaidecât 
francmason, sau vită de corvoadă, sau şcolar neastâmpărat 
şi obtuz, la care trebuie să priveşti întotdeauna fără încre- 
dere şi să-l disciplinezi numai prin pedepse. Noi ştim că, 
dimpotrivă, mireanul devine aşa ceva mai ales atunci când 
ne lipseşte dragostea şi frăția față de el. 

Aşa a ştiut şi mitropolitul Şaguna şi nu a avut nevoie 
să fie învățat de Gheorghe Ioanovici, care n-a avut alt rol 
decât să aplaude împreună cu ceilalți membri ai congresului 
din 1868 concepţiile ortodoxe ale marelui mitropolit. 
























































Partidele politice şi crucea” 


Persistă în amintirea tuturor grava impietate săvârşită 
față de cruce de către organele polițieneşti cu prilejul pioasei 
procesiuni a studențimii din Capitală la mormântul Eroului 
Necunoscut Român, în ziua de 24 ianuarie a acestui an, faţă 
de crucea care nu e numai simbol al creştinismului, în sen- 
sul că aminteşte de faptul mântuitor al răstignirii Domnului 
pe ea, ci şi vehicul al harului dumnezeiesc, sfințind oameni, 
locuri şi întreprinderi prin însuşi semnul sau prezenţa ei. 
Sfânta Cruce, care-i ea însăşi o ierurgie şi parte esenţială a 
fiecărei taine, ca una ce cuprinde în semnul ei puteri tainice 
dumnezeieşti, a fost sfărâmată şi trântită, fără cutremur de 
suflet, în noroiul străzii, iar preotul îmbrăcat în odăjdii i-a 
împărtăşit soarta. 

Acesta e un sacrilegiu care, în alte timpuri, cu o mai 
sensibilă conştiinţă religioasă, ar fi provocat un răspuns 
drastic din partea întregii obşti creştine, cu procesiuni de 
reînălțare a crucii batjocorite, cu stoarcea celei mai neechi- 
voce reparaţii din partea acelora care au sfidat nu pe oame- 
nii unei țări, ci pe Dumnezeul acelor oameni. Acum 1200 de 





* Telegraful Român, an LXXXI, nr. 13-14, 11 febr. 1933, pp. 1-2. Sem- 
nat: Dr. D. Stăniloae. 

ani, o asemenea faptă a stârnit în împărăţia bizantină acele 
imense tulburări care au durat mai bine de un veac. 

Nu s-ar putea spune, desigur, că nu a fost şi la noi, de 
data aceasta, un fior de indignare şi o imediată pornire de 
reînălţare a Sfintei Cruci. Şi ceea ce e mai îmbucurător şi de 
bun augur pentru viitor e că pornirea aceasta a cuprins cu 
deosebire inimile studențimii noastre. 

Dar ceea ce e trist şi ne pune şi mai direct în faţa pro- 
blemei religioase actuale din țara noastră e absenţa oricărei 
reacții din partea acelor organisme care se consideră repre- 
zentantele naţiunii şi pe mâna cărora e dată țara, cu rândul, 
să fie îndrumată, atât în ordinea celor materiale, cât şi a 
celor morale şi culturale. 

Glasul de protest al reprezentanţilor Ligii creştine şi Gărzii 
de fier la redeschiderea Parlamentului a rămas fără ecou la 
reprezentanţii celorlalte partide. Ba chiar unii deputaţi au 
avut expresii care îi dezvăluiau, gândind că protestul pentru 
o asemenea chestiune este un lucru cu totul neserios, incom- 
patibil cu înaltele preocupări ale Parlamentului. 

Faptul acesta e foarte trist, pentru că, orice s-ar spune, 
partidele cuprind o bună parte dintre intelectualii noştri. 
Atitudinea partidelor în această chestiune poate fi conside- 
rată drept atitudine a unei bune părți a păturii noastre inte- 
lectuale. Indiferenţa şi bagatelizarea elementelor credinţei 
şi cultului bisericesc caracterizează de multă vreme aproape 
pe fiecare ins care se socoteşte, cu cele opt clase de liceu ale 
sale, trecut peste periferia cunoştinţei relative şi a necesității 
de a crede, în câmpul cunoaşterii integrale şi infailibile, deşi 
acest câmp se întinde gol şi dezolant în fața sa. 

Şi n-ar fi un lucru atât de grav dacă indiferentismul 
acesta al păturii intelectuale nu i-ar strica decât ei şi n-ar 

ţine-o decât pe ea ruptă de izvoarele vieţii creatoare. Neno- 
rocirea e că exemplul ei se întinde asupra lumii de mai jos. 
Uneori, e drept, intelectualii nu fac propagandă ateistă vo- 
luntar, ci numai întrucât atunci când petrec în sat sunt vă- 
zuţi departe de cele bisericeşti şi tradiționale. Alteori însă, 
fac această propagandă voluntar, din inconştiență sau sata- 
nism. E destul să cităm atâtea pasaje din discursurile elec- 
torale. lar în cazul nostru, să ne gândim la efectul 
dezastruos pe care l-a avut asupra conştiinţei religioase a 
soldaţilor care au reprimat procesiunea Sfintei Cruci, ordi- 
nul superiorilor de a sparge crucea şi brutaliza pe preotul 
în odăjdii. 

Autoritatea morală a superiorilor şi frica de ei i-a scos 
din sfiala ce le-o dicta veneraţia față de cruce; a fost mult 
până au trecut această primă probă, de tratare a lucrurilor 
sfinte ca a lucrurilor de rând. La ocazii ulterioare vor pur- 
cede la astfel de gesturi spontan. 

Suntem în preajma constituirii Uniunii Românilor Or- 
todocşi. E momentul suprem ca ea să se realizeze. Misiunea 
ei e mare. Va fi în stare să facă minuni? Căci pentru vremea 
noastră seacă minune e schimbarea la față în sens religios a 
intelectualilor noştri. Noi nădăjduim mult, căci unde e pu- 
ţină silință omenească, e şi mult ajutor dumnezeiesc. 


at 







O țărănime nouă” 


E o expresie sugestivă a Părintelui Arhimandrit |. Scriban, 
dedicată unei realități ce se impune tot mai mult. Nu e 
vorba de țărănimea inițiată în practicile politicianiste de ne- 
odihna aşa de puţin dezinteresată a trepăduşilor electorali 
şi a unei prese făcute anume pentru stimularea celor mai fa- 
natice pasiuni de partid. Nu e vorba de țărănimea „deş- 
teaptă” şi „cultivată” de demagogia votului universal, la 
întrunirile sfârşite cu rachiu, la care li se spune că nu e 
Dumnezeu în cer, nici cinste pe pământ, că tot ce e mare şi 
sfânt în lume e „învârteala” şi îndrăzneala, că „popii” sunt 
trântori, iar îndemnurile lor morale, palavre. E adevărat, fră- 
mântarea de după război a creat şi țărani de aceştia, victime 
lesne crezătoare ale inconştienței propagandei politice. 

Dar în aceeaşi frământare, plus cea a tranşeelor şi a bu- 
buitului de tun, frământare în suferinţă şi în nesiguranţă, 
care te închide în singurătatea ta şi te face să asişti la prăbu- 
şirea atâtor vechi coloane pe care-ţi sprijineai edificiul, de 
bine de rău echilibrat, al sufletului tău, se conturează şi o 
altă țărănime, cea cu adevărat a timpului viitor, țărănime 





* Telegraful Român, an LXXXI, nr. 15-17, 18 febr. 1933, pp. 1-2. Sem- 
nat: Dr. Dumitru Stăniloae. 

nouă, pentru că noi sunt bazele sufleteşti pe care se sprijină 
lăuntric. E „țărănimea Domnului lisus Hristos”, căci Dom- 
nul lisus Hristos este fundamentul vieţii lor, al faptelor şi 
gândurilor lor de fiecare moment, marea realitate care se 
profilează pe întreg orizontul gândirii şi vederii lor şi le co- 
pleşeşte întreg sufletul. Este marele merit al acțiunii Oastei 
Domnului de a fi restabilit legătura vie între Hristos şi sufle- 
tul atâtor ţărani de-ai noştri, de a le fi fixat şi subliniat în 
conştiinţa lor cu linii de lumină atotstrălucitoare pe Hristos 
ca centru al vieţii lor religioase, făcând în acelaşi timp or- 
dine în reprezentările lor religioase, care erau înainte sau 
toate pe acelaşi plan, sau ţineau locul central acelea care 
nu-şi capătă lumina şi puterea decât de la Mântuitorul Hristos. 
Desigur că, în această restaurare a lui Hristos, unora li s-a 
părut că se exagerează nemaiamintindu-se nimic, sau foarte 
puţin, că Hristos este în legătură indisolubilă şi organică cu 
mireasa, cu Sfânta Biserică, că El tronează între Sfinţii Săi, 
având la dreapta pe Preacurata Sa Maică, dar aceasta se da- 
torează elanului iniţial al oricărei restaurări. Pe măsură ce 
se va canaliza curentul, va contempla pe Hristos în legătură 
cu ale Sale, dar El va trebui să rămână pururi centrul, şi nu 
ceva din ale Sale. 

Țăranul nostru purificat în tradiţiile şi ocupațiile sale, 
în sufletul său aşa de echilibrat şi de treaz, în relaţiile sale 
sobre cu copiii şi afabile cu lumea, de Hristos, pe Care ştie 
de acum mai sigur că-L poartă cu sine, e tipul ţăranului vii- 
tor. Abuzul de băutură nu va mai întuneca sărbătorirea, aşa 
de bogată în practici simbolice, a evenimentelor sale fami- 
liale; deznădejdea nu se va mai aşterne peste seninul lui su- 
flet, ca să-l pornească în insulte la adresa Făcătorului său. 
Sobrietatea lui față de copii nu va degenera în asprime săl- 

batică şi nici nu va face grea atmosfera din casă, căci în casă 
vor răsuna mai des cântările de laudă către Dumnezeu şi se 
va vorbi zilnic despre iubirea de oameni a Fiului Său. Plecat 
deasupra plugului în sudoarea feţei, nu se va posomori şi 
nu va speria vitele şi păsările cu sudalme, ci se va însenina 
mângâindu-se cu Domnul. Domnul lisus Hristos îl va că- 
lăuzi şi-i va pluti înainte în casă şi pe ogoare; ațâțările dom- 
nilor care vin să-i ceară votul nu-l vor ispiti, iar la sfadă şi 
la bătăi nu va ajunge în convenirile sale cu ceilalți consăteni. 
Cercetarea bisericii va fi cea mai mare bucurie a lui şi a fa- 
miliei lui, iar cuvintele preotului le va sorbi cu nesaţ şi le va 
explica acasă alor săi. Nu va bârfi pe alţii şi nu se va mândri, 
ci va fi gata de ajutor la orice necaz al cuiva şi plin de aceeaşi 
dragoste şi față de omul cel mai nesocotit de alții. Rugăciu- 
nea şi citirea cărților religioase, în primul rând a Sfintei 
Scripturi, îi va ocupa cea mai mare parte a zilelor de sărbă- 
toare, ba chiar câte puţin din fiecare zi. 

Aceasta e țărănimea nouă, a cărei avangardă s-a ivit vi- 
guroasă şi cuceritoare. 

În Duminica Ortodoxiei să fim la Cluj!" 


Credincioşii Bisericii dreptmăritoare, din eparhiile mi- 
tropoliei noastre, din Transilvania, Banat, Crişana şi Mara- 
mureş, sunt chemaţi să se întrunească în adunare de 
constituire în ziua de 5 mart. 1933, în Duminica Ortodoxiei, 
la Cluj. 

Mirenii, sute şi mii de intelectuali, într-un singur glas, 
au luat hotărârea de-a conlucra cu ierarhii noştri, în conşti- 
ința că apărând şi întărind autoritatea Bisericii Ortodoxe, 
apărăm şi întărim cu toții întreg neamul românesc; şi, dim- 
potrivă: slăbind autoritatea supremei şi sfintei instituţii a 
neamului, slăbim şi statul, cu toate rosturile lui actuale şi 
viitoare. 

La această lucrare de apărare şi întărire a sfintei noastre 
Biserici se vor asocia nu numai fiii şi fiicele eparhiilor mi- 
tropoliei din Ardeal, ci toţi fiii şi fiicele neamului român 
creştin ortodox. Căci, după cum alcătuim un singur stat, tot 
aşa alcătuim toţi dreptmăritorii o singură Biserică Creştină 
Ortodoxă în țara nouă şi întregită. 

Curente duşmane şi atacuri neîntrerupte se îndreaptă 
împotriva Bisericii stăpânitoare din statul român, ca, zgu- 

duindu-o din temeliile ei de veacuri, să zdruncine în acelaşi 
timp reazemul cel mai neclintit al existenţei statului nostru 
creştin şi național de ieri şi de astăzi. 

Clerul mult încercat al acestei Biserici cu vechi expe- 
rienţe, susținut şi sprijinit de toți cei ce cred că mântuirea su- 
fletului românesc e sălăşluită în Biserica lui Hristos, va avea 
şi priceperea, şi puterea ca, în asemenea împrejurări, să scu- 
tească țara şi neamul de relele şi primejdiile ce bat la uşă. 

Adunarea de la Cluj înseamnă începutul unei vii ac- 
ţiuni de colaborare strânsă a mirenilor cu clerul: în faţa ei 
trebuie să se închine cu avânt şi încredere deplină toți bunii 
ortodocşi. 

Dumnezeu este cu noi, şi El va binecuvânta cu darurile 
Sale bogate acțiunea măreaţă creştină, pornită în Duminica 
Ortodoxiei la Cluj. 


























Pentru intensificarea 
activităţii pastorale a clerului 


În timpul din urmă s-au trimis preoților noştri, la scurte 
intervale, o serie de noi precizări şi de noi îndemnuri refe- 
ritoare la activitatea lor pastorală. 

Lupta între cele două împărății, amândouă vizând su- 
fletul, se înțelege; din faza de mici hărțuieli, de la opoziția 
placidă şi neglijarea reciprocă, s-a trecut la ciocniri tot mai 
violente, pe viață şi pe moarte. Avem sentimentul, oarecum 
eshatologic, că stăm la porţile unui nou tărâm de istorie, 
care va fi stăpânit de împărăţia învingătoare în lupta ce se 
dă, de acum ucigătoare şi finală, la hotarul noului ev. 

Înaltpreasfinţia Sa Mitropolitul nostru Nicolae, coman- 
dantul care scrutează neîntrerupt viitorul şi surprinde 
prompt primejdiile ce se arată, care cunoaşte perfect situația 
actuală, trimite preoților, concentrate într-un mănunchi, 
toate instrucțiunile şi îndemnurile de care au nevoie acum 
şi în viitorul apropiat în lupta în care sunt angajați. De la 
formularea sintetică a obiectivului ce trebuie urmărit actual- 
mente de toată strădania pastorală şi până la detaliile pre- 
țioase referitoare la organizarea şezătorilor diferitelor 

asociaţii religioase din parohie, nimic nu e omis din circu- 
larele date de Înaltpreasfinţia Sa în ultimele două luni. 

Obiectivul de azi al acțiunii pastorale e fixat într-o for- 
mulă pregnantă, care ar trebui scrisă pe fiecare pagină din 
calendarul de pe masa preotului: 


„viaţa de astăzi, frământată de valuri care nu vor să se 
liniştească, trebuie prinsă din toate părţile ei în legături cât 
mai strânse cu Biserica şi cu spiritul ei, nu pentru a domina 
noi, ci pentru a face ca Hristos-Mântuitorul să o însufle- 
țească şi stăpânească”. 


lar idealul preotului cerut de trebuinţele de azi s-a ro- 
tunjit, din îndelungate meditații şi atente observații, astfel 
în sufletul Înaltpreasfinţiei Sale: 


„Am înaintea ochilor mei preotul care ne trebuie astăzi: 
stăpân pe elementele culturii timpului, orientat asupra cu- 
rentelor sociale, analizând cu înțelepciune realitățile şi ne- 
voile vieţii, dar cu ochii sufletului pururi ațintiți spre 
idealul Evangheliei, pe care cu iubire şi devotament se 
străduieşte să-l coboare şi să-l facă văzut în mijlocul turmei 
pe care o păstoreşte.” 


Un tablou şi un program mai complet, mai nealunecat 
spre Scyla unilateralei aprecieri a culturii, sau spre Carybda 
desconsiderării ei şi a restrângerii la conţinutul strict evan- 
ghelic, chiar un mai armonios şi un mai definitiv ideal de 
preot, nici că s-ar putea concepe. Este concentrată în această 
definiție justa țintă ce trebuie avută mereu în vedere, atât 
de educatorii viitorilor preoți, cât şi de preoți în autoforma- 
rea lor mai departe. 

În amănuntele organizării şi conducerii asociațiilor reli- 
gioase din parohie, aceste laboratoare ale formării creştinilor 
şi oamenilor luminaţi, a caracterelor integre, amănunte prin 
care Înaltpreasfinţia Sa vine în ajutorul preoțimii noastre, ne- 
orientată încă în chestiunile acestui fel de pastorație modernă, 
nu intrăm, ca să nu lungim peste măsură acest articol. 

Dar trebuie să remarcăm epocala introducere a ziarului 
pastoral. Activitatea pastorală a preoțimii noastre, apreciabilă 
şi până acum şi potrivită cu timpurile prin care am trecut, ar 
suferi față de timpul nou o mare lacună dacă nu s-ar reculege 
din felul împrăştiat în care se face, dacă nu s-ar sistematiza 
astfel ca fiecare zi următoare să însemne un progres, dacă nu 
întotdeauna cantitativ, cel puţin calitativ, față de ziua ante- 
mergătoare, ale cărei învățături vor fi folosite. Prin aceste în- 
semnări cotidiene, preotul va fi adus în fiecare seară în 
situaţia să mediteze la ceea ce a făcut peste zi şi la ceea ce ar 
fi trebuit să facă; la ceea ce a făcut bine şi se poate continua 
sau repeta şi la ceea ce a făcut rău şi trebuie evitat pe viitor. 
Îşi va da mereu seama de lacunele pregătirii sale, căutând să 
le îndrepte; autocritica aceasta cotidiană, făcută cu sinceritate 

şi cu frica răspunderii în faţa lui Dumnezeu, îl va duce tot 
mai departe spre idealul moral, prin străduințe mereu nedes- 
curajate. E adevărat, ziarul acesta nu are caracterul de notații 
autocritice, intime, ci se vor trece în el mai mult faptele pozi- 
tive realizate; dar în vreme ce se va gândi preotul la ele, cum 
să le concentreze ca să le poată nota, va fi silit, vrând-ne- 
vrând, să-şi facă şi anumite reproşuri când e cazul şi să se 
gândească şi la schimbări în felul său de a activa a doua zi. 

Ca un duh de înnoire vin aceste îndrumări pastorale 
moderne la preoții noştri cu începutul noului an. Să dea 
Dumnezeu ca ele să aducă rod binecuvântat. 








Proxima metodă de lucru" 


Acum, după ce am văzut realizat cadrul în care va 
avea să se desfăşoare acțiunea religioasă printre intelec- 
tuali, nu mai putem întârzia cu reflexii asupra însemnă- 
tăţii acestui cadru şi a momentului în care s-a constituit, 
ci trebuie să purcedem de urgenţă la lucrul propriu-zis: 
la umplerea acestui cadru cu viaţa pentru care a fost des- 
tinat. Căci înainte de a fi împlinit acest mare, covârşitor 
deziderat, nu putem aştepta ca Frăția Ortodoxă Română 
(FOR) să aibă o prea mare influenţă în viaţa socială pri- 
vată şi publică. 

Ceea ce s-a făcut la Cluj nu a fost decât chemarea la 
apostolat a intelectualilor noştri, care au întâi nevoie de pre- 
gătire seriosă până a putea fi trimişi la propovăduire. Să-i 
faci să susțină în viaţa politică şi socială anumite principii 
numai pentru că li s-ar comanda dintr-un centru, de undeva 
unde s-ar şti ce e creştinesc şi ce nu, să-i faci să se solidari- 
zeze în atâtea cazuri în jurul vreunei chestiuni numai pentru 
că aşa se cade unor membri dintr-o societate ar însemna să 
rişti a nu realiza nimic, pentru că omul nu poate fi mişcat 

ca un obiect din afară, ci se mişcă dinăuntru când găseşte 
de bine s-o facă. 

Ceea ce se cere acum este transformarea interioară a in- 
telectualilor ortodocşi, pregătirea unei conştiinţe religioase 
şi a unei mentalități creştine, sensibilizarea unor resorturi 
sufleteşti care de prea multă neîntrebuinţare au intrat în ru- 
ginire. În acțiunea ce ne stă înainte, metoda cea mai bună 
va fi deci aceea care poate străbate mai adânc în straturile 
sufleteşti, de e posibil chiar până la punctul de suport, ne- 
determinabil, dar determinant al întregii gândiri, simțiri şi 
voiri a omului. 

Se înțelege că nu ajunge o simplă acțiune de luminare 
teoretică asupra învăţăturii creştine, fie ea făcută cât de sa- 
vant şi în formele cele mai pretențioase ale gândirii filosofice 
moderne. Precum nu ajunge nicio bălăcire sentimentală în 
clişee de fraze arhiuzate, în predici superficiale, strigate cu 
mai mult sau mai puţin patos fals. 

Ceea ce se cere e o anumită luciditate, înfrigurată de 
convingere, lămurind credinţa creştină nu după tipare ex- 
terne, ci din evidenţele lăuntrice ale propriului suflet. 
Numai acest fel de lămurire vine din adânc şi trece în adân- 
cul auditorilor ca un arc de flăcări; numai acest fel de pro- 
povăduire nu e simplă instrucție ineficace, ci fluid duhovnicesc 
ce curge arzând şi înfiorând în adâncurile sufletelor. Numai 
acest fel de comunicare dă auditorului nu ştiu ce sentiment 
sigur că i se vorbeşte serios de lucruri grave de viaţă şi de 
moarte şi că în vorbitor îşi trăieşte procesul o încordată ten- 
siune după cea mai completă armonie a vieţii cu gândul şi 
cuvântul. 

Să vorbim serios: nu cred că FOR ar putea să se umple 
cu viață religioasă îmbelşugată dacă nu vom avea adevăraţi 

apostoli printre noi, în stare să trezească din somn greu, din 
somn de moarte, sufletele intelectualilor noştri; adevărați 
apostoli care să se prezinte ca modele de consecvență de la 
ceea ce spun la ceea ce fac. 

Altfel, vom fixa şi prin FOR, pe ecranul curgător al tim- 
pului, o seamă de mici întâmplări birocratice, de festivaluri 
mai mult sau mai puţin străbătute de sinceritate, de nume 
de-ale membrilor din diverse comitete şi comisii; o seamă 
de lucruri exterioare. lar în suflete ni se va brăzda, adâncă, 
încă o dâră de amărăciune şi de dezolare. 

Deci, la lucru serios şi de lungă durată! 



























ere 


Moartea şi Învierea Domnului” 


Cea mai mare parte din cântările bisericeşti de la săr- 
bătorile Paştilor se rezumă în ideea: 


„Când Te-ai pogorât la moarte, Cela ce eşti viața cea 
fără de moarte, atunci iadul l-ai omorât cu strălucirea 
Dumnezeirii” (Troparul Învierii, glas 2) 


Ce poate fi mai paradoxal, ce poate fi mai contradicto- 
riu în sine pentru o minte ce nu vrea să-şi depăşească pla- 
fonul omenesc, decât ca Cel ce este viaţa cea fără de moarte 
să Se cufunde în moarte, ca Cel ce e viață pururea fără de 
scădere şi fără umbră de întuneric să suporte suprema li- 
chidare de viaţă şi totala cufundare în întunericul prăpăstios 
al morţii şi al iadului? 

Şi ce poate fi mai neînțeles decât actul mântuirii noas- 
tre, fapta prin care suntem introduşi în adevărata viaţă, să 
fie moartea Celui ce ne dă viață? 

Sunt aici mistere atât de profunde, atât de străine de 
ceea ce poate produce mintea şi fantezia omenească, atât de 
inepuizabile în interpretările ce li se pot da, încât chiar şi 

numai acest caracter al lor e o dovadă suficientă despre ori- 
ginea lor dumnezeiască. 

Nu a fost de-ajuns să vină Soarele Vieţii cu lumina, să o 
pună în obscuritatea în care ne aflăm noi, până la aceste prime 
trepte ale neființei care sunt suferințele şi slăbiciunile noastre, 
ci a trebuit să Se coboare şi mai jos, până în fundul prăpastiei 
întunecoase, unde moartea stăpâneşte deplin, unde cei stăpâniți 
de ea nu mai pot face nicio mişcare pentru a scăpa de robia ei, 
unde nu mai văd nicio rază de lumină. A trebuit să Se coboare 
Începătorul vieții, izvorul ei, până acolo unde sfârşeşte cu totul 
viața, până în care şi-a întins zăbranicul întreg, peste făpturile 
Ziditorului. A trebuit să moară ca om şi să lase aşa să se întindă 
şi peste El unda nefiinţei, ca fiind în sânul ei, s-o împrăştie cu 
dumnezeirea Sa dinăuntru în afară, s-o zdrobească în casa ei. 
A trebuit să Se lase înghițit în iad, pentru a țâşni în mijlocul lui 
cu strălucitoarele raze ale nemărginitei Sale vieți, spărgând por- 
țile iadului, dizolivând plafonul lui apăsător şi antrenând spre 
înălțimi pe toţi cei ce s-au dorit în viața lor pământească după 
lumină. A fost necesar fluxul vieţii în nimic, ca în refluxul ei să 
ducă cu sine pe toți cei ce au oarecare compatibilitate cu viaţa. 

S-a dus şi i-a căutat pe cei credincioşi ai Săi până în tem- 
nițele cele mai de jos, dezlegându-i şi scoțându-i la lumină. 

Mormânturi sunt şi inimile noastre. Unda întunericului 
şi a nefiinţei, duhurile rele, fac din noi iaduri în care ardem 
şi ne zvârcolim dureros. De S-ar fi coborât şi în noi Domnul 
murind, ca să germineze în inimile noastre viața cea prime- 
nită, luminoasă, curată şi bună! De-ar fi spart şi întunecimile 
din noi, de-ar fi împrăştiat cugetele rele ce ne chinuie, 
de-ar fi spart plafonul ce ascunde privirii sufletului nostru 
cerul cu frumuseţea lui! De-am înflori şi noi cu învierea 
Domnului, în lumina soarelui dumnezeiesc, la o viaţă nouă! 



































Unui preot tânăr 


lartă-mă, iubite frate, că îți răspund de această dată pe 
calea aceasta publică. Problema pe care ai ridicat-o în scri- 
soarea din urmă — nu de dragul de a scorni cu mintea pro- 
bleme, ci fiindcă te zbați în ea împreună cu toți frații întru 
preoție — depăşeşte cadrul personal, pentru a se integra în 
lipsurile şi neajunsurile noastre de caracter general. 

Te plângi, iubite frate, că 


„preoții noştri ieşind din academie şi intrând în parohie 
se depersonalizează, identificându-se pe de-a-ntregul cu 
glasul pământului, de care nu-i despart decât cei doispre- 
zece ani de şcoală orăşenească”. 


Frăția ta nu ai ajuns încă în acest stadiu, căci eşti doar aşa 
de tânăr şi lupţi din răsputeri împotriva adormitorului abur 
ce se ridică din monotonia simplei şi materialei vieți săteşti, 
dar simţi pericolul şi te alarmezi. Ştii că altul este destinul 
preotului decât acela de a se cufunda în noianul preocupărilor 
unei vieți de suprafaţă, în grijile, fără larg orizont spiritual, de 
a adăuga în toată ziua încă ceva la patrimoniul material al 





* Telegraful Român, an LXXXI, nr. 38-39, 6 mai 1933, pp. 2-3. Semnat: 
Dr. D. Stăniloae. 


TELEGRAFUL ROMÂN - 1933 301 


familiei, în ritmul fără respiraţie al alergăturii întregii lumi din 
sat. Îți dai seama că nu poți fi sare pământului pururi aplecat 
spre stricăciune şi lumină lumii întunecate de îngustimea ori- 
zontului în care trăieşte, decât neidentificându-te în masa pă- 
mântului şi neînşirându-te între umbrele ce orbecăie prin 
întuneric. Trebuie să-ți păstrezi o conştiinţă sensibilă la reali- 
tățile vieții spirituale, trăind în ele, lărgindu-ți privirea asupra 
lor, ca prin ele să pătrunzi în sufletele celorlalți şi să le atragi 
privirile, împrăştiate în extern, spre ele. 

Şi tocmai pentru că îţi dai seama că aceasta trebuie să 
fie calea preotului prin lume, ai văzut bine şi obstacolul ce 
închide de cele mai multe ori această cale, silind pe preot să 
se încurce pe cărări ce nu-l avansează cu niciun pas, ba chiar 
îl regresează. Acest obstacol este, cum spui, lipsa de cărți. 
Cartea este „cel mai însemnat sprijin al activităţii preotului”. 
Fără ea, preotul cade „în acea moleşeală a impersonalității 
caracteristică atâtora dintre ei”. 

Această depersonalizare, această destrămare a duhului 
de preot, crezi apoi că este cauza faptului, într-adevăr ciudat, 
Că în afară de foarte rare excepții, „contactul foştilor studenți 
cu profesorii lor se termină brusc la poarta academiei”. 

Frăția ta ai simțit foarte just că, pe lângă lipsa cărții, un 
alt mare neajuns în viaţa preotului este lipsa de contact cu 
foştii lui profesori şi în general cu oameni care i-ar putea 
ajuta să-şi țină privirea spre cer. 

Pentru a lua în discuţie ambele laturi ale problemei, la 
lipsa cărţii aş spune: chestiunea s-ar simplifica mult dacă ar 
fi numai o lipsă materială a cărții. Ceea ce-i cu mult mai 
grav e lipsa dragostei de carte la foarte mulți. Împotriva 
acesteia trebuie să luptăm cu toate puterile şi înlăturarea 
acestui neajuns nu se face de azi pe mâine. Împotriva lipsei 

materiale a cărții, când e dragoste pentru ea, ne putem ajuta 
relativ uşor. Frăția ta însuţi propui o soluţie care nu ştiu în- 
trucât ar putea fi realizabilă, chiar în forma în care o propui, 
dar într-o formă apropiată ne poate ajuta mult. Propui să se 
înființeze o bibliotecă centrală bine înzestrată cu tot ce a 
creat spiritul omenesc mai frumos şi mai sublim. Te gân- 
deşti probabil la o mare bibliotecă la Sibiu, creată şi alimen- 
tată din cotizații de-ale preoților şi din alte contribuții. Poate 
că e greu să se realizeze această idee, din foarte multe mo- 
tive. Să nu amintesc decât greutatea cu care ar circula cărțile, 
toți care le împrumută fiind împrăştiaţi în toate părțile; şi 
cartea e bine s-o ai cât mai aproape de tine, atunci când vrei. 

Eu cred că cea mai mare uşurare ce se poate aduce în 
această privinţă este ca, pe lângă cărțile capitale pe care tre- 
buie să le aibă fiecare preot pe masă, iar din acestea ies 
două-trei pe an, preoții fiecărui cerc pastoral trebuie să sta- 
bilească anual o listă de 20 de cărţi pe care să le împartă obli- 
gatoriu între ei spre cumpărare. Cum întâlnirile între preoții 
vecini sunt dese, ei îşi vor schimba reciproc cărţile spre ci- 
tire. În felul acesta se va crea între ei şi o atmosferă de mai 
înaltă intelectualitate şi de mai strânsă comunitate sufle- 
tească, hrănindu-se din aceleaşi cărți şi discutându-le îm- 
preună. Foarte important este ca aceste liste anuale să 
cuprindă cărțile cele mai alese şi mai necesare. Desigur că 
aceste 20 de cărți trebuie să fie de la 100 de pagini în sus. 
Broşuri de 20-30 de pagini pot fi socotite cinci-şase pentru 
o carte. Comanda, pentru siguranţă, s-o facă preşedintele 
cercului din şedinţă, chiar pentru fiecare preot. 

Notez, ceea ce ar putea împiedica realizarea acestui 
lucru este să mi se conceadă puţțina dragoste de carte. 
Aceasta complică problema. 

Orice preot va fi altfel în situația să citească 20-30 de cărți 
pe an, ceea ce e suficient, cel puţin pentru timpul nostru. 

Cât priveşte lipsa de contact a foştilor studenți cu profe- 
sorii lor, eu cred că nu e numai efectul rustificării. Doar însuţi 
frăția ta spui că acest contact „se rupe brusc la poarta acade- 
miei”, deci înainte de a fi avut tânărul când să-şi tocească re- 
liefurile personalităţii spirituale. Oricare ar fi cauza acestui 
fapt, el poate înceta şi ar fi bine să înceteze. Nici noi, care avem 
de la Dumnezeu marea misiune de a fi patru ani îndrumători 
viitorilor preoți, nu ne bucurăm când vedem că cei cu care am 
legat legături de suflet, cei care ne-au devenit părți integrante, 
necesare ființei noastre, dispar după examen, fără un rămas 
bun măcar, pentru toată viața din intimitatea sufletului nos- 
tru. Pentru noi, aceasta chiar este o durere. Noi am dori ca 
măcar în momentele grele ale vieții lor să ne socotească şi pe 
noi între ceilalți sfătuitori ai lor. Să ne adreseze şi nouă câte o 
scrisoare şi să fie siguri că dacă nu vom nimeri totdeauna un 
sfat potrivit, va găsi întotdeauna la noi o mângâiere, o încu- 
rajare, un îndemn, o inimă înțelegătoare. Şi eu ştiu că aceasta 
face foarte mult pentru orice om care de atâtea ori e întristat 
de sentimentul singurătăţii, al părăsirii. Noi am dori ca foştii 
noştri studenţi să ne viziteze când vin pe la Sibiu. Să fie siguri 
că nu vor găsi uşi închise, nici aere preocupate şi grăbite. 

Frăția ta socoteşti că noi profesorii putem „prilejui în- 
nodarea acestui fir rupt şi sesiza printr-o formulă nouă re- 
luarea acestei legături organice”. Ceea ce propun eu e 
formula eternă a frăției şi a dragostei, singura care trebuie 
să stea la baza oricărei legături între noi. Numai aşa se pot 
încadra luptătorii însinguraţi în grosul unitar al armatei lui 
Hristos, numai aşa sub legăturile externe dintre ei pulsează 
o inimă, un gând, un avânt. 
























































„Morala eroică” 


Într-o revistă scoasă de o falangă de tineri, am avut bu- 
curia să citesc, sub acest titlu sugestiv, rânduri grave, sfânt 
de grave, despre cum îşi înțelege tineretul de azi datoriile 
sale față de neam, față de societate. 

În vuietul de tarabă al universalei venalități, în mijlocul 
unui târg josnic, în care deodată cu conştiinţa de mult ador- 
mită fiecare se întrece să vândă cât mai multe din bunurile 
ce nu-i aparţin, pentru că sunt ale obştii româneşti, în mij- 
locul unei societăți a cărei deviză e „învârteala” şi care ta- 
xează de prost pe omul cinstit, altruist şi conştiincios — am 
avut, în sfârşit, fericirea de necrezut să aud formulat curajos, 
în numele generației tinere, crezul unei morale fără Eu, cre- 
zul unei morale în care totul gravitează spre neam, spre 
aproapele, crezul unei morale de sacrificiu. 

E o minune resurecţia aceasta a spiritului. E o minune, 
pentru că nu-şi are nicio cauză în cele ce se văd. Ardoarea ti- 
neretului acesta de a se sacrifica n-a avut de unde să o înveţe 
din jur. Între mentalitatea aceasta şi a celor din jur e o pră- 
pastie, e un hiatus. Spiritul a renăscut din sine. S-au deschis 
zăgazurile adâncului, inundând din ele viață primenită. 





* Telegraful Român, an LXXXI, nr. 41-42, 20 mai 1933, p. 1. Semnat: DS. 

„Morala eroică”, iată condiţia eternă a viabilităţii ori- 
cărei societăți, iată cheagul care face posibilă conviețuirea 
armonioasă a oamenilor, iată piatra de temelie a statelor. Ea 
e tot una cu atracţia centripetală a părților unui întreg; când 
această „morală eroică” încetează, când atracţia centripetală 
face loc celei centrifugale, când fiecare se gândeşte să aca- 
pareze cât mai mult din cele comune, când fiecare nu mai 
are dragoste spre cei din afară de sine şi se gândeşte numai 
la sine, atunci acea societate se destramă. 

Numim această morală „eroică”, sau „de sacrificiu”, 
sau altfel, pentru că patimile omeneşti care şi-au căutat o 
justificare onorabilă au compromis cuvântul simplu morală. 
În realitate nu există altfel de morală decât eroică. Nu e mo- 
rală cântărirea grijulie a tot ce dai şi faci pentru altul pentru 
a nu da vreun gram din ceea ce ţi-ar fi în paguba îndestulării 
tale. Nu e morală împărţirea hapsână a sfertului de leu, 
când dacă l-ai dat tot, ai aduce o mică perturbare în situația 
ta. Nu e morală savantul şi complicatul sistem cu infinite 
distincții şi cazuri, izvorât mai mult din grija de comoditate 
a eului propriu decât de ajutorarea aproapelui. „Morala” 
aceasta o lăsăm iezuismului, fie catolic sau de altă natură. 

Morala în sensul curat al cuvântului este binele şi dra- 
gostea în acțiune. Or, acestea nu se lasă drămuite, vămuite, 
cumințite. Ele nu se balansează între eu şi tu, ci merg întregi, 
fără grijă de mine, spre tine, spre aproapele meu. Ar fi o ne- 
bunie aici, un lucru care pare absurd înțelepciunii lumii 
acesteia, dar să mi se arate vreo mare personalitate reli- 
gioasă, vreun sfânt care şi-a împărțit grija între el şi alții. 
Toţi au fost aplecaţi întregi spre alţii. Cuvintele: „cine va voi 
să-şi scape sufletul îl va pierde; iar cine îşi va pierde sufletul 
pentru Mine îl va afla” (Matei 16,25), acest înțeles îl au. 

Omul bun îşi află bucuria sa în bucuria altora; trebuie 
să iasă din sine, trebuie să se dăruiască altora, să-i facă feri- 
ciți pe alţii, pentru a-şi găsi mulțumirea şi fericirea. Dar nici 
măcar această intenţie nu o are omul bun: pentru a-şi găsi 
fericirea în fericirea altora. El nu are alt scop, nu urmăreşte 
cu iubirea sa altceva decât fericirea altuia. Iubirea nu e mij- 
loc spre altceva, ci e în sine scopul suprem. Numai aşa ră- 
mâne întreagă, curată şi naivă. 

Desigur că morala aceasta nu se poate impune; nu poți 
impune, se va zice, tuturor oamenilor să se sacrifice. E drept, 
dar tocmai de aceea e morală în sensul plin al cuvântului, 
că nu se poate impune, ci rămâne act spontan, iubire. Căci 
ceea ce se poate impune, şi se impune, nu mai e morală, ci 
drept, obiectul legii. Iar morală e cu totul altceva decât drept 
şi lege, face parte dintr-un domeniu nemăsurat mai înalt, 
din domeniul sfânt peste care se poartă Duhul lui Dumne- 
zeu. Moral în sensul nefalsificat al cuvântului nu poate fi, 
şi nu e, de aceea, decât omul religios, profund religios. Să 
înceteze a se mai numi morali burghezul ateu şi egoist şi 
formalistul cu atitudini solemne, toți cei care țin să apară în 
faţa lumii că sunt milostivi dacă dau o sfărâmătură de la 
masa lor şi altora. Morala este eroismul uitării integrale a 
eului tău, sacrificarea lui pe altarul dragostei de aproapele. 

Cinste tineretului care vrea să restaureze morala în sen- 
sul sincer al cuvântului, care ia pe umerii lui crucea ei. 
Numai tineretul trist şi îndurerat de ceea ce vede şi suferă, 
al zilelor de azi, numai acest tineret, care e la vârsta lui fra- 
gedă mai grav decât atâtea generaţii care zburdă încă la o 
vârstă cu mult mai înaintată, e în stare să realizeze această 
mare revoluție. 






Înălţarea' 


Solemnele liturghii ale creştinismului antic pun Învierea 
Domnului în centrul cultului public. Înălţarea Domnului nu 
este însă de mai redusă importanţă pentru religia creştină 
şi pentru viața noastră religioasă. 

Cheia de înţelegere a doctrinei Înălţării este exprimată 
prin cuvântul „mărire”, dar cugetarea religioasă de azi a 
lăsat în umbră ideea măririi. 

Lumea de azi s-a obişnuit să aşeze mai bucuros în lumina 
conştiinţei pe Hristosul suferinței decât pe Hristosul măririi. 
S-a obişnuit să creadă că e mai aproape de noi Mântuitorul 
„Cel după istorie” decât Hristosul teologiei dogmatice. 

Pentru noi, Hristos este Cel ce a biruit moartea şi a înviat. 
Dar prin înviere nu înțelegem numai redobândirea măririi, pe 
care o avea în umilința naşterii şi a vieții vremelnice pământeşti, 
care-o acoperea pe pământ, cum acoperă norul soarele pe cer. 

Invierea l-a redat mărirea dumnezeiască. Prin Înălțare atre- 
cut „de-a dreapta Tatălui”, de unde stăpâneşte ca Rege, până ce 
va supune pe toți vrăjmaşii Săi sub aşternutul picioarelor Sale. 

Această doctrină e de o supremă influență pentru apre- 
cierea naturii omeneşti. 


* Telegraful Român, an LXXXI, nr. 43-44, 27 mai 1933, p. 2. Semnat: T$S. 

Hristos e Dumnezeu adevărat şi Om adevărat. În uni- 
tatea persoanei Lui, amândouă naturile sunt îmbinate. Uni- 
rea cu Dumnezeu e în acelaşi timp o unire cu omenirea. lar 
când mărturisim că Hristos S-a înălțat la cer ca să ne pregă- 
tească loc, noi credem că vom fi părtaşi întru mărirea Lui. 
Prin meritele Lui ne învrednicim de mărire cerească. 

Întrebarea cea mai arzătoare a zilelor noastre nu este 
dacă lumea poate crede în Dumnezeu, ci dacă mai poate 
avea credinţă în om. Pentru că, în mod imperceptibil, ştiinţa 
veacului a detronat pe om de pe culmile creației şi l-a cobo- 
rât în rândul vietăților lumeşti. Ipoteza evoluționistă a creat 
o antropologie nouă, prin care toată gloria cerească a omu- 
lui şi toată demnitatea omenească e coborâtă în pulbere. 

O astfel de ființă, precum şi-o imaginează ştiinţa natu- 
rală cu anevoie, mai poate invoca azi că e croită după chipul 
şi asemănarea lui Dumnezeu, că Dumnezeu a luat trup 
omenesc, că Dumnezeu a murit pe cruce pentru neamul 
omenesc, că omul ar mai putea nădăjdui să-şi redobân- 
dească mărirea sa primordială. Iată de ce Înălțarea Domnu- 
lui, cu semnificaţia ei, se înalță deasupra antropologiei 
ştiinţei, şi religia creştină e o forță divină de inspiraţie, prin 
care omul se ridică până la treptele Tronului ceresc. 

Praznicul Înălţării Domnului este praznicul refacerii 
omului. Înălţându-Se Hristos la cer, a trimis pe Duhul Sfânt, 
Duhul Creator al Dumnezeirii să ne refacă întru asemănarea 
Lui. „Omul cel vechi s-a înlăturat şi cel nou s-a trezit în noi.” 

Acesta este sensul dogmatic al Înălţării. Misticii din 
toate vremile mărturisesc că mântuirea este înlăturarea ve- 
chiturii, iar când omul ajunge la mântuire, nu mai viețuieşte 
el, ci Hristos care trăieşte în el, ori, cu alte cuvinte, că identi- 
ficarea mistică cu Hristos este rostul final al creştinismului. 











Se dezveleşte iarăşi slava Ortodoxiei" 


Spuneau mai înainte anumiţi teologi din Occident că 
Ortodoxia e pietrificată şi incapabilă să mai producă din sine 
o mare mişcare spirituală. Judecând din afară şi deci fatal, ţi- 
nând cont în judecata lor numai de elementele spaţiale, can- 
titative, netrăind în Ortodoxie, şi prin urmare, nesimțindu-i 
puterea condensată în forme strâmte şi umile, dar reala şi nes- 
fârşit de adânca putere, era uşor să facă astfel de afirmații. 

La eroare mai contribuia şi faptul că se aprecia numai 
ceea ce li se părea lor că e valoare, pentru că o aveau şi ei în 
confesiunea lor, pe când valorile specifice, adevărate, ale 
Ortodoxiei nu le vedeau. Până azi protestanții de duzină şi 
sectarii îşi închipuie că atunci când omul ascultă rugăciunea, 
şi nu o spune el, când ascultă citindu-i-se Evanghelia, şi nu o 
citeşte el, nu poate avea trăire religioasă, nu poate avea miş- 
care de credinţă în sufletul său. Ei nu-şi pot închipui că şi 
credinţa, şi experiența religioasă sunt cel puţin tot aşa de pu- 
ternice (dacă nu cu mult mai mult) la ortodox când i se ci- 
teşte o molitvă de către preot, pe cât sunt la sectar când se 
roagă singur sau în grup. Ştie şi ortodoxul să se roage singur 
şi o face în casa sa, dar el ştie că rugăciunea aceasta păstrează 


* Telegraful Român, an LXXXI, nr. 51-52, 24 iun. 1933, p. 1. Semnat: DS. 

încă ceva din lumea aceasta, ceva omenesc, ceva de la el, pe 
când rugăciunea făcută de preot e cu totul din altă lume (das 
ganz Andere); ortodoxul vede la auzul ei direct realitatea 
dumnezeiască. E absurd ce se spune de sectar că ortodoxul 
trăieşte în întuneric şi necunoştință de Dumnezeu, că abia 
când se face sectar devine religios. Sunt aici două feluri de 
religiozități: una orientată subiectiv, numai la rugăciunile lui, 
numai la cântările lui. Cealaltă, care este orientată mai mult 
obiectiv: vede pe Dumnezeu prezent mai ales în rugăciunea 
Bisericii, în Cuminecătura de pe altar, în icoane, în cruce etc. 
De aici provin şi mari deosebiri psihologice între reprezen- 
tanţii unei religiozități şi ai celeilalte. Unii vor mereu să simtă 
în ei pe Dumnezeu şi în nerăbdarea lor se pare că-l simt de 
câte ori li se mişcă puţin sângele mai nefiresc; ceilalți mai 
mult văd, contemplă pe Dumnezeu şi nu fac nicio sforțare 
pentru a avea în mod firesc această experienţă de câte ori 
sunt în legătură cu cele ale Bisericii. Protestantul, sectarul, 
catolicul chiar — pentru că şi el e înclinat să țină liturghia şi 
cultul bisericesc drept rit — vede în slujbele bisericeşti forme 
omorâtoare de duh; ortodoxul vede în ele însă realități dum- 
nezeieşti mai reale ca propria sa persoană. 

Într-un cuvânt, credinţa, experienţă religioasă, conştiinţa 
prezenţei lui Dumnezeu a fost în Ortodoxie, chiar şi în timpu- 
rile grele prin care a trecut Biserica Ortodoxă, puternică, vie, a 
fost o stâncă de care s-au zdrobit toate tentativele adversare, a 
fost o putere înălțătoare şi îndumnezeitoare de suflete. Dar 
Dumnezeu a vrut în adânca Sa înţelepciune, care nu e înțeleasă 
decât târziu, ca Ortodoxia să poarte un timp îndelungat veş- 
mântul umilinţei, a vrut ca slava ei să se ascundă, să se deşerte, 
asemenea celei a dumnezeiescului ei întemeietor, poate pentru 
a face nebună înțelepciunea învățaților care judecă cu criterii 

din lumea aceasta externă, care atribuie realitate numai la ceea 
ce se vede mare — catolici, protestanți, sectari. 

Dar iată că puterea dumnezeiască a Ortodoxiei, comoara 
duhovnicească ce a lucrat ascuns în cele mai mari adâncimi 
ale sufletului ortodox începe să-şi arunce razele unei strălu- 
ciri mult promițătoare şi nebănuite de străini peste o lume 
dezorientată şi prinsă în vârtejul agitat al tuturor crizelor. 

Ortodoxia păşeşte pe arenă pentru că i-a sosit ceasul ei. 
Glasul ei încep toți să-l simtă că e glasul veridic al lui Dum- 
nezeu; luminile ce încep să iradieze din ea simt toți că nu 
sunt lumini false venite din izvoare de dincoace de limita 
lumii acesteia. În glasul acesta, în manifestările ortodoxe din 
ultimul timp, se simte putere nesfârşită, se simte că grăieşte 
un duh care a meditat în sine multă vreme şi care are de 
spus multe şi de rostit judecăți inapelabile. Mişcarea Orto- 
doxiei are în ea accentul desfăşurării unei vitalități de ten- 
siune maximă. Coloratura ei spirituală cuprinde delicatele 
frumuseți şi gingăşii ale florilor care germinează sub zăpe- 
zile sfârşitului de iarnă. 

Spiritele de elită ale lumii îşi întorc privirile spre Orto- 
doxie. Scrierile teologilor ruşi din împrăştiere sunt căutate 
cu aviditate şi au produs o adevărată panică în pătura con- 
ducătoare a catolicilor şi a protestanților. La lumina ce se re- 
velează din aceste scrieri, pălesc toate măruntele arguții şi 
ifosele filosofice ale neotomismului, iar disperata filosofie 
religioasă protestantă se retrage la colţ. 

Una dintre aceste scrieri, o succintă sinteză a forțelor spi- 
rituale ale Ortodoxiei, un concis rezumat al cuvântului ce are 
să-l spună Ortodoxia mai tuturor tragicelor întrebări de azi, al 
cuvântului înseninător şi plin de vraja rezonanţei divine, a ieşit 
şi în româneşte din tipografia mitropolitului Andrei Şaguna. 

Este Ortodoxia arhiprezbiterului Serghei Bulgakov, carte care 
trezeşte nădejdile şi optimismul oricărui ortodox ce o citeşte. 

Ce să spunem apoi de acea viguroasă rază de lumină 
ce a țâşnit din adâncurile sufletului ortodox sub forma Frăției 
Ortodoxe Române? Conştiinţele creştin-ortodoxe ale intelec- 
tualilor noştri, conştiinţe ce păreau iremediabil amorțite, s- 
au scuturat dintr-odată de toată cenuşa aşternută peste jarul 
dumnezeiesc din ele de fanfaronada unei ştiinţe care limita 
privirile la ceea ce se vede, dându-ne acest curent pe care-l 
vedem cum creşte şi se animă continuu. 

Cuvântarea dlui prof. Sextil Puşcariu, ținută la consti- 
tuirea FOR-ului, secţia Sibiu, un imn serafic, fermecat, ca şi 
Ortodoxia pe care a cântat-o, a fost ea însăşi duh din duhul 
Ortodoxiei, duh de frumusețe duhovnicească, de dreaptă 
chibzuială, de dulce omenie, de adâncă privire în tainele 
vieții româneşti. 

Coloratura sufletului românesc, vraja divină a Ortodo- 
xiei româneşti încă nu e, nici ea, precipitată în concepte şi 
închegată în sistem. Dar o intuim cei ce o trăim şi am trăit-o 
la vatra părinţilor din sat, şi cei mai buni dintre noi o cântă 
în imaginile poeziei. A sosit însă vremea să o elaborăm ideo- 
logiceşte pentru a o vedea şi cei ce nu o trăiesc direct. 

Să o vadă atât cât se poate vedea de unul care nu o tră- 
ieşte. Aceasta a spus-o şi dl Sextil Puşcariu: 


„Noi n-avem încă o ideologie ortodoxă. Unul din punc- 
tele principale ale FOR-ului e s-o creeze”. 


Procesul puternic de revelare a slavei Ortodoxiei ce s-a 
început va da realitate şi acestei dorințe. 
Ortodoxia a intrat în faza „preaînălțării”. 








Reorganizarea facultăţilor de teologie" 


Odată cu sfârşitul anului şcolar şi probabil nu fără 
legătură cu anumite indicaţii din bilanţul în cauză, Cu- 
cernicia Sa părintele V. Radu revine în ziarul Cuvântul din 
28 iun. asupra acestei probleme atinse în altă ordine de 
idei de dl profesor I.G. Savin deunăzi într-un articol din 
Calendarul. 

Părintele V. Radu, profesor de Vechiul Testament şi de 
Limba ebraică la Facultatea de Teologie din Chişinău şi cu- 
noscător remarcabil al limbilor semite, constată că facultă- 
țile de teologie în situația de acum nu-şi pot îndeplini 
îndeajuns de satisfăcător menirea. Şi aceasta, crede Prea- 
cucernicia Sa, nu din alte motive, ci din acela că programul 
sau numărul catedrelor este insuficient. Preacucernicia Sa 
ar avea două proiecte pentru înlăturarea acestui neajuns: 
unul, prin care preconizează îmbogățirea programului tu- 
turor celor trei facultăți teologice existente, şi al doilea, 
prin care cere contopirea facultății din Chişinău cu cea din 
Bucureşti pentru ca astfel să se poată înmulți catedrele la 
Bucureşti fără noi alocaţii bugetare. Proiectul al doilea, în 





* Telegraful Român, an LXXXI, nr. 53, 1 iul. 1933, pp. 1-2. Semnat: Dr. 
D. Stăniloae. 

care Facultatea de Teologie din Cernăuţi e lăsată la starea 
veche, deci inferioară faţă de cea la care se tinde pentru Fa- 
cultatea din Bucureşti, ar fi cel mai uşor realizabil în con- 
diţiile bugetare actuale şi de aceea autorul îl accentuează 
în mod deosebit. 

Din lista catedrelor pe care autorul proiectelor o pre- 
zintă constatăm că din 25, 10 sunt istorice, 3 filologice, vreo 
câteva biblice şi numai câte una pentru Dogmatică, Apologe- 
tică, Morală, iar Filosofia creştină aproape că lipseşte, consti- 
tuind la un loc cu Pedagogia o catedră. Pastorala, iarăşi, 
numai cu Omiletica formează o catedră, iar Sectologia, Socio- 
logia, Ascetica şi Catehetica lipsesc cu desăvârşire. Cel mai im- 
portant reprezentat e „Orientalismul”. Părintele V. Radu îi 
dedică, afară de Limba ebraică, nici mai mult nici mai puţin 
decât 3 catedre: 1. Limbile semite orientale, 2. Arheologia şi arta 
orientală şi 3. Istoria popoarelor vechi: asirieni, babilonieni şi egip- 
teni. Să nu uităm că Arheologia biblică e reprezentată aparte, 
plus încă vreo câteva arheologii. Dar şi din restul articolului 
părintelui V. Radu se vede că centrul reformei preconizate 
de Preacucernicia Sa e „o mai mare extensiune a studiilor 
orientale: de istorie orientală, asiriană, babiloniană şi egip- 
teană” şi un studiu mai larg „al limbilor semitice corespun- 
zătoare: ebraică, asiriană, aramaică, siriacă şi arabă”. 

Numai cu un astfel de program, spune părintele Radu, 
„Vom avea preoți pregătiți anume pentru poporul care cere 
şi altceva de la preot decât slujbă religioasă”. 

Este firesc ca părintele Radu, profesor îndrăgostit de 
specialitatea sfinției sale, să exagereze peste limitele cuve- 
nite filologia orientală şi să nu mai vadă decât mici de tot 
celelalte studii. Dar tocmai de aceea proiectele sfinţiei sale, 
într-o facultate de teologie unde trebuie să troneze teolo- 

gia? lar teologia nu e nici filologie, fie ea chiar aramaică 
sau arabă, nici istorie, nici arheologie, ci reflexie asupra vieții 
religioase creştine, cu scopul de a intensifica şi de a planta 
această viață şi unde nu e. E concepție trăită, e expresia unei 
experienţe religioase şi tinde să producă o experienţă reli- 
gioasă. Acesta e centrul spre care trebuie să graviteze toate 
studiile şi preocupările dintr-o facultate de teologie: clari- 
ficarea şi intensificarea vieţii religioase creştine. Cred că 
nu e necesar să fac eclatantă absurditatea tezei că teologia 
e ştiinţă ce n-are nici în clin nici în mânecă cu viaţa reli- 
gioasă, că poţi fi cel mai mare teolog şi totodată cu desăvâr- 
şire ateu şi imoral. Cine n-are experienţă religioasă, nu e 
nici teolog, pentru că nu înţelege cuprinsul formulelor pe 
care le mânuieşte. 

Dacă-i aşa, programul părintelui V. Radu departe de a 
ridica nivelul facultăților noastre de teologie şi de-a le face 
în stare să dea teologi şi preoți (ceea ce, să mi se ierte, nu-i 
un lucru chiar aşa de deosebit), înăbuşă aproape cu totul ac- 
cesul spre teologie, deviind pe tânăr spre cojile teologiei, 
spre filologism şi istorism. Dacă-i vorba de-o reformă şi a 
programului facultăților de teologie (mie mi se pare că în 
alte privințe trebuie reformate facultățile de teologie), 
această reformă trebuie să fie orientată într-o direcție tocmai 
contrară: descongestionarea facultăţilor de teologie de ma- 
teriile parazitare care răpesc timpul şi atenţia şi irosesc inutil 
energiile tinerilor. 

Să se dea dezvoltare studiilor de concepţie, de mistică 
şi de practică creştină. Să se lărgească studiul dogmatic, 
să se creeze catedre de Filosofia creştină, de Apologetică, de 
Mistică creştină, catedre pentru studiul problemelor ac- 
tuale în lumina creştinismului ortodox. Să se studieze 

doctrina şi spiritul curentelor spirituale necreştine, spiri- 
tul celorlalte confesiuni şi secte creştine în opoziţie cu spi- 
ritul Ortodoxiei, să se lărgească în adevărate institute 
studiul pastoral şi catehetic. Azi nu se cere lumea ara- 
maică, ci atitudine în problemele vieţii şi caractere ce pot 
transforma societatea. 

Să nu mi se spună că trebuie să dezvoltăm studiile 
orientale pentru a-i atrage pe ortodocşii din Orient. Căci, fie 
e vorba de nişte limbi moarte, şi atunci orientalii au tot atât 
de puţină lipsă de ele ca şi noi, fie, dacă e printre ele vreuna 
şi mai vie, aceea o învaţă orientalii respectivi şi acasă la ei. 
Dacă vom atrage pe orientali prin ceva, aceasta nu vor fi 
limbile orientale, căci dacă va vrea cineva să le studieze 
anume, tot în Apus se va duce, ci prin scrierile şi profesorii 
iluştri în domeniul concepţiei de viață ortodoxă. Căci aces- 
tea nu se găsesc în Apus. 

În această privință nu mai putem fi maimuţele Pari- 
sului sau ale Berlinului, ci trebuie să începem a sta pe pi- 
cioarele proprii. Cât priveşte limbile semite, ele sunt tot 
una la Paris sau la Bucureşti şi nu te atrag în mod deosebit 
la Bucureşti. 

Nici lupta cu viitoarea facultate catolică nu se va da pe 
terenul studiilor orientale. Lasă-i pe catolici să tot facă studii 
orientale; când studentul va trece de la o oră în care şi-a 
frânt limba într-un verb aramaic la una de fermecătoare con- 
cepție ortodoxă, în facultatea ortodoxă, putem fi siguri că 
va fi cu desăvârşire al nostru. 

Studiile orientale care pot fi cel mult o introducere, nu 
absolut necesară în teologie, să luptăm să-şi capete o catedră 
la Facultatea de Litere. Dacă părintele Radu se provoacă la 
practica din Franţa, mă provoc şi eu la cea din Germania, 

dar chiar şi la cea din Franţa, aşa e mai rezonabil. Dacă 
vreun student teolog simte deosebită atracţie spre filologie 
orientală (aceştia sunt rare excepţii şi pentru teologie sunt 
ca şi pierduţi), n-are decât să-şi dezvolte îndrumările intro- 
ductive ce i se dau într-o oră săptămânală la Teologie, la 
Institutul de orientalistică de la Litere. 

Cât priveşte desființarea Facultăţii de Teologie din 
Chişinău pentru a se contopi cu cea din Bucureşti (fie 
vorba între noi, dar precum se străvede, mai mult dintr-o 
nostalgie după Bucureşti), apoi să-mi dea voie părintele 
V. Radu să-i spun că cererea aceasta e nedelicată, iar pen- 
tru interesele româneşti, de-a dreptul periculoasă. Să ceri 
mai întâi cu toată puterea o facultate de teologie pentru o 
provincie alipită, iar după ce ajungi profesor la acea fa- 
cultate şi trăieşti oarecum ca un oaspete onorat şi iubit 
între acei oameni, să ceri ca acea facultate să se desființeze 
pentru a putea merge dumneata la Bucureşti, e cam nu 
ştiu cum. Şi la urma urmelor, de ce să centralizăm tot stu- 
diul teologiei la Bucureşti? Unde ai văzut sfinţia ta acest 
lucru? Germania are în oraşele mici universități ce rivali- 
zează cu cea din Berlin; şi fiecare cu caracteristicile ei. De 
ce n-ar fi reprezentat şi la noi spiritul fiecărei provincii în 
facultatea ei? 

lar epitetele cu care gratifică părintele V. Radu acade- 
miile din Ardeal şi pe profesorii lor sunt aşa de rău alese, 
încât nu credeam să se simtă onorat că le-a spus. Academiile 
teologice din Ardeal sunt rezultanta unei evoluții istorice 
îndelungate, nu numai a învățământului teologic, ci a între- 
gii vieţi ardelene. Ele se integrează perfect în spiritul Ardea- 
lului şi un alt sistem de şcoală teologică în Ardeal ar 
produce perturbări incalculabile. Să nu se mai împiedice 

oricine în ele, aşa tam-nesam, căci nici noi din Ardeal nu ne 
împiedicăm în şcolile teologice din Vechiul Regat. Nu 
aceasta este metoda împrietenirii şi unificării sufleteşti. Şi 
dacă-i vorba să ripostăm şi noi cu un cuvânt disprețului cu 
care se trezeşte oricine vorbind de academiile teologice din 
Ardeal, iată-l: Academiile teologice din Ardeal primesc con- 
curenţa cu facultăţile teologice. Să vedem cine va face mai 
mult, dumneavoastră care vă opriţi la tot pasul şi aruncaţi 
cu noroiul insultelor la adresa lor, sau ele, care îşi fac datoria 
în muncă încordată? 

Iar ca să revenim din nou la chestiunea reformei facul- 
tăților de teologie, în speţă a celei din Bucureşti, mai adău- 
găm următoarele. E vorba să se purceadă în curând la 
construirea cetății universitare la marginea Bucureştilor, în 
direcția Văcăreştilor. E momentul cel mai potrivit ca Facul- 
tatea de Teologie din Bucureşti să reclame vechea mânăstire 
Văcăreşti (profanată acum printr-o destinaţie josnică) şi vreo 
100 de hectare de pământ în jurul ei pentru a aşeza acolo fa- 
cultatea. Biserica mânăstirii va deservi trebuinţele duhov- 
niceşti ale studenților, iar în jur vor trebui ridicate internate. 
Căci internatul de 60 de persoane de la Radu Vodă e neîn- 
destulător. Viitorii preoți (şi teologi) nu se pot forma în ma- 
halalele Bucureştilor, care numai mediu potrivit pentru 
formarea de preoți nu sunt. Aceste internate care vor trebui 
conduse de Biserică îi vor cuprinde pe toți studenții teologi. 
Nu se poate concepe preot care să nu fi primit instrucția din 
facultate şi o îndrumare bisericească, duhovnicească, pas de 
pas, într-un internat care să-i permită să se adune din îm- 
prăştierea la care îl îndeamnă un oraş ca Bucureşti. 

Înaltpreasfinţite Patriarh, Te rugăm scoate Facultatea 
de Teologie din Bucureşti din situația actuală! Dă-i internate 

care să permită o bună manifestare şi cultivare a vieţii reli- 
gioase a viitorilor preoți şi ia împreună cu Sf. Sinod hotărâ- 
rea de a nu mai admite la hirotonie pe unul care n-a trăit ca 
student teolog într-un internat în care să se fi rugat mult, să 
se fi obişnuit să mediteze, să-şi fi examinat zilnic conştiinţa 
şi faptele, ca să poată veni vas pregătit pentru primirea ha- 
rului dumnezeiesc. Căci nu verbul aramaic şi hieroglifa 
egipteană fac pe om vas ales al harului. Nu prin acestea „se 
va ridica Biserica”. Aceasta e o credinţă greşită a părintelui 
filolog semit V. Radu, deşi în această privinţă altfel trebuie 
să-l fi învăţat Institutul catolic din Paris. 



























































































































































































































































Probleme, fapte, comentarii” 


Dumnezeu, Patrie şi Rege!, de protopopul Lt. Colonel 
Ioan Dăncilă, Sibiu, 1933. 

Preacucernicia Sa părintele protopop militar loan 
Dăncilă s-a impus după război ca un vrednic şi înzestrat 
ostenitor al Domnului într-o parte de vie pentru care n-am 
avut şi nu avem nici astăzi toată grija cuvenită. E vorba de 
armata țării, acel vast stadion prin care trece întregul tine- 
ret al României şi a cărui influenţă e dătătoare de ton pen- 
tru toată viața de după aceea a ţăranului şi a 
intelectualului român. E ştiut câţi feciori de-ai satelor noas- 
tre nu vin de la cazarmă cu credinţa părăsită pentru cine 
ştie ce sectă şi câți alţii nu se întorc cu moralitatea ireme- 
diabil destrămată de relele pilde şi urâtele vorbe sub in- 
fluenţa cărora a stat în timpul în care caracterul lui abia se 
formează. De câte ori nu ne-a fost dat să vedem cum îşi 
descarcă câte un plutonier tot ligheanul de sudalme asu- 





* Telegraful Român, an LXXXI, nr. 58, 5 aug. 1933, p. 3. Semnat: Dr. 
D. Stăniloae. ȘI a a 

! Joan DĂNCILĂ, Dumnezeu, patrie, rege. Îndrumări morale şi naţionale 
pentru elevii şcolilor militare, Sibiu, 1933, 175p; cf. pr. Mircea PĂCURARIU, 
„Dăncilă loan”, în: Dicționarul Teologilor Români, p. 152 (n. ed.). 

pra câte unui soldat, uneori iaca aşa, ca să-şi arate autori- 
tatea. Câte lucruri urâte nu va fi învățând apoi bietul fecior 
curat al satului, dacă are nenorocul să fie ordonanţă la un 
ofițer (poate fi chiar căsătorit ofițerul) la care nu se între- 
rup zaiafeturile şi nu aude o vorbă care să semene a rugă- 
ciune. De câte nu suntem siliți să ne punem întrebarea: este 
cazarma românească o şcoală bună pentru tineretul țării? 
Pleacă tinerii noştri din ea oameni serioşi, iubitori de or- 
dine şi de bunăcuviință? Şi răspunsul pe care ni-l dăm este: 
cum sunt ofițerii, aşa va fi întreaga atmosferă din cazarmă. 
Nicăieri, ca la armată, nu e atât de mare influența superio- 
rului. O ofițerime care să dea o pildă bună în puterea ei 
morală, care să se ferească de a folosi cuvinte greţoase, care 
să arate cel mai mare respect pentru principiile morale şi 
religioase ale poporului ne va da o tinerime serioasă. Edu- 
cația moral-religioasă a ofițerilor e o parte capitală din pro- 
blema formării tineretului. 

Aici ținteşte activitatea Preacucerniciei Sale părintelui 
Dăncilă. Profesor la Şcolile de aplicație Infanterie şi Cavalerie 
şi la Şcoala pregătitoare de ofițeri Infanterie, Preacucernicia 
Sa „a bătucit, cum spune în prefață, cărări necunoscute în 
domeniul duhovniciei militare”. Volumul acesta e al 7-lea 
între publicaţiile Preacucerniciei Sale şi cuprinde un 
număr de 27 exortaţii în care e îmbinată foarte potrivit 
partea religioasă cu preocupările şi cu caracterul unui 
tânăr ofiţer român. Caracteristic scrisului şi predicii pă- 
rintelui Dăncilă este o vânjoșenie românească şi tinerească 
(foarte atrăgătoare pentru tineri), împletită cu o mireasmă 
de cea mai pură şi intensivă religiozitate. Fără a cădea în 
grandilocvenţa goală a frazelor patriotice sau în laicismul 

| 
| 


fad al mediului căruia i se adresează, dar nici în clişeele | | 
uzate ale predicii pentru bătrâni, Preacucernicia Sa ştie să || 
fie de-un naționalism palpitant, de-o actualitate ce ține tâ- | | 
nărului interesul mereu treaz, vărsând peste ele balsamul 
unei religiozităţi ce atinge uneori dulceaţa misticii, Sunt Desfiintarea Centrului catolic" | 
pagini ce pot sta cu cinste într-o antologie literară, repre- 5 | | 
zentând clasic genul căruia i s-a dedicat Preacucernicia Sa | | 
| 
| 


părintele Dăncilă. 


Între marile evenimente care s-au petrecut în ultimul i! 
timp în Germania, ca urmare a instaurării regimului naţio- 
nal-socialist, autodizolvarea partidului catolic al Centrului 
deține un loc de frunte. Căci nimic nu poate indica atât de | 
bine marile prefaceri ce-au intervenit în mentalitatea pu- 
blică germană decât această dizolvare, iar urmările ei sunt | 
din cele mai importante, atât pentru viața politică germană, 
cât şi pentru catolicism. | | 

Centrul era mai mult decât un partid între celelalte. Pe | 
când celelalte partide stau deplin în lăuntrul statului şi îm- II 
brățişează în concepția lor despre organizarea statului toată | | | 
națiunea cu diversele ei straturi şi categorii, Centrul îşi pri- A 
mea din afară impulsurile şi inspiraţiile pentru acţiune şi ur- | 
mărea avantaje pentru catolicism,  neinteresându-l | 
organizarea integrală, armonică a tuturor categoriilor care 
constituie națiunea. Pe când celelalte partide sunt pentru na- 
țiune şi au o concepție politică, social-economică, pe care vor ji 
s-o realizeze pentru fericirea națiunii, Centrul era pentru ca- | 
tolicism (nu totdeauna pentru catolicii din Germania) şi spri- 



































* Telegraful Român, an LXXXI, nr. 59, 12 aug. 1933, p. 1. Semnat: Dr. [! 
D. Stăniloae. | 

jinea concepțiile politice şi economice cele mai contradictorii, 
după cum era la putere un partid sau altul cu care Centrul 
se alia pentru salvarea intereselor catolicismului. 

Ce înseamnă catolicismul în activitatea lui politică am 
cam simțit şi noi prin propria experiență: cea mai cinică ex- 
ploatare a puterii în favoarea proprie şi în paguba armonicei 
convieţuiri şi organizări a întregii națiuni. Catolicismul, ac- 
tivând politiceşte, e de-a dreptul un ferment dizolvant pen- 
tru stat, căci nu caută să armonizeze şi să echilibreze 
categoriile din stat, dând fiecăruia ce i se cuvine, ci răpeşte 
totul pentru sine. 

În politică se actualizează întreg internaţionalismul ca- 
tolic, care exploatează şi îngenunchează (când poate) un 
neam şi un stat pentru mai marea glorie a catolicismului de 
pretutindeni. O practică istorică de veacuri a înrădăcinat în 
spiritul catolic mentalitatea că drumul spre câştigarea de 
prozeliți duce peste faza robirii lor materiale, peste momen- 
tul îngenuncherii lor forțate. Credincios acestei mentalități 
catolicismul suge vlaga oricărui organism pe care se aşază 
cu scopul de a-l putea stăpâni. Iar mijlocul cel mai potrivit 
pentru aceasta e politica. Nu există în creştinism confesiune 
care să se ocupe nici măcar a zecea parte aşa de mult de po- 
litică, cum se ocupă catolicismul. Numai la religiile necreş- 
tine (cum e mahomedanismul cu misionarismul iataganului) 
mai găsim atâta consideraţie pentru forța materială ca organ 
de misiune. 

Catolicismul nu poate trăi fără politică, în sensul acesta 
peiorativ al cuvântului. Chiar unde nu e organizat vizibil în 
partid, catolicismul desfăşoară o febrilă acţiune politică sub- 
terană, uneori cu mult mai primejdioasă unui stat decât cea 
vizibilă. E o politică de intrigă şi şantaj, de ameninţări şi pro- 

misiuni, o practică pe care greu o egalează cea a francma- 
sonilor, care au învăţat doar de la şcoala iezuiţilor, contra 
cărora s-au şi ivit. 

Ideea națională se vede că s-a trezit atât de puternică 
în masele germane, sub cuvântul de foc al propagandei 
hitleriste, încât nu mai poate încăpea în viața publică a 
Germaniei un partid care nu se integrează în idealurile na- 
țiunii, ci foloseşte aparatul statului împotriva naţiunii res- 
pective. Un partid care a fost în tot răstimpul celor 83 de ani 
de existență neclătinat în simpatia catolicilor germani, re- 
coltând întotdeauna acelaşi număr de voturi indiferent cu 
ce alt partid s-ar fi aliat, se vede silit acum să se dizolve sin- 
gur, pentru ca membrii săi să se poată integra în Frontul 
Naţional al Germaniei celei noi. 

Că nu se repudiază prin aceasta numai un simplu par- 
tid ca oricare altul, ci întreg politicianismul catolic, această 
întreagă latură esenţială a activităţii catolicismului, ne-o 
spune faptul că deputaţii prelați ai Centrului au fost siliți să 
demisioneze din Parlament, iar ierarhii catolici au dat or- 
dine preoților să excludă cu desăvârşire din preocupările 
lor activitatea politică. Ne-o spune încă faptul că în noul 
concordat încheiat de Germania naționalistă cu Vaticanul, 
interzicerea activităţii politice a clerului catolic este punctul 
cel mai important. 

Un stat naționalist, în sensul de independent față de 
orice hegemonie externă şi de organ, stând cu totul în slujba 
națiunii care l-a produs, nu mai poate admite în cadrele lui 
o politică a cărei tendinţă este aservirea lui unor interese din 
afară, sau unei anumite părți din populatie. 

Biserica e liberă să-şi îndeplinească misiunea religioasă 
printre credincioşii săi, nobilitându-i cu ajutorul harului 

dumnezeiesc, dar n-are voie să se folosească de ei ca de 
cuiul lui Pepelea, pentru a slăbi restul naţiunii, pentru a ex- 
ploata statul, produs şi susținut de ea, împotriva ei. 

Este, desigur, mare acest eveniment în viața Germaniei 
şi a catolicismului. Vizibil, catolicismul politic e suprimat. 
Nu ştim dacă prin aceasta se va suprima din viața Germa- 
niei şi politica ocultă a catolicismului. Aceasta ar fi într-ade- 
văr un fapt epocal. 

Un catolicism fără preocupări politice (sună cam con- 
tradictoriu), redat exclusiv activităţii religioase, ar fi un ca- 
tolicism infinit mai simpatic decât cel actual. 


Anul bisericesc” 


La 1 septembrie începe un nou an bisericesc. Cele 365 
de zile în şir sunt pentru credincioşi o solemnă defilare pe 
dinaintea „norului de mărturii”, care ne-au dat exemplul 
slujirii lui Hristos aici pe pământ şi ale căror rugăciuni în 
cer ne ajută să urmăm lui Hristos. Zi de zi, săptămână de 
săptămână şi în fiecare anotimp, viaţa creştinului este îm- 
preunată prin infinite îmbăieri nevăzute de persoana 
Mântuitorului. Soarta omenească stă sub crugul veşnicelor 
schimbări. Succese şi înfrângeri, sănătate ori boală, viață şi 
moarte se încrestează la răbojul vremii; dar peste toate 
aceste schimbări se desfăşoară înaintea credincioşilor istoria 
vieţii Celui ce S-a născut în Vifleem şi S-a înălțat la cer pe 
Muntele Măslinilor. 

Centrul creştinismului e Hristos, viaţa Lui, jertfa Lui. 
Întreaga viață omenească e reprezentată prin viaţa Lui, Care 
în infinite sensuri a trăit pentru noi toți, în ale Cărui expe- 
rienţe, toate experienţele omeneşti îşi găsesc cheia şi dezle- 
garea, Care desăvârşit a fost ceea ce înşine suntem, ca să 
putem deveni asemenea Lui. 


* Telegraful Român, an LXXXI, nr. 62, 2 sept. 1933, p. 1. Semnat: TS. 
ud P P 

Columnele pe care stă anul bisericesc sunt: Naşterea, 
Învierea şi Pogorârea Duhului Sfânt. Ele corespund iubirii, cre- 
dinţei şi speranţei creştine. 

Toamna şi iarna până la Crăciun este sezonul cel mai 
potrivit pentru a pregăti pe credincioşi prin lecţiile profeților 
şi ale Vechiului Testament pentru primirea Mântuitorului. 

Perioada misionară acum începe. „Cursurile biblice” 
întocmite cu pricepere pot demonstra că nu numai azi a 
bântuit criza pe pământ, dezmăţul şi lipsa de ideal. 

Sfânta Scriptură este călăuza care trezeşte sensul prezen- 
ței lui Dumnezeu în conştiinţa oamenilor şi a popoarelor. 

Naşterea Domnului cu Familia Sfântă deschide o nouă pe- 
rioadă a activității pastorale pentru consacrarea vieții fami- 
iale, a raporturilor dintre copii şi părinți. 

Anotimpul de primăvară coincide cu Sfintele Păresimi. 
Biserica a consacrat acest anotimp pentru instrucție indivi- 
duală, pentru examinarea conştiinţei, prin pocăință, milos- 
tenie şi rugăciune. Mărturisirea păcatelor, înfrânarea 
patimilor şi intrarea prin uşile umilinței sunt treptele pe 
care ne urcăm în grădina Ghetsimani şi ne apropiem de 
Crucea Domnului. 

Praznicul Învierii Domnului ne strămută într-un nou do- 
meniu de experienţe sufleteşti. 

Mulţi preoți socotesc că după Paşti pot intra în repaus. 
Însă Duminica lui Toma necredinciosul este un avertisment 
pentru toţi că Mântuitorul înviat nu Se arată decât acelora 
care au obținut convingere religioasă personală şi biruie 
toate îndoielile. 

Praznicul Pogorârii Duhului Sfânt coincide cu vremea se- 
cerişului în Palestina. Este recolta duhovnicească a tinere- 
tului instruit spre a intra în şirul credincioşilor Bisericii. 

Este încheierea anului şcolar, în care Biserica aşteaptă să 
nu plece nimeni de la şcoală fără deplină orientare religioasă. 

Timpul de vară din punct de vedere religios şi pastoral 
e cel mai potrivit pentru a pune în evidenţă splendoarea lui 
Dumnezeu în natură, reflectată prin măreţia cerului şi prin 
minunăţiile naturii. 

Sunt multe suflete care mai lesne pot fi atinse de sensul 
prezenței lui Dumnezeu când aud cântecul păsărilor, ori 
când se delectează privind florile câmpului, sau asistă în- 
fiorat la desfăşurarea unei precipitaţii atmosferice. 

Tainele creşterii, ale întocmirii naturii şi ale universului 
stârnesc o profundă admiraţie pentru Dumnezeu şi nu e 
conducător spiritual acela care nu le simte şi nu ştie a le uti- 
liza pentru trezirea sufletelor. 

Ideea că anul evanghelic începe în mijlocul tuturor fră- 
mântărilor sociale, economice şi naționale din ziua de azi să 
ne aducă aminte că avem o singură ţintă supremă, spre care 
avem să tindem: Hristos şi Impărăţia Lui! 

Cu ochii sufletului ațintiţi la Hristos şi la Împărăţia Lui, 
să continuăm cu încredere munca noastră la pristolul sacru 
al vieții de toate zilele! 


























În apărarea parohiilor” 


De obicei, când vorbim de atitudinea neprietenoasă 
a cercurilor conducătoare din stat față de Biserica Orto- 
doxă, ne gândim aproape numai la efectul pe care-l are 
această atitudine în ceea ce priveşte salariile preoțimii sau 
puţina stimă față de vechile instituţii bisericeşti de la 
oraşe; ne mai gândim la preferința ce se dă la ocuparea 
posturilor de răspundere elementelor de altă confesiune 
sau contrare creştinismului. Nu ne gândim însă aproape 
deloc că se duce o acţiune pozitivă pentru destrămarea 
credinței ortodoxe, pentru destrăbălarea morală a credin- 
cioşilor, pentru învrăjbirea lor cu preotul, chiar în paro- 
hiile satelor, pentru a zdrobi acest reazem ultim şi 
puternic al Bisericii. 

Nu e vorba de neintenţionatele lovituri ce se dau bu- 
nelor şi creştineştilor moravuri ale satelor de propaganda 
electorală a partidelor, de ridicarea prin partide a unor ele- 
mente leneşe şi bătăuşe la rangul de potenţe în stare să ţină 
sub teroare, prin creditul ce-l au la şeful de organizaţie din 
capitala judeţului, pe învățători şi pe preot. Ne gândim la 
acele alianțe negre ce se încheie între toate puterile vrăjmaşe 


* Telegraful Român, an LXXXI, nr. 63, 9 sept. 1933, p. 1. Semnat: D. 

Bisericii Ortodoxe, pentru a zdrobi rând pe rând câte o pa- 
rohie pe care îşi pun ochii. 

Lucrurile se petrec uneori cam astfel: prefectul unui 
judeţ, care poate fi întreg ortodox, se întâmplă să fie uniat 
(şi of! ce întâmplare sigură sub anumite guverne), iar şeful 
de organizație judeţeană francmason; sau viceversa. Tot ca 
din întâmplare într-o parohie din județ descalecă într-o 
bună zi o moaşă sectară. La un loc fac o aşa de armonioasă 
tovărăşie, când e vorba de a lovi în Biserica Ortodoxă. Pri- 
marul încă (aici nu mai e întâmplare) trebuie să semene cu 
prefectul sau cu şeful de organizaţie; dacă nu poate fi uniat 
sau francmason, să fie măcar un element din acela care să fi 
fost într-o continuă opoziție cu preotul şi cu Biserica. Ce face 
preotul? Se zbate ca într-o plasă. Pe de-o parte, se porneşte 
în sat o acțiune de ponegrire oribilă, i se atribuie cuvinte şi 
fapte care întotdeauna găsesc naivi sau răuvoitori să le 
creadă, se face o demagogie inconştientă mai ales pe che- 
stiunea bietelor taxe stolare pe care le plătesc preotului. Pe 
de altă parte, moaşa propagă intensiv credinţa sa, îndeamnă 
pe femeile ce le îngrijeşte să nu-şi boteze copiii; iar dacă ac- 
țiunea de ponegrire a preotului a găsit crezare la unii, e în- 
dată prezentă între ei, chemândur-i la o religie în care nu vor 
mai trebui să plătească taxe preotului. 

Dacă se adresează preotul autorităţilor de stat s-o ducă 
din sat pe moaşa sectară, nu găseşte decât urechi surde. Cu 
autoritatea din sat nu poate începe nimic. Este singur-sin- 
gurel în mijlocul acestei infernale dezlănțuiri. Autoritatea 
bisericească, până să poată da un ajutor eficace, trebuie să 
împlinească o serie de inevitabile formalități, cu ocolişuri 
îndelungate pe la forurile civile, aşa încât dacă mai poate 
da vreun ajutor, el vine după ce se înregistrează grave pier- 

deri ireparabile. Cu drept cuvânt bietul preot se simte izolat, 
avizat numai la ajutorul lui Dumnezeu şi la dibăcia şi noro- 
cul său, străin ca un misionar pe-o insulă a Pacificului. 

Şi nu sunt puţine astfel de cazuri. Aici auzim de cutare 
parohie, aici de cutare, că în toiul unei vrajbe între anumiţi 
parohieni şi preot, vrajbă care nu e lipsită de substrat politic, 
şi-au făcut apariţia cu supralicitaţii de ordin material lupii 
îmbrăcaţi în piele de oaie. Se simte că subteran e o legătură 
între toate acestea. 

Cum să apărăm parohiile de alianțele acestor sumbri 
cavaleri apocaliptici? Credem că aici poate ajuta enorm tâ- 
nărul nostru FOR. Secţiunile protopopeşti şi din capitalele 
județelor, cuprinzând în ele o pleiadă de buni ortodocşi din 
toate partidele şi din afara partidelor, vor putea avea un cu- 
vânt hotărâtor în apărarea parohiilor din județ de loviturile 
ce un eventual prefect ar intenționa să li le dea prin instru- 
mentele sale din sat. Credem că membrii acestor secțiuni 
vor putea fi uniți măcar pe această chestiune: păstrarea 
prestigiului preoţesc şi respectarea Bisericii Ortodoxe în co- 
munele județului respectiv. Să ştie şi preotul că are un spri- 
jin în capitala judeţului, o asociaţie care veghează şi abate 
pericolele care pot veni de sus peste capul lui, un for la care 
să apeleze pentru intervenţie la autorităţile civile atunci 
când are nevoie. Numai atât de-ar face secțiunile județene 
ale FOR-ului, şi ar ajuta Biserica. 


Protestantismul la o mare răspântie' 


Noul spirit care animă Germania îşi exercită puterile 
de prefacere şi în sânul protestantismului german. 

Până la instaurarea noului regim, protestantismul ger- 
man era împărțit în nu mai puţin de 28 de Biserici, pentru 
fiecare stat din Germania, una sau două, sau trei. Iar între 
ele, absolut nicio legătură sistematică în ce priveşte organi- 
zarea şi viaţa bisericească în genere. Starea aceasta era moş- 
tenită de dinainte de război, de când principele sau regele 
fiecărui stat era summus episcopus al Bisericii din acel stat. 
Schimbarea organizării, imediat după război, nu s-a putut 
referi la alt punct principal decât la acela al autonomizării 
de stat, dându-se puterea unor corporaţii alese de jos în sus. 
Cu toate că s-a încercat şi realizarea marii şi doritei uniri bi- 
sericeşti a tuturor acestor Biserici, ceasul ei nu sosise. De- 
osebirile de tot felul ridicau în conştiințele atât de 
individualiste ale protestanților piedici insurmontabile. 


„Ceasul unei fapte aşa de mari n-a sosit şi poate nu va 
sosi niciodată, spunea melancolic profesorul de la Breslau, 
dr. Hans Georg Haack.”! 





* Telegraful Român, an LXXXI, nr. 64, 16 sept. 1933, p. 1. Semnat: Dr. 
D. Stăniloae. 

"Dr. Hans Georg HAack, Die Evangelische Kirche Deutschlands in der 
Gegenwart, Breslau, 1929, p. 47. 

Dar ceea ce aproape nu se credea realizabil s-a împlinit 
acum cu o repeziciune uimitoare. Abia la câteva luni după 
ajungerea lui Hitler la cârmă, Bisericile Protestante ale Ger- 
maniei se constituie în Biserica cea una a Reichului, desăvâr- 
şindu-se şi sub acest raport unitatea Germaniei. In 
constituţia ce se dă acestei Biserici se prevede că ea va da 
tuturor Bisericilor care stau sub ea (die Landeskirchen) legi 
unitare în limita permisă de mărturisirile lor de credinţă. 

Corporaţiile care conduc Biserica nu mai sunt acum atât 
de multe, nu mai au un rol atât de important şi nu mai provin 
atât de exclusiv de jos. Nu mai au un rol atât de mare, pentru 
că episcopul primeşte atribuţii mult mai largi. Şi aici este al 
doilea şi pentru noi, ca ortodocşi, cel mai important punct 
nou de orientare în protestantismul german. Până acum, titlul 
de episcop nu-l aveau decât câteva, şi anume cele mai mici 
dintre Bisericile Protestante Germane. Multe, între care şi cea 
mai mare, cea a Prusiei, aveau titlul de superintendent. 

După război s-au purtat discuţii pasionate în corpora- 
țiile şi congresele protestante germane pentru înlocuirea tit- 
lului de superintendent cu cel de episcop. Sinodul general al 
Bisericii din Prusia l-a respins ultima dată în 1926, cu toate 
argumentele puternice pe care le aduceau mai ales partiza- 
nii curentului ecumenic şi înalt-bisericesc. Totuşi se simţea 
că chestiunea nu e definitiv clasată. 

Vedem acum ce uşor s-a impus titlul de episcop. 

Toată Biserica Reichului e condusă de un episcop al Rei- 
chului, alături de un ministeriu spiritual şi de Sinodul Na- 
țional, care e convocat de episcop o dată pe an. 

Dar titlul de episcop nu s-a adoptat numai pentru Bi- 
serica unitară, ci şi pentru Bisericile parţiale (die Landeskir- 
chen). Acum de curând, Biserica Prusiei şi-a dat o nouă lege 

de organizare, prin care superintendentul general e înlocuit 
cu episcopul țării şi se mai înființează încă zece episcopate. 

Concepţia de viață atât de entuziast propagată şi accep- 
tată azi de toată Germania, concepție care restabileşte cu 
motivări noi cultul autorității, depăşind dizolvanta eroare 
a individualismului, a făcut să se primească atât de repede 
un titlu care înainte era respins pe motiv că iarăşi se intro- 
duce în protestantism elementul clerical. Germania, care a 
sfâşiat prin Luther cea dintâi mistică a principiului ierarhic, 
se întoarce din adâncurile veritabile ale fiinţei omeneşti spre 
pilaştri care susțin etern societăţile omeneşti. Ce este noua 
dogmă totalitară, în virtutea căreia individul contează numai 
ca parte deplin ataşată naţiunii, trăind pentru ea, dacă nu 
cea mai radicală (desigur poate cea mai justă) repudiere a 
dizolvantului individualism egoist? Dacă-i aşa, ce e mai fi- 
resc decât să vedem Germania actuală îndreptându-se şi pe 
teren bisericesc spre o cât mai deplină ataşare a individului 
totalității Bisericii şi persoanelor care o reprezintă, organelor 
ei? De aceea, titlul de episcop nu s-a adoptat numai ca un 
nou nume, echivalent cu al superintendentului, ci ca o in- 
stituție ce cuprinde şi garantează mai multă autoritate. De 
fapt, episcopului, spre deosebire de superintendent, i se pre- 
văd în constituția cea nouă atribuţii largi care merg uneori 
nu numai până la a împărți puterea bisericească cu corpo- 
rații, dar i se acordă un rol de „Fuhrer”. 

Dar ne întrebăm noi: se va satisface oare puternica do- 
rință germană după autoritate numai cu o instituție care 
n-are în realitate o temelie mai adâncă decât pământul, oricât 
ar vrea titlul să sugereze o astfel de temelie? O instituţie fără 
ungere divină, aşezată numai de voia omenească (fie această 
voie a unuia sau a tuturora, pentru că în fond nu-i o prea 

mare deosebire) va inspira ea cu adevărat autoritate? Nu vor 
începe în curând iarăşi dezbinările şi rătăcirile singulare? 

Reformatorii au fost consecvenți cu ei înşişi. Afirmând 
dogma individualismului au frânt însăşi coloana vertebrală 
a ierarhiei: i-au luat suportul divin, au negat taina hiroto- 
niei. Cine vrea să se întoarcă la autoritate, dacă vrea să fie 
consecvent, dacă nu vrea să se frământe între doi poli, să 
meargă până la capăt: s-o fixeze pe temelia care se prelun- 
geşte până în Dumnezeirea nemărginită, pe temelia tainei 
hirotoniei. Altfel, toată strădania e un joc de copil care înalță 
castele plăpânde, dărâmate la cea mai uşoară atingere; un 
joc în care dai păpuşilor nume de lucruri reale. 

E acelaşi caz ca şi cu încercările pasionate ale unor cer- 
curi protestante (Die hochkirchlinche Bewegung) de-a intro- 
duce ceremonii liturgice la adunările lor. Atâta timp cât ele 
nu se întemeiază pe prezenţa trupului lui Hristos, cât nu 
sunt iradierile ei, vehiculul puterilor care se împărtăşesc cre- 
dincioşilor din ea, n-au valoare mai mare ca orice lucru 
omenesc făcut cu intenţie bună, dar putând fi înlocuit cu 
altul de-o intenţie eventual şi mai bună. 

Protestantismul a făcut o mică mişcare înainte spre cobo- 
rârea puterilor dumnezeieşti în comunitățile lor; sau, mai bine 
zis, se tot frământă pentru a se mişca, dar le e teamă. Să facă 
un pas hotărât, unul singur: să recunoască hirotonia ca taină, 
şi-au ieşit din nelinişte şi din cadrul dorințelor nerealizate. E 
momentul care le pompează mai multă putere pentru acest 
pas. Nu se cere altceva decât să traducă în instituția concretă 
a Tainei Hirotoniei concepția despre originea divină a autori- 
tăţii din mentalitatea care a pus stăpânire pe Germania. 

Făcând acest pas, unirea Bisericilor Creştine intră în sta- 
diul lucrurilor realizabile. 











Întâmplări în sânul catolicismului” 


Cu riscul de-a ne vedea trimişi mereu la ocnă de con- 
fraţii de la Unirea, mai servim cititorilor noştri din când în 
când câte o întâmplare actuală din Germania, pentru a se 
vedea „consecvenţa” catolicismului de la o zi la alta şi trans- 
formările radicale care sunt în curs de realizare în sânul ca- 
tolicismului german, transformări care credem că vor afecta 
tot catolicismul, iar la urmă de tot, ca pe cel mai intransi- 
gent, pentru că cel mai întârziat şi mai anchilozat, şi crân- 
cenul pion de lângă valea Târnavei. 

De curând un preot catolic, dr. losef Klein, a făcut la o 
adunare din Wurzburg cea mai teribilă apologie a naţional- 
socialismului, spunând că Hitler are o misiune dumneze- 
iască. Pe Hitler l-a asemănat cu Fecioara din Orleans, care mai 
întâi a fost condamnată de episcopii catolici, pe urmă a fost 
declarată sfântă. Bravos catolicism! Azi-mâine auzim de 
sfântul Hitler. 

In prezent episcopii germani întruniți în conferință 
anuală la Fulda hotărăsc introducerea salutului hitlerist în 
şcolile confesionale catolice, dând ordin în consecință cate- 
heţilor. Ce hitleriști fanatici au devenit intransigentele emi- 





* Telegraful Român, an LXXXI, nr. 64, 16 sept. 1933, p. 4. Semnat: DS. 

nenţe, care excomunicau anul trecut pe hitlerişti fără îndu- 
rare! Dar vom vedea că sunt în stare să meargă mult mai 
departe, spre cumplita deznădejde a confraţilor de la Unirea, 
care se pare că au rămas cei mai mari catolici ai vremii. 
Căci iată: Guvernul iugoslav şi scaunul papal reiau tra- 
tativele pentru concordat. Guvernul iugoslav, brav în toate 
pentru că e iugoslav şi are în ţară o jumătate din populaţie 
catolică, nu ca al nostru, care are numai o cincime, a pus 
condiția preliminară: reintroducerea limbii paleoslave la toţi 
catolicii iugoslavi. Ce credeţi? Cine răspunde mai întâi? 
Papa? Aşa! Noua şi adevărata „Romă” de pe Târnave. Şi 
cum răspunde? Conciliant, recunoscând valoarea limbii na 
ţionale în Biserică, noroc de care se bucură şi ei, fie şi fără 
voia lor? Dar de unde? Non possumus, acesta e răspunsul. 
Te pomeneşti că, dacă va răspunde papa afirmativ iu- 
goslavilor, Blajul îl declară schismatic, introduce limba la- 
tină la Unirea şi se declară singura Biserică Catolică 
adevărată. 


O mişcare actuală 
în sânul catolicismului german” 


Ideea națională, renăscută azi cu forțe nebănuit de pu- 
ternice în câteva ţări şi pe cale de a se impune în toată lumea 
ca idee centrală, în jurul căreia să se organizeze viaţa de stat 
în toate domeniile ei, e menită să tulbure grav liniştea cato- 
licismului. În general, catolicismul n-a dus niciodată casă 
bună cu ideea națională. Mediul lui favorabil este un inter- 
naționalism în care sentimentul naţional (ideea de distincţie 
etnică) e adormit. Evul Mediu a fost epoca de aur a catoli- 
cismului. Pe măsură ce-a început însă să se trezească senti- 
mentul național în popoare, conflictele au devenit tot mai 
acute, în unele țări ducând la rupturi iremediabile. 

Războaiele continue ale italienilor cu papa până la 1870 
când i-a fost luată papei Roma, galicanismul francez, re- 
forma din țările germanice au şi un aspect naţionalist. Iar 
conflictele din timpul mai nou între diferitele state şi Vatican 
sunt mai toate ivite din motive de ordin naționalist. Vasta 
izbucnire a naţionalismelor în veacul al XIX-lea a găsit în 
Vatican o piedică tenace. 





* Telegraful Român, an LXXXI, nr. 65, 23 sept. 1933, pp. 1-2. Semnat: 
Dr. D. Stăniloae. 

Catolicismul n-a înţeles niciodată ideea națională. În 
această privință, logica lui e tot aşa de greşită ca a oricărui 
sistem internaționalist; lui i se pare că naționalismul e o pie- 
dică în calea iubirii tuturor; că e ceva, dacă nu barbar, în 
orice caz inferior, treapta superioară fiind aceea în care 
omul nu mai face deosebire între neam şi neam, ci toți îi 
sunt egali. Catolicismul uită aici de acele paradigmata, de 
acele idei divine după care sunt făcute toate câte există: lu- 
cruri şi vietăți. El se aseamănă aici cu unul care ar umbla să 
desființeze deosebirea între măr şi păr, sau între porumb şi 
rândunică, cu scopul de a crea între ele o mai mare afinitate. 
El vrea să simplifice bogăţia infinită şi minunată a creației 
lui Dumnezeu, sau în orice caz se opune (de ajutat nici po- 
menire) deplinei ei dezvoltări. 

În ordinea religioasă, trei lucruri promovează mai 
mult calităţile unui neam: limba naţională, conducerea de 
sine şi contribuţia proprie la formularea doctrinei reli- 
gioase. Dacă nu i se permite uzul limbii naționale, nu se în- 
cordează în a-şi clarifica prin cugetare proprie ideile 
religioase; şi nu-şi perfecționează acest instrument de ex- 
presie. Dacă nu se conduce de sine, prin reprezentanţii săi, 
nu se poate exercita în a-şi găsi singur cele mai potrivite 
norme de viață publică şi rămâne mereu un minor care pri- 
veşte de-a gata aceste norme. lar dacă nu poate contribui 
la formularea doctrinei sale, nu se va îndemna să scruteze, 
să-şi pună imaginaţia creatoare la lucru, să comunice şi al- 
tora părerile sale şi să le discute. Va rămâne şi în această 
privință un minor, aşteptând cu pliscul căscat să-i toarne 
altul grăuntele spiritual. Lipsind un popor de aceste trei 
drepturi, îi reduci la inactivitate cele mai vitale facultăți spi- 
rituale ale sale. 

Şi aşa face catolicismul. În chestiunea limbii naționale, 
e drept, a mai trebuit să cedeze câte ceva. În Evul Mediu, 
orice carte teologică trebuia să se scrie latineşte; azi, numai 
în cult o mai impune. Dar şi atât e prea mult. 

In ordinea organizării şi administrării, totul se face prin 
porunci de afară, de la Vatican. Trimişii Vaticanului îi stabi- 
lesc unui popor normele juridice de viaţă religioasă prin 
concordate ce le încheie cu guvernele; nunţii papali se ames- 
tecă aproape în fiecare chestiune mai importantă din diece- 
zele unei ţări. 

Iar în privinţa doctrinei, papa este infailibil şi toți cei- 
lalți sunt nişte incapabili care trebuie să asculte formulele 
papei ca pe ale lui Dumnezeu. 

E firesc ca atunci când se trezeşte puternică ideea na- 
țională la un popor catolic, el să tindă la o autonomizare în 
aceste trei domenii. E firesc ca în catolicismul german de as- 
tăzi, dată fiind amploarea în care e văzută acolo ideea spe- 
cificului naţional, să asistăm la un curent însemnat pentru 
crearea unei Biserici Catolice naționale, sub un patriarh au- 
tocefal de Trier, care să nu întrețină cu Vaticanul alte legături 
în afară de cele de credinţă şi care să înlocuiască limba latină 
din cult cu cea germană. Acest patriarh ar urma să fie cu 
totul independent de papa, care va fi redus la rolul mărginit 
de patriarh al Italiei, chiar dacă ar păstra titlul istoric de 
papă şi i s-ar recunoaşte o întâietate pur onorifică între cei- 
lalți patriarhi ai țărilor catolice apusene. 

Un cleric catolic schiţa deunăzi într-un ziar toate per- 
spectivele frumoase care se deschid pentru spiritul german 
printr-o astfel de descătuşare a lui din robia romană. Printr-o 
privire înapoi, în istorie, el arăta ce realizări importante ar 
înregistra azi spiritul german dacă împrejurările ar fi permis 

ca germanii să aibă catolicismul mai la ei acasă, într-o limbă 
naţională, sub o conducere naţională; dacă n-ar fi fost în- 
ăbuşit catolicismul propovăduit de Columban care, venind 
din Irlanda, îi dădea o culoare mai naţională, încurajându- 
se apostolatul lui Bonifaciu, cel atât de aservit scaunului 
papal. 

Curentul acesta din catolicismul german nu vrea al- 
tceva decât întoarcerea la vechea formă de organizare a Bi- 
sericii, care a fost şi în Apus cum e acum în Răsărit. Ştim că 
până spre veacul al VIII-lea existau în Apus o serie de Bise- 
rici independente, menţinând în aceasta vechea tradiție 
apostolică. Abia de la Carol cel Mare încoace, care şi-a întins 
domnia peste tot Apusul şi cu care papa era aliat, aceste Bi- 
serici sunt îngenunchiate cu desăvârşire de Roma, ajungând 
în situaţia în care sunt şi azi, de a atârna în cele mai neîn- 
semnate amănunte de instrucţiile de la centru. 

Curentul acesta din Germania lui Febronius, Dollinger, 
Hefele şi a atâtor teologi mari, care au tins la o autonomi- 
zare a Bisericii Catolice Germane, din Germania unde cato- 
licismul a încetat de mult să mai fie atât de bigot aservit 
centralismului papal, nu e de altfel singurul. Guvernul iu- 
goslav cere actualmente în tratativele pentru concordat cu 
scaunul papal, introducerea limbii naționale, în Biserica Ca- 
tolică Iugoslavă şi, desigur, face aceasta cu asentimentul ho- 
tărât al catolicilor iugoslavi. În alte părți se agită aceleaşi 
tendinţe. 

Dacă mişcarea din sânul catolicismului german ajunge 
la roadele dorite — şi noi credem puternic în aceasta —, vom 
asista la începutul unei noi epoci în istoria catolicismului: 
epocă în care se va face şi revenirea la matca veche, în care 
s-a ţinut fără devieri Biserica Ortodoxă. 


De rectificat 


Cu ocazia Congresului săsesc, ținut la Sibiu la 1 oct. 1933, 
vicarul episcopal şi pastorul orăşenesc sibian, dl Frid Mil- 
ler, a rostit după serviciul divin o predică în care a adus 
vorba şi despre Biserica Ortodoxă, făcând unele afirmaţii 
nedrepte despre ea. Insistând asupra însemnătăţii Bisericii 
naţionale, arată că şi în Răsărit începe azi, spre deosebire de 
trecut, să se apropie Biserica de naţiune. Cităm: 


„Priviţi în întinsele spaţii ale Răsăritului, unde odi- 
nioară era o Biserică mare, care a combătut sau a nimicit 
Bisericile naționale. În Asia Mică şi în Africa de Nord, Bi- 
serica Bizantină a făcut aceasta. În Europa Răsăriteană şi 
în Asia Nordică a făcut-o Biserica Rusă, imitând fidel pe 
cea bizantină. Pot aduce înaintea teologilor germani do- 
vada că această lacună a făcut din Biserica Bizantină jertfa 
mahomedanismului, iar azi, din Biserica Rusă, prada bol- 
şevismului. Dar din amândouă primejdiile, atât din cea a 
mahomedanismului, cât şi din cea a bolşevismului, s-a sal- 
vat o parte a marii Biserici Ortodoxe: Biserica Ortodoxă a 
Românilor, a Sârbilor, a Bulgarilor şi a Neogrecilor. Aces- 
tea sunt însă tocmai acelea care au aflat calea spre Biserica 





* Telegraful Român, an LXXXI, nr. 68, 14 oct. 1933, p. 3. Semnat: Dr. 
D. Stăniloae. 

naţională. Şi cine cunoaşte cum s-a ajuns aici, descoperă 
cu mulțumire către Dumnezeu că ceea ce a ajutat esenţial 
aici a fost pilda şi ajutorul Bisericii noastre naționale.” 


Câte idei, aproape tot atâtea erori. Unele erori vor fi ve- 
nind din necunoaşterea stărilor de lucruri din Biserica Or- 
todoxă, altele din graba după generalizări (ca orice german, 
tinde şi Domnia Sa spre filosofare). 

Să începem de la sfârşit. Bisericile ortodoxe actuale au 
devenit naţionale prin pilda şi cu ajutorul celei săseşti? Să 
fim serioşi! Între saşii şi românii ardeleni n-a existat nicio 
apropiere, nicio interinfluenţă pe alt teren decât cel econo- 
mic. Saşii s-au ținut prea închişi, prea separați şi prea des- 
potici faţă de românii ardeleni pentru a fi putut avea loc un 
astfel de proces. Nici saşii n-au încercat, în disprețul lor față 
de români, să le comunice bunurile lor spirituale şi nici ro- 
mânii n-au avut nicio atracţie pentru ele. În această privință 
a existat o totală ignorare şi înstrăinare. De ajutor, ce să mai 
vorbim! Poate să amintim de ajutorul ce-l dădeau preoții 
saşi românilor, luându-le zeciuielile. 

Cu atât mai puţin au ajutat şi au influențat saşii Biserica 
Ortodoxă din Vechiul Regat să devină naţională. Ea a fost 
naţională de la organizarea ei în Principatele nou înființate. 

Dar sârbii, bulgarii, n-au avut Biserici naționale de pe tim- 
pul lui Sava Nemanja şi a ţarului Boris din veacul al IX-lea? 

Şi ce este cu afirmaţia stranie că Bisericile României, 
Serbiei, Bulgariei, Greciei au scăpat de mahomedanism şi 
de bolşevism numai făcându-se Biserici naționale? Adică ele 
totuşi au fost naționale încă înainte de pericolul mahome- 
dan? Dar atunci, cum au devenit naționale abia cu ajutorul 
saşilor luterani? 

Şi să fie într-adevăr drept că numai fiindcă n-a fost Bi- 
serica Rusă națională a căzut pradă bolşevismului? N-o fi 
fost națională pentru popoarele neruse din Rusia, dar nu 
pentru ruşi. Dar atunci, după logica dlui Miller, ar fi trebuit 
să cadă pradă bolşevicilor numai la popoarele neruse din 
Rusia, nu şi la ruşi. 

lar că Biserica Bizantină a ajuns jertfa mahomedanis- 
mului numai pentru că nu era națională, e o afirmaţie pe 
care am mai auzit-o, dar şi ea e născută dintr-o tendinţă de 
a simplifica şi de a generaliza cauzele unui eveniment isto- 
ric. Au fost multe cauze care au uşurat succesul rapid ma- 
homedan. Au fost între ele şi dezbinările religioase, şi 
varietatea naţiunilor creştine, şi decăderea în straturile con- 
ducătoare ale Imperiului Bizantin. De ce n-au biruit maho- 
medanii în Franţa lui Pipin cel Scurt unde, cu atât mai mult 
se poate spune că există o Biserică care nu era națională? 

În general, la concluziile domnului pastor Miller noi 
răspundem, bazaţi pe trecutul Bisericii Ortodoxe: Biserica 
Ortodoxă n-a devenit naţională la diferite popoare, ci este na- 
țională de la început, prin firea ei. Din timpurile vechi, bi- 
zantine, s-au tradus scrierile creştine în siriacă, armeană, 
persană, coptă, georgiană, mai târziu slavă şi celelalte. Chiar 
singura limbă națională apuseană care are un document 
creştin vechi, limba gotică, în Răsărit a primit acest docu- 
ment, în Scriptura lui Ulfila. Dacă rămâneau goții în Răsărit, 
Biserica națională germană ar fi existat cu mult mai demult 
şi n-ar fi fost nevoie s-o creeze Luther, cu reforma lui ex- 
tremă. Cu atât mai mult e adevărat în anumite cazuri că în 
Imperiul Bizantin, cât şi în cel rus, s-au încercat să se greci- 
zeze sau rusifice în privinţa bisericească celelalte popoare 
din acele state. Însă judecând corect, de aici nu se poate 

trage concluzia că Biserica Ortodoxă nu tinde în spiritul ei 
să se prezinte fiecărui popor în haina lui, în graiul lui. Atât 
în Bizanţ, cât şi în Rusia, tendinţele de deznaționalizare erau 
mai mult ale statului, şi nu ale Bisericii. Dovadă e că nicio- 
dată nu s-a creat în Răsărit doctrina că numai într-o anumită 
limbă te poţi ruga. Clericii care se făceau unelte ale unor ast- 
fel de tendinţe vorbeau în numele sentimentului lor naţio- 
nal, dar nu-şi justificau puterea lor cu voinţa Bisericii. 
Abateri incidentale, neîntemeiate dogmatic în spiritul 
Bisericii şi făcute mai mult din partea conducerii de stat au 
fost posibile, şi vor mai fi poate, cât timp lumea nu e per- 
fectă, dar în spiritul ei şi în practica ei generală, Biserica 
Ortodoxă s-a grăbit întotdeauna să fie a fiecărui popor, aşa 
cum apa tinde să ia forma fiecărui vas în care e turnată. 


Alte întâmplări în sânul catolicismului” 


Unirea blăjană se necăjeşte foc că însemnăm aici unele 
întâmplări din sânul catolicismului, întâmplări pe care cla- 
risimii! de pe maluri târnăvene, ar vrea să le ştie cât mai ne- 
clarificate. 

Cu multe divagaţii şi dictoane de ,, spirit” ar vrea să de- 
părteze atenția cititorilor săi de la momentele ce i le încres- 
tăm; iar concluziile fireşti ce le facem sunt întâmpinate de 
confraţi cu obscure considerații generale şi cu apeluri la sen- 
timentele noastre de creştini milostivi. 

Sentimentele noastre creştineşti nu ne pot împiedica, 
iubiți confrați, să privim la întâmplările vieții, mai ales când 
ele sunt atât de caracteristice pentru pregătirea unor vre- 
muri noi. Avem credința că, tocmai urmând să remarcăm 
aceste întâmplări, ne facem datoria de creştini buni, care se 
îngrijesc de soarta unor bieţi frați rătăciţi, cu gândul că doar- 
doar vor vrea odată să înțeleagă şi alții porunca frăției de 
neam şi a dreptei credinţe. 

Continuăm: 





* Telegraful Român, an LXXXI, nr. 68, 14 oct. 1933, p. 4. Semnat: DS. 
1 Titlu de reverență dat preoților catolici sau greco-catolici. Lat. cla- 
rissimus, -a, -um (n. ed.). 

1. Pătura intelectuală ruteană? părăseşte în corpore Uniaţia: 


La catedrala episcopală ortodoxă din Muncaci s-a pe- 
trecut un mare eveniment: Peste 7 000 de ortodocşi s-au 
adunat în ziua de Sfânta Maria (Praznicul Adormirii Maicii 
Domnului — 15 august — n. ed.), din toate laturile Carpaţilor, 
la catedrala episcopală, pentru a participa la sărbătoarea tre- 
cerii la Ortodoxie a 82 de intelectuali, între care se cuprind 
studenţi, profesori şi alt fel de funcţionari. 

Interesul pe care l-a arătat acestui eveniment atâta po- 
pulaţie ruteană ortodoxă se explică uşor, când luăm în con- 
siderare faptul că până acum Ortodoxia ruteană sub- 
carpatică aproape că nu avea intelectuali. Cei vreo 150 000 
de ortodocşi, trecuţi şi ei de la Uniaţie de vreo trei decenii 
încoace, erau mai toți țărani. Ei şi-au creat episcopia cu 120 
de parohii, şi-au creat cele 8 mânăstiri (una de femei, cu 86 
de călugărițe, una de bărbaţi şi o tipografie), dar şi alte in- 
stituții. Şi toate acestea luptând cu cele mai mari greutăți. 
Acum i se alătură şi intelectualii. Cei mai distinşi membri 
ai Societăţii studenţeşti „Renaşterea” s-au făcut ortodocşi. 
Grupa aceasta de noi ortodocşi are în frunte pe „Puşkin-ul 
subcarpatic”, pe talentatul poet şi profesor Karabeljev. 

Un asistent, corespondent la revista patriarhiei din Car- 
loviţ, Glasnik, spune că nu se poate descrie însuflețirea ce a 
domnit în mulțime când s-a săvârşit în faţa bisericii întoar- 
cerea tinerilor la Biserica Ortodoxă şi când grupa noilor or- 
todocşi înconjurați de tot poporul şi în cântări religioase a 
ieşit din biserică în parcul eparhial, unde în aer liber s-a să- 





2 Nume dat ucrainenilor din Austro-Ungaria (n. ed.). 

vârşit slujba religioasă şi s-au împărtăşit noii credincioşi. În- 
ainte de acea zi, studențimea ruteană a publicat următorul 
manifest: 


„Noi, studenţii, ducem în ultima vreme o luptă dârză 
pentru dreptul limbii şi culturii ruseşti în ținutul plaiurilor 
carpatine. Veţi ajuta şi voi, părinţi ai noştri, pe aceia cărora 
le e străină cultura slavă, care au ajuns până acolo încât 
nici nu vor să ştie de limba rusă şi de numele rus? Ei do- 
resc să ne înece în marea ucrainismului german. Alegeţi, 
părinţi ai noştri, ce vreți în ceea ce vă priveşte pe voi. Noi 
însă, fiii voştri, credincioşi cuvântului nostru, „autaut, ter- 
tium non datur”, nezdruncinaţi am hotărât să ducem lupta 
până la capăt şi să rupem o dată pentru totdeauna orice 
legătură cu cei care, învăluindu-se în mantaua pietății, ne 
trădează prin sărutarea lor ca Iuda pe Hristos. Noi am ho- 
tărât să întindem mâinile noastre către acea platformă 
unde nu există asuprire pentru națiunea rusă, unde slugile 
altarului sunt îndatorate să fie ele pentru popor, şi nu po- 
porul pentru ele. 

Şi pentru a vedea că poporul trăieşte în tineretul său, 
care-şi iubeşte națiunea mai mult decât linguşirile minci- 
noase şi slujbele falsificate, veniţi în ziua de Sfânta Fe- 
cioară Maria Mare la vechea biserică ortodoxă din 
Muncaci, unde se săvârşeşte ceremonia primirii studenţi- 
lor ruso-carpatini în credinţa părinţilor, în credinţa Sfinți- 
lor Apostoli Metodiu şi Chiril, în credinţa ruso-ortodoxă.” 
(Glasnik, 7 sept. 1933) 


lată o confirmare la ceea ce spuneam într-un articol an- 
terior despre catolicism, că e internaţional în sensul de an- 
tinațional. 

2. Aceasta o mai confirmă de curând şi altă lume: 

La Berna s-a ţinut de curând adunarea membrilor noii 
mişcări Renaşterea naţională, la care au ajuns în conflict re- 

prezentanţii catolicismului cu ai celorlalte confesiuni creş- 
tine. Un student catolic a început să vorbească împotriva in- 
fluențelor asociaţiilor secrete, arătând că loja masonică 
constituie o putere secretă internațională. 

Un membru al guvernului din Berna a adăugat la 
aceasta că în cantonul Berna mai există o organizaţie inter- 
naţională, care trebuie reprimată; aceasta e catolicismul 
roman (cuvinte primite cu mari aplauze). În urma acestei de- 
claraţii, catolicii elvețieni au început a se retrage din orga- 
nizaţia Renaşterea națională. 

Aşa e şi firesc. 

Altă întâmplare: Episcopul din Alger, Diran, a declarat 
într-o predică: „persoana papei e dumnezeiască; ea e întru toate 
asemenea cu Sfânta Euharistie şi cu Trupul lui Hristos”. 

Drept răsplată pentru această straşnică declarație, Pius 
al XI-lea a numit pe Diran arhiepiscop. lată un prelat care 
aproape că întrece pe confrații de la monitorul târnăvean. 





Energiile preoțeşti în plină desfăşurare” 


Cuvintele bune pe care le încrestăm aici pe seama acti- 
vității preoțeşti nu sunt expresia unui optimism de co- 
mandă. Ele sunt rodul contemplării pe teren a multora din 
stăruințele şi faptele acestor prea mult desconsiderați mar- 
tiri ai idealismului. 

Să însemnez câteva din cele mai recente. Într-un sat păs- 
torit de un venerabil bătrân, al cărui trup poartă toate urmele 
luptelor şi suferințelor din trecutele vremuri grele, se poate 
auzi duminica după biserică cum un credincios care a fost la 
biserică e întrebat de unul care nu s-a putut duce: ce evan- 
ghelie s-a citit astăzi? Bătrânul preot tălmăceşte Evanghelia 
despre fiul văduvei din Nain, cu lacrimi în ochi şi în glas scă- 
zut, credincioşilor care plâng în rând cu el. Cine poate să 
simtă durerea atât de adânc omenească a văduvei din Nain 
mai mult decât un bătrân care el însuşi şi-a pierdut un prea 
iubit fiu? O dată pe săptămână, vineri seara până la ora 10- 
11 (p.m.), venerabilul patriarh, care ar avea atâta nevoie de 
bine-meritata odihnă, îşi adună credincioşii şi tăinuieşte cu 
ei despre cele sfinte, despre cele netrecătoare, despre cele care 
sunt temelia înşelătoarelor ceasuri din viața pământească. 





* Telegraful Român, an LXXXI, nr. 71, 4 nov. 1933, p. 2. Semnat: D. 

În acelaşi ţinut, i-am auzit pe alți doi păstori mult mai 
tineri predicând improvizat cu ocazia unei sfinte taine biseri- 
ceşti, cu căldura unei convingeri de adâncimi mistice, cu ac- 
centul inimii care vede realitatea dumnezeiască mai lu- 
minoasă decât lucrurile văzute cu ochii sensibili. Predica lor, 
care nu se mai lasă aşteptată numai la Paşti şi la Crăciun, ci se 
aude la cea mai neînsemnată ocazie, nu mai e o predică numai 
despre silințele omeneşti, ci mai ales despre harul dumneze- 
iesc. Aceasta e realitatea centrală în predica nouă, aceasta e 
fântâna din care-şi pompează inspirația preoții astăzi. În pre- 
dică şi în discuţii îi simţi la curent cu problemele vremii dis- 
cutate în cărţile, revistele şi gazetele bisericeşti cele mai noi, îi 
simţi în contact cu cartea, ageri la spirit, bine informaţi, preo- 
cupaţi de întrebările actuale. Pare că n-au părăsit niciun mo- 
ment băncile şcolii, ci au continuat neîntrerupt studiul. 

Vor mai fi desigur şi preoți a căror activitate biseri- 
cească se restrânge aproape exclusiv la săvârşirea sfintelor 
Taine. Dar oricine a umblat câtuşi de puţin printre ei e con- 
vins că acestea sunt excepții. Majoritatea s-a înrolat cu toată 
hotărârea în irezistibila campanie de recucerire a sufletelor 
pentru cele dumnezeieşti. Obişnuitele acuze aduse preoți- 
mii, că nu lucrează nimic pe terenul pastoral, au devenit azi 
anacronice şi nedrepte. O tagmă nu se judecă după exem- 
plarele excepționale, ci după majoritatea lor. 

Ar trebui să înceteze acțiunea de ponegrire a preoțimii 
pe această cale. 

Mai ales, nu e permis să se facă aceasta chiar în ziarele 
bisericeşti şi religioase. Acest fapt denotă aroganță sau in- 
vidie şi nu se întâlneşte în foile niciuneia din celelalte tagme. 
Urmările lui pentru prestigiul preoțimii în mijlocul credin- 
cioşilor sunt dezastruos de rele. 





rm A e me 

i Se cuvine, dimpotrivă, o apărare a prestigiului preoţesc 
în scris şi oral. Să înmulțim iubirea între slujitorii altarului, 
ca fiecare să sufere şi să reacționeze când e batjocorit unul 
sau altul dintre ei. Aceasta nu înseamnă că trebuie să ne în- 
chidem ochii la defecte şi să ne închipuim că totul e desăvâr- 
şit în activitatea actuală a preoţilor, ceea ce nu e cazul nici 
măcar la cei mai buni şi mai vrednici. Treptele de perfecţio- 
nare sunt infinite, poate mai infinite ca cele de decădere. În- 
dumnezeirea nu e o noțiune care îşi are o limită la care, 
odată ajunşi, ne putem declara satisfăcuţi. Dar defectele să 
ni le remarcăm între noi în spiritul blândeţii şi al discreţiei, 
iar îndemnurile spre un mai bine care rămâne pururi posibil 
să le facem mai mult în formă pozitivă decât negativă, mai 
mult zugrăvind chipul spre care tindem decât indicând, cu 
rictusul scepticismului sau cu veninul invidiei, ceea ce nu 
s-a realizat încă. 
| Mulţumind lui Dumnezeu pentru cât ne-a ajutat să rea- 
lizăm, să ne îndemnăm fără încetare a face mereu şi mai mult! 
A Azi, Dumnezeu ne-a deschis gura să-L propovăduim 
cât mai mult fără de încetare. Să-L rugăm şi să ne îndemnăm 
acum a ne conforma viața întocmai cuvântului pe care-l pro- 
povăduim! 



































































































































Congresul misionar de la Chişinău' 


Cum s-a mai remarcat, congresul misionar din anul 
acesta, ținut la Chişinău în zilele de 29 oct.-l nov, s-a ridicat 
Ja un nivel neatins de cele anterioare datorită referatelor te- 
meinice prezentate cele mai multe de profesori universitari 
de la Bucureşti şi Chişinău, ca domnii Nichifor Crainic, loan 
Gh. Savin, Preacuviosul Arhim. Scriban, Părintele Bulacu ş.a. 

Problemele discutate au fost multe şi bine alese, iar mo- 
țiunea întocmită la sfârşit cuprinde o serie de 48 de puncte, 
care mai de care mai importante, constituind la un loc un 
fel de magna charta a dezideratelor şi îndatoririlor actuale 
ale Bisericii Ortodoxe Române. Fiecare din aceste puncte a 
fost discutat la congres şi se mai poate discuta în adunările 

şi în presa noastră bisericească, pentru a le sublinia însem- 
nătatea, a le dezvolta aspectele şi a le zori realizarea printr-o 
mobilizare a întregii opinii publice bisericeşti. 

Remarcăm punctul 1: 


SEI rien 
ă isionari bine pregătiți . 
„Să se creeze un corp de mis preg 





* Telegraful Român, an LXXXI, nr. 72, 11 nov. 1933, pp. 1-2. Semnat: 
Dr. D. Stăniloae. 

Desigur, e vorba de misionarii ceruți de necesităţile in- 
terne, căci de cei pentru Rusia sovietică vorbeşte punctul 2. 
Iar necesitățile interne sunt: stăvilirea propagandei sectare 
şi buna direcționare a mişcărilor religioase din sânul Bise- 
ricii Ortodoxe. Fără îndoială că toți preoții trebuie să aibă, 
prin firea oficiului lor, şi pregătirea şi îndatorirea de misio- 
nari în cadrul parohiei lor. Misionarii speciali ar avea numai 
să-i îndrume mai de-aproape, să le indice metode mai po- 
trivite cu timpul şi cu locul, să le dea un ajutor şi o pildă 
concretă vizitând mereu parohiile la rând şi rămânând 
două-trei zile în fiecare pentru lucrarea misionară. 

Ceea ce nu precizează congresul de la Chişinău este dacă 
aceşti misionari vor avea să se pregătească într-un institut 
special sau se vor specializa autodidact după terminarea stu- 
diilor generale teologice. Credem că ar fi bine să se înteme- 
ieze un astfel de institut, în care să intre absolvenţi anume 
aleşi ai şcolilor superioare teologice, ascultând cursuri şi fă- 
când mai ales praxă de teren cel puţin un an de zile. Zic 
anume aleşi, pentru că tinerii trimişi acolo trebuie să aibă duh 
de apostoli, talent deosebit de predicatori şi organizatori, spi- 
rit ingenios şi un fel plăcut de a se purta cu oamenii. Venirea 
unui predicator într-un sat să însemne un real câştig şi pentru 
preot, şi pentru popor. E necesar un astfel de institut pentru 
că în felul acesta mişcările de înviorare religioasă vor putea 
fi organizate în acelaşi spirit, căci toți misionarii vor avea idei 
unitare, dobândite de la aceeaşi şcoală. Institutul însuşi va fi 
centrul diriguitor al întregii mişcări misionare din ţară, for- 
mulând mereu în pas cu vremea, în baza observațiilor şi lu- 
crărilor pe teren, noile formule de propagandă religioasă. 

Institutul acesta ar trebui să aibă la început cel puțin un 
profesor de sectologie aplicată, de pastorală aplicată, de 

mistică ortodoxă. Studiul din urmă este lucrul cel mai in- 
dispensabil astăzi, pentru că valul mişcărilor religioase ac- 
tuale are un caracter mistic, iar misticismului sectar de la 
toate răspântiile trebuie să-i opui tot un misticism, dar or- 
todox; cu raționalismul teologic sau cu moralismul burghez 
nu te poți prezenta în fața acestor oameni. Sunt acuzate con- 
tinuu chiar mişcările pornite în sânul Bisericii de un fel de 
fugă de taine, de preoți, de tradiţie. Acuza ce li se aduce e 
totodată şi o autoînvinuire. Mişcările în cauză, însetând 
după o trăire a lui Dumnezeu, împrumută teoria şi forma 
acestei trăiri, de unde o văd aplicată. A cui e vina dacă noi 
nu ne silim să scoatem la lumină şi la viaţă vechea mistică 
ortodoxă care ştie în calea ei de purificare, de păcat (mistica 
predestinaţianistă protestanto-sectară nu ştie, şi de aici aro- 
ganţa individualistă a sectarilor), care mută centrul atenției 
de la examinarea exterioară la cea interioară, care cunoaşte 
în calea spre purificare trebuinţa lacrimilor de smerenie, a 
tainelor, a ajutorului Maicii Domnului şi a sfinților? i | 
Toate acestea pledează masiv pentru crearea cat mai 
grabnică a unui institut misionar pentru canalizarea şi uni- 
ficarea misionarismului religios. j 
Să mai amintesc că în acest institut ar fi bine poate să 
intre ca studenţi preoți cu câţiva ani de activitate pastorală. 
Un alt punct pe care îl subliniem în moţiunea congre- 
sului de la Chişinău este punctul 6: 


„Sfântul Sinod este rugat să urgenteze înființarea unei 
asociaţii a intelectualilor ortodocşi din toată țara, fixându-se 
o zi cât mai apropiată în care se vor pune în Bucureşti ba- 
zele acestei asociaţii”. 

Prin acest punct, soborul misionarilor din toată țara 
aprobă ideea şi realitatea ardeleană a Frăției Ortodoxe Române. 
De când tot strigăm noi din Ardeal fraților din toată țara 
să-şi organizeze secţiunile FOR. Să sperăm că în sfârşit se 
va porni la faptă. Observăm numai că greşit se concepe mo- 
dalitatea creării. Nu Sfântul Sinod are să creeze, silnic, 
această asociaţie ci înşişi mirenii din proprie iniţiativă. Dar 
ne întrebăm cum se vor putea îndemna aceşti mireni s-o 
creeze, când ziarele şi revistele bisericeşti şi atâția din expo- 
nenții clerului din Vechiul Regat sabotează legea biseri- 
cească din 1925, tocmai pentru că nu le convine colaborarea 
mirenilor la conducerea treburilor bisericeşti. E foarte firesc 
ca mirenii din Vechiul Regat fie să se lase îndoctrinaţi de 
clericii care se presupune că ştiu spiritul Bisericii Ortodoxe, 
fie să se dezguste de a da un ajutor Bisericii printr-o astfel 
de asociaţie, când văd tendinţa de-a-i ține la distanţă de che- 
stiunile bisericeşti. Atitudinea presei bisericeşti din Vechiul 
Regat contra legii bisericeşti face aproape imposibilă con- 
stituirea acestei asociaţii. Să interpretăm inserarea articolu- 

lui 6 în moţiunea de la Chişinău ca o temperare a opoziţiei 
contra legii? Se va vedea în viitor. 
Mai remarcăm articolul 19: 


„Să se dea drept cât mai extins Bisericii de-a exercita con- 
trolul asupra şcolilor teologice de toate gradele, pentru a se 
atinge şi pe această cale scopul misionar. Numirea profeso- 
rilor se va face cu consimțământul ierarhului respectiv”. 


De când strigăm noi acest deziderat? Până acum fraţii 
din Vechiul Regat nici n-au voit să ştie de aşa ceva. lată că 
acum cer înşişi acelaşi lucru. Slavă Ţie, Doamne, că ne-ai 
unit şi pe această chestiune! 

Dar dezideratul acesta trebuie formulat mai precis în 
sensul ca Biserica să aibă integral sub conducerea sa şcolile 
teologice. 

Ce poate fi mai firesc şi mai necesar ca legătura între 
Biserică şi şcoala care-i dă slujitorii? De unde ai altfel garan- 
ţia că şcoala aceea va urma, în preocupările ei, preocupările 
din fiecare moment ale Bisericii? Doar se şi afirmă că şcoala 
teologică (în speță facultatea, şi numai facultăți se zice că 
trebuie să existe) are misiunea să facă ştiinţă pentru ştiinţă, 
şi nu să se lase influențată de preocupări neştiinţifice. Să se 
studieze cu pasiunea pură a curiozităţii ştiinţifice înrudirea 
dintre verbele semite şi influenţa stilului armean asupra 
celui bizantin. Să ne punem numai întrebarea: există vreun 
fiu devotat al Bisericii care să se poată dezinteresa de pro- 
blemele şi grijile care frământă viaţa Bisericii din fiecare mo- 
ment, de luptele mereu altele care trebuie date împotriva 
atâtor duşmani ai ei, şi să se închidă în turnul său făcând 
ştiinţă din pură curiozitate? Nu va vibra sufletul fiecărui 
profesor de durerile şi bucuriile Bisericii şi nu se va strădui, 
pe lângă toată temeinicia ştiinţifică a cursurilor sale, să 
stoarcă pentru studenţii săi din tot ce le propune maximum 
de îndemn şi de sfat pentru slujba lor în folosul Bisericii? 
Nu e, în ultima analiză, Biserica binele ei, centrul preocu- 
pării întregii activităţi şcolare? Dar chiar dacă un profesor 
n-ar simţi îndatorirea lăuntrică să facă aplicabilă la timpul 
nostru ştiinţa sa, îl sileşte oare Biserica s-o facă? Aşa că liber 
e să fie numai ştiinţific. Ce libertate mai vrea? Poate se gân- 
deşte că în ştiinţificitatea sa va ajunge la rezultate contrare 
Bisericii Ortodoxe şi neatârnând şcoala de Biserică le poate 
propovădui în voie? La aşa ceva nu se poate gândi niciun 
profesor de teologie ortodoxă. Prin urmare, ortodoxă tre- 

buie să-i rămână învățătura lui întotdeauna. Ştiinţificitatea 
lui, atâta vreme cât nu se va poticni de Ortodoxia Bisericii, 
e liberă să se manifeste întreagă. lar dacă ar ajunge să se 
convingă că Ortodoxia nu mai poate fi apărată ştiinţific, că 
nu mai corespunde adevărului, n-ar putea să mai rămână 
profesor de teologie ortodoxă nici la o şcoală care nu e atâr- 
nătoare de Biserică, dar îi pregăteşte preoți. O ştiințificitate 
care să fie eventual şi o neacceptare a Ortodoxiei, să lăsăm 
s-o exercite un neortodox. La ortodox, în ultimă analiză, tot 
de convingere e vorba. 

Aşa că, din partea ştiinţificității, nu e niciun obstacol ca 
Biserica să aibă toată conducerea şcolii. Iar motive pozitive, 
din alte puncte de vedere, sunt o sumedenie. 

| Despre ele am scris cu altă ocazie. Şi, desigur, le apre- 
ciază toată preoțimea misionară, împreună cu ierarhii şi 
profesorii de teologie care au luat parte la Chişinău. 




















Momentul de la Cluj 


Zilele de 5 şi 6 nov. vor trebui însemnate cu roşul ma- 
rilor sărbători în calendarul românismului şi al Ortodoxiei 
ardelene. Biruinţa românească în capitala Ardealului în 
acele zile s-a pecetluit. Atunci s-a coborât în cortul mântuli- 
rii, alcătuit şi fixat de poporul românesc pe pământul vechi- 
lor sale dureri, Dumnezeul părinților noştri, pentru a ne fi 
în veci ocrotitor de duşmanii de odinioară şi ajutător în si- 
linţele noastre de-a ne împlini menirea pe aceste plaiuri. | 

- Catedrala de la Cluj e nu numai monumentul magnific 
şi durabil ce exprimă înaltele aspirații şi aptitudini româ- 
neşti, ci şi centrul viu din care se vor răspândi peste nordul 
Ardealului puterile dumnezeieşti, creatoare de conştiinţă 
naţională şi de alese virtuți. | 

Catedrala de la Cluj este semnul crucii strămoşeşti pus 
pe moşia eliberată de puterile vrăjmaşe, pentru sfințirea şi 
apărarea ei, pentru depărtarea duhurilor rău-voitoare care 
ar mai vrea să dea târcoale în jurul acelor locuri. Vederea şi 
prezenţa ei luminoasă, puterile ce emană din ea înfricoşează 
spiritele întunericului şi le topesc îndrăzneala, de nu se mai 
pot ţine drepte. 





* Telegraful Român, an LXXXI, nr. 73, 18 nov. 1933, pp. 1-2. Nesemnat. 

Ca la aducerea Chivotului Legii în templul lui Solo- 
mon, tot poporul, în frunte cu regele şi cu arhiereii lui, a săl- 
tat şi a cântat de bucurie. Poporul drept-credincios, cu toţi 
fruntaşii şi cu preoții săi, a simţit în acele zile că mâna Dom- 
nului îl sprijină puternic. Dreapta credință, păstrată cu pre- 
țul multor suferințe şi umilită până de curând de atâţia 
irozi, a izbucnit strălucitoare de putere şi de viață. Comoara 
cea de mare preţ ascunsă oarecând în țarină s-a arătat ca un 
alt Hristos ce învie trântind la pământ pe dispreţuitorii Săi. 

Preoțimea şi Frăția Ortodoxă Română, Aaron şi Moise, 
au întâmpinat cu stâlpări şi cu imnuri de laudă pe Domnul 
când S-a coborât în locaşul Său. Flacăra de pe altarul sufle- 
telor lor a primit şi mai multă putere. Frăția şi-a întărit încă 
o dată legământul de fidelitate către Dumnezeul părinților 
noştri, cinstind amintirea unuia dintre cei care a suferit şi a 
luptat mai mult: Sava Brancovici. lar imnul de laudă „Ceru- 
rile spun” al profesorului de medicină, până mai ieri înstrăi- 
nat de Dumnezeu, V. Papilian, arată culmile spre care sunt 
atrase puterile de creație ale sufletului intelectualului 
român, de către Duhul Sfânt, luminătorul adâncimilor spi- 
rituale fără de sfârşit şi inspiratorul celor mai veritabile ex- 
presii de artă. 

Credinţa ortodoxă are în sânul ei cu adevărat pe Duhul 
Sfânt, Care îmbogăţeşte sufletul, îl mângâie, îl îmbunează, 
îi dă fericiri negrăite, îi luminează întunericul existenţei şi-i 
îndreaptă privirea spre realitatea dumnezeiască. 

Manifestarea de la Cluj, cu amploarea ei firească, cu 
strălucirea ei sinceră, cu entuziasmul ei de mare şi, desigur, 
durabilă tensiune, e un moment unic până acum în istoria 
Ortodoxiei româneşti de după război. Nota mare şi mult 
promițătoare a dat-o în toate acestea surprinzătoarea şi 

desăvârşita aderenţă şi participare a elementului mirenesc 
constituit în FOR. Dacă FOR-ul merge pe calea aceasta, 
Ortodoxia românească va trăi în curând o epocă de glorie 
cum nici nu ne-o puteam închipui. Cugetarea, arta, politica, 
viaţa socială, toate ramurile vieții româneşti se vor im- 
pregna de pecetea spiritului ortodox creştin; va fi începutul 
adevăratei culturi mari româneşti. 

Era fatal însă ca, „în această zi în care am chemat harul 
Celui Atotputernic pentru a sfinți definitiv stăpânirea ro- 
mânească pe acest pământ” (cuvântarea Maiestăţii Sale Re- 
gelui), să se audă şi o notă de flaşnetă fără nicio aderenţă cu 
grava şi înălțătoarea melodie a momentului. O notă de flaş- 
netă fără consistenţă şi fără sens, aşa cum se aude din senin, 
ca o supremă absurditate, prelingându-se pe la ferestre, 
când inimile auditorului bat înăuntru în ritm de marş vije- 
lios sau zboară în cercuri de simfonii. Sunetul ce se prelinge 
pe la fereastră îţi răscoleşte un sentiment de sinceră compă- 
timire pentru bietul cântăreț care învârte manivela zâmbitor 
şi neştiutor. Zâmbitor, ca să stoarcă bunăvoința drumeţilor; 
neştiutor, pentru că nu-şi dă seama ce moment mare tulbură 
cu unealta sa, ce inoportun se arată cu distracţia sa. 

Sentimentul a fost cu atât mai penibil cu cât cel care a 
produs această disonanţă era chiar prim-ministrul țării, dl 
Alexandru Vaida-Voievod. Ciudăţenia se potenţa la maxi- 
mum, căci Domnia Sa voia să reprezinte statul nostru ro- 
mânesc. Or, se poate închipui statul nostru românesc, creat 
de Biserica strămoşească a acestui neam şi fiind şi-acum ex- 
presia veridică a acestui popor ortodox, să fie atât de de- 
parte de bucuria care a fost în acea zi a întregului popor 
românesc? Nu, dl Vaida n-a vorbit atunci în numele statului 
nostru. Nu s-a putut ridica până acolo. Anume puteri oculte 

l-au împiedicat să se identifice cu sufletul poporului român. 
Şi am avut impresia penibilă că cel care e chemat să repre- 
zinte statul la acest moment a fost un izolat, un ins fără ră- 
dăcini în realitățile româneşti, unul care stătea de faţă ca un 
obiect neînsuflețit, peste care trece valul simţirii neamului 
neangajându-l. 

La o sărbătoare de talia celei de la Cluj, care înseamnă 
o întărire a statului românesc în acele plaiuri, să n-ai niciun 
cuvânt de pomenire pentru credinţa care ridică acest zid ro- 
mânesc, ci, dimpotrivă, să spui că nu credinţa, ci toleranța 
este „stânca de granit” a statului — aceasta înseamnă nu 
numai lipsă de logică, ci şi o mare jignire adusă acestui 
neam. Nu toleranța este cea dintâi, dle Vaida, ci credinţa. 
Credinţa creează, întemeiază şi susține, cum bine a spus 
Maiestatea Sa Regele. Toleranţa fără credinţă e fleşcăială 
total neputincioasă. 

Şi de unde vii dumneata să dai lecţii de toleranţă Bise- 
ricii Ortodoxe, care a avut numai să sufere până acum şi 
care prin nimic nu şi-a arătat intenţiile unei persecuții ca 
acelea îndurate de ea, fie de la toate confesiunile de pe acest 
pământ al Ardealului, fie de la concepțiile „umanitariste”, 
în numele cărora propovăduieşti îmbrăcat în purpura dem- 
nității de conducător al statului românesc? Predică altora 
toleranța, nu celui care abia s-a ridicat pe picioare de sub bi- 
ciul călăilor. 

Acum dl Vaida s-a dus. Să sperăm că gestul său nu va 
mai fi repetat de niciun alt prim-ministru. 



































Misiunea studenților teologi” 


Studenţii teologi de la toate facultăţile şi academiile din 
țară se pregătesc să-şi țină în luna decembrie la Chişinău, 
odată cu congresul studențesc, primul lor congres general. 
Va fi, ca orice congres prim, cu preponderență o silință de a 
fixa câteva principii călăuzitoare pentru activitatea Asociaţiei 
generale a studenţilor teologi, de a preciza câteva formule din 
ceea ce până acum pluteşte vag şi inform peste capetele tu- 
turor cu numele: misiunea, rostul sau datoriile studenţilor 
teologi în afară de şcoală. Cu vremea, apoi, această asociaţie 
îşi va lumina şi concretiza tot mai bine şi tot mai larg rostu- 
rile ei, oferindu-i fiecare timp problemele lui noi. 

Era şi vremea să se facă această strângere de rânduri. 
Studenţii teologi vor fi în curând preoţii cei mai tineri. lar 
înnoirea spirituală a unui corp de vastitatea celui preoţesc 
nu se poate face cu real succes decât prin infuzia de ele- 
mente care reprezintă cu multă vigoare ţinta spre care voim 
să mânăm toată preoțimea. În zadar trimite autoritatea bi- 
sericească ordine şi îndemnuri continue corpului preoţesc. 
Oamenii care au apucat să se învechească în anumite obi- 





* Telegraful Român, an LXXXI, nr. 74, 25 nov. 1933, p. 1. Semnat: Dr. 
D. Stăniloae. 

ceiuri, greu se mai eliberează de ele prin puterea unui ordin. 
Când însă văd cum lucrează unii dintre ei potrivit noilor 
idei şi văd mişcarea ce-o trezesc aceia în jurul lor, încep şi 
ei să facă la fel, la început mai timid, pe urmă tot mai în- 
drăzneţ, folosind şi experiența vârstei lor. Timpul nostru 
cred că ilustrează cum nu se poate mai bine faptul acesta. 

Să ne silim ca în persoana fiecărui preot tânăr să trimi- 
tem în mijlocul preoțimii un model de preot pentru zilele 
noastre, capabil să modeleze după chipul său pe cei ce vin 
în contact cu el. 

Dar n-ajunge şcoala pentru aceasta? La ce mai e tre- 
buinţă şi de întâlniri între studenţii teologi ai diferitelor 
părți de țară? Cred că importanţa acestor întâlniri e evidentă 
aproape fără argumente. Cu o condiţie: ca aceste congrese 
să se menţină în linia preocupării dominante a şcolii teolo- 
gice, care e aceea de a forma preoți cât mai buni şi cât mai 
corespunzători pentru zilele noastre. Să-şi comunice cu 
această ocazie tinerii studenţi ideile şi concluziile cu care 
voiau să plece înarmaţi spre cucerirea de suflete. Cei cu duh 
mai arzător să încălzească pentru idealul preoţesc şi pe cei 
mai puţin îndrăgostiți de el. 

Indemnul pentru înălțarea inimilor nu strică să fie dat 
cât mai des; cu atât mai eficace e când şi-l dau tinerii între 
ei cu toată seriozitatea şi căldura tinereţii, când unul sau 
altul dintre ei ştie să descopere sugestii noi şi să tragă un 
plus de concluzii din învățămintele primite în şcoală şi din 
meditaţia la cele citite şi auzite în legătură cu problemele 
vremii. 

E ştiut că ceea ce împiedică mai mult ca îndemnurile şi 
ideile profesorilor, uneori de mare putere transfiguratoare, 
să prindă rădăcini şi să modeleze sufletul studenţilor este 

banalizarea şi profanarea lor în discuţiile neserioase ce se 
pornesc după aceea. Dacă congresele studenţilor teologi se 
vor sili să fie prilejuri de adevărată înălțare sufletească, ele 
vor împlini un mare rost. Altfel, poate mai mult vor strica. 

De aceea, să se ia toate măsurile ca, nu numai în şedin- 
țele publice, ci şi în tot cursul congresului, să domnească o 
atmosferă de curățenie şi seriozitate morală şi religioasă. Să 
aibă aceste congrese caracterul unor retrageri spirituale, ți- 
nându-se la câte o mânăstire sau pe lângă o şcoală teologică 
şi alternând şedinţele publice cu ore de rugăciuni, de medi- 
taţii, de excursii-pelerinaje. 

La aceste congrese se vor cunoaşte viitorii preoți din di- 
ferite părți de țară: cei din Ardeal cu cei din Vechiul Regat, 
cu cei din Bucovina şi Basarabia. Se vor cunoaşte şi se vor 
înțelege. Azi se cunosc puţin. Legături de prietenie nu prea 
există, pentru că şi dacă s-au mai întâlnit, aceasta a fost 
numai în treacăt. Cunoscându-se şi împrietenindu-se, vor 
şti să aprecieze cu toții ce e bun şi la unii şi la alții şi ce lip- 
seşte şi la unii şi la alţii. Preoțimea din Vechiul Regat va 
putea aprecia marea coeziune ce există în Ardeal între preoți 
şi mireni şi puterea Bisericii de-acolo de a străbate toate re- 
laţiile vieţii sociale. Vor aprecia şi vor căuta să facă aseme- 
nea. Cei din Ardeal vor putea aprecia profundul ataşament 
la mistica cultului al fraţilor din Vechiul Regat şi se vor sili 
şi ei să valorifice toată puterea de transfigurare a cultului. 

Se vor învăţa să nu privească la ceea ce lipseşte la cei- 
lalţi, ci la ceea ce e bun şi vor înțelege mai presus de toate 
că obişnuințele istorice nu se pot suprima dintr-odată, ci tre- 
buie să ne tratăm cu indulgență şi dragoste reciprocă. Tim- 
pul va retuşa câte ceva şi dintr-o parte, şi dintr-alta. De 
aceea, în congresele lor, studenţii teologi se vor feri să-şi irite 

spiritele pe teme de care nici cei mari n-ar trebui să se îm- 
piedice atât. 

Prietenia şi unificarea sufletească nu se fac scoțând 
mereu la iveală deosebirile, ci privindu-se reciproc bunele 
calităţi, demne de imitat. 

Pentru o cât mai bună cunoaştere şi înțelegere se vor 
organiza, în afară de congrese, întâlniri, pe vară, de grupuri 
mici pe la mânăstiri. În aceste grupuri vor intra studenți teo- 
logi din toate provinciile şi se va avea grijă ca acelaşi student 
teolog să ajungă să petreacă în fiecare vară în altă provincie. 
Va cunoaşte şi de la faţa locului aspectele bisericeşti ale di- 
feritelor provincii. 

Ce ne lipseşte mai mult azi în Biserică e solidaritatea. 
Orizontal, între preoții diferitelor provincii, şi vertical, între 
ierarhi şi cler (în anumite provincii). Dacă Biserica nu pă- 
şeşte solidar în diferitele probleme, mai ales în cele în legă- 
tură cu statul, loviturile se vor succede una după alta. Să 
facem din Biserică un bloc, nesfărâmat de puteri interesate 
din afară şi de ambiţii mărunte sau inconştiente dinăuntrul 
ei, şi biruinţa va fi totdeauna a noastră. Măcar viitorii preoți 
să-şi pună aceasta la inimă. 

Deocamdată, cu aceste gânduri întâmpin şi salut Primul 
Congres al studenților teologi. 






















































































































































































În zadar: Statutul organic e şagunian' 


Cititorii noştri îşi amintesc că în iarna trecută se lansase 
din surse tulburate de cele mai inavuabile sentimente față 
de ce-i Ortodoxie românească, un zvon murdar, menit să 
păteze nimbul venerabil care înconjoară marea operă şagu- 
niană: Statutul organic. 

Să recapitulăm puţin faptele. DI profesor D. Braharu 
publicase o monografie intitulată: Un colaborator al lui Şaguna, 
secretarul de stat Gh. loanovici, Cluj 1932, în care, pe de-o 
parte, menţiona trei-patru fapte ale lui Gh. loanovici în ser- 
viciul Bisericii, iar pe de alta, insista asupra faptului că, deşi 
a fost francmason, personajul acesta a ajutat totuşi Biserica 
şi neamul românesc. În legătură directă cu redactarea 
Statutului organic nu se menţiona altceva decât că la congre- 
sul din 1868, Gh. loanovici a fost preşedintele comisiei de 
27, care a studiat proiectul de statut al lui Şaguna şi l-a pre- 
zentat plenului congresual. 

Din acest unic element şi luând de bună, fără confrun- 
tarea critică cu documentele capitale, declarația exagerată a 
lui Partenie Cosma, membru al congresului din 1868: 





* Telegraful Român, an LXXXI, nr. 75, 2 dec. 1933, pp. 1-3. Semnat: 
Dr. D. Stăniloae. 

„Statutul organic, nici în formă, nici în părțile lui cele mai 
esenţiale, nu este opera lui Şaguna, ci este al congresului 
din 1868”, 


dl Ernest Armeanca, teolog uniat, se grăbeşte într-un 
articol intitulat: „Statutul organic, operă francmasonică?”, 
publicat în Patria din 21 ian. 1933, să deducă fantastic: 


„Statutul organic, zis şagunian, nu este opera marelui mi- 
tropolit, ci a fost redactat (după cum am văzut) într-un spi- 
rit mult mai liberal decât vederile lui Şaguna, de către o 
comisie din care a făcut parte, desigur ca membru influent, 
şi Gh. loanovici”, 


lar de aici, făcând imediat încă un salt, cu adevărat 
moral, altă afirmaţie: 


„Gh. loanovici, în calitate de francmason, a avut să ela- 
boreze, ori, în cazul cel mai bun, să colaboreze la un statut 
bisericesc”. 


E drept că puţin mai jos, speriat însuşi de îndrăzneală, 
s-a retras un pas înapoi, punând afirmației Domniei Sale un 
semn de întrebare: 


„Nu cumva, caracterul laic mult prea accentuat al con- 
stituției Bisericii Ortodoxe din Ardeal trebuie atribuit lui 
Gh. loanovici, francmasonului notoriu?”. 


Retragerea e însă numai grafică. Sub masca întrebării se 
ghicesc licăririle jucăuşe ale vicleniei satisfăcute de ispravă. 
Afirmaţiilor acestora le-a răspuns dl dr. |. Mateiu în 
Renaşterea din 29 ian. 1933 şi subsemnatul în Telegraful Român 

din 4 febr. 1933. Subsemnatul arăta că numai o fantezie rău 
posedată e în stare să deducă de la existenţa unui francma- 
son în congresul de la 1868, că Statutul organic e opera acelui 
francmason. Mă refeream, ca la dovada peremptorie a pa- 
ternităţii şaguniene a Statutului organic, la faptul că forma 
în care a ieşit acest statut din sânul comisiei nu prezintă 
aproape nicio modificare esenţială a proiectului lucrat şi 
predat comisiei de mitropolitul Şaguna. 

Neţinând cont de aceste obiecţiuni, dl Ernest Armeanca 
a revenit asupra afirmațiilor Domniei Sale în articolul: 
„Gheorghe loanovici şi Statutul organic, zis şagunian”, din 
Patria din 23 febr. 1933. În loc să facă singurul lucru care era 
necesar în această discuţie: confruntarea proiectului şagu- 
nian cu forma în care a ieşit din comisia al cărei preşedinte 
a fost Gh. Ioanovici, Domnia Sa a bătut toate drumurile în 
sus şi în jos, e drept cu oarecare talent de alergător inutil, 
vorbind de tot felul de merite ale lui Gh. loanovici, dar des- 
pre influenţa lui, pretins covârşitoare asupra Statutului 
organic, neputând aduce altceva decât iarăşi preşedinţia lui 
în comisia de 27 (şi declaraţia lui Partenie Cosma, care nu 
se referă de altfel la Gh. Ioanovici). 

Lucrurile nu s-au oprit însă aici. După o tăcere de câ- 
teva luni, a început iar agitația. E drept, acum mai prudentă 
şi mai rezervată în afirmaţii. 

Actul al II-lea îl începe tot dl Braharu. Într-o a doua bro- 
şură, intitulată Secretarul de stat Gheorghe Ioanovici şi Statutul 
organic al Bisericii Ortodoxe Române din Ardeal. Câteva puneri 
la punct cu prilejul unei polemici, Cluj, 1933, Domnia Sa spune 
că vrea să restabilească adevărul care ar fi fost nesocotit atât 
de dl Ernest Armeanca, cât şi de dl dr. I. Mateiu şi de sub- 
semnatul, şi o parte şi alta antrenate de patimă. Pe d! dr. lon 

Mateiu şi pe subsemnatul ne acuză că micşorăm meritele 
lui Gh. loanovici, iar pe dl Ernest Armeanca, fiindcă îi recu- 
noaşte meritele lui Gh. loanovici numai pentru a scoate 
Statutul organic, francmason. După dl Braharu adevărul e că 
Gh. loanovici a avut un mare rol la compunerea statutului 
şi la sancţionarea lui de împărat, dar totuşi „nu se poate do- 
vedi că ideile francmasonice au stat la baza legii de organi- 
zare a Bisericii Ortodoxe Ardelene”. 

Atitudinea dlui Braharu este mai moderată, deşi puţin 
cam neprecisă, ca să nu zic echivocă. lar imprecizia vine din 
faptul că Domnia Sa, pe de-o parte, pare că socoteşte forma 
Statutului organic ieşită din comisia prezidată de Gh. loanovici 
esenţial deosebită de proiectul lui Şaguna, şi influenţa lui 
Gh. loanovici în acea comisie foarte importantă, iar, pe de 
altă parte, că vrea să se ferească de-a recunoaşte vreo urmă 
francmasonică în acest statut. 

Că insistența dlui Braharu asupra rolului comisiei de 
27 şi asupra rolului lui Gh. loanovici în ea e de natură să 
prelungească o nedumerire stă dovadă faptul că dl G. 
Racoveanu în ziarul Cuvântul din 25 nov. 1933, în articolul 
intitulat „Statutul organic şagunian şi atelierele simbolice”, 
găseşte în ea un element în stare să furnizeze arme noi cu- 
noscutei Domniei Sale ranchiune față de legea de organi- 
zare bisericească. E drept, dl Racoveanu face o mărturisire 
foarte prețioasă pentru noi: 


„Nu vom crede că Statutul organic e operă francmaso- 
nică, de vreme ce preşedintele comisiei care l-a alcătuit a 
fost preşedintele marii loji a francmasoneriei din Ungaria. 
Dar e bine să se ştie şi asta despre Statutul ce stă la baza 
legii de organizare bisericească din 1925”. 

Ce înseamnă această mărturisire contradictorie? Că 
deşi nu e dreaptă, totuşi cine vrea să calomnieze poate utiliza 
în lupta contra legii de organizare bisericească chestia cu 
originea ei francmasonică. 

Urmează de aici că celor de rea credinţă dl Braharu le 
dă un element de hulă contra Statutului organic. 

De aceea, trebuie să mergem mai departe şi să precizăm 
chestiunea aceasta. Atât dl Braharu (mai ales în a doua bro- 
şură), cât şi domnii Ernest Armeanca şi G. Racoveanu recu- 
nosc că unicul argument pentru influenţa lui Gh. loanovici 
asupra Statutului organic e faptul că a prezidat comisia de 
27. Lucrul care se impune este să colaționăm Proiectul de Sta- 
tut predat de Şaguna comisiei (Ş), cu forma în care a ieşit din 
sânul comisiei (C) şi chiar cu cea pe care i-a dat-o plenul 
congresului (P). 

Ne vom ţine de ordinea chestiunilor din Statut. Întâi 
ținem să recunoaştem că în privinţa lexicului şi a formei în 
general, proiectul lui Şaguna a suferit multe modificări, atât 
în comisie, cât şi în plen. Cuvinte mai vechi şi termeni mai 
imprecişi au fost înlocuiţi cu termeni mai juridici, expresiile 
mai prolixe, cu altele mai concise, câteodată două articole 
au fost închegate într-unul, sau viceversa. Chiar capitolul 
„Dispoziţii generale” a fost aranjat cu totul altfel. Chestiu- 
nea alegerii episcopului şi mitropolitului inclusă de Şaguna 
între alte chestiuni a fost scoasă şi integrată în capitole spe- 
ciale. Mai neprecis era proiectul cu privire la forurile con- 
ducătoare ale mitropoliei, care pare că se confundau cu cele 
arhidiecezane. Aici a delimitat comisia cu precizie. Peste tot 
se observă în comisie şi în congres un spirit ordonat, juridic, 
arhitectural. Desigur, când ai un material de-a gata e uşor 
să contribui la mai buna lui ordonare. Mărturisesc însă că 

modificările esenţiale sunt minime. Le voi scoate la locul lor 
în evidenţă fără nicio acoperire. 


Dispoziţii generale 

Toate cele 10 dispoziții generale din C şi P corespund 
esențial cu determinările generale din Ş. Aranjamentul e însă 
mult schimbat şi ideile mai concis, mai clar şi mai juridic ex- 
primate. La articolul 9 din dispoziţii, P are un adaos care ne 
dovedeşte că congresul era chiar mai scrupulos în evitarea 
a ceea ce ar putea constitui un pericol pentru alterarea ființei 
Bisericii. De unde Ş prevedea păstrarea unei „legături dog- 
matice permanente” între autocefalia română şi cea sârbă 
din Ungaria, iar C, precizând şi accentuând, folosea în locul 
cuvintelor din Ş expresia „susținerea unității dogmatice”, P 
adaugă şi „canonice”. De la „legătura dogmatică perma- 
nentă” din Ş, s-a ajuns astfel la „susţinerea unității dogma- 
tice şi canonice” cu Biserica Ortodoxă Sârbă. Un congres care 
cerea în mod mai explicit decât Şaguna neschimbarea canoa- 
nelor era un congres indiferent la ființa Bisericii Ortodoxe? 


Parohia 

La parohie, în general C şi P corespund cu Ş aproape lite- 
ral. Caracteristic e că pentru a putea deveni filia, materă, Ş cere 
ca filia să-şi facă cerere la sinodul parohiei de care ţine, iar 
acesta o va trimite şi Consistoriului Eparhial, C prevede însă 
ca cererea să nu mai treacă pe la Sinodul Parohial, ci să meargă 
de-a dreptul la Scaunul Protopopesc, compus numai din 
preoți. Este aceasta o măsură care laicizează proiectul Ş, şi deci 
nu una care restrânge largile drepturi acordate laicilor? 

Proiectul Ş prevede în parohie trei foruri: Sinodul 
Parohial, Comitetul şi Epitropia Parohială. C şi P, de asemenea. 

În toate se prevede că preşedintele de drept e parohul. Cu 
privire la dreptul Sinodului Parohial de a-i alege pe mem- 
brii Sinodului Eparhial şi ai Congresului Naţional, Ş prevă- 
zuse numai general acest drept, dar nu precizase dacă e 
vorba de alegerea directă a respectivilor membri sau 
numai de alegerea unor reprezentanţi care, la rândul lor, 
să aleagă pe membrii acelor adunări. C a propus în capito- 
lul 7, punctul 6 numai o alegere indirectă. Dar plenul a 
schimbat, dând Sinodului Parohial dreptul de alegere di- 
rectă. Aceasta, la propunerea deputatului dr. Alexandru 
Mocioni!. Principiul acesta se adoptă apoi şi pentru alege- 
rea de către Sinodul Parohial a membrilor Sinodului Proto- 
popesc?, deşi Ş şi C prevăzuseră aici alegere indirectă, prin 
reprezentanți. Aceasta este cea dintâi modificare mai impor- 
tantă a proiectului Ş. Cum vedem însă, nu e produsul comi- 
siei prezidate de loanovici. De fapt, o schimbare principală 
nu e nici aceasta, deşi practic are alte efecte. Principiul 
dreptului tuturor credincioşilor de a-şi trimite reprezen- 
tanţi în toate corporaţiile bisericeşti a rămas neschimbat. 
Celelalte deosebiri între C şi Ş sunt neînsemnate. Prea 
puţin contează că C, spre deosebire de Ş, stabileşte ca pro- 
cesul verbal al şedinţei Sinodului Parohial să fie trimis di- 
rect Consistoriului, şi nu prin protopop, sau că ajunge 
majoritate de voturi pentru o hotărâre, pe când Ş cerea 2/3 
(deosebirea din urmă persistă la toate corporaţiile). 
Privitor la Comitetul Parohial, iarăşi coincidență 
aproape literală între Ş, C şi P. C şi P se deosebesc de Ş 





1 Vezi Protocolul congresului național bisericesc din 1868, Sibiu, 1868, p. 70. 
2 Protocolul congresului național..., p. 79. 

numai prin aceea că stabilesc ca membrii comitetului să fie 
aleşi pe 3 ani, nu pe 6 ca Ş, înmulțesc la parohiile mari nu- 
mărul membrilor cu 5 şi reduc gradele de rudenie care îm- 
piedică pe 2 persoane să fie deodată membrii ai Comitetului 
Parohial. Lucruri care nu cred să le considere cineva esen- 
țiale. In schimb, C şi P precizează un lucru important, ne- 
precizat (deşi subînțeles în capitolul 41) de Ş: acela că parohul 
este membru de drept al comitetului. Se observă iarăşi grija 
pentru a nu ştirbi caracterul bisericesc al Statutului. 

Nici privitor la Epitropia Parohială C şi P nu fac schim- 
bări importante. De notat că Ş prevedea ca epitropii să pri- 
vegheze „ca personalul bisericesc şi şcolar să-şi ducă acurat 
oficiul său”. C şi P, desigur, pentru că în personalul biseri- 
cesc şi şcolar însuşi Ş înglobează uneori şi pe preot şi învă- 
țători şi, deci, s-ar fi putut înțelege acest paragraf ca ridicând 
pe laici sau pe nişte oameni simpli mai presus de preot şi 
învățători, l-au omis. 


Protoprezbiteriatul 

Ş prevede ca foruri protopopeşti: Scaunul Protopopesc şi 
Sinodul Protopopesc. C şi P adaugă şi un Comitet Protopopesc, 
ca organ executiv al Sinodului Protopopesc. 

Cu privire la Scaunul Protopopesc, C şi P urmează lui 
Ş în privinţa atribuțiilor şi a celorlalte chestiuni. C a adoptat 
dispoziţia lui Ş, ca membrii lui să fie numai preoți. În plen, 
deputatul Simion Mangiuca a făcut propunerea ca din Scau- 
nul Protopopesc să facă parte şi mireni, cu condiţia ca pro- 
blemele spirituale şi bisericeşti să le judece numai preoții, 
iar cele matrimoniale, preoții la un loc cu mirenii. Şaguna 
însă a intervenit pentru prima dată, spunând: 

„că sunt canoane pozitive în această privinţă şi praxa 
bisericească ne arată, de asemenea, că în treburile reținute 
Scaunului Protoprezbiterial, respectiv Consistoriului (Se- 
natul Bisericesc n. pr.), mirenii nu pot lua parte ca membri 
cu vot”?. 


Ca urmare a acestui fapt, deputatul Mangiuca şi-a re- 
tras propunerea, reluându-o însă deputatul Ilie Măcelar, 
aceasta a căzut. 

C a adus însă şi ea o schimbare referitor la acest punct: 
Ş prevedea că cei 6 membri ai Scaunului Protopopesc să 
fie numiţi de Consistoriul Eparhial, pe baza candidării lor, 
de către Sinodul Protopopesc. C stabileşte ca aceşti 
membri să fie aleşi de Sinodul Protopopesc. Aceasta e deci 
prima schimbare mai serioasă operată de C asupra proiectului 
Ş. S-o reținem. 

La Sinodul Protopopesc C nu schimbă decât ce-a 
schimbat şi la Sinodul Parohial: stabileşte un număr puțin 
mai mare de membri, prevede că mandatul lor durează 
numai 3 ani, şi nu 6, şi se mulţumeşte la luarea hotărârilor 
cu majoritatea voturilor, în loc de 2/3 ca Ş. Lucruri fără im- 
portanță. Cu privire la modalitatea alegerii protopopului 
prin Sinodul Protopopesc, C e puţin mai metodic. O schim- 
bare, care nu modifică lucrul în fond, a intervenit în urmă- 

toarea chestiune: Ş prevedea că Consistoriul Diecezan 
candidează pe trei inşi pentru protopop, iar sinodul alege 
pe unul din ei. Nu se poate şti sigur dacă C sau P a schim- 
bat dispoziţia aceasta, în sensul că Consistoriul are drept 
să întărească pe unul dintre cei trei candidaţi care au obți- 





3 Protocolul congresului național..., p. 78. 

nut voturi mai multe. Cu siguranţă că aceasta nu e o schim- 
bare serioasă! 

O altă deosebire a lui C de Ş este că introduce Comitetul 
Protoprezbiterial. Ş nu l-a socotit necesar pentru că Sinodul 
Protopopesc şi aşa e o adunare restrânsă, care ea însăşi e un 
fel de comitet. De obicei, Comitetul îşi împlineşte rolul lui 
care constă în a executa hotărârile unei adunări mai mari, 
prin preşedinte. Or, preşedinte şi-al Sinodului şi-al Comite- 
tului Protopopesc este tot protopopul, deci tot el împlineşte 
hotărârile Sinodului, fie că mai există şi un Comitet, fie că 
nu. Comisia de 27 însă s-a condus din motive de simetrie. 
Există în parohie sinod şi comitet, trebuie să existe şi în pro- 
topopiat. Dovadă că acesta a fost motivul principal e că, fi- 
Xându-i atribuţiile, spune numai scurt: 


„Agendele lui sunt acelea în treburile comune ale Pro- 
toprezbiteriatului care, în treburile ce se țin de parohie, 
sunt ale Comitetului Parohial”. 


Că n-a urmărit C prin crearea Comitetului Protoprez- 
biterial micşorarea cercului de competenţă al Scaunului Pro- 
toprezbiterial ne dovedeşte faptul că şi C fixează aceleaşi 
atribuţii acelui scaun, ca Ş. 

Epitropia Protopopească o prevăd şi Ş şi C, dar C mai 
explicit. 

Peste mânăstiri trecem repede, fiindcă la acest capitol 
C corespunde cu Ş aproape întru totul. 


Eparhia 
Ş prevedea ca afacerile eparhiei să fie îndeplinite de Si- 
nodul Eparhial, de un Prezbiteriu care are rol de sfătuitor 

pe lângă ierarh, de un senat şcolar şi de unul epitropesc. C 
şi P stabilesc ca foruri un Sinod Eparhial, iar pe cele trei din 
urmă le întrunesc sub titlul general de Consistoriu, nume pe 
care Şaguna prefera să-l dea numai Prezbiteriului. 

Referitor la Sinodul Eparhial, C adună într-un capitol 
cu paragrafe precise lucruri pe care Ş le-a tratat amestecat 
cu alegerea episcopului. Deosebiri serioase nu sunt. Stabi- 
leşte mai bine modalitatea convocării, ordinea şedinţelor şi 
reduce mandatul la 3 ani. În două puncte C restrânge prea 
marile drepturi ce le acorda Ş acestui sinod. Din Ş capitolul 
137, punctul 1, referitor la agendele Sinodului Eparhial, care 
prevedea că în competenţa acestui sinod cade 


„îngrijirea pentru susținerea libertăţii religioase şi a au- 
tonomiei Bisericii în înţelesul legilor civile; precum şi îngri- 
jirea pentru susținerea în curăţenie a învățăturilor bisericeşti, a 
religiozității şi a moralei”, 


C nu reţine (96,1) decât prima parte. Membrii comisiei 
şi ai congresului din 1868 au căutat cu mare grijă să scoată 
din sfera competenţei corporațiilor mixte chestiunile spiri- 
tuale şi dogmatice, ştiind că, în baza canoanelor, acestea 
aparțin ierarhiei. 

Tot în capitolul 137, punctul 14, Ş fixa între atribuţiile Si- 
nodului Eparhial: 


„consultarea asupra greutăților ce s-ar arăta în efectua- 
rea unor canoane sau unor instituții bisericeşti”. 


În capitolul 96,12, C elimină „unor canoane sau”, iarăşi 
ca neputând aparţine în sfera de competenţă a Sinodului 
Eparhial. 

În ceea ce priveşte alegerea episcopului prin Sinodul 
Eparhial, C şi P nu se deosebesc aproape deloc de Ş. Doar 
atât că C şi P nu rețin condiţia lui Ş ca episcopul să fie ales 
dintre monahi. Dar aceasta nu-i o noutate. 

Şi acum am ajuns la schimbarea cea mai importantă pe 
care o prezintă C şi P faţă de Ş. Am văzut că Şaguna preco- 
niza în afară de Sinodul Eparhial un Sinedriu de Prezbiteri, 
un Senat Şcolar şi unul epitropesc. În ceea ce priveşte pe 
membrii celor două senate, Ş preconiza să fie aleşi la înce- 
put de Sinodul Eparhial, iar după aceea ele se vor reîntregi 
de sine în urma candidării de către episcop. C şi P au schim- 
bat această dispoziţie, în sensul ca membrii acestor două se- 
nate să fie aleşi întotdeauna de către Sinodul Eparhial. 
Schimbarea aceasta era firească şi necesară. Dacă admiţi 
pentru început alegerea, de ce să nu o admijţi şi după aceea? 
Şi apoi, altfel s-ar fi creat o aristocrație mirenească în Bise- 
rică, sau chiar o clică, dominând aceleaşi două-trei familii 
veacuri de-a rândul. Puterea n-ar fi fost propriu-zis a epis- 
copului, ci a membrilor acelor senate. Ei ar fi fost atotputer- 
nici. Schimbarea aceasta nu este, în afară de aceea, o 
schimbare de principiu. Tot mirenii ar fi ales şi în cazul când 
nu s-ar fi schimbat această dispoziție; numai că în loc de 60, 
ar fi ales 6, ceea ce mi se pare că e mai periculos. 

Schimbarea care taie într-un principiu al lui Şaguna e cea pri- 
vitoare la Sinedriul Prezbiterial. Şaguna prevedea ca aceşti membri 
să fie numiți de episcop, C şi P stabilesc să fie şi ei aleşi de Sinodul 
Eparhial. Modificarea aceasta însă a fost contrabalansată prin 
două îngrădiri atât de importante, încât aproape nu poți zice 
că episcopul a pierdut ceva. Mai întâi, Şaguna se clătina cu 
privire la rolul acestui Sinedriu. În unele paragrafe îi lăsa 
numai un rol de sfătuitor, dar în alt paragraf (capitolul 119) 

se observă că preconiza oarecare dependenţă a episcopului 
de votul Sinedriului. În capitolul 119, Şaguna spune că numai 
în cazuri când votul Sinedriului ar prejudicia grav Biserica, 
episcopul poate să nu țină cont de el, dar şi atunci Sinedriul 
poate apela contra lui la Sinodul Episcopilor. Apoi, tot 
Şaguna spune că problemele în care se va sfătui episcopul 
cu acest Sinedriu sunt cele bisericeşti, spirituale, rituale şi 
disciplinare. Ce fac C şi P? Întâi îi dau cauzele dogmatice şi 
pur spirituale cu totul episcopului. 


„Cauzele dogmatice şi pur spirituale se decid final- 
mente prin episcop” (p. 141). 


Deci aproape toate chestiunile pe care, după Şaguna, nu 
le putea hotărî episcopul decât cu „sfatul” foarte autoritar al 
Sinedriului, sunt lăsate mai categoric în seama episcopului. 
Aproape toate atribuţiile Senatului Bisericesc din Statutul 
organic sunt deci chestiuni în care episcopul poate decide 
cum vrea. Am putea spune că prin această dispoziție intenția 
lui Ş nu numai că n-a fost menţinută, ci a fost întrecută. 

Această precizare a ţinut s-o aibă Şaguna şi în altă 
formă când a venit în dezbaterea plenului capitolul 96, punct 
5, prin care comisia propunea ca şi membrii Senatului Bise- 
ricesc să fie aleşi de Adunarea Eparhială. Şaguna a interve- 
nit atunci, a doua şi ultima oară în tot timpul dezbaterilor 
acestui Statut, spunând: 


„am de-a reflecta în privinţa punctului 5 din capitolul 95 
ce a venit ieri sub discuţie cum că eu aflu într-însul o che- 
stiune sacramentală, iar această împrejurare m-a îndemnat 
pe mine de a zice ieri că nu pot lăsa spre dezbatere acest 
capitol, căci într-adevăr nu este chemarea congresului a 

judeca despre sacramente; dacă însă dumneavoastră nu 
includeți în acest capitol nicio chestiune sacramentală, 
atunci se înţelege de la sine că amintitul capitol se poate 
tracta şi decide din partea congresului”. 


La aceasta, 


„Taportorul comisiei de 27 dă acea asigurare cum că nici 
congresul nu doreşte a aduce în discuţie vreo chestiune 
sacramentală şi că alegerea asesorilor consistoriali o pri- 
veşte de cauză administrativă, prin urmare țiitoare de compe- 
tența congresului”. 


O a doua îngrădire a acestei modificări este adaosul 
special că cel ales de Sinodul Eparhial ca membru al Sena- 
tului Bisericesc e prezentat episcopului „spre întărire” 
(capitolul 116). La celelalte două senate, alegerea se face în 
acelaşi mod, 


„însă cu acea deosebire că bărbaţii care au întrunit ma- 
joritatea absolută a voturilor se privesc şi se proclamă nu- 
maidecât aleşi finalmente”. 


Aşadar, alesul Sinodului Eparhial nu e încă asesor în 
Senatul Bisericesc şi poate nici să nu fie vreodată dacă nu 
vrea ierarhul. Aceste două îngrădiri fac aproape iluzorie modifi- 
carea cea mai importantă adusă de C şi P proiectului şagunian. 

Atribuţiile celor trei senate le determină C şi P după Ş. 

Organizarea mitropolitană nu o mai supunem unui stu- 
diu aparte, pentru că aceasta s-a făcut cu totul după modelul 
celei eparhiale. Ş nu delimita tocmai precis între senatele ar- 
hidiecezane şi cele mitropolitane. C şi P fac această delimitare. 

* 


Şi acum să recapitulăm. Congresul de la 1868 a adus trei 
modificări mai serioase proiectului şagunian: 

1. Alegerea directă de către toţi credincioşii a membri- 
lor din Sinodul Protopopesc, Eparhial şi Congresul Naţional 
Bisericesc, în loc de alegerea prin delegaţi, cum se pare că 
voieşte Ş; 

2. Alegerea prin Sinodul Protopopesc a membrilor 
Scaunului Protopopesc, în loc de numirea lor prin Consis- 
toriul Eparhial, cum prevedea Ş; 

3. Alegerea prin Sinodul Eparhial a asesorilor din 
Senatul Bisericesc, în loc de numirea de către episcop, cum 
voia Ş. 


Prima dintre aceste modificări n-a adus-o comisia de 
27, ci plenul. Iar dintre celelalte două modificări aduse de 
comisie, cea din urmă, care ar fi fost în general cea mai im- 
portantă modificare a proiectului şagunian, a fost făcută 
aproape iluzorie prin cele două îngrădiri amintite. 

Acum să judecăm obiectiv; cele două modificări din 
urmă schimbă în mod esenţial caracterul general al proiec- 
tului şagunian? N-a rămas acela aproape neştirbit în toate 
principiile lui? S-a întunecat remarcabil pecetea şaguniană 
a Statutului organic prin acele modificări? Nimeni nu poate 
să afirme în mod serios acest fapt. Congresul însuşi a fost 
conştient de aceasta atunci când a recunoscut că Statutul 
votat de el a fost pus în practică în arhidieceză încă de la 
18644 şi când a hotărât cu unanimitate ca: Compenâiul de 


4 Protocolul congresului național..., p. 99. 

drept canonic al lui Şaguna să fie introdus ca studiu şi ca ma- 
nual obligatoriu în toate şcolile teologice din mitropolie şi 
ca toate oficiile bisericeşti să-l ia de îndreptar în privinţa 
dreptului canonic. 

Dar dacă-i aşa, n-am avut dreptate să afirm în articolul 
precedent, referitor la această chestiune, că 


„Gheorghe Ioanovici n-a avut alt rol decât să aplaude îm- 
preună cu ceilalți membri ai congresului de la 1868 con- 
cepțiile ortodoxe ale marelui mitropolit”? 


Recunosc că acest cuvânt, „aplaude”, nu e tocmai po- 
trivit, dar numai când se ia literal, ca bătaie din palme. Dar 
când se ia în sensul de îmbrăţişare, acceptare cu bucurie, 
aprobare cu totul, atunci nu e absolut justă propoziția mea? 
A schimbat vreuna din concepţiile ortodoxe canonice ale 
marelui mitropolit, congresul sau, mai bine zis, comisia de 
27? A schimbat detalii de formă şi de procedură şi s-a atins 
de vreo două ori foarte timid şi de lucruri mai importante. 
Dar atât. Blocul ideilor proiectului şagunian a rămas în as- 
pectul lui general acelaşi. Cele câteva zgârieturi ale congre- 
sului din 1868 nu-l alterează. 

Şi atunci, cine are dreptate? DI Braharu care, ce-i drept, 
fiind mai puţin categoric ca dl Ernest Armeanca, dar totuşi 
destul de vizibil, face din Statutul organic prea mult o operă 
a comisiei de 27 şi în special a lui Gh. loanovici? Iată cuvin- 
tele Domniei Sale: 


„Şi acum ca încheiere a acestui capitol putem afirma o 
dată pentru totdeauna că secretarul de stat Gheorghe 


* Protocolul congresului național..., p. 104. 

Ioanovici a prezidat între 1-15 oct. 1868 comisia care a alcă- 
tuit Statutul organic, după care s-a condus Biserica Orto- 
doxă Română din Ardeal etc.” 


Forma categorică şi generală în care afirmă despre co- 
misia de 27 că a alcătuit Statutul este o exagerare care trebuie 
numaidecât rectificată (din ţinuta generală a studiului dlui 
Braharu se vede că exagerarea nu e numai grafică, ci de fapt 
consideră că Statutul ieşit din comisie se deosebeşte profund 
de proiectul şagunian). 

Dar cele două modificări aduse de comisie se datorează 
oare ambele lui Gh. loanovici? Lucrul nu se poate dovedi. 
Dimpotrivă, faptul că în discuţiile congresului în general şi 
ale Statutului în special Gh. loanovici nu intervine niciodată 
cu propuneri, ceea ce fac destul alți membri, ne dă o destul 
de puternică probabilitate că Gh. loanovici n-a fost prea 
activ în această chestiune (de altfel, preşedinţii nu prea obiş- 
nuiesc să facă propuneri). În orice caz, nu cred ca ambele 
modificări să se datoreze lui. Dar chiar dacă s-ar datora lui, 
totuşi nimeni nu poate să spună, necalomniind, despre 
Statutul organic în general că e operă francmasonică, pentru 
că e făcută de Gh. Ioanovici. Cine spune în general că Statutul 
organic e operă francmasonică, e un calomniator ordinar. 

Ceea ce trebuie să mai pun la punct este afirmaţia dlui 
Braharu că atât dl dr. |. Mateiu, cât şi subsemnatul am scris 
prima dată în chestiunea aceasta „cu scop de-a diminua pe 
Gheorghe loanovici” (p. 7). Ca şi când toată lumea n-ar avea 
alt scop în viață decât să mărească sau să diminueze pe Gh. 
Ioanovici! Fie Gh. Ioanovici cât de mare, dle Braharu, şi 
Dumnezeu să-l ierte. Nu aceasta e problema în jurul căreia 

s-a iscat discuția. Fie cât de mare pe alte terenuri. Eu am 

ținut numai să arăt că la compunerea Statutului organic 
n-are meritul ce i-l atribui dumneata, n-are aproape niciun 
merit. Nu eu am exagerat, ci dumneata. 

Dar nedreptatea extremă ne-o face dl Braharu când, 
atât pe dl dr. I. Mateiu, cât şi pe mine, ne pune în aceeaşi 
cumpănă cu dl Ernest Armeanca; şi noi, şi dl Ernest Armeanca 
am fost la fel de pătimaşi şi de cu tendință. Ba, ceea ce-i curios, 
față de dl Armeanca are o atitudine mai dulce pentru că dlui 
„are aprecieri juste” despre Gh. loanovici. Cum adică? Cel 
ce afirmă o enormitate ca aceea că Statutul organic e operă 
francmasonică, fără nicio dovadă serioasă, ci împotriva tu- 
turor evidenţelor, şi cel ce o respinge, e drept, în cuvinte 
cam tari (nu însă vulgare ca ale dlui Ernest Armeanca), dar 
justificate de-o astfel de îndrăzneală, e tot aşa de pătimaş şi 
de cu tendință, ba chiar mai mult? 

E a doua rectificare pe care o cer dlui Braharu. 

Aşa că, în definitiv, dl Braharu n-a intervenit pentru a 
pune lucrurile la punct şi pentru a susține adevărul faţă de 
ambele părţi, ci pentru a înclina cumpăna, conştient sau nu, 
spre un neadevăr. 

Dar în zadar vă frământaţi! Statutul organic e şagunian! 




































Cine are dreptate?” 


Ziarul Cuvântul, din 5 dec. a.c. [1933] critică în articolul 
intitulat „Înlocuirea directorilor seminariilor teologice” 
actul Guvernului de a schimba, împreună cu prefecţii, pri- 
marii şi conducătorii de şcoli, şi pe directorii seminariilor 
teologice. Se numesc şi în aceste funcții partizani politici. 
„Educaţia pe care o pot face aceştia tinerilor seminarişti şi 
gospodărirea şcolii? Vi le puteţi închipui...”, zice Cuvântul. 
Şi, ca pildă, ne prezintă persoana unui astfel de director 
numit de noul guvern, persoană compromisă în pățanii 
urâte, spune tot Cuvântul. 

Curios şi ziarul acesta Cuvântul! Duce sistematic cea 
mai atroce campanie contra autonomiei bisericeşti şi de- 
odată se pomeneşte regretând dreptul Guvernului asupra 
seminariilor teologice, singurul domeniu bisericesc neauto- 
nomizat. E drept, ziarul Cuvântul, ca să arunce şi de această 
dată vina principală tot pe episcop, afirmă că „la numirea 
unui astfel de director, cuvântul hotărâtor îl are, precum e şi 
firesc, episcopul locului”. Nenorocirea e că nu are cuvântul 
hotărâtor episcopul locului, oricât de firesc ar fi [lucrul] 
acesta, după însăşi mărturisirea ziarului Cuvântul. După cât 


* Telegraful Român, an LXXXI, nr. 76, 9 dec. 1933, p. 1. Nesemnat. 

ştim noi, episcopul nu are niciun cuvânt la numirea direc- 
torului şi a profesorilor de la seminariile din Vechiul Regat. 

Biserica Ortodoxă din Vechiul Regat este în acest punct 
într-o situaţie nefirească. lar Cuvântul şi o serie întreagă de 
profesori de teologie şi de preoți voiesc să întindă această 
situaţie nefirească la toate domeniile vieţii bisericeşti. 

Situaţia de azi e nefirească şi păgubitoare. Atâta vreme 
cât şcolile teologice nu sunt ale Bisericii, nu poate exista nici 
unitate în Biserică, nici independenţă, pentru a folosi alt cu- 
vânt în loc de „autonomie”. Profesorii seminariilor şi facul- 
tăților de teologie, în loc să fie în situația subordonării fireşti 
faţă de ierarhi, depind şi în cele netemporale de guverne. 
Această dependenţă de guvernele ce se succed, pe de-o 
parte suscită în ei toate pornirile de critică la adresa ierar- 
hiei, crescând şi pe viitorii preoți în acest spirit de frondă, 
iar, pe de alta, îi sileşte să se îngrijească de-a plăcea partide- 
lor de la care aşteaptă totul. Dependenţa şcolilor teologice 
de stat produce pe de-o parte o adâncă dezbinare între ie- 
rarhie, care rămâne aproape izolată, şi între fruntaşii cleru- 
lui, care reuşesc de cele mai multe ori să-şi aibă preoțimea 
de partea lor, iar pe de alta, face posibile imixtiunile cele mai 
păgubitoare ale politicii în viaţa Bisericii. 

DI Nichifor Crainic făcea în Calendarul din 11 nov. 1933, 
pe marginea serbărilor ortodoxe de la Cluj, următoarea justă 
observaţie: 


„Ceea ce m-a impresionat îndeosebi e iubirea filială a 
universitarilor clujeni pentru episcopul lor şi în genere a 
intelectualilor ardeleni pentru ierarhii lor. Dincoace, în Ve- 
chiul Regat, e un sentiment de multă vreme necunoscut. 
In Ardeal Statutul lui Şaguna a creat o ambianţă caldă între 
cler şi popor”. 

Putem dezvolta observaţia dlui Nichifor Crainic, adău- 
gând că ierarhii din Vechiul Regat sunt izolați şi de clerul 
lor. Unde se pomeneşte în Ardeal batjocorirea şi atacarea 
continuă a ierarhilor, nu numai în foile nebisericeşti între 
care se găseşte îndeosebi Cuvântul, dar şi în cele conduse de 
preoți sau profesori de teologie? Dar în care parte a lumii 
creştine se mai întâmplă un dezmăţ ca acesta?! 

Şi în trecut şi azi preotul Popescu din mahalaua din 
deal, înscris în cutare partid, care nu agreează pe cutare epis- 
cop, scoate într-o bună zi o fițuică în care terfeleşte sistematic 
pe ierarhul său, fără ca acesta să-i poată face ceva. Peste câtăva 
vreme, face acest lucru preotul Ionescu din mahalaua din 
vale, înscris în alt partid. Prestigiul ierarhului, fie persoana 
lui curată ca a unui sfânt, e terfelit în noroiul celor mai jos- 
nice insinuări şi batjocuri, iar opinia publică largă poartă pe 
stradă portretele astfel caricaturizate ale tuturor ierarhilor, 
fără a mai putea avea vreo venerație faţă de ei. 

Cine mai apără atunci Biserica față de loviturile guver- 
nelor, de cele mai multe ori duşmănoase ei? Cum mai pot 
avea intelectualii o considerație, o sfială, o venerație față de 
ierarhii astfel terfeliți; cine mai poate avea respect față de 
ierarhii care n-au în spatele lor blocul masiv şi indestructibil 
al întregului cler? Şi, evident, nu pierde numai ierarhul, ci 
pierde mai ales onoarea şi bunăstarea Bisericii. Pierde în pri- 
mul rând preoțimea, căci vai de armată când n-are general! 
Dar ce biruință va putea câştiga acea armată care se răzvră- 
teşte împotriva generalului său? Preoțimea rămâne astfel 
fără conducător, cum vedem că e cazul în Vechiul Regat. Bi- 
serica, la fel. lar ierarhul, fără turmă. Guvernele nu mai pri- 
vesc pe nimeni ca reprezentând Biserica; tratează numai cu 
persoane singulare. 

Situaţia actuală din Vechiul Regat nu mai poate şi nu 
mai trebuie să continue aşa. Preasfințiții episcopi n-au reali- 
zat acolo autonomia bisericească decât în cele materiale: 
şi-au revendicat doar fondurile şi averile bisericeşti pentru 
a le administra autonom. N-au realizat cea mai esențială parte 
din autonomie, fără de care autonomia e numai o vorbă 
goală, şi anume: readucerea întregii vieţi bisericeşti sub con- 
ducerea Bisericii şi, în primul rând, a şcolilor teologice. 

Autonomia înseamnă în primul rând răspundere, nu 
drepturi. Răspunderea ierarhului pentru tot ce se întâmplă 
în Biserică şi datoria lui ca viaţa religioasă să nu pătimească 
de lipsuri mari, ci să fie cât mai înfloritoare. Or, cum mai 
poate fi ierarhul responsabil de viaţa religioasă când preoții 
i se impun formați după alte vederi, care se întâmplă să fie 
străine de cele ale Bisericii? Nu! Într-o Biserică în care nu e 
realizată autonomia în toate laturile, răspunderea întregului 
sistem bisericesc n-o are nimeni. Cel mult fiecare are răs- 
punderea pentru latura peste care-i aşezat. Dar cum fiecare 
îşi va înțelege misiunea altfel, totalul acestor lucrări nu va 
da un întreg armonios. Nu e nimeni care să se intereseze de 
binele întregului. 

Nu spunem că nu se lucrează mult pe terenul duhov- 
nicesc în Vechiul Regat. Sunt preoți la înălțimea misiunii lor, 
care fac din biserica lor focarul unor puternice radiaţii de 
viață spirituală. Dar lipseşte un centru spre care să con- 
veargă toate aceste sforțări, un centru care să anime şi păr- 
țile mai slabe, un centru care să emane în afară, în relațiile 
cu statul şi în lumea intelectualilor mireni, toată forța şi tot 
prestigiul uriaşei puteri dinăuntrul Bisericii. În marile pro- 
bleme la ordinea zilei, Biserica nu poate veni cu greutatea 
unui cuvânt şi a unei atitudini care să hotărască soluţia. 

Pentru unitatea şi suveranitatea Bisericii, care aduc cu 
ele şi prestigiul ierarhilor în mijlocul clerului şi al mirenilor, 
e necesară necondiționat aducerea şcolilor teologice sub au- 
toritatea bisericească şi, cu aceasta, realizarea de fapt a au- 
tonomiei bisericeşti. Preasfinţiţii ierarhi sunt datori să 
îndeplinească acest lucru. Situaţia de azi e o adevărată 
anarhie. 







„. Şi Cuvântul trup S-a făcut 


Evenimentul din Noaptea Sfântă a încheiat o deve- 
nire atotmisterioasă. Apariţia lui Dumnezeu ca om a fost 
punctul final al unui proces început de mai înainte. Şi 
dacă a fost mare momentul acela în care al doilea Ipostas 
dumnezeiesc S-a arătat pentru prima dată între oameni 
cu chip de om, nu mai puţin mare şi cu mult mai plin de 
nestrăbătut mister a fost momentul în care S-a mişcat 
Dumnezeu din transcendenţa Sa, în care a făcut primul 
pas peste prăpastia care desparte planul transcendent de 
cel al lumii create. 

Căci acest hiatus între Creator şi creatură n-a mai fost 
trecut de nimeni. Îndumnezeirea omului prin har nu e o 
acoperire a abisului între Creator şi creatură. Ambele rămân 
ca două realități distincte, oricât de mult şi-ar simți reciproc 
apropierea şi manifestările. Chiar prăpastia dintre eurile 
create nu poate fi biruită, oricât de mult şi-ar comunica între 
ele lucrările, influențele, gândurile. Eurile rămân, sub per- 
deaua groasă a acestor manifestări, inaccesibile unul altuia, 
nevăzute şi ascunse. 





* Telegraful Român, an LXXXI, nr. 78-79, 25 dec. 1933, p. 2. Semnat: 
Dr. D. Stăniloae. 

Dar Eul Cuvântului a devenit eu omenesc. Ar fi cu mult 
mai uşor de înțeles o apropiere între Eul dumnezeiesc şi cel 
omenesc, rămânând totuşi neînvinsă prăpastia dintre ele. 
Nestorianismul e o teorie care diluează mult misterul Întru- 
pării cu falsa lui lumină rațională. Biserica însă l-a respins 
ca pe unul ce renunţa de dragul lămpii fumegânde a rațiunii 
la bunul cel mai scump al creştinismului, la piatra unghiu- 
lară a lui: depăşirea totală a prăpastiei dintre cer şi pământ, 
dintre Dumnezeu şi om, în persoana Mântuitorului şi 
Îndumnezeitorului lumii. 

Ar fi mai uşor chiar să privim Întruparea ca o simplă 
îmbrăcare de către Eul dumnezeiesc a naturii omeneşti. Am 
considera atunci natura omenească a lui lisus Hristos ca pe 
un fel de trenă purtată de Împăratul cerului. O trenă de ma- 
terial sărăcăcios, dar înălţată de purtătorul ei, înfrumuse- 
ţată de majestatea ce-o răspândeşte asupra ei Împăratul cel 
prea înalt. 

Dar nu cred că s-au oprit la acest sens părinții de la Cal- 
cedon când au formulat dogma unei Persoane cu două na- 
turi. Interpretarea acestei dogme cred că trebuie să treacă 
peste accepțiunea aceasta, care încă lasă neînvinsă prăpastia 
între Eul dumnezeiesc şi eul omenesc. Oricât s-ar părea că 
prin însuşi faptul că Eul dumnezeiesc a început să mânu- 
iască, să dirijeze, să poarte natura omenească şi să regizeze 
mişcările ei, a devenit şi eu omenesc, totuşi parcă aceasta e 
prea puţin pentru a satisface înclinația fundamentală a creş- 
tinismului, care e aceea de-a şti că măcar în lisus Hristos Eul 
dumnezeiesc s-a identificat deplin cu eul omenesc, că măcar 
în El cerul şi pământul au devenit una. Simt că monoproso- 
pismul hristologic nu va fi înţeles, aşa că persoana din lisus 
Hristos este în ultimă analiză tot numai o Persoană dumne- 

zeiască, față de care natura omenească formează o realitate 
oarecum distinctă, oricât ar purta-o ca pe a Sa proprie. 

Cred că însuşi Eul dumnezeiesc, fără să înceteze a fi Eu 
dumnezeiesc, a devenit într-un înțeles mai hotărât Eu ome- 
nesc, fără ca unitatea Lui să înceteze în sens nestorian. Sigur 
că cele două restricții: fără să înceteze a fi Eu dumnezeiesc şi 
fără ca unitatea să înceteze în sens nestorian, fac de neînțeles 
modul acesta mai hotărât al devenirii Eului dumnezeiesc şi 
Eu omenesc. E aici cea mai ascuţită antinomie şi, prin ur- 
mare, cel mai chinuitor mister pentru mintea noastră. A fi 
în acelaşi timp şi Eu dumnezeiesc, şi Eu omenesc tot atât de 
deplin, fără nicio ştirbire a unității Eului, e o judecată care 
pare că înţeapă mintea noastră cu spinii ce înțepau fruntea 
Mântuitorului împărat. 

Nu putem străbate mai departe, oricât am vrea să 
găsim unele elemente sau exemple pentru a determina 
puţin acest fel de mai hotărâtă devenire a Eului dumneze- 
iesc Eu omenesc. E întunericul prea dens şi fiorul de teamă 
prea mare. Rămânem la această formulare generală, care co- 
respunde setei mari a sufletului după o cât mai deplină şi 
deci, inevitabil, cât mai misterioasă înghiţire a abisului de 
netrecut între Creator şi creatură. 

Primul pas pe care l-a făcut Cuvântul pentru a trece în 
sfera mărginitului şi a creatului n-a fost un pas care să oco- 
lească prăpastia cea mare, în oarecare fel. „Chipul de rob” 
pe care l-a luat Stăpânul a străbătut adânc în Ipostasul al 
doilea al Sfintei Treimi; până în Eul Lui prea sfânt. 

Cu frică şi cu cutremur ne cufundăm cu gândul în mis- 
ter acum când îl serbăm. 

























































































































































































Anul 
1934 

















































































































































































































































În preajma Anului Nou” 


Nu e om care să nu simtă în preajma anului nou nă- 
pădind în viaţa sa periferică, de toate zilele, apele întune- 
cate care clatină veşnic, dar pentru cei mai mulți şi 
aproape totdeauna imperceptibil, temelia şubredei noas- 
tre vieți omeneşti. Fiecare om e stăpânit stăruitor de sen- 
zația că se trezeşte dintr-un somn orb şi constată cu un 
sentiment din care nu lipseşte nici spaima, dar nici oare- 
care satisfacţie, ce slabă şi putredă e coaja în care încap 
toate iluziile sale şi ce grozav, în nemărginirea lui întune- 
coasă şi spumegândă, e oceanul care va sfârşi totuşi odată 
şi odată să ne încalece vasul nostru cu unul din valurile 
sale. lar simţirea nemărginită şi a misterului te face filosof. 
De aceea, nu e om care să nu simtă în aceste zile, nu din 
snobism şi nu la suprafaţă, ci ca o necesitate irezistibilă, 
gustul filosofării. 

Simţirea aceasta nu ţi-o dă atât începutul de an nou, cât 
sfârşitul de an vechi. Şi aceasta pentru că niciodată nu ai 
mai puternic sentimentul lipsei de importanţă şi de durată 
a lucrurilor şi străduințelor exterioare. S-au dus toate! Nici 





* Telegraful Român, an LXXXII, nr. 1, 1 ian. 1934, p. 1. Semnat: Dr. D. 
Stăniloae. 

măcar cenuşa n-a rămas din atâtea acte care au fost pentru 
mine prilej de chinuitoare griji şi de pasionate lupte! 

Şi tragi repede concluzia justă: aşa va trece întreaga 
viaţă. Ce va rămâne din ea în momentul final? 

Implică, această judecată, resemnare? Este ea un în- 
demn să lăsăm mâinile în jos şi să destindem arcul întins al 
minții şi al voinţei noastre? 

Nu, în niciun caz nu. Concluzia aceasta o trage numai 
cel care rămâne la constatarea pur exterioară că străduinţele 
anului trecut sunt pierdute fără urmă. Cel care străbate mai 
adânc şi constată la bază, şi în opoziţie cu caracterul trecător 
al atâtor lucruri omeneşti, o realitate neschimbabilă, cu o 
valoare nemărginită, acela va şti şi se va sili în acțiunea lui 
viitoare să se abțină şi să disprețuiască ceea ce-i fără dura- 
bilitate şi fără valoare, dar se va încorda să se prindă cât mai 
cu nădejde de baza netrecătoare a vieții. 

Cu toate acţiunile şi preocupările sale va ţinti apropie- 
rea de planul etern, de revers neschimbabil al vieţii. Ştie că, 
încorporându-se în acel mediu, rămâne şi el în veci cu o 
viaţă care nu se pierde, ci doar creşte în acelaşi sens şi în tot 
mai multă fericire. 

Nu cred că-şi poate ura omul ceva mai nobil în momen- 
tul în care, îngropând un an, simte mai intens efemerul ace- 
lor periferice, decât aceasta: să se împărtăşească tot mai 
mult din eternitate şi neschimbabilitate. 


Problema păstoririi sufleteşti” 


Păstorirea sufletelor n-a prea fost la noi o problemă 
până acum. Simplitatea vieţii sociale, lipsa de complicaţii în 
viaţa sufletească, comuniunea între preot şi popor în cadrul 
unei vieți patriarhale şi închisă influențelor străine n-au ri- 
dicat în fața păstorului de suflete pretenţii deosebite. Do- 
rinţele sufletului, chinurile lui, puţine şi primitive câte erau, 
toate se dizolvau fără greutate în agheasma mângâietoare a 
cântării liturgice şi sub patrafirul cu foşnet de sfântă alinare 
al părintelui care suferea în rând cu toţi, încurajându-i şi sfă- 
tuindu-i cu experienţa sa mai largă şi mai îndelungată. 

Aşa se explică faptul că timpul de după război, cu noua 
şi complicata lui configurație sufletească, cu pretenţiile mul- 
tilaterale ale sufletelor, cu neliniştile, nemulțumirile, nevro- 
zele lor, ne-au găsit pe noi, cei puşi de Dumnezeu să le 
păstorim, inapţi, poate nu atât în a le înțelege, cât în a le în- 
druma pas de pas pe căile unei bune dezvoltări. 

Aceasta nu e literatură bună de utilizat cu grandilocvenţă 
la diverse ocazii festive şi goale, ci o dureroasă stare de fapt, 
ale cărei urmări grave nu s-au manifestat încă decât într-o des- 


* Telegraful Român, an LXXXII, nr. 3, 13 ian. 1934, pp. 1-2. Semnat: 
Dr. D. Stăniloae. 

tul de mică măsură, dar dacă nu ne vom sesiza de ea, aproape 
sigur că se vor manifesta în proporții cu mult mai mari. 

Fără îndoială că înregistrăm în preoțimea noastră o oa- 
recare mişcare spre suflete. Mai bine zis, în preoțimea de azi 
se pot distinge în mare două grupe: una cufundată încă în 
economic, în preocupări politice, administrative, îndepli- 
nind din misiunea ei doar partea sacramentală, iar încolo 
fiind cu totul laicizată, şi o alta care predică o dată, de două 
ori, de trei ori pe săptămână, la sfintele slujbe şi la şedinţele 
asociațiilor religioase. Trebuie să recunoaştem şi aceea că, 
pe zi ce trece, grupa a doua creşte; curentul e de-o putere 
atât de mare, încât puţini îi mai pot sesiza şi nu ştiu dacă 
peste un an doi se va mai găsi preot care să nu propovădu- 
iască o dată sau de două ori pe săptămână. 

Dar nu aceasta este etapa ultimă şi cea cu adevărat nor- 
mală în activitatea unei preoțimi. Şi în această etapă preotul 
este dominat încă de un spirit laic, toată vremea în care nu 
predică. Preotul care predică la două, trei ocazii pe săptă- 
mână, concepe aceste ocazii exact la fel cum concepe preotul 
pur liturghisitor timpurile de slujbă: timpuri în care, spre 
deosebire de cealaltă vreme, îți aduci aminte că eşti preot, 
părăseşti preocupările laice, de om ca toţi ceilalți, şi-ţi îm- 
plineşti îndatoririle misiunii. La activitatea sacramentală 
şi-a mai adus pe cea învăţătorească, adeseori cu o umbră de 
uşoară desconsiderare pentru cea sacramentală. A 

Lipseşte încă activitatea pastorală care încoronează pe 
celelalte două, care face puntea de legătură între momentele 
sacramentale sau între cele de propovăduire. 

Nu e suficient să predici de două-trei ori pe săptă- 
mână unei comunități, şi după aceea să-i laşi pe toți în 
plata Domnului şi să te ocupi de distracţiile sau de neca- 

zurile tale. Un astfel de preot, chiar şi când predicile lui 
s-ar urma sistematic învățându-i pe rând tot ce trebuie să 
ştie un creştin, e asemănător unuia care tot seamănă, dar 
nu are grijă să vadă cum creşte semănătura, s-o plivească, 
s-o sape, s-o îndrume continuu. 

Cine n-a observat că predicile noastre în etapa actuală 
sunt mai cu seamă viforelnice, tind să zguduie pe ascultă- 
tori, să-i convertească într-un moment? Ceea ce nu e rău, 
Dar ceea ce-i curios e că, după cea mai viforelnică predică, 
devenim aceiaşi burghezi comozi, foarte puţin transfigurați 
de legămintele din predica de mai înainte. Aceasta cât pri- 
veşte pe predicator. 

Cât priveşte pe ascultători, predicile acestea vor reuşi 
într-adevăr să zguduie pe unii durabil, dar numai firile cu 
o constituție mai sensibilă, pe celelalte chiar dacă le mişcă 
pentru moment, după aceea revin la starea de mai înainte. 
Lipsind cealaltă acţiune a preotului, de zidire cărămidă cu 
cărămidă, firile zguduite durabil, convertite la o altă viaţă, 
vor ajunge la multe devieri, căci aici dictează afectul. Mai 
ales acestea vor crede că unica dovadă despre existenţa unei 
alte vieţi în ele este acelaşi fel de a se manifesta cu patos, cu 
condamnări neîndurate la adresa celor care li se par păcă- 
toşi, cu aceeaşi ardere în priviri. Şi se vor obişnui să fie aşa 

în toate momentele. Când însă preotul ar fi cu sfatul şi cu 
îndrumarea în tot timpul pe lângă suflete, atunci firile mai 
sensibile şi-ar putea găsi o albie mai firească în religiozitatea 
lor, iar cele mai greu de mişcat şi mai surde nu s-ar înstrăina 
tot mai mult de Biserică, ci ar fi câştigate treptat. Între cre- 
dincioşi nu s-ar face prăpăstii de neînțelegere şi de dispre- 
țuire reciprocă, pentru că acelaşi duh şi aceeaşi mentalitate 
a preotului, coborând în toți, i-ar apropia pe cât se poate. 

Sigur că latura păstoririi este cea mai grea dintre toate trei. 

Mai întâi, ea cere o permanentizare a conştiinţei de 
preot. Pentru că această chemare se exercită în fiecare mo- 
ment. Oricând eşti cu un om, şi ca preot nu poţi să fugi de 
ei, trebuie să foloseşti momentul pentru a-l îndrepta de este 
într-o stare rea, sau a-l întări şi avansa într-o stare duhovni- 
cească bună. Datoria aceasta trebuie să te domine pururea. 
Nici o convertire, nici o întâlnire a preotului cu oamenii nu 
trebuie să fie pur laică. PI 

Apoi, latura sacramentală se execută citind rugăciuni 
din cărți, iar cea învățătorească, spunând ceea ce-ţi place ție; 
Ascultătorii au întotdeauna un mare interes, de a renunța 
la chinurile şi întrebările lor pentru a te asculta pe tine. In 
activitatea pastorală trebuie să cauţi de ce are trebuință fie- 
care suflet. E necesară o apropiere de fiecare ins. În mare 
parte, pastorația e individuală. Bogat, sărac, tânăr, bătrân, 
om onorat de societate, sau proscris de toată lumea, de toți 
trebuie să te apropii. Şi să ştii şi să poţi să te apropii aşa, ca 
să le câştigi încrederea şi să-ți spună ce-i frământă acum şi 
ce i-a frământat alte dăți. lar la urmă să cunoşti medicamen- 
tele şi tonicele pentru fiecare boală, pentru fiecare şovăire, 
pentru toate stările de suflet. Să cunoşti şi drumul pe care 
poţi duce un suflet tot mai sus, căci nu numai de bolnavi te 
interesezi, ci şi de cei sănătoşi, care doresc să înainteze tot 
mai mult în viaţa cea după Dumnezeu. Să poţi face diag- 
noza fără să greşeşti şi să dai reţeta cea potrivită. Ce să re- 
comanzi unuia care nu poate crede, dar se frământă să 
ajungă la credinţă şi să nu devină cu totul indiferent; dar 
unuia care nu poate da viață credinţei sale mai mult teore- 
tice? Cum să îndrumi pe unul care a căpătat darul lacrimilor 
pentru păcatele sale, pentru a trece la o treaptă mai înaltă? 

Şi aşa mai departe. Un preot trebuie să cunoască bine itine- 
rarul vieții duhovniceşti. 

Dar pentru aceasta se cere o privire atentă în tine, căci 
sufletele se aseamănă. Din felul cum ai ieşit tu dintr-o criză 
sufletească, sau din soluţia greşită pe care ai adoptat-o tu 
odată, vei putea da un sfat celorlalți. Atentă privire asupra 
ta şi atentă şi iubitoare privire şi ascultare a fiecăruia din 
credincioşii tăi. Un preot mai bătrân care a avut să vindece 
şi sieşi şi altora atâtea dureri sufleteşti, care a înregistrat atâ- 
tea succese sau a învăţat din atâtea insuccese, trebuie să fie 
şi pentru cei tineri plin de mierea atâtor sfaturi înțelepte. 

Experienţa proprie trebuie luminată, îmbogăţită, îndru- 
mată şi de multă lectură. Mai mult ca activitatea propovă- 
duitoare, pastorația cere lectură continuă. Iar lectura cea 
mai potrivită aici sunt studiile de analiză a sufletului, fie în 
formă ştiinţifică, fie în formă literară. Studii de pastorală, şi 
memorii de-ale preoților cu experiență. 

Cât de absentă a fost problema pastorală la noi se vede 
din aceea că în presa noastră bisericească nu s-a întâlnit şi 
nu se întâlnesc dezbateri asupra problemelor pastorale. 

Trebuie să începem a ne preocupa de aceste probleme. 

Cât bine n-ar face preoților mai tineri şi celor din viitor 
să găsească, răsfoind numerele mai vechi ale ziarelor bise- 
riceşti, comunicări de la preoţi despre diferite situații şi în- 
tâmplări pastorale grele pe care le-au rezolvat aşa sau altfel, 
cu succes sau insucces! Ce bine ne-ar cădea o arhivă cu astfel 
de chestiuni! 

Dacă nu o avem, trebuie să o facem de acum înainte. 
Eu îi rog stăruitor pe cucernicii preoți să se dedea şi la 
această lucrare: a ne trimite spre publicare observații, întâm- 
plări, sugestii, întrebări de ordin pastoral pentru a putea fi 

cunoscute şi când e nevoie dezbătute. Nu se cere literatură, 
ci expunere simplă şi clară a faptelor, a părerilor şi a nedu- 
meririlor. | 

E necesar apoi să se pună şi la ordinea dezi a conferin- 
țelor protopopeşti astfel de probleme, chiar în forma 
aceasta: fiecare preot va avea să comunice asupra unei pro- 
bleme actuale de pastorală din parohia sa, pentru a fi dez- 
bătută. Sigur, ridicată întâmplarea din individualitatea ei 
concretă în sfera unei probleme generale, abstracte. Oricine 
are nevoie, să-şi îmbogăţească existenţa sa cu a altora. 

A sosit timpul să păşim în faza etapei pastorale a acti- 
vităţii preoțeşti. Chiar dacă nu suntem atât de bine echipați, 
trebuie să trecem pe acest tărâm. Perfecţionarea se face, 
fatal, prin experienţă. 






Ştiri din Bisericile Ortodoxe" 


Biserica Sârbă 

Sfântul Sinod arhieresc a întocmit o lege pentru căsă- 
toria bisericească, prin care se normează detaliat tot ce se 
raportează la condiţiile pentru încheierea căsătoriei, la im- 
pedimentele şi motivele de divorţ, la căsătoriile mixte şi ci- 
vile etc. Aceasta a pricinuit o mare polemică. Profesorul de 
drept canonic de la Facultatea de Teologie din Belgrad, dr. 
Cedomir Mitrovici, canonistul dr. Radovan Cazimirovici şi 
doi protoprezbiteri au atacat dreptul Bisericii de a norma 
chestiunile matrimoniale, afirmând că din căsătorie Biserica 
n-are decât partea ritualică, restul intrând în competenţa 
statului. 

Numărul de pe decembrie al revistei patriarhale, Glasnik, 
e plin de răspunsurile foarte temeinice ale teologilor care 
susțin legea Sfântului Sinod. Între aceste răspunsuri se gă- 
sesc şi două ale teologului rus Serghie Toiţki, care a scris de 
curând şi o mare operă asupra căsătoriei creştine, intitulată: 
Filosofia creştină a căsătoriei (Paris, YMCA, 1933). 

Apărătorilor acestei legi nu le e greu să arate că Biserica, 
în baza autonomiei de care se bucură, îşi poate norma inde- 





* Telegraful Român, an LXXXII, nr. 3, 13 ian. 1934, p. 2. Semnat: DS. 

pendent, ca şi celelalte confesiuni, chestiunile privitoare la 
căsătoria bisericească, care e cu totul altceva decât căsătoria 
civilă. Căsătoria bisericească e o taină care aparține în între- 
gime Bisericii, nu numai în partea ei ritualică. Biserica poate 
socoti validă o căsătorie care după legile statului e nevalidă 
şi se întâmplă că ţine de existenţă o căsătorie care după le- 
gile statului a fost desfăcută prin divorţ. 

Statul nu poate da norme în căsătoria bisericească, ci 
numai în cea civilă. Statul poate cel mult recunoaşte ca 
având sau nu efecte civile căsătoria bisericească şi sunt 
semne că în curând va adopta prima alternativă, dar în ni- 
ciun caz nu se poate substitui Bisericii legiferând în chestiu- 
nea căsătoriei bisericeşti. 

Deocamdată, Sfântul Sinod a amânat punerea în vi- 
goare a acestei legi. 


Biserica Bulgară 

Congresul frăţiilor ortodoxe. Există şi în Bulgaria o confe- 
deraţie de societăţi care se numesc Frății ortodoxe. Până acum, 
numărul lor e de 167. De curând şi-au ţinut congresul la 
Gabrova, participând vreo 3 000 de oameni. Confederaţia in- 
tenționează să organizeze o societate studențească creştină 
şi colonii de vară pentru copii, tineri, fetițe şi muncitori. 

Pregătirea viitorilor preoți. În Bulgaria viitorii preoți se 
pregătesc în seminariile spirituale şi în facultatea teologică. 
Acum se intenționează să se trimită din fiecare eparhie câte 
un preot în străinătate, să înveţe câte o limbă străină şi să 
vadă la faţa locului cum se lucrează şi de ce mijloace se fo- 
losesc alte Biserici pentru a ajunge la rezultate bune pe te- 
renul instrucției, pastoraţiei şi operei culturale în societate. 

Biserica Greacă 

Mitropolitul de Mitilene, Iacob, şi-a câştigat numele 
unui mare binefăcător. A întemeiat în mitropolia sa un spi- 
tal, un sanatoriu, un orfelinat, un azil de copii şi alte insti- 
tuţii caritative. 

Sinodul arhieresc a hotărât să deschidă o academie teologică 
în care se vor pregăti candidații pentru clerul înalt. Se vede că 
Sfântul Sinod grec nu prea e satisfăcut cu facultatea care în- 
treține aşa de laxe legături cu autoritatea bisericească. 


Ortodoxia în Mandjuko 

În Charbin s-a întemeiat Universitatea „Sfântul Vladi- 
mir”, sub patronajul arhiepiscopului Meletie, având trei fa- 
cultăți: teologică, orientalistică şi politehnică, ultima cu 
secțiunile: minieră, arhitectură şi electromecanică. Şcoala va 
fi condusă de Biserica Ortodoxă şi va fi primul centru de în- 
vățământ în care rațiunea va fi luminată de dreapta cre- 
dinţă, iar credinţa, slăvită de înțelepciunea adevăratei 
ştiinţe. Universitatea „Sfântul Vladimir” e prima şcoală su- 
perioară ridicată de emigrația rusească pe cheltuiala ei şi 
susținută cu puterile ei didactice. 


Catolicismul 

Daily Telegraph a anunţat nu de mult că Vaticanul 
poartă negocieri secrete cu guvernul sovietic prin ministrul 
poştelor din Statele Unite ale Americii, dl Serley, care s-a 
aflat până de curând în Roma. Se cere guvernului sovietic 
să recunoască pe seama catolicilor din Rusia aceleaşi drep- 
turi care au fost recunoscute cetățenilor americani. În legă- 
tură cu această misiune a dlui Serley stă şi audiența lui la 
cardinalul Pacelli şi la papa însuşi. DI Serley a plecat din 

America la Roma deodată cu Litvinov. Dacă guvernul rus 
va satisface cererea aceasta, papa va recunoaşte Sovietele. 
Osservatore Romano, natural, a dezminţit acest lucru. 
Dar de unde nu e foc, nu iese fum. 
Glasnik, revista din Carloviţ, care nu e străină de cercu- 
rile ruseşti, afirmă că Roma urmăreşte să-şi deschidă un 
câmp larg pentru propaganda ei religioasă, şi adaugă: 


„Credem că apetitul e mare. Întrebarea e numai dacă 
partea principală a trupului slav poate trece aşa de uşor 
în lotul Curiei Romane, chiar dacă bolşevicii ar face con- 
cesii [...]. După bolşevici totul ar fi posibil. Numai dați-le 
bani şi pentru o bună afacere sunt gata să dea tot (aluzie 
la vinderea codicelui sinaitic). 

Un astfel de partener să-şi fi tot dorit Vaticanul!” 


Disciplina tineretului” 


Guvernul e pe cale să aducă o lege pentru încadrarea 
tineretului din universitate în formele unei vieți quasi-mili- 
tarizate, dându-i-se o instrucție preregimentară. Nu ştim 
dacă stagiul acestui fel de viață e prevăzut să se extindă asu- 
pra întregului timp de studiu universitar, sau, cum e mai 
probabil, numai la tinerii de la 19 la 21 de ani. 

Scopul acestei măsuri se ştie că nu e doar o mai bună 
pregătire a viitorilor ofițeri, ci mai ales disciplinarea tinere- 
tului. Iar prin aceasta vom înțelege negativ tăierea posibili- 
tății de a mai activa politic, iar pozitiv, dedarea lui la asidua 
şi exclusiva cercetare a cărții şi formarea în el a unui spirit 
de ordine, care să-i înfrâneze tinereasca înclinație de-a duce 
la extrem o atitudine sau alta. 

Măsura aceasta e de-o importanţă covârşitoare, ca de 
altfel tot ce se referă la formarea celor ce vor conduce 
România de mâine. De aceea, credem că presa şi Parlamen- 
tul trebuie să o discute pe larg şi cu toată seriozitatea, luând 
în considerare toate aspectele problemei. 





* Telegraful Român, an LXXXII, nr. 4, 20 ian. 1934, pp. 1-2. Semnat: 
Dr. D. Stăniloae. 

Biserica are să-şi arate şi ea punctul de vedere, căci for- 
marea tineretului o interesează mai mult decât orice. 

Va putea fi tineretul disciplinat numai printr-o regle- 
mentare militărească a vieţii lui? Aceasta este întrebarea 
esențială. Iar răspunsul cred că nu poate fi afirmativ. 

Fără îndoială, un anumit fel de-a se mişca al trupului 
influenţează şi spiritul. Un regim ordonat şi ritmic impus 
trupului nu rămâne cu totul fără efect nici asupra sufletului. 
Chiar sunt elemente în regimul milităresc care acţionează şi 
direct asupra spiritului; prin estetica ei, înfrânarea indivi- 
dualismului în favoarea acestei ordini îți dă putere de a-ţi 
stăpâni totdeauna mişcările şi dorințele care nu se pot inte- 
gra în planul general. Idealismul care e implicat în această 
jertfire a ta pentru ceilalți şi eroismul milităresc sunt de ase- 
menea factori de adevărată înfrumusețare a spiritului. 

Dar, este un dar, pentru că spiritul e o realitate foarte 
complexă şi ciudată. E în el o mândrie şi o încăpățânare ira- 
ţională, capricioasă, dacă vreţi, care refuză orice binefacere 
când i se pare că îi este dată cu sila. 

Prin aceasta îşi susține cu disperare bunul cel mai drag, 
pe care nu-l schimbă nici cu raiul: suveranitatea sau libertatea 
lui. Nici de Dumnezeu nu se lasă silit; nu există putere care 
să-l silească la ceva. Vrea să-şi menţină dreptul ultimului cu- 
vânt în toate cele ce-l privesc. Aici e asemenea cu Dumnezeu; 
e chipul lui Dumnezeu în sensul cel mai categoric. 

Dar acelaşi spirit, foarte reticent când e în pericol suve- 
ranitatea lui, devine de-o docilitate şi de-o blândeţe ferme- 
cătoare când adoptă de bunăvoie anumite concepții şi 
purcede liber la fapte. 

Acolo trebuie să ţintească orice educator luminat. Şi 
mai ales guvernul ţării, care vrea să fie educatorul tineretu- 

lui. Trebuie să tindă a influenţa direct spiritul lui, şi nu in- 
direct, prin trup. Calea din urmă să fie una auxiliară, de 
mâna a doua, dar nu cea principală. Pregăteşte spiritul ti- 
neretului în sensul anumitor credinţe şi concepții, şi atunci 
îşi va da de la sine disciplina externă corespunzătoare, sau 
o va adopta uşor când i se va da. 

Iar direct asupra spiritului, în sensul de a adopta liber 
anumite atitudini şi concepții, se poate acţiona în două fe- 
luri: prin pildă vie şi prin sădirea în suflete a unei credinţe înalte, 
care să fie forța ce mişcă şi organizează dinăuntru toată 
viața omului. 

Pilda vie a unei vieți sublime e un chip cu atracţie mag- 
netică pentru oameni. Pune în fața tineretului imagini de 
vieţi eroice care se jertfesc pentru binele obştesc, de vieți ne- 
pătate de poftele egoiste ale lăcomiei, senzualității şi hedo- 
nismului, şi fii sigur că acestea nu vor lăsa în odihnă şi în 
linişte multe suflete de tineri până nu se vor forma după 
chipul lor, nesilite de oameni. Ce putere disciplinatoare, ce 
factor polarizator nu este pilda vie pentru un tânăr? Oferiți 
tinerilor imaginea unor oameni politici care, asemenea lui 
R. Poincare, sunt muritori de foame după ce au dat țării atâ- 
tea victorii, încât trebuie să vină Parlamentul să le voteze o 
modestă pensie. 

Dar aşa, să-l strângi pe tânăr în lanţurile unei discipline 
externe şi să-i porunceşti să se disciplineze şi în spirit, când 
mediul în care trăieşte şi care-l creşte e în plină indisciplină, 
cred că nu duce la rezultatul dorit. Ce folos că-l vei sili să 
nu facă politică, iar în jurul lui toată lumea e contaminată 
de politicianism? Abia va apuca tânărul să scape de strân- 
soarea în care-l ţii, pentru a se năpusti cu patimă în politică. 
Ce folos că-i spui să pună mai presus de orice munca cin- 

stită şi binele obştesc, când toți din jurul lui, în frunte cu 
profesorii care-l cresc, caută să scape cu o muncă cât mai 
puţină şi să parvină, în paguba ţării, la situaţii de huzur? Ce 
folos că-l îndemni să-şi măsoare cuvintele şi gesturile, când 
viața noastră politică şi obştească stau dovadă că numai 
prin strigăte şi prin călcare de legi poţi să te salţi dintr-o 
viață de mizerie? Într-o societate infectată de imoralitate, de 
„chiul” şi materialism cras, cum s-ar putea aştepta să pro- 
duci un tineret disciplinat printr-un regim de doi-trei ani de 
cazarmă? 

Orice guvern, şi acum cel actual, are datoria să pur- 
ceadă, dacă nu înainte, cel puţin deodată cu opera de disci- 
plinare a tineretului, la opera largă de purificare a mediului 
social. Şi în primul rând, şi cu deosebită stăruință, a năra- 
vurilor partidelor politice, pentru că de aici porneşte toată 
putreziciunea. Până când mai asistăm însă la tot spectacolul 
dezgustător că fiecare partid politic se repede asupra puterii 
ca un trib năvălitor, dând la o parte tot ce e merit şi compe- 
tență şi plasând pe toți neisprăviţii care au răguşit strigând 
„trăiască partidul cutare”, nu vedem cum s-ar putea pur- 
cede la opera de purificare. 

Iar al doilea lucru care e necesar pentru disciplinarea 
tineretului este să se pună toată greutatea pe credinţa reli- 
gioasă. Disciplina înseamnă doar înfrânarea egoismului cu 
poftele lui dezordonate şi nelimitate. Or, ce argument din 
lumea aceasta poate face pe om să-şi înfrâneze libertinismul 
şi sălbăticia egoismului? Estetica ordinii? Binele statului? 
Frumuseţea caracterului moral? Toate acestea nu rezistă în- 
trebării „la ce?”. Numai o credinţă ancorată în metafizic 
poate dinamiza spiritul omenesc, îi poate da puterile eroice 
ale înfrânărilor, ale jertfelor de tot felul, numai o credinţă în 

spiritul netrecător şi a toate depăşitor poate întoarce privi- 
rile de la hedonismul trupesc la bucuriile, inevitabil ascetice 
şi nezgomotoase, ale omului ce trăieşte dintr-un principiu 
lăuntric. 

Înălțaţi credinţa religioasă pe soclul cel mai înalt, daţi-i 
cinstea cea dintâi în toate ramurile vieţii, şi veți vedea apă- 
rând un tineret disciplinat de forța valorilor spirituale. 

Dar atât timp cât prestigiul profesorului de religie, şi 
prin acesta al credinţei religioase, e săpat de zâmbetele cel 
mult „îngăduitoare” ale celorlalți profesori, iar intelectualii 
între care ajunge tânărul consideră cercetarea Bisericii ca 
ceva bun doar pentru țărani, atât timp cât un ministru dintr-un 
guvern declară că „preoțimea, adică Biserica, e o funcţie ne- 
esenţială în stat”, iar alţii, din alt guvern, profeţesc că peste 
doi-trei ani vor scoate Biserica din buget, în sfârşit, atât timp 
cât vitrina literară e deţinută de romane ce se întrec în a 
scormoni toată murdăria senzualistă în care a înecat „freu- 
dismul” lumea contemporană, cum putem aştepta o disci- 
plinare a tânărului, care nu e nici orb, nici surd, nici piatră 
ca să nu vadă şi să nu imite ceea ce fac cei care îl educă? 

Instrucţia preregimentară şi viața militarizată pe seama 
tineretului, dacă vrea să fie mai mult decât o pregătire teh- 
nică a viitorilor ofițeri, singură nu e eficace. Deodată cu ea 
trebuie să purcedem la crearea acelui „climat” nou, de care 
vorbea dl Prim-Ministru G. Tătărescu; un climat de aspră 
moralitate, ozonizat de credinţa religioasă. 





































































































































































































Iarăşi problema tineretului 
- idealul lor — 


Când am început în arhiepiscopia noastră să organi- 
zăm tinerimea adultă în Societatea „Sfântul Gheorghe”, ne-am 
dat seama că această acțiune nu va rămâne izolată, ci se va 
întinde în întreaga Biserică românească. 

Problema tineretului nu este de actualitate numai la 
noi. Nu este o problemă naţională, ci internaţională, care 
trebuie rezolvată prin eforturile colective ale tuturor. 

La Institutul social creştin din Geneva, al Societăţii inter- 
naționale pentru creştinismul practic, e o comisie de specialişti 
care se ocupă de problema tineretului de azi. 

Rezultatele la care au ajuns cercetările Institutului social 
creştin din Elveţia sunt următoarele: 

1. Problema tineretului contemporan se deosebeşte în 
mod esenţial de problema tineretului de altădată, din cauză 
că împrejurările de trai de acum sunt specifice. 

În Războiul Mondial au murit opt milioane de oameni 
în floarea vârstei. Printre aceştia sunt părinții şi fraţii mai 


* Telegraful Român, an LXXXII, nr. 5, 27 ian. 1934, p. 5. Semnat: TS. 

mari ai tineretului de azi. Acesta a fost lipsit în anii cei mai 
maleabili de îndrumare bărbătească, de tovărăşie, de control 
şi de orice îndemn serios. Mamele şi surorile, cu care au trăit 
la vatră tinerii de azi, le-au oferit zilnic zbuciumări cum- 
plite, disperate şi chinuri istovitoare pe urma celor ce au pie- 
rit în război. Sufletul plăpând al tineretului n-a putut primi 
nimic de seamă din ceea ce familia e chemată să dea vlăsta- 
relor tinere. 

2. Războiul şi revoluțiile care l-au succedat au zguduit 
din temelii state puternice, multe din ele prăbuşindu-se şi 
pe ruinele lor formându-se alte state, iar până la consolida- 
rea lor internă, tineretul a crescut în condiţii haotice şi prin- 
tre continue rebeliuni şi în absenţa oricărei autorităţi 
eficiente. 

3. Confuzia generală de după război a fost argumentată 
de năvala născocirilor civilizaţiei noastre de azi, ca: aero- 
plane, automobile, cinematografe, radio, presa senzațională 
etc., ceea ce înseamnă că ştiinţa cu tot felul de forțe imper- 
sonale s-a substituit pe nesimţite în locul ideii de Dumnezeu 
în mintea celor lipsiţi de autocritică. 

4. Atmosfera generală a democraţiei a încurajat lumea 
să creadă şi mai ales să facă ceea ce-i place, să nesocotească 
normele tradiționale ale oricărei autorităţi religioase şi mo- 
rale, necruțând nici cele mai elementare postulate ale bunu- 
lui simţ. 

Pentru tineret, această maximă a societăţii este o conti- 
nuă ațâțare de răzvrătire contra oricărei autorități externe. 

Toate aceste circumstanţe specifice epocii noastre au 
avut un efect catastrofal asupra sufletului tineretului con- 
temporan. 

II 


Membrul Basil Mathews de la Institutul social creştin din 
Berna face constatarea că religia, care e factorul de căpetenie 
la formarea sufletului omenesc, nu este, în majoritatea ca- 
zurilor, nici punctul de plecare, nici ţinta supremă a vieții 
tineretului de azi. 

În locul valorilor morale consacrate, tineretul aleargă 
după alte bunuri, care substituie religia şi cărora le consacră 
entuziasmul vârstei lor. 

Printre acestea înşiră: 

Sportul. Plăcerea ce o simte tineretul pentru jocul în aer 
liber, a nu se confunda cu un cult al naturii; 

Atletismul; 

Senzualismul; 

Ateismul; 

Şovinismul național. 

Însă cea mai detestabilă plagă de azi, care a aruncat în 
crâncenă agonie morală un imperiu imens, este fără îndoială 
propaganda antidivină a tineretului comunist din Rusia. 
Peste două milioane de tineri şi fete, până la vârsta de 20 de 
ani, fac parte din organizaţia sacrilegă Komsomuol. 

Placarde ațâțătoare, afişate pe zidurile Moscovei şi ale 
cluburilor societăţii, conțin enunțuri ca acestea: 


„Nimeni nu ştie de când s-a făcut lumea, dar fiecare ştie 
că o lume nouă s-a născut în oct. 1918!” 


„Coborâţi din cer pe Dumnezeu. Măturaţi capitalismul 
de pe pământ. Deschideţi căi noi tineretului comunist!” 


„La Lazaret cu piloţii cerului, ai superstiţiei şi mizeriei 
din lume. Intraţi în cluburile vesele ale junilor comunişti!” 





TELEGRAFUL ROMÂN - 1934 417 


II 


Printre emblemele sugestive ale cercetaşilor creştini 
este una profund caracteristică şi instructivă. Pe un pisc de 
munte stă un tânăr, privind devale, peste coline, un şes 
imens, care se întinde la poalele muntelui. La spatele tână- 
rului e Hristos în aureolă. Cu brațul întins arată tânărului 
în zarea imensă izvoarele care izvorăsc din coapsele munțţi- 
lor şi aleargă la şes. Acolo, departe în zare, şerpuiesc căi de 
comunicaţie, împreunând sate şi oraşe. La şes zoresc munca 
şi vuietul vieții. 

Mântuitorul Hristos arată tânărului căile împleticite ale 
vieţii şi-i dă îndrumări cum să-şi construiască viaţa. 

Muntele pe care stau reprezintă principiile fundamen- 
tale, pe care se reazemă viața creştinească. Izvoarele care 
aleargă murmurând de vale sunt ocupațiile zilnice ale vieții. 

Între principiile mari şi motivele mărunte ale acţiunilor 
zilnice trebuie să fie o strânsă legătură. 

Solemnele consacrări ale vieții trebuie să stăpânească 
toate dorinţele, toate nădejdile, toate impulsurile tinereții. 
Frumuseţea şi gloria vieții tinereşti, a celei mai frumoase şi 
a celei mai sănătoase construcții a vieţii tinere, constă în cu- 
noaşterea şi în adăparea din izvorul nesecat şi etern al va- 
lorilor morale. Tinereţea are darul de a combina în modul 
cel mai desăvârşit puterea realismului şi a idealismului. 

Acest simbol trebuie să-l prefacem în realitate. 






































































































































Un mare ctitor român: Emanoil Gojdu” 


Astăzi, 3 febr. [1934], se împlinesc 64 de ani de la moar- 
tea lui Emanoil Gojdu, ctitorul celei mai mari fundații a ro- 
mânilor din fosta Ungarie: Fundaţia „Emanoil Gojdu”. 

Biserica noastră ortodoxă, strâns ataşată destinelor ne- 
amului, pomeneşte mâine împreună cu toată Frăția Ortodoxă 
Română, adică cu asociaţia care cuprinde pe atâția din inte- 
lectualii care s-au bucurat în timpurile studiilor de bursele 
de la această fundaţie, pe acela care şi-a câştigat prin fapta 
sa măreaţă un titlu nepieritor la recunoştinţa românilor or- 
todocşi din Ardeal. 

Emanoil Gojdu, născut în 1802 în Oradea, dintr-o fami- 
lie macedo-română de negustori, ajuns după terminarea 
studiilor unul dintre cei mai distinşi avocaţi în Pesta, iar 
într-o vreme prefect al Lugojului, unde a întreprins o mare 
acţiune de românizare a funcţiilor publice, a fost tot timpul 
vieţii un zelos ortodox şi un mare român. Casa lui din Pesta 
era căminul ospitalier al tinerimii româneşti universitare, în 
care se cânta româneşte şi se plănuiau acțiunile de mântuire 
a neamului. A fost una din caracteristicile românilor mace- 





* Telegraful Român, an LXXXII, nr. 6, 4 febr. 1934, pp. 1-2. Semnat: 
Dr. D. Stăniloae. 

doneni să-şi manifeste aprig şi pe față credința ortodoxă, 
alături de conştiinţa națională. Emanoil Gojdu, urmând 
acestui mod de a fi, 


„la mese, unde erau şi străini, înainte şi după mâncare 
îşi făcea ostentativ cruce, iar în sărbătorile Paştilor tot- 
deauna când se punea la masă, cânta un Hristos a înviat!”!. 


Tot un român macedonean, cu astfel de mentalitate ne- 
contrafăcută de influenţele abil exercitate ale unui mediu cu 
tendințe precise, a organizat românimea ortodoxă din Ar- 
deal în cadrele Bisericii Ortodoxe, despre care întreaga is- 
torie agitată a strămoşilor îi garanta că e, mai mult ca statul 
şi în ciuda tuturor rămăşițelor care răvăşesc totul, cetatea 
inexpugnabilă şi izvorul nesecat de energii intelectuale şi 
morale. 

Românii ortodocşi din Ardeal au avut, la cotitura cea 
mai hotărâtoare a destinului lor, norocul providenţial ca 
pasul lor slăbit de mizeria unui îndelungat regim de tortură 
şi mintea lor nepregătită pentru pararea savantelor lovituri 
ce ]i se anunțau, să-şi regăsească vigoarea şi sprinteneala sub 
conducerea şi influenţa tonifiantă a românilor macedoneni. 

În chipurile de seniori ale lui Gojdu şi Şaguna (amândoi 
buni prieteni) scăpărau îngemănate sclipirile iataganelor cu 
care strămoşii îşi apărau pe crestele Pindului turma şi fami- 
lia şi lucirile inteligenţei care s-a rafinat în şcoala Apusului 
în slujba apărării neamului. 

Ambele chipuri îţi dezvăluie aceeaşi vigoare bărbă- 
tească străluminată de aceeaşi ascuţită inteligenţă, dând ca 








' Partenie CosMA, Enciclopedia Română, vol. II, 1900, pp. 588-591. 

efect general acelaşi aer de suveranitate încrezătoare în sine, 
acelaşi masiv luminat de zâmbetul uşor al satisfacției că 
toate merg după planul lor, dinainte stabilit. 

Andrei Şaguna ne-a ridicat la o viață în pas cu vremea, 
unindu-ne puterile prin corporaţiile bisericeşti-naționale, 
luminându-le prin şcolile populare şi secundare; Emanoil 
Gojdu ne-a ridicat la viața mai înaltă, dându-ne mijloacele 
materiale să ne formăm o pătură intelectuală la înălțimea 
celorlalte popoare. Amândoi au contribuit cel mai mult la 
trezirea noastră din somnul cel de moarte şi la pregătirea 
Unirii de la 1918. 

Averea Fundaţiei Gojdu se ridică actualmente la vreo 50 
de milioane de lei, sub forma mai ales a trei corpuri de case 
în Budapesta. Din nefericire însă pentru tinerimea noastră 
săracă şi studioasă, guvernul ungar o ţine de la 1918 seches- 
trată, iar Reprezentanţa Fundaţiei Gojdu nu mai poate intra în 
exercitarea funcţiilor sale, astfel nemaiîmpărțind burse ti- 
nerilor elevi şi studenți. În mai 1932 s-a ajuns la unele ne- 
gocieri între guvernul nostru şi guvernul ungar pentru 
extrădarea averii fundaţiei, dar ungurii au întrerupt curând 
acele negocieri din diferite pretexte şi le tot amână până azi. 
Guvernul român e dator să ia măsuri mai hotărâte ca popo- 
rul ortodox din Ardeal să ajungă să se bucure de această 
fundaţie. E şi chestiune de prestigiu pentru Statul Român. 
De 16 ani, ungurii ţin fără niciun motiv legal o fundaţie ro- 
mânească întemeiată de generozitatea unui particular, iar 
Statul Român a cedat atât de repede averile sale unui Status 
catolic cu activitate şovinistă înăuntrul Statului Român. 

Cel dintâi act de pietate, care ni se cere azi față de me- 
moria marelui ctitor, este să-i repunem cât mai urgent fun- 
daţia în situaţia de-a împlini destinaţia pe care i-a dat-o. 

Dar, cum am spus, moştenirea lui Emanoil Gojdu nu e 
numai una materială, ci şi una morală: e lecţia pe care ne-a 
dat-o — să îmbinăm naționalismul cu Ortodoxia, ca singura 
cale de salvare şi de prosperare națională şi socială. Să le 
îmbinăm cu fapta, nu numai cu vorba! 

Fie-i pilda urmată, iar memoria în veci proslăvită de 
Dumnezeu şi de oameni! 




































































































































































































































Ştiri bisericeşti creştine externe” 


Ortodoxia în Japonia 

Ministrul armatei, Araki, a trecut la Ortodoxie. Botezul 
a fost săvârşit de arhiepiscopul Nicolae, apostolul Japoniei, 
care i-a dat numele de Sava — Sava Araki. 


Biserica din Cipru 2 ei 

Alegerea arhiepiscopului Bisericii din Cipru întâmpină 
mari greutăți, mai ales în urma refuzului guvernului englez, 
sub care stă insula, de a permite întoarcerea în Cipru a doi 
mitropoliți exilați înainte cu un an. 


Biserica din Grecia 

Mitropolitul Atenei, Hrisostom Papadopoulos, a con- 
vocat după sărbătorile Crăciunului la o conferință pe toți 
predicatorii din țară (în Grecia, pe lângă preoți, există e) 
tagmă specială de predicatori), pentru ca, impreună cu pro- 
fesorii facultăţii de teologie, să întocmească un nou program 
de lucru, corespunzător cu trebuințele societății de azi. 

Un comitet sub preşedinţia mitropolitului Atenei a în- 
treprins paşii necesari pentru ridicarea unui magnific Mo- 
nument preoților greci morți în războaie pentru credinţă şi 
patrie. Spre acest scop s-au strâns sume considerabile. 





* Telegraful Român, an LXXXII, nr. 6, 4 febr. 1934, pp. 3-4. Semnat: DS. 







Religia şi filosofia în şcoala secundară* 


Zilele trecute s-a ținut la Bucureşti Congresul profesorilor 
de filosofie, în care s-au formulat mai multe revendicări pe 
seama filosofiei în şcoala secundară. S-a cerut cu deosebire 
să se înmulțească orele de filosofie până la a forma o catedră 
deținută de un profesor specialist, iar orele de educaţie mo- 
rală să fie încredințate profesorului de filosofie. 

Ca reprezentanți ai religiei nu putem înregistra impa- 
sibil, sau chiar ignora momentul acesta. Religia şi filosofia 
sunt prea apropiate şi prea se întâlnesc în unele din proble- 
mele lor, ca să nu ţină seama una de alta, nu numai în ordi- 
nea ideală a lucrurilor, ci şi când e vorba despre preocupări 
mai concrete. 


Pentru ce e bună filosofia? 

Faţă de revendicarea unei catedre de filosofie nu pu- 
team avea nimic contra. Dimpotrivă, o accentuare a preo- 
cupărilor filosofice în lumea tinerilor, iar mâine a bătrânilor, 
ne poate numai bucura. Cum n-am vrea şi noi, propovădui- 
tori ai unor valori care nu se pipăie, să întâlnim în pătura 
noastră cultă mai puţină opacitate, să vedem mai des nă- 





* Telegraful Român, an LXXXII, nr. 7, 11 febr. 1934, pp. 1-2. Semnat: 
Dr. D. Stăniloae. 

tânga şi oarba afirmare a celor ce se văd frântă sau iluminată 
de întrebări chinuitoare şi de convingeri vizionare? Intelec- 
tualii țărilor apusene (în afară poate de Franţa şi Spania) în- 
conjoară religia cu toată veneraţia, tocmai fiindcă spiritul 
lor e mai dominat de problema unei gândiri orientate me- 
tafizic. Azi suntem siliți să rămânem în cadrul predicii sim- 
pliste chiar când ne adresăm intelectualilor, pentru că ştim 
că, în afară de minime excepții, nu au baza prealabilă, şi deci 
nici gust, pentru a dezbate cu ei pe plan de gândire abs- 
tractă poziţiile religiei şi consecinţele lor pentru întreaga 
viață concretă. 

Filosofia este veşnică nedumerire, veşnică gândire, ce 
pune la îndoială evidenţele fireşti sau stabilite deja, pentru 
a ridica altele care, la rândul lor, să fie surpate de critica unei 
gândiri ulterioare. E în firea ei să pună sub semnul întrebării 
datele imediate ale simţurilor materiale, ca şi oricare altele. 
Astfel, se apropie în două chipuri de religie: întâi că dă o 
notă de relativitate lucrurilor vizibile şi le sfâşie nimbul de 
valori absolute şi exclusive şi al doilea, că îl obişnuieşte pe 
om să gândească abstract, la realități de altă natură decât 
cele materiale. Religia încă vrea să deprindă pe om cu aceste 
înclinații şi se înțelege că filosofia o ajută mult în direcția 
aceasta. De aceea, aproape totdeauna religia şi filosofia 
s-au căutat una pe alta şi s-au înţeles destul de bine. Mai 
mult, religia, în teologia ei, lucrează cu aparat filosofic şi 
cere de la cei ce-o studiază o temeinică familiarizare cu fi- 
losofia. Deşi poţi fi om cu profundă viaţă religioasă fără a fi 
studiat filosofia, totuşi pentru a fi şi teolog, adică a comu- 
nica şi altor intelectuali credinţa ta, ai nevoie de filosofie. 

Dar religia nu rămâne numai la o considerație relativistă 
a universului văzut şi la o gândire în veşnică nedumerire, ci 

mai cuprinde ceva care o deosebeşte esenţial de filosofie. Ea 
stă neclintită pe anumite certitudini, pe anumite evidențe de 
ordin spiritual, pe care nu le pune în niciun chip la îndoială. 
Ea e sigură (prin revelații, prin vederi tainice certe) că există 
un susținător şi un cârmuitor personal al lumii. Existenţa Lui 
nu o pune, nu o poate pune la îndoială. Încolo, e un câmp 
nesfârşit de nedumeriri şi de gândire şi pentru omul religios: 
cum e acest Susținător, cum putem intra în legătură cu El, 
cum poate fi descifrat din universul văzut, ce-mi spun toate 
manifestările sufleteşti şi exterioare etc. 

Ce rezultă din această determinare paralelă a filosofiei 
şi a religiei? 

Rezultă că filosofia e bine să se predea în şcoala secun- 
dară, chiar într-un număr de ore echivalent unei catedre. E 
bine chiar pentru religie, căci ea interiorizează viața, dezvoltă 
şi disciplinează gândirea şi atenuează superficialitatea, sco- 
puri pe care le are în vedere şi religia. Noi nu suntem atât de 
exclusivişti încât să nu recunoaştem evidenta utilitate a filo- 
sofiei, cum au ținut să se arate (atât de puţin filosofic) domnii 
profesori de filosofie nefăcând nicio pomenire de religie şi de 
rolul ei educator, la congres; şi aceasta azi, când filosofia de 
pretutindeni acordă o atenţie atât de mare religiei. 


Filosofia nu poate da o concepție armonică despre 

viață 

Dar tot din această determinare rezultă că filosofia nu 
trebuie să-şi atribuie în liceu roluri pe care nu le poate în- 
deplini, căutând să strâmtoreze religia. În congresul de la 
Bucureşti s-a cerut catedră completă pentru filosofie, pe 
motiv că ea formează o concepție unitară şi armonică despre lume 
şi viață. Filosofia nu poate forma o astfel de concepţie, întâi 

pentru că fiecare filosof se deosebeşte de altul şi apoi niciun 
filosof nu-şi poate întemeia statornic şi durabil un sistem, 
nici în faţa conştiinţei sale, nici în a altora. În gândirea filo- 
sofului nu se fondează nimic durabil, ci poziţiile lui sunt fu- 
gare ca norii cerului: licăresc o clipă cu evidentă suficiență, 
ca în momentul următor să le vadă labilitatea. Filosofia nu 
poate da o concepție unitară nici în sensul de uniformă pen- 
tru tot tineretul României, nici în cel de statornică şi de solid 
întemeiată la fiecare tânăr în parte. Cum să dea filosofii o 
concepţie unitară, integrală şi armonică, dacă ei înşişi nu o 
au decât prin afirmare ambițioasă în ciuda lipsei de certitu- 
dine internă? Însuşi dl P.P. Negulescu mărturisea mai alal- 
tăieri că în domeniul acesta suntem încă numai la alfabet şi 
că i se pare lucru neserios să construiască şi el un sistem ar- 
bitrar şi fantezist alături de cele multe. Este alfabetul o con- 
cepție unitară şi armonică? Desigur însă că aceasta a fost o 
izbucnire sinceră a conştiinţei, provocată de emoția momen- 
tului. În orele obişnuite, dl P.P. Negulescu îşi va clădi siste- 
mul în fața auditorului, în absența aproape totală a 
scrupulelor. Auditorul însă va simţi că nu e convingere, că 
nu e suficientă temelie la bază. ÎI va înregistra ca o nouă 
piesă în muzeul cunoştinţelor, şi-l va uita, sau uneori îl va 
etala. Dar concepţie de viață nu-i va fi. 

Sau să punem cazul că fiecare profesor de filosofie, în 
pofida înclinației filosofice care scotoceşte la capătul fiecărei 
afirmații semnul imanent de întrebare, se va înțepeni cu su- 
premă cerbicie nefilosofică într-o poziție, nemaivoind s-o 
părăsească orice ar fi. Se va împăca Statul ca în fiecare şcoală 
secundară să li se administreze băieților altă „concepţie”? 
Un profesor va propovădui concepția materialismului isto- 
ric, altul va propovădui o concepţie spirituală. Va putea ad- 

mite Statul, nepăsător, perspectiva viitoarelor dezbinări şi 
lupte intense între cetățenii săi? Şi, în general, va putea ad- 
mite să fie crescut tineretul într-o concepţie din care se 
deduc cele mai grave negaţii ale virtuţilor pe care se înte- 
meiază un stat şi prosperă un popor? Datoria cea mai înaltă 
a statului este să ducă la dezvoltare maximă puterile spiri- 
tuale ale unei națiuni. El nu e pentru sine, ci pentru un 
popor. El nu poate privi impasibil cum se strecoară în cor- 
pul națiunii otrava unor concepţii dizolvante, care au ca 
efect dezastrul lui şi al naţiunii pe care o îngrijeşte. La toate 
materiile de studiu, Statul examinează şi aprobă conţinutul 
programelor. Aceasta e cu atât mai necesar la filosofie, care 
urmăreşte direct formarea unei concepții despre viață. Sta- 
tul va trebui să examineze şi să aprobe o anumită concepție 
filosofică, şi anume pe una care poate sta la baza coeziunii 
sociale şi a activității creatoare a națiunii; o concepție, desigur, 
spirituală. Nu poate lăsa să domnească în această privință 
bunul plac subiectivist şi haosul general. 

Mai mult, concepţia de viață propovăduită de filosofie 
nu trebuie să fie unitară numai între intelectuali, ci trebuie 
să asigure unitatea şi între popor şi intelectuali. Poporul 
român are dreptul să pretindă ca în şcolile pe care le susține 
şi care îi formează tineretul să se amplifice şi lumineze con- 
cepția sa de viaţă, şi nu unele de împrumut, care au ca efect 
faptul că pătura cultă devine înstrăinată de popor, cum e 
cazul astăzi. Fiecare popor are un ideal de viață, care constă 
în dezvoltarea şi sublimarea maximă a specificului său. 

Pătura intelectuală trebuie să fie oglinda în care se răs- 
frânge purificat şi înnobilat acest specific etnic, nu o pastişă 
a unor pături intelectuale străine. Ce îndrumare va da po- 
porului românesc o pătură intelectuală care nu are nicio în- 

țelegere pentru specificul spiritualității româneşti? Va fi tot- 
deauna o luptă între două mentalități, cu efecte deza- 
struoase, fără niciun progres sănătos. Guvernul ţării are 
datoria să instituie la fiecare facultate de filosofie din țară 
cel puţin câte un profesor care să reprezinte concepția de 
viață a poporului român, pe cea creştin-ortodoxă. Lucrul 
acesta s-a făcut şi la universităţile din Bavaria, în urma con- 
cordatului între Curia Romană şi guvernul bavarez. Biserica 
Ortodoxă, reprezentanta spiritualității româneşti, are dato- 
ria să conlucreze ca acest deziderat just să devină realitate. 

O filosofie cu orientarea bine fixată spre spiritualismul 
românesc e singura care poate ajuta (nu forma singură) la 
închegarea şi limpezimea unei concepţii unitare de viaţă la 
intelectualii noştri, în toate sensurile. Dar se înţelege că o 
astfel de filosofie nu va fi ostilă religiei, ci va merge mână 
în mână cu această aliată. 


Educaţia morală nu poate fi făcută de profesori de 

filosofie 

Ceea ce cer însă acum în congres profesorii de filosofie, 
lăsarea pe seama lor a educaţiei morale, este o manifestare de 
neînțelegere şi de ostilitate contrară religiei, precum şi o 
exagerare a rolului pe care îl poate avea filosofia. Morala pe 
care o va susține profesorul de filosofie poate fi de mai 
multe feluri, de la cea mai nobilă până la cea mai egoistă; 
poate fi o morală foarte imorală. Poate ajuta şi aici filosofia 
numai când va fi silită să reprezinte o concepţie de viață 
foarte apropiată de cea religioasă. Altfel, mai mult surpă pu- 
terile morale decât le clădeşte, relativizând principiile mo- 
rale prin spiritul ei de îndoială şi prin mulţimea punctelor 
de vedere care există în ea. 

Chiar dacă filosofia va fi obligată de stat să reprezinte 
în şcoală o concepţie apropiată de cea religioasă, ea tot nu 
poate pretinde să fundamenteze singură caracterul moral. 
Argumentația ei rămâne cu debilități, punctul ei de vedere 
e supus îndoielii; mintea nu poate justifica cu puteri proprii, 
peremptoriu, o ordine morală. Misiunea educaţiei morale 
rămâne în principal religiei. Filosofia poate aduce o contri- 
buţie secundară, scrutând puterile omeneşti şi justificând şi 
pentru rațiune temeiurile unei vieți morale, pe care însă nu 
ea le poate zidi. 

Lucrurile pe care le spunem aici au fost susținute în 
congres chiar de unul din profesorii universitari de Filoso- 
fie, de dl C. Narly, de la Cernăuţi, care a spus că: „profesorul 
de filosofie nu impune elevului o anumită concepție filoso- 
fică, ci îl orientează numai în problematica filosofiei”. 

Lipsa de permeabilitate ce-au dovedit-o şi pasiunea cu 
care s-au năpustit însă ceilalţi filosofi asupra dlui Şerban 
Ionescu, profesor de teologie, când acesta a susținut că filo- 
sofia nu poate face educaţie morală, aruncă o lumină nu 
prea frumoasă asupra domniilor lor. Dl Rădulescu Motru a 
ripostat că nu se poate moraliza prin predică, iar di Al. Bogdan, 
că morala nu se mai poate face după criterii medievale, mo- 
rala nu trebuie predicată, ci întemeiată. Cât de puţină înţe- 
legere pentru profundul şi ireductibilul fenomen religios! 
Domniile lor confundă pe cateheții slabi cu însăşi cauza re- 
ligiei. N-au auzit, n-au simţit, n-au gustat ce-i aceea convin- 
gere şi trăire religioasă, singura care creează (în zbuciumul 
după expresie) forme noi, filosofice, poetice, organizatorice. 
N-au trăit niciun moment de pasionată trebuință de a-şi 
mărturisi experienţa religioasă. Origen, Augustin, Dionisie 
Areopagitul, Francisc D' Assisi au „predicat” în sensul sim- 

plist ce-l dă predicii dl Rădulescu Motru? Că nu se pot ri- 
dica toţi profesorii de religie la acele înălțimi, e drept; dar 
cei de filosofie pot? 

Iar butada dlui Rădulescu Motru că precum nu profe- 
sorul sănătos predă igiena, ci medicul, la fel cu cel credin- 
cios şi moral trebuie să predea morala, ci „specialistul”, 
adică filosoful, putea rămâne numai gândită. În medicină e 
vorba de trup şi trupul se vindecă mecanic, prin băuturi de 
medicină şi prin amputări de părți bolnave. Sufletul însă nu 
se poate urni la faptă decât prin contagiere de la alt suflet. 
Un filosof care predă morala, dar nu crede în ea şi n-o prac- 
tică, nu va moraliza cât pilda frumoasă izvorâtă din adânca 
convingere a unui om mai puţin abil în speculaţii. Chiar în 
medicină, dacă îţi recomandă un medic un regim în care ob- 
servi că el nu crede, căci altfel nu s-ar lăsa bolnav chiar de 
boala ta, cu greu îl vei aplica. Dacă însă un medic sănătos 
îți recomandă regimul cu care ştii că el s-a însănătoşit, îl vei 
aplica cu deplină încredere. 

În chestiunea formării omului, dătătoare de ton sunt 
convingerile pe care ştii să i le sădeşti. lar convingerile se 
transmit, nu se creează artificial. 

Cu rectificările acestea, aprobăm tot ce s-a dezbătut şi 
votat la Congresul profesorilor de filosofie. 








Ştiri bisericeşti externe” 


Biserica Sârbă 

În 30 ian. a.c. [1934] s-a ţinut în Belgrad adunarea de 
constituire a Asociației preoțimii din Arhiepiscopia Belgrad-Car- 
loviţ. Cu această ocazie, s-a discutat şi votat un proiect de 
statut şi s-a ales primul comitet. Preoțimea celorlalte eparhii 
încă se va constitui în asociaţii eparhiale, iar toate la un loc 
vor forma Asociaţia generală a clerului iugoslav. Fiecare aso- 
ciație eparhială se compune din Frăţiile preoțeşti, care con- 
stau din preoții unui protopopiat. 

În statut se prevede că fiecare asociaţie eparhială stă 
sub supravegherea nemijlocită a episcopului, care e şi pre- 
şedintele onorific, iar asociaţia generală, sub cea a Sfântului 
Sinod sârbesc. 

Scopurile sunt pastorale, sociale şi materiale, sau de 
ajutorare reciprocă. 

Printre mijloace se prevăd: întemeierea de biblioteci preo- 
teşti şi populare şi de săli de lectură în protopopiate; supraveghe- 
rea strictă a conduitei membrilor, care trebuie să fie 
corespunzătoare cu chemarea preoțească; publicarea şi răs- 
pândirea de foi de cuprins teologic-religios; ținerea de con- 


* Telegraful Român, an LXXXII, nr. 9, 25 febr. 1934, pp. 2-3. Semnat: DS. 

ferinţe şi cursuri moral-religioase pentru educaţia tineretu- 
lui şi încreştinarea societăţii pe teren social; întemeierea de 
fonduri eparhiale, case preoţeşti de economii şi a altor in- 
stituții pentru ajutorarea materială şi morală a preoțimii. 

Interesant e că acest comitet ales de Belgrad are şi o sec- 
ție pentru bibliografie, în frunte cu un preşedinte şi cinci 
membri. 


Biserica Alexandrină 

Biserici ruseşti în Maroc. Sub jurisdicția Patriarhiei din 
Alexandria se află două biserici în Maroc, cu un număr de 
vreo 8 000 de ruşi. În afară de ruşi, în Maroc mai sunt şi 
greci, sârbi şi alt fel de ortodocşi. Una dintre aceste biserici 
e în Rabatu, unde s-a ridicat de curând prin stăruinţele ie- 
romonahului rus Varsanuifie, iar alta, în Kurigu. 

Vizită canonică. Patriarhul Alexandriei a făcut în dul- 
cele Crăciunului o vizită canonică în Sudan, justificând titlul 
pe care şi l-a luat înainte cu trei ani: „patriarh al întregii 
Africi”. 


Biserica Greacă 

De curând s-a înfiinţat o societate misionară internă, cu 
numele Serviciul apostolic. Ea depinde nemijlocit de Sfântul 
Sinod. Primul pas e editarea unei reviste lunare: Amvonul, 
în care se publică între altele predici-model pentru toate du- 
minicile din acea lună. 

Dreptul matrimonial. S-a publicat proiectul noii legi 
matrimoniale, prin care se introduce căsătoria civilă pentru 
neortodocşi. Pentru ortodocşi rămâne obligatorie căsătoria 
bisericească, în paralel cu ea se poate încheia şi cea civilă. 

Biserica Rusă 

Bolşevicii au hotărât să întocmească renumita biserică 
Alexandru Newschi pentru a servi de crematoriu. În acest 
scop, se vor cheltui două milioane de ruble. N-au bani să 
ajute pe cei ce mor de foame, şi au pentru a-i înmormânta 
păgâneşte. 


Ortodoxia în Estonia 

In oraşul Pecera s-a deschis o academie teologică orto- 
doxă. Rector este starețul mânăstirii din acel oraş, episcopul 
Nicolae. 


Creştinii asirieni 

Patriarhul asirienilor Mar-Şamum s-a dus la Geneva să 
roage Societatea Naţiunilor să îi apere pe creştinii asirieni de 
cruzimile musulmanilor. Înainte de război, ei erau sub pro- 
tectoratul Angliei, dar azi sunt lăsați la discreția mahome- 
danilor. Societatea Naţiunilor a hotărât să colonizeze 20 000 
dintre ei într-un ţinut al Braziliei. Astfel se va întemeia în 
America o „Nouă Asirie”. 


Ortodoxia în Australia 
In Sydney s-a întemeiat o parohie rusă, cu o frumoasă 
biserică. 


Ortodoxia în Polonia 

Guvernul împotriva ortodocşilor. Catolicii au intentat 
ortodocşilor vreo 650 de procese la judecătorii, cerând să li 
se „înapoieze bisericile şi mânăstirile pe care le dețin orto- 
docşii ilegal”. Chestiunea a ajuns la forul judecătoresc su- 
prem, care şi-a declinat competența. Astfel, datorită 

simțului de dreptate al justiţiei polone, Biserica Ortodoxă a 
respins năvala duşmanilor ei. Guvernul, drept răspuns, l-a 
expulzat pe C.N. Nicolaev, jurisconsultul Sfântului Sinod, 
care a apărat la forurile judecătoreşti interesele ortodoxe. 
L-a expulzat ca „străin periculos statului”. Nicolaev a trecut 
în Serbia. Guvernul intenționează să împartă Biserica Orto- 
doxă în trei Biserici: rusească, ucraineană şi a ruşilor albi, 
sperând ca astfel s-o slăbească şi s-o împrăştie. În latura or- 
todoxă acest proiect a provocat cea mai mare indignare. 

Şcoala monahală. În mânăstirea Pociaevschi s-a deschis 
o şcoală monahală cu un curs de 6 ani. Predau ieromonahi, 
absolvenţi ai facultăţii de teologie. 


Uniaţii în America de Nord 

În Statele Unite ale Americii există 139 de parohii ruso- 
carpatine, conduse de episcopul Vasile Tcaci. Deoarece 
acesta a început latinizarea cultului şi cere celibatul clerului, 
în 117 parohii s-a constituit câte un „Comitet pentru apăra- 
rea ritului răsăritean”, care a convocat în Pitsburg o adunare 
a tuturor reprezentanţilor săi. Această adunare a hotărât să 
ceară să se păstreze Uniaţia în limitele contractului de tre- 
cere de la 1646, să se menţină ritul răsăritean în toată cură- 
ţenia lui, să se hirotonească numai candidați căsătoriți ş.a. 
În caz că Roma le va respinge aceste dorinţe, adunarea a ho- 
tărât să părăsească unirea. 










Pactul balcanic şi perspectiva ortodoxă" 


Baza spirituală a pactului balcanic 

Pactul balcanic, încheiat de curând, a strâns statele din 
sud-estul Europei într-o unitate care se va desăvârşi conti- 
nuu, întinzându-se asupra a tot mai multe din ramurile de 
viață ale celor patru popoare. Nu e necesar să insistăm asu- 
pra adevărului că baza spirituală care a făcut posibilă înche- 
ierea acestui pact şi care va permite legături tot mai strânse 
între statele semnatare este o remarcabilă comunitate în 
idei, simțiri şi tradiții, comunitate formată, în ceea ce le pri- 
veşte pe trei din cele patru popoare, în primul rând de 
aceeaşi credinţă, de acelaşi cult, iar cât priveşte pe toate la 
un loc, de istoria comună, de familiarizarea îndelungată 
între ele care a creat, dincolo de formulele precise ale cre- 
dinţei, mari apropieri în spirit, în gusturi, în atitudini. Sasul 
stă lângă român de veacuri, dar apropiere nu se face, cu atât 
mai puţin asimilare. Deosebirile sunt prea mari; ele sapă 
între ei adevărate prăpăstii. Deşi în mai mică măsură, dar 
acelaşi lucru se poate spune şi despre ungur. Sigur că tot 
aşa ar fi cazul cu englezul, cu francezul sau cu alte popoare 





* Telegraful Român, an LXXXII, nr. 10, 4 mart. 1934, p. 1. Semnat: Dr. 
D. Stăniloae. 

de lege diferită. Între români, greci şi slavi apropierea se 
face însă uimitor de repede şi asimilarea la fel. Câţi slavi şi 
câți greci n-am înghiţit noi şi câți români n-au înghițit slavii 
şi grecii în Balcani? Nu ştiu cum, dar ca român te simți între 
greci şi slavi cu mult mai acasă (într-o anumită privință 
chiar acasă) decât între unguri, germani, englezi sau alte na- 
țiuni. Când constați că se roagă ca tine, că vorbesc despre 
Dumnezeu cu aceleaşi cuvinte, doar traduse, cântă ca tine, 
îndată te simţi mai în largul tău. 


Pentru consolidarea pactului se impune cultivarea fac- 

torului religios-comun 

Pactul balcanic are ca temelii trainice acest fond comun 
de spiritualitate. Tocmai de aceea, ținând seama de el, fă- 
cându-l să se dezvolte şi scoțându-l pe primul plan, se vor 
umbri, îşi vor pierde din importanţă şi din relief deosebirile 
dintre aceste popoare. O neglijare a lui însă, eventual chiar 
o reprimare a lui, echivalează cu o adevărată subminare a 
pactului balcanic. 

Pactul acesta nu voieşte să rămână numai la relaţiile 
cele mai externe ale vieţii, la schimbul economic şi la o ga- 
rantare în caz de nevoie a frontierelor. Ci voieşte să fie punc- 
tul de plecare al unei apropieri spirituale tot mai accentuate, 
pentru ca, din toate punctele de vedere, aceste țări să se pre- 
zinte în faţa Europei ca un tot unitar şi indisolubil. Se ur- 
măreşte o foarte activă circulaţie de idei şi formularea unor 
idealuri spirituale comune, specifice Răsăritului european. 
Avem în apropierea acestor state, fie deocamdată mai puțin 
conştient, o afirmare a solidarității popoarelor ortodoxe în 
fața Apusului, care a ştiut până acum să le dividă şi să le 
domine spiritual şi material. Când Rusia îşi va reveni din 

starea de azi, o raliere a ei la blocul acesta ar încheia în mod 
firesc grupul neamurilor ortodoxe, ajunse în sfârşit la con- 
ştiinţa specificului lor spiritual. 

Inevitabil deci, aceste state voind să consolideze unirea 
lor, trebuie să folosească factorul religios. Pe lângă celelalte 
consilii sau birouri comune, va fi necesar să se instituie şi 
un consiliu sau birou comun pentru cunoaşterea şi apropie- 
rea tot mai mare pe teren spiritual-religios. Iar când miniş- 
trii acestor state îşi vor ține conferințele anuale sau bianuale, 
va fi ocazia să se adune, pe lângă reprezentanţii presei bu- 
năoară, şi reprezentanții Bisericii în conferință. Eventual se 
va forma un institut comun pentru apropierea cultural-spi- 
rituală. Acest institut ar fi întreg şi ar răspunde pe deplin 
misiunii sale numai având ca o secțiune proprie pe cea bi- 
sericească, în care să intre câte un reprezentant al Bisericii 
din fiecare stat. Acestea sunt îndatoririle statelor care con- 
stituie pactul balcanic. 

Dar indiferent că guvernele vor înțelege sau nu impor- 
tanţa cultivării fondului comun religios, pactul balcanic tot 
trebuie să fie un cadru şi un stimulent pentru apropierea bi- 
sericească, chiar din inițiativa Bisericilor din aceste state. 
Dacă statele acestea simt trebuinţa apropierii între ele, cu 
atât mai mult trebuie să o simtă Bisericile, care au ca învă- 
țătură şi misiune de la Dumnezeu să fie una. Şi dacă statele 
reuşesc să învingă toate asperităţile care le stau în cale şi să 
se apropie, cu atât mai mult trebuie să reuşească aceasta Bi- 
sericilor, care nu urmăresc hegemonii în lumea aceasta. Tot 
ce lipseşte este unirea la faptă şi puţină fineţe în tratative. 
Sfântul nostru Sinod are chemarea să purceadă la realizarea 
acestui urgent deziderat, dând chestiunea în mâna unui re- 
prezentant capabil să ducă la bun succes aceste tratative. 

Metoda pentru realizarea frontului comun ortodox 

Astă-vară se pornise dl I.G. Savin să militeze pentru 
această idee în Calendarul. Domnia Sa însă n-a reuşit decât 
se ne îndepărteze şi mai mult simpatiile reprezentanților Bi- 
sericii greceşti, care astăzi nu mai contenesc să ne acuze de 
tendinţe de hegemonie în Biserica Ortodoxă. Graţie artico- 
lelor dlui 1.G. Savin, grecii privesc azi cu bănuială orice idee 
de apropiere ortodoxă. Cu metoda dlui Savin de-a împroşca 
în toți şi de-a te bate cu pumnul în piept ca român, nu ajun- 
gem la niciun rezultat. Această metodă trebuie părăsită, cu 
atât mai mult cu cât, de fapt, nu poate fi vorba de scopuri 
de hegemonie ale Bisericii româneşti asupra celorlalte. Ceea 
ce vrem cu toții este binele Ortodoxiei, puterea şi solidari- 
tatea ei. Dacă există vreo ambiţie în această privință, apoi 
este aceea de a ne întrece fiecare Biserică națională întru a 
ajuta Ortodoxia întreagă: prin munca spirituală şi prin aju- 
tor material. Dacă ajutorul nostru va covârşi pe al celorlalte 
națiuni, o va judeca istoria. 

Să nu cerem modificări prea radicale în statul de funcții 
şi de onoruri al Bisericii Ortodoxe. Să cerem acum numai atât 
cât e necesar pentru începutul unei activități de strânsă apro- 
piere a Bisericilor ortodoxe. Patriarhul de Constantinopol tre- 
buie să rămână grec; o cere tradiţia, locul şi populația 
ortodoxă din acele ţinuturi, care e greacă. Nici centrul geo- 
grafic al Ortodoxiei nu trebuie mutat. Constantinopolul, ce- 
tatea vechii glorii a creştinismului, are atâtea urme din 
timpurile mari, care pot inspira continuu drumul ce trebuie 
urmat în viitor. El este aşezat la mijlocul Peninsulei Balcanice, 
pe când Bucureştiul, Atena, sau Belgradul sunt la margini. 
Poziţia geografică în care e situat îi asigură şi pe viitor o mare 
însemnătate comercială şi spirituală. Prin el, popoarele bal- 

canice menţin legături mai strânse şi cu poporul turc care, 
cine ştie, poate să nu fie prea depărtat timpul când, părăsind 
islamul, se va încorpora şi mai bine în organismul popoarelor 
înfrăţite prin aceeaşi istorie şi prin fondul comun al vechii 
culturi bizantine. Până la acel fericit eveniment, legăturile tot 
mai prietenoase între aceste popoare în cadrul pactului bal- 
canic pot avea ca rezultat retrocedarea bisericii „Sfânta Sofia” 
ortodocşilor, chiar dacă ar fi să dea aceştia altceva în schimb: 
eventual o mare sumă de bani plătită de toți. Pentru turci, bi- 
serica „Sfânta Sofia” nu reprezintă mare lucru, pentru orto- 
docşi însă, da. În Constantinopol fiecare ortodox s-ar simţi 
mai acasă decât s-ar simți în altă capitală balcanică. 

Ceea ce e necesar deocamdată e foarte puţin: un birou 
în Constantinopol, compus din câte un cleric cult al fiecărei 
Biserici Ortodoxe. La acest birou s-ar trimite toate informa- 
țiile din Biserica Ortodoxă, ca el să le răspândească la foile 
religioase din fiecare stat ortodox. Tot acest birou ar putea 
să adune material şi să studieze anumite planuri de lucru 
comun pentru toată Biserica Ortodoxă, lui i s-ar trimite su- 
gestiile pe care unul sau altul din ortodocşi le-ar putea da 
pentru o chestiune sau alta interesând toată Ortodoxia. O 
conferință bisericească, care s-ar aduna din an în an, ar lua 
apoi hotărâri pe baza referatelor lucrate de acest birou. 

Probabil că mai târziu s-ar putea constitui şi un Sinod 
permanent, compus din câte un ierarh fără eparhie din fie- 
care Biserică, în frunte cu patriarhul din Constantinopol, 
având ca atribuţie chestiunile interortodoxe (nu şi cele din 
interiorul fiecărei Biserici), dar atât de necesar nu e. 

În afară de acel birou, tot în Constantinopol mai este 
necesară o şcoală teologică, în care materiile teologice să se 
predea în limbile greacă, română şi una slavă. Fiecare neam 

ortodox şi-ar trimite un număr de 10-15 studenţi anual. Toţi 
studenţii, viitori clerici fruntaşi, ar ajunge să cunoască toate 
trei limbile ortodoxe, putând să stea în legătură toată viaţa 
cu ce se petrece pretutindeni în Biserica Ortodoxă, şi s-ar 
forma într-o ambianţă de solidaritate practică ortodoxă, 
simțindu-se mai apropiaţi de ortodocşii de alte neamuri. 
Câte idei de acțiune sobornicească, câte planuri de activitate 
unitară, câte ținte comune nu s-ar formula între profesorii 
şi studenţii unei astfel de şcoli, în care trebuie să domnească 
un duh de absolută frăţie ortodoxă! Şcoala ar scoate desigur 
şi o revistă în cele trei limbi, răspândită în toate țările orto- 
doxe, la fiecare preot şi la mulți credincioşi, o revistă, iarăşi, 
în cel mai ecumenic duh. Operele teologice pe care le-ar pro- 
duce şcoala ar purta şi ele aceeaşi pecete de preocupare so- 
lidară. Întreţinerea unei astfel de şcoli ar fi şi în interesul 
guvernelor s-o suporte. 

Să ne gândim că suntem în veacul în care popoarele au 
ieşit din izolare. Astăzi toate caută să se cunoască, să for- 
meze legături de acţiune solidară. Cu atât mai mult trebuie 
să evite Biserica de aceeaşi credinţă izolarea. 

Această cunoaştere ortodoxă reciprocă a existat până 
târziu, în veacul al XIX-lea. 

Legăturile trebuie strânse şi mai mult decât sunt ele as- 
tăzi, căci cu toţii facem parte din marea Biserică Ortodoxă a 
Domnului. Ar dispărea astfel micile deosebiri de măsuri şi 
de atitudini în chestiuni bisericeşti. 

Nu preconizăm o ştirbire a principiului autocefaliei, 
ceea ce ar desconsidera caracterul naţional aşa de scump Bi- 
sericii Ortodoxe. Ecumenicitatea constă în identitatea de 
duh şi de viață spirituală în toate părțile Bisericii, şi nu în 
organizarea externă. Ceea ce cerem este o reciprocă cunoaş- 

tere, nu a fiinţei celei una a Ortodoxiei, pe care o cunoaştem 
deplin de la noi, ci a rezonanţei ei în specificul etnic al ce- 
lorlalte popoare; precum şi o colaborare practică acolo unde 
se simte nevoie. 

Rugăm Sfântul Sinod să nu mai amâne realizarea aces- 
tei idei. Să prindă momentul pactului balcanic. Nu trebuie 
să ne închipuim că ortodocşii se pot întâlni numai în sinodul 
ecumenic. Să realizăm în alte forme mai modeste colabora- 
rea. Sinodul ecumenic e un moment mare, rar, festiv, un Mo- 
ment de hotărâri dogmatice. Cooperarea de fiecare zi se face 
pe căi precum cele enumerate mai sus. 














































































































Mlaiestatea] Sa Regele 
despre misiunea Bisericii” 


Cuvântarea rostită de Maiestatea Sa Regele cu ocazia 
învestirii celor doi episcopi n-a fost o fugară împletire de 
cuvinte pentru o cinstire expeditivă a momentului, ci fructul 
unei adânci şi temeinice meditații asupra misiunii Bisericii 
în vremea şi în statul nostru, dovada unei griji de căpătâi la 
Suveranul nostru în ceea ce priveşte această instituție în 
viața neamului românesc. 

E prima dată când Maiestatea Sa are ocazia să dedice o 
cuvântare întreagă exclusiv însemnătăţii Bisericii în statul 
nostru, dar putem spune ca mângâiere a celor care şi-au 
văzut toate nădejdile intrate în stadiul realizării, că această 
cuvântare e exact ceea ce se cuvenea: un program regal pentru 
Biserică. 

Să subliniem întâi postulatul râvnit totdeauna de spi- 
ritele cele mai profunde, de bogată viață interioară, postulat 
exprimat de Maietatea Sa Regele în limpedele şi sfințitul 
grai evanghelic şi strămoşesc deopotrivă: 


„Credința strămoşească, pentru a deveni din nou adevă- 
rat mântuitoare, pentru a deveni sprijinul de toate zilele al 


* Telegraful Român, an LXXXII, nr. 12, 18 mart. 1934, p. 1. Semnat: DS. 

poporului nostru, trebuie să depăşească zidurile bisericilor 
clădite de om, să pătrundă în cele mai trufaşe palate ca şi 
în cele mai umile colibe, şi acolo să se cuibărească puternic, 
în acea biserică clădită de Dumnezeu: inima oamenilor”. 


Este tema care revine continuu, insistent, aproape ca un 
laitmotiv, în toată cuvântarea Maiestăţii Sale Regelui. Se vede 
din aceasta că Suveranul este impresionat de o viaţă reli- 
gioasă personală şi-i cunoaşte bucuriile şi neprețuita valoare. 

Numai atunci când religia va intra adânc în suflete, Biserica 
devine factorul viu, transformator în bine al întregii vieți sociale: 


„Nreau să simt că Biserica, prin slujitorii ei, vibrează, că 
este vie. Să fie pătrunzătoare de suflete, îndrumătoare pe 
calea sfântă a ordinii, a credinţei, a românismului. Ea nu 
trebuie să rămână închisă în ea însăşi, ea trebuie să pă- 
trundă în viață, unde are de jucat marele rol de frâu moral, 
de îndrumător al credinţei.” 


Spre deosebire de atâtea minți confuze care dețin pre- 
tenţios locuri importante în îndrumarea politică, sau chiar 
culturală (vezi congresul filosofilor) a statului, Maiestatea 
Sa Regele nu declamă cuvinte vagi despre rolul Bisericii în 
trecutul neamului, ci stabileşte în linii precise actualitatea 
şi permanenţa valorii religioase, necesitatea ei pentru orice 
progres, chiar ştiinţific: 


„Credinţa şi Biserica nu sunt noțiuni din trecut, nu sunt 
incompatibile cu progresul şi ştiinţa, ele sunt necesități ale 
vieţii în orice timpuri şi în orice oră, sunt sprijinitori ai pro- 
gresului sănătos, sunt auxiliari ai ştiinţei. Nu există nicio 
deosebire între cele ce citim în Biblie şi cele ce ne învață 
ştiinţa. Totul este să pricepi ce citeşti în acea neîntrecută 
carte a vieţii”. 






















































































444 CULTURĂ ŞI DUHOVNICIE 


Bucuria ne inundă sufletele, cu totul, şi dragostea față 
de Suveranul nostru nu mai cunoaşte margini când îl auzim 
într-un suprem îndemn, rostind noilor episcopi şi, implicit, 
tuturor credincioşilor Bisericii: 


„Plecaţi cu convingerea că aici, pe Tronul ţării şi, deci, 
în capul Bisericii, aveţi un credincios al Bisericii, un con- 
vins al învățăturii Mântuitorului”. 


Expresia „în capul Bisericii”, care ar putea provoca 
unora nedumeriri, desigur că a înţeles-o Maiestatea Sa nu 
în vreun sens cezaro-papist, ci în sensul că se consideră, ca 
şi vechii împărați bizantini, un protector şi un ajutător din 
afară al Bisericii, un „preot al celor din afară”, spre deose- 
bire de preoții şi episcopii celor dinăuntru, ai tainelor, ai în- 
vățăturii dumnezeieşti, ai păstoririi sufletelor.! 

Cuvântarea Maiestăţii Sale Regelui, un monument de 
claritate teologică şi de pătrundere în problema bisericească, 
suntem siguri că va fi inaugurarea acţiunii regale de spriji- 
nire, de îndemn, de înălțare a Bisericii strămoşeşti la cuve- 
nitul rol preponderent în viața statului nostru. 





1 Nicodim MiLAŞ, Dreptul bisericesc [oriental], trad. I. Mihălcescu, Ti- 
pografia „Gutenberg”, Bucureşti, 1915, p. 581. 


















Un atlet al naţionalismului creştin” 


În epoca noastră, atât de lipsită de oameni cu convin- 
geri tari, cu atitudini consecvente, capabili să îmbrățişeze în 
preocuparea lor grija pentru obştea în fața căreia declamă 
mincinos, Nichifor Crainic e un exemplar de rară şi ideală 
umanitate. Toată acțiunea lui postbelică e de-o impresio- 
nantă unitate de ton. În poezia lui, care ne-aduce ecouri din 
țara de peste veacul agitaţiei periferice, din substraturile de 
limită ale ființei noastre, de unde se priveşte dincolo, în dez- 
mărginire, răsună sublimat, în muzicalitatea cristalină şi 
eternă, acelaşi cântec românesc, care înfioară de taină du- 
hovnicească eseurile sale şi înfloreşte cu imagini de câmp 
scrisul său. Gândirea, cuvioasă, feciorelnică, gingaşă, plină 
de taină şi de frumuseţe spirituală, este ființa românească 
îndumnezeită, aşa cum s-a arătat în viziunea poetului şi, în 
acelaşi timp, cea mai statornică şi mai închegată atitudine 
şi concepție literară la noi, după război. 

Curentul animat de Nichifor Crainic nu e o speţă de se- 
mănătorism. Acela era un romantism facil, adeseori afectat, 
foarte puțin realist şi exagerând nota optimistă şi de mândrie 





* Telegraful Român, an LXXXII, nr. 14, 1 apr. 1934, p. 1. Semnat: Dr. 
D. Stăniloae. 

națională. „Gândirismul” se distinge prin nota de intimitate 
şi adâncime spirituală, prin preocuparea nu de anecdoticul 
vieţii ţărăneşti, ci de coloritul fin, abia sesizabil al problema- 
ticii sufleteşti, de elementele religioase şi metafizice ale etni- 
cului românesc. El nu e, direct, nici optimist, nici pesimist, ci 
realist. Nu e nici exaltat în ton, nici protestatar, ci problematic 
şi investigator. Meritul lui Nichifor Crainic e cu atât mai mare, 
cu cât a ştiut să atragă interesul literar şi filosofic asupra unui 
câmp de observaţie care părea compromis prin semănătorism. 
Dar Nichifor Crainic n-a rămas numai la exprimarea li- 
terară a crezului său organic. Ci a purces să-şi cristalizeze 
şi în formă de doctrină politică fireştile consecințe ale con- 
cepției sale, cu care îl simţi concrescut într-o bucată. Calen- 
darul este a doua mare etapă în acțiunea lui; e reversul 
politic al Gândirii. 
Doctrina politică a lui Nichifor Crainic, în slujba căreia 
a pus tot talentul său de scriitor, e în ritmul concepției care 
îşi întinde uimitor de repede stăpânirea asupra întregii Eu- 
rope în urma falimentului democraţiei cu derivatul ei, mar- 
xismul, şi cu sprijinitorul ei ocult, francmasoneria. 
Caracteristic „democraţiei” şi suitei ei sunt individualismul, 
internaţionalismul şi ateismul, sau materialismul teoretic şi 
practic. Individualismul, care a dezlănțuit lăcomia şi capa- 
citatea insului, a dus la situaţia de azi, când câteva sute sau 
mii de guralivi şi şmecheri încasează milioane de la consi- 
liile de administraţie ale băncilor şi întreprinderilor indus- 
triale, din funcţii acumulate, din bugetul public, pe căi mai 
mult sau mai puțin cinstite, iar restul de oameni tânjesc în 
mizerie cruntă, ducând-o de pe o zi pe alta. Individualismul 
nu ştie de nicio legătură a insului cu obştea, de nicio datorie 
sau jertfă a lui față de-o comunitate. Îndividualismul demo- 

craţiei este egoism feroce, care destramă națiunea, destramă 
familia, destramă breasla. 

Internaționalismul e un pretext cu ajutorul căruia insul 
scapă de datoriile către comunitatea imediată, ca să servească, 
se zice, comunității mai largi. E ca şi cu aceia care nu se căsă- 
toresc pe motiv că familia îi împiedică de a-şi întinde dragos- 
tea şi ajutorul la un cerc mai larg de oameni. E o mască la 
adăpostul căreia neamurile mai abile, în urma unei mai feri- 
cite dezvoltări istorice, exploatează până la exterminare pe al- 
tele, cum e cazul nostru. E o nesocotire a voii dumnezeieşti, 
care vrea ca creația Lui să fie variată şi, prin aceasta, cu atât 
mai minunată; dar e şi o utopie care nesocoteşte realitatea atât 
de palpabilă a națiunilor. Ateismul îl rupe pe om de izvoarele 
metafizice, îndreptându-i tot apetitul de fericire spre cele ex- 
terne, spre cele materiale, spre plăceri, căci viaţa e scurtă. 

În fața acestor fermenţi cu adevărat dizolvanţi, Nichifor 
Crainic opune un solidarism național cu temeliile morale în cre- 
dința religioasă. E cel mai realist şi cel mai generos sistem po- 
litic, generos ca sufletul poetului țării de peste veac şi a lui 
lisus în ţara mea. 

Statul, prin organizarea lui, şi credinţa religioasă, prin 
forţa ei lăuntrică, vor tempera egoismul individului „demo- 
crat”, făcându-l să suporte solidar cu neamul lui bucuriile şi 
greutăţile lui. Disproporţiile actuale, strigătoare la cer, nu sunt 
conforme cu spiritul de dreptate şi de iubire între frați, cum îl 
cere chiar bunul simţ. poporul trebuie să capete o educație în 
sensul unei morale eroice, jertfelnice, nu egoiste. Naţionalis- 
mul cel nou nu e declamaţie de fraze nesincere, la adăpostul 
cărora să exploateze bancherii naționali pe conaţionalii săraci. 

Până la internaţionalism e naționalismul. lubeşte întâi 
pe cei din jurul tău, şi atunci vei fi în stare să iubeşti sincer 













































































| 








448 CULTURĂ ŞI DUHOVNICIE 


şi alte popoare cu specificul lor etnic, tot atât de mult voite 
de Dumnezeu. Naţionalistul adevărat nu predică ura față 
de alte naţiuni, dar îşi îndeplineşte o datorie față de Dum- 
nezeu cultivându-şi firea ce i-a dat-o, dezvoltând-o prin pu- 
terile proprii şi cu ajutorul lui Dumnezeu în toată 
amploarea şi frumuseţea cuprinsă în germene. 

Solidarismul naţional creştin, încoronat de monarhie, 
nu este o încercare de-a nesocoti nevoile sociale ale timpului 
nostru, ci el este o doctrină socială, cea mai echitabilă doc- 
trină socială. Nu numai că oferă soluţiile cele mai bune pen- 
tru toate problemele sociale, ci ceea ce este caracteristic e că 
insuflă un entuziasm, un patos pe care nu-l pot inspira ni- 
ciuna din celelalte doctrine politice. Cum, în mod corect 
spunea Nichifor Crainic în „Veacul naționalismului” (Calen- 
darul, 1 ian. 1934), internaţionalismul şi comunismul n-au 
putut înflăcăra tineretul, care e din fire generos. 

Doctrina neonaţionalismului, sintetizată de Nichifor 
Crainic în articole magistrale, cum e mai ales cel citat, din ulti- 
mul număr din Calendarul, îl aşază pe autor în rândul puţinilor 
cugetători politici de marcă pe care i-am avut. Chiar dacă doc- 
trina aceasta ar rămâne numai ca o piesă în arhivă, ar adăuga 
la cununa poetului o frunză neveştejită. Dar doctrina aceasta 
nu e făcută să rămână în arhivă. E prea vie, prea ispititoare şi 
prea a cucerit entuziasmul tinerei generații, încât să poată fi 
multă vreme oprimată. Cu atât mai mult cu cât nu se poate 
constata nimic subversiv, nimic dizolvant în ea şi, de aceea, 
oprimarea ar părea cu atât mai monstruoasă, dacă s-ar încerca. 

Peste doctrina aceasta, ilustrată şi sintetizată la noi 
lucid de Nichifor Crainic, nu se mai poate trece ca peste 
ceva pur şi simplu neexistent. 

Şi nici n-ar fi bine să se poată. 


Scurtă interpretare teologică a naţiunii” 


1. Toate câte sunt pe lume sunt opera lui Dumnezeu. 
Creştinul cu dreaptă înțelegere nu dispreţuieşte niciuna din 
componentele cosmosului, ci din toate vede strălucind slava 
şi înțelepciunea dumnezeiască. Izolarea de lume şi disprețul 
ei, retragerea în eu şi închiderea ferestrelor dinspre lume nu 
țin de experienţa autentic religioasă. Retragerea asceților or- 
todocşi are numai o însemnătate metodică: ea urmăreşte 
doar refacerea personalității, regăsirea punctului central 
spiritual, din care apoi să privească lumea şi să-şi îndrepte 
acțiunile pline de dragoste asupra ei. Ascetica ortodoxă de- 
rivă din ideea că omul e centrul şi stăpânul lumii create, dar 
că prin păcat a căzut în robia lumii, alunecând din punctul 
arhimedic din care e capabil să supraprivească lumea şi s-o 
stăpânească, în angrenajul fără orizont şi fără libertate al 
marii maşini care e necesitatea naturală. Readucerea coman- 
dantului în postul de comandă, dar nu izolarea lui de lume, 
este scopul asceticii creştine. Toţi sfinţii, adică aceia care au 
depăşit stadiul retragerii metodice, au activat în lume cu 
dragoste nemărginită şi s-au bucurat de toate câte vedeau, 
cu nevinovăție de copil. E suficient să ne gândim la unii din 
















* Telegraful Român, an LXXXII, nr. 15, 8 apr. 1934, pp. 2-3. Semnat: 
Dr. D. Stăniloae. 

psalmi (de exemplu Psalmul 103), sau la anumite cuvinte 
ale Domnului lisus Hristos, pentru a ne da seama cu ce ochi 
plini de dragoste şi cu câtă admiraţie priveau lumea. 

2. Cu adevărat minunată şi sublimă este lumea cu toate 
câte o constituie. E drept, Dumnezeu n-a creat-o pentru a 
Se împlini pe Sine, pentru a-Şi desăvârşi viața Sa internă 
care n-ar fi fost deplină fără lume, creația n-a fost o necesi- 
tate naturală pentru ființa dumnezeiască, dar libertatea 
aceasta a lui Dumnezeu faţă de necesitatea naturală, nu în- 
seamnă că lumea a fost creată întâmplător sau arbitrar, ca o 
jucărie inventată ad-hoc de Dumnezeu care se plictisea, 
dintr-un capriciu momentan al atotputerniciei. Lumea nu e 
un accident netrebnic, produs al unei fantezii sau al unui 
capriciu de-un moment, ci are o temelie adâncă în Dumne- 
zeu şi realizează o idee eternă a Lui. 

Lumea aceasta întreagă e, după conţinutul, ei eternă. 
Toate lucrurile din ea sunt cugetate etern de Dumnezeu, 
ideile lucrurilor din lume constituie materialul cugetării fiin- 
țiale a lui Dumnezeu, sunt nedespărţite de fiinţa Lui. Teolo- 
gul rus Serghei Bulgakov numeşte organismul ideilor 
dumnezeieşti, viața aceasta intern dumnezeiască, autodesco- 
perirea ființei dumnezeieşti în Sine însăşi, Sofia necreată. lar 
de lume spune că este exact aceeaşi Sofie, dar în formă creată. 

Cosmosul este tot lumea dumnezeiască, dar pusă în 
stare de devenire în afară de Dumnezeu. 


„Crearea lumii constă metafizic în aceea că Dumnezeu a 
pus kumea Sa dumnezeiască proprie în forma de devenire.” 





1 S. BULGAKOV, Mielul lui Dumnezeu, Paris, Ymca Press, 1933, Ed. 
Rusă, p. 149. 

3. Între lumea creată şi cea necreată nu e numai apro- 
pierea dintre copie şi model, ci una şi mai strânsă. Lumea 
dumnezeiască nu e un model static, ci e un complex de 
forțe dinamice. Ele activează de la granița metafizică a lu- 
crurilor, mânând dezvoltarea acestora din urmă spre forma 
care se află în ele din eternitate realizată. Dacă o persoană 
sau o plantă se dezvoltă într-un anume fel şi până la un 
anume grad, aceasta nu se datorează numai întâmplării 
oarbe şi influențelor externe, ci modelului-forță care, de 
dincolo de granița metafizică a acelei persoane sau plante, 
a străbătut în ea şi-i orientează organizarea şi asimilarea in- 
fluenţelor externe într-un sens mai dinainte determinat. 
Mai mult chiar, orice persoană sau lucru cuprinde forma 
sa întreagă în fiecare moment al dezvoltării, numai cât în 
diverse stadii ale desfăşurării. Copilul implică în sine forma 
sa deplină de la adânci bătrâneţi, iar în pântecele maicii 
sale, de asemenea. Se poate merge aşa până la punctul ini- 
țial, de limită: în embrionul minuscul se include forma 
desăvârşită a exemplarului. lar dincolo de embrionul din 
stadiul inițial, dincolo, nu în sens spaţial, ci metafizic, e alt 
model, modelul spiritual, modelul-forță din care îşi ia pu- 
terea embrionul creat. 

Aşadar, modelul spiritual, modelul-forță, oricât de 
treptat conduce dezvoltarea unui exemplar de vietate, totuşi 
în momentul iniţial, în momentul creaţiei, a făcut un pas 
uriaş, a făcut în fond totul: a scos la evidenţă creată şi ipos- 
tatică un lucru, care e chipul său. 

Misterul acesta apare în toată adâncimea lui când me- 
dităm la creația propriu-zisă a lumii. Prin acţiunea modele- 
lor-forță apar deodată germenii creaţi ai copiilor lor; apar 
deodată chipurile lor, dar nedezvoltate. Chipurile acestea 

nu sunt o radiere, dar nici radierea nu lipseşte din chipuri, 
căci o comunicare de la modele la chipuri trebuie să aibă 
loc. S-a făcut aici un transcensus misterios, o trecere de la un 
plan la alt plan cu totul eterogen. 

Dar în embrionul unui exemplar nu se cuprinde numai 
forma deplină a acelui exemplar, ci, ca potențe, şi ale exem- 
plarelor ce vor descinde din el. Astfel, creația propriu-zisă 
n-a constat într-o arătare a lumii în forma ei deplin dezvol- 
tată, cu toate speciile şi varietățile lucrurilor din ea. Dum- 
nezeu a creat numai semințele lucrurilor, dar în aceste 
seminţe se cuprind potenţial toate formele ulterioare ale lor. 
Dezvoltarea aceasta se face printr-o colaborare a lui Dum- 
nezeu, ca Proniator, cu lumea. Ceea ce este de la început în 
Dumnezeu deplin descoperit şi dezvoltat, în lume se arată 
pe rând, în timp. Dezvoltarea lumii e o descoperire în timp 
a formelor care există etern. 

4. În ceea ce-l priveşte pe om, Dumnezeu i-a creat la în- 
ceput pe Adam şi pe Eva. Dar în ei se cuprindeau potențial 
toate națiunile. Acestea sunt descoperiri în timp ale chipurilor 
care există etern în Dumnezeu. La baza fiecărui tip național ac- 
ționează un model dumnezeiesc etern, pe care acea națiune 
îl va realiza şi în sine cât mai deplin. Nu ştiu cât de departe 
au ajuns cercetările de laborator referitoare la deosebirea 
sângelui la diferite rase sau chiar popoare. Dar chiar dacă 
deosebirile ar fi materialmente prea infime pentru a putea fi 
sesizate cu instrumentele de până acum, e de la sine înţeles 
că, precum există alte deosebiri anatomice destul de remar- 
cabile între diferitele rase, vor fi existând şi deosebiri de 
sânge (fără a se întinde până la spargerea unității neamului 
omenesc), care stau la baza organizării sistemului osos, pre- 
cum de la sine înțeles că deosebirile fizice corespund unor 


a 

deosebiri în puterile psihice şi spirituale, care sunt ultimele 
forțe imanente ce conduc organizarea corpului. 

5. Într-un singur caz n-ar fi naţiunile de la Dumnezeu şi 
ar trebui să luptăm împotriva lor: când diversificarea ome- 
nirii în naţiuni ar fi o urmare a căderii în păcat, ar fi o deviere 
de la calea pe care vrea Dumnezeu să se dezvolte omenirea. 

În cazul acesta, datoria tuturor creştinilor ar fi să scoată 
omenirea din această stare păcătoasă, să contopească națiu- 
nile într-una singură. 

Este diversificarea omenirii în națiuni un păcat sau o 
urmare a păcatului? Ar fi de ajuns să respingem această pre- 
supunere cu simpla provocare la legea universală a treptatei 
diversificări a faunei şi a florei. Legea aceasta nu e plauzibil 
să fie contrară voii lui Dumnezeu, mai ales că diversificările 
acestea manifestă adeseori o înnobilare a trunchiului de 
bază, nu o decădere a lui. 

Dar răspunsul se poate da şi altfel: păcatul sau răul e 
de altă ordine decât unitatea sau diversitatea. El înseamnă 
stâlcire, desfigurare a lucrului dat, a existenței produse de 
alte puteri. Este specificul național o stâlcire a umanului, o 
decădere din ființa omenească? Ar fi, când acest specific na- 
ţional s-ar prezenta ca ceva vicios, meschin, fără înălțimi şi 
purități de simţire şi de gând. Cine nu ştie însă că nu se află 
nimic josnic în felul specific cum percepe şi reacționează în 
lume membrul unei anumite națiuni? În simţirea doinei ro- 
mâneşti şi în hora noastră nu cred că e ceva păcătos. Dacă 
ar fi ceva păcătos însuşi specificul național, atunci nu s-ar 
mai putea face deosebirea între buni şi răi în cadrul unei na- 
ţiuni, căci toți ar fi răi. 

Chestiunea îmi pare atât de evidentă, încât socotesc de 
prisos să mai insist. 

6. Se pune problema greu de descurcat a raportului 
între național şi uman. Naţionalul nu întunecă umanul, nu-l 
extermină? lar dacă umanul rămâne, nu cumva naţionalul 
e o simplă iluzie, ceva de suprafață, pe care să-l poți lepăda 
în oricare moment când voieşti? 

E de remarcat întâi că nu există om anaţional. Nici 
Adam, măcar, n-a fost anaţional, ci a vorbit o limbă, a avut 
o anumită mentalitate, o anumită construcție psihică şi tru- 
pească. Un om pur, necolorat din punct de vedere naţional, 
fără determinante naționale este o abstracţie; aşa cum nu 
poate exista un măr fără determinantele unui anumit soi, 
tot aşa nu poate exista un om fără determinante individuale. 

Umanul există numai în formă naţională, colorat naţio- 
nal, determinat național, aşa cum există numai determinat 
individual. Nu se pot extrage la un individ sau la o naţiune 
determinatele individuale sau naţionale pentru a lăsa uma- 
nul pur. Ar însemna să distrugi însuşi umanul. Naţionalul 
sau individualul este însuşi umanul care are, în mod nece- 
sar, o anumită calitate. Un uman fără calitate nu există. In- 
dividul sau membrul unei națiuni e uman, e înțelegător al 
celorlalți oameni, ai altor naţiuni, nu printr-o depăşire a ca- 
lităţii sale individuale sau naționale, printr-o coborâre un- 
deva în substratul pur uman al personalităţii sale, ci în 
starea în care este. Un român când simte milă față de un 
ungur, în mila lui e tot român; sentimentul de frăție care 
simte că-l leagă de un ungur e un sentiment colorat româ- 
neşte, nu e anațional. 

Ceea ce înțelegerii noastre îi pare antinomic, în luptă 
una cu alta, umanul şi naționalul, sau, cu alte cuvinte, iden- 
titatea dintre oameni şi deosebirea dintre naţiuni, în reali- 
tate sunt unite inseparabil, în chipul cel mai intim şi mai 

misterios, cu menţinerea deplină a amândurora; numai o 
minte simplistă nesocoteşte unul sau altul din termenii an- 
tinomiei. 

De aici urmează că armonia între naţiuni nu e exclusă, 
ci foarte posibilă: ele sunt aceeaşi umanitate stând în diferite 
forme, determinantă, în mod necesar, aici într-un fel, din- 
colo în altul. 

Naţiunile sunt, după cuprinsul lor, eterne în Dumne- 
zeu. Dumnezeu pe toate le vrea. În fiecare arată o nuanţă 
din spiritualitatea Sa nesfârşită. Le vom suprima noi, vrând 
să rectificăm opera şi cugetarea eternă a lui Dumnezeu? Să 
nu fie! Mai degrabă vom ţine la existenţa fiecărei naţiuni, 
protestând când una vrea să oprime sau să suprime pe alta 
şi propovăduind armonia lor, căci armonie deplină este şi 
în lumea ideilor dumnezeieşti. Acesta e „naționalismul creş- 
tinesc”, ca să folosesc fericitul termen al autorului „Biserica 
şi Națiunea” din Viața Ilustrată, nr. 1. 

























































































Creştinism şi națiune 
- raportul lor în catolicism —' 


În numărul de Paşti al ziarului nostru am schiţat o inter- 
pretare teologică a naţiunii. Concluzia la care ne-am oprit şi 
în sprijinul căreia s-ar mai putea aduce multe argumente este 
că naţiunile sunt realități voite etern de Dumnezeu. De aceea, 
nu se cuvine să le respingem dreptul la existenţă, ci trebuie 
să le considerăm ca fapte date, de neînlăturat, chiar în planul 
de viață mai înaltă a religiei, în speţă a creştinismului. 

Întrebarea este cum se poate realiza acea sinteză care 
să nu fie păgubitoare nici naţiunii, nici creştinismului, care, 
păstrând specificul diferitelor națiuni, să salveze în acelaşi 
timp unitatea creştinismului, ecumenicitatea lui, care, lă- 
sând popoarele distincte între ele, să le unească totuşi în ace- 
laşi duh? 

Să vedem ce răspunsuri ne dau în această chestiune 
cele trei ramuri mari de creştinism: catolicismul, protestantis- 
mul şi Ortodoxia. 

Dăm prioritate catolicismului şi protestantismului în- 
trucât, putem spune cu anticipație, că acestea reprezintă cele 


* Telegraful Român, an LXXXII, nr. 16, 15 apr. 1934, pp. 1-2. Semnat: 
Dr. D. Stăniloae. 

două extreme la fel de nesatisfăcătoare, numai Ortodoxia 
oferind sinteza şi în această privinţă ca în toate marile pro- 
bleme ale vieţii. 

Concepţia catolică despre raportul între creştinism şi 
naţiune a fost formulată deschis, până la ultimele ei conse- 
cinţe, într-un eseu publicat de curând în revista Hochland 
(caietul III 1932/33) de Wilhelm Moock, „Christentum und 
Nation” (Creştinism şi naţiune). Eseul a fost folosit şi de au- 
torul magistralelor articole despre „Ortodoxie şi românism” 
din Viața ilustrată nr. 1 şi 2. Dar face să-i acordăm o atenție 
mai largă pentru că el tălmăceşte de fapt sensul întregii ac- 
țiuni a catolicismului din trecut şi de azi, chiar dacă de altfel 
catolicismul evită să mărturisească şi în cuvinte tendințele 
sale antinaționale. 

Pornind de la cuvintele prin care Dumnezeu îndeamnă 
pe Avraam să părăsească ținutul şi casa părintească pentru a 
se aşeza în Canaan, precum şi de la expresiile Mântuitorului 
de la Matei 19, 29; 1, 21-22, Matei 10, 35-37, W. Moock deduce: 


„conform acestora, natural, nu se poate spune că ţine de 
misiunea creştinismului să apere naționalitățile; aceasta nu 
poate fi nici măcar o misiune secundară, sau indirectă, sau 
oricum s-ar mai numi diversele încercări de compromis”. 


Naţiunile sunt pomii pădureţi; viața creştină e altoiul 
nobil. In fructele pomului altoit nu se manifestă trunchiul 
pădurețţ, ci altoiul nobil. 


„Deoarece creştinismul se interesează de acest fruct al 
veşniciei, nu poate fi misiunea lui să mai întreţină pe lângă 
aceasta şi o cultură pitorească de pomi. Ba chiar din con- 
tră: misiunea creştinismului e să acţioneze în direcţie 

opusă, să oprească de-a-şi mai produce fructele lui origi- 
nale, silindu-l să producă fructe superioare.” 


Obiecţia că harul nu suprimă natura este numită de 
autor una din acele false invocări ale Scripturii, 


„Cu care a voit şi diavolul să înşele pe Domnul, căci creş- 
tinul presupune natura, precum presupune grădinarul 
mărul pădureţ sau trandafirul sălbatic, dar fructele sunt 
determinate de altoi, nu de rădăcină”. 

„Misiunea creştinismului e să transporte omenirea din 
starea de sălbăticie a naţionalităţii naturale în starea nobilă 
a seminției celei una, întemeiată de Dumnezeu; aceasta nu 
trebuie să se înțeleagă numai în sens simbolic, alegoric sau 
metaforic.” „Sub scutul creştinismului trebuie să se for- 
meze o națiune unitară, care în urma concepției comune 
despre viață să devină în cursul veacurilor şi o unitate bio- 
logică.” „Comunitatea creştină, dacă s-ar fi realizat în 
formă pură, cum a încredinţat-o Întemeietorul învățăceilor 
săi, ar fi fost în stare să formeze în cursul veacurilor o nouă 
națiune, în care să circule un alt sânge, mai nobil decât cel 
pe care ni l-au lăsat grecii şi romanii, sau chiar germanii şi 
rasele nordice.” Hristos a voit să facă din ceata Sa mică „o 
națiune creştină unitară, care să cuprindă toată omenirea 
şi în care să înceteze legăturile provenite din trup, ce sunt 
pentru unitatea omenirii deosebiri”. 


Pentru a dovedi posibilitatea acestei contopiri biologice, 
nu numai morale, a tuturor naționalităților într-una singură 
sub influenţa creştinismului, W. Moock împrumută de la alt 
teolog catolic, Iosef Leo Seifert!, teoria că legile biologice se 





! Josef Leo SEIFERT, Die Weltrivolutionăre, Von Bogumil iiber Hus zu 
Lenin, Viena, 1931. 

modelează întru totul după spirit, că „din puterea mai înaltă 
a spiritului şi a sufletului se emană puteri care străbat până în 
ultimele celule”, transformându-le în bine sau rău, într-o di- 
recție sau alta. Decăderea spirituală aduce cu sine o degene- 
rare trupească şi viceversa. E drept că „sângele e purtătorul 
nemijlocit al rasei, dar el nu e un factor autonom, ci e depen- 
dent de indicaţiile din sfera spiritual-sufletească”. Dacă se 
ivesc deosebiri biologice între indivizi şi rase, aceasta se dato- 
rează în ultima analiză spiritului. De aceea, o cultură spiri- 
tuală comună poate suprima deosebirile biologice între 
națiuni, contopindu-le într-una singură. O astfel de cultură 
este catolicismul, care reţine tot ce e bun de la fiecare naționa- 
litate, formând un tot pe care apoi îl impune întregii omeniri. 


* 


Argumentarea lui W. Moock este interesantă şi ispiti- 
toare, pentru că are o parte de adevăr în ea. Ce e drept, nu 
vom contesta că spiritul exercită o foarte mare influenţă asu- 
pra structurii biologice. În articolul din numărul trecut vor- 
beam chiar de-o preexistenţă a chipului întregului om într-un 
germene din care nu lipseşte spiritul ca forță ultimă. Pe lângă 
toată prezenţa legilor naturale în dezvoltarea trupului, nu se 
poate contesta totuşi că forma lui o determină, într-o măsură 
covârşitoare, forța interioară nematerială care foloseşte legile 
naturale în serviciul ei. Numai materialiștii ar putea spune 
că sângele e ultima realitate materială, vizibilă, a trupului şi, 
de aceea, întâi asupra lui se exercită influenţa spiritului. De- 
osebirile de sânge sunt întâi deosebiri de spirit. 

Concluziile eronate ale lui W. Moock vin însă dintr-o 
confuzie de noțiuni. El ia drept spirit sistemul de idei, doc- 
trina, concepția despre lume. Răspândeşti acelaşi sistem de 

idei, gata, ai sădit acelaşi spirit în toți oamenii. Urmarea va 
fi că şi trupul lor se va schimba, ca şi când oamenii sunt nişte 
vase goale de spirit, în care torni sistemul, sau spiritul tău, 
sau ca şi când spiritul pe care-l au de mai înainte poate fi 
fugărit de-acolo (fie şi numai treptat) de cel pe care-l aduci 
de la un moment dat. 

Numai într-un sens derivat se numeşte un anumit sis- 
tem de idei, o anumită învăţătură, spirit. În sens propriu, 
spiritul e o realitate cu mult mai consistentă, e partea care 
poartă toată viaţa psihică şi trupească a omului, e acea bază 
de limită a ființei noastre, pe care nici n-o mai poţi deter- 
mina ce este, pentru că tot ce se poate determina e numai 
emanaţie a ei, numai manifestare a ei. Spiritul e ipostasul, 
ceea ce stă dedesubt, este eul incolor şi indeterminabil, din 
care izvorăsc la nesfârşit cugetările, hotărârile, sentimentele, 
mişcările, fără ca el să se confunde, să se epuizeze în acestea. 
În propoziţia „eu am cutare cugetare, cutare sentiment, 
acest trup etc.”, eul este ipostasul, spiritul, principiul personal, 
iar tot ce am e ființa. Ideile fac parte din ființă, sunt lucru, 
obiect, nu sunt subiectul, eul ca mişcare şi conştiinţă din 
sine; aceasta cu atât mai mult cu cât sunt din afară. 

Eul acesta de la baza ființei omeneşti e aprioric oricăror 
idei primite, oricărei vieţi intelectuale şi trupeşti. Teologia 
rusească de azi ține această parte a omului de necreată, de 
eternă, de emanată chiar din Dumnezeu, pe când partea su- 
fletesc-trupească în care e cufundat eul este creată. Aşa în- 
vaţă Berdiaev, Bulgakov, Vâşeslavţev etc.? 





? În lucrarea Mielul lui Dumnezeu (ediţie în limba rusă), S. BULGAKOV 
spunea că: „Omul constă din spiritul dumnezeiesc necreat, adică din eul 

În orice caz, spiritul unui om e preexistent nu numai în- 
tregii vieți a omului respectiv, ci din veci, măcar întrucât mo- 
delul, forța care-l aduce la existenţă şi-l întreţine din adâncul 
lui ultim, e etern. În acest sens e şi necreat. De aceea, el nu se 
formează în cursul vieții omului, prin însumarea tuturor idei- 
lor, sentimentelor, experiențelor acelui om. Acestea au oare- 
care influență asupra spiritului, dar mai mult ele depind de 
el. În orice caz, nu-l pot schimba radical. Aşa se explică faptul 
că frați născuți din aceiaşi părinți, primind aceeaşi educaţie, 
trăind (la sat) aceeaşi viață, se deosebesc totuşi enorm întreo- 
laltă, pe lângă toată apropierea dintre ei. Se invocă pentru fap- 
tul acesta misterioasele capricii ale legii eredității, care face ca 
un copil să semene cu cine ştie ce strămoş, iar pe altul, cu cine 
ştie ce colateral. Dar tocmai capriciul acesta misterios al legii 
e o dovadă că ea stă sub imperiul unor forțe mai presus de ea, 
căci legea naturală se caracterizează doar prin constanță ne- 
clintită, prin repetare monotonă. Şi apoi, oricât ar semăna un 
copil cu cutare strămoş, deosebirea e totuşi enormă. În gene- 
ral, nu s-au ivit pe lume doi oameni identici; cu toate apropie- 
rile, la o mai atentă privire, ți se descoperă deosebiri 
prăpăstioase. Aici se vede că spiritele omeneşti vin de la Dum- 
nezeu, nu din natura uniformă, iar Dumnezeu l-a conceput 
pe fiecare altfel, ca pe o minune, ca pe o nouă surpriză. 





care se ipostaziază în creatură, şi din sufletul şi trupul creat, adică natura 
sufletesc-trupească” (p. 209), „în om se deosebesc două părți: natura su- 
fletesc-trupească şi spiritul ipostatic de proveniență dumnezeiască, care 
e făcut de Dumnezeu nu din nimic, ci şi-a primit viaţa din viața proprie 
a lui Dumnezeu” (p. 211). În opinia părintelui Bulgakov, ipostasul dum- 
nezeiesc al lui lisus Hristos n-a însemnat o catastrofă pentru natura Lui 
omenească tocmai pentru faptul că la toți oamenii natura omenească e 
purtată de un fel de ipostas dumnezeiesc (p. 211). 

Ideile dobândite din mediu, evenimentele trăite pot fi 
exact aceleaşi. Dar ele sunt recepționate, frământate, asimi- 
late şi proiectate din nou afară, în alt chip. Eu, chiar dacă aş 
fi trăit în alt loc, în alt timp, aş fi primit alte idei şi aş vorbi 
altă limbă, m-aş manifesta în fond tot aşa cum mă manifest 
acum; tonalitatea, căptuşeala, rezonanţa mentalității şi a ac- 
țiunii mele ar fi aceleaşi. Fiecare spirit vine de la Dumnezeu 
cu un anumit desen; omul îl poate umple (însă şi aici cola- 
borează Dumnezeu) cu un material sau altul, schema e mai 
dinainte dată. Omul nu-şi formează totul de la început, nu 
se creează din rădăcini, ci e pus în faţa unei scheme date, în 
cadrul căreia îşi va manifesta libertatea creatoare, um- 
plându-se într-un fel sau altul. Creştinismul n-a făcut doi oa- 
meni identici, ca două piese de fabrică. Chiar sfinţii, care au 
realizat creştinismul până la ultimele limite posibile omului, 
nu sunt identici. Altfel a fost Apostolul Ioan, altfel Petru, alt- 
fel Pavel, altfel Sfântul Antonie, altfel Sfântul Nicolae etc. 

Dacă-i aşa cu indivizii, nu înţeleg de ce n-ar fi aşa şi cu 
naţiunile. Cercetarea e îngreunată aici de multe elemente, 
dar totuşi se observă, dacă nu închizi ochii voluntar, deose- 
biri foarte mari între un popor şi altul. Există un eu națio- 
nal, chiar dacă n-ar fi altceva decât totalitatea eurilor 
individuale care compun acel popor, euri de o anumită na- 
tură. Vor fi contribuind la formarea unui popor clima, eve- 
nimentele istorice, un anumit amestec de alte popoare, 
ideile de care s-a împărtăşit, dar în toate acestea trebuie să 
fie mâna dumnezeiască. Realizarea noului tip național e ur- 
mărită pe dedesubtul evenimentelor de un model-forţă, 
care tinde să se realizeze, chiar de-ar fi vorba numai de-o 
sumă de oameni, care însă îşi au în Dumnezeu, etern, icoa- 
nele precise. 

„Spiritul” lui W. Moock, adică ideile comune, chiar 
harul comun al creştinismului, poate înălța şi purifica spiri- 
tul popoarelor, eul lor specific şi le poate şi înfrăți, întrucât 
ajung de se preocupă de aceleaşi probleme, tind spre acelaşi 
Dumnezeu. Dar nu le poate suprima, nu le poate lua locul. 
Influenţa ideilor şi a harului asupra spiritului etnic (ca şi in- 
dividual) îşi are anumite limite care, la rândul lor, sunt va- 
labile şi în influența asupra sângelui. Să mai adăugăm că 
trecutul nu poate fi omorât nici din viaţa individului, nici a 
naţiilor; el continuă să direcționeze şi să trăiască în viaţa in- 
sului şi a naţiunii. 

Nu mai vorbim de amănuntele practice ale realizării 
acelei naţiuni unice. Ce limbă va avea? Una formată cu ele- 
mente din toate, ar răspunde W. Moock. Deci un fel de es- 
peranto. Cultura aceea comună ar fi, iarăşi, ceva foarte 
superficial. O autoritate centrală ar controla pretutindeni să 
nu se ivească vreun obicei, vreo mentalitate locală, ceva din 
solul local: oamenii de pretutindeni ar trebui să trăiască 
numai din marfa adunată din toate părţile, cercetată multă 
vreme, bine selecționată şi apoi importată în fiecare ţinut. E 
o viață hibridă, falsă, convenţională, de marionete. 

W. Moock spune: creştinismul nu poate admite să mai 
existe, alături de idealurile sale, altele pământeşti. Creşti- 
nismul vrea să absoarbă toate străduințele omului, nemai- 
lăsându-i altele pentru naţiune. 

Are dreptate să spună că totul trebuie să se subordo- 
neze unui singur ideal suprem, dar de-aici nu urmează că 
trebuie să lupţi contra națiunii. Idealul naţiunii se poate in- 
tegra deplin în idealul creştin, şi aceasta e cea mai frumoasă 
țintă pentru o națiune: dezvoltarea spirituală, creştină, a pu- 

terilor sale. Chiar numai acest ideal îi poate da puterea de 

a-şi desfăşura deplin darurile naționale, de a-şi realiza idea- 
lul naţional. Dar aceasta nu duce câtuşi de puţin la o uni- 
formizare a națiunilor. 

Spiritul catolic, care vrea să realizeze o unitate mono- 
tonă, abstractă, a naţiunilor şi indivizilor, nu găseşte sinteza 
între creştinism şi națiune. 1 se pare că una nu se poate ma- 
nifesta nestingherit şi deplin, până ce există a doua. De 
aceea, una trebuie suprimată. 

Bunii catolici se silesc să suprime ceea ce le stă mai 
puţin la inimă: națiunea. 







Români, Saşi şi Nemţi' 


La sfârşitul lui decembrie 1930 eram, în România, 
18 052 896 locuitori. Dintre ei Muntenia avea 22,3%; Transil- 
vania 17,8%; Basarabia 15,9%; Moldova 13,5%; Oltenia 8,4%; 
Crişana- Maramureş 7,7%; Banatul 5,2%; Bucovina 4,7% şi Do- 
brogea 4,5%. Teritoriul care acum ne interesează mai îndea- 
proape, cel de dincolo de Carpaţii sudici, alimentează 30,7% 
din toată populația țării, cu Bucovina, 35,4%. 

Cum n-ar râvni după ele revizioniştii?! 


II 


Dar după ele nu râvnesc numai ungurii, ci (în alt sens) 
şi nemții. 

Sensul nemțesc l-a descris de curând ziarul (oficial) 
Reichspost, din Viena, din „izvor ce nu admite nicio îndo- 
ială”. Ziarul Prager Presse din 30 mart., pagina 3, l-a repro- 
dus; şi noi îl dăm mai departe: 





* Telegraful Român, an LXXXII, nr. 17, 22 apr. 1934, p. 1. Semnat: D. 

Pentru naţional-socialişti (hitlerişti), Austria cu ale ei 6 
milioane şi jumătate nu-i de-atât interes pe cât se crede. De 
mai mult interes este ieşirea spre Est. Naţional-socialismul 
trebuie să şi-o asigure cu orice preţ; la nevoie şi cu brutalitate, 
Căci scopurile germane se află în Orient: Germania trebuie să 
pună mâna pe tot teritoriul străbătut de Dunăre; dacă altfel nu 
se poate, şi cu război. Momentul atacului îl va fixa condu- 
cătorul, der Fuhrer, adică Hitler. PE 

Sporirea poporului german cere teritorii şi învingeri; în 
Orient, pe lucrătorii nemți îi aşteaptă țări. 

Întâi Austria! 

Apoi Cehoslovacia! 

Ungaria îşi va câştiga graniţele vechi şi astfel va deveni 
amica Germaniei. 

România nu va putea să opună o rezistenţă serioasă. Te- 
ritoriile româneşti şi, înainte de toate, Basarabia, sunt menite 
să devină colonii germane. Pentru a asigura teritoriul român- 
germanizat, va fi poate de nevoie ca nemții să se întindă 
până la Constantinopol. 

Bulgaria se va uni cu Macedonia şi va căpăta o ieşire la 
Marea Egee, devenind aliata Germaniei. 

Numai concepția aceasta explică total politica hitleristă. 

După ce Orientul european va fi constituit în acest chip, 
va veni rândul Franţei şi înaintarea germană spre Oceanul 
Atlantic. 

Cu alte vorbe, Hitler a moştenit toate tendinţele pan- 
germaniste ale lui... Wilhelm al II-lea! 

III 


Idei ca cele citate s-au cuibărit de mult şi la saşi. Cine 
doreşte să le cunoască să citească, de pildă, cartea dr. Carl 
Wolff (fost şef politic săsesc), Das deutsche Volk in Europa 
(apărută în anul 1924 şi tipărită la los. Drotleff - Sibiu). 

S-a vorbit mai sus despre Dunăre; şi C. Wolff o îm- 
preună în planurile sale cu navigația pe Olt, care a fost bine 
studiată; C. Wolff zugrăvea şi legăturile cu Orientul mai în- 
depărtat. De pildă, el zicea: 


„de cea mai mare însemnătate pentru România ar fi le- 
gătura Nistrului cu Vistula, care ar da drumul cel mai scurt 
între Marea Neagră şi Marea Baltică, un drum cu 1740 de ki- 
lometri mai scurt decât drumul Rotterdam - Sulina.” „Cu 
importanța Dunării creşte şi importanţa Oltului”!. 


Mai departe: cum să se aducă mult capital nemţesc în 
Ardeal, C. Wolff nu a discutat numai cu capitaliştii, ci şi cu 
prinţul Ludovic de Bavaria (mai apoi regele Ludovic al III-lea) 
în anul 1899; prințul îi citise memoriul despre întreprinde- 
rile industriale şi comerciale în Ardeal. Prinţul acela regretă 
că românii pătrund în satele săseşti şi că saşii păstrează sis- 
temul de doi copii. C. Wolff a vorbit prințului şi despre na- 
vigaţia pe Olt, explicând-o amănunțit. 

Opresc aici exemplele şi întreb: câţi români dintre saşi, 
câți sibieni au citit scrierile lui C. Wolff, prin care s-a lăsat 
moştenire poporului său? 





Sibiu, 1924, pp. 79, 85. 






1 Dr. Carl WoLFE, Das deutsche Volk în E uropa, tipărită la los. Drotleff, 

IV. Aşadar, pe la anul 1900, saşii conducători se îmbi- 
baseră de tot pangermanismul fanatic şi primejdios, pe care 
Reichspost l-a destăinuit ca existent şi tot atât de primejdios 
în concepția hitleristă. 

V. Pentru a dovedi şi mai lămurit legăturile cu panger- 
manismul din „patria mamă”, eu aş recomanda o carte mică 
(de 71 de pagini), dar suficientă. Este cartea din 1908 a lui 
Ernst Hasse, Weltpolitik, Imperialismus und Kolonialpolitik 
(Munchen, Lehmann Verlag). După o descriere a tuturor im- 
perialismelor, Hasse îl descrie şi pe cel german şi stabileşte şi 
legăturile lui cu România, ca, de exemplu, la pagina 49 se dis- 
cută de un Zollverein (o uniune vamală) către Dunăre, Elba, 
Odera şi Rin; la pagina 65 se arată cum nemții vor stăpâni 
Dunărea de Jos; la pagina 66 se afirmă că de la Hamburg 
până la Constantinopol ei singuri şi în mod exclusiv vor trebui 

să stăpânească şi, în sfârşit, la pagina 67 cu rezumatul: 


„Noi avem nevoie de teritorii, şi anume nu numai de co- 
lonii, ci şi de teritorii locuite de străini, al căror viitor să-l for- 
măm după trebuinţele noastre (nemţeşti)”. 


VI. Reichspost ne-a făcut un bun serviciu aducându-ne 
încă o dată o veste despre primejdia ce-o vrea şi o repară 
imperiul lui Hitler. 

Concluziile româneşti le-a tras Statul Român; le-a spus de 
curând ministrul Titulescu în a sa mare cuvântare; ele sunt 
însă, trebuie să fie, şi practice; astfel orice român este dator să 
se gândească la acestea şi să le realizeze. A le înşira aici mi se 
pare de prisos; toate privesc creşterea tuturor energiilor naționale, 
de tot soiul, economice, politice, culturale etc. Ele înseamnă 
consolidări şi iarăşi consolidări, pentru a înfige adânc, în pămân- 
tul de azi, rădăcinile care hrănesc viața poporului nostru. 









DI I.G. Savin şi... Occidentul” 


În nr. 7 al revistei bisericeşti Viitorul, dl loan G. Savin 
răspunde cam nervos articolului meu „Pactul balcanic şi 
perspectiva ortodoxă”, publicat mai înainte, în nr. 10 din 
Telegraful Român. Articolul Domniei Sale e intitulat: „DI dr. 
Stăniloae, Telegraful şi Orientul”. Vina mea e că socoteam 
ineficace metoda practicată de Domnia Sa în vederea con- 
solidării frontului ortodox, metodă de afişare insistentă a 
neajunsurilor celorlalte Biserici Ortodoxe pentru a le arăta 
starea de înapoiere față de Biserica Română. 

Cine nu ştie că nici între oameni, nici între state n-ar 
mai fi posibilă nicio pace şi nicio prietenie când fiecare, sub 
pretextul că ține să stabilească adevărul, ar scormoni toate 
defectele celui căruia îi solicită prietenia şi şi-ar etala meri- 
tele şi virtuțile proprii. Ce tratat de amiciţie sau de alianţă 
s-ar mai putea încheia între două popoare, după ce amba- 
sadorii lor s-ar gratifica în prealabil cu o enumerare minu- 
țioasă a tot ce se poate spune defavorabil despre partea 
opusă? Ține nu numai de diplomaţie, ci şi de o creştinească 
indulgență să nu te împiedici cu orice preţ de partea întu- 
necoasă a oamenilor cu care voiai să închei legături mai trai- 





* Telegraful Român, an LXXXII, nr. 17, 22 apr. 1934, p. 3. Semnat: DS. 

nice, atunci când calitățile lor bune sunt totuşi atât de apre- 
ciabile, că te-ai hotărât să le oferi prietenia. 
DI loan G. Savin răspunde: 


„După cât ştiu, aprecierile ce le-am făcut au fost bazate 
pe cifre şi date statistice luate din izvoare oficiale ortodoxe”. 


Să-mi dea voie dl I.G. Savin să-i spun că întâmpinarea 
aceasta nu atinge observaţia ce o făcusem eu. Nu adevărul 
datelor l-am contestat eu, ci rostul lor în nişte articole de ziar 
care urmăreau scopuri ironice; rostul lor ca argument adus 
tocmai celor pe care voiai să ţi-i apropii. Ele ar putea sta 
foarte bine într-un studiu cu intenţii pur informative, dar nu 
într-o pledare pentru apropierea Bisericilor Ortodoxe. Mă 
mir că dl 1.G. Savin n-a sesizat deosebirea aceasta de nuanţe. 

DI 1.G. Savin spune că adversitatea grecilor față de noi 
nu datează de-acum. Aşa o fi. Dar, iarăşi, nu se poate nega 
că metoda Domniei Sale e de natură să mărească această ad- 
versitate. Şi cum tindem sincer la o apropiere între Bisericile 
Ortodoxe, evident că trebuie să căutăm o altă metodă, una 
inspirată de fineţe şi de reciprocă menajare. 

Afirmația dlui I.G. Savin că: „DI dr. Stăniloae acordă Or- 
todoxiei greceşti pe veci şi în veci conducerea în Ortodoxie”, 
o resping ca pe o invenţie a preopinentului meu. Ortodoxia 
greacă a încetat de mult de-a mai avea rolul de conducere în 
Ortodoxie, şi eu, în articolul trecut, n-am pledat pentru în- 
toarcerea a trecut. Să recitească dl I.G. Savin articolul meu 
şi să dovedească cu citate afirmația Domniei Sale. Dimpo- 
trivă, Domnia Sa este acela care preconizează o ştirbire a 
principiului autocefaliei în Ortodoxie, propunând un fel de 
organ central care, compus din ortodocşi de diferite națio- 

nalități, să se amestece pe o scară întinsă în fiecare Biserică 
Ortodoxă. Eu socotesc că, deodată cu autonomizarea politică 
a diferitelor naţiuni în statele actuale naționale, nu mai poate 
fi vorba ca Biserica Ortodoxă a unei națiuni să aibă vreo pre- 
tenție de-a conduce Bisericile Ortodoxe ale celorlalte națiuni. 
Singura hegemonie care mai poate avea loc e cea spirituală, 
singura compatibilă cu ființa Bisericii. Dar aceasta nu se re- 
vendică cu pledoarii de sistemul celor ale dlui Ioan G. Savin, 
ci cu creaţii superioare în ordinea spirituală. 

Încolo, ce mai spune dl I.G. Savin? Că pactul balcanic 
„n-are nici în clin, nici în mânecă cu Ortodoxia”, ci e de abs- 
tracție pur masonică. DI I.G. Savin cultivă şi aici confuzie 
voită. Se prea poate ca diplomaţii care au încheiat pactul 
balcanic să fie masoni, dar fapt e că realizarea lui a fost 
enorm uşurată, iar trăinicia lui, puternic asigurată de acel 
fond comun pe care, pentru trei din patru popoare îl con- 
stituie Ortodoxia şi viaţa istorică comună. Eu am spus că 
„baza spirituală a Pactului balcanic e Ortodoxia”, nu că a 
fost încheiat de ambasadori care urmăresc conştient gloria 
Ortodoxiei. Dacă n-ar fi această bază spirituală, pactul bal- 
canic nu s-ar fi încheiat atât de uşor şi nu şi-ar găsi rădăcini 
atât de adânci. Pactele solide sunt posibile numai unde 
există puternice determinante interioare pentru ele. 

Mica înţelegere se bazează de exemplu pe interese vi- 
tale comune. Dacă ambasadorii, sau guvernele care au ini- 
țiat-o şi o menţin sunt masoni, aceasta nu înseamnă că ei au 
creat acea bază morală din care îşi extrage seva vitală. 

E îndeobşte admis că bărbaţii de seamă ai tratatului de 
pace de la Versailles şi Trianon au fost masoni. Înseamnă 
aceasta că tratatul de pace e operă pur masonică? Dezmem- 
brarea Austro-Ungariei e un merit al masonilor, nu o nece- 

sitate impusă de forţe interioare de care masonii au ştiut 
doar să țină cont? 

Dl I.G. Savin repudiază pactul balcanic pe motiv că a 
fost încheiat de dl N. Titulescu, care ar fi mason. Cu logica 
dlui I.G. Savin, ar trebui să respingem toate realizările de 
politică externă ale dlui N. Titulescu. 

Se poate ca pactul balcanic să fi fost realizat de masoni 
cu anumite scopuri ale lor, dar el corespunde în primul rând 
unei comunități ortodoxe interioare şi poate fi folosit pentru 
întărirea ei, aşa cum tratatele de pace corespund dreptăţii is- 
torice şi pot fi folosite pentru libera dezvoltare a națiunilor. 

De altfel, însuşi dl I.G. Savin doreşte o solidarizare a 
statelor balcanice. Numai cât o vrea în spirit ortodox. „Sin- 
gura solidarizare firească şi deci posibilă e cea pe baza şi în 
spiritul Ortodoxiei.” Să dea Dumnezeu să avem cât mai cu- 
rând un pact balcanic motivat numai de fondul ortodox şi 
ţintind întărirea lui, dar până atunci (dacă va fi vreodată, 
căci statul nu se identifică niciodată cu Biserica), ce e mai fi- 
resc decât să plasăm cât mai mult spirit ortodox cu cel pe 
care îl avem? 

Cadrele lui ne permit şi ne stimulează la o acțiune mai 
vie pentru apropierea Bisericilor Ortodoxe. Liga Naţiunilor 
încă e acuzată de francmasonerie. Cu toate acestea, catoli- 
cismul şi protestantismul îşi au la Geneva birouri care, aju- 
tate de centralismul Ligii, îndeplinesc o operă destul de 
importantă în vederea apropierii religioase dintre popoare. 

În sfârşit, să dea dl I.G. Savin o altă soluţie practică, mai 
practică decât a mea, şi mă declar satisfăcut. Dar să fie şi ur- 
gentă. Căci e condamnabil să mai rămânem şi azi fără o mai 
intimă comunicare între părţile care constituie marea Bise- 
rică Ortodoxă. 

Ce mai rămâne din întâmpinarea dlui I.G. Savin? O 
inutilă ironie, care nu pledează deloc pentru genialitatea 
Domniei Sale. Domnia Sa mă ia de sus de tot, dar n-are 
seninătatea umorului de esență superioară. Expresii ca 
„DI dr. D. Stăniloae profesor pare-mi-se la Academia Teo- 
logică”, „DI doctor de Sibiu şi Atena”, sunt artificii de 
foarte democratic efect. Nu mă simt deloc ispitit să-l 


urmez pe această cale. 





















Gospodăria preotului” 


Pastoraţia este ajutată sau îngreunată în parte şi de to- 
talitatea de motive, de preocupări, de relații care umplu 
viaţa preotului în afară de momentele în care îşi exercită 
chemarea preoțească. Dacă complexul preocupărilor şi ac- 
telor nepastorale e prea străin sau chiar incompatibil cu 
funcţiile preoțeşti, trecerea de la un plan sufletesc la altul se 
va face anevoios şi nedeplin, sau cu totul exterior. lar pa- 
guba o vor suferi funcțiile preoțeşti care cer imperios, infinit 
mai mult decât orice alt fel de acte, să fie realizate cu sufletul 
întreg; ele cer de fiecare dată preotului să se aducă jertfă a 
arderii de tot, holocaust nedivizat în gânduri şi dorințe, ne- 
umbrit de aripa altui stăpân. 

E de datoria fiecărui preot să-şi selecționeze şi să-şi li- 
miteze preocupările nepastorale în aşa chip, încât să poată 
stabili raportări armonioase, treceri uşoare între funcțiile lui 
preoțeşti şi cele de altă natură. Chemarea preoțească trebuie 
să pună o pecete unitară pe toată viaţa preotului. 

Sunt preoți la care lipseşte această armonie între mi- 
siunea lor şi celălalt fel de preocupări, de multe ori pentru 





* Telegraful Român, an LXXXII, nr. 36, 2 sept. 1934, pp. 1-2. Semnat: 
Dr. D. Stăniloae. 

că grijile gospodăreşti covârşesc activitatea pastorală, încât 
aceasta e redusă la rolul unei anexe împlinite exterior şi 
grăbit, în pauzele muncii celeilalte. La aceşti preoți întâl- 
neşti o curte şi o casă plină de toate vredniciile lor econo- 
mice, dar cărți nu se află, doar Molitvelnicul, aruncat 
undeva în tindă sau coridor, amestecat în vreun colț cu 
toate obiectele pe cale de-a fi scoase din uz, în societatea 
păianjenilor şi a necurăţiei. Un astfel de preot e laicizat cu 
desăvârşire. Nu mai e în el nimic din puterea transforma- 
toare de suflete, cuvântul lui e rudimentar, fără nuanţe care 
să fie scoase din suflet şi să meargă la suflet, reminiscenţele 
din cărți şi din Scriptură s-au evaporat. Stai lângă el ca 
lângă o apă stătută, ca lângă un pom fără fructe. Stângaci 
în a amesteca în vorbirea lui cuvinte duhovniceşti, el vor- 
beşte uneori cu multă pricepere despre vite şi holde, despre 
stupi şi vii, dar se opreşte încurcat de vine vorba despre 
cele dumnezeieşti şi sufleteşti. Dacă gospodăria lui mai e 
şi dezordonată şi lipsită de curăţenie şi de frumuseţe, 
atunci el nu se mai distinge prin nimic de plugarii de rând. 
Îţi lasă impresia unei sări care a putrezit între alimentele 
pe care trebuia să le conserve. 

Desigur, vremurile sunt grele şi preotul se vede silit să 
valorifice pământul pe care-l are, al lui sau ca eclejie. Dar se 
cere de la el să aducă şi în activitatea gospodărească o notă 
care să-l distingă ca preot. 1 se cere să aibă totdeauna senti- 
mentul oarecărei detaşări de bunurile materiale, oarecărei 
independenţe, sentimentul că ar putea în tot momentul să 
se dispenseze de ele fără a se altera în fondul personalităţii 
sale. lar acest sentiment să se manifeste sincer (nu fățarnic) 
atât în cuvinte, cât şi în acte. Adică să fie străine de el lăco- 
mia, nedreptatea, panica în caz de pierdere, bucuria nestă- 

pânită în caz de câştig, concurenţa brutală cu credincioşii 
lui. Pe el îl prind bine seninătatea, calmul în tot ceea ce pri- 
veşte chestiunile materiale. 

Nu e de preferat preotul care, trăind în mijlocul satu- 
lui, nu întreţine niciun pic de gospodărie. Aceasta e o altă 
extremă, pe care o întâlneşti cu deosebire la unii preoți ti- 
neri. Curtea lor e pustie de orice vestigiu economic. Nu ţin 
niciun fel de animal domestic şi nu întâlneşti la ei nicio 
unealtă pentru lucrul câmpului. Străini de tot ce umple 
viaţa plugarului, ei nu găsesc mijloace de apropiere cu su- 
fletul lui şi sunt în imposibilitate de-a utiliza, în activitatea 
lor învățătorească, comparații şi evenimente din viaţa câm- 
pului, din viaţa intimă a ţăranului. Ei rămân neîncadraţi în 
atmosfera vieţii de la ţară, ca nişte piese stridente, ineste- 
tice; plugarii îi simt ca atare şi se apropie mai greu de ei. Ei 
nu văd nimic comun între viaţa lor şi a preotului, nimic de 
care să se prindă pentru a începe o conversaţie cu el, pentru 
a ajunge la confesiuni extrapenitenţiale. Cuvintele unui ast- 
fel de preot, ca şi viaţa lui, rămân pentru țărani elemente 
abstracte, depărtate, străine, neputincioase să pătrundă 
până la el. 

Mai potrivit e ca preotul să întrețină o gospodărie a 
câmpului, dar nu atât de mare încât să-l copleşească, ci atât 
cât îi poate servi ca punte de pătrundere în intimitatea su- 
fletelor păstorite şi ca mijloc de educaţie. O gospodărie mai 
mică, însă perfect ordonată şi curată, să se simtă că stăpânul 
e un om superior. O grădină cu flori şi legume cum nu se 
găseşte în tot satul, ca să vină gospodinele să înveţe de la 
maica preoteasă; câteva vite bine întreținute, câteva bucăţi 
de pământ lucrate model şi servind ca loturi de experiență 
pentru tot ceea ce ar vrea preotul să introducă în preocupa- 

rea sătenilor. Să pună artă în toată gospodăria lui şi să-i fie 
lucrul în ea mai mult un prilej de destindere după munca 
intelectuală, un prilej de odihnă a sufletului şi de înnobilare 
a lui, punând în lucrare imaginaţia creatoare de frumos. 

E păcat că în şcolile teologice actuale nu se află şi o oră 
de economie. În mare parte, aceasta e cauza că unii preoți 
tineri disprețuiesc ocupațiile agricole, izolându-se de miezul 
vieţii săteşti, sau le practică fără artă şi fără silința de-a le 
pune în slujba pastoraţiei. 










































































Bibliografie” 


Anuarul liceului „Principele Nicolae” din Sighişoara, pe 
anii 1929/30-1932/33, de H. Teculescu (director), Sighişoara, 
1933, 431p. 

Mărturisesc că n-am mai văzut un Anuar de liceu atât 
de impunător ca cel despre care scriem. Dacă uiţi să citeşti 
titlul în întregime şi consuli de-a dreptul materialul din el, 
rămâi cu convingerea că ai în faţă rezultatul muncii ştiinți- 
fice dintr-o instituţie universitară în cursul unuia sau mai 
multor ani. Se cuprind la el următoarele studii: „Educaţia 
estetică” (H. Teculescu), „Probleme economice” (Al. Botta), 
„Aurel Vlaicu” (P.P. Amărăşteanu), „Din istoricul educaţiei 
fizice” (Gh. Babeş), „Sicriul lui Despot Vodă” (H. Teculescu), 
„Românii în opera lui M. Jokai” (E. Adorjan), „Procesul Me- 
morandului” (FI. Prodan), „Coralii. Cercetări geologice în 
judeţul Târnava-Mare” (Z. Torok). 

Dacă se mai adaugă la acestea câte-o scrisoare în facsi- 
mil, de la domnii N. lorga, Oct. Goga, M. Sadoveanu, I. Bianu, 
L.A. Basarabescu, Cincinat Pavelescu, contribuţia unui elev 





* Telegraful Român, an LXXXII, nr. 36, 2 sept. 1934, pp. 2-3. Semnat: 
Dr. D. Stăniloae. 

şi cronica şcolară, se poate avea o icoană despre bogăția ma- 
terialului din acest Anuar. 

Aproape fiecare profesor şi-a adus o contribuţie din 
specialitatea lui. Toate studiile, întemeiate pe o bogată in- 
formaţie bibliografică, se înfăţişează ca cercetări serioase în 
diferitele domenii ştiinţifice. 

Trebuie remarcate studiile dlui director, H. Teculescu: 
„Educaţia estetică” şi „Oameni şi locuri din Târnava-Mare”. 
Mai ales ultimul, de proporţii impresionante (pp. 225-380), 
se impune prin soliditatea, erudiţia şi frumusețea lui lite- 
rară. Aproape fiecare comună e prezentată cu antecedenţele 
ei istorice, înfipte până în epoca dacică, şi cu vrednicia ei de 
astăzi. Fotografii cu ruine de cetăți vechi, cu uşi de biserici, 
cu şcoli şi bărbați iluştri din Târnava-Mare, ilustrează durata 
din vechime şi vitalitatea neamului nostru pe aceste plaiuri. 
DI director H. Teculescu anunţă o monografie completă a 
judeţului Târnava-Mare. Credem că studiul de faţă for- 
mează baza solidă a monografiei anunţate. 

Studiul dlui Z. Torok despre corali ne închipuim (ca 
nespecialişti) că este, iarăşi, o contribuție însemnată la ex- 
plicarea formării configurației actuale a solului târnăvean. 

Remarcăm la liceul din Sighişoara o preocupare persis- 
tentă pentru ținutul în mijlocul căruia se află şi din care 
creşte populația lui de elevi. E în aceasta nu numai o imitare 
a instituţiilor universitare care se creează în anumite locuri 
pentru a le studia, ci şi tendinţa de-a creşte pe viitorul inte- 
lectual cu mai multă dragoste de locurile lui, de-a evita frec- 
venta dezrădăcinare şi pustiire individualistă a atâtora 
dintre intelectualii noştri, care învaţă perfect istoria Franţei, 
sau luptele papilor cu împărații apuseni, dar nu cunosc şi 
nu apreciază viaţa trecută şi actuală de pe locurile în care 

trăiesc. Corpul profesoral al liceului din Sighişoara înțelege 
să realizeze acea mult dorită reformă a învățământului ro- 
mânesc, care constă în întoarcerea lui la realitățile noastre 
locale, împrumutând din alte părți doar tehnica mai perfec- 
ționată a cercetării. 

Nivelul intelectual al întregului liceu din Sighişoara tre- 
buie să fie foarte ridicat, căci eruditelor studii şi preocupări 
ale corpului profesoral trebuie să le corespundă capacitatea 
elevilor de a-şi putea urmări profesorii. Munca ce se desfă- 
şoară acolo ar fi ideal să o vedem molipsind toate şcolile 
noastre. Harnicului director de la liceul din Sighişoara i se 
cuvin toate felicitările pentru opera pe care o realizează 
întru-un ritm tineresc şi în duhul celor mai optimiste nă- 
dejdi în viitorul neamului românesc. 

Preoţii noştri, îndeosebi cei de pe Târnave, dar şi cei din 
alte părți, care doresc să aibă un model de cercetare a tre- 
cutului comunelor lor, se vor sili să ajungă în posesia unei 
atât de prețioase cărți. 





Organizarea carității publice" 


Trecutul 

Biserica Ortodoxă, nu numai cea din România, ci în- 
treagă, se află în fața unui imperativ pe care vremea noastră 
i-l impune cu multă forță şi urgenţă. 

Trebuie să recunoaştem că îndelungata asuprire a Or- 
todoxiei din partea statelor ostile ei, sub care a fost silită să 
trăiască, a silit-o la o viață mai puţin plină, i-a comprimat 
puterile de ofensivă pătrunzătoare în largul şi afundul so- 
cietății. Reprezentanții Bisericii s-au văzut nevoiţi să reducă 
străduinţele lor la un minimum: la conservarea nealterată a 
adevărului dogmatic. Şi au făcut aceasta cu o cerbicie, cu o 
tenacitate pentru care merită toată recunoştinţa noastră. Aşa 
se explică de ce unii - nu numai străini, ci şi ortodocşi — au 
ajuns să creadă că e în firea Ortodoxiei să se intereseze cu 
exclusivitate de doctrină, de gnoză, ca singura mântuitoare, 
disprețuind acțiunea practică, organizarea creştină a vieții 
sociale. V. Soloviov, în pornirea lui de-a găsi cu orice preţ 
argumente pentru supunerea sub papa, a crezut că găseşte 
această notă încă la bizantini, formulând: 





* Telegraful Român, an LXXXII, nr. 37, 9 sept. 1934, pp. 1-2. Semnat: 
Dr. D. Stăniloae. 

„bizantinii au crezut că ajunge, pentru a fi creştin, să 
păzeşti dogmele şi riturile sfinte ale Ortodoxiei, fără a te 
îngriji de viaţa socială şi politică, ei au crezut că e permis 
şi lăudabil să închizi creştinismul în templu şi să abando- 
nezi piața publică principiilor păgâne”. 


Soloviov crede că între Biserică şi statul bizantin a in- 
tervenit o convenţie tacită, în baza căreia împărații îmbrăţi- 
şează Ortodoxia ca dogmă abstractă, iar Biserica a 
binecuvântat păgânismul în viața publică: 


„Cele două puteri s-au înţeles reciproc: ele erau legate 
printr-o idee comună: negarea creştinismului ca forță so- 
cială, ca principiu motor al progresului istoric. Împărații 
îmbrăţişează pentru totdeauna (se înțelege după 842) Or- 
todoxia ca dogmă abstractă, iar ierarhii ortodocşi au bine- 
cuvântat in secula seculorum păgânismul vieţii publice.” 


Părerea că ar fi în natura Ortodoxiei nepăsarea față de 
viaţa practică e lipsită de fundament, iar Soloviov exage- 
rează când afirmă că statul bizantin a fost păgân, pe când 
Imperiul Romano-German a fost creştin. În toate timpurile 
în care Biserica Ortodoxă n-a fost sub robia unor state stră- 
ine, ea a înfăptuit mari opere de caritate socială. Tradiția 
Sfântului Vasile cel Mare, întemeietorul de spitale, n-a murit 
în Răsărit. Ea s-a continuat în țările româneşti, unde cele 
mai de seamă instituţii spitaliceşti sunt de origine biseri- 
cească. Iar statul bizantin, deşi n-a realizat tipul statului 
creştin ideal, a fost, în orice caz, cu mult mai străbătut în 
viaţa şi legile lui de principiile creştine decât statul apusean 
medieval, unde barbaria s-a menținut sălbatică multă 
vreme, alături de actele de mare evlavie. Sfințenia, cea mai 
înaltă valoare creştină, a fost determinată în Răsărit prin 

fapte, nu prin doctrină. Contemplaţia pustnicului a fost 
numai un stadiu de pregătire pentru realizarea ulterioară 
de fapte caritative memorabile. Coroana Sfântului Nicolae, 
unul din cei mai populari sfinți ai Răsăritului, e împletită 
numai din fapte de ajutor, şi nu din formulări dogmatice. 
Creştinismul răsăritean nu e numai un creştinism al credinței 
drepte şi al contemplaţiei; el este, în natura şi în istoria lui 
din timpurile de libertate, în egală măsură un creştinism al 
faptei. Taina faptei este preţuită în mod egal cu taina credinţei. 

E o profanare a creştinismului să-l socoteşti şi să-l limi- 
tezi numai la mărturisirea dogmelor şi la executarea ritului. 
Dacă e puterea lui Dumnezeu, prin care El vrea să schimbe 
destinul lumii, atunci trebuie să pătrundă în toate ramurile 
vieții publice, înnobilându-le. E o blasfemie să consideri Bi- 
serica un simplu compartiment social, alături de altele, o 
ogradă peste ale cărei ziduri nu au ce căuta lucrătorii ei. Bi- 
serica e centru de radiații morale în toate direcţiile, e focarul 
din care au să pornească puterile transfiguratoare ale între- 
gii vieți omeneşti, publice şi private. Un centru izolat de me- 
diul asupra căruia lucrează nu mai e centru; e un punct 
mort, sau cel mult o secţie paralelă cu altele. 

Nu s-a actualizat, desigur, nici în epoca bizantină, nici 
mai târziu, toată forța transfiguratoare de lume a creştinis- 
mului. Puterile lui sunt infinite, pentru că acestea curg din 
Însuşi Dumnezeu şi fiecare timp suportă din ele atâta cât îi 
permit împrejurările, mentalitatea, înțelegerea. Creştinis- 
mul nu e un fapt împlinit odată pentru totdeauna, ci o pu- 
tere care se actualizează pe măsura timpurilor. La o parte 
cu cei care cred că n-avem să realizăm nici noi mai mult din 
Ortodoxie, decât au realizat veacurile anterioare! 

Prezentul 

Creştinismul ortodox, eliberat azi de forțele apăsătoare, 
are conştiinţa că trebuie să păşească la organizarea institu- 
ţiilor de ajutor social, la pătrunderea prin caritatea organi- 
zată, în păturile largi ale societăţii. Stimularea milosteniei 
individuale nu poate satisface un suflet cu adevărat creştin. 
Aceasta rămâne cu totul accidentală. Se prea poate ca un 
anume orfan să găsească un suflet milos care să-l ocrotească, 
dar un adevărat creştin vrea să aibă siguranța că oricare copil 
s-ar întâmpla să ajungă orfan îşi va găsi un adăpost şi o grijă 
de educaţia lui. Nu mă linişteşte probabilitatea că bolnavul 
cutare (care nu are pe nimeni) va găsi o inimă miloasă gata 
să-l ajute. Vreau să am siguranța că orice bolnav, singur pe 
lume, găseşte un spital gratuit. 

Chiar în doctrina socială se observă azi o depărtare ge- 
nerală de la individualismul liberalist, care formula în chip 
păgân că raporturile dintre indivizi şi situaţia fiecăruia în 
parte erau dictate exclusiv de concurenţă. Doctrina aceasta 
nu-şi dădea seama că indivizii sunt neegali, că e monstruos 
să pui în luptă de concurenţă pe un orfan cu un moştenitor 
bogat, pe un bătrân bolnav cu un tânăr sănătos. Azi e admis, 
teoretic, pretutindeni, iar în unele state (cum e Italia) şi prac- 
tic, că statul trebuie să intervină în concurenţa dintre indi- 
vizi corectând disproporțiile de forță şi asistând pe nevoiaşi. 
Cu atât mai mult trebuie să se ferească Biserica de-a lăsa fi- 
ințele mai slab dotate de natură sau împrejurări să devină 
victime ale concurenţei păgâne, căci pentru Biserică fiecare 
om îşi are o valoare netrecătoare. Să nu ne adormim cu spe- 
ranța că statele, inspirate de doctrina aceasta nouă, se vor 
îngriji de toţi cei ce au nevoie de ajutor. Statele totdeauna 
vor avea lacunele şi imperfecțiunile lor. 

Să purcedem la organizarea instituţiilor de asistență 
publică. Biserica să nu mai fie numai răspânditoare a cu- 
vântului, ci şi ajutătoare cu fapta. Fiecare centru eparhial ar 
putea înființa şi conduce măcar un aşezământ caritativ pen- 
tru toată țara, într-un centru eparhial poate ființa un spital, 
în altul un orfelinat, în altul un azil de bătrâni ş.a.m.d. Con- 
duse de clerici, sau de călugăriţe, buni misionari, aceste aşe- 
zăminte pot deveni centre de puternică răspândire a 
credinţei şi moralei. Ştim că Inaltpreasfinţitul nostru mitro- 
polit Nicolae se străduieşte pentru înființarea unui astfel de 
aşezământ în Sibiu. Dar nu trebuie să se aştepte totdeauna 
inițiativa şi fapta centrului. Un păcat al timpului nostru e că 
aşteptăm totul de la centru. Marile aşezăminte au fost create 
totdeauna de câte un preot sau de câte un credincios; uneori 
foarte săraci, dar şi foarte râvnitori. Să înflorească iarăşi sfin- 
țenia faptei. Să nu îndemnăm pe credincioşi numai la evla- 
vie şi corectitudine pastorală, nici numai la milostenie 
individuală şi accidentală, ci la unirea puterilor pentru ri- 
dicarea sau ajutorarea unor instituții de mare utilitate so- 
cială. 

Cât n-ar putea face în direcţia aceasta sufletele aprinse 
de credință ale membrilor Oastei Domnului? 

E de ajuns numai să se formuleze idealul şi să se susțină 
continuu în văzul privirilor sufleteşti. 

Ajută, Doamne, Bisericii Tale să toarne în suflete neas- 
tâmpărul neistovit al realizărilor continue, al mereu altor şi 
altor înfăptuiri! 

Bibliografie” 


I. Lupaş: „A existat în Transilvania episcopie ortodoxă 
înainte de întemeierea regatului ungar?”, în: Biserica Orto- 
doxă Română, nr. 3-4/1934, pp. 149-153. 

Studiul este o comunicare făcută de dl profesor loan 
Lupaş Academiei Române, la 30 mart. 1934. Se ştie că păre- 
rea tradiţională, conform căreia în Ardeal a existat o orga- 
nizaţie bisericească încă din vechime, dinainte de penetrația 
maghiară, a căutat, fără succes, s-o răstoarne canonicul Au- 
gustin Bunea. | 

Dl profesor loan Lupaş referează acum despre studiul 
recent al dlui profesor de la Debrețin, Richard Huss, publicat 
în Siebenburgische Vierteljanhrsschrift (ian.-mart. 1934), în 
care, pe baza unei noi examinări a textelor greceşti şi sla- 
vone, autorul ajunge la concluzia că în Alba-lulia a fost epis- 
copie ortodoxă încă de pe la anul 950, de pe timpul prințului 
Gyla, botezat la Constantinopol. 


* 


Tit Simedrea: „Tetraevanghelul vistiernicului Matiaş”, 
în: Biserica Ortodoxă Română, nr. 3-4/1934, pp. 154-179. 





* Telegraful Român, an LXXXII, nr. 37, 9 sept. 1934, p. 3. Semnat: DS. 

Preasfinţitul arhiereu-vicar al Arhiepiscopiei Bucureş- 
tilor descrie amănunţit un Tetraevanghel slavonesc, dăruit 
Mânăstirii Dobrobăţ, la 1535, de către Matiaş, marele vistier- 
nic al lui Petru Rareş. Ca introducere, Preasfinţia Sa înlătură 
confuzia ce se face la noi între Tetraevanghel, Evanghelie şi 
Evanghelistar, arătând că primul este o înşirare a celor 4 
evanghelii în ordinea canonică (Matei, Marcu, Luca, Ioan), 
în text continuu, fără împărțire în capitole şi fără conside- 
rație la succesiunea pericopelor liturgice, deşi textul e îm- 
părțit în pericope sau zaceale! marcate pe margine. 
Tetraevanghelul „a fost în biserica noastră românească în uz 
fără rival până la 1682, data apariţiei primei Evanghelii tipă- 
rită în limba română”, iar în bisericile slave, până azi. 

Evanghelia este un tip mai nou de carte liturgică, conținând 
pericopele evanghelice în ordinea în care trebuie citite în bise- 
rică. Ea s-a întocmit pentru uşurarea preoților, întâi la greci, de 
unde de la 1682 s-a introdus şi în Biserica românească. 

Evanghelistarul este tipiconul sistematic al Evangheliei, 
care cuprinde, în 35 de tabele aşezate la urmă, succesiunea 
evangheliilor la liturghia din toate zilele, cu voscresnele şi 
glasurile din fiecare duminică. El a fost compus la 1588 de 
Emanoil Glizonie în Veneţia. 

Cartea se încheie cu o scurtă privire asupra personali- 
tății şi vieții vistiernicului Matiaş. 

Câteva facsimile din text, variate reproduceri de notițe 
în text slavon ne materializează şi mai mult icoana acestui 
Tetraevanghel. 





' Cuvânt împrumutat din slavonă, folosit cu precădere în limba ro- 
mână veche, desemnând fiecare dintre părţile în care sunt divizate ca- 
pitolele din Evanghelie, care se citesc în biserică (n. ed.). 


















































O propunere pentru FOR" 


Cei care credeau că ziua de 5 mart. 1933, în care s-a 
întemeiat Frăția Ortodoxă Română (FOR), va rămâne o 
dată fără consecinţe istorice, un moment sterp în protoco- 
lul trecutului, s-au înşelat. Continuu citim în cotidienele 
noastre, la pagina Ardealului, despre acţiunea FOR-ului, 
când într-un colț de ţară, când într-altul. Membrii devotați 
ai lui străbat satele, îndemnând pe credincioşi la o viaţă 
mai morală, la un ataşament mai strâns față de Biserica 
strămoşească. Despărțăminte ca al Hunedoarei, Reghinu- 
lui, Dumbrăvenilor, Ludogşului şi altele se întrec în activi- 
tatea lor nobilă de regenerare morală şi religioasă a satelor. 
Cine a citit darea de seamă despre activitatea FOR-ului, 
publicată în Viaţa ilustrată (An. |, nr. 7), de harnicul preşe- 
dinte al acelui despărțământ, dr. Eugen Nicoară, îşi poate 
vedea confirmate şi asigurate cele mai optimiste nădejdi 
referitor la această asociaţie religioasă. Să pomenim la 
locul acesta şi de vioaia revistă de familie pe care abia 
după un an a reuşit să şi-o dea una din secţiile eparhiale 
ale FOR-ului. E vorba de Viaţa ilustrată, care înaintează tot 





* Telegraful Român, an LXXXII, nr. 38, 16 sept. 1934, p. 2. Semnat: 
Dr. D. Stăniloae. 

mai ferm în existenţa ei, câştigând tot mai multe inimi şi 
tot mai durabil. 

Voim, totuşi, să atragem atenţia onoraţilor membri ai 
FOR-ului şi Cucernicilor părinţi, membrii sfătuitori în co- 
mitetele despărțămintelor, asupra unei direcţii de activitate 
care îmi pare cea mai necesară, dacă nu pentru totdeauna, 
cel puţin acum, la început. 

Mă gândesc la o acţiune care să se răsfrângă în mod 
personal asupra membrilor FOR-ului. E drept că intelectua- 
lii noştri ardeleni au cea mai respectuoasă atitudine față de 
Biserică şi-i apreciază just importanţa unică şi indispensa- 
bilă în viaţa poporului. O dovedeşte chiar entuziasmul cu 
care au răspuns chemării de-a intra în FOR. Dar nu e mai 
puţin drept că respectul lor față de Biserică e prea mult un 
act de judecată şi prea puţin unul de simţire. Constată ei, 
atât prin observaţie, cât şi în urma unor raționamente logice, 
că Biserica e pârghia morală necesară în viața poporului, 
dar nu simt îndeajuns şi pentru sufletul lor trebuința de a 
comunica cu toate darurile dumnezeieşti din ea. 

Cei mai mulți sunt gata să ţină poporului conferințe pline 
de îndemnuri de-a cinsti Biserica şi de-a trăi la sânul ei, dar 
nu simt pornirea irezistibilă de-a se spovedi şi cumineca, bu- 
curia spontană la contactul cu Biserica rugătoare, poruncile 
subterane de-a se apropia de Dumnezeu în biserică. Vorbesc 
de necesitatea sentimentului religios, dar ei nu-l încearcă. 
Peste acest organ al sufletului s-a aşternut stratul gros al unei 
culturi îndreptate aproape numai asupra naturii în sine, vă- 
zută prin prisma utilului. Intelectualul timpului nou a suferit 
o deplasare spre suprafață; i s-au astupat izvoarele unor rea- 
lități sufleteşti mai adânci, s-a pus ceața peste regiunile cele 
mai reale, cele mai nobile, cele mai bogate ale vieții. 

De aici, lipsa de credință adâncă, persistentă şi eroică 
în tot ce facem. De aici, neputinţa de depăşire a interesului 
propriu, lipsa de orizont larg al faptei şi restrângerea la bu- 
curiile trupeşti şi de-o clipă. Maiestatea Sa Regele a spus în 
august la Vălenii de Munte un adevăr profund, când a in- 
sistat asupra credinţei şi iubirii, ca singurele puteri crea- 
toare. Un gazetar, comentând cuvintele regale, le socotea ca 
o indirectă mustrare la adresa superficialităţii care ne carac- 
terizează în tot ceea ce facem. Cred că a avut dreptate. Nu 
punem pasiune titanică şi nobilă în actele noastre, pentru 
că ne lipseşte contactul cu interiorul, n-avem viziunea ma- 
rilor realități dinăuntru, care să ne obsedeze, care să ne dic- 
teze, fără putere de-a ne opune, formele şi actele vieţii 
exterioare, care să ne răpească în slujba lor, ca idealuri ne- 
trecătoare şi neegoiste. 

Iar lipsa aceasta de interioritate, de seriozitate, de pa- 
siune metafizică, se observă oricât am căuta să o mascăm. 
Şi atunci, degeaba ţinem poporului conferințe cu îndemnuri 
nobile. Nu dau rod, pentru că nu mustesc în ele sinceritatea 
profetică, duhul de viaţă făcător. În zadar cerem intelectua- 
lilor noştri să vină la biserică, să se cuminece, să ajute Bise- 
ricii în sfatul țării şi în funcţiile administrative ce le ocupă. 
Fie vor face toate acestea forţat, fără convingere, fie nu le 
vor face deloc, pentru că voinţa de a face nu le alimentează 
focul interior. 

Nu de la suprafaţă se schimbă oamenii, ci dinăuntru în 
afară. E greşit să cerem manifestații (exteriorizări) religioase 
de la intelectuali, până nu desfundăm izvorul interior al 
acestor manifestări. Ne trebuie un program religios pentru 
membrii FOR-ului. 

În sensul acesta, avem următoarea propunere: intelec- 
tualii noştri şi aşa ies în fiecare seară la cafenea, la casină! 
sau la club, ca să mai afle ce-i în lume, ce-i în oraş. Cred că 
nu le-ar fi deloc greu să dedice o seară pe săptămână, un 
ceas, ideilor şi discuțiilor religioase. Se fixează un loc potri- 
vit pentru astfel de întâlniri (eventual chiar o cameră mai 
retrasă la casină). Cine simte trebuinţa, vine. Nu trebuie se 
ne descurajăm, chiar dacă nu vin mai mult de 3-4 persoane. 
Important e să se formeze în fiecare oraş un nucleu cât de 





1 Potrivit argumentărilor lingvistului Sextil Puşcariu, din volumul 
Braşovul de altă dată (Editura Dacia, Cluj-Napoca, 1977, p. 216), cuvântul 
„casină” nu are acelaşi înțeles cu modernul „casinb”, loc unde se practică 
jocurile de noroc. Casina ardeleană reprezenta o imitație după vienezul 
Kasino (loc desemnând un anume club, deschis în mod exclusiv mem- 
brilor săi). Astfel Casina Română a fost iniţial o adunare a celor mai im- 
portanți negustori braşoveni, fiind înființată în 1835. Iniţial, negustorii 
braşoveni (români, greci, balcanici, armeni) se adunau în Casină pentru 
a discuta afaceri, a bea cafea şi a asculta „bucăţi” din Gazeta de Transilva- 
nia, Kronstădter Zeitung sau Curierul, citite de către unul dintre ei, care 
ştia mai multă carte. Caracterul exclusivist al adunării a fost ulterior pă- 
răsit, negustorii iubitori de cultură (ca Gheorghe Nica sau Niţă Iuga) in- 
troducând în casină ca membri pe George Barițiu, Iacob şi Andrei 
Mureşianu, iar mai apoi, pe fii lor, întorşi de la studii din Viena sau alte 
oraşe europene. În timp, organizaţii similare, purtând acelaşi nume, 
s-au deschis şi în alte oraşe din Transilvania şi Banat. Astfel, în mod trep- 
tat, o dată cu scăderea numărului negustorilor, aceste adunări au evoluat 
în adevărate instituții de cultură, la care luau parte protopopi, avocaţi, 
judecători, funcţionari de bancă şi alți reprezentanți ai intelectualității 
vremii respective. Astăzi, fostul sediu al Casinei are pe frontispiciu o 
placă memorială pe care scrie: „În această clădire a luat ființă în anul 1835 
societatea cultural-politică a românilor braşoveni Casina Română, care de-a 
lungul ființării sale a adus o importantă contribuţie la lupta pentru unitate na- 
țională. Aici s-au întrunit [în 1848] personalități de frunte ale vieții culturale 
din Țara Românească şi Moldova: Vasile Alecsandri, Alecu Russo, Ion Eliade 
Rădulescu, Christian Tell, Gheorghe Magheru.” (n. ed.) 

restrâns, mai insistent preocupat de idei religioase. Condiţia 
principală, care trebuie accentuată cu toată puterea, este ca 
să nu se vorbească în cursul acestui ceas decât de chestiuni 
intim religioase. Pe urmă, sau şi înainte, se poate discuta şi 
despre alte lucruri. În cursul acelui ceas va fi o convorbire 
cât se poate de naturală, de liberă şi de intimă, dar miş- 
cându-se în jurul unei probleme religioase. Fiecare îşi va 
mărturisi gânduri şi experienţe, îndoieli şi certitudini de na- 
tură religios-sufletească. Discursurile n-au ce căuta. Ele ar 
însemna o decădere din atmosfera de intimitate şi de con- 
centrată scrutare a sufletului. Nici aşa-numitele exerciții spi- 
rituale nu sunt potrivite, cu forma lor rigidă, de cele mai 
multe ori teatrală, când citeşte unul cu gravitate circumstan- 
ţială, iar ceilalți trebuie să-şi încrețească fruntea în pumni, 
nu mai puţin circumstanţial. 

Când convorbirea nu se antrenează de la sine, pe nesim- 
ţite, în jurul unei probleme, se va lua ca punct de plecare un 
capitol din Scriptură, sau un aliniat dintr-o carte de cugetare 
religioasă (Ortodoxia lui Bulgakov), şi în jurul ideii din acel 
capitol se va dezvolta o convorbire, care poate lărgi această 
idee, o poate aduce în legătură cu altele, o poate pune în lu- 
mini diferite. Uneori se va găsi un participant care din gân- 
durile şi lectura lui de peste săptămână va aduce, oral sau în 
scris, un incipit care ar putea stimula interesante mărturisiri 
de-ale altora. Protopopul sau preotul din comitetul local al 
FOR-ului va avea, în cele mai multe cazuri, sarcina iniţiativei 
în alegerea problemei de discutat şi la îndrumarea nesilită a 
convorbirii pe o linie cât de cât dreaptă. 

Să fie acestea nişte şedinţe descoperitoare de suflet pen- 
tru fiecare participant. Le consider ca un program minimal 
pentru membrii FOR-ului, cel puţin pentru un an. 














Învățământul teologic în alte țări” 





Acum, la începutul anului şcolar în şcolile noastre teo- 
logice, cred că e necesar să medităm puţin la metodele pe 
care le întrebuințăm şi, eventual, la acelea pe care ar trebui 
să le întrebuințăm pentru a scoate din tinerii, care intră în 
şcolile teologice, preoți cât mai corespunzători acestei che- 
mări atât de serioase. 

Trebuie să ne gândim la această acţiune educativă cu 
atât mai mult astăzi, când societatea nu ne trimite decât ara- 
reori elemente mai distinse, fie pentru că-i lipseşte înţelege- 
rea pentru valorile spirituale reprezentate de Biserică, fie 
pentru că, ea însăşi fiind într-o stare de necesitate morală, 
nu ne poate oferi persoane care să se deosebească de ea în 
sens favorabil. 

Pe de altă parte, să nu uităm niciun moment că regăsi- 
rea echilibrului sufletesc şi a sănătății morale a societății tre- 
buie să fie, dacă nu în întregime, măcar în parte, opera celor 
ce se afirmă, titular, slujitori ai lui Dumnezeu. Dacă nu ar 
contribui cu nimic la renaşterea morală a societății, şi-ar 
pierde orice drept la stima ei; s-ar dovedi că nu sunt de ni- 
ciun folos, că se poate trăi şi fără ei. 




























































































































* Telegraful Român, an LXXXII, nr. 40, 30 sept. 1934, p. 2. Semnat: 
Dr. D. Stăniloae. 

Şi astăzi, cu durere, trebuie să constatăm că nu ne prea 
ridicăm deasupra celorlalți oameni; că suntem purtați cu 
toți ceilalţi de curentul general; că nu opunem stavilă dârză, 
prin cuvânt şi prin viață, la tot ce nu e puritate morală, la 
tot ce e sfidare a moralei eterne. 

E nevoie urgentă să apară preoții eroi, slujitorii efectivi 
ai lui Dumnezeu şi-ai societăţii, aceia care nu se mai ascund 
de răspunderi după paravanul păcătos al văicărelilor şi al 
cârtirii celor cu o treaptă mai sus. Să apară preoții care, oricât 
ar fi de strâmtoraţi materialmente, să poată face abstracţie 
măcar o parte din zi de necazurile lumii acesteia, să nu ri- 
coşeze orice invitaţie, externă sau internă, la elevaţie spiri- 
tuală, în carapacea uneori nejustificată a grijilor de existența 
trupească, nici să nu se înece în larma infernală a ripostelor 
că cei de sus sunt vinovați de toate. 

Dar eroismul preoţesc persistent nu poate fi decât ema- 
naţia unei depline iluminări interioare, care se proiectează 
asupra realităților de dincolo, pe care le vezi continuu ca pe 
ens realissimum, faţă de care cele materiale îți par biete 
umbre trecătoare, nevrednice să te absoarbă într-o prea 
mare măsură. Eroismul duhovnicesc nu poate proveni decât 
din viziunea aceasta, devenită stare habituală, şi dintr-o 
voință pusă definitiv în acord cu consecinţele ce rezultă din 
ea, printr-un exercițiu sistematic, fie el cât de neplăcut la în- 
ceput. Aceasta e ţinta la care trebuie să ajungă tinerii dori- 
tori de-a se face preoţi, pe care noi avem datoria de a-i ajuta. 

Ce fac alţii în direcţia aceasta? Un respectat om al Bise- 
ricii Anglicane din America, Bernard Iddings Bell, a făcut o 
anchetă asupra învăţământului teologic din Biserica Angli- 
cană a Angliei, notând cu obiectivitate (în The Church Times, 
London, din 7 sept. 1934) părţile bune şi cele rele ale lui. 

El semnalează, întâi de toate, pericolul academic al aces- 
tui învățământ, pe care îl exemplifică cu modul în care se 
face studiul biblic. 


„Mă gândesc, zice el, la pericolul de-a crede că toţi can- 
didaţii la preoţie trebuie să fie, sau să se silească să fie, sa- 
vanţi în cunoaşterea tehnică a Bibliei. Nu la pericolul de-a 
cunoaşte prea mult Biblia; este cunoaştere şi cunoaştere. 
Nu se crede prea des, la voi ca şi la noi, că suprema virtute 
pentru toți tinerii stă în munca minuțioasă şi ştiinţifică în 
domeniul criticismului biblic? Este aceasta într-adevăr un 
element preparativ pentru pastorația efectivă? În amân- 
două ţările tot timpul studiilor e dedicat unei forfecări de 
subiecte pentru care numai minţile excepționale, de o ad- 
mirabilă putere de judecată, sunt capabile. Timpul cheltuit 
astfel poate fi, în multe cazuri, dedicat mai bine pentru 
pregătirea tinerilor, cu aplicaţie în teologia morală, în pe- 
dagogie, în sociologie creştină, şi în alte materii de felul 
acesta. Se poate întâmpla că unii dintre candidați au o vo- 
cație specială pentru sfințenie; aceasta trebuie cultivată.” 

„Un cunoscut profesor de la Cambridge a spus de cu- 
rând: Omul care trebuie în şcoala teologică este unul care 
are mai puțin din domnie şi mai mult din preotul practic; 
acela care aduce teologia într-o sinteză, astfel ca tinerii stu- 
denţi să vadă credința mai curând ca un proces de viață 
decât ca o serie de probleme şcolăreşti.” 

„Nu mai puţin studiu biblic e de trebuinţă, ci o altă me- 
todă, inspirată din postulatul că aceia care vor predica pe 
Hristos trebuie să-L cunoască pe Stăpânul lor tot aşa de 
bine ca Biblia Lui, şi lumea lor, tot aşa de bine ca pe învă- 
țătorul lor.” 


In şcolile noastre teologice Biblia nu se predă în măsura 
în care se predă în Anglia. Şi, dacă acolo nu se simte că e 
prea multă, cu atât mai puţin se simte aceasta la noi. Ba 

chiar consider că ar trebui să se predea mai multă şi la noi, 
căci preoții noştri nu cunosc nici pe departe conținutul Bi- 
bliei de cum îl cunosc sectarii, cu care au să lupte, sau ostaşii 
Domnului, care îi pot face de ruşine. 

Dar mi se pare că am putea învăţa şi noi ceva din ob- 
servaţiile juste de mai sus. Mai puţin din jurul Bibliei, şi mai 
mult din Biblie. 

Şi încă o observație, care nu se mărgineşte numai la stu- 
diul biblic, ci la toate celelalte, şi care cred că exprimă just 
gândul lui B.I. Bell: să interiorizăm studiul teologic. Să mă ex- 
plic: se poate studia chiar Biblia într-o manieră exterioară. 
Citeşti o bucată din ea, iei cunoştinţă de întâmplarea istori- 
sită sau de faptul descris sau enunțat, mai înveți şi explicarea 
profesorului referitoare la acel fapt, şi răspunzi la examen 
perfect. De toate iei cunoştinţă exterior; nu te interpui cu 
viaţa ta intimă, cu durerile şi bucuriile tale, cu gândurile tale 
proprii, în circuitul acesta care începe cu învățarea lecţiei şi 
sfârşeşte cu răspunsul la examen. Trecând prin tine curentul, 
te va reorganiza potrivit cu el. Este datoria profesorului să 
pună în acest circuit pe student. Mijloacele? Să le caute, în- 
cercând la început unul sau altul. Cred că cel mai potrivit 
este să se prezinte pe sine însuşi ca pildă. 

Teologia este o ştiinţă a reexperienței spirituale a adevărurilor 
Bisericii. Deci experienţă, adică aruncarea seminţei, care e 
un text biblic, o propoziție dogmatică, în interiorul tău de 
profesor, încălzită şi îngrijită să apară, în rodul ei, mai vie, 
mai dezvoltată în toate amănuntele ei, şi apoi făcută cunos- 
cută învăţăceilor, îndemnându-i să-şi semene şi ei acel 
grăunte şi învăţându-i cum să se îngrijească de creşterea lui. 

În domeniul teologiei nu se poate face scindarea obiş- 
nuită între elemente de instrucție şi elemente de educaţie. Ea 

întreagă este o ştiinţă a educaţiei. Şi aşa trebuie să rămână. 
Oare nu cu ce se învaţă în şcoala teologică edifică preo- 
ţii pe păstoriţii lor? 
Într-un alt capitol B.I. Bell vorbeşte admirativ despre 
„Cucernicia disciplinară” din şcolile teologice anglicane: 


„Disciplina în colegii este admirabilă. Ea nu e o disci- 
plină artificială, impusă coercitiv de sus, ci mai degrabă 
una acceptată bucuros de studenţi. Aproape în fiecare 
şcoală afli o frecventă, regulată participare la Euharistie şi 
sfintele slujbe, o observare plină de credinţă a datoriei me- 
ditației zilnice, o retragere de lume şi de plăcerile ei, de obi- 
cei legitimate, o politeţe creştină faţă de alții, un respect 
pentru oamenii bătrâni şi învăţaţi, o bunăvoință în urma 
îndemnurilor bune. 

Sigur, un preot, pentru a fi efectiv preot, trebuie să fie 
un om de cucernicie disciplinară şi sistematică şi unul care 
a învăţat ce înseamnă liniştea şi blândeţea, unul care cu- 
noaşte că în mediul lor se află Dumnezeu.” 


Disciplina voluntară! Ce mult vorbim de ea, şi ce greu 
de realizat e în mulțime, când unul se ispiteşte de la altul în 
a părăsi atitudinea de bună-cuviinţă, de ordine şi de recu- 
legere. ]ţi trebuie un puternic dictator interior, trebuie să 
simţi acolo prezenţa lui Dumnezeu, sau trebuie să te fi în- 
tărit printr-un îndelungat exercițiu, ca să te poți reţine de-a 
răspunde invitației la dezordine. 

Aceasta este la noi încă o problemă nedeplin rezolvată, 
căreia trebuie să-i dedicăm multă atenție. 

Anul nou şcolar începe. Să păşim la lucru cu gândul de-a 
contribui la formarea de preoți întregi, străbătuți până în 
adâncurile lor de răspunderea şi de focul sfânt al misiunii. 

Sensul Şcolii Normale „Andrei Şaguna” 


mA 
1 


Importanţa Şcolii Normale „Andrei Şaguna” în viaţa 
Ardealului n-o poate cunoaşte intuitiv decât acela care a cer- 
cetat sau a trăit în satul nostru românesc până la 1918, sau 
care merge astăzi în vreunul din acele sate unde se găsesc, 
ca învățători, absolvenţi de-ai acestei şcoli. Învățătorul ab- 
solvent al Şcolii Normale şaguniene ţi se înfăţişează aproape 
ca un al doilea preot. Îți vorbeşte cu un emoţionant respect 
de chestiunile de credință, manifestă ataşament neşovăielnic 
față de Biserică şi un mare interes pentru toate problemele 
ei, iar cu preotul satului trăieşte şi lucrează în armonie, 
după un plan comun. Ţine strana în biserică, întovărăşeşte 
pe preot la şezătorile organizate pentru popor, silindu-se 
amândoi să imprime tuturor sfaturilor date oamenilor, tu- 
turor întreprinderilor puse la cale în comună, spiritul creş- 
tin, principiile religioase şi morale ale Evangheliei. 

Când marele mitropolit Andrei Şaguna a încorporat 
prin Statutul organic şcoala Bisericii, mai bine zis a sistema- 
tizat un raport între ele, care exista de mai înainte, şi prin 
aceasta a dat Şcolii Normale din Sibiu un rol atât de important, 


* Telegraful Român, an LXXXII, nr. 41, 6 oct. 1934, p. 2. Semnat: Dr. 
D. Stăniloae. 

n-a fost inspirat numai de intenţia unei unificări formale a 
întregii suflări româneşti, nici numai de ambiția goală a unei 
dominaţii eclesiastice, ci el a exprimat atunci o concepție 
care rezultă în mod necesar din spiritul creştinismului, în 
special al Bisericii Ortodoxe: principiile Evangheliei dumneze- 
ieşti sunt aduse de Dumnezeu pe lume nu pentru a fi propovă- 
duite numai în lăuntrul bisericii, la sfintele slujbe, ci pentru a fi 
aplicabile în tot largul vieții, pentru a le face să străbată şi să pre- 
zideze în orice îndeletnicire omenească. Şcoala, care se îndelet- 
niceşte de cultivarea omului, care are cea mai importantă 
îndeletnicire, e cea dintâi care trebuie să fie străbătută de 
principiile creştine, ea trebuie să-şi însuşească ca pe cel mai 
ales mijloc de formare a omului principiile evanghelice. Căci 
de şcoală depinde tot felul de-a cugeta, de-a lucra, de-a 
simți, toată viața omenească. 

Mitropolitul Andrei Şaguna, instituind şcolile confesio- 
nale în satele Ardealului, şi îngrijindu-se ca ele să aibă învăţă- 
tori crescuţi de Biserică, n-a înfăptuit numai o operă naţională, 
prin emanciparea şcolii româneşti de sub conducerea unor 
guverne cu intenţii de deznaționalizare, ci şi un postulat creş- 
tin, punând acţiunea educativă sub inspiraţia ideilor creştine, 
dând şcolii, ca scop principal, formarea morală şi creştină a 
omului. Aceasta este şi ținta spre care tinde Biserica în toată 
lucrarea ei, şi ea se bucură când poate avea la dispoziţie mij- 
locul cel mai efectiv pentru realizarea acestei ținte: şcoala. 

Prin Şcoala Normală „Andrei Şaguna” s-a cristalizat în 
acest sens în Ardeal şi o pedagogie creştină, un metod de-a 
infuza omului virtuțile creştine. 

Pedagogii lon Popescu, Daniil P. Barcianu, Petru Şpan 
au mers pe-o linie continuă şi linia aceasta a devenit co- 
mună întregului învățământ ardelean. 

Biserica Ortodoxă, care crede că învățătura şi harul 
dumnezeiesc din ea pot schimba pe om până la îndumne- 
zeire, nu poate să renunţe de-a sfătui şi ajuta din toate pu- 
terile la organizarea vieții omeneşti pe bazele evanghelice. 
Biserica trebuie să tragă concluzia practică necesară din în- 
vățătura creştină şi să afirme că numai în ea, sau în legătură 
cu ea, se pot organiza instituţiile omeneşti pe baze trainice, 
aducând real folos spiritual omenirii. 

Acesta e sensul acţiunii şaguniene, şi el e încorporat şi 
în Şcoala Normală „Andrei Şaguna”. Biserica Ortodoxă ar- 
deleană e recunoscătoare ierarhului vizionar, care i l-a des- 
coperit şi i l-a imprimat de neşters în toate fibrele. Şi credem 
că nu e numai în interesul Bisericii să ducă principiile creş- 
tine în viața omenească, ci şi în interesul omenirii organizate 
în state. 





















Urarea Mlaiestăţii] Sale Regelui" 


În momentul culminant al mărețelor serbări de la Sibiu, 
Maiestatea Sa Regele a făcut, pe seama viitorului locaş al 
Şcolii Normale „Andrei Şaguna”, o urare care cuprinde, 
pentru trecut, o recunoaştere a marilor ei merite, iar pentru 
viitor, un întreg program: 


„fie ca în noua clădire să domine tot timpul aceleaşi nă- 
zuinţe, acelaşi spirit de sacrificiu şi aceeaşi râvnă de care 
au dat pildă cei dinainte, iar pe deasupra tuturor să plu- 
tească sufletul şi gândul acelui mare întemeietor al Biseri- 
cii ardelene: Mitropolitul Andrei Şaguna”. 


Năzuinţele Şcolii Normale „Andrei Şaguna”, aprobate 
total de Regele nostru, sunt bine precizate. Ele converg spre 
învățătorul creştin, devotat fiu al Bisericii strămoşeşti, ca factor 
de prim ordin în opera de educaţie a poporului nostru în sen- 
sul creştin. Năzuinţele manifestate în această şcoală pornesc 
din convingerea întemeietorilor şi susținătorilor ei, precum şi 
din aceea a profesorilor ei din trecut şi de azi, că idealul creştin 
despre om e cel mai înalt, cel mai util societății şi sieşi, că prin 
urmare spre acest ideal trebuie să tindă şi sforțările educative. 
Virtuţile creştine sunt cea mai frumoasă podoabă de care 














































* Telegraful Român, an LXXXII, nr. 42-43, 14 oct. 1934, p. 2. Semnat: DS. 

poate avea parte omul, iar o societate formată din persoane 
împodobite cu aceste virtuți duce o viață armonioasă şi liniş- | 
tită şi este mediul cel mai prielnic pentru creațiile spiritului. 
Virtuţile creştine ale hărniciei, cumpătării, generozității şi mo- 
destiei nu pot fi întunecate, în strălucirea lor eternă, de niciuna 
din acele „virtuţi” pe care moda şi o dialectică pusă în servi- | 
ciul ei le poate promova temporar. Dar aceste virtuți nu pot fi | 
nici propovăduite efectiv de-o pedagogie pentru care omul e 
limitat la o viață pur imanentă. Ele sunt creştine, în sensul că ; 


Probleme, fapte, comentarii” 




















pot fi fundamentate numai pe credinţa omului întru o conti- A apărut Viaţa Ilustrată, revistă publicată sub auspiciile 
nuare a vieţii dincolo de limitele timpului, în sensul că sunt Fi OR-ului, secţia Sibiu, pe luna lui octombrie curent [1934], 
emanaţia aproape necesară a viziunii de alte regiuni ale exis- cu articole, cronici şi versuri exprimate, ca şi până acum, în 
tenţei decât cele închise în orizonturile materiale. O pedagogie forme îngrijite din punct de vedere al frumosului şi mora- 
care vrea să împodobească pe om durabil cu aceste virtuţi, lului. Înveşmântată în haină elegantă care îi face multă cin- 
trebuie să propovăduiască credinţa în Dumnezeu şi în viața | ste, rămâne totuşi şi la îndemâna celor cu bugetul mai 
de după moarte ca ultime perspective pentru om. modest care au trebuinţă de citire sănătoasă şi înviorătoare. 

Şi profesorii din Şcoala Normală „Andrei Şaguna”, şi | Numărul de faţă, cu figura adânc regretatului Gh. Bogdan 
învățătorii, foşti ucenici ai lor, propovăduiesc această cre- : Duică şi cu numeroase alte ilustrații, având contribuţiile 
dință, făcându-se astfel cele mai bune ajutoare Bisericii. unor condeie cu nume bun în lumea tinerei generaţii de 

Iar sufletul şi gândul acelui mare organizator al Biseri- | scriitori, îşi urmează rolul de a da familiei româneşti o lec- 
cii ardelene, Mitropolitul Andrei Şaguna, ce altceva în- tură interesantă şi instructivă. 


seamnă decât ideile lui, planurile lui despre felul cum ; Revista sibiană este apreciată în următorii termeni din 
trebuie organizată întreaga viață românească sub influența partea revistei de curând reapărute, Gândirea, de sub redac- 
principiilor creştine şi în strânsă legătură cu Biserica. ţia dlui Nichifor Crainic: 

Nu se putea formula mai curajos, mai cuprinzător şi mai 
esenţial programul viitor al Şcolii Normale din Sibiu, de cum l-a |! „Viaţa Ilustrată se numeşte o revistă lunară ce ne vine din 
formulat Maiestatea Sa Regele. Azi, când mulți sunt dispuşi să Sibiul ortodox al mitropolitului Nicolae Bălan. E fructul 


creadă că Şcoala Normală „Andrei Şaguna”, şi toate şcolile se- publicist al FOR-ului, adică al Frăției Ortodoxe Române, 
cundare ale Bisericii ar fi îndreptăţite de vechiul lor spirit şi dej 
idealul de până acum al educaţiei lor, vine Maiestatea Sa Regele, 
şi afirmă necesitatea ca aceste şcoli să se menţină pe linia lor _| * Telegraful Român, an LXXXII, nr. 42-43, 14 oct. 1934, pp. 5-6. Sem- 
proprie, de-a face din elevii lor buni creştini şi buni români. ! nat: DS. 

noua asociaţie de creştinism social-cultural, întemeiată din 
îndemnul acestui ierarh care, şi prin vasta-i cultură teolo- 
gică, filosofică şi literară, şi prin profunzimea unei puter- 
nice gândiri, e o podoabă a Ortodoxiei naționale. 

În categoria respectivă, mitropolitul Nicolae Bălan e un 
mare avansat în sensul convingerii că Ortodoxia de azi are 
nevoie şi de o înaltă faimă de viaţă intelectuală. 

Animat de idee, Sibiul devine, prin comparație cu ceea 
ce nu se face în altă parte, centrul intelectual al vieții reli- 
gioase naţionale. El singur dă patru publicații periodice: 
Revista Teologică, Telegraful Român, Lumina Satelor şi Viaţa 
Ilustrată. În afară de acestea, noua mişcare intelectuală e 
hrănită de o serie de cărţi impunătoare ce ies regulat din 
teascurile sibiene, Ortodoxia lui S. Bulgakov, carte funda- 
mentală de iniţiere în doctrina şi spiritul credinţei noastre, 
pe care o recomandăm insistent intelectualilor interesați 
de expunerea filosofică a credinței, fiind tipărită în această 
serie, alături de alte cărți cu caracter mai special teologic. 

Viața Ilustrată e o revistă de familie, redactată în spirit 
tradițional ardelenesc de eminentul profesor N. Colan. 
Alături de materialul potrivit scopului, revista ne-a dat 
până acum câteva articole foarte documentate şi strâns 
gândite pe tema: Ortodoxie şi naționalism, semnate cu ini- 
țiala „N.”, în care nu e greu să recunoaştem ideile din epo- 
calul discurs al mitropolitului Nicolae, ţinut la 
inaugurarea FOR-ului. 

De asemenea, în continuare ea publică poemul drama- 
tic al dlui Victor Papilian, „Cerurile spun...”, de o remar- 
cabilă inspiraţie ortodoxă a acestui intelectual şi scriitor 
de seamă, convertit de la ateismul ştiinţific la Biserica 
noastră. Prin tot ce scrie, acest autor se revelează tot mai 
mult ca o figură literară cu totul aparte, asupra căreia cri- 
tica trebuie să stăruie neapărat.” 


* 

Reapare Gândirea. 

După o întrerupere de un an şi patru luni, reapare ad- 
mirabila revistă Gândirea, căreia personalitatea literară a 
dlui Nichifor Crainic i-a imprimat o concepție literară şi ar- 
tistică ce derivă din însuşi creştinismul reflectat în inima 
neamului nostru, din creştinismul național. 

Primul număr reapărut (oct. 1934) manifestă în mod 
deosebit de festiv şi de insistent această concepţie. Articolul 
dlui Nichifor Crainic, „Mărturisire de credință”, schițează, 
în sensul acesta, o adevărată filosofie a frumosului în artă 
şi literatură, o arătare a ultimelor lui izvoare. Orice operă 
de artă este săltarea inimii spre raiul deliciilor spirituale din 
care a fost odinioară scoasă şi a cărui amintire şi nostalgie o 
obsedează continuu. 


„Toată fapta, toată creația umană, ce umple timpul şi 
spaţiul acestui pământ, nu e altceva, în ultimă semnifica- 
ție, decât stimularea frumuseţii inaccesibile a acestui Rai 
ce dogoreşte de departe memoria ancestrală a omenirii şi 
înroşeşte oţelul voinţei de înălțare către el.” Iar „arta e cea 
mai nobilă creație a geniului omenesc”, prin care omul 
tinde să se apropie de acel Ierusalim ceresc. „Opera de artă 
e cu atât mai nobilă, cu atât mai generoasă în semnificaţie, 
cu cât din ființa ei misterioasă fulgeră mai tare fâşii din lu- 
mina Paradisului pierdut.” 


Ea e revelație dumnezeiască în inima neamului, sau 
a insului, întrucât participă la ființa unui neam. Nu reve- 
laţie în inima sau raţiunea individului abstract, neutru, 
sau dus de ambiția de-a crea adevăruri proprii, contradic- 
torii neamului din care face parte. Artiştii scot frumosul 
din Dumnezeu şi din Revelația Lui, în acea oglindă a Lui 

care este inima neamului. Frumosul este creştinesc şi ro- 
mânesc pentru noi, şi el nu poate fi în niciun caz interna- 
ţional sau individual, pentru că nu poate fi raţional, ci 
numai experimental. Frumosul este una cu adevărul cel 
mai adânc. 

În alt loc („Argument”, p. 245), dl Nichifor Crainic dez- 
voltă această idee şi cu aplicare la problema raportului între 
artă şi morală, între frumos şi etic, problemă atât de acută 
astăzi şi căreia am dori ca dl Nichifor Crainic să-i dedice un 
studiu mai amplu. Ar fi necesar ca scriitorii noştri care au 
adevărata înțelegere a artei să pornească o ofensivă împo- 
triva valului de imoralism şi pornografie tarifată, a tuturor 
factorilor dizolvanțţi şi a celor cu pretenţii de dascăli ai ne- 
amului românesc. 

DI Nichifor Crainic scrie: 


„Noi nu concepem estetica şi morala ca forme auto- 
nome în sine, ce n-ar avea întru nimic a face una cu alta. 
Idealul frumosului nu era numai pentru filosofii eleni ace- 
laşi ca idealul moral, dar şi pentru concepţia de viaţă creş- 
tină, şi mai ales pentru ea”. 


Dacă frumosul adevărat, care dă strălucire eternă ope- 
relor de artă, e una cu ceea ce e mai adânc în inima omului, 
cu obiectul celor mai durabile şi mai esenţiale aspirații ale 
sufletului omenesc, dacă el nu este decât reflexul transcen- 
dentului revelat în om şi în natură şi exprimat de artist, 
desigur că atunci nu e nicio contradicţie între el şi etic. lar 
deosebirea între artă şi morală n-ar fi decât o deosebire în 
procedura de-a ajunge la ele: în artă prin iluminări fulgeră- 
toare, prin contemplaţie în care e activă doar privirea, doar 
puterea de recepție, iar în morală printr-un sistematic şi răb- 

dător suiş, printr-o făptuire neîncetată şi printr-o cercetare 
necontenită a propriei tale personalități. 

Creştinismul autohton ca izvor de inspiraţie artistică se 
arată în numărul acesta al Gândirii şi în celălalt material al 
ei. Astfel, în articolul „Fragment despre Aghia Sophia”, dl 
Lucian Blaga deduce atât de juste şi interesante concluzii 
despre spiritul celor trei confesiuni creştine, din stilul în care 
îşi zidesc bisericile. 

Recomandăm călduros această revistă preoțimii noas- 
tre. Astăzi este una dintre puţinele publicaţii literare ce se 
poate citi şi de adulți, dar mai ales de tineri. În plus, este 
singura revistă de creştinism militant în domeniul înalt al 
artei şi al concepției de viaţă. 






























































































































































































































pila Ă 


Mădularele Bisericii” 


Biserica nu are numai mădulare individuale, ci şi co- 
lective. Aşa cum celulele din trup, pentru ca să poată înde- 
plini funcţii specializate, nu sunt juxtapuse uniform şi 
indistinct, ci organizate pe grupuri în aşa-zisele organe. La 
fel şi organele singulare din Biserică fac parte, mai mult sau 
mai puţin voit, din grupuri care exprimă voinţa şi viața uni- 
tară a Bisericii în feluri diferite, toate necesare. Unitatea în 
planul de viaţă spirituală, ca şi în natură, nu se realizează 
printr-o transformare în masă neuniformă a celor ce se 
unesc. Unitatea înseamnă frăție, armonie între părțile dife- 
rite, care se menţin în varietatea lor ontologică. Ea se reali- 
zează atunci când în cei ce trebuie să se unească, să se 
înfrățească, se înstăpâneşte conştiinţa că sunt numai părți, 
că îşi pot îndeplini chemarea numai integrându-se cu toate 
celelalte părţi într-un întreg cu viața unitară, determinată 
de un principiu unitar, pe lângă toată distincția lor ca părți. 

Omenirea, ca un mare organism natural, cuprinde în 
toate vremurile intelectuali cu rosturi de luminători ai cără- 
rilor pe care va înainta poporul, care nu se poate îndeletnici 





* Telegraful Român, an LXXXII, nr. 44-45, 23 oct. 1934, pp. 1-2. Sem- 
nat: Dr. D. Stăniloae. 

întreg, cu cercetarea adevărului, fiind absorbit de munca 
producătoare a mijloacelor de existență materială. Ea cu- 
prinde totdeauna un tineret, cu o psihologie deosebită de a 
celorlalte vârste şi cam aceeaşi pentru toate timpurile. Cu- 
prinde bărbați şi femei, cu rosturi diferite în viața socială. 
Biserica nu suprimă aceste părţi naturale ale omenirii colec- 
tive, această varietate organică, dar le reaminteşte şi le spi- 
ritualizează legea naturii lor: de a fi părţi ce se completează 
reciproc, de a fi una spre ajutorul celeilalte şi de a urmări 
un singur scop, binele general. 

Biserica noastră a strâns diferitele categorii naturale ale 
poporului credincios în organizaţiile actuale nu pentru a 
izola pe unii de alţii, nu pentru a ridica între o parte şi alta 
ziduri care să împiedice vederea şi comunicarea. Aceasta ar 
însemna să neglijeze o lege a naturii, şi, într-o măsură şi mai 
mare, o lege a vieţii spirituale care pretinde cea mai deplină 
comuniune între oameni şi între categoriile omenirii. l-a or- 
ganizat pentru ca fiecare membru din aceste organizaţii să 
devină şi mai conştient de datoriile lui speciale, ca celulă 
dintr-o anumită categorie omenească, şi pentru ca bunăvoin- 
țele individuale să crească în direcţia aceasta în puterea de 
realizare, cu un cuvânt, pentru ca opera de reciprocă ajuto- 
rare între părțile unui popor să se împlinească mai efectiv. 

Biserica propovăduieşte unul şi acelaşi adevăr tuturor. 
Toţi au nevoie de mântuire şi tuturor le oferă ca Mântuitor 
pe Hristos. Biserica cere tuturor o viață inspirată de aceleaşi 
principii morale. Harul dumnezeiesc pe care-l mijloceşte e 
acelaşi. Dar vasul care primeşte unul şi acelaşi adevăr şi har 
variază nu numai de la om la om, ci de la o grupă naturală 
la alta. În adevărul creştin, intelectualul vede cute şi nuanțe, 
pe care nu le vede omul cu alte îndeletniciri. Vârsta şi îm- 

prejurările de viață impun îndatoriri şi direcții speciale de 
activitate, care, pentru a fi îndrumate în concordanţă cu 
principiile creştine, impun o scrutare aparte. Intelectualii, 
conducătorii naţiunii, cu atâtea îndatoriri complicate, ajung 
în atâtea împrejurări greu de descurcat, încât pentru a găsi 
modalitatea creştină de-a ieşi din ele, modalitatea creştină 
de-a rezolva şi de-a ataca atâtea mari probleme sociale, tre- 
buie să se pregătească, să scruteze consecinţele ce decurg 
din creştinism în cutare sau cutare direcţie. 

Tineretul trebuie să fie atent la ispite proprii lui şi poate 
realiza virtuţi şi acte, iarăşi proprii vârstei şi împrejurărilor 
lui de viață. Acestea trebuie cercetate aparte cu tinerii, iar 
bătrânii n-au niciun interes să participe totdeauna acolo, 
atunci când tinerii, sub conducerea preotului, se silesc să în- 
țeleagă şi să practice virtuțile necesare vârstei lor. 

Harul dumnezeiesc este acelaşi, dar el se aplică altor 
împrejurări de viață, altui material uman. Adevărul în mare 
şi în fond este acelaşi, şi scopul general al vieţii iarăşi acelaşi, 
dar viaţa e formată din momente mici, foarte variate, din 
probleme deosebite de la moment la moment, iar adevărul 
cel mare se fărâmițează, se ramifică, în atâtea adevăruri 
mici, care trebuie căutate, în atâtea adevăruri mici, dintre 
care unele interesează, sau ajung să intereseze pe unii, altele 
pe alţii. 

După acelaşi adevăr mare trăiesc toate mădularele Bi- 
sericii, spre acelaşi scop general tind toate, dar cărările lor, 
îndatoririle lor de fiecare moment sunt altele. Biserica tră- 
ieşte prin toate o viață unică, închinată unui scop şi adevăr 
unic, străbătută de un principiu unic: Hristos, dar potrivit 
cu conformaţia şi cu rostul lor social. Această viață unică 
se manifestă prin alte gesturi şi mişcări în fiecare mădular; 

iar gesturile şi mişcările tuturor mădularelor se prezintă ca 
o simfonie, care în totalitatea ei manifestă viața întreagă a 
Bisericii. 

Biserica îşi cercetează azi toate mădularele sale. Sunt 
ele destul de viguroase, de elastice, de sănătoase ca să poată 
manifesta corespunzător viața Bisericii? Şi este între ele acea 
perfectă armonie şi reciprocă ajutorare, care e un semn de 
vitalitate şi de ordine pentru întreaga ființă a Bisericii? 

La aceste două lucruri este azi atentă Biserica. Şi în 
această direcție se mişcă silințele ei de perfecționare. 





































































































































































































Semănătorii de vrajbă” 


În ultima vreme Uhniaţia ardeleană face uz neîncetat şi 
persistent până la obsesie de-un mijloc tactic din cele mai 
perfide câte se găsesc în arsenalul de ipocrizie al catolicis- 
mului. Nu e număr din otrăvitele lor tipărituri periodice, în 
care Biserica Ortodoxă națională să nu fie acuzată şi persi- 
flată, în modul cel mai ireverențios, ca semănătoarea de 
vrajbă în viaţa neamului românesc, ca singura vinovată de 
dezbinarea între frați şi de înverşunarea confesională a 
unora împotriva altora, de febra aceasta nesănătoasă pentru 
un organism național, care poate avea urmări din cele mai 
dureroase. 

Ipocrizia acestei campanii trebuie demascată. Vălul 
subțire de cuvioasă mironosiţă trebuie smuls de pe fața al- 
terată de cinism şi schimonosită de satisfacția inavuabilă a 
celor care pregătesc şi dau lovituri ascunse. 

Cine a produs şi produce într-adevăr tulburarea conti- 
nuă în viața comunității româneşti? Care este cauza febrei 
de care e chinuit de peste două sute de ani trupul națiunii 
româneşti din Ardeal? Care e microbul ce s-a introdus în or- 


* Telegraful Român, an LXXXII, nr. 44-45, 23 oct. 1934, pp. 2-3. Ne- 
semnat. 

ganismul nostru naţional, tulburându-i dezvoltarea liniştită 
şi armonioasă, rupând raportul de integrare a fiecărei celule 
în totalitate, sfâşiindu-i viața internă? Punem această între- 
bare oricărui om a cărui judecată funcționează normal şi ne- 
părtinitor. 

Biserica Ortodoxă, la altarul căreia s-a închinat întreg 
poporul românesc de la începutul existenţei sale, este de 
peste două sute de ani, aici în Ardeal, în funcţie de apărare 
a unității naţionale şi a sa proprie. Ea n-a făcut şi nu face al- 
tceva decât să opună rezistenţă încercărilor din afară de di- 
slocare a neamului şi să-şi apere patrimoniul moştenit. Pe 
când uniatismul este un ic, introdus tot mai adânc în comu- 
nitatea națională de cei care au avut şi au interesul să ne slă- 
bească şi răpună prin dezmembrare. Este o săgeată lansată 
din arcul duşmanilor noştri milenari, un microb produs în 
cultura microbiană a Vaticanului şi dat nemților şi ungurilor 
să ni-l inoculeze ca mijloc sigur de descompunere. Splen- 
dida unitate şi solidaritate a acestui neam de până la 1700, 
care l-a păstrat întreg în pofida tuturor încercărilor de asi- 
milare, a fost atunci sfâşiată, şi sfâşierea pătrunde pe fiecare 
zi tot mai adânc în conştiinţe. Microbul alimentat cu o ne- 
înțeleasă râvnă chiar de o parte a fiilor acestui neam îşi con- 
tinuă acțiunea funestă. 

Iar Biserica Ortodoxă n-a făcut altceva decât s-a apărat, 
angajată prin atacurile venite de la străini, în această luptă 
de apărare. Pentru orice minte limpede aceasta este situația! 

Biserica noastră Ortodoxă n-a sărit pe forturile străine, 
n-a trimis gloanţe şi n-a lansat proiectile şi miasme ucigă- 
toare în cetățile străine, dar a vrut şi vrea să rămână dârz pe 
pozițiile proprii, asaltate şi lovite pe căile cele mai nesincere 
şi mai inumane. 

Şi atunci, cine produce vrajba: cel care se apără fiind 
continuu atacat? Numai un aparat mintal grav afectat poate 
spune aceasta. E un adevăr clar ca lumina soarelui, ce nu 
poate fi mistificat de nicio minte nepervertită, un adevăr 
care trebuie să stea sus, în văzul tuturor, că nu Biserica Or- 
todoxă, care a fost şi este în continuă poziţie de apărare, este 
cauza vrajbei crescânde între fiii neamului, ci uniatismul, 
care n-a crescut din solul naţional, care nu e de origine au- 
tohtonă, ci a fost introdus şi e susținut în mijlocul neamului 
românesc de puteri exterioare. Ă 

Cine a produs tulburările profunde în poporul româ- 
nesc din Ardeal în veacul al XVIII-lea? Nu uniatismul impus 
cu forța de împăratul Leopold, de Kolonits, Baranyi, Pataky, 
Maria Tereza, Bukow şi ceilalți apostoli ai greco-catolicis- 
mului? Ce-au făcut românii ortodocşi, preoți şi țărani? Au 
putrezit în temnițe, au fost bătuţi cu biciul, au fost ucişi în 
toate chipurile, şi-au apărat credinţa, ei, cu mâinile goale, 
putând doar să moară, iar misionarii uniatismului, cu toată 
puterea lumească şi cu toate armele în mâna lor. A pornit 
vrajba de la aceşti oameni, care n-au deranjat pe nimeni în 
credinţele lui, ci şi-au apărat credința lor pe singura cale po- 
sibilă: murind şi suferind chinuri? | 

Cine produce vrajba în zilele noastre? Biserica Orto- 
doxă, care se apără împotriva avalanşei catolice, servită de 
uniatism? Căci e un adevăr nu numai logic, ci dovedit şi cu 
faptele şi intenţiile mărturisite de uniați şi de catolici, că uni- 
atismul românesc, în proporţia în care se află azi, nu e decât 
o redută pentru lupta de continuare a catolicizării în sens 
extensiv şi calitativ. El nu e un punct final, o poziție care să 
aibă o valoare pentru sine în catolicism. Uniatismul este 
arcul încordat al catolicismului agresiv, un punct care tre- 

buie împins continuu mai departe în inima neamului nos- 
tru. Uniatismul este prin definiție catolicismul în marş de 
expansiune, de revărsare peste popoarele ortodoxe. Enci- 
clici papale des repetate pentru „convertirea” ortodocşilor, 
jurământul prin care episcopii supuşi stăpânirii papale se 
obligă să persecute pe „schismatici”, nunţii „apostolici”, şi 
emisari trimişi printre noi, călugări şi misionari crescuţi în 
institutul de propaganda fide şi în alte pepiniere ale aceluiaşi 
spirit agresiv, asalturile date pentru a câştiga poziţii impor- 
tante în stat, cu acelaşi scop de subminare a noastră, intrigi 
țesute cu rafinament, batjocuri şi calomnii aruncate fără 
scrupul împotriva Bisericii noastre şi a instituţiilor ei, îm- 
potriva ierarhilor şi a preoților ei, acestea şi altele asemenea 
sunt armele de care se serveşte cu o nemaipomenită îndrăz- 
neală propaganda papistă printre noi, ortodocşii. 

Tendinţa prozelitistă e mărturisită în tot momentul. Să 
pomenim întâi pe faimosul „Păr. |. Georgescu” (aşa se is- 
căleşte), dat afară de la secretariatul Astrei, din care-şi fă- 
cuse platformă de propagandă catolică. În Unirea din 29 
sept. c. [1934], într-un articol paralel cu altul, în care Orto- 
doxia e acuzată că produce vrajbă între români, scrie: 
„Bunii creştini din Orient nu trebuie să uite că Ierusalimul 
ceresc de pe pământ e Roma”. Iar în continuare scrie: „Să-şi 
dea seama, mai ales la noi, unde unii habotnici vor să ză- 
dărnicească nobila inițiativă a părintelui protoiereu de la 
Chişinăul Basarabiei pentru unirea bisericilor” etc. E clar: 
ortodocşii când îşi apără credinţa sunt habotnici (şi semă- 
nători de vrajbă), iar cine îndeamnă la unirea cu Roma e 
nobil. Care ar fi epitetul pentru un ortodox când ar în- 
demna pe catolici să revină la credința adevărată? Greu 
s-ar găsi unul atât de drastic, ca să poată satisface pe argaţii 

papei. Fanatismul violent al „Părintelui loan Georgescu” 
merge până acolo, încât chiar şi atunci când comentează 
apariţia unei ediții a Orologhionului, fruct al maicii Biserici 
Ortodoxe răsăritene, din care se nutresc aceşti fii renegați 
ai ei (căci papismul lăudat nu le poate da o hrană potrivită 
necesităților lor sufleteşti), nu se poate înfrâna să nu în- 
demne pe români la unirea cu Roma (Unirea din 15 sept. c. 
[1934]). Să îndemni la unirea cu Roma, cu Orologhionul 
Bisericii Ortodoxe în mână! lată o necuviință, o inconsis- 
tenţă de suflet, care nu poate fi explicată decât făcând apel 
la luminile psihopatologiei. 

În direcţia catolicizării depline a greco-catolicilor şi a 
atragerii ortodocşilor la catolicism lucrează pe faţă francis- 
canii români, specie cultivată cu dragoste de episcopul Frențiu 
al Oradei, hotărât, precum se pare, să înlocuiască cu încetul 
tot cultul ortodox cu cel catolic, pentru a ridica un perete 
net despărțitor între credincioşii săi şi ceilalți români. Fran- 
ciscanii de-acolo au întemeiat pentru mirenii uniați o Asociaţie 
a Terţiarilor franciscani pentru ritul greco-catolic român, căreia 
i s-a fixat ca scop principal propaganda catolicismului între 
românii ortodocşi. 


„Ordinul al III-lea franciscan, printre românii greco-ca- 
tolici, dorim să aibă un rol şi mai fericit, anume acela de- 
a apropia inimile şi sufletele tuturor românilor din 
întreaga ţară, strângându-i laolaltă prin aceeaşi credință 
strămoşească, care e credința Romei.”! 





1 „Introducere” în: Manualul Terţiarilor franciscani pentru ritul greco- 
catolic român, Ed. Colegiului Serafic Român Unit, Oradea, 1934. 

Cum să lucreze terțiarii pentru câştigarea ortodocşilor? 
lată ce spune Manualul puţin mai departe, desigur eufemis- 
tic, cum se cuvine, într-o carte pe care o pot citi şi alții: 


„Când li se va da prilejul, să întrebuinţeze toată râvna, 
condusă de prudenţa creştinească, ca să câştige vreun su- 
flet pentru un ideal atât de sublim, şi cerut cu atâta ur- 
genţă de interesele noastre vremelnice şi veşnice”. 


Am subliniat cuvintele: „interesele noastre vremel- 
nice”. Oricât de mult s-ar reţine omul să nu fixeze în scris 
lucruri care se pot comunica numai verbal, când e stăpânit 
prea mult de-un gând, el îi joacă festă şi-i scapă neobservat. 

În Manualul acesta, întocmit de directorul terțiarilor 
uniați, franciscanul P. dr. Dominic Neculaeş, autorul ames- 
tecă, pentru uzul terţiarilor, într-un mod penibil, cultul or- 
todox cu cel catolic, mai bine zis reduce rolul şi extensiunea 
cultului ortodox până aproape la zero, înlocuindu-l cu cel 
catolic. De fapt, el nici nu-i mai zice „ritul grec” sau „răsă- 
ritean”, ci „oriental catolic”. Adică un mixtum compositum, 
o creație hibridă, întrebuințată numai ca un stadiu mai 
avansat de trecere totală la ritul latin. În şi printre ecteniile 
ortodoxe se intercalează pomenirea unor sfinţi exotici pen- 
tru noi, ca: Francisc, Ludovic, Marii Papi locţiitorii lui Dum- 
nezeu, ectenii lungi, invocări, către inima lui lisus, rozaritul 
franciscan, rugăciuni de-ale Sf. Bernard, rugăciuni către 
Anton de Padova, pomenirea deasă a imaculatei concepții 
a Fecioarei Maria; se introduc o serie de sărbători noi, cato- 
lice, şi se omit multe ortodoxe (se introduce sărbătoarea 
„Neprihănitei Zămisliri a Sfintei Fecioare”, a „Patriarhului 
Sfântul Francisc”, amândouă cu ajunuri în care se va posti), 

şi toată făptuirea terțiarilor e stimulată cu făgăduinţa indul- 
genţelor, cărora li se dedică un întreg tratat scolastic de în- 
curcate definiții, împărțiri, distincţii şi reguli pentru 
obținerea lor. Bizareriile acestui Manual ar merita, pentru 
distracţia cititorilor, să fie prezentate şi analizate într-un ar- 
ticol special. Mai amintim din el numai paragraful cu con- 
diţiile de primire în ordinul terțiarilor, între care se cuprinde 
şi „ascultarea de Biserica Romană şi de Scaunul Apostolic”, 
interpretată astfel: 


„ascultători, adică supuşi şi respectuoşi faţă de Preas- 
fântul Părinte Papa, faţă de episcopul propriu şi faţă de 
ceilalți preoţi, chiar în cele ce nu sunt numai decât de credință 
şi poruncite”. 


Aşadar, şi în chestiunile politice, naționale ş.a.m.d. E 
de prisos să mai întrebăm: Oare ce trebuinţă o fi având papa 
şi de ascultarea în alte chestiuni decât cele religioase? 

Dar scopurile prozelitiste şi de dezbinare religioasă sunt 
urmărite şi de cele mai înalte foruri ale Bisericii Uniate. Agrul 
uniat este Acţiunea catolică internațională, care s-a întins până 
în România. A mărturisit-o însuşi preşedintele lui, dl Valer 
Pop, în congresul recent de la Lugoj. Prin el fruntaşii mireni 
uniaţi s-au înglobat într-o asociație internațională, ce stă di- 
rect sub ordinele papei, cu alte cuvinte s-au dezbătut de so- 
lidaritatea cu intelectualii, ceilalți români făcându-se 
instrumente la noi ale unei forțe străine. S-au dezbinat de co- 
munitatea românească. Acţiunea lor publică între români e 
dirijată de afară. Ei nu se mai sprijină pe forţe interne şi mo- 
tivele şi scopurile acțiunii nu şi le mai iau dinăuntrul ţării. 
Să ne gândim, în această legătură, la miraculoasa ascensiune 

a preşedintelui Agrului, dl Valer Pop. Cum se face că un om 
care a trecut prin toate partidele, trădându-le pe toate, şi care 
nu ştim să se fi remarcat prin vreo operă sau acțiune mare, 
care să nu se rezeme de vreo forță electorală, a devenit atât 
de indispensabil oricărei guvernări de când e preşedinte al 
Agrului? Şi ar mai trebui să amintim şi aceea că în statele cu 
guverne puternice, deşi în întregime catolice, papa a fost silit 
să fixeze ca principiu că toţi conducătorii Acţiunii catolice, 
fiind fatal unilaterali în judecata lor, nu pot avea roluri de 
conducere în stat. Aşa e cazul în Italia, de pildă. 

Ascuţişul antiortodox al Agrului s-a manifestat şi la 
Lugoj cu suficientă violență. O mare parte din dezideratele 
formulate acolo sunt îndreptate împotriva Bisericii Orto- 
doxe. Agrul naţional se simte jignit că oficialităţile statului 
participă la serviciul ortodox în sărbătorile naţionale şi cere 
ca ele să participe la serviciul uniat, unde clericul uniat e 
mai mare în rang ca cel ortodox. Pretenţia aceasta e primul 
atac dintr-un plan întreg de luptă pentru coborârea Bisericii 
Ortodoxe din drepturile de întâietate în Stat, ca Biserică a 
marii majorități a poporului românesc, ca Biserica neamului 
prin excelență. Biserica națională are dreptul la această 
onoare, în întregime, drept recunoştinţă a statului pentru 
instituția aceasta sfântă, care a pregătit poporul român pen- 
tru unitatea națională într-un singur stat şi care se identifică 
şi astăzi pe deplin cu aspirațiile poporului şi statului român, 
nemanifestându-se în ea niciun element centrifugal, nicio 
autoritate exterioară hotarelor țării. Indiferent că într-un 
oraş sunt ortodocşi mai puţini, sau un cleric ortodox mai 
mic în grad, cinstea se aduce şi acolo Bisericii Ortodoxe, ca 
noţiune totală, ca putere susținătoare a neamului, şi nu po- 
pulaţiei ortodoxe din acel oraş. Dacă ar fi să se aplice 

consecvent principiul ascuns în cererea Agrului, ar trebui ca 
unde sunt romano-catolici sau reformați mai mulți, autori- 
tăţile statului să participe la slujba religioasă a lor. În afară 
de asta, oficialii unui stat în majoritate ortodox vor fi şi ei, 
în mod fatal, în majoritate ortodocşi. Şi-atunci, cum vin uni- 
aţii să pretindă autorităţilor ortodoxe ale unui stat ortodox 
să meargă la sărbătorile naţionale la serviciul divin uniat? 

Numai din invidie față de Biserica Ortodoxă a izvorât 
şi plângerea Agrului că în armată sunt 14 confesori ortodocşi 
şi numai unul uniat. Nu aceasta este proporţia între poporul 
ortodox şi cel uniat? Dacă ar fi 2 confesori uniaţi pe lângă 
14 ortodocşi, proporţia ar fi nesocotită. 

În mod foarte violent a ridicat pretenţia ca oficialitățile 
statului să participe la serviciul divin uniat, preşedintele 
Agrului din eparhia Clujului, dl prof. dr. Al. Borza. Domnia 
Sa se serveşte de argumentul că şi Biserica Uniată e naţio- 
nală, ba e „cea mai de preţ cetate a sufletului românesc”. E 
atât de românească, încât cei ce nu fac parte din ea nu sunt 
români (iată apărând ideea deosebirilor naționale), căci, 
continuă d! Borza: 


„ea stă aici în mijlocul atâtor noroade străine de Roma, 
care ne-a pus aici de strajă a limbii şi spiritului său” 
(Unirea, 29 sept. 1934). 


Noroadele acestea străine de Roma şi față de care se 
simt străini şi uniații, nu sunt ungurii, căci aceia sunt mare 
parte catolici. Aceste noroade suntem noi. 

Dar protestul împotriva afirmației că şi Biserica Uniată 
ar fi națională îl ridică chiar reprezentanţii ei. Ştim cu ce 
furie a respins acest atribut Preasfinția Sa Episcopul Al. Rusu 

de la Baia-Mare. „Părintele loan Georgescu” spune că Bise- 
rica Uniată ca tot catolicismul e „supranațională”, adică in- 
diferentă la realitatea naţională (Unirea, 15 sept. 1934), la fel 
fruntaşul mirean uniat Gavriil Todica (Linirea, 14 apr. 1934). 
Noi am analizat în această foaie, nu demult, şi mărturisiri 
catolice categorice, că într-adevăr catolicismul e antinațional 
şi luptă pentru contopirea naționalităților, lucru care se rea- 
lizează în practică prin înghiţirea națiunilor mici de către 
cele mari. Desigur, asemenea mărturisiri se fac mai puţine, 
din motive de prudenţă. Dar tendinţa antinaţională din 
Biserica Uniată se manifestă prin fapte. Cine nu ştie că toți 
preoții şi foarte mulți intelectuali uniați îşi îndeamnă copiii 
să meargă mai bine la Biserica Romano-Catolică decât la cea 
ortodoxă, acolo unde nu se află Biserică Uniată? Copiii sunt 
învățați că în Biserica Ortodoxă „se spurcă”. 

Apoi, au devenit foarte frecvente slujbele săvârşite în 
comun de preoții şi ierarhia uniată, cu preoții şi ierarhia ma- 
ghiară romano-catolică. La Lugoj au îndrăznit s-o facă aceasta 
chiar în fața Maiestăţii Sale Regelui. Fiedler, episcopul catolic 
al Oradei, cel care a dat concediu unui preot de-al său până 
la revenirea Ungariei pe teritoriul episcopiei Oradei, a fost 
văzut de regele țării în frățească comuniune cu episcopii uni- 
ați. Iar serviciul divin săvârşit acolo de ierarhia uniată şi cea 
maghiară n-a mai fost cel pur răsăritean, ci amestecat cu cel 
catolic. Căci acea procesiune cu Iisus Euharisticul, executată 
la Lugoj, e necunoscută în cultul răsăritean. 

Un vânt de nebunie bate în lagărul oficial al Uniaţiei. 
Cu o totală nepăsare față de gravele consecinţe ce nu vor în- 
târzia, ierarhia uniată a pornit să creeze şi vizibil tot mai 
mare deosebire între poporul uniat şi marea majoritate a 
neamului nostru. Ei sapă de zor la o prăpastie care va fi fatală. 

Deosebirile religioase, fiind deosebiri profunde de spirit, 
sfarmă unitatea națională. Până acum ele au fost ținute as- 
cunse de ochii poporului. Acum sunt etalate, se cere popo- 
rului să se închine altfel decât fraţii lor ortodocşi. Deosebirile 
de spirit, deosebirile de închinare lui Dumnezeu, se reper- 
cutează încet, în oarecare măsură şi asupra fiziologiei. Şi 
chiar dacă ar rămâne numai deosebiri de spirit, ele sunt su- 
ficiente ca membrii aceluiaşi popor să nu se mai simtă un 
neam unitar, să-şi facă loc conştiinţa că sunt o nuanţă, un 
popor deosebit. Exemplul croaților este edificator. Şi acolo, 
tot mâna funestă a catolicismului susținut de nemți şi unguri 
a lucrat. La noi încă nu s-a ajuns atât de departe, căci n-au 
trecut decât 200 de ani de la separație. Dar să ne gândim că 
ea ar data de la anul 1000. S-ar mai fi putut face unirea de la 
1918? Sau să ne gândim ce va fi peste câteva sute de ani, dacă 
procesul de înstrăinare, iniţiat de forurile uniate, va decurge 
în acelaşi ritm accelerat ca în zilele noastre. 

Maiestatea Sa Regele s-a văzut la Lugoj în fața unor ma- 
nifestaţii şi simptome care i-au dat de gândit. Îngrijorat de 
direcția acestei dezvoltări centrifugale a Bisericii Uniate, a 
rostit acel cuvânt, strigăt de alarmă, ca să trezească ierarhia 
uniată: nu uitaţi că în râvna voastră mai presus de toate tre- 
buie să fie sufletul unic al acestui neam, şi acest suflet trebuie 
să fie românesc. Faţă de spectacolul îngrijorător pe care-l 
oferă Biserica Uniată, care sacrifică unitatea şi caracterul na- 
ţional al sufletului acestui popor, regele s-a văzut silit să ac- 
centueze acest imperativ. E semnificativă insistența regelui 
asupra acestui gând. După introducere, în care afirmă mân- 
dru, pentru retezarea zvonurilor lansate din oficiile catolice 
că a devenit în timpul exilului catolic (Erdelyi Lapok din 26 
febr. 1932): „Eu sunt născut şi crescut ortodox”, în toată cu- 

vântarea sa regele revine continuu, obsedant, exclusiv, asu- 
pra acestei chemări la realitate. Deşi era oaspetele lor, regele 
se ridică peste cuvintele de politețe circumstanţială. Suve- 
ranul nu uită că este reprezentantul unui stat şi al unui 
popor ortodox, cu care se afirmă identificat, şi că se află în 
fața unor fragmente minoritare şi confesionale, care prea 
adesea uită de postulatele supreme ale statului nostru. 


„In această înălțătoare sărbătoare sufletească, permiteți- 
mi, pe deasupra credințelor, pe deasupra confesiunilor, să 
ridic paharul meu pentru sufletul unic al poporului 
român”. 


E leit motivul cuvântării regale, cu care şi încheie Ma- 
iestatea Sa. 


In această direcție se mişcă uniația română a zilelor 


noastre. Profund îngrijorată, Biserica Ortodoxă îşi ia măsu- 
rile de apărare. Ocrotitoare de la început a unităţii sufletului 
românesc, ea nu poate fugi de la această datorie nici azi. Fu- 
rioasă că-i împiedică acțiunea catastrofală pentru neamul 
nostru, Uniaţia şi-a însuşit metoda perfidă de-a o prezenta 
continuu ca pe autoarea vrajbei. În chipul acesta crede că 
poate înşela lumea şi poate abate privirile de la acţiunea ei 
profund primejdioasă. Dar nu va înşela pe nimeni. Dincolo 
de zarva plângăreaţă, se vede limpede drumul fatal pe care 
a apucat. Convinşi de ameninţarea tot mai mare ce-o pre- 
zintă Uniaţia pentru unitatea neamului şi a statului, atra- 
gem atenţia tuturor factorilor cu răspundere din această țară 
asupra necesității de a se lichida cea mai gravă primejdie ce 
se ridică înaintea existenței noastre ca neam şi stat: primejdia 
Uniaţiei. 
























































































































































Cum au decurs serbările" 


Metropola religioasă a Ardealului, Sibiul de veche glo- 
rie, care s-a înfiorat de multe ori de marile şi istoricele în- 
flăcărări ale neamului românesc de dincoace de munți, a 
adăugat la zilele sale de slavă încă două zile pline de-atâta 
vibraţie sufletească, de-atâta înălțime în aspirații, de-atâta 
sfânt entuziasm religios şi românesc, încât rar le-ai mai găsi 
pereche. Numai figurile de stil de cea mai mare forţă şi bo- 
găţie literară şi adjectivele hiperbolice, indicând infinitul, ar 
putea sugera, pentru cei ce n-au avut fericirea să fie pre- 
zenţi, ceva din valul de simțiri fierbinţi şi curate, care a uni- 
ficat sufletele tuturor, dându-le o singură direcţie, un singur 
obiectiv, o singură hotărâre. Cuvântul strâmt, definit, făcut 
mai mult pentru indicarea lucrurilor materiale, se zbate ne- 
putincios şi dezolat în faţa viziunilor şi trăirilor magnifice, 
care au copleşit sufletul în zilele de 28-29 oct. [1934]. 

Niciodată n-am simţit mai mult ca de astădată tre- 
buinţa să invoc la începutul unei descrieri, asemenea poeți- 
lor vechi, ajutorul dumnezeiesc ca să nu trădez cu 
desăvârşire măreţia zilelor pe care vreau să le înfățişez. 





* Telegraful Român, an LXXXII, nr. 46-47, 4 nov. 1934, pp. 2-6. Sem- 
nat: DS. 

Sosirea oaspeților 

Încă de vineri, 26 oct., au început să sosească partici- 
panţii la copiosul ospăț spiritual ce se anunţase. Sâmbătă 
toate trenurile aduc intelectuali şi popor, în haine de săr- 
bătoare, cu steaguri şi cântece. Cu trenul de 2 sosesc mem- 
brii consiliului general al FOR-ului, de la Cluj: domnii 
Sextil Puşcariu, Ioan Lupaş, Silviu Dragomir, Onisifor 
Ghibu, Victor Papilian, Gh. Stănescu. Deodată cu dânşii 
sosesc delegații Preasfinției Sale episcopului Nicolae al 
Clujului: Preacucerniciile Lor consilierii Stanca, Sava, 
Curea, prof. Muntean. În întâmpinarea tuturor au ieşit la 
gară Şcoala Normală de Băieți şi Fete, cu orchestra, profe- 
sorii şi studenţii Academiei Teologice. DI dr. Gh. Preda, în 
numele FOR-ului, secţia Sibiu, le spune cuvinte inimoase 
de bun sosit. 

Cu trenul de 5 sosesc Preasfinţiile Lor episcopii Grigorie 
al Aradului şi Vasile al Caransebeşului, cu consilierii Păcățianu, 
dr. Gh. Ciuhandu, dl dr. C. Corneanu etc. Sunt întâmpinați 
cu aceeaşi dragoste. 

Cu trenul de 6 soseşte Excelenţa Sa Principesa Alexan- 
drina Cantacuzino, preşedinta Societății ortodoxe naționale a 
femeilor române. 

Şi toate trenurile aduc de pretutindeni sute de intelec- 
tuali, preoți şi mii de săteni. 

La ora 6 se săvârşeşte în catedrala mitropolitană slujba 
Privegherii de către Preasfinţitul Arhiereu-vicar Vasile 
Stan, cu sobor de preoţi. La sfârşit membrii FOR-ului se 
mărturisesc. 



































































































































526 CULTURĂ ŞI DUHOVNICIE 


Sfânta Liturghie 

A doua zi, duminică 28 oct., catedrala mitropolitană se 
umple de dimineaţă de mulțimea ce freamătă ca la serbările 
epocale. Străzile împodobite cu steaguri naționale, cu co- 
voare şi flori, aduc mereu la porţile catedralei o lume româ- 
nească din toată țara. La ora 9 Înaltpreasfinția Sa Mitropolitul 
Nicolae, adus de la reşedinţă de soborul de ierarhi, preoți în 
odăjdii şi de corul studenților teologi, începe săvârşirea Sfintei 
Liturghii, înconjurat de Preasfinţiile Lor episcopii dr. Grigorie 
Comşa al Aradului, dr. Vasile Lăzărescu al Caransebeşului, dr. An- 
drei Mager Arhiereul-vicar al Oradei, dr. Vasile Stan Arhiereul- 
vicar al Sibiului, Preacuvioşia Sa Arhimandritul Policarp 
Moruşca şi mulți preoți şi patru diaconi. Catedrala e încăr- 
cată de lume ca un ciorchine rodnic. Sunt mii de credincioşi 
care umplu tot spațiul până la uşile altarului. Stau înghesuiți 
pe balustradele balcoanelor, se revarsă în curte pe toate uşile 
laterale şi la intrare, ca un stup în ajunul roirii. 

După intrarea cu sfintele daruri se săvârşeşte hirotonia 
întru prezbiter a Cuvioşiei Sale Părintelui rector al Acade- 
miei Teologice, Nicolae Colan. 

La sfârşitul Sfintei Liturghii, Înaltpreasfinţia Sa Mitro- 
politul Nicolae rosteşte o predică cu profund răsunet în ini- 
mile ascultătorilor despre înnoirea forțelor morale ale naţiunii. 
Este un dar al Înaltpreasfinţiei Sale, puţin comun, acela de-a 
înălța prin cuvântul său ce vine puternic, viu şi adevărat, 
din adâncimile unei convingeri ce covârşeşte pe toți, nivelul 
sufletesc al oricărei adunări la care participă, în sferele su- 
blime ale celei mai pure spiritualități. O întrunire care se în- 
vredniceşte de cuvântul Înaltpreasfinţiei Sale s-a salvat din 
monotonie, formalitate şi proză. Împletirile de cuvinte se 
rotunjesc maiestuos, în formulări definitive, energice, de 

adevăruri care nu mai pot fi contestate, care sunt tot atâtea 
izvoare de idei bogate şi dătătoare de viață de mare înălțime 
spirituală. Iată câteva din cuvintele Înaltpreasfinţiei Sale, 
care exprimă adevărata diagnoză şi terapeutică a crizei de 
care suferim: 


„Eu mă plec cu smerenie în fața minunilor prin care 
Domnul, cu puterea Sa divină, a deschis ochii orbilor şi 
urechile surzilor, a îndreptat picioarele paraliticilor şi a 
sculat din nou la viață oameni morţi, dar mă prostern cel 
puţin tot pe atât de mult în faţa minunii acestei renaşteri 
spirituale pe care a operat-o în împărăţia fără hotare a su- 
fletului omenesc. Hristos a creat adevăratul climat spiri- 
tual, oameni noi, şi evanghelia Lui, pretutindeni pe unde 
s-a răspândit în scurgerea veacurilor, a fost însoțită de 
această putere de sus, în stare să renască sufletele şi să în- 
noiască viaţa lor. 

De această putere de sus avem cea mai mare şi mai ur- 
gentă nevoie, noi şi întregul nostru popor, astăzi, în mijlo- 
cul frământărilor şi a crizelor de tot felul prin care trecem. 
Nu mă îndoiesc că bărbaţii cu răspundere în viaţa noastră 
publică pun toate silințele şi toată buna-credință a lor pen- 
tru îndreptarea lucrurilor. Se croiesc legi peste legi, se fac 
reforme dese în toate domeniile: în şcoală, în administra- 
ție, în justiţie, în finanţe, în agricultură, în comerț, se încu- 
rajează artele, ştiinţele, tehnica... Toate acestea sunt 
progrese necesare şi vrednice de aprecierea şi de respectul 
nostru. Mie mi se pare însă că toate acestea se petrec mai 
mult la suprafața vieţii, dar viaţa însăşi, în adâncimile ei 
sufleteşti, rămâne neschimbată. Nu-i destul să cureţi 
numai cele dinafară ale blidului şi paharului, după cum 
zice Sfânta Scriptură, ci trebuie să te îngrijeşti ca cele din- 
lăuntru ale lor să fie curate. Baza progresului real şi sta- 
tornic al unui popor, care nu atinge numai referințele 
externe ci pătrunde în resorturile interioare şi-n adâncurile 

vieţii, este puterea morală a sufletelor. Fără de aceasta, 
toate binefacerile civilizației şi toate darurile culturii 
atârnă în vânt. Puterea sufletească a fiilor unui neam este 
comoara lui cea mai scumpă, este adevăratul capital na- 
țional ce-l reprezintă în civilizația lumii. De aceea, singura 
ieşire posibilă din strâmtoarea crizelor epocii noastre, sin- 
gura garanţie neînşelătoare a viitorului nostru, singura 
problemă mare care se ridică deasupra tuturor celorlalte 
şi e vrednică să înlănțuiască toate silințele noastre astăzi, 
este: înnoirea forțelor morale ale naţiunii. Prin acestea, chiar 
şi atunci când ne-am afla în mijlocul oricăror înfrângeri 
momentane, vom merge totuşi cu siguranţă la biruință!” 


După predica Înaltpreasfinției Sale, o mulțime de inte- 
lectuali în frunte cu profesorii universitari din Cluj s-au îm- 
părtăşit, impresionând puternic pe toți credincioşii. 


Şedinţa de deschidere a congresului FOR-ului 

Mulțimea nenumărată a poporului a trecut apoi, la ora 
11, în sala Thalia care, oricât e de vastă, de această dată era 
neîncăpătoare. Multă lume a trebuit să rămână pe afară 
s-asculte cuvântările la naute parleur. S-au evaluat la vreo 
12 000 de persoane. Pe scenă iau loc Preasfinţiții Arhierei în 
frunte cu Înaltpreasfinția Sa Mitropolitul Nicolae, dl Sextil 
Puşcariu (preşedintele FOR-ului), dl ministru Al. Lapedatu, 
dl Octavian Goga, domnii I. Lupaş şi Silviu Dragomir, 
Onisifor Ghibu, Excelența Sa Alexandrina Cantacuzino, dl 
Popescu-Necşeşti, dl C. Corneanu, dl G. Lungulescu etc. 

Preşedintele, dl Sextil Puşcariu, deschide congresul 
printr-o cuvântare tot atât de memorabilă ca şi aceea de la 
constituirea secţiei Sibiu a FOR-ului. Distinsul savant lăr- 
geşte anumite adevăruri pe care le-a formulat atunci cu pri- 
vire la legătura strânsă dintre Ortodoxie şi cultura 

românească. O cultură adevărat românească nu e decât 
aceea care emană din adâncimile sufletului nostru îmbibat 
de la naşterea lui de Ortodoxie. 


„Cultura nu e o marfă de import şi ea nu poate deveni 
o forță creatoare decât atunci când se dezvoltă pe solul din 
care a răsărit.” „De acest lucru nu țin seama cei ce răspân- 
desc amăgitoarea parolă a strânselor legături culturale cu 
romanitatea apuseană, prin catolicism.” „Ceea ce ne tre- 
buie acum când întregul popor românesc a ajuns în sfârşit 
să se dezvolte în plină libertate, este mai degrabă o eman- 
cipare spirituală căreia prea mult timp i-a fost tributară 
gândirea noastră şi al cărei prestigiu exagerat ameninţă să 
ne înăbuşe originalitatea noastră.” „Numai grefată pe cul- 
tura care izvorăşte din structura etnică a unui popor, din 
concepțiile lui filosofice, dictate de religia în care se în- 
chină de două mii de ani, şi câştigate printr-o lungă expe- 
riență, cu ecouri din cele mai îndepărtate timpuri, 
civilizația (apuseană) poate fi o binefacere. Altminteri, ea 
distruge bunuri de cea mai mare valoare.” 


În sensul acestui adevăr, care a devenit astăzi celor mai 
mulți o evidență inevitabilă, dl Sextil Puşcariu cere ca toți 
fiii ei să ajute Bisericii Ortodoxe în acţiunea ei de legitimă 
apărare față de asalturile celor străini cu firea sau cu voia 
de aspirațiile neamului nostru: 


„Gândiri imperialiste sunt străine Ortodoxiei. Aceasta 
nu înseamnă însă că ea poate rămâne indiferentă față de 
tendințele tot mai accentuate ale eterodocşilor de-a face 
prozelitism şi de-a-şi întinde puterea pe socoteala noastră. 
Nu numai un drept indiscutabil de legitimă apărare ne si- 
leşte să stabilim aceste încercări, ci şi convingerea noastră 
nestrămutată că apărând Biserica noastră dreptmăritoare, 

apărăm însuşi statul român şi slujim ideea națională ce tre- 
buie să rămână cel mai puternic suport al lui. Naţională 
cu adevărat nu poate fi decât Biserica ce s-a născut deodată 
cu poporul nostru şi s-a identificat totdeauna cu aspiraţiile 
lui, care nu aşteaptă să-i vină cuvântul de ordine de din- 
colo de hotarele ţării.” 


Ce deosebit este limbajul preşedintelui FOR-ului de cel 
al preşedintelui Agrului. Acela făcea apologia organizației 
internaţionale a acţiunii catolice, şi se anunțau intenţiile de 
prozelitism în slujba catolicismului. De neamul românesc şi 
de cultura lui originală, nicio vorbă, nicio grijă. Preşedintele 
FOR-ului împleteşte în fiecare propoziţie grija de Ortodoxie 
cu grija de neam şi proclamă neimperialismul Ortodoxiei, 
care nu vrea decât să se apere şi să apere sufletul neamului 
împotriva atacurilor. Tot ce s-a spus la Sibiu, ca tot ce se 
spune de câte ori se vorbeşte de Ortodoxie, a fost în acelaşi 
timp mărturisirea religioasă şi națională. 

Terminându-şi cuvântarea, preşedintele a citit telegra- 
mele expediate Maiestăţii Sale Regelui, Preafericirii Sale 
Patriarhului Miron Cristea, dlui G. Tătărescu Prim-Ministru, 
dlui Stelian Popescu, preşedintele Ligii antirevizioniste. 

După Domnia Sa a luat cuvântul Înaltpreasfinția Sa Mi- 
tropolitul Nicolae al Ardealului exprimându-și bucuria că 
vede pe fruntaşii mireni ai Bisericii strângându-se în jurul 
Bisericii. 


„Frăția Ortodoxă Română este astăzi mai mult un organ 
prin care Biserica noastră îşi îndeplineşte divina ei misiune 
în viața neamului, iar în opinia publică reprezintă fără în- 
doială o conştiinţă de care trebuie să se țină neapărat 
seama.” 

Înaltpreasfinția Sa a terminat acordând binecuvântarea 
arhierească primului congres al FOR-ului. 

A vorbit apoi dl ministru al cultelor, Al. Lapedatu, măr- 
turisind hotărârea de-a face ca statul românesc să dea Bise- 
ricii sale naționale toată atenţia ce i se cuvine, 


„reparând nedreptăţile şi umilirile ce i s-au adus şi asi- 
gurându-i un regim de dreptate şi echitate potrivit legii 
sale organice, în raport cu numărul credincioşilor, cu si- 
tuația materială şi cu trebuinţele ei reale”; „căci soarta 
acestei Biserici, precum în trecut, aşa şi în viitor, este le- 
gată de aceea a statului şi a neamului, cu care s-a confun- 
dat în toate vremurile şi de care înțelege să nu se despartă 
niciodată”. 


Rând pe rând au salutat apoi Frăția Ortodoxă Română: 
Preasfinția Sa Episcopul Grigorie al Aradului, postulând ne- 
cesitatea de-a lupta omenirea de aici înainte pentru dreptu- 
rile lui Dumnezeu, căci pentru ale omului a luptat destul, 
spre nefericirea ei, de la Revoluţia Franceză încoace; 
Preasfinţia Sa episcopul Vasile al Caransebeşului cerând mi- 
renilor noştri intelectuali să-şi dea o doctrină socială şi po- 
litică, inspirată din principiile ortodoxe; pr. prof. Mihail 
Bulacu aducând salutul Preafericirii Sale Patriarhului Miron 
Cristea şi exprimându-şi dorinţa ca FOR-ul să se întindă 
peste toată țara; Excelenţa Sa Alexandrina Cantacuzino în nu- 
mele Societății ortodoxe naționale a femeilor române, care luptă 
de 25 de ani pentru aceleaşi idealuri; domnii dr. G. Preda în 
numele Astrei, părintele dr. G. Ciuhandu în numele Asociaţiei 
clerului „A. Şaguna”, părintele Partenie în numele Asociaţiei 
generale a clerului, prof. I. Popa în numele corpului didactic, 
prefectul N. Regman în numele județului Sibiu, studentul 
















































































532 CULTURĂ ŞI DUHOVNICIE 


1. Faur în numele studenţimii şi G. Lungulescu în numele dlui 
Stelian Popescu, preşedintele Ligii antirevizioniste. 

Emoţionant vorbeşte la sfârşit dl prof. Ioan Lupaş, fă- 
când propunerea ca FOR-ul, împreună cu Societatea orto- 
doxă națională a femeilor române să se îngrijească pentru ca 
până peste doi ani, când se împlinesc 100 de ani de la 
moartea Anastasiei Şaguna, moaştele ei sfinte să fie aduse 
din Budapesta şi aşezate la Răşinari, lângă cele ale sfântu- 
lui ei fiu, Andrei. Propunerea e primită cu mare entuziasm 
şi şedinţa se închide. După aceea a avut loc o masă comună 
la restaurantul „Bulevard”, participând câteva sute de 
membri. 


Concertul de la ora 5 după amiază şi conferința dlui 

Octavian Goga 

Aceeaşi mulţime a ticsit încă de pe la ora 4 marea sală 
Thalia, dornic să asculte pe finul intelectual şi vajnicul stegar 
al naţionalismului în vremurile trecute şi actuale, pe dl 
Octavian Goga. 

Flăcăii şi fetele din corurile Societatea „Sf. Gheorghe” 
din Răşinari, Sadu, Turnişor au aliniat pe scenă, în fața pu- 
blicului, culorile clare, tinere şi atât de distinse ale portului 
românesc din ţinutul Sibiului. Un tablou viu, cu mult alb 
străbătut de râuri negre, de-o splendoare unică, desfată 
privirea asistenţilor: neamul românesc în tinerețea, puri- 
tatea şi gustul lui artistic, format din limpezimi şi sinceri- 
tăţi, acelaşi întotdeauna, freamătă în faţa privitorilor, 
animând nădejdile lor de bine, mândria lor românească. 
La un colţ al scenei s-a pitit, modest, corul dulcilor melodii 
religios-populare, al pr. prof. Sterie Stinghe din Braşov, 
Mângâierea. 

Programul l-a început corul tineretului răşinărean, cu 
o cântare religioasă şi cu doina: „Codrule ce te mândreşti”. 
Freamătul melancolic de codru, şopotul de izvoare, chiotul 
prelungit în soare se amestecau şi se alternau, răzbind prin- 
tre ele duios glasul unei tinere fete soliste, care părea că reîn- 
vie glasul mamelor noastre în câmp sau în livadă. 

Feţele tuturor străluceau de încântare. O vrajă se aşter- 
nea magic peste toți. Nu mai eram în sala Thalia. Eram pe 
dealurile însorite şi în văile umbroase ale țării noastre 
scumpe, legănaţi de simfonia naturii şi a versului de ro- 
mâncă tânără. 

Cu aceeaşi perfecțiune a executat corul Mângâierea psal- 
mul 85. 

A urmat apoi conferința: Reînvierea națională a României, 
a dlui Octavian Goga. Cu puterea-i poetică de evocare şi de 
plasticizare, cântărețul specificului nostru naţional a zugră- 
vit acest specific ca pe ceva din care nu se poate separa con- 
cepția de viaţă şi felul de manifestare cotidiană şi artistică 
al Ortodoxiei. Ortodoxia este substanţial convertită în fire 
românească. Fondul nostru etnic e un aluat în care s-au fră- 
mântat indisolubil însuşiri şi conţinuturi antice cu elemen- 
tele culturii bizantine ortodoxe. A zice Ortodoxie, înseamnă 
a zice românism, şi viceversa. 


„Liparul milenar al sufletului românesc s-a fixat în cur- 
sul vremii alături de Ortodoxie. Aşa de mult s-a îmbibat 
sufletul nostru de creştinismul primit prin prisma Orto- 
doxiei, încât nu se mai poate despărți unul de altul.” „În- 
treaga amploare, întreaga adâncime şi, cum se spune 
întreaga spiritualitate a poporului nostru românesc este 
legată de civilizația pe care ne-a dat-o Ortodoxia.” 

Unul care militează în favorul neamului trebuie să mi- 
liteze ipso-facto în favorul Ortodoxiei: 


„Cineva care luptă pentru ideea naţională şi pentru con- 
solidarea în sens național al acestui stat trebuie să fie de 
față la orice afirmare ortodoxă, fiindcă ea este piatra de te- 
melie a consolidării noastre”. 


O politică naţională nu poate fi decât o politică orto- 
doxă. Ortodoxia trebuie să fie rezervorul de inspiraţie al 
omului politic. Cântărețul pătimirii noastre trecute a arătat 
apoi că acea pătimire n-a trecut cu totul; ea se prelungeşte 
până azi. Suntem dominați şi exploataţi şi azi, de aceiaşi 
străini ca şi ieri. Ba într-o măsură oarecare situația s-a agra- 
vat, căci demagogia atentează continuu la sufletul neamului 
stricându-l. Domnia Sa încheie cu un tablou descris de un 
scriitor ungur: soldaţii români când au intrat în Budapesta 
duceau în mijlocul lor, într-o căruţă cu coviltir, un preot 
român în odăjdii, care-i binecuvânta. Oamenii politici ro- 
mâni trebuie să fie conducătorii destoinici ai căruţei statului 
român, în care să aşeze Ortodoxia; singura care poate aduce 
țării binecuvântare. 

Corurile din Sadu şi Turnişor au încheiat programul cu 
alte cântări religioase şi naționale, uimitor de bine executate. 


Concertul religios şi conferința Înaltpreasfinţiei Sale 
Mitropolitului Nicolae de la ora 9 

La ora 7 s-a terminat programul din sala Thalia. De-abia 
au avut oamenii vreme să mănânce ceva, şi-au trebuit să se 
grăbească la catedrală, unde la ora 8 şi jumătate nu mai în- 
căpea nimeni. 

Corul catedralei condus de păr. profesor Timotei Popo- 
vici a executat magistral o serie de cântări religioase. S-a re- 
marcat basul profund şi melodios al solistului Gherman. 

Între cântări Înaltpreasfinția Sa Mitropolitul Nicolae a 
rostit conferința despre Autonomia Bisericii. Am mai spus şi 
repetăm, căci este o realitate: Înaltpreasfinţia Sa este teolo- 
gul problemelor Ardealului, atât a acelora de totdeauna, 
cât şi a celor actuale. Nevoile trecutului şi instinctul de apă- 
rare al strămoşilor au adaptat într-un fel corespunzător lo- 
cului şi împrejurărilor, tezaurul religios al creştinismului, 
într-un fel care astăzi, minune, apare ca cel mai corespun- 
zător creştinismului în întregime. Aici s-au afirmat şi s-au 
aplicat totdeauna principiile atât de potrivite cu spiritul 
creştinismului: al autonomiei Bisericii, al colaborării strânse 
între toți fiii Bisericii, clerici şi mireni, al strânselor legături, 
fără a-i nesocoti legile fireşti. Şi aceste principii au fost apli- 
cate atât de just, fără cădere în extreme, încât nu e de mirare 
că azi modalitatea ardeleană a raporturilor dintre Biserică 
şi stat, Biserică şi viață apare ca ideală şi în toate țările se 
tinde a o realiza. 

Dar formele acestea de viață, pe care strămoşii noştri 
le-au realizat prin instinct se susțineau până acum fără ar- 
gumente puternice scoase din spiritul creştinismului, fără 
a fi aprofundate în sensul lor intim. Înaltpreasfinţia Sa le 
luminează cu o cugetare într-adevăr teologică. Noţiunea 
colaborării clericilor cu mirenii şi aceea a raportului Bise- 
ricii cu viața noastră românească a fost amplu dezvoltată, 
lărgită, clarificată la adunarea de constituire a FOR-ului 
la Cluj. Noţiunea autonomiei, care pentru noi era o no- 
țiune strâmt juridică, a devenit graţie scrutărilor 
Înaltpreasfinţiei Sale o noţiune amplă, adâncă şi evidentă 

pentru orice creştin adevărat. În toamna trecută, la con- 
gresul național-bisericesc, Inaltpreasfinţia Sa a lărgit no- 
țiunea autonomiei cu ideea răspunderii. Numai o Biserică 
autonomă poate lucra pe răspunderea ei morală şi se 
simte în tot momentul responsabilă de tot ce se face şi nu 
se face în ea. O Biserică robită statului aşteaptă orice ini- 
țiativă şi lucrare de la Guvern şi aruncă răspunderea pen- 
tru orice chestiune de natură misionară, duhovnicească, 
asupra Guvernului, ceea ce e o absurditate. În conferința 
aceasta, Înaltpreasfinția Sa lărgeşte noțiunea autonomiei 
din latura adâncimii ei religioase, cu: ideea autonomiei cre- 
dinţei şi a lui Dumnezeu. Biserica e autonomă, ca instituție, 
pentru că sufletul e autonom în adâncimile sale religioase. 
Cu suprafaţa lui, cu trupul, omul e supus statului, care 
însă nu dispune de mijloace de-a pătrunde mai adânc în 
suflet, de a-l supune şi ferici. Aici pătrunde şi fericeşte 
numai Dumnezeu prin Biserica Sa. Omul, în adâncurile 
sale, se supune numai lui Dumnezeu, în Biserică. Biserica 
este trupul mistic al lui Hristos, Eul ei este Hristos. Făcând 
parte din Biserică, facem parte din Hristos. Cum se va lăsa 
trupul lui Hristos să fie condus de altcineva decât de 
capul ei, care este Hristos? 

Dar autonomia nu înseamnă separație. Lucrând în stat 
şi asupra aceloraşi subiecte ca şi statul, e firesc ca Biserica şi 
statul să se întâlnească în tot momentul. Biserica străbate 
statul ca sufletul trupul. 

Paralel cu ființa Bisericii, cu natura credinţei, 
Înaltpreasfinţia Sa cercetează şi fiinţa statului, idealurile lui, 
pentru a putea arăta că Biserica nu poate fi socotită numai 
un mădular al lui. 

Şedinţa de luni înainte de amiază 

Luni la ora 8 dimineaţa începe Sfânta Liturghie, săvâr- 
şită de Preasfinţia Sa Episcopul Grigorie cu Preasfinţiile Lor 
Arhiereii-vicari Andrei şi Vasile. E hirotonit în timpul ei întru 
prezbiter diaconul prof. Octavian Dragoş. La sfârşitul Sfin- 
tei Liturghii, Preasfinția Sa Episcopul Grigorie rosteşte o 
predică impresionantă. După un Te Deum pentru sănătatea 
Maiestăţii Sale Reginei Maria, a cărei zi de naştere este, are 
loc în aula Academiei Teologice „Andreiene” a doua şedinţă 
a FOR-ului, la care participă aceiaşi membrii fruntaşi ca şi 
în prima zi şi câteva sute de intelectuali şi preoți. 

După citirea de către secretarul dl profesor G. Stănescu 
a raportului general al activității din cursul anului trecut, 
preşedintele dă cuvântul dlui Cornel Corneanu, preşedintele 
comisiei de propuneri. Domnia Sa propune să se între- 
prindă o acţiune şi mai energică pentru recuperarea Funda- 
Hei Gojdu de la unguri pe seama tineretului studios ortodox. 
Propune să se blameze cu toată energia provocările şi sfi- 
dările Agrului din congresul de la Lugoj, provocări aruncate 
Ortodoxiei sub preşedinţia unui ministru activ. Biserica Or- 
todoxă nu se va lăsa niciodată scoasă din situaţia de domi- 
nantă în statul român. Pretenţia Agrului, ca Fondus regius al 
fostului stat unguresc să fie predat în întregime uniaţilor, e 
o îndrăzneală care trebuie respinsă de la început. Cere ca să 
se blameze şi intenţiile de prozelitism proclamate de epis- 
copul Nicolescu în cuvântarea ţinută cu ocazia sfințirii pic- 
turii bisericii din Lugoj. 

DI profesor Victor Papilian vorbeşte în chestiunea con- 
cordatului cu Vaticanul şi al acordului încheiat de dl Valer 
Pop, prin care statul român este văduvit în favorul catoli- 
cismului maghiar revizionist de bunuri de miliarde. 

Concordatul este împotriva aspirațiilor şi idealurilor sta- 
tului român şi umilitor pentru noi. În statul ungar, unde 
catolicii erau în număr atât de mare, Biserica Catolică nu 
era scoasă de sub autoritatea statului şi pusă sub o auto- 
ritate din afară. Regele era patronul ei şi al bunurilor ei. 
Azi Vaticanul e stăpânul unor imense bunuri din statul 
românesc. O putere străină e stăpână în statul nostru. Prin 
concordat e lezată demnitatea noastră de ortodocşi, căci 
Biserica noastră e socotită, față de religia „apostolică” in- 
ternațională a catolicismului, ca o Biserică de mână a 
doua. „Această situaţie noi n-o putem primi”, declară di 
V. Papilian. Domnia Sa formulează necesitatea absolută 
ca să se reunească bisericile româneşti. Să formăm un sin- 
gur trup, un singur suflet. 

Răspicat, cu autoritate de principesă, vorbeşte în che- 
stiunea concordatului Excelenţa Sa Alexandrina Cantacuzino. 
Frământări şi primejdii mari se arată la orizont. Niciodată 
nu s-a impus mai mult, în toată lumea, necesitatea unirii na- 
ționale. Ideea aceasta domneşte în Germania, în Italia. Uni- 
aţii trebuie să lepede jugul unei autorităţi externe şi să se 
încorporeze în trupul şi sufletul unic al neamului. Căci țara 
nu se poate apăra numai cu tunul. Mai presus de toate se 
cere un suflet unic şi independent. Societatea ortodoxă națio- 
nală a femeilor române se pune cu totul în slujba acestui ideal. 

În acelaşi sens vorbeşte părintele Partenie, aducând 
adeziunea preoțimii din ţara mamă în lupta pentru elibera- 
rea statului de dominaţia străină a Vaticanului. 

Este invitat apoi să vorbească dl Onisifor Ghibu. Printr-o 
serie de documente Domnia Sa vorbeşte despre catolicism, 
că este pus în slujba revizionismului unguresc. Concordatul 
ţării noastre cu Vaticanul e cel mai umilitor dintre toate 

concordatele, e o unealtă a acestui revizionism. Actul origi- 
nal al concordatului a cuprins la urmă o declaraţie scrisă cu 
mâna proprie de secretarul de stat al Vaticanului, în care se 
admitea că numai prin legi, nu prin acorduri între Guvern 
şi Vatican, se pot soluţiona eventuale noi chestiuni ce se 
ivesc între cele două părți. Acest act original a fost furat de 
la Ministerul de Externe. Desigur că nu autoritățile statului 
nostru au avut interesul ca el să dispară. În baza acestei de- 
claraţii, acordul cu Vaticanul în chestiunea statusului catolic 
nu s-ar fi putut încheia. 

Lipsind actul original al concordatului, Curtea de Ca- 
sație şi Consiliul Legislativ, sesizate, au dat de doi ani un 
aviz că poate fi denunţat concordatul. Avizul acesta stă de 
doi ani la Ministerul de Justiţie, fără a i se da curs. Acordul 
încheiat pe o temelie ilegală, încă e de drept neavenit. 

DI Ghibu citează apoi dintr-un articol al dlui Gyarfas, 
senator maghiar şi credincios catolic, în care scria, la pleca- 
rea nunţiului Dolci, că a fost pentru maghiari „un stâlp pu- 
ternic” şi i-a ajutat enorm să dobândească statusul catolic. 

În arhivele a două mânăstiri catolice, în care n-a putut 
intra decât cu autorizația Ministerului Instrucțiunii Publice, 
a găsit lucruri grave pentru existenţa statului nostru: ordine 
de la Budapesta şi Roma să reziste şi să lupte contra statului 
român, contra „hidrei”, căci în curând va fi răpusă. Aceste 
documente le va publica într-o carte cât de curând. 

Ordinele Piariştilor şi al Minoriţilor sunt conduse în în- 
tregime de unguri, care au impus acestor ordine mondiale 
politica revizionismului. Cărticica privind statutele Ordinu- 
lui Piariştilor din Ardeal, tipărită în 1932, are pe coperta căr- 
ţii ca emblemă coroana Ungariei. Această cărticică a oferit-o 
Ministerului Român de Justiţie când a cerut aprobarea înfi- 

ințării lui în România. Respingându-se broşura cu această 
emblemă, au prezentat statutele în altă broşură care, în locul 
emblemei, are simplu crucea Sfântului Ştefan şi inițialele 
M.A. (Magyar Alam). Dintr-un şematism mondial al ordi- 
nului (apărut la Roma în 1931) dl Onisifor Ghibu a constatat 
că şeful ordinului, la Roma este un ungur. În el se spune că 
părțile din provincia ungară a ordinului „smulse“ Ungariei 
prin tratatul de la Trianon, au format o provincie romană. 
Numirile localităţilor din Ardeal, deşi broşura e tipărită în 
latineşte, sunt date în ungureşte. 

Suntem guvernaţi de la Roma, de unguri. Acordul în 
chestiunea statusului catolic nu favorizează pe uniați deloc, 
ci numai pe unguri. Prin el „se perpetuă Ungaria în grani- 
țele României”. Dl profesor Onisifor Ghibu spune că a acu- 
zat pe autorul acordului, dl Valer Pop, că e vândut 
ungurilor, la ceea ce dl Valer Pop n-a avut curajul să răs- 
pundă prin sesizarea justiţiei. DI O. Ghibu mai citează titlul 
unei cereri făcute către minister de preotul catolic renegat 
I. Badia în numele Institutului de orfani regesc ungar „There- 
zianum , din Sibiu, ca şi când am fi în Ungaria. 

Toată asistenţa îşi manifestă viu dorinţa să mai asculte 
gravele dezvăluiri ale dlui Onisifor Ghibu. Dar timpul fiind 
înaintat, Domnia Sa promite că va ţine seara în „aula Aca- 
demiei” o conferinţă despre aceste lucruri. 

Într-o atmosferă încărcată de indignare împotriva 
manoperelor catolicismului pus în slujbă ungurească, ia 
cuvântul Înaltpreasfinția Sa Nicolae, Mitropolitul Ardea- 
lului. Cuvintele păstorului Bisericii naţionale din Ardeal 
au o maiestuoasă rezonanţă istorică. Înaltpreasfinția Sa 
afirma următoarele: 

„Dumnezeu ne-a ajutat să răzbim printre atâtea greutăți 
şi lovituri, dintre care cea mai puternică a fost aceea de la 
1700. Azi este cu dreptate să se pună problema reparaţii- 
lor. Eu sunt urmaşul vechilor ierarhi români de la Alba- 
Iulia şi sunt în drept să cer reparațiile loviturilor primite. 
Măcar azi să vedem greşelile ce s-au făcut de la 1918 şi 
până acum. Când a fost să se ratifice concordatul cu Vati- 
canul, eu am spus că statul şi neamul românesc nu au ne- 
voie de concordat. Dacă state cu un procent cu mult mai 
mare de populaţie catolică au refuzat să încheie concor- 
date cu Vaticanul, de ce l-am încheia noi? Acest concordat 
nu conţine decât concesii pe seama străinilor. Sub masca 
aspirațiilor bisericeşti se protejează aspiraţiile duşmanilor 
statului şi neamului nostru. Am protestat în Parlament 
spunând că aspiraţiile unui popor sunt mai tari ca legile 
nedrepte cu acel popor, şi noi, păstorii lui, vom lupta ca 
acest concordat să fie denunţat. Ce s-a întâmplat după 
aceea ne-a dat dreptate. Protejaţi de concordat, duşmanii 
neamului nostru dau asalturi autorității şi solidității sta- 
tului. Azi cerem în numele intereselor statului român să 
fie denunțat concordatul. 

Părintele Partenie m-a întrebat: în ce situație se află epis- 
copatul uniat care e supus prin concordat Vaticanului? Eu 
întreb: în ce situaţie se află întreaga Biserică Uniată? Mă 
refer la două legi: la constituţie şi la concordat. Când s-a 
votat constituţia, era cu faţa spre țară şi a primit să fie na- 
țională, iar când s-a votat concordatul, ca să capete ceva şi 
de la Vatican, a primit cu aceeaşi bucurie să nu fie națio- 
nală, să se înglobeze în catolicism, care nu admite (Sylla- 
bus) să aibă caracterul naţional pentru vreo parte din 
Biserica sa. Comportarea şi situația ei îmi aduc aminte de-o 
povestire a dlui Octavian Goga despre un şvab din munții 
Apuseni în timpul revoluţiei lui Avram Iancu. Şvabul şi-a 
suit nevasta pe acoperişul casei. Când îi spunea soția că 
românii sunt mai tari, şvabul îmbrăca ițari, când îi spunea 
că ungurii sunt mai tari, el îmbrăca nădragi. Aşa şi Biserica 

Uniată: la constituţie îmbracă ițari, iar la concordat nă- 
dragi. Între astfel de împrejurări eu nu ştiu care e situația 
episcopilor uniaţi. 

Episcopul uniat de la Lugoj a spus: « Noi suntem avan- 
postul Romei eterne pentru a-i câştiga credincioşi ». De 
unde? întreb eu. Noi nu suntem o colonie africană, teren 
de misiune pentru orice întâi venit. Noi avem Ortodoxia 
drept credinţă a sufletului nostru. Biserica românească e 
Biserica lui Hristos, coborâtă cu toate darurile sale în mij- 
locul poporului nostru. Noi suntem vatra veche a poporu- 
lui român. Noi avem dreptul să reclamăm acasă pe fiii 
rătăciţi ai neamului. Unitatea credinţei şi a sufletelor nu 
poate rămâne pentru totdeauna ruptă. Cum ne-a ajutat 
Dumnezeu să se facă unirea naţională, ne va ajuta şi la uni- 
rea sufletelor în credinţă. Viaţa unui neam e lungă. Să avem 
răbdare. Mai curând sau mai târziu vom lichida şi acest ne- 
plăcut incident trecător din viața neamului nostru. 

Cât despre acordul în chestiunea Statusului catolic, noi 
spunem că s-a făcut o greşeală că s-a încheiat. Şi el trebuie 
să se desfacă. Guvernul țării trebuie să aibă acest curaj.” 


Cuvintele înaltului ierarh au fost des întrerupte de 
aplauze puternice. 

Primul congres al FOR-ului a luat cu acestea sfârşit într-un 
entuziasm tot atât de mare ca şi la începutul şedinţelor, cu 
cântarea religioasă „Cu noi este Dumnezeu”. Preasfinţia Sa 
Episcopul Grigorie al Aradului a invitat FOR-ul să-şi ţină 
congresul din anul viitor la Arad. Ceea ce se şi primeşte. La 
ora 3 după amiază membrii FOR-ului, împreună cu înalții 
ierarhi s-au dus la Răşinari, unde s-a slujit un parastas pen- 
tru pomenirea Mitropolitului Andrei Şaguna. 


* 

MOȚIUNE 
votată la primul Congres al FOR-ului, 
ținut la Sibiu în zilele de 27-29 oct. 1934 


FOR-ul, convins de necesitatea tot mai mare ca în viața 
religioasă şi morală să fie intensificată conştiinţa că Biserica 
Ortodoxă este şi rămâne temelia statului român şi cea mai 
puternică garanţie a consolidării lui, cere: 


1. ca solidaritatea ortodoxă să fie susținută printr-o or- 
ganizare din ce în ce mai stăruitoare; 

2. ca învăţământului religios în şcoli să i se dea atenţie mai 
mare şi ca el să fie încredințat unor cateheţi, care dispun de tot 
timpul necesar spre a face un apostolat din catedrele lor; 

3. ca cel puţin la una din academiile teologice din mi- 
tropolia noastră să se poată da examen de licenţă, drept re- 
cunoscut celei din Blaj; 

4. să fie cât mai curând reînființată vechea episcopie a 
Maramureşului, leagănul istoric al descălecătorilor orto- 
docşi din Moldova, şi înființarea deocamdată a Episcopiei 
Timişoarei, satisfăcându-se astfel o veche hotărâre a Con- 
gresului Naţional Bisericesc şi o necesitate religios-morală 
a bănăţenilor; 

5. ca atât conducătorii Bisericii, cât şi Guvernul țării să 
aibă toată solicitudinea, aducând şi jertfele materiale nece- 
sare, pentru ca în secuime să fie readuşi la matca Bisericii 
Ortodoxe şi recâştigați națiunii românii secuizaţi sub stăpâ- 
nirea trecută; 

6. hotărăşte ca fiecare secție eparhială a FOR-ului să 
verse jumătate din veniturile anului viitor, 1935, sfintei pa- 
triarhii, pentru ridicarea catedralei ortodoxe din capitala țării; 

7. mulţumeşte conducerii FOR-ului pentru străduinţele 
depuse întru recuperarea Fundaţiei „Emanoil Gojdu” şi o 
roagă să persevereze în această acţiune, pentru ca soluţia 
definitivă să fie dată cât mai urgent; 

8. constată cu îngrijorare că în România catolicismul de 
ambele rituri, cum îi place să se numească, devine din ce în 
ce mai agresiv; FOR-ul respinge cu indignare atacurile sis- 
tematice împotriva Ortodoxiei, atacuri care nu cruţă nici 
prestigiul arhiereilor. Acestei acțiuni a catolicismului, pe 
care o considerăm primejdioasă nu numai Ortodoxiei, ci şi 
însuşi statului român, FOR-ul îi opune hotărârea sa nestră- 
mutată de a păstra neatinse drepturile Bisericii dominante. 

9. în special ne umple de revoltă românească faptul că 
la ultimul congres ținut la Lugoj, sub preşedinţia unui minis- 
tru activ, s-au putut aduce hotărâri care sunt în flagrantă con- 
tradicţie cu Constituţia şi cu dispoziţiile pozitive din legile 
țării. Astfel, respingem tentativa de a reduce rolul şi însem- 
nătatea Bisericii noastre dominante cu prilejul manifestărilor 
cu caracter național şi al festivităților oficiale şi încercarea de 
a acapara pe seama catolicismului românesc şi unguresc de- 
opotrivă fonduri aparținătoare în mod legal exclusiv statului 
român, ca succesor de drept al fostului stat ungar; 

10. cerem ca aşa-zisul acord încheiat la Roma în 30 mai 
1932 cu Vaticanul, acord prin care s-a încercat în mod sub- 
versiv să se legifereze o instituție maghiară anticanonică, 
ilegală şi primejdioasă statului român, să fie declarat nul şi 
neavenit, fie printr-un act de guvernământ, fie prin votul 
Parlamentului, fie prin justiţie, pentru ca astfel statul român 
şi universitatea din Cluj să intre în posesia averilor deținute 
în mod ilegal de statusul romano-catolic ardelean, averi în 
mare parte de origine ortodoxă; 

11. comitetul de direcție al FOR-ului va lua toate mă- 
surile pentru ca această hotărâre să fie adusă la îndeplinire 
cu toate mijloacele, în timpul cel mai scurt; 

12. congresul aduce omagii de devotament către Rege 
şi Dinastia ortodoxă şi mărturiseşte deplină solidaritate a 
mirenilor cu acțiunea Preasfinţiilor Lor ierarhi şi cu clerul 
întregii noastre Biserici Ortodoxe. 


* 


Congresul Asociaţiei clerului „A. Şaguna” 

Luni la ora 4 după amiază, după încheierea congresului 
FOR-ului, s-a deschis congresul Asociaţiei clerului „Andrei 
Şaguna”, fiind prezenţi înalții ierarhi, dna Alexandrina Can- 
tacuzino cu doamnele din comitetul sibian al Societății orto- 
doxe naţionale a femeilor române, dl Onisifor Ghibu, preot 
Partenie, prot. Marin Preoţescu de la Piteşti, prot. Oprişeanu 
din Gorj, dr. G. Preda şi câteva sute de preoți. 

Preşedintele, prot. G. Ciuhandu, a deschis şedinţa în cu- 
vinte frumoase, semnalând simbioza fericită ce s-a format 
între FOR şi Asociaţia clerului. Din colaborarea cu mirenii se 
pot nădăjdui cele mai bune rezultate. 

Ia apoi cuvântul Înaltpreasfinţia Sa, spunând cam ur- 
mătoarele: 


„lubită preoțime, 

Ieri şi azi am fost martorii unor frumoase serbări reli- 
gioase. Am văzut de ce entuziasm cald sunt străbătuți mi- 
renii pentru Sfânta noastră Biserică. Aceasta ne obligă pe 
toți preoții şi mai mult. S-a fixat şi un larg program de in- 
troducere a spiritualităţii creştine în păturile poporului. 

Iată de ce congresul de azi al preoțimii vine să încheie 
atât de potrivit festivitățile FOR-ului. Cea mai potrivită în- 

cheiere este să se oblige fiecare preot să ducă la îndeplinire 
aspiraţiile Bisericii vii. 

Trăim vremuri grele. Azi credinţa trebuie să fie steaua 
luminoasă pentru suflete. Numai cu ea înainte poate să în- 
vingă poporul greutățile de tot felul. De aceea, trebuie să 
ne perfecționăm metodele de lucru, să ne încălzim iubirea 
pentru poporul nostru. Noi avem încredere în Acela care 
ne protejează, ne încălzeşte şi povățuieşte în tot momentul. 
Noi ştim cui slujim. Aceasta trebuie să ne dea curajul de-a 
porni cu toată energia la luptă misionară. Un popor spri- 
jinit pe piatra credinţei nu poate fi învins de greutăți. 

Rog pe Bunul Dumnezeu să coboare harul Său asupra 
lucrărilor congresului, iar eu îi împărtăşesc arhiereştile 
mele binecuvântări.” 


Excelenţa Sa Alexandrina Cantacuzino, aducând salutul 
Societăţii ortodoxe naţionale a femeilor române, ţine o foarte sub- 
stanţială cuvântare. Cine a avut ocazia să o asculte pe această 
admirabilă reprezentantă a aristocrației de spirit nu se poate 
să nu fi rămas cucerit de energia verbului ei sacadat şi lu- 
minos şi de soliditatea cugetării ei, de serioasa ei cultură re- 
ligioasă, care se ridică până la înălțimea unui profund 
cugetător religios. Temeinicia cu care a vorbit despre edu- 
caţia religioasă a fetelor, despre realizările Domniei Sale în 
această direcţie, nu sunt simple exerciții de retorică festivă, 
linie pe care principesa Cantacuzino o depăşeşte infinit. 
Domnia Sa a adus la cunoştinţa congresului că a introdus 
încă de anul trecut, printr-un acord cu Ministerul Instruc- 
ţiunii Publice, în toate şcolile secundare de fete ale societății 
femeilor ortodoxe o oră zilnică de reculegere religioasă, pe 
lângă orele obişnuite de religie. În acestă oră copila e obiş- 
nuită să cugete la datoriile sale. Căci omul nu are numai 
drepturi, cum l-a obişnuit mentalitatea mai nouă, ci mai ales 

mari datorii. În virtuțile Ortodoxiei trebuie să găsim posi- 
bilităţile de-a ne birui pe noi înşine şi de-a birui pe alţii. 

In clasa I, în această oră, se dezvoltă sentimentele inte- 
rioare şi se clarifică prin antitezele: adevăr - minciună, drep- 
tate — injustiție, recunoştinţă — ingratitudine, iubire de alții 
- egoism, toate prin povestiri, exemple apropiate, potrivite 
vârstei. Ora decurge în convorbiri, în comunicări de la suflet 
la suflet, între duhovnic şi eleve. 

În clasa a II-a se cultivă sentimentele de milă pentru 
toate vietățile. 

In clasa a III-a se explică şi se trezeşte iubirea pentru 
toate manifestările credinţei în cultul Bisericii noastre. 

In clasa a IV-a se cultivă dragostea pentru faptele mari 
şi pentru eroii de tot felul din trecutul creştinismului. 

În clasa a V-a se contemplă, contra scepticismului, vieți 
eroice, de savanţi, de scriitori, de oamenii politici, care au 
fost în acelaşi timp buni creştini. 

In clasa a VI-a se scrutează cauzele care împiedică dez- 
voltarea conştiinţei morale. 

Roadele acestor ore de reculegere sunt foarte bune. A 
fost introdus şi sfatul părinţilor, care se adună tot la 15 zile, 
pentru a discuta şi a face propuneri referitor la educaţia 
creştină a copiilor. 

Părintele Partenie aduce salutul Asociaţiei generale a cle- 
rului din Vechiul Regat, mulţumeşte pentru clipele de înăl- 
țare ce i s-au prilejuit la Sibiu şi îşi exprimă speranţa că 
preoțimea se va uni într-o singură mare asociaţie. 

După dr. G. Preda, care aduce salutul Astrei, vorbeşte în- 
sufleţit şi cu frățească dragoste Prot. Marin Preoţescu în nu- 
mele Societăţii preoțeşti „Frăţia” din Eparhia Argeşului. Sfinția 
Sa, cunoscut pentru atitudinea favorabilă legii de organizare 

bisericească, pe care a şi susținut-o în congresul de acum doi 
ani al clerului din Vechiul Regat, foloseşte acest prilej pentru 
a spune că reprezintă, în chestiunea unirii forțelor preoțeşti 
într-un mănunchi, ideea federalizării, susținută şi de preoți- 
mea ardeleană. Căci numai prin federalizarea diferitelor so- 
cietăți preoțeşti regionale sau eparhiale se respectă şi 
diferitele tradiţii şi se ţine legătura strânsă cu ierarhii care 
nu sunt în afară de preoțime, ci conducătorii ei fireşti. 

Părintele Oprişteanu aduce un salut bărbătesc de la 
Preasfinția Sa Episcopul Vartolomeu şi de la energica preo- 
țime olteană, organizată în Societatea preoțească „Renaşterea“, 
care susține şi ea ideea federalizării. 

Citeşte apoi părintele IÎ. Felea frumosul referat despre: 
„Cum activează în parohia mea: Oastea Domnului”, Socie- 
tatea „Sf. Gheorghe” şi „Reuniunea de femei”, atrăgându-şi din 
partea Înaltpreasfinţiei Sale Mitropolitul Nicolae alese apre- 
cieri. 

La discuţia referatului, un membru al adunării expri- 
mându-şi oarecare nedumeriri cu privire la Oastea Domnului, 
iau cuvântul Preacucerniciile Lor părinţii protopopi: dr. 
Iosif Blaga, Em. Stoica şi dr. V. Oana, arătând roadele minu- 
nate ale acestei mişcări. În această privință, părintele Gh. 
Secaş vorbeşte transfigurat despre necesitatea renaşterii preoțeşti. 

La urmă ia cuvântul Înaltpreasfinţia Sa Mitropolitul 
Nicolae, rostind o cuvântare inspirată în favorul Oştii Domnului. 

Este un lucru pe care l-am remarcat demult, dar cred 
că numai acum mi s-a limpezit într-o explicare suficientă: 
captivanta frumuseţe a cuvântărilor libere ale Înaltprea- 
sfinției Sale, care cuceresc şi înalță dintr-odată atmosfera 
pe culmile gândurilor pure şi a pornirilor la jertfă. Cred că 
ea se explică prin aceea că în aceste momente vorbeşte în 

mod direct simţirea intensă a Înaltpreasfinţiei Sale. Sunt 
puțini oamenii aceia, nu numai într-o tagmă cum e cea 
preoțească, ci chiar într-o ţară, la care să vorbească, în ace- 
laşi timp, ca la Înaltpreasfinţia Sa, în mod direct simţirea, 
dar cu luminozităţile şi cu clarităţile proprii intelectului. 
Enorma majoritate suntem robii idolului de intelect. Nu 
lăsăm simțirea să vorbească de-a dreptul, ci îi trecem inspi- 
rațiile prin critica orânduitoare, distilatoare a intelectului, 
chiar dacă nu suntem raționalişti. Prin aceasta omorâm sim- 
țirea în momentul când cugetăm la ea şi vrem să o expri- 
măm. Vorbirea noastră apare rece, fără viață. Sau, dacă 
vrem să lăsăm simţirea să vorbească direct, ne trezim în ne- 
bulozități, contradicții, părăsiţi de măsură în tonul şi gestu- 
rile noastre. De aceea trebuie să servim mai mult intelectul, 
deşi duşmănim teroarea lui. E aici, pentru cei conştienţi, o 
dramă, o criză, pe care nu o pot lichida decât puțini. 
Înaltpreasfinția Sa are acest excepțional dar: în cuvân- 
tările Sale libere nu e nicio disjuncţie între intelect şi simţire; 
intelectul e în mijlocul simțirii fără să fie deraiat de simțire. 
Cei mai mulți pot exprima fie viaţa din ei, o viață confuză, 
fie adevărul, un adevăr rece. În cuvântul Înaltpreasfinţiei 
Sale pulsează adevărul şi viaţa, viaţa plină, dar clară. Şi mi 
se pare că acesta este idealul în artă, în vorbire şi în toate. 
La Înaltpreasfinția Sa adevărul e viaţă, şi viaţa e adevăr. 
Cine ar putea să redea cele spuse de Înaltpreasfinţia Sa 
în legătură cu renaşterea preoțească, fără de care „Biserica 
e ca o holdă de grâu cu spice goale”, cu necesitatea ca tot 
cuvântul dumnezeiesc să circule în lumea credincioşilor „ca 
seva în organismul viu”, cu metodele de câştigare a sufle- 
telor. Sufletul scriitorului acestor lucruri a fost învăluit, co- 
pleşit, la un loc cu ale tuturor celorlalți preoți, încât nu i-a 

mai fost posibil să fixeze pe hârtie nici măcar momente din 
torentul de lavă duhovnicească ce se revărsa peste ei. La 
sfârşitul cuvântării preoţii au rămas multă vreme cufundați 
în contemplarea viziunilor mărețe, de peste care cuvântul 
Înaltpreasfinţiei Sale a dat la o parte cortina grea, cotidiană. 

Ce-a mai urmat, citirea raportului de activitate din cur- 
sul anului trecut, cuvintele de mulțumire ale preşedintelui, 
au trecut topite în această vrajă. Congresul s-a încheiat în 
acordurile cântării de laudă a lui Dumnezeu „Bine eşti cu- 
vântat, Doamne...”. 


* 


Şi aşa trecut-au cele două zile mari, cu vântul lor răs- 
colitor, peste sufletele noastre. 








7 


Uniaţia „naţională 


Unirea, foaia mitropoliei blăjene, dedică nr. 44 aproape 
în întregime Ortodoxiei. Un articol se ocupă cu FOR-ul într-un 
limbaj care nu iese deloc din spiritul titularilor: „Ura do- 
minantă. Autorii războiului confesional. Un congres de as- 
muțare bizantină. Negativismul Ortodoxiei ardelene.” 
Aflăm din el că acest congres al FOR-ului a decurs într-o „lo- 
gică de balamuc”, „pe o linie intelectuală dureros de scă- 
zută”, a proclamat „idioții pătimaşe”, inspirat de „ura 
ancestrală bizantină”; că Ortodoxia lucrează cu mijloace şi 
metode „infame”, că acuzăm Uniaţia din motive „şuchiate”, 
că a vorbi ceva rău de Uniaţie e o „nerozie prețioasă”. În 
afară de vorbăria aceasta iritată, în care se succed toate înju- 
răturile pe care o minte incendiată de patimă le poate in- 
venta, nu găsim nimic, absolut nimic din răspunsul la 
gravele dezvăluiri care s-au făcut într-o şedinţă a FOR-ului 
cu privire la activitatea funestă a catolicismului din România. 
Ba da — să nu nedreptățim pe nimeni —, se sesizează de o pre- 
tinsă afirmaţie a dlui prof. O. Ghibu, care nu ştim cum s-a 
strecurat în presă în forma aceasta eronată, că dl Valer Pop a 





* Telegraful Român, an LXXXII, nr. 48-49, 18 nov. 1934, pp. 2-3. Ne- 
semnat. 

prezentat Parlamentului spre ratificare un text incomplet al 
concordatului. În realitate dl O. Ghibu a spus, la impersonal, 
că a fost prezentat Parlamentului un text al concordatului 
fără clauza de mare importanţă scrisă şi subscrisă de cardi- 
nalul Pietro Gaspari, prin care se afirmă că pe viitor statul 
român va soluţiona orice alte chestiuni ale catolicismului din 
România numai prin Parlament, nu prin acorduri cu scaunul 
papal. A fost vorba de dl Valer Pop, dar în legătură cu alte 
acte de trădare a intereselor statului român. 

Reţinem deci înainte de-a trece mai departe faptul sem- 
nificativ că Unirea n-a răspuns la nimic din ce s-a spus la 
congresul FOR-ului, oprindu-se doar la o eroare a ziarelor. 
Aceasta-i dovada că ar fi vrut să răspundă la toate, dar n-a 
putut, şi că toată argumentaţia uniată contra ortodocşilor 
nu se alimentează decât din răstălmăciri şi neadevăruri de- 
bitate pe seama acestora. 

Şi mai găsim în articolul acesta încă o minciună pa- 
tentă. Se afirmă în el că „episcopului Nicolaescu i s-au atri- 
buit (la congresul FOR-ului) lucruri pe care niciodată nu le-a 
spus”. Ce i s-a atribuit la congresul FOR-ului? S-au citat din 
discursul pe care l-a rostit la congresul Agrului din Lugoj, 
cuvintele: 


„noi suntem un avanpost al Romei eterne. Azi ne-am 
măsurat puterile dând dovadă de multă disciplină. 
Aceasta este calea noastră de propagandă şi de a cuceri 
credincioşi”. (Vestitorul, nr. 20 din 15 oct. 1934) 


În Telegraful Român, cuvintele s-au redat puţin compri- 
mate, după cum s-au putut nota: „Noi suntem avanpostul 
Romei eterne pentru a-i cuceri credincioşi”. În Curentul, cu- 
vintele s-au redat cu alte prescurtări, dar se observă că ele 

constituie un fragment din citatul amintit: „Roma, aceasta 
este calea noastră de propagandă şi de cucerire a credincio- 
şilor” (nr. din 1 nov. 1934). 

Minciuna Unirii e evidentă. Ea e relevantă pentru tot 
felul de-a scrie al Unirii şi de-a acţiona al uniaţilor. Spun şi 
fac lucruri pe care apoi le neagă fără să roşească. Aşa au 
făcut mai anii trecuţi, cu ocazia vizitei nunțiului Marmagi 
la Blaj. 

În ceea ce ne priveşte, accentuăm încă o dată fanatismul 
prozelitist al episcopului Nicolaescu. Ca de atâtea ori, şi de 
această dată, orice manifestare a Uniaţiei el o interpretează 
numaidecât ca o întărire mai mult pentru lupta prozelitistă. 
Manifestarea Agrului la Lugoj şi disciplina ce a văzut-o în 
el cu această ocazie nu l-au bucurat ca fapte în sine sau fo- 
lositoare pentru mântuirea sufletelor uniate, ci ca instru- 
mente de propagandă a catolicismului. lată mărturisirea 
limpede, din partea unui episcop, care a întrebuințat topo- 
rul de care vorbeşte LInirea în nr. 45 şi care, cunoscând desigur 
ce este Agrul, mărturiseşte că această organizaţie n-are alt 
scop decât propaganda catolicismului. Disciplina şi puterile 
pe care le-a dovedit la Lugoj au rostul exclusiv al propagan- 
dei catolice. Şi atunci, ce mai rămâne din comunicatul dat 
de comitetul Agrului în zilele trecute, plin de afirmaţia că 
Agrul e o organizaţie de pace confesională? Şi atunci, cine a 
atacat: FOR-ul, care n-a ținut decât să blameze aceste pro- 
clamaţii de luptă contra Ortodoxiei, sau Agrul, care le-a 
făcut? Ce rost mai are deci toată răguşeala protestantă a 
Unirii contra congresului FOR-ului de la Sibiu? 

Autorul articolului „Ura dominantă” găseşte prilejul să 
facă şi unele reproşuri FOR-ului şi Bisericii Ortodoxe, că nu 
se ocupă cu alte probleme religioase mai înalte, ci numai cu 

Uniaţia. Congresul FOR-ului „nu s-a desfăşurat în acord de 
rugă şi de senin evanghelic”; „Ortodoxia n-are nicio pro- 
blemă mai importantă şi mai ardentă decât concordatul cu 
Roma şi ruperea sigiliilor de la 1700”; „în loc de zidire creş- 
tinească, negarea stearpă”. 

Cine se trezeşte împătimit de probleme înalte, de acord 
de rugă, de zidire creştinească! Unul care e în stare să acu- 
muleze pe o jumătate de pagină de foiţă mică atâtea înjură- 
turi, încât cred că ar putea lua premiu în materie. Unul care 
etalează în telefonul fiecărui număr din Unirea o colecție de 
perle lingvistice şi „morale”, în care întâlneşti tot ce se re- 
fulează cu mare ruşine în convorbirea şi scrisul oamenilor 
care au ieşit din stadiul de nomazi. 

Ortodoxia are probleme şi le discută la un nivel de 
mare elevaţie spirituală. Să urmărească autorul prozei tele- 
foniste publicaţiile periodice şi cărţile ce ies la Sibiu, mişcă- 
rile de mare profunzime religioasă din sânul Bisericii 
Ortodoxe, problemele care se pun în diferite congrese ale 
organizațiilor noastre bisericeşti. Să citească toate dezbate- 
rile ce-au avut loc la Sibiu cu ocazia congresului FOR-ului. 
Dacă a trebuit să se sesizeze şi de problema Uhniaţiei, aceasta 
a fost o necesitate de apărare. 

Al doilea articol din acelaşi număr, semnat de lon Cepariu, 
vizează articolul „Semănătorii de vrajbă” dintr-un număr 
trecut al foii noastre. Ne-am fi aşteptat ca măcar în acesta să 
găsim oarecare răspunsuri mai temeinice la dovezile ce 
s-au adus în articolul nostru despre tot mai marea înstrăi- 
nare a Uniaţiei de comunitatea românească. În realitate, nu 
găsim în el decât puţină teoretizare de suprafață asupra ra- 
portului între catolicism şi românism, cu provocare la Iosif 
Frollo şi cardinalul Michael Faulhaber, naiva afirmaţie că 

Uniaţia a fost o mişcare religioasă determinată de converti- 
rea sufletească a maselor româneşti, mirarea că ne legăm de 
„Sărăcuţii Sf. Francisc de Assisi, aşezaţi la câtva timp în me- 
tropola Crişanei, la Oradea” care „au multe de spus şi mai 
ales de făcut” şi deci „să nu ne amestecăm în treaba lor”, şi 
aceeaşi mirare că ne silim să scrutăm cauzele misterioasei 
accederi a dlui Valer Pop, ministru pe viață al Țării Româneşti, 
când aceste cauze le cunoaşte toată lumea că sunt „Maiestatea 
Sa Regele şi corpul alegătorilor politici”. 

Pentru că Unirea încearcă să ocolească acuzele ce s-au 
adus Uniaţiei şi să înece totul într-o frazeologie fără conţi- 
nut, dar lungă şi injurioasă, pentru a face impresie, revenim 
asupra unora din învinuirile aduse, cu noi dovezi, doar- 
doar vom căpăta un răspuns ad-rem. 

Mai întâi ceva despre „Acordul Valer Pop”, de care 
Unirea nu aminteşte decât în treacăt, vrând să lase impresia 
că-l apără, dar neavând curajul s-o facă. Se va vedea că 
membrii congresului FOR-ului au avut motive serioase să 
fie indignaţi. De câteva zile a apărut o carte de peste 1000 
de pagini a dlui Onisifor Ghibu referitor la această chestiune 
şi altele înrudite, plină toată, afară de vreo 100 de pagini, de 
documente. E intitulată: Acțiunea catolicismului unguresc şi a 
Sfântului Scaun în România întregită. 

În această carte se dovedeşte, cu documentele de fun- 
daţie şi cu alte acte din trecutul averilor deținute de statul 
catolic, că aceste averi au fost ale statului ungar şi deci de 
drept sunt acum ale statului român. Statul catolic şi le-a în- 
suşit prin uzurpare. 

Între ele sunt cele 7 licee ungureşti din Ardeal şi o serie 
de bunuri care revin de drept Universităţii din Cluj, cum e 
Biserica Universalităţii, Convictul şi Seminarul Bathory, Biblioteca 

înființată de Maria Tereza, Fondul de burse, din care se înfruptă 
azi tineretul maghiar în spirit revizionist (pp. 718-829). 

Când chestiunea statului catolic era aproape de-a fi re- 
zolvată în interesul statului român, după ce Vaticanul îşi 
manifestase voința de-a nu se amesteca, iar conducătorul 
lui, dl E. Gyrfas, declarase în Parlament că va ceda toate 
acele bunuri statului român, numai să se asigure existența 
a două-trei licee ungureşti (pp. XXXII-XXXIII), s-a ivit dl V. 
Pop ca ministru de justiție (Deus ex machina?). În scurtă 
vreme, după tratative secrete cu reprezentanţii statului ca- 
tolic, Domnia Sa încheie cu ei un acord prin care le cedează 
tot: adică dă o formă legală statului catolic, aducându-l în 
legătură cu Dieceza maghiară de Alba-lulia, şi-i recunoaşte 
toate bunurile, pe care acela în era maghiară numai le ad- 
ministra în numele statului maghiar (XL-XLI). Aceasta s-a 
întâmplat în 7 mai 1932. Şi acordul a fost definitiv (XLIII). 
DI O. Ghibu îi pune câteva întrebări grave dlui Valer Pop în 
legătură cu încheierea acestui acord cu o organizație nele- 
gală şi frauduloasă, fără ştirea primului ministru (XLI-XLII). 

Ungurii voind să dea o bază şi mai trainică acestui 
acord au forţat lucrurile ca el să fie sancționat şi de Vatican, 
şi astfel dl V. Pop, împreună cu Mailath - Gyarfas — nunțiul 
Dolci, pleacă la Roma în 18 mai 1932. DI Valer Pop, într-o 
broşură a Domniei Sale de justificare, intitulată Acordul de 
la Roma, spune că plecând la Roma era de convingerea că 
Acordul încheiat cu ungurii nu e definitiv şi că va stoarce 
de la Vatican multe concesii, şi nunțiul Dolci pe drum îl în- 
curaja. Acelaşi nunțiu însă ducea în valiză o adresă a minis- 
trului de externe, prin care se declară acordul cu ungurii 
definitiv şi care nu i s-a comunicat Domniei Sale decât la 
Roma, spre cea mai mare stupefacție. 

Ce rezultă de aici? Dacă e sincer dl Valer Pop în ce 
spune, rezultă că Vaticanul a lucrat cu multă perfidie, numai 
şi numai ca să ajute pe unguri în paguba statului român. 
Sau, dacă Domnia Sa aştepta de la Roma mari concesii în 
chestiunea statului catolic, de ce şi-a tăiat craca de sub pi- 
cioare cedând ungurilor tot ce-au vrut, în ţară? N-ar fi fost 
mai rezonabil ca să preseze asupra ungurilor înainte de în- 
cheierea acordului de la Bucureşti cu ei? 

Cu dreptate explică dl O. Ghibu slabele încercări ale 
dlui Valer Pop de-a îndulci puţin, la Roma, condițiile aspre 
ale acordului admise la Bucureşti, prin dorința de-a simula 
oarecare grijă pentru interesele statului român în faţa româ- 
nilor de la ambasada de pe lângă Vatican. | 

Intâmplările petrecute la Vatican, cu acea ocazie, pro- 
fund umilitoare pentru statul român, le-a descris E. Gyarfas 
în raportul către Statul catolic. Acesta spune că silința trimi- 
şilor guvernului de-a obține ceva pentru statul român 


„a făcut cea mai rea impresie asupra cardinalului secre- 
tar de stat, care în cursul amiezii a anunţat pe delegații gu- 
vernului că nu doreşte a mai continua tratativele penibile, 
care îi răpesc timpul. Fie să se ţină strict de cele stabilite la 
7 mai, fie, dacă vor să modifice orice în aceste puncte, să 
trateze mai întâi cu noi, şi numai în acel caz să se mai pre- 
zinte la dânsul, dacă vor fi reuşit să cadă de acord cu noi 
asupra tuturor punctelor, pentru că Sfântul Scaun nu e dis- 
pus să facă nicio modificare Acordului din 7 mai fără în- 
voirea noastră”. 


Săracii de noi! Cum am ajuns să ne trateze Vaticanul 
delegaţii statului nostru! Abia a doua zi după începerea tra- 
tativelor, secretarul de stat îi concediază plictisit: să roage 
pe unguri dacă vor să obțină ceva. Şi în loc ca dl V. Pop să fi 

trântit uşa şi să fi venit în ţară, pentru că nu noi aveam de 
pierdut ceva în acest caz, se milogeşte la unguri zile întregi 
pentru a obține de la ei locuința paracliserului, compusă din 
2-3 camere, de pe lângă biserica din curtea Universităţii. Cu 
mari greutăți a mai obținut de la unguri să se facă în biserica 
Universităţii şi câte o liturghie şi câte o predică pentru stu- 
denții uniaţi, de un preot ce-l vor angaja ungurii. 


„Am fixat că suntem dispuşi a face să se ţină în fiecare 
duminică la orele 12 de către preoţii noştri câte o predică, 
în limba română, pentru tinerimea universitară. La această 
concesie ne-a determinat şi faptul că la 26 mai, până seara 
târziu, ne-a rugat ministrul Valer Pop să fim concesivi în 
această chestiune, declarând că altfel nu-i e cu putinţă să 
subscrie Acordul.” 


La 28 mai ministrul, bazându-se pe promisiunea 


„Că noi înşine, ca proprietarii bisericii, vrem să ne îngri- 
jim de necesităţile sufleteşti ale tinerimii catolice de limba 
română, ne-a făcut propunerea că, primind el punctul 
principal de drept, să facem concesia ca să permitem a se 
face nu numai o predică românească, ci şi o liturghie de 
rit grec, printr-un preot ce-l vom angaja noi”. În 29 mai 
„după consfătuiri îndelungate cu ministrul, ne-am înțeles 
cu privire la modalităţile ţinerii liturghiei greco-catolice pe 
baza dispoziţiilor ce le vom lua noi.” (pp. 409-413) 


lată unde am ajuns. Să facă educaţia tinerimii române 
uniate, statul catolic, prin preoți angajaţi de el. Aceasta în 
statul român. Pentru atâta lucru şi pentru o locuinţă de pa- 
racliser să se roage o săptămână întreagă de unguri? Ce-a 
făcut dl Valer Pop după aceea? A încercat să mistifice opinia 

publică, cum dovedeşte dl O. Ghibu. Prin acord universita- 
tea clujeană n-a obținut decât locuinţa paracliserului bise- 
ricii. Dar iată ce-a comunicat presei - Telegramă din Roma: 










„N. Pop a făcut presei declaraţii cu privire la acordul cu 
Vaticanul. Conform acestor declaraţii clădirile anexate 
Universităţii din Cluj trec fără nicio sarcină în proprietatea 
Universităţii”. 














Ziarul Curentul, comentând această telegramă, scrie: 


„Cu alte cuvinte asistăm la o românizare a bunurilor sta- 
tului catolic. Rămâne de văzut cât de efectivă şi de garan- 
tată va fi această românizare.” (2 iun. 1932) 











Şi într-adevăr, dl V. Pop a reuşit să mistifice lumea ne- 
ştiutoare. Toţi credeam până acum că tot s-au obținut lu- 
cruri importante prin acel acord. 

Ziarul Patria din Cluj a numit toată afacerea aceasta: 
„isprava unui farsor politic” (6 iunie), pe care dl O. Ghibu 
o dovedeşte, dimpreună cu alte calificative, ca aceea de 
„avocat al statului catolic”, „mai păcătos decât cel mai odios 
renegat” (LIII-LX). 

Specialitatea aceasta de mistificator, în care „bate recor- 
dul iezuitismului”, cum scrie dl O. Ghibu, a căutat s-o uti- 
lizeze şi în broşura Domniei Sale despre „Acordul de la 
Roma”. În ea spune că Acordul n-a stabilit ale cui sunt bu- 
nurile statului catolic, ci a hotărât numai în alb că ele vor fi 
ale acelora care vor dovedi cu acte că sunt posesorii lor: 






















„Acordul dă putinţa legală, consacrată de capul Bisericii 
Catolice, de-a examina din nou actele şi decretele [...], deci 

de-a face să beneficieze şi alții de aceste fonduri, decât Bi- 
serica Catolică de rit latin [...]. Nimic nu se mai împotri- 
veşte la afectarea fondurilor pentru [...] Universitate sau 
pentru alte instituţii şi trebuințe publice.” 


Cu drept cuvânt îl întreabă dl O. Ghibu: 


„Dar atunci, de ce-a mai fost de lipsă acordul de la 
Roma? Un act n-are putere doveditoare în sine, ci trebuie 
să i-o aprobe Vaticanul?” 


Afirmațiile acestea sunt respinse de reprezentantul sta- 
tului catolic, E. Gyarfas, care zice: 


„acordul a făcut cu putință nu numai să păstrăm ne- 
atins dreptul de proprietate al fondurilor şi fundațiilor 
noastre, pe care nimeni nu le mai poate ataca, dar ne-am asi- 
gurat şi administrarea şi susținerea acestora în mod cores- 
punzător cu autonomia noastră”. 


Sunt respinse cu totul şi de textul acordului. Art. II: 


„Toate drepturile patrimoniale ce se găseau până în pre- 
zent sub administraţia zisului: « Status rom. cath. Trans- 
ylvanensis » vor fi pe viitor administrate de Ordinul catolic 
de rit latin de Alba-lulia” (LXIX, LXXI, LXXII). 


În felul acesta s-a apărat dl V. Pop şi a doua zi, după 
congresul FOR-ului, prin ziarul Curentul. Adică la docu- 
mentele zdrobitoare ale dlui O. Ghibu a răspuns pur şi sim- 
plu că nu-i adevărat şi că a clarificat chestiunea prin 
broşura Acordul de la Roma. Nu aşa se apără un om asupra 
căruia planează atât de grave acuzaţii. Noi întrebăm: cum 

mai poate fi ministru în țara românească un om care a adus atât 
de grave prejudicii statului român şi asupra căruia apasă atât de 
grozave învinuiri? Să se noteze că o mulțime de instanţe ju- 
decătoreşti au blamat actul dlui Valer Pop, prin aceea că au 
continuat să cerceteze originile averilor statusului catolic 
şi să dea sentinţe de intabulare asupra statului român. L-a 
blamat Universitatea din Cluj, care continuă să ceară să fie 
pusă în posesia drepturilor sale uzurpate de statul catolic. 
L-a blamat studențimea din două congrese şi atâtea alte ca- 
tegorii sociale. 

Şi atunci, nu e drept să întrebăm: cine îl susține cu orice 
preţ în guvern? „Corpul alegătorilor?” Haida-de! Nu ştim 
ca alegătorii să-şi fi manifestat voinţa ca dl Valer Pop să fie 
numaidecât ministru. Maiestatea Sa Regele? Aceasta-i o ne- 
cuviinţă a dlui lon Cepariu. 

Dar din acordul acesta decurg şi alte concluzii. Ultimul 
proprietar al averilor pretinse ale statusului catolic a deve- 
nit prin acest acord Vaticanul. Căci în dosarul diecezei de 
Alba-lulia stă Vaticanul. Prin concordat Vaticanul a devenit 
proprietarul altor imense bogății din statul român: fostele 
bunuri patronale. lată deci un stat străin, căci Vaticanul se 
consideră că este şi stat mai ales de la acordul din Lateran, 
stăpânind averi considerabile din statul nostru, uzurpând 
suveranitatea acestuia. lar bunurile acestea le foloseşte, sau 
să zicem numai le garantează, după ce le-a răpit statului 
român, pentru scopuri străine şi chiar păgubitoare statului 
nostru, căci ştim la ce acţiune subversivă se dedă clerul ca- 
tolic în România. Iar pentru toate aceste umiliri şi păgubiri 
ale statului român, Vaticanul întrebuințează ca unealtă la- 
gărul oficial al Uniaţiei. Dacă n-ar da sprijinul lor conducă- 
torii Uniaţiei, dacă întreg poporul românesc ar fi ortodox, 

catolicismul unguresc ar fi circumscris şi neputincios. El nu 
ar avea arma puternică pe care le-o dă societatea, aprobarea 
şi ajutorul unei părţi a poporului român. 

Am vrea să mai facem şi puţină analiză teoretică a ra- 
porturilor dintre catolicism şi românism, singura chestiune 
mai însemnată pe care a ridicat-o superficial dl Ion Cepariu 
în articolul Domniei Sale. Dar preferăm să cruțăm o parte 
din spaţiul ziarului şi pentru alte chestiuni. li promitem 
însă acest lucru pentru primul număr în care vom avea spa- 
țiu disponibil. Deocamdată îl invităm să contemple practic, 
în lumina Acordului de la Roma, cel mai recent act „naţio- 
na!” uniat, natura acestor raporturi. Şi îl îndemnăm să ci- 
tească la o problemă cum e aceea despre religie şi 
românism nu numai pe Iosif Frollo şi cardinalul Faulhaber, 
care nu sunt nici români, nici mari filosofi sau scriitori. Să 
vadă ce spune şi un Nichifor Crainic (bunăoară în articolele 
din ultimele două numere din Gândirea), sau Nae lonescu, 
care nu ştim să fi fost învins în acea discuţie pe care a avut-o 
cu Iosif Frollo. 

Cât despre afirmaţia că unirea de la 1700 a fost o miş- 
care de conştiinţă a maselor, ea e bună de mostră la un 
muzeu de recorduri în naivităţi sau oarbe habotnicii. Ci- 
teşte, dragul meu, istoria, sau în orice caz taci când vine 
vorba de chestiunea asta, dacă nu vrei să-ți schimbi pseu- 
donimul de cepariu în renume. Mişcare de conştiinţă a po- 
porului românesc, când el nu ştie nici azi, după două sute 
şi mai bine de ani de uniaţie, prin ce se deosebeşte de fraţii 
lui ortodocşi. Doar, ca să nu-ți mai placă o religie şi să simți 
trebuinţa de-o alta, trebuie cel puţin s-o cunoşti în prealabil, 
în ce se deosebeşte de cea veche. Săracă logică de... ceapă! 
Ia să ne indice dl Cepariu un țăran (sau un preot măcar), 

care a suferit chinuri şi moarte pentru Uniaţie. Ce mişcare 
religioasă e aceea fără martiri, fără eroism, fără convertiri? 
la să ne comunice dl Cepariu biografia minunată a unui 
țăran care la un moment dat s-a rupt cu viața sa de întuneric 
şi de păcat şi s-a convertit la o viață nouă, a văzut lumina cea 
adevărată prin catolicism. 

DI Cepariu încearcă cu temeritate şi un fel de biată 
„filosofie” pe chestiunea firii româneşti, ajungând la teribila 
concluzie că părinţii noştri ortodocşi au fost orbi, şchiopi, 
surzi, muţi şi aşa mai departe şi că, dacă nu vrem să rămâ- 
nem şi noi, fiii lor, tot aşa de estropiaţi, trebuie să intrăm în 
clinica miraculoasă a catolicismului, care ne dă toate orga- 
nele. Bravo, dle Cepariu! Arată-te mai bine pe toate părțile, 
permite-ne să-ți pipăim cu de-amănuntul toate încheieturile 
spirituale, ca să ne convingem, înainte de-a intra şi noi în 
faimoasa clinică a catolicismului, că într-adevăr eşti perfect. 
Dar una s-o ştii: că de nu ne-om convinge de catolicism că 
te-a vindecat de toate metehnele, degeaba ţi-e speranţa că 
neamul românesc „va primi ca mâine, în întregimea lui, şi 
unirea cu Biserica Romei, fiindcă se va convinge că numai 
făcând acest pas va intra în el, pe toate terenurile, în ritmul 
progresului universal”. Înregistrăm însă că recunoşti şi ma- 
tale că Uniaţia trebuie să facă propagandă în favorul catoli- 
cismului. 

Cât despre „sărăcuții Sfântului Francisc”, toată compă- 
timirea noastră. Mai ales când un dr. Nicolăeş nuanțează 
atât de hilar această sărăcie. Dar rugămintea „să nu ne 
amestecăm în treaba lor”, căci „au multe de spus şi mai ales 
de făcut”, n-o putem accepta când prin făptuirea lor vor să 
strice unitatea sufletului românesc, lucru despre care n-am 
găsit niciun cuvinţel în toată vasta poliloghie a Unirii. 

Remarcăm, de încheiere, ura grozavă ce emană din ar- 
ticolele ce le scrie Unirea de vreo lună încoace. Este ura su- 
focantă, plină de veninul cel mai îngrozitor, pe care a 
nutrit-o în tot trecutul catolicismul față de neamul românesc 
prin regii unguri, prin ordinele religioase, pe toate căile. Ura 
aceasta împotriva credinţei sufletului românesc a reuşit s-o 
strecoare azi catolicismul în câteva cozi de topor, care, con- 
ştient sau inconştient, o revarsă peste tot ce constituie ființa 
intimă a neamului românesc. 

Dar poporul ţinut printr-o vastă escrocherie în controa- 
lele agenţilor catolicismului, nu împărtăşeşte această ură. 
Lui îi repugnă orice manifestare de ură împotriva legii sale 
strămoşeşti şi a fraţilor săi, cu care se consideră una în cre- 
dinţă, viaţă şi destin. Poporul e al nostru, e mădular nedes- 
părţit din comunitatea românească şi spirituală a întregului 
nostru neam. Ura agenţilor papali oricât e de mare, rămâne 
neputincioasă. 








Zaharie Boiu şi Nicolae Cristea 
— doi luptători din vremuri grele —' 


Arhiepiscopia noastră îşi îndeplineşte o sacră datorie, 
prăznuind, duminică, în 25 nov. [1934], amintirea celor doi 
mari luptători în slujba Bisericii şi a neamului, de la a căror 
naştere se împlinesc 100 de ani: Zaharie Boiu şi Nicolae Cristea. 

Amândoi discipoli şi colaboratori ai mitropolitului 
Andrei Şaguna, care i-a trimis la studii la Lipsca şi le-a în- 
drumat apoi activitatea, ei prelungesc strălucirea intelectuală 
şi morală a epocii şaguniene, ei sunt flăcările prin care con- 
tinuă să lumineze şi să încălzească postum duhul lui Şaguna. 

Personalităţi cu însuşiri multiple, izvoare de muncă 
spornică şi neostenită, ei şi-au ramificat acţiunea de îndru- 
mători şi deschizători de orizonturi în domenii variate. 

Zaharie Boiu a fost un îndrumător al şcolii şi al preoți- 
mii. A compus diverse manuale pentru şcoala primară, în 
frunte cu Abecedarul său, toate epocale pentru vremea sa. 
Abecedarul său este cea dintâi carte pentru începători în care 
„tradiţia religioasă veche şi simplă” e înlocuită, orientându-se 
„de-a dreptul după progresele realizate pe terenul pedago- 





* Telegraful Român, an LXXXII, nr. 50, 25 nov. 1934, p. 1. Semnat: Dr. 
D. Stăniloae. 

gic şi al literaturii didactice de poporul german”, cum se ex- 
primă un bun cunoscător al istoriei noastre pedagogice. 

În domeniul bisericesc a fost un predicator al cărui 
nume a răzbit strălucitor în toate colţurile locuite de ro- 
mâni. Predicile sale apărute în: 1. Cuvântări funerale şi me- 
moriale şi 2. Seminţe din ogorul lui Hristos (trei tomuri), au 
constituit rezervorul de inspiraţie şi norma aproape unică 
pentru toată activitatea predicatorială a preoţimii noastre 
până în ziua de azi. Lucrarea din urmă a şi fost premiată 
de Academia Română. 

Într-o vreme în care predica nu era prea mult cultivată 
de preoțime, Zaharie Boiu, cu marea atenţie ce-o acordă 
acestei îndeletniciri esenţiale a păstorului de suflete, apare 
ca o adevărată forță ce luptă pentru înviorarea apostolatului 
preoţesc; ca un luminat premergător al vremurilor noastre. 
Predicile sale, trebuie să recunoaştem, rezistă încă şi azi din- 
telui vremii, n-am putea spune că au fost sensibil depăşite. 
Elementul duhovnicesc, preocuparea de Dumnezeu şi de 
ceea ce-i specific religios abundă în ele, constituind baza ne- 
lipsită pentru sfaturile practice pe care le deducem din ea. 
O limbă vioaie încă şi pentru noi, şi destul de actuală şi azi, 
le face preferate şi acum preoțimii noastre. Desigur, preoții 
se silesc să traducă în cuvinte populare unii termeni cam 
abstracți şi neînțeleşi pentru popor, ai unor predici care au 
fost ţinute la oraş. Predicile lui Zaharie Boiu sunt lucrate te- 
meinic şi vădesc o cultură teologică de admirat pentru vre- 


1 Onisifor GHIBU, [Din] istoria literaturii didactice românelşti]: [I. Bu- 
coawnele. Il. Abecedarele. III. Cărţile de cetire din Transilvania], Bucureşti, 
1916, 359%p. 

mea lui. A se citi predica la Duminica Tomii?, un adevărat 
tratat despre credinţă şi despre calea cunoaşterii lui Dum- 
nezeu. Trebuie să admirăm erudiţia lui teologică şi puterea 
lui de cugetare, chiar dacă am descoperi în ea influenţa sco- 
lasticismului, astăzi depăşit în teologia ortodoxă, dar atunci 
dominant. 

Zaharie Boiu a fost profesor la Seminarul Teologic-Pe- 
dagogic, redactor al Telegrafului Român, al Transilvaniei, al 
revistei Astra, membru de vază în comitetul Astrei şi în alte 
societăți, membru corespondent al Academiei Române, asesor 
consistorial, calitate în care a participat cu un rol însemnat 
la îndrumarea şi animarea zi de zi a vieţii noastre bisericeşti. 

Nicolae Cristea, căruia dl profesor 1. Matei i-a închinat o 
scurtă dar însuflețită biografie în „Foişoara” ziarului nostru, 
în luna august, şi, după cum suntem informați, îi va închina 
una mai amplă în curând, apare din luptele şi frământările 
politice ale veacului al XIX-lea ca una dintre cele mai sim- 
patice şi mai venerabile figuri ale acelui timp. Redactor timp 
de 18 ani (1865-1883) al Telegrafului Român, şi în această ca- 
litate, inspirat zi de zi vreme de 8 ani de mitropolitul Şaguna, 
mare şi ca bărbat politic, a ajuns inevitabil în situaţia să în- 
țeleagă țesătura complicată a vieţii politice şi să cunoască 
firul pe care trebuiau să-l urmărească fruntaşii români din 
Ardeal. În deosebirea de vederi de atunci, Nicolae Cristea a 
fost acela care a susținut prin Telegraful Român politica acti- 
vistă a lui Şaguna, în pofida atacurilor violente şi concen- 
trice ale pasiviştilor cărora Nicolae Cristea trebuia să le 







2 Zaharie BOIU, Seminţe în agrul lui Christos... Cuvântări la dumenicile 
de peste an, tom I, Sibiu, 1898, pp. 5-10. 

răspundă. Dar, mai presus de aceasta, ţinuta lui românească 
dârză la cârma Telegrafului Român, trebuind pentru aceasta 
să sufere mult de la Guvernul unguresc şi să părăsească re- 
dacția organului şagunian, întemeind Tribuna, un alt cruci- 
şător al luptei româneşti, apoi frumusețea morală pe care a 
iradiat-o în timpul procesului Memorandului, când şi-a luat 
liniştit răspunderea, cu fruntea bătrână aureolată de împă- 
carea până şi cu jertfa cea mai supremă, şi, în general, toată 
viaţa lui rectilinie, dar fără aroganță, viață de martir, care a 
renunțat la bătrâneţe la bruma lui de salariu din vistieria 
statului unguresc, iar cât timp l-a avut, l-a cheltuit, de multe 
ori plătind chiria pentru casa meseriaşilor români, toată 
această luptă pentru neam în mijlocul suferințelor de tot 
felul, nerevendicând pentru el şi pentru numeroasa lui fa- 
milie nicio răsplată, nicio atenţie, nicio glorie, îl ridică azi 
pe Nicolae Cristea la înălțimea acelor figuri clasice la amin- 
tirea cărora te descoperi înfiorat de cucernicie. Totul pentru 
neam, şi nimic pentru el, nici măcar o vorbă prin care să 
atragă atenţia la ceea ce a făcut. 

Nicolae Cristea a fost primul om la noi care şi-a dat 
seama că, în afară de intelectuali şi țărani, neamul nostru 
mai are nevoie şi de-o pătură de meseriaşi, care trebuie 
creată şi încadrată în disciplina naţională. De aceea el a pur- 
ces la adunarea puţinilor meseriaşi pe care îi aveam atunci, 
într-o reuniune (1867), cu scopul de a le cultiva sentimentele 
româneşti, de a-i însufleţi pentru idealurile naţionale şi spi- 
rituale ale neamului nostru. El îşi dădea seama că aceşti fii 
ai neamului trăind în legături strânse cu patroni şi confrați 
străini, străbătuţi de alte aspirații, se pot răci cu sufletul pen- 
tru idealurile noastre. Nicolae Cristea, preot al Bisericii, pu- 
nându-se în fruntea meseriaşilor, a realizat şi în latura 

aceasta concepţia şaguniană, singura sănătoasă, că Biserica 
trebuie să fie sfătuitoarea şi susținătoarea tuturor mădula- 
relor neamului. Munca industrială trebuie să fie şi ea sfințită 
şi uşurată de rugăciune şi pusă pe fundamentul Duhului 
dumnezeiesc. 

Zaharie Boiu şi Nicolae Cristea! Fiii spirituali ai lui 
Şaguna şi frați de muncă entuziastă, născuţi şi morți la răs- 
timpuri apropiate. Vouă vă datorează neamul românesc din 
Ardeal atâta recunoştinţă! Luptători viteji şi destoinici în 
slujba trezirii neamului nostru la o viață de lumină şi de 
creație, fiți cu noi şi de aici înainte! Pilda voastră să spo- 
rească în sufletele noastre puterile de muncă şi de idealism! 










































































































































Sentinţe care nu rezistă” 


La tribuna Unirii îşi dau rândul toate somităţile Uni- 
aţiei, care au de spus ceva contra FOR-ului sau Bisericii Or- 
todoxe. A strigat întâi, până i s-a epuizat vocabularul 
telefonist, cineva din redacţia monitorului; s-a făcut loc apoi 
cu mari nădejdi dlui Cepariu; în sfârşit, se dă cuvântul, într-o 
tăcere respectuoasă, dlui Gavril Todica. Domnia Sa, con- 
ştient de seriozitatea momentului, privind feţele care aş- 
teaptă încordat să-şi deschidă gura, începe latineşte, aşa 
cum se cade unui oracol care aduce sentințele inapelabile 
într-o chestiune hărțuită: „Dixisti ingratum...” 

Lecţia se adresează FOR-iştilor, care au arătat Uniaţiei 


„o ingratitudine mai neagră decât a leproşilor din evan- 
ghelie, căci aceştia erau ingrați din neştiinţă, în timp ce ei 
sunt ingraţi din răutate”. 


Ascultaţi, dlor Sextil Puşcariu, loan Lupaş, Victor Papilian, 
O. Goga, O. Ghibu! Ascultaţi şi vă smeriți în fața sentinței 
acestui Zarathustra, de care nu vă sinchiseaţi până acum şi 
poate nici nu ştiaţi. Nu sunteţi decât nişte leproşi ingrați, 





* Telegraful Român, an LXXXII, nr. 50, 25 nov. 1934, pp. 1-3. Semnat: DS. 

împreună cu Ortodoxia voastră cu tot, în vreme ce Uniaţia 
este Hristos în persoană! (Doamne, iartă-ne, că trebuie să-i 
repetăm blasfemiile). 


* 


Pentru că vrea să apară atât de doct, să pipăim puțin 
sentințele dlui G. Todica, să vedem cât rezistă. 

Prima sentință: La congresul FOR-ului s-a discutat mai 
mult despre Uniaţie decât s-a discutat la congresul Agrului 
despre Ortodoxie. O arată şi faptul că în moţiunea FOR-ului 
sunt mai multe puncte privitoare la Uniaţie decât în cea a 
Agrului privitoare la Ortodoxie. 

Răspuns: În moţiunea FOR-ului, din 10 puncte, numai 
două se referă la confesiuni străine, punctul 8 şi 9. Dintre 
acestea, punctul 9 nu vorbeşte de Uniaţie, nici măcar de ca- 
tolicism, ci numai de „Acordul de la Roma”. De ce îl consi- 
deră dl Todica cu orice preţ îndreptat contra Uniaţiei? De 
ce atribuie Uniaţiei o vină pe care congresul FOR-ului nu i-a 
atribuit-o? Aşa-i când se simte omul cu musca pe căciulă. 

Aşadar mai rămâne un punct, care se referă însă nu ex- 
clusiv la Uniaţie, ci la Uniaţie şi catolicism. Şi ce se spune în 
acest punct? Se resping în general atacurile pe care catolicis- 
mul le-a adus la Lugoj Ortodoxiei şi se specifică două dintre 
aceste atacuri: acela prin care se încearcă de-a se scădea im- 
portanţa Bisericii Ortodoxe la festivitățile naționale şi acela 
prin care se pretinde exclusiv pe seama catolicismului român 
şi unguresc fondul de studii aparținător în mod legal statului 
român. lată deci o moțiune moderată. Nu numai că nu ridică 
niciun atac împotriva catolicismului, cum a făcut Agrul la 
Lugoj, dar nici măcar nu le enumeră pe toate câte i s-au adus 
în acel congres. Balanța ar fi dreaptă când FOR-ul ar fi res- 

pins toate atacurile care i s-au adus la Lugoj, şi apoi ar fi dat 
şi el atâtea palme catolicismului câte i s-au dat Ortodoxiei la 
Lugoj; când ar fi avut şi el inițiativa unui număr egal de ata- 
curi. Sau, ținând seama de legea firească a sufletului ome- 
nesc, care ripostează mai violent decât cum a fost atacat, ar 
fi trebuit ca FOR-ul să aducă şi mai multe atacuri Uniaţiei, 
care s-a legat la Lugoj, tam-nesam, de Ortodoxie. 

Cât priveşte discuţiile din congresul FOR-ului, de ce 
ţine dl Todica, deopotrivă cu toţi care se rânduiesc la cuvânt 
în coloanele Unirii, că se referă la Uniaţie discuţiile despre 
„Acordul de la Roma” şi despre concordat? Toată discuția 
de la FOR, referitoare la catolicism, s-a învârtit aproape ex- 
clusiv în jurul acestor două chestiuni, inclusiv acțiunea sub- 
versivă a ordinelor ungureşti din România, ce se sprijină pe 
concordat. De ce se declară Uniaţia atât de insistent solidară 
cu statul catolic şi cu ordinele catolice ungureşti? Nu i se 
pare că, apărându-se în felul acesta, mai mult se acuză? 

Încolo, ce s-a mai discutat? S-a blamat în treacăt propo- 
ziţia prozelitistă a episcopului Nicolescu şi cele două atacuri 
pomenite în punctul 8 al moţiunii. Chiar scurta alocuţie a 
Inaltpreasfinţiei Sale Mitropolitul Nicolae nu este decât un 
răspuns la fraza prozelitistă a episcopului Nicolescu. N-avea 
drept s-o facă? 

Să citească dl Todica încă o dată Telegraful Român, să 
vedem găseşte altceva? Găseşte vreun atac inițiat de FOR 
contra Uniaţiei, aşa cum a făcut Uniaţia la Lugoj? 


* 
Sentința a doua: Nu e moral să te împărtăşeşti şi apoi să 


ataci cu ură alte convingeri religioase, cum au făcut membrii 
FOR-ului. 

Răspuns: E, dimpotrivă, foarte necesar ca cel ce se îm- 
părtăşeşte să-şi apere credința de atacuri. Va găsi dl Todica 
destule locuri în Sfânta Scriptură care să dovedească 
aceasta. Sigur, nu cu ură, ci cu sfântă indignare, aşa cum 
au făcut membrii FOR-ului. În orice caz, dacă e permis să 
ataci alte convingeri religioase după ce te-ai împărtăşit, 
ceea ce s-a întâmplat la Lugoj, cu atât mai mult e permis 
să respingi atacurile. 


* 


Sentința a treia: „Religia se referă la suflet, prin urmare 
e supranaţională”. 

Răspuns: Chestiunea aceasta trebuie analizată mai pe 
larg. Mai întâi, concluzia nu rezultă din premisă. Ar rezulta 
numai în cazul când sufletul, spre deosebire de trup, n-ar 
avea calitate națională. Dar națiunea nu-i o noțiune pur bio- 
logică, ci mai ales una spirituală. Naţiunile sunt entități de- 
osebite şi după suflet. Adâncimile sufleteşti constituie baza 
deosebirilor între națiuni. 

DI Todica se provoacă la ce-a scris în aprilie c. [1934] 
în Unirea privitor la această chestiune: creştinismul e fie 
supranațional, fie se alterează în păgânism naţional, atunci 
când ia caracter naţional. Dl Todica, asemenea tuturor ca- 
tolicilor, se află într-o confuzie care produce sus-numita 
dilemă, din care nu se poate ieşi decât în direcție supra- 
națională. Domniei Sale i s-a predat, la religie, doctrina 
catolică, după care omul primordial consta din două sec- 
țiuni suprapuse: natura şi donum superadditum, sau supra- 
natura. Natura avea în ființa ei germenele morții şi pofta 
păcătoasă (concupiscentia carnis). Nemurirea şi curăţenia 
nu stăteau în natura omului, nu erau în legătură ontolo- 

gică cu firea omenească, ci erau ceva adăugat, neaparţi- 
nând constituţiei intrinsece a naturii omeneşti. Ortodoxia 
nu ştie de acest dualism ontologic în om, ci învaţă că ne- 
murirea şi curăţenia erau potenţe naturale ale omului, pe 
care acela avea să le dezvolte împreună cu întreagă natura 
sa. Doar chipul dumnezeiesc a fost impregnat în constitu- 
ţia însăşi a naturii omeneşti, nu a fost ceva adăugat ca un 
supra, ca ceva neesenţial ei. Altfel am face pe Dumnezeu 
creator al morţii şi al păcatului, dacă natura omenească 
pe care a creat-o ar fi, prin firea ei, în mod normal păcă- 
toasă şi muritoare. Căderea în păcat ar apărea în acest caz 
neînțeleasă, dacă pe Adam l-ar fi reținut de la păcat nu 
voia lui, ci donum superadditum. Cum se face că acest dar 
dumnezeiesc a cedat la un moment dat poftei spre păcat 
a omului sau asalturilor şarpelui? 

Întrucât e chip al lui Dumnezeu, natura omenească e 
bună, are ca ceva firesc, normal, viața spirituală superioară, 
legătura cu Dumnezeu. Dar întrucât e creată, această natură 
poate să se schimbe, poate să cadă, să se ştirbească, să cadă 
din viaţa ei divino-omenească normală. 

Iată ce spune teologul rus S. Bulgakov: 


„Omul nedezvoltat şi tânăr avea în sine şi puterea vieţii 
(posse non mori), şi puterea purității (posse non peccare), nu 
ca un dar extraordinar (donum superadditum), ci ca normă 
internă, ca fire autentică a naturii sale. Atât moartea cât şi 
păcatul, deşi posibile în om în virtutea caracterului său 
creat, totuşi au fost pentru el nenormale şi contrare firii sale”. 
„Omul era cu totul deschis acţiunii dumnezeieşti, fiind 
destinat la deplina realizare a îndumnezeirii sale, numai 
în baza neprihănirii şi nemuririi sale: Dumnezeu venea în 
fapt de seară să vorbească omului, ca unui prieten, dar 

această convorbire nu era donum superadăitum în raport cu 
natura lui necrescută încă, ci dimpotrivă, această comuni- 
care cu Dumnezeu îi era dată şi destinată lui, în baza na- 
turii sale”. 


Astfel prin păcat nu s-a retras simplu donum superadditum, 
aşa încât natura să rămână în întregimea ei. Starea omului 
după căderea în păcat nu e o stare naturală, el nu-şi mai are 
natura lui în plenitudinea şi sensul ei firesc; el are o natură 
ştirbită, în care s-a introdus defectuozitatea. Pentru catolici 
omul a rămas cu natura lui deplină. 

Fără îndoială, refacerea naturii omeneşti se face printr-un 
ajutor de sus. Faţă de natura deteriorată se distinge limpede 
coborârea puterii de sus, de deasupra. Observăm că, pe 
lângă ceva de jos, în om vine ceva de sus. Dar primului om 
nu i s-au dat tot astfel, în două reprize, o bază, ca natură cu 
înclinații spre păcat, şi un adaos extraordinar, ca frâu contra 
păcatului. Aceluia i s-a dat totul la un loc, ca un întreg. 

Acest infra şi supra îl observăm la omul de azi nu numai 
în momentul când peste ce are el deteriorat vin puterile de 
sus, ci observăm aceasta şi după aceea, atâta timp cât între 
acele puteri şi starea păcătoasă, pe care a avut-o omul di- 
nainte, nu s-a făcut o sudare perfectă. 

La un creştin imperfect, păstrând încă impulsuri tari 
spre păcat, se poate încă vorbi nu de natură şi supranatură 
(pentru că natura în sensul ei adevărat nu-i ceva păcătos), 
dar în orice caz de ceva infra şi de ceva supra. Observăm 
aceasta intuitiv în sufletul nostru, fiecare. Putem vedea cum 
în anumite momente suntem duşi de porniri pizmaşe, 


1 S$. BULGAKOV, Rugul nears, ed. rusă, pp. 24-25. 

pofticioase, inferioare, şi putem simţi cum în alte momente 
vine peste ele, slăbindu-le, ceva de sus, de dincolo de sfera 
noastră strămoşească. 

Dar distincția aceasta nu se mai poate face la un creştin 
perfect. Desigur, un creştin absolut perfect n-a existat, dar 
au fost personalități creştine care s-au înălțat la mari înăl- 
țimi. Să zicem Apostolul Ioan. Se mai pot distinge în sufletul 
lui două zone: una infra, a lui, păcătoasă, şi una supra? Mai 
poţi spune: acestea sunt porniri şi gânduri de jos, celelalte 
de sus? Nu este el în întregime creştin? 

Aceasta este dar ţinta spre care tindem: la o sudare de- 
plină a puterilor de sus cu starea deteriorată a omului, astfel 
ca să nu mai fie în el două zone, ci să dea o sinteză, care nu 
e altceva decât natura omului restabilită, natura lui cum a 
fost cugetată şi creată de Dumnezeu. Cât timp rămâne pu- 
terea de sus redusă în om într-un anumit sector, spunem că 
acel om nu e creştin deplin, n-a pătruns în toate fibrele lui 
puterea înnoitoare. 

Să luăm o asemănare: un bolnav şi medicina. Bolnavul 
este natura omenească după căderea în păcat. Medicina e 
harul ce-l vindecă. Omul la început n-a fost făcut în două re- 
prize şi secțiuni distincte: după natură bolnav, dar prin leacul 
ce i se picura, ținut în stare de sănătate. A fost creat ca un în- 
treg sănătos. După ce-a devenit bolnav, se observă cum res- 
tabilirea lui se face printr-un leac din afară de el. Şi distincția 
între omul bolnav şi leac se observă încă până ce leacul a stră- 
bătut țesuturile lui, s-a absorbit în ele şi, prin aceasta, ele au 
căpătat forţa lor firească, iar omul a devenit sănătos. 

Sigur, asemănarea aceasta are defectul că închipuie pe 
om ca primind harul dumnezeiesc numai într-un anumit 
răstimp şi, după aceea nu-l mai primeşte, îl are în sine. În 

realitate omul stă continuu sub efluviile harului, şi starea 
lui se înalță, se îndumnezeieşte continuu. Dar aceasta este 
viaţa firească a naturii lui. Cum toate cresc în trup, aşa şi 
omul e făcut să crească în Duh, în Dumnezeu. Natura nu 
are o limită de dezvoltare, nu e ceva static. Ţine de natura 
omului ca să-l plouă continuu harul dumnezeiesc, dar să 
absoarbă continuu această ploaie, producând roade tot mai 
frumoase. Dacă la început, până nu a fost în stare să ab- 
soarbă deplin în țesuturile sufletului său harul, se observă 
şi observă şi el discontinuitate între el şi har, un vacuum, un 
oarecare hiatus, după ce sufletul şi-a câştigat această func- 
țiune, după ce s-a făcut sinteza cu harul dumnezeiesc, nu 
mai observă discontinuitate față de harul care continuă să 
vină. Omul este ridicat în lumina dumnezeiască şi nu mai 
distinge surplusurile care îi vin mereu, ci se simte scăldat 
într-o lumină continuă, articulat cu ea, se simte în elementul 
său. Îndumnezeit şi plin de har este sufletul său, îndumne- 
zeire şi har îi vin continuu. Nu se mai distinge o natură (în 
sens păcătos) şi o supranatură. Natura în sensul păcătos a 
dispărut pur şi simplu. La o cameră întunecoasă şi fără aer, 
în primul moment când ia contact cu soarele şi aerul, se ob- 
servă o discontinuitate între întunericul şi mirosul din ea şi 
lumina şi aerul de afară. Şi această discontinuitate durează 
câtva timp. Dar ea merge scăzând până se face o deplină 
continuitate între atmosfera din cameră şi cea de afară, care 
vine continuu înăuntru. 

Dar dacă nu se mai poate vorbi de-o natură şi de-o su- 
pranatură, ci pur şi simplu de-o natură în normală dezvol- 
tare, nu urmează oare de aici pentru creştinism frângere în 
bucăţi, o variaţie după fiecare individ şi națiune? Nu se pe- 
riclitează ecumenicitatea lui? 

Răspundem hotărât: nu. E drept că din sinteza între 
creştinism şi starea pe care o aduce fiecare om sau națiune, 
rezultă mereu şi mereu alte tipuri de creştin. Altfel de creş- 
tin a fost Apostolul loan şi altfel Apostolul Pavel. Harul face 
să înflorească germenii ce se cuprind în fiecare om. La fel, 
cu naţiunile. Harul se manifestă înnobilând şi înfrumuse- 
ţând aptitudinile şi conținuturile spirituale ale fiecărei na- 
țiuni. La o naţiune înfloreşte sub influența puterii 
dumnezeieşti o lirică superioară, pentru că acea națiune a 
adus înclinații sentimentale. La alta o filosofie, la alta o or- 
ganizaţie, la alta o artă superioară. Creştin devine tot conţi- 
nutul de tradiţii, de creaţii, de manifestări ale unui popor. 
Şi atunci, evident că fiecare popor reprezintă creştinismul 
altfel realizat. 

Dar atunci, cum rămâne cu ecumenicitatea creştinismu- 
lui? Există două feluri de ecumenicități. Există o ecumeni- 
citate egală cu uniformitatea. În sensul acesta ecumenic e 
tezaurul credinţei, izvorul harului, ecumenic în sensul 
acesta e creştinismul privit ca un sistem de idei şi puteri de 
sine stătător, distinct de roadele pe care le produce în fiecare 
persoană sau națiune, conceput în sine. Şi există o ecume- 
nicitate înțeleasă ca o simfonie, ca un câmp de flori stropit 
de aceeaşi ploaie, încălzit de acelaşi soare, îngrijit de acelaşi 
grădinar. Această ecumenicitate e cu mult mai largă şi mai 
vie, mai iubitoare. Ea nu mai cuprinde numai sistemul uni- 
form de idei şi puteri care stă gata să lucreze în oameni, ci 
toată spiritualitatea acelor popoare în care lucrează credinţa 
şi harul. Tot conţinutul spiritual al acelor popoare se acordă, 
între acele conţinuturi e o simţire de frățietate, simt că sunt 
străbătute de acelaşi sânge duhovnicesc. În sensul acesta 
există o relație de ecumenicitate între poezia rusă şi cea ro- 

mână (sigur, se cere cel puţin ca autorii să nu fie direct an- 
ticreştini), între tradițiile greceşti şi sârbeşti (căci sensul lor 
e acelaşi, chiar dacă au conţinuturi diferite) etc. Şi evident, 
această ecumenicitate creşte continuu, pe măsură ce conţi- 
nuturile sufleteşti cu care au intrat în creştinism două na- 
țiuni sunt frământate tot mai mult timp de acelaşi har 
dumnezeiesc. Niciodată însă nu se ajunge la uniformitate. 
lată în ce sens creştinismul este şi supranaţional, dar şi na- 
țional. Ecumenicitatea nu e dizolvată prin nota lui națională. 

Cu totul alta este situaţia catolicismului. Pentru el na- 
tura e o realitate limitată la ceea ce este omul înainte de-a 
veni harul ca un supra. Natura nu poate ieşi din această 
stare, care este eminamente păcătoasă. La ei harul rămâne 
pururea un pedagog care ţine în frâu un elev ce nu poate 
deveni, intern, altfel. Elevul se zbate continuu, dar nu poate 
ieşi din frâu. Dacă pedagogul s-ar depărta un moment de 
lângă el, chiar dacă l-ar fi şcolit ani îndelungaţi, el îndată se 
dedă la blestemăţii. Catolicismul nu ştie de-o schimbare in- 
trinsecă, continuu progresivă, a firii elevului. 

Dacă-i aşa, evident că un individ, ca şi o națiune, păs- 
trează sub acel supra de la Dumnezeu totdeauna o natură 
care e prin fire potenţial păcătoasă. Nu se face o deplină 
transfuzie între aceste două principii. Natura (în sensul ca- 
tolic: starea păcătoasă) nu se poate propriu-zis creştina. De 
aceea creştinismul rămâne totdeauna ceva deasupra, nepe- 
netrat în natură, neabsorbit de ea. Rămân două planuri dis- 
tincte: unul variabil, al indivizilor şi națiunilor în starea lor 
naturală potenţial păcătoasă, şi altul uniform, ce planează 
deasupra tuturor. A vorbi de-o naționalizare a creştinismu- 
lui, de un creştinism naţional, pentru catolici e o blasfemie. 
Ar însemna să înlăturăm hiatusul dintre cele două sfere. 

În catolicism, ecumenicitatea nu e înțeleasă decât ca 
uniformitate. În ea n-au ce căuta spiritualitățile specifice, 
dar creştine, ale diferitelor popoare. Pentru ei creştinism în- 
seamnă propriu-zis numai sistemul de idei şi puteri ce pla- 
nează deasupra. Creştinismul nu are şi înțelesul de totalitate 
a diferiților creştini în întregimea persoanei lor. Când spun 
catolicii despre catolicism că e supranaţional, aceasta o în- 
țeleg ei în sens exclusiv şi literal. Nicio natură națională nu 
se poate ridica în acel supra, şi nici acel supra nu schimbă 
în interior o natură naţională. Între ele este o prăpastie ce 
nu se poate trece. În realitate supranațional înseamnă un loc 
ontologic undeva în afară de toate națiunile, iremediabil în 
afară: internațional. 

La unii catolici antipatia aceasta de natură necesar pă- 
cătoasă se transformă în tendinţa de-a o distruge, de-a o în- 
locui cu acel supra, cu sistemul de dogme catolice. Şi atunci 
vorbesc de un antinaţionalism, de necesitatea transformării 
națiunilor într-o naţiune uniformă catolică. Aşa susține 
W. Moock, pe care l-am comentat într-un număr din aprilie 
al ziarului nostru. 

lată cum pentru catolicism există de fapt dilema: supra- 
naţional (în sens de inter- sau antinațional) şi păgânism na- 
țional, din care nu pot ieşi decât în prima direcție. Pentru 
Ortodoxie dilema aceasta nu există: ea e națională, fără a în- 
ceta să fie supranaţională şi ecumenică. 

Rog pe preopinenţii mei să nu se lege de vreun cuvânt 
nedeplin adecvat, folosit şi din necesitatea de-a accentua 
puţin conturul unor deosebiri de nuanţă. Să contemple sen- 
sul general al Ortodoxiei şi catolicismului în această che- 
stiune, aşa cum rezultă el din învățătura dogmatică a celor 
două confesiuni. 

Celelalte judecăţi ale dlui Todica sunt: 

Ortodoxia, în loc să conlucreze la combaterea forțelor 
anticreştine, „se fardează”. Noi ştim că el, catolicismul, este 
acela care nu ia parte la mişcarea ecumenică a creştinismu- 
lui, ci dimpotrivă, tulbură şi celelalte ramuri ale creştinis- 
mului cu prozelitismul lui, nelăsându-le să-şi întrebuințeze 
toate forțele în combaterea anticreştinismului. Cine se far- 
dează aici? 

E nedrept să acuzăm Uniaţia că vrea să amestece în cul- 
tul răsăritean şi anumite rituri frumoase catolice. La această 
judecată şi la aceea că nu e bine să ne legăm de săracii un- 
guri vrând să le luăm averile statului catolic, ceea ce în- 
seamnă de fapt o secularizare, nu mai răspundem, atât 
pentru că nu ne mai permite spațiul, cât şi pentru că la aces- 
tea poate răspunde şi un copil. Luăm notă că statul catolic 
mai are un avocat între uniaţi, un avocat care nu găseşte un 
cuvânt de înţelegere pentru strâmtorarea materială în care 
a trăit în statul ungar şi trăieşte şi azi Biserica Ortodoxă Ro- 
mânească, dar apără prelungirea unor privilegii nedrepte ale 
erei ungare, pe seama ungurilor. 

Dacă dl Todica vrea să răspundem mai pe larg şi la 
acestea, să facă un semn, şi ne executăm cu plăcere. 






































Tovărăşia unilalto-iezuito-maghiară” 


În sfârşit, după repetate negări, LInirea recunoaşte tot 
ce s-a atribuit Uniaţiei în numerele anterioare ale ziarului 
nostru şi la congresul FOR-ului. Recunoaşte că misiunea ei 
este să facă prozelitism între români în favoarea Romei. Ad- 
notează însă că prozelitismul Romei e paşnic şi se face prin 
convingere, luminare etc., nu ca al Ortodoxiei, care ar fi un 
prozelitism al forței, al banului etc. 

Of! Cât de paşnic şi de duhovnicesc e prozelitismul 
Romei. E destul să mergem pe locul ruinelor vechilor mâ- 
năstiri ortodoxe, să deschidem cartea martirilor români din 
veacurile anterioare, sau să mergem mai departe în trecut 
şi să citim documentele despre cruciadele contra sectelor şi 
schismaticilor din Evul Mediu, despre activitatea Inchiziției, 
despre atâtea arderi pe rug. De vreo lună de zile, oficialii 
uniați proclamă melodramatic prin toate oficinele catolice 
că îşi aşteaptă cu inima hotărâtă torturile şi moartea în per- 
secuția ortodoxă care se anunţă. Să lase aerele comice de 
candidaţi la mucenicie! „Ortodoxia n-a ars pe rug credinţa 
nimănui.” Uniaţia se va destrăma de la sine, ca toate ofen- 
sivele catolice între români. Nu este în firea Ortodoxiei cu- 


* Telegraful Român, an LXXXII, nr. 51, 2 dec. 1934, pp. 1-2. Nesemnat. 

cerirea sufletelor prin omorârea trupurilor. Atributul acesta 
rămâne exclusiv în apanajul catolicismului. „Marele Inchi- 
zitor”, fie că utilizează intimidarea prin frică, fie că supune 
spiritul prin bani, rămâne o instituţie care defineşte ca un 
stigmat catolicismul. Noi ştim cum lucrează Uniaţia pe la 
Balşa, Tău, Arpaşul de Sus etc. 

Unirea recunoaşte, de asemenea, că statul catolic trebuie 
să rămână stăpân pe averile uzurpate de la statul român. Îm- 
potriva dovezilor zdrobitoare ale dlui O. Ghibu, repetă mis- 
tificările dlui V. Pop, respinse odată de dl O. Ghibu. 

lată naționalismul Uniaţiei! În probleme atât de impor- 
tante pentru statul nostru, ea se rupe din solidaritatea româ- 
nească, aliindu-se cu ungurii. Foile catolice strigă de-o lună 
că Uniaţia şi catolicismul nu fac neromâni pe mărturisitorii 
lui. Noi constatăm un fapt, cu evoluţie firească: tot mai frec- 
vent Uniaţia rupe frontul românesc pentru a trece în tabăra 
adversă. Religia e o parte esenţială în sufletul românesc. E 
firesc deci ca ea să creeze ataşamente şi simpatii mai degrabă 
cu cei cu care ai aceeaşi credință decât cu cei cu care ai 
aceeaşi naționalitate. Mai ales că, după catolici, religia e su- 
pranaturalul, iar naționalitatea, un biet natural, de-o valoare 
infinit inferioară şi influențată de supranaturalul religios. 

Căci, e superficial ce spune dl Iosif Frollo, că religia se 
formează din elemente care n-au nicio influenţă asupra et- 
nicului, prima rămânând în sectorul supranatural, iar ulti- 
mul în sectorul natural (Farul Nou, 25 nov., 1934). A se vedea 
ce s-a scris în numărul anterior al ziarului nostru în legătură 
cu puternica influenţă pe care o are elementul religios asu- 
pra „naturii”. Nu spunem că uniaţii ar putea deveni unguri, 
sau în general s-ar putea confunda într-o națiune existentă 
actualmente. Dar, e cert că tinzând să se deosebească reli- 

gios tot mai mult de ceilalți români, aceasta le formează în- 
clinații, însuşiri şi simpatii sufleteşti, care îi vor face un frag- 
ment etnic deosebit de marea masă a poporului român. 

A se vedea acest ataşament special al conducătorilor 
Uniaţiei la străini, şi în fenomenul curios că în ultimul timp 
nu se mai face nicio deosebire între foile uniate şi foile cato- 
lice scoase de străini. Şi în unele, şi în altele iscălesc străinii 
catolici, alături de românii uniați. În foaia pentru propa- 
ganda catolicismului în România, Farul Nou, ce e scoasă de 
familia Frollo (Anton, Iosif, Mia etc. Frollo) şi stă sub pro- 
tecția Sf. Bernadeta, scriu regulat românii uniați George 
Şerban, dr. N. Popa ş.a. Ba chiar se umblă cu ideea ca această 
foaie catolică (nu uniată) străină să fie făcută oficios al Agrului 
(Farul Nou din 25 nov. 1934). 

Dacia creştină de la Iaşi e, iarăşi, foaie catolică, scrisă în- 
deosebi de iezuiţii stabiliţi la Iaşi legal. Dar şi în ea scriu regu- 
lat uniaţi (cum e „Păr. Georgescu”). Ba această devălmăşie s-a 
realizat în ultimul timp şi la Unirea blăjeană. În ultimul număr 
(24 nov. 1934), primul articol e iscălit de iezuitul P. Wiercinski!. 
Ceea ce scrie acest iezuit în Unirea este un îndemn, cu pilde 
din altă parte, adresat Agrului să purceadă la un prozelitism 
mai zelos printre ortodocşi (arată câţi ortodocşi au convertit 
laicii catolici prin Polonia şi Rusia, la ordinul episcopilor ca- 
tolici). Prin faptul că Unirea publică acest articol, dovedeşte 
pentru a nu ştiu câta oară cât de sincer e comunicatul Agrului 
cu asigurarea că n-are scopuri prozelitiste. 


1 Suntem siguri că realizările cu care se făleşte că le-a obținut în 
Rusia, sunt tot atât de adevărate ca relatările ce le făcea acum câţiva ani 
în revista iezuită Simmen der Zeit despre catolicismul integral şi de tot- 
deauna al României. 

Tovărăşia aceasta dă curaj străinilor să se erijeze în mo- 
nitori ai poporului românesc şi ai credinţei sale, aici, în țara 
noastră. Cine a strigat mai tare de vreo lună încoace împo- 
triva FOR-ului şi a Bisericii Ortodoxe Române decât dl Iosif 
Frollo, care e italian? Şi încă pe ce ton? Auziţi-l: 


„A afirma că Ortodoxia este sinonimă cu românismul 
[...] înseamnă a spune din punctul de vedere religios o 
inepţie, iar din punctul de vedere românesc, când se mai 
adaugă şi pretenția de-a monopoliza patriotismul şi a se 
erija în unicii reprezentanţi autorizați ai românismului, o 
curată impertinenţă [...]”. 


Auziţi, domnilor reprezentanţi ai FOR-ului, cine vă dă lec- 
ţii în ţara voastră! L-am ruga pe domnul oaspete să-şi mănânce 
liniştit pâinea pe care pământul şi ospitalitatea românească 
i-o dau mai uşor decât în altă parte, şi să nu se amestece în tre- 
burile noastre, sau cel puţin să-şi aleagă cuvintele. 

lar dacă nu înţelege cum poate fi Ortodoxia națională, 
fără a deveni păgânism, să lase puţin la o parte acea scindare 
catolică între natură şi supranatură şi să citească ce s-a scris în 
numărul anterior al ziarului nostru. Sau, în orice caz, să con- 
sulte şi doctrina Bisericii Ortodoxe înainte de-a se pronunţa. 
Curios! Doctrinarul Uniaţiei române e tocmai dl Iosif Frollo. 


* 


În aceste condiții, înțelegem de ce Unirea, numărul 
ultim, declară că nu mai vrea să ne recunoască de frați şi nu 
mai vrea să stea de vorbă cu noi. Odată ce şi-au găsit alți 
fraţi, evident că s-au înstrăinat de noi. Sănătate bună, scum- 
pilor! Bine vă stă în societatea lui Wiercinski, Hausner, Ban- 
gha, Frollo, Fiedler şi tot neamul lor! 

































































Căile Uniaţiei” 


Monitorul paterilor de pe Târnave nu mai răspunde de 
mult timp la demascările ce continuăm să le facem în acest 
ziar pe seama Uniaţiei. Extenuat, de-abia mai găseşte în res- 
tul de resurse telefonice al celor osândiți să-l redacteze, atâ- 
tea cuvinte câte sunt absolut necesare pentru a continua 
necesara pledoarie în favorul statului catolic şi pentru a mai 
afirma, prin urmare, o dată că Uniaţia e „naţională”. 

Dar noi nu scriem în funcţie de puterile de replică ale 
monitorului iezuito-uniat, care sunt cu atât mai scăzute, cu 
cât sunt mai irefutabile faptele ce le notăm aici. Noi scriem 
pentru ca opinia publică să cunoască drumul rătăcit şi pri- 
mejdios pentru unitatea națională pe care au apucat merce- 
narii de limbă românească ai papismului. Vom adăuga la 
dosarul înstrăinării Uniaţiei de comunitatea românească, zi 
de zi, câte ceva din mulțimea de fapte care o ilustrează. 

Preasfinţitul Episcop Frențiu a afirmat la serbarea 
Bisericii Ortodoxe din Oradea următoarele: 


„către acelaşi scop şi cu aceleaşi mijloace mergem pe 
două căi, nu opuse, ci paralele, care dacă vor rămâne paralele, 


* Telegraful Român, an LXXXII, nr. 52, 9 dec. 1934, p. 1. Nesemnat. 

niciodată nu ne vom putea ciocni, ci întrecându-ne în dra- 
goste şi progresând în virtuți ne vom întâlni în dragostea 
lui Hristos” (Vestitorul, din 1 dec. 1934). 


Noi, în naivitatea noastră, am fi vrut să luăm cuvintele 
acestea în serios. Uitasem că iezuiţii au început să joace un 
rol atât de mare în diriguirea Uniaţiei. Preasfinţitul Episcop 
Frențiu a ținut însuşi să ne trezească arătându-ne rezervele 
mintale ce le-a avut când a spus acele cuvinte. Căci la câteva 
zile după ce spusese că 


„Suntem două Biserici româneşti, care urmărim acelaşi 
scop, de-a propovădui învățătura lui Hristos, avem ace- 
leaşi porunci şi aceleaşi mijloace - sfânta jertfă liturgică şi 
cele sfinte taine”, 


a răspândit în mii de exemplare o rugăciune pe care s-o 
rostească tot poporul uniat pentru întoarcerea la papă a frați- 
lor ortodocşi, căzuți în stăpânirea diavolului. Cel care vorbea 
de două Biserici, la fel de înzestrate cu puterea de-a mântui 
pe oameni, învaţă poporul uniat să spună rugându-se: 


„dacă fraţii noştri sunt azi depărtați de părintele obştesc, 
se datorează lucrării duşmanului. De aceea tu (Fecioară 
Preacurată) dă-i pe față cursele, dezarmându-i cetele, pen- 
tru ca ei să vadă că nu este cu putinţă mântuirea în afară 
de unirea cu urmaşul Sf. Petru, Papa de la Roma”. 


Oare nu-i aceasta mai grozavă semănare de vrajbă între 
fiii aceluiaşi neam? Oare nu-i aceasta un îndemn făţiş la pro- 
pagandă prozelitistă, adresat poporului uniat? Să nu ni se 
spună, fariseic, că poporul nu e îndemnat decât să se roage. 
Chiar dacă emisarii papismului nu vor îndemna oral la pro- 

paganda directă contra Ortodoxiei, concluzia în sensul 
acesta şi-o trage orice fiu zelos al Bisericii când i se pune la 
inimă să repete continuu această rugăciune, care-i aduce 50 
de indulgenţe de fiecare dată. Cu ce ochi vor privi uniaţii la 
fraţii lor ortodocşi, după ce vor începe să ia în serios această 
rugăciune?! Întrebăm restul de conştiinţă al oficialilor uni- 
aţi, dacă-l mai au: nu e îndreptăţită acum Biserica Ortodoxă, 
în legitimă apărare, să îndemne şi ea poporul să se roage ca 
Dumnezeu să surpe cursele diavoleşti care lucrează prin emi- 
sarii papismului şi să-i scape pe fraţii lor uniaţi de sub stă- 
pânirea Satanei? Şi dacă va începe şi o parte a poporului şi 
alta să se roage trăgând cu ochiul la partea adversă şi vă- 
zând în ea o victimă a celui rău, nu-i gata vrajba şi tulbura- 
rea? Nu se va simţi orice creştin mai zelos îndatorat să scape 
pe fraţii săi de cel rău, adică să propovăduiască contra Bi- 
sericii Ortodoxe sau contra papei? 

Dar cu drumul paralel cum rămâne, Preasfinţite? 

Iată, în acelaşi număr al Vestitorului uniat de la Oradea, 
în care se publică cuvântarea amintită a Preasfinţitul Frențiu, 
se publică vreo câteva dări de seamă despre zelul ce-l depun 
ordinele călugăreşti catolice în satele Bihariei pentru intro- 
ducerea cultului inimii lui lisus, a indulgențelor, a imaculatei 
concepții şi a altor inovaţii catolice. La Ciheiu şi Cordău 


„i s-a explicat poporului marea importanţă a indulgen- 
țelor jubiliare şi foarte mulți se năzuiesc să îndeplinească 
condiţiile cerute pentru câştigarea indulgențelor plenare”. 


lar la Şcoala Normală greco-catolică din Oradea au 
aranjat o astfel de serbare de catolicizare integrală, în ziua 
de 18 nov. c. [1934], trei asociaţii, toate exotice: Agru, Inima 

lui lisus şi Ordinul al III-lea al Sf. Francisc. A vorbit acolo fai- 
mosul Nicolăeş despre ce poate el să vorbească. Corul a exe- 
cutat „Imnul preasfintei inimi” şi s-a declamat poezia: 
„Familia Franciscană”. 

Acesta e drum paralel? N-a luat-o razna Uniaţia, sub 
conducerea „prietenului franciscanilor” Preasfinţitul Fren- 
țiu? Să ne mai mirăm că în acelaşi număr din VestitoruP, un 
anume Simion Gogan vorbeşte, în articolul intitulat „1 de- 
cembrie” (deci într-un fel de articol festiv dedicat Unirii de 
la 1918), despre hotărârea catolicismului de-a nu ceda. 

La ideea unei dorite lichidări a incidentului Unirii de 
la 1700, dl Gogan declamă caraghios şi eroic: 


„Biserica Catolică, care e zidită pe piatra din unghi apos- 
tolul-corifeu Petru, şi este cimentată cu sângele milioane- 
lor de martiri, care au fost, sunt şi vor fi pururea într-însa 
nu e un incident [...]”. 


Domnia lui face, cu dragă inimă, confuzie între catoli- 
cism şi Uniaţie. Catolicismul o fi ce-o fi, dar fapt e că Uniaţia 
este un incident politic, fără „milioane de martiri”. Pe noi 
nu ne interesează catolicismul apusean, ci Uniaţia, înteme- 
iată şi susținută nu cu sânge de martir, ci cu oxigenul fon- 
durilor papale. Noi ştiam că 1 decembrie e sărbătoarea 
neamului, nu a catolicismului internaţional; că în această zi 
trebuie să ne afirmăm voința de-a rămâne stăpâni pe pă- 





' Credeam că măcar Agrul va fi un paznic mai zelos al tradiţiilor 
răsăritene în cultul Uniaţiei. 

? Vedeţi ce recoltă bogată ne poate da un singur număr de oficină 
uniată cu aiurelile ei? 

mântul patriei, nu aceea de-a rămâne milogii catolicismului 
iezuito-unguresc. 

Mai zilele trecute au apărut nişte interviuri uniate în 
ziarul Curentul (a cărui simpatie pentru catolicism, după în- 
cheierea plebiscitului românesc, e foarte misterioasă), în 
care se spune că Uniaţia nu vrea să se latinizeze, nu vrea să 
introducă cultul inimii lui lisus şi a imaculatei concepţii. S-a 
spus aceasta sincer sau cu ipocrizie? Dacă s-a spus sincer, 
constatăm că în Biserica Uniată deocamdată domneşte hao- 
sul. Fiecare se închină cum vrea. 

Credem însă că declarațiile din Curentul sunt ipocrite. 
Deducem aceasta din faptul că ipocrită este şi declarația că 
uniaţia doreşte să se încadreze în comunitatea românească. 
Doreşte, cu o singură condiție: ca tot poporul românesc să 
primească unirea cu Roma. Dar noi, ortodocşii, nu vrem nici 
cu acest minimum de condiţii. Cum i-a plăcut şi lui Şaguna 
— zice interviul. 

Dacă dorinţa de unificare a neamului este ceea ce-l face 
pe autorul acelui interviu să propună o cale de împăcare, 
nu e mai firesc şi mai uşor să vină cei puţini la cei mulți? 

De fapt, motivul propunerilor de unificare este nu cel 
naţional, ci cel sectar catolic. lar supunerea sub papa nu e 
decât la început condiţia unică. Cu ajutorul ei, ulterior, 
agenţii papalității introduc toate dogmele şi riturile catolice, 
cum se întâmplă azi cu Uniaţia. Şi cum o spune şi dl Iosif 
Frollo în articolul „Intransigenţa catolică” (Farul Nou, din 
22 iul. 1934): 


„Căci, în special, când vine vorba de unirea Bisericilor, 
i se impută celei catolice o anumită mândrie, intoleranță 
de a nu trata cu celelalte, ca una ce se crede superioară tu- 

turor şi rebelă oricărei concesii. De ce alții să-i cedeze şi ea 
niciodată? Pentru că, în materie de adevăr, nu există drept la 
tranzacție [...]. În cazul acesta intransigenţa trebuie să fie 
egală din fiecare parte, iar unirea nu poate avea loc decât prin 
trecerea uneia în tabăra celeilalte, sau dacă sunt mai multe, a 
tuturora în tabăra uneia, pentru că una din Bisericile creştine 
trebuie să fie cea adevărată [...].” 


Ca să demonstrăm că nu numai glasuri sporadice şi inşi 
singulari lucrează pentru catolicizarea Uniaţiei şi în cult, ci 
chiar şi Agrul merge pe această cale, să reproducem certifi- 
catul de bună purtare ce i-l dă revista catolică din laşi, 
Lumina Creştină (numărul de pe noiembrie p. 167), pentru 
că şi-a încheiat congresul de la Lugoj cu procesiunea euha- 
ristică, aşa cum se obişnuieşte în Apus: 


„Congresele euharistice din străinătate se sfârşesc tot- 
deauna cu o impunătoare procesiune, în care Hristos, Re- 
gele cerului şi al pământului, este purtat pe străzile 
oraşelor, ca să i se dea cinstea cuvenită din partea credin- 
cioşilor. Şi la congresul de la Lugoj s-a petrecut acelaşi 
lucru, aproape fără să se creadă aşa uşor în realizarea unei 
asemenea manifestații.” 


Nici catolicii străini nu s-au aşteptat la atâta docilitate 
şi putere de asimilare din partea Agrului: 


„A fost acolo reprezentat întregul catolicism din Româ- 
nia, atât episcopi români uniaţi, cât şi latini. Ceea ce rar se 
va mai întâmpla poate în viitor, însuşi capul țării, Maies- 
tatea Sa Regele Carol al II-lea a luat parte în urma Împă- 
ratului ceresc, înconjurat de sfetnicii săi.” 

Tupeul catolic nu se poate reține de a nu exploata bu- 
năvoinţa unui act de politețe a înaltului oaspete, într-un 
sens din care vrea să scoată nu ştiu ce folos. În continuare 
Lumina Creştină dă grijă Agrului ca în anul viitor să nu uite 
să aibă prezent şi pe reprezentantul papei. Nu mai conti- 
nuăm. Deocamdată e suficient pentru a ne face o imagine 
despre căile Uniaţiei, care se înfundă drept în internaţiona- 
lismul catolic. 







Metoda uniată: 
minciuna şi injuria personală” 


În toate articolele publicate în ziarul nostru, de vreo 
lună încoace, în legătură cu căile mai noi ale Uniaţiei, ne-am 
ținut la un nivel verbal potrivit cu starea noastră de intelec- 
tuali şi preoți. Am evitat cu cea mai mare grijă cuvintele ne- 
potrivite, şi sensibilitatea noastră a reacționat jenată la orice 
gând de-a urma pe preopinenţii noştri de la Blaj în alune- 
carea spre vulgaritate. Am ținut scrisul nostru la strictul co- 
mentariu al faptelor şi al ideilor, lăsând persoanele în pace, 
fiindcă ştiam că o discuție decăzută la inventarea şi exage- 
rarea de scăderi personale e un lucru nedemn de oamenii 
care mai au un rest de demnitate şi de seriozitate. 

Dar preopinențţii noştri de la Unirea n-au voit să înveţe 
nimic din exemplul nostru. O incapacitate congenitală de-a 
se ridica la oarecare înălțime de gând, o slăbiciune proprie 
iezuitismului catolic, şi disperarea, provenită din neputința 
de-a infirma faptele şi concluziile prezentate de noi, îi silesc 
să utilizeze singura armă de care sunt în stare: aceea a min- 
ciunii şi a calomniei personale, în termeni care, desigur, 
dețin tristul record al lipsei de talent şi de scrupule. 


* Telegraful Român, an LXXXII, nr. 53, 16 dec. 1934, pp. 1-2. Semnat: $. 

Iar numărul 49 din Unirea pune vârf acestei dizgra- 
țioase porniri. Suflă în paginile ei vântul unei răutăți înve- 
ninate care nu mai poate fi reținută, ci-şi face mendrele cum 
vrea cu graiul şi cu condeiul victimelor ei. Noi purtăm aici 
discuţia, îngrijoraţi de tot mai strânsa cârdăşie uniato-ie- 
zuito-ungurească, iar Unirea nu are nimic de spus la aceasta; 
ea deviază la injurii personale. 


* 


Să vedem cam ce are de spus Unirea în acest număr, în 
care s-au întâlnit deodată toţi temerarii purtători de cuvânt 
ai Uniaţiei: dl Cepariu, Todica şi redactorii telefonului? 

Întâi ceva despre spusele dlui Cepariu, care în sfârşit s-a 
gândit să răspundă articolului nostru: „Uniaţia națională”. 

Domnia Sa, neînțelegând generozitatea noastră de-a nu 
fi scărmănat mai detaliat afirmaţia Domniei Sale că la 4 sept. 
1700 s-au unit cu Roma 54 de protopopi, cu 1582 de preoți 
şi cu 200 000 de suflete româneşti, revine bățos asupra ei. 
Or, actul la care se provoacă Domnia Sa a fost dovedit de- 
mult ca fals, de către istoricii serioşi!. Pretinsul act din 
4 sept. 1700, cu iscăliturile celor 54 de protopopi cu delegaţie 
anume de la 1582 de preoți şi atâtea sute de mii de credin- 
cioşi, nu e decât o traducere românească ulterioară a tradu- 
cerii interpolate pe care a făcut-o iezuitul Baranyi după 
manifestul de unire din 7 oct. 1698, al celor 38 de protopopi. 
Cei 54 de protopopi cu cei 1582 de preoți, de care se afirmă 





1 Vezi |. CRIŞAN, Beitrăge zur Geschichte der kirchlinchen Union der 
Rumânen in Siebenbiirgen unter Leopold I, Hermannstadt, 1882, pp. 49-51 
şi G. PoPoVvICI, Uniunea românilor din Transilvania cu Biserica Romano-Ca- 
tolică sub împăratul Leopold 1, Lugoj, 1901, pp. 124-146. 

că au iscălit acel act, formează catalogul clerului ce exista în 
acel an. lată ce spune Şincai: 


„pe hârtia, ce se ţine în arhiva vlădicăi Făgăraşului, de 
pe care s-a luat această scrisoare (pretinsul act din 4 sept, 
1700) nu sunt iscăliți mitropolitul Atanasiu şi protopopii cu 
preoții de sub dânşii, ci dintr-un protocol de sub acelaşi 
Atanasiu se vede că, pe timpul acela, aceştia au fost pro- 
topopi peste atâția preoți câți se înseamnă după dânşii”?. 


Un falsificator de mai târziu a împreunat catalogul cle- 
rului din 1700 cu acea traducere după traducerea lui Bara- 
nyi, ca să acrediteze părerea că tot clerul şi poporul s-a unit 
la 1700. 

Grosolănia falsului se vede şi din aceea că între cei is- 
căliţi e prezentat şi protopopul Braşovului cu 25 de preoți, 


deci câţi vor fi fost atunci în protopopiatul Braşovului. Or, 
se ştie că din ținutul Braşovului n-a primit nimeni unirea. 
DI Silviu Dragomir a arătat în Istoria dezrobirii religioase, vol. 
I, pp. 13-19, cu documentele vremii, că preoțimea din Țara 
Bârsei şi Țara Oltului întreagă, iar din celelalte părți marea 
majoritate, n-a primit unirea. 

De falsificarea actului şi-a dat seama şi dl Cepariu, căci, 
deşi în legătură cu pretinsa hotărâre din 4 sept. 1700, de la 
care ar fi emanat acel act, se spune că au primit atunci uni- 
rea ca la 200 000 de familii, Domnia Sa a fost silit, pe baza 
faptului dovedit cu statistici contemporane că nu erau cu 
totul în Ardeal mai mult de vreo 120 000 de familii române, 
să interpreteze arbitrar datele în acest punct şi să spună că 





2 G. PoPOVICI, Uniunea românilor din Transilvania..., p. 136. 

nu e vorba de familii, ci de suflete. Aşadar dl Cepariu ree- 
ditează, cu bună ştiinţă, o afirmaţie dovedită mincinoasă. 
Poporul n-a primit unirea, căci nici n-a ştiut de ea şi nu 
ştie până azi. Acesta e adevărul. Chiar cei 38 de protopopi 
care au subscris la 1698 cunoscutul manifest, n-au admis 
decât legătura cu papa, şi nu pentru că ar fi fost convertiți 
la dogmele Romei, ci pentru priviligiomurile promise de îm- 
părat. lezuitul Baranyi a adăugat însă în traducerea lati- 
nească şi dogmele catolice, în special cele 4 puncte, fără 
ştiinţa şi voia bieţilor protopopi înşelați de acei maeştri ai 
falsului şi înşelăciunii. Originea Uniaţiei este în dorința 
după priviligiomuri, iar originea celor 4 puncte ale ei stă în 


falsul şi frauda iezuită, nu în „convertire”, „apostolat”, „mi- | 


siune”, „mişcare de conştiinţă a maselor”. Să nu profanăm 
înțelesul înalt al acestor cuvinte. 


Încolo, ce mai spune dl Cepariu? Îşi dă măsura capaci- | 


tății, insultând, fără nicio legătură de idei, grosolan pe 
Înaltpreasfinția Sa mitropolitul de la Sibiu şi pe dl profesor 
Onisifor Ghibu. Auziţi şi vă cruciți! Afirmă că Înaltprea- 

sfinția Sa „are capitaluri enorme la băncile din ţară şi stră- 
inătate”, „are vile şi hoteluri la Păltiniş”, „se plimbă cu 
vagon ministerial”, şi aşa mai departe, pe nerăsuflate. Tot 
atâtea minciuni sfruntate şi calomnii ordinare. Credeam că 
ceapa care a luat locul capului la dl Cepariu e încă verde. 
Se vede însă că a intrat în descompunere. Uite, de va găsi 
dl Cepariu vreun libret de-al Înaltpreasfinţiei Sale pe la vreo 
bancă din lume, să fie al Domniei Sale. Şi-l asigurăm că va 
mai primi pe deasupra şi un premiu. lar cele două camere 
pe care le foloseşte Înaltpreasfinţia Sa la sanatoriul consiliu- 
lui arhiepiscopal de la Păltiniş le oferă bucuros, în schimb 
pentru unul din apartamentele palatelor personale ale 








TELEGRAFUL ROMÂN — 1934 597 


Preasfinţitului Frențiu de la Stâna de Vale. „Vagonul minis- 
terial” l-o fi văzut dl Cepariu în halucinaţiile sărmanului 
său cap. 

Iar pe dl Ghibu - a cărui carte, dacă e de peste 1000 de 
pagini, nu înseamnă că e şi de vreo valoare, după părerea 
autorizată a dlui Cepariu — nu se sfieşte să-l reducă în doi 
timpi şi trei mişcări la nimic. Omul care a câştigat, în ciuda 
Uniaţiei, pe seama statului român liceul deținut pe nedrept 
de piariştii din Timişoara, şi cel din Şimleul Silvaniei, deţi- 
nut de minoriți, aducând astfel statului român un câştig de 
zeci de milioane, e suspectat de un sărman, al cărui pseu- 
donim ridicol i se potriveşte ca un destin, în ceea ce priveşte 
dezinteresul splendid ce-l arată în toate acțiunile sale. Opera 
importantă pe care a realizat-o în Basarabia în 1916-1917 şi 
de la 1926, prin înființarea Astrei, e bănuită ca fiind făcută 
pentru bani, deşi Astra nu i-a răscumpărat nimic din chel- 
tuielile făcute acolo pentru propagandă. Omul care se înda- 
torează până peste cap ca să poată tipări nu mii de pagini 
goale, ci mii de pagini pline cu documente, din care rezultă 
dreptatea cauzei noastre, e împroşcat cu noroi de un biet 
omuleț care nu s-a putut ridica niciodată din noroi. 

Acela care a câştigat pentru statul român Universitatea 
din Cluj, când atâţia demnitari români cereau să fie lăsată 
ungurilor, e înțepat de-o mică insectă, înfruntându-l din su- 
perba ei târâială. Şi e acuzat că a vrut să redea statului 
român biserica din piaţa Clujului, pe care statul ungar a dat-o 
în cursul timpului când unui cult, când altuia, lucru care 
din nefericire nu s-a realizat spre marea bucurie a Uniaţiei. 

Dar să auzim ce ne mai spune celălalt oracol al Uniaţiei, 
dl Todica. Căci iată, Domnia Sa ne anunţă de la început că 
ne dă „alte sentințe pentru cei ce rezistă cu încăpățânare 
adevărului”. Va să zică, primele n-au fost bune. 

Întâi ne spune în articolul „Sentinţe care nu rezistă”, că 
i s-au redat trunchiat cuvintele ca să poată fi respinse. De 
pildă, Domnia Sa spusese că: 


„religia referindu-se la suflet, iar acesta fiind nemuritor, 
urmează logic că religia e supranaţională”. 


În articolul din ziarul nostru i s-au redat cuvintele astfel: 


„religia se referă la suflet, prin urmare e supranaţională”. 


Aşa a fost uşor să-mi fie respinsă teza că religia e su- 
pranaţională, se plânge dl Todica. 


„Eu pun accentul pe nemurire, spune Domnia Sa. 
Aceasta îmi explică mai simplu esenţa supranaţională şi 
faza (sublinierea e a dlui Todica) națională sau individual- 
omenească a sufletului.” „Într-adevăr sufletul fiind nemu- 
ritor, despre atitudinea sau misiunea lui națională se poate 
vorbi numai în scurta lui existență de pe pământ. Dar, 
după moarte? [...] Nici nu se însoară, nici nu se mărită, nu 
e nici ungur, nici german, nici român, ci suflet, mai mult 
sau mai puţin pur.” 


Nu ştim: n-a priceput dl Todica articolul „Sentinţe care 
nu rezistă”, ori e de rea credință? Căci, când s-a spus în el că 
„Națiunea nu-i o noțiune pur biologică, ci mai ales una spi- 

rituală”, că „naţiunile sunt entități deosebite şi după suflet”, 
s-a subînţeles sufletul în întregime, cu nemurire cu tot, care 
e o însuşire esenţială a lui, spre deosebire de trup. Numai 
când calitatea națională ar ține doar de trup, ea ar înceta prin 
moarte. Dacă ţine de suflet, evident că ea durează şi după 
moarte. Aşadar, când s-a zis în articolul „Sentinţe care nu re- 
zistă” că şi sufletul e național, s-a înțeles că sufletul e național 
în existenţa lui eternă. Şi atunci, tot ce s-a spus în acel articol 
despre raportul între religie şi sufletul național rămâne în 
picioare şi după acest inutil distinguo al dlui Todica. 

Când s-a afirmat în articolul acela că „națiunea nu-i o 
noțiune pur biologică”, se presupunea ideea dlui Todica, 
neexprimată încă atunci, dar acum formulată precis, că na- 
țiunea e ceva pur trupesc. Când moare trupul, dispare cali- 
tatea de naţional. 

Dacă-i aşa, atunci la ce să mai luptăm pentru o menţi- 
nere a națiunii noastre? Dacă numai după trup se deosebesc 
națiunile, ce pot aduce ele specific în cultura universală? Şi 
merită trupul acesta hatârul de a da lupte atât de înverşu- 
nate pentru a-l păstra distinct din punct de vedere național? 
Ce contează că trupul poartă semnul națiunii acesteia sau 
aceleia? Dacă această calitate națională durează numai până 
la moarte, la ce să ne mai zbatem pentru a ne-o păstra? La 
ce mai lasă bătrânii ca ultim testament îndemnul de-a ne 
apăra naționalitatea? La ce mai mor oamenii în lupta de 
apărare a naţionalității? Vedeţi cum îşi demască catolicismul 
antinaționalismul, prin rostul naiv al dlui Todica? 

Dl Todica judecă aşa: tot ce-i național piere odată cu 
moartea. Deci cine vorbeşte de suflet național nu crede în 
nemurirea sufletului, e materialist. FOR-iştii sunt prin ur- 
mare materialişti. 

Lasă, domnule Todica, teologia! Vezi-ţi de necazuri! 
Sau roagă pe vreunul din batalioanele de canonişti şi de 
profesori ai „culturalei” Uniaţii, să ia chestia asta în dezba- 
tere, ca să nu te mai faci de râs. În Domnia Ta şi în dl Frollo 
din Italia şi-a pus toată nădejdea Uniaţia? 

În orice caz, să ştii că ne eşti simpatic cu trăsnăile pe 
care, cu naivitatea Dumitale, le aduci în scenă! Şi-ţi promi- 
tem să mai revenim o dată (când avem spaţiu) asupra che- 
stiunii acesteia, ca să te clarificăm mai pe larg, căci 
mărturisim că ne plac dezbaterile în jurul ideilor teologice, 
cel puţin tot pe atâta pe cât le place telefoniştilor Unirii i in- 
juria şi vocabularul josnic! 

DI Todica citează, nu prea înţeleg în ce legătură de idei, 
pe dr. lacobovici, care ar fi zis odată la Senat că „nu crede 
în supranatural şi că România este rezultanta forțelor bio- 
logice ale poporului român”. Dl Todica vrea să-l combată, 
dar mi se pare că n-ar trebui. Doar sunt de acord. Căci dacă 
numai trupul e național, la ce s-ar fi angajat sufletul într-o 
creare a României Mari? Aceasta n-a interesat decât trupul. 

Într-alt pasaj dl Todica face iarăşi apologia amestecării 
cultului răsăritean cu cel catolic din partea Uniaţiei, spu- 
nând că tot e mai bine aşa decât să-l amestece cu inovații 
protestante, cum fac ortodocşii. Ce-o fi vrând să zică dl Todica 
aici? ÎI poftim să ne spună şi nouă. 

Nu ştiu ce tot are apoi cu cei 800 000 de eroi morți pe 
câmpul de luptă. Îi pomeneşte în fiecare articol, contes- 
tându-le dreptul de-a fi onoraţi de noi ca făuritori ai Româ- 
niei. Tot spune că dacă n-ar fi fost catolicul Foch şi 
Dumnezeu, n-ar fi folosit jertfa lor. Aşa o fi. Dar nici Foch 
poate că n-ar fi reuşit de nu erau aceşti 800 000. Şi Dumnezeu 
le-a ajutat şi lor, sau şi nouă mai bine zis, deşi catolicismul 

afirmă că noi n-avem pe Dumnezeu, căci unde nu-i papa, 
nu-i Dumnezeu. Şi mai ştim că jertfa celor 800 000 nu s-ar fi 
adus, sau n-ar fi izbândit dacă nu exista o unitate sufle- 
tească, făurită mai dinainte şi menținută prin credinţa orto- 
doxă pe care o are până azi întreg poporul românesc, cu 
toate luptele disperate ale agenţilor papali de a despărți po- 
porul pe chestiunea credinţei. 

DI Todica ne mai spune despre catolicism că nu vrea 
să ia parte la mişcarea ecumenică pentru că el „însuşi este 
ecumenic”. Aceasta poate fi credinţa catolicilor, cum e şi 
credința noastră despre Ortodoxie. Dar aici, când e vorba 
de lupta contra puterilor vrăjmaşe creştinismului, nu con- 
tează ce crezi despre confesiunea ta, ci starea de fapt că, 
întrucât catolicismul sau Ortodoxia nu îmbrăţişează azi 
pe toți creştinii, alianța cu celelalte forțe creştine dă mai 
multă putere în lupta contra curentelor anticreştine. Parcă 
uniații (şi Agrul) ne tot vorbesc, fariseic, de-o voinţă de co- 
laborare. Or, iată că dl Todica spune acum despre catoli- 
cism că nu poate colabora cu nimeni, ci aşteaptă să revină 
toți creştinii la sânul lui. Să aştepte mult şi bine! Dar n-ar 
fi mai bine ca până la acea eventuală întoarcere să colabo- 
reze cu ceilalți creştini la combaterea anticreştinismului? 
Dar dacă până la întoarcerea celorlalți creştini la catoli- 
cism se va petrece o catastrofă fatală pentru toți? Întrebăm 
deci din nou: nu catolicismul e cel ce se fardează în mijlo- 
cul furtunii, aşteptând acea eventuală întoarcere a tuturor 
la catolicism, care nu se va petrece niciodată? Că luptă în 
Spania, Mexic ş.a.m.d., luptă de nevoie. Dacă e lovit, tre- 
buie să se apere. Dar care ramură de creştinism nu luptă? 
Cea ortodoxă nu luptă în Rusia? Dar n-ar lupta mai bine 
în colaborare? 

Încolo, dl Todica ne mai spune că loviturile primite de 
Ortodoxie la Lugoj le-a meritat. Iar în încheiere, îşi trage un 
straşnic perdaf că e aşa şi pe dincolo, înger adevărat nu al- 
tceva. Şi tocmai pentru că-i înger spune că are dreptul să nege 
toate dovezile ce le-a adus dl Ghibu, că averile deținute de 
statul catolic sunt ale statului român, repetând mistificările 
dlui V. Pop, respinse deja în volumul recent de dl O. Ghibu. 

Nu adevărul îl mână pe dl Todica să scrie, căci adevărul 
rezistă. Dar sentințele Domniei Sale nu rezistă nici una. 


* 


Sărmanul monitor al Blajului! Neîncrezător în ce-au 
putut face domnii Cepariu şi Todica, a apelat, în disperare 
de cauză, la un articol scris acum 24 de ani de I. Chendi con- 
tra Telegrafului Român într-un moment de supărare, fiindcă 
îl pişcase puţin o oarecare chestiune. Păcat de voi telefonişti! 
Aţi scăpat de greul de-a vă mai stoarce neputinciosul creier 
pentru a ne răspunde. V-a salvat un articol de acum 24 de 
ani. Slavă vouă, străbuni! 







„.Şi din Maria Fecioara S-a făcut om" 


Învățătura bisericească ne spune că în lisus Hristos s-a 
împreunat natura dumnezeiască cu cea omenească, într-o 
persoană. Natura omenească a fost primită întreagă, însă 
fără ipostas propriu, căpătând ca ipostas, ca principiu per- 
sonal, Ipostasul naturii dumnezeieşti. 

Lucrul acesta din urmă este cel mai greu de înțeles: na- 
tura omenească a fost primită întreagă, dar fără ipostasul ei pro- 
priu. Se naşte întrebarea: în ce legătură este ipostasul, 
principiul personal, cu natura pe care o poartă? Dacă e parte 
intrinsecă din acea natură, atunci propoziția: a primit natura 
omenească întreagă, dar fără ipostasul ei propriu, ne pare o con- 
tradicție. 

Cum nici la Calcedon şi nici ulterior Biserica n-a preci- 
zat în ce constă ipostasul omenesc, ci s-a indicat numai că 
el nu e nici voința, nici rațiunea omenească, pentru că Hris- 
tos le-a avut pe acestea fără să aibă ipostasul omenesc, s-au 
propus până acum două teorii cu privire la el. 

Una din ele a dominat exclusiv până în timpul nostru 
şi e impregnată de formalismul scolastic, În sensul ei, ipostasul 





* Telegraful Român, an LXXXII, nr. 54, 25 dec. 1934, pp. 2-3. Semnat: 
Dr. D. Stăniloae. 

nu e ceva în plus pe lângă natură, ci e doar o formă, un mod 
de-a fi al naturii. postasul omenesc nu adaugă nimic la na- 
tura omenească, ci este doar modul de-a sta de sine al acestei 
naturi. De exemplu, ca să luăm o pildă din lumea fizică, o 
masă indefinită de lut rămâne natură atâta timp cât nu-i vezi 
marginile, nu e conturată. Dar îndată ce-ai împărțit-o în bu- 
căţi, se produc atâtea ipostasuri fizice câte bucăţi rotunjite în 
sine ai făcut. Natura omenească din Hristos n-are ipostas 
pentru simplul fapt că nu stă rotunjită în sine, ca o realitate 
închisă, independentă. Ea e nedespărțită de natura dumne- 
zeiască. Dacă s-ar fi despărțit vreun moment de aceea, ar fi 
format, în mod automat, un ipostas propriu. 

Teoria aceasta evident că nu mulţumeşte pe nimeni. 
Dacă am aplica-o şi la Sfânta Treime, ea ne-ar sili să nu ne 
putem închipui altfel cele 3 persoane decât despărțite. Apoi 
unirea dintre Fiul lui Dumnezeu şi natura omenească ar ră- 
mâne, după această teorie, doar un fel de alipire a naturii 
omeneşti la cea dumnezeiască, n-ar fi o pătrundere în mij- 
locul firii omeneşti a Ipostasului dumnezeiesc. Şi mai sunt 
şi alte multe obiecţii care se ridică în faţa acestei teorii ce re- 
duce ipostasul la natură. 

În timpul mai nou, s-a ivit o altă teorie pentru explica- 
rea ipostasului, cu mult mai adâncă, mai satisfăcătoare. Ea 
se leagă de descoperirea persoanei în filosofia mai nouă. 
Nici filosofia, nici teologia veche nu se apropiaseră de taina 
persoanei, decât doar Sfânta Scriptură. Persoana era privită 
din afară, ca un obiect, ca un contur al naturii. Nu se intuise 
taina persoanei, care nu se descoperă decât din adâncimea 
sufletului şi se prezintă ca ceva dincolo de natură. Cugeta- 
rea rusească, în special, a descoperit taina eului, taina prin- 
cipiului personal, care poartă din adâncimea sa natura 

noastră trupesc-sufletească. Eul e dincolo de actele cugetă- 
rii, de actele voinţei, de simțţiri, de tot cuprinsul vieții sufle- 
teşti şi trupeşti. El e subiectul, purtătorul, izvorul şi 
creatorul acestora, străbătându-le, dar nedeplasându-se din 
transcendenţa sa, aşa cum străbate centrul cercului prin 
toate liniile care ies din el, fără a-şi părăsi locul său. 

Filosofia aceasta a persoanei a aplicat-o părintele S. Bul- 
gakov în chip magistral la dogma unirii ipostatice!. După 
Sfinţia Sa orice spirit (omenesc, îngeresc, dumnezeiesc) e 
constătător din personalitate, ca subiect, şi din natura lui, 
din tot ce posedă el, din viaţa lui. 


„Eul trăitor are viața sa proprie, este izvorul ei, plinirea, 
începutul şi sfârşitul ei. Aceasta înseamnă că spiritul per- 
sonal are în sine natura sa, în care trăieşte, realizându-se 
pe sine necontenit prin ea, determinându-se, descope- 
rindu-se prin ea.” „Natura nu e independentă de eu, în- 
trucât e actul lui propriu, afirmarea creatoare a eului în 
sine; totuşi, în realitate, în existența luată pentru sine, ea e 
fapt independent de eul care-i stă la bază. Spiritul viu şi 
trăitor se descoperă pe sine, sieşi, într-o realitate oarecum 
obiectivă, ce-şi are realitatea ei proprie. În ea spiritul tră- 
ieşte ca în casa sa.” (pp. 112-113) 


După părintele Bulgakov, acest eu, purtător al naturii 
sufleteşti-trupeşti, e de altă provenienţă decât natura sa. Na- 
tura e făcută de Dumnezeu din țărână, eul e insuflat de 
Dumnezeu din Sine. Eul este de provenienţă direct dumne- 
zeiască. 








1 S. BULGAKOV, Mielul lui Dumnezeu, ed. rusă, Paris, 1933. 

„În om sunt două părți constitutive: natura lui sufletesc- 
trupească, creată din nimic şi de aceea creatură în sensul 
deplin, şi spiritul ipostatic de proveniență dumnezeiască, 
care e creat de Dumnezeu nu din nimic, ci şi-a primit viaţa 
din propria viață dumnezeiască.” (p. 212) „Dumnezeu 
cheamă la existenţă suflarea Sa, ipostaziază o rază a slavei 
Sale proprii.” (p. 115) 


Omul are în sine deci ceva dumnezeiesc, spre deosebire 
de toată lumea creată. Aceasta face posibilă o îndumnezeire 
a omului. 


„Această dualitate de naturi în om, teandria lui originară, 
face posibilă îndumnezeirea vieţii, comuniunea nedespăr- 
țită şi necontopită a celor două naturi în om.” (p. 117) 


În felul acesta nu mai poate fi vorba de-o netă separare 
între natură şi dumnezeiesc, de acea limită îngustă peste 
care nu poate trece în sus natura, cum învaţă catolicismul. 

În Iisus Hristos tocmai acest ipostas al naturii omeneşti 
a fost înlocuit prin Logos, prin al doilea Ipostas al Sfintei 
Treimi. Natura omenească a fost primită întreagă, dar fără 
eul ei de proveniență dumnezeiască. Întrucât acest eu este 
scânteie dumnezeiască în natura creată, înlocuirea lui cu 
Logosul, cu Ipostasul dumnezeiesc, n-a însemnat o catas- 
trofă pentru natura omenească, ci a fost ceva potrivit cu ea, 
cu destinaţia ei, deoarece totdeauna a fost purtată de un su- 
biect de proveniență dumnezeiască. 


„Natura omenească e unită cu spiritul ipostatic, spiritele 
ipostatice care provin din Dumnezeu fiind deosebite şi 
multe, deşi sunt legate între ele în multiunitatea omenirii. 
In numărul acestor spirite ipostatice se include pe Sine şi 

Logosul, care a înlocuit în omenitatea lui Hristos ipostasul 
omenesc personal. Iar natura omenească în Hristos a putut 
primi această înlocuire şi suporta în sine principiul perso- 
nal dumnezeiesc în calitate de principiu personal propriu. 
De aceea şi putem mărturisi pe Hristos om perfect, în care 
se păstrează plinătatea constituției omeneşti, pentru că să- 
lăşluirea Logosului în om are o suficientă bază ontologică. 
Aceea ce în om e spiritul lui omenesc ieşit din Dumnezeu, 
în Hristos este Logosul dinainte de veac, Spiritul dumne- 
zeiesc, al doilea Ipostas al Sfintei Treimi.” (p. 211) 


Constituţia dumnezeiesc-omenească a omului, departe 
de-a fi alterată în Hristos, este dusă la ultimul grad de ple- 
nitudine: 


„De aceea în Hristos nu s-a întâmplat o violare a naturii 
omeneşti, nu s-a introdus în viaţa ei ceva necompatibil cu 
ea, ci în Noul Adam se realizează plinirea adevăratului 
chip al Vechiului Adam, prefigurat în acela.” (p. 212) 


În baza acestei teorii a părintelui S. Bulgakov, toți cei 
patru termeni ai sinodului din Calcedon (firile s-au unit în 
Hristos: neamestecat, neschimbat, nedespărțit, neîmpărţit) 
pot fi înțeleşi cu mult mai concret şi mai profund. 

Pe baza vechii teorii era foarte greu de exemplu să în- 
țelegi că firile nu stau împărțit şi despărțit. Odată ce ipostasul 
nu înseamnă nimic altceva decât modul de-a sta de sine al 
naturii, nu era nimic care să vină chiar în sâmburele naturii 
omeneşti întregind-o cu Ipostasul dumnezeiesc, care să fie 
în acelaşi timp şi al celei dumnezeieşti, principiul personal 
unic al amândurora. După vechea teorie nu puteai să-ţi în- 
chipui raportul între cele două firi decât aşa, că natura ome- 
nească a fost alipită de cea dumnezeiască, ca o alipire 

strânsă a două naturi formând un întreg ce stă de sine. Nu 
e nimic care să formeze unitatea, „neîmpărțirea” acestei 
dualități. 

Pe baza teoriei celei noi „neîmpărţirea” se înţelege 
foarte bine, cele două naturi sunt reduse la un principiu uni- 
tar real, care este subiectul lor comun. 

Iar nedespărțirea nu mai suntem siliți să o înțelegem ca 
o juxtapunere statică, ci ca o intimă întrepătrundere şi împreună 
lucrarea în fiecare moment. Ipostasul, care e dumnezeiesc, şi 
deci are cu el şi natura dumnezeiască, e în centrul naturii 
omeneşti, în fibrele ei sufleteşti şi trupeşti, reducând la o uni- 
tate de viață cele două naturi. La fiecare mişcare, cuvânt, cu- 
getare a lui lisus Hristos participă ambele naturi ale Lui; 
subiectul lor unic lucrează prin amândouă în tot momentul, 
lucrarea fiind totuşi unitară. Aşa cum în fiecare act al nostru, 
fie el cât de spiritual (cugetarea) sau cât de trupesc, participă 
într-o strânsă şi misterioasă unitate şi sufletul şi trupul (de 
exemplu: nu se poate vorbi despre cugetare, fără creier), ini- 
țiativa actului pornind din adâncimea principiului personal, 
de la hotărârea persoanei. 

În niciun act al lui lisus Hristos n-a lucrat Ipostasul Lui 
numai prin natura dumnezeiască sau omenească. Aceasta 
este „nedespărțirea” firilor, care n-ar fi posibilă de înţeles 
pe baza teoriei vechi. 

Desigur că teoria părintele Bulgakov prezintă şi ea 
anumite greutăţi. E în natura realităților spirituale, expri- 
mate în dogme, ca să nu poată încăpea în nicio teorie în 
mod complet. 

Aceste greutăţi se reduc, cred, la două: 

1. E greu de înţeles cum sunt eurile omeneşti fărâme 
individualizate, ipostaziate, de natură dumnezeiască. Un fel 

de raze, de scântei dumnezeieşti, căpătând o anumită indi- 
vidualitate şi stare de sine, un fel de expirații dumnezeieşti, 
cum ne vorbeşte Sfânta Scriptură la crearea lui Adam. 
Chestiunea este mult mai greu de înţeles, decât greu de 
admis, căci Sfânta Scriptură ne arată că spiritul vine mai di- 
rect de la Dumnezeu decât trupul cu partea lui vitală. 

2. A doua greutate stă în ideea că între principiul ipos- 
tatic al omului şi natura omenească legătura e de aşa fel, că 
poate fi cu totul desfăcută, principiul ipostatic omenesc pu- 
tând fi înlocuit cu un Ipostas al Sfintei Treimi. În analiza ra- 
portului dintre eu (spirit) şi natura omenească (suflet 
rațional - trup), cred că ar trebui să se insiste asupra depen- 
denţei naturii de eu. Cred că eul nu e numai un regulator, 
un manipulator al naturii, adică al cugetării, simțirii, actelor 
trupeşti şi un canal prin care se scurge de la Dumnezeu 
viața spirituală în natura omului, ci şi un fel de izvor, de for- 
mator al naturii, măcar în partea ei sufletească. Natura ome- 
nească nu se formează de sine, independent de eul care o 
diriguieşte, ci eul este factorul principal în formarea ei. Na- 
tura unui om depinde de eul lui. Dacă-i alta, natura lui Hris- 
tos având ca eu, ca principiu ipostatic, al doilea Ipostas al 
Sfintei Treimi, ar fi trebuit, parcă, să fie formată cu totul alt- 
fel decât a celorlalți oameni; mai ales că Logosul nu Şi-a luat 
o natură omenească formată deja de un eu omenesc, ci El a 
început s-o formeze. 

Părintele S. Bulgakov se apără de eventuala acuză de 
apolinarism. De fapt Sfinţia Sa nu rupe natura omenească, 
cum făcea Apolinarie, în trup biologic şi rațiune-voinţă, în- 
locuind în Hristos partea ultimă cu Logosul. Părintele S. 
Bulgakov lasă natura omenească în Hristos întreagă: trup 
şi suflet rațional. De apolinarism în niciun caz nu poate fi 

ce aie ae 


acuzat. Totuşi această separare a eului de natură parcă ne 
| dă despre om o imagine prea dualistă şi nu ştiu dacă o na- 
tură omenească care nu creşte sub conducerea eului ei for- 
mator, mai poate deveni o natură omenească. 
Pe de altă parte, sigur că în Hristos, persoana, eul, su- 
| biectul omenesc, a fost înlocuit cu Logosul. A nul 
| Aşa că nedumeririle exprimate în acest articol cu pri- 
vire la teoria părintele Bulgakov ar avea poate sorţi să fie cu 


succes lămurite printr-o aprofundare şi printr-o mai bună | 1 9 3 5 
fundamentare şi explicare a ei. 










































































Un annou' 





i 
| 
| 
| 


Niciodată nu e omul mai melancolic ca în seara de Anul 
Nou; de ce oare? Pentru că niciodată nu ai atât de puternică 
senzaţia trecerii, a vremelniciei, a apropierii sfârşitului, a in- 
stabilității tale decât în această seară, în care timpul se opin- 
teşte parcă să treacă mai mult decât de obicei prin strunga 
momentului de faţă, în domeniul definitiv pierdut, al tre- 
cutului. Niciodată n-ai atât de acută senzaţia timpului, care 
constă în trecere, în curgere, în măcinarea a ceea ce este, fără 
| să-ți dea numaidecât siguranţa că, după distrugerea a ceea 
| ce mai ai, vei descoperi în viitor pe seama ta alte reziduuri 
de viaţă, nemăcinabile. 





„Timpul provoacă în noi senzaţii de mâhnire şi tristețe, 
mâhnire şi tristeţe în raport cu trecutul, mâhnire şi tristețe | 
în raport cu viitorul. Teama de viitor se preface în teamă II 
de moarte, teama de moarte, în teamă de iad.”! 


Nu te poți gândi la timp fără să fii trist. Trist pentru cele 
trecute, trist pentru nestatornicia clipei de faţă, temător față 

















* Telegraful Român, an LXXXIII, nr. 1, 1 ian. 1935, p. 1. Semnat: Dr. 
D. Stăniloae. 

1 N. Berdiaev, Eu[[] şi lumea obiectelor. [O încercare de filosofie a sin- 
gurătății şi comuniunii], Paris, 1934, p. 144. 

de viitor. Timpul e „purtător de moarte”, tanatofor. În sânul 
lui duce germenele morții pentru toate câte sunt supuse lui. 

Oare numai latura aceasta o are timpul? Timpul nu 
poate fi experiat decât ca grijă, cum crede filosoful german 
Heidegger (Sein und Zeit)? Aşa ar fi dacă timpul ar sta sus- 
pendat deasupra nimicului şi între nimicuri, nimic la înce- 
put şi nimic la sfârşit. Dacă timpul ar fi singura formă de 
existenţă, învăluită din toate părțile de moarte, atunci n-ai 
putea spera nimic cu adevărat. Căci speranţele pentru 
scurte plăceri viitoare, care trec, nu merită acest titlu. „Nu 
spera şi nu ai teamă” ar fi cel mai înțelept sfat ce s-ar putea 
da omului. Anticipează moartea de acum, fă-te apatic față 
de toate, dacă în curând nu ne aşteaptă altceva decât nimi- 
cul! Sau îneacă-ți gândurile acestea neplăcute în zgomotul 
petrecerii, în uitarea amețţelii alcoolice şi în paroxismul sim- 
ţurilor periferice dezlănțuite! 

Dar nu, timpul nu e ultima realitate. Timpul e numai o 
față a vieții. E fața exterioară, fața lumii căzute din regiunea 
trăirii spirituale. Omul capabil de viață spirituală simte mai 
puţin timpul. Fiecare ştie din experienţă că ceasurile fericite 
nu se observă când trec. Dimpotrivă, suferințele puternice 
se experiază ca timp foarte lung, mai lung decât timpul ma- 
tematic. Timpul se măsoară cu două măsuri: cu trăirea în- 
ternă şi cu unitatea matematică, iar legătura dintre aceste două 
forme ale timpului e foarte laxă. O oră de timp matematic 
poate fi experiată uneori intern ca ceasuri întregi, iar alteori, 
ca un moment, sau pur şi simplu nici nu se observă. Aceasta 
înseamnă că veşnicia străbate în timp, invadează în el şi de- 
termină curgerea lui. Veşnicia n-o vom concepe ca succe- 
dând la capătul viitor al timpului. Aceasta înseamnă să o 
concepem ca ceva exterior, obiectivizat, ca un timp ce se lun- 

geşte continuu, şi prin urmare, ca ceva foarte plictisitor. 
Timpul poate fi depăşit în parte de acum. De pe acum 
putem scăpa de senzaţia dureroasă a trecerii, de încordarea 
aşteptării: să vină odată ceea ce ştim că are să înlocuiască 
ceea ce este. Iar veşnicia pe care o putem descoperi câte 
puţin de pe acum nu are să fie concepută nici ca ameţeală, 
nici ca imobilitate nirvanistă, ca dezinteres şi neobservare a 
ceea ce se petrece, ci ca viață spirituală bogată în descoperiri 
de sensuri, în experienţe ce țâşnesc una din alta, în eforturi 
de-a înțelege şi de-a potrivi cele externe în lumina acestor 
sensuri duhovniceşti interioare. 

De stihia îngrijorătoare şi înfricoşătoare a timpului şi a 
dispariţiei scapi când nu mai trăieşti întrerupt, cu senzația 
că fiecare moment dus e dus pentru totdeauna, şi fiecare 
moment viitor e cu totul altfel decât cele de până acum. De 
timp scapi când nu mai eşti întreg înfundat în fiecare clipă 
care trece, ci îţi câştigi senzația durabilă că rădăcinile tale se 
scaldă într-o trăire care, pe lângă toată mişcarea, pe lângă 
toată viaţa plină de experienţe şi sensuri continuu noi, ră- 
mâne netrecătoare, fără trecut mort şi fără viitor nefecundat 
şi neanticipat în prezent, într-o trăire pe care n-o simți decât 
ca prezent continuu, fără să te gândeşti la trecut, fără să te 
îngrijorezi de viitor. Nu în zgomotul petrecerilor scapi du- 
rabil de timp. Căci după petrecere te simţi şi mai trist, şi mai 
părăsit. Ci în trezvia trăirii interioare cu Duhul dumneze- 
iesc. Lumina acestei trăiri s-o revărsăm peste activitatea 
noastră în lume. 








































































































Vizitarea familiilor 


În ajunul Bobotezei preotul merge pe la casele creştini- 
lor spre a le stropi cu apă sfințită. Astăzi, obiceiul acesta e 
interpretat şi îndeplinit numai ca act liturgic, ca lucrare sfin- 
țitoare. Cred însă că sensul lui e mai larg. În el se exprimă 
voința Bisericii de-a căuta pe credincioşi, prin preoții ei, în 
casele lor, de a întinde misionarismul din locul public până 
în colțurile cele mai private ale vieții omeneşti. Umblarea 
„cu botezul” indică asupra unei datorii pastorale: vizitarea 
familiilor cu scopul de-a le cunoaşte, învăţa şi sfinți. 

Vizitarea familiilor e considerată în Pastorala mai nouă 
ca unul din mijloacele cele mai importante pentru apropie- 
rea de sufletul credincioşilor. Se ştie că viața adevărată, pro- 
prie, şi-o trăieşte omul în intimitate. În mulţime trăieşte o 
viață de suprafață, de împrumut. În mulțime omul uită de 
ce e el în intimitatea sufletului său şi se pomeneşte judecând 
superficial împreună cu toți ceilalți. Condamnă prea repede 
sau apreciază prea repede. Reacționează la tot ce află, 
aproape fără să gândească; şi aproape niciodată un îndemn, 
un sfat, un gând ce se adresează unei mulțimi nu pătrunde 


* Telegraful Român, an LXXXIII, nr. 2, 6 ian. 1935, p. 1. Semnat: Dr. 
D. Stăniloae. 

prin stratul gros al psihologiei acestor momente până la el, 
nu ajunge să răsune acolo, în afundul lui sufletesc, să pro- 
voace un dialog, serios între gândurile lui şi îndemnul ce i 
se comunică. 

De aceea se pune azi atâta greutate pe pastorația indi- 
viduală. Omul cu care ai stat odată de vorbă despre lucrurile 
tainice ale sufletului, mărturisindu-ţi şi el şi mărturisindu-ți 
şi tu gândurile intime despre viață, despre Dumnezeu, du- 
reri ascunse şi nădejdi, îți devine mai apropiat. În predicile 
ulterioare aruncându-ți ochii asupra lui îi surprinzi o privire 
de înţeles, între tine, preot, şi el se stabileşte îndată un circuit 
pe dedesubtul cuvintelor ce le rosteşti: vă leagă ceva în mod 
deosebit, formați o comunitate neştiută de ceilalți. Cuvintele 
tale le leagă el de cuvintele de atunci şi i se luminează mai 
mult decât altora. Un om pe care l-ai cunoscut în intimitatea 
sufletului său (care totdeauna e mai curată şi mai gingaşă 
decât manifestările aspre şi ursuze) se va ruşina mai mult 
dacă-l vei surprinde vreodată în atitudini şi fapte nepotri- 
vite. ÎL va inunda amintirea acelui ceas de convorbire, în care 
ţi-a simțit inima învăluindu-l cu dragoste şi în care şi el s-a 
arătat că are, în fond, un suflet mai sensibil de cum arată. 
Peste tot e o metodă excelentă aceea de-a dezgropa de sub 
straturile de răceală şi de sălbăticie floarea gingaşă a sensi- 
bilităţii pe care o are aproape fiecare suflet. Căci sensibilita- 
tea sufletului este organul religiozităţii. Prin ea recapătă 
viață obişnuinţele religioase, devenite forme automate. Şi tot 
ea este aceea care reține pe om de la ultima decădere şi-l 
ajută să se refacă. lar sensibilitatea sufletului nu poate fi dez- 
morțită decât în atmosfera caldă a tăinuirii intime. 

Nu mă gândesc aici la acea legătură care există de obi- 
cei între preot şi o seamă de parohieni fruntaşi. Aceasta de 

multe ori nu se deosebeşte de oricare altă legătură. Ea nu 
străbate până la intimităţile fragede ale sufletului, ci rămâne 
tot la preocupări de suprafaţă: la chestiuni de conlucrare în 
domeniul administrativ, politic, financiar, economic. Chiar 
prietenia ce se leagă între preot şi unii fruntaşi ai satului, de 
cele mai multe ori nu are caracter spiritual. În convenirile 
distractive ale lor domneşte un spirit cu totul laic, adică de 
suprafaţă. Prietenia e numai aparentă, căci nu e întemeiată 
pe o profundă pătrundere a unuia în sufletul celuilalt, pe 
iubirea adâncă a unuia față de altul. 

Eu mă gândesc la o legătură individuală care să constea 
într-o apropiere sinceră a adâncurilor sufleteşti. O apropiere 
care se face prin dragoste, prin aducerea omului în acea 
stare de seriozitate, de încredere şi de sinceritate, în care îşi 
deschide comoara cea mai ascunsă a sufletului său. Mă gân- 
desc la convorbiri şi legături în care se vorbeşte de Dumnezeu, 
de sufletul propriu, de problemele şi durerile proprii pe o 
coardă gravă şi meditativă. 

Pentru acest fel de contact individual cu oamenii se re- 
comandă foarte mult vizitarea caselor lor. Duminică seara 
şi în sărbători e timpul cel mai potrivit. Va începe cu frun- 
taşii satului, ca să se obişnuiască oamenii cu acest obicei. Îi 
va anunţa înainte, dându-le grijă să nu se pregătească în 
mod deosebit. Va merge cu preoteasa, căci astfel vizita pare 
mai puţin oficială, mai familiară. Preoteasa, ca femeie, ştie 
să creeze totdeauna mai uşor o atmosferă de intimitate. Se 
vorbeşte la aceste ocazii de câmp, de semănături, de întâm- 
plările din lumea mare. La unele vorbeşte mai mult gospo- 
darul, la altele are cuvântul preotul, interpretând faptele 
într-o lumină religioasă; strecurând câte o părere care echi- 
valează cu un sfat, cu un îndemn în privinţa raporturilor 

dintre membrii familiei, a curățeniei din casă, a ordinii din 
gospodărie, a atitudinii ce are să o ia omul față de un anumit 
curent social, față de anumite ziare. Sunt prezentaţi copiii, 
cu care ocazie se găsesc câteva cuvinte de laudă pentru ei, 
un sfat cu privire la creşterea lor, la îndrumarea lor spre o 
şcoală mai înaltă sau spre meserie, sau spre continuarea 
gospodăriei părinteşti. 

O ochire pe pereţi, prin casă, îți descoperă ce cărți, ce 
gazete se folosesc în casă, ce icoane se află. Vei şti astfel de 
e cazul să înlocuieşti o anumită gazetă cu o alta, să aduci al- 
tădată o carte pentru copii, să le vorbeşti de icoane. Afli ce 
piedici sunt în casă în calea unei vieţi religioase mai pro- 
funde: neînţelegeri între soț şi soție, mizerie, greutăți mari, 
influențarea din partea vreunor rude sau vecini, idei eronate 
la soț primite din armată sau din altă parte. Cunoşti astfel 
terenul. Ştii cum să-ţi direcţionezi lucrarea referitor la 
această familie. Cu ocazia aceasta capul familiei îţi face 
eventual vreo rugăminte pentru a-l ajuta într-o chestiune 
sau alta. Dacă familia e cam înstrăinată de biserică, o astfel 
de vizită poate să-i mai încălzească. 

Ar putea fi folosit şi prilejul umblării „cu botezul” în 
sensul acesta? Cred că da, acolo unde e parohia mai mică, 
până într-o sută de familii. Dar chiar dacă ajunge până la 
200 de familii, dacă începe preotul cercetarea caselor cu 2-3 
zile mai înainte, poate să umble mai domol, să jertfească 
câte 10 minute în fiecare casă; mai întrebând pe-ai casei de 
una şi de alta, mai învățându-i câte ceva, lăsând în urma sa 
impresia că se interesează de viaţa casei aceleia. 

















































Hristos şi preotul” 


Preotul este în mod deosebit purtător de Hristos. Toată 
misiunea lui este să mijlocească pe Hristos oamenilor, învă- 
țând despre EI, împărtăşindu-L prin Sfânta Taină a Euharistiei 
ca şi prin celelalte taine, arătându-L cum e de față şi cum lu- 
crează prin puterea şi faptele sale. Preotul este un organ văzut 
al lui Hristos, nu un înlocuitor al Lui. Hristos este prezent în 
lucrarea propovăduitoare şi sfințitoare a preotului şi El este 
acela care lucrează prin preot. Lucrează fără să fie văzut, dar 
orice inimă deschisă lui Dumnezeu simte că lucrarea e a Lui. 

Preotul încă este conştient că prin el lucrază Hristos. Şi 
simte că Hristos e în el şi lucrează prin el cu atât mai mult 
cu cât se roagă, meditează şi se sileşte mai mult pentru lu- 
crarea Lui. Prin rugăciune şi meditaţie, preotul îşi ascute 
simțul prin care ia cunoştinţă de prezenţa lui Hristos în el, 
mărind lumina din sine, care-i permite să-L vadă pe Dom- 
nul său. Prin sforțările sale de-a iubi tot mai mult pe Dom- 
nul, îi creşte şi i se permanentizează conştiinţa că lisus este 
cu el, că lucrează prin el. Şi se înțelege că nu este datorie 
mai mare pentru preoți decât aceea de-a se sili prin toate 
mijloacele duhovniceşti să vadă şi să simtă tot mai intensiv 
şi tot mai des că Hristos este în ei. 

Dar preotul are pe Hristos în Biserică. Ea este trupul Lui, 
iar El este capul ei. Şi capul nu stă singur, ci numai în legătură 
cu trupul. Cu Hristos nu poate petrece decât acela care e mă- 
dular din trupul Lui. În afară de trupul Lui, se poate vorbi 
despre Hristos, dar nu se poate trăi din EI, nu poți primi viaţă 
din viaţa Lui. Cine ar spune: eu am aici deoparte pe Hristos, 
eu petrec separat cu Hristos al meu, acela se înşală. Căci Hristos 
nu este în inima celui ce stă separat, ci în iubire, cea care 
strânge la un loc, într-un trup, pe cei ce cred în El. 

Cu Hristos ne întâlnim în Biserică. Cine vrea să se retragă 
cu El departe, dincolo de Biserică, nu mai duce nimic cu el. 

Aceasta se vede în mod deosebit la preot. El primeşte ca- 
litatea de organ învățător şi sfințitor al lui Hristos prin ierarhii 
Bisericii. Toţi ierarhii şi preoții, de când există Biserica, au pri- 
mit calitatea de-a fi organe ale lui Hristos, prin ierarhii Biseri- 
cii. Numai Sfinții Apostoli au primit această putere fără 
mijlocirea vreunui organ văzut. Dar şi dintre apostoli, Sfântul 
Pavel, deşi în calitate de viitor apostol, a fost chemat de 
Hristos direct, pe drumul Damascului, totuşi a fost îndrumat 
tot de Hristos să primească această calitate în mod deplin pe 
calea obişnuită, prin organele Bisericii, prin Anania (Faptele 
Apostolilor 9, 6). Sfântul Apostol Pavel nu s-a lăsat ispitit de vi- 
ziunea pe care a avut-o pe drumul Damascului, ca să spună 
că nu mai are nevoie de-a se prezenta la organele Bisericii, 
Anania şi soborul apostolilor, şi de-a se încorpora lor. După 
14 ani s-a suit la lerusalim pentru ca să arate celorlalţi apostoli 
Evanghelia pe care a propovăduit-o între neamuri şi să vadă 
de nu cumva a alergat în deşert; aşa a primit Pavel „dreapta 
împărtăşire” de la ceilalți apostoli (Galateni cap. 2). Toţi epis- 
copii, toți preoții de după aceea au fost chemaţi la această 
demnitate prin ierarhii Bisericii. Sfântul Pavel aşază episcopi 

pe Timotei, Tit şi pe alţii. lar aceştia aşază preoți prin cetăți. Şi 
toți s-au considerat în acelaşi timp trimişi ai lui Hristos şi tri- 
mişi ai Bisericii. Trimiţându-i Biserica, îi trimitea Hristos, sau 
Hristos îi trimitea prin Biserică. Lui Timotei îi spune Pavel: 
„Îţi amintesc să aprinzi şi mai mult din nou harul lui Dumnezeu, 
care este în tine prin punerea mâinilor mele” (1 Timotei 1, 6). 

Darul arhieriei nu se capătă de-a dreptul de la Hristos, 
ci prin alți ierarhi; de asemenea şi darul preoţiei (Faptele 
Apostolilor 14, 23). 

Preotul lucrează în tot timpul ca delegat al Bisericii, mai 
concret, al ierarhului lui. Încă apostolii, oricât fuseseră che- 
maţi de Domnul fără mijlocirea unor organe văzute, se con- 
siderau că lucrează ca delegaţi de soborul apostolilor. Când 
se ivea vreo nedumerire, se adunau s-o lămurească. lar când 
unul făcea ceva în dezacord cu soborul apostolesc, era tras 
la răspundere. Niciunul nu se scuza însă că aşa i-a spus lui 
Domnul. Era conştient că Domnul nu-l poate îndemna la 
paşi contrari Bisericii în totalitatea ei. 

Nu există acțiune publică a preotului privitoare la con- 
ducerea credincioşilor, pe care să n-o îndeplinească în nu- 
mele Bisericii, ci în numele său personal. Orice realizare 
bisericesc-religioasă a preotului este a Bisericii, pentru că a 
făcut-o în calitate de trimis, de reprezentant al Bisericii. O bi- 
serică zidită de un preot într-o parohie, o casă parohială, sunt 
ale Bisericii. O societate religioasă, o mişcare religioasă tre- 
zită de un preot este tot a Bisericii. Ar fi o mare eroare să 
spună un preot: aceşti credincioşi sunt ai mei pentru că eu i-am 
întors de la o altă confesiune, sau: eu i-am trezit la o viață re- 
ligioasă mai intensă. Preotul lucrează prin puterea şi harul 
primite de la Biserică şi în toate acţiunile lui bisericeşti este 
un slujbaş al Bisericii. Lucrează ca un angajat al ei, pentru 

ea, nu pentru sine. Desigur, fiecare preot e chemat să aducă 
maximum de râvnă, de silință, de pasiune personală. Să lu- 
creze nu ca o slugă, gândindu-se numai la salariu, ci cu toată 
inima şi talentul său. Dar nu pentru sine, ci pentru Domnul 
Care este în Biserică. Fiecare preot trebuie să se silească a 
zidi pe temelia care este lisus Hristos, ofranda cea mai bună 
a sufletului său. Fiecare să se silească a zidi aur, sau argint, 
sau pietre scumpe, şi nu lemne, sau fân, sau trestie (cf. 1 Co- 
rinteni 3, 12). Dar cel care zideşte aur n-are nici el niciun 
drept să se numească proprietar al zidirii, căci pentru lucrul 
lui îşi va primi plată în ziua cea mare. „Dacă lucrul cuiva, pe 
care l-a zidit, va rămâne, va lua plată” (1 Corinteni 3, 14). 

Toţi suntem numai lucrători, angajaţi în via Domnului, dar 
nu proprietari ai ei. Sfântul Apostol Pavel nu şi-a însuşit niciuna 
din comunitățile creştine întemeiate de el, ci, dimpotrivă, când 
a auzit că unii se declară ai lui, s-a grăbit să-i dezmintă de la o 
astfel de pornire periculoasă şi pentru el, şi pentru ei: „Dar ce 
este Appolo? Şi ce este Pavel? Slujitori prin care aţi crezut voi, 
şi după cum i-a dat Domnul fiecăruia” (1 Corinteni 3, 5). 

Toate comunităţile le-a dat, îndată ce le-a întemeiat, 
Bisericii. 

Orice preot trebuie să fie fericit când poate face mai mult 
pentru Biserică, adică pentru Domnul. Fericit când poate 
aduce la sânul Bisericii mai multe suflete, când poate face mai 
mult pentru strălucirea slavei lui Hristos în Biserica Sa. Atunci 
mulţumeşte lui Dumnezeu că l-a învrednicit să fie o unealtă 
rodnică. Mulţumirea lui vine din conştiinţa că şi-a făcut dato- 
ria şi nu aşteaptă nimic pentru sine. Preotul dă numai Bisericii; 
e departe de el gândul să ia de la Biserică. Şi fericirea lui e cu 
atât mai mare, cu cât l-a ajutat Domnul să dea mai mult. 




















Răscumpărarea vremii” 


„leşi-va omul la lucrul său şi la lucrarea sa până seara” 
(Psalmul 103,24) — era norma vieţii pe vremea psalmistului. 

Munca era condiţia vieții. Şi prin muncă se binecuvânta 
existența omului. Dar vremurile de atunci nu mai au întoar- 
cere în toate țările. De când trăim în zodia maşinilor, mai 
ales la oraşe, munca se măsoară cu ceasul, şi până seara îi 
rămân omului ceasuri „goale“, pe care nu ştie cum să le 
„umple”. 

Inainte vreme, lumea se indigna şi protesta că munci- 
torii au prea multe ceasuri de lucru şi se pretindea să li se 
reducă numărul orelor. lar munca femeilor şi a copiilor era 
un rest de sclavie. Lumea se plângea de prea multă trudă a 
muncii. Dar maşinile au adus lumea să se plângă că nu ştie 
cum să cheltuiască vremea. Lipsa de ocupaţie şi munca is- 
tovitoare sunt plăgi sociale. Dar mai serioasă e lipsa de ocu- 
paţie. Ea constituie o plagă socială şi morală înfricoşătoare. 
S-a făcut constatarea că cei mai disperaţi criminali sunt aceia 
recrutați din rândurile vagabonzilor. Diavolul caută orice 
să iscodească pe seama celui fără de lucru. S-au căutat re- 
medii pentru această plagă, dar ştiinţa nu găseşte lecuire. 

Dintre bărbaţii de stat, Ducele Italiei s-a gândit să isco- 
dească posibilități pentru întrebuințarea timpului liber al 
cetățenilor. Planul fascist constă dintr-un mare număr de 
ocupații diferite, începând cu sportul, reprezentații cinema- 
tografice, excursii, studiul igienei, educaţie fizică, slujbă so- 
cială, şezători literare, reprezentații dramatice etc. Dacă 
acestea sunt menite să înlocuiască truda zilnică a muncito- 
rului fără lucru, se poate spune că statul a avut gând bun 
iscodind acele distracţii, dar lipseşte principiul unificator 
care e capabil să demonstreze poporului utilitatea şi nece- 
sitatea acelor lucrări. Şi acel principiu nu poate fi decât de 
ordin spiritual, care-şi are reazemul în religie. 

Există şi la noi timp liber, şi ce se face cu el? 

În ţară agricolă trăind, poporul nostru dispune de mult 
timp liber de toamna şi până primăvara. În vederea între- 
buinţării raționale a timpului liber am înființat Casa culturală, 
societățile „Sf. Gheorghe” şi „Sf. Maria”, Oastea Domnului. 

Pentru că slujba Bisericii e să evanghelizeze, să în- 
toarcă poporul la Hristos şi să-l determine a rămâne în stă- 
pânirea Lui, în şcoala Lui, sub steagurile Lui mântuitoare. 
lar ceea ce Biserica e chemată să facă, nimeni şi nimic n-o 
poate substitui. 

Biserica e chemată să câştige simpatia celor fără de 
lucru şi, prin rugăciunile şi prin învăţăturile ei sacre, să in- 
tervină salvatoare acolo unde condiţiile familiale sunt vi- 
trege şi educaţia insuficientă, iar mizeria e mai strigătoare. 

Biserica poate înlocui, în caz de nevoie, pe medic, pe 
avocat, pe judecător etc. — pe ea însă n-o pot înlocui toţi ace- 
ştia laolaltă. 






































































































































lezuiţii, dascălii Uniaţiei” 


Cu venirea sărbătorilor Naşterii Domnului pusesem 
punct neplăcutei hărțuieli cu profesioniştii calomniei şi ai 
injuriei adăpostiți prin redacţiile oficinelor uniate. Credeam 
că vor tăcea şi ei măcar până trece bine acest timp, pe care 
Dumnezeu l-a voit să decurgă „în pace şi bunăvoire”. Dar 
ţi-ai găsit astfel de sensibilitate la aceia la care „a grăi” în- 
seamnă cu exclusivitate a calomnia, iar „a scrie” înseamnă 
„a înţepa”. Şi pentru că noi am tăcut, cu toate provocările 
ce ni le-au aruncat încă a patra zi de Crăciun, nemaiavând 
material nou de exploatat în spirit de ceartă, s-au apucat să 
recapituleze iarăşi şi iarăşi vechile poveşti. Articolul de fond 
al Unirii din 29 dec. 1934 poartă titlul: „Otravă dominantă”, 
având între subtitluri: Publicaţiile ortodoxe înjură. Toţi seamănă 
vrajbă şi ură, iar articolul de fond din numărul din 12 ian. 
1935 poartă ca titlu „Recapitulări de folos”, iar ca subtitluri: 
Vrajbă veche în anul nou. Autorii războiului confesional. Aparatul 
de stat în slujba prozelitismului. 

Nu ştim cui îi vor folosi atâtea recapitulări ale invecti- 
vei. Probabil că Uniaţiei, odată ce are atâta atracție pentru 
ele. În articolul acesta al „recapitulărilor” episcopia de Cluj 

e apostrofată pentru a nu ştiu câta oară în legătură cu Ma- 
ramureşul. Unirea recunoaşte, e drept, că Maramureşul „e 
chinuit de multe nevoi, de mizerie şi analfabetism”, dar în 
loc să arate pe vinovat, care e uniaţia sub a cărei oblăduire 
a stat acest ținut atâta vreme, face un tărăboi nemaipomenit 
pe simplul motiv că episcopia Clujului a hotărât să trimită 
în parohiile ortodoxe de acolo preoți licenţiaţi în Teologie. 
Ca şi când o eparhie ortodoxă n-ar avea drept să se îngri- 
jească de parohiile sale, ci ar trebui să le dea plocon Uniaţiei, 
care şi-a dovedit cu prisosință condamnabilul obscurantism 
şi totala incapacitate culturală în acest năpăstuit ținut româ- 
nesc. 

Întregul articol e plin de otrava insinuării şi a neadevă- 
rului. E] se respinge de la sine pentru orice om care-l citeşte. 
Neadevărul că statul român a încurajat prozelitismul orto- 
dox printre uniaţi îl respingem în altă parte a ziarului cu 
dovezi concrete, de care mai putem aduce destule în nume- 
rele viitoare. Lumea imparţială ar trebui să vadă cât neade- 
văr urâcios se ascunde în cuvinte ca acestea: 


„Reforma agrară s-a pus în slujba idealului panortodox. 
De aceea, s-au dat sesiuni parohiale ortodoxe în sate curat 
uniate, pentru a cumpăra suflete cu pământ”. 


Cu stupefacție înregistrăm şi acea izbucnire de ură care 
se cuprinde în cuvintele: 


„Ni s-a trimis pe cap o ploaie de dascăli regățeni (subli- 
nierea e a Unirii), cu menirea de-a face prozelitism”. 


lată din ce motive s-a alimentat şi se alimentează con- 
tinuu tensiunea profund dăunătoare unității noastre naționale 

între românii dintre Carpaţi şi cei de dincolo. Iată care a fost 
izvorul de unde s-a generalizat în conştiinţa simplistă a po- 
porului, care n-a avut nimic să împartă cu frații de peste 
Carpaţi, atitudinea de neîncredere față de aceia. lată ce in- 
tenţii atribuie Uniaţia miniştrilor noştri de instrucţie, care 
habar n-au avut de astfel de motive când au trimis învăță- 
tori de peste Carpaţi în provinciile alipite. De ce au trimis 
astfel de învățători în Bucovina şi Basarabia? Doar acolo nu 
sunt uniaţi. 

Unirea repetă mereu acuza că organele statului fac pro- 
zelitism, dar ca ilustrare nu pot induce niciodată decât în- 
tâmplarea de la minele Ocna-Şugatag, deşi această 
întâmplare e departe de a putea fi interpretată cum vrea 
Unirea. De ce nu îşi aminteşte Unirea cazurile cu adevărat 
reale şi destul de frecvente când funcţionari ai statului, uni- 
aţi, persecută pe ortodocşi? Să mai pomenim de exemplu 
pe acel prefect sacrileg din Maramureş care a aruncat Sfânta 
Euharistie ortodoxă în şanţuri? 

A se vedea, ca pildă, şi agronomul de la Făgăraş, dl Ilie 
Agârbiceanu, care refuză să execute sentința Curţii de Apel 
prin care parohia ortodoxă din Feldioara primeşte o sesie” 
parohială. 

Tot în numărul din 12 ian. 1935 al Unirii răspund dl. Ce- 
pariu şi G. Todica la un articol mai vechi din ziarul nostru. 

Iezuitismul îşi arată unghiile mai fără sfială în articolul 
dlui Cepariu. Mai întâi Domnia Sa ţine pentru a nu ştiu câta 





1 Sesia era denumirea dată în Evul Mediu, în Transilvania, lotului 
de pământ, parte dintr-un domeniu, asupra căruia țăranul dependent 
avea drept de posesiune, în schimbul rentei către stăpânul feudal, şi care 
putea fi transmis ereditar (n. ed.). 

oară să repete nişte observaţii puţin favorabile făcute de anu- 
miţi călători străini prin țările româneşti cu privire la ierarhia 
ortodoxă, înainte de unirea de la 1700. Ar vrea chipurile să 
arate că unirea a adus o adevărată mântuire pentru neamul 
nostru. E propriu tuturor uniaților (vezi şi pe Preasfinţitul 
Nicolescu de la Lugoj) să caute cu lupa petele de pe viața 
trecutului nostru şi să le exagereze, pentru a demonstra calea 
greşită pe care a parcurs-o poporul nostru. Sărmanii! Ei nu 
recunosc viaţa atât de bogată în virtuţi excepţionale pe care 
a avut-o poporul nostru în trecutul lui. Viaţă de ordine şi pu- 
ritate morală, viață sobră şi plină de sentimente de duioşie 
pentru semeni şi pentru dobitoace, viață de cinste şi omenie. 
Am vrea să mai vedem multe popoare cu o astfel de viață. 
Şi aceasta, sub cele mai grele şi nestatornice vremuri, sub 
războaie, bejenii şi asupriri neîntrerupte. Cu siguranță că nici 
conducătorii acestui popor n-au putut fi nişte destrăbălați 
dacă au putut educa în sensul acesta un popor. Că vor fi fost 
şi unii conducători mai lacomi, mai cu păcate? Ceea ce-i trist 
pentru bieţii uniaţi este că ei sunt siliți de punctul de vedere în 
care stau a privi cu repulsie şi cu neîncredere la toată structura şi 
la tot conținutul spiritual al neamului nostru, ca unul ce e deter- 
minat şi străbătut de duhul ortodox. Ei sunt siliți să respingă 
orice inspiraţie creatoare ce le vine din adâncimile sufletului 
lor etnic, pentru că acest suflet s-a dezvoltat, după ei, greşit. 
Ei sunt condamnaţi la o sterilitate radicală pe terenul marilor 
creații spirituale, căci acestea nu sunt altceva decât țâşniri şi 
cristalizări din etosul național. Se vor putea ei valida pe te- 
renul ştiinţelor naturale, pe terenul filologic şi istoric, cu un 
cuvânt pe un teren unde nu se cer decât compilaţie şi expe- 
riment fizic, dar pe terenul spiritual vor fi cu atât mai sterili cu 
cât vor vrea să fie mai catolici. 

Dar să-i dăm şi noi dlui Cepariu câteva citate despre si- 
tuația morală a catolicismului în țările apusene, acolo unde 
nu erau necazurile de la noi. Împrumut deocamdată carac- 
terizările câtorva papi (şefii infailibili ai catolicismului), fă- 
cute de un istoric bun catolic, al cărui manual e normativ 
pentru facultăţile de teologie din Germania, având, se înțe- 
lege, şi pe imprimatur. lată cum vorbeşte Alois Knăpfler des- 
pre papi, începând cu Sixtus al IV-lea:: 


„Acum a început pentru papalitate o nouă perioadă. 
Dacă până atunci nepotismul se manifestase mai mult ori 
mai puţin izolat, acum a fost ridicat la rangul de sistem 
formal. Purtătorilor următori ai Tiarei li s-a părut că oficiul 
lor înalt trebuie să fie în prima linie un mijloc pentru îm- 
bogăţirea şi înălțarea familiilor lor. Întreaga putere papală 
a fost aservită acestui scop în modul cel mai lipsit de scru- 
pule. Perioada aceasta demnă de plâns a nepotismului 
condamnabil a introdus-o generalul franciscan Francesco 
della Rovere, care după o scurtă conclavă a fost ales la 9 
aug. 1471 ca Sixtus al IV-lea (1471-1484)”2. 


2 Sub conducerea acestui papă a fost înfiinţată în mod oficial Bi- 
blioteca Vaticanului, prin bula papală din 15 iunie 1475. O altă măsură 
importantă luată de către Sixtus al IV-lea o reprezintă construirea Cape- 
lei Sixtine în palatul Vaticanului, spre a servi în special slujbelor oficiate 
de papă. Aceasta a fost dedicată Imaculatei Concepții, instituindu-se o 
liturghie aparte pentru sărbătoarea din 8 decembrie. Pentru împodobirea 
acestei capele au fost chemați cei mai renumiți pictori ai vremii, dintre 
care amintim: Mino da Fiesole, Sandro Botticelli, Domenico Ghirlandaio, 
Pietro Perugino şi nu, în cele din urmă, maestrul Michelangelo (n. ed.); 
cf. Claudio RENDINA, Papii..., p. 606. 

3 Alois KNOPFLER, Lehrbuch der Kirchengeschichte, Freiburg, i. Br., 
11920, p. 509. 

De urmaşul acestuia, Inocenţiu al VIII-lea (1484-1492), 
zice acelaşi istoric: 


„În urma acestora s-a produs treptat o instabilitate juri- 
dică şi o imoralitate, care amenința să strice nu numai statul 
pontifical, ci însăşi Biserica. Înainte de a intra Inocenţiu în 
tagma clericală, i se născuseră dintr-o legătură nepermisă mai 
mulți copii. Dintre ei un fiu, Francisc, şi o fată, Teodorina, 
care au trăit şi după pontificatul lui; pentru a îngriji papa 
în modul trebuitor pe un nepot de 13 ani, loan, l-a făcut 
cardinal”. „Punctul culminant l-a ajuns această perioadă 
tristă a papalității, când Rodrigo Borgia a ieşit în 11 aug. 
1492 din conclavă, prin cumpărarea voturilor, ca Alexandru 
al VI-lea (1492-1503). Viaţa lui de până atunci fusese 
foarte laxă. Înainte trăise în Spania ca ofițer, până ce un- 
chiul său (Calixt al III-lea) îl chemă la Roma şi-l îmbrăcă 
în purpură. Dar şi în această funcție îşi continuă viața des- 
frânată. Cu toate îndemnurile serioase ale lui Pius al II-lea, 
intră în legături foarte intime cu o romană, numită 
Venozza de Cataneis, care i-a născut cinci copii, din care 
la urcarea sa pe tron mai erau în viață patru. Grija pentru 
înălțarea şi îmbogățirea lor, completată cu o dragoste de 
nepoți absolut nedemnă, este pecetea principală a ponti- 
ficatului său”?. 


Ea scârbeşte şi pe cel mai umil creştin. Să citească dl 
Cepariu din Knâpfler opera citată, paginile 511-512. 

Să citez din acest autor şi câteva cuvinte despre starea 
morală a poporului înainte de apariţia lui Luther. Menţio- 
nez încă o dată: Knâpfler se sileşte cât poate să atenueze pe- 
tele grozave cu care se prezintă viața catolică de atunci. 





4 Alois KNOPELER, Lehrbuch der Kirchengeschichte, p. 510. 






















































































632 CULTURĂ ŞI DUHOVNICIE 


„Cu toată învățătura omiletică şi catehetică, starea reli- 
gios-morală a poporului era, în general, puțin îmbucură- 
toare [...]. Naivitatea dinainte se transformase în 
neînfrânare morală, lascivitate şi obscenitate, care otră- 
veau profund viața poporului şi lăsau urme murdare în 
literatură, de exemplu în aşa numitele jocuri din nopțile de 
post ale v. 15. Continuu se înmulţesc plângerile despre pro- 
fanarea duminicilor şi sărbătorilor, despre batjocorirea po- 
runcilor de-a ţine postul, despre neglijarea cuminecării, 
despre contractarea de căsătorii nepermise, despre necin- 
stirea caselor lui Dumnezeu prin afaceri lumeşti etc.”5 


lată deci, dle Cepariu, că nu e indicat să declari o epocă 
şi un popor cu totul imoral sau absolut desăvârşit. Viaţa 
noastră, cât timp curge în vremelnicie, e cu lipsuri mai mult 
sau mai puţin retăcute. 

De ce Preasfinţitul Episcop Niculescu nu lasă lui Ştefan 
cel Mare linişte nici în mormânt, ci se atinge de amintirea 
lui plină de vrednicie pentru urmaşi? 

Dar să trecem la al doilea punct din răspunsul dlui 
Cepariu. Arătasem în articolul nostru „Metoda uniată: min- 
ciuna şi injuria personală” din Telegraful Român de la 16 dec. 
1934, pe baza celor susținute de I. Crişan (Beitrăge zur 
Geschichte der kirchlinchen Union der Rumănen în Siebenbiirgen 
unter Leopold 1€) şi G. Popovici (Uniunea românilor din 


5 Alois KNOPFLER, Lehrbuch der Kirchengeschichte, pp. 553-554. 

& loan CRIŞAN, Beitrăge zur Geschichte der kirchlinchen Union der Ru- 
mănen in Siebenbiirgen unter Leopold 1, teză de doctorat, Sibiu, 1882, 64p; 
în româneşte sub titlul: „Adaus la istoria unirii bisericeşti a românilor 
din Transilvania sub Leopold 1”, în: Anuarele III şi IV ale Institutului teo- 
logic-pedagogic din Sibiu, pe anii 1886/1887 şi 1887/1888, 65 p; cf. Pr. Mircea 
PĂCURARIU, „Crişan loan”, în: Dicţionarul Teologilor Români, p. 145 (n. ed.).. 

Transilvania cu Biserica Romano-Catolică sub împăratul Leopold I), 
că actul cu data de 4 sept. 1700, în baza căruia ar fi primit 
atunci unirea 54 de protopopi cu 1582 de preoți şi 200 000 
de suflete româneşti, e fals. Dl Cepariu în loc să răstoarne 
argumentele puternice pe care le aduc aceşti istorici (şi să 
mai amintesc aici şi pe Densuşianu, Analele Academiei Române, 
seria II, tom. II, 1879-1880) deviază la cele mai ordinare ca- 
lomnii la adresa regretatului 1. Crişan. Întâi înşiră numele 
unei serii lungi de istorici uniaţi care au admis acel act. Dar 
observăm că toți istoricii uniați citați sunt anteriori lui 
Densuşianu, Crişan şi Popovici. Numai A. Bunea nu s-a ocu- 
pat cu această chestiune în mod special (vezi Z. Pâclişteanu, 
Unirea, nr. 2, 1935). Numai iezuitul N. Nilles s-a ocupat amă- 
nunțit cu unirea de sub Atanasie, după ce Densuşianu şi 
Crişan au demonstrat neautenticitatea pretinsului act din 4 
sept. 17007. Dar ceea ce-i foarte semnificativ e că Nilles nu 
aduce absolut nimic pentru răsturnarea argumentelor zdro- 
bitoare ale lui Densuşianu şi Crişan. Nici nu pomeneşte că 
acest act a fost contestat. Spune doar într-o notă sub text 
(vol. I, p. 246) că actele sinodului din sept. 1700 „sunt luate 
din cod-msc. A. E. Tr. (Archivum Episcopatus Transilvaniae 
Albae Carolinae), a cărui autenticitate am arătat-o la pagina 
165” (Eruta sunt ex codice masc. A. E. Tr., cujus authentiam de- 
claravimus supra — p. 165). lar la pagina 165 spune, tot într-o 
notă sub text referitor la actele sinodului din 21 mart. 1697, 
de sub episcopul Teofil, că şi-a luat textul din cod. msc. A. E. 
Tr., care e o copie după exemplarul primordial latin, dus de 











7 Nicolaus NiLLEs, Simbolae ad illustrandam historiam ecclesiae orien- 
talis in terris coronae S. Stephani, 2 vol., Oeniponte, Innsbruck, 1885. 

Baranyi în Arhiva Primatului din Strigoniu („Iextum 
nostrum ipsi eruimus ex codice msc. A. E. Tr., exacto ad 
exemplar princeps, quod e Transilvania allatum Baranyi in 
scrinus A. Pr. St. repostuit”). 

Ce urmează de aici? Nilles n-a văzut nici măcar tradu- 
cerea latinească primordială de pe actul de la 4 sept. 1700. Şi 
de ce n-a văzut-o, dacă spune că se afla în arhiva din Strigo- 
niu? Doar Strigoniu era mai aproape de Innsbruck decât de 
Alba-Iulia! Pentru simplul fapt că nu se afla acolo. Dar chiar 
dacă s-ar fi aflat, ea încă tot nu înseamnă nimic. Protopopii 
au trebuit să audă şi să subscrie (dacă au subscris) la 4 sept. 
1700 un act românesc. Şi aici subscrierile originale intere- 
sează. Acel act românesc original nu există nicăieri şi nici 
Nilles nu poate să spună unde se află. Şincait şi Samuil Clain? 
spun anume că acel original nu se afla nici pe timpul lor. 

Argumentele aduse de Densuşianu, Crişan, Popovici, 
din analiza critică a documentului ce se pretinde din sin. 
din 4 sept. 1700, n-au fost scrutate şi respinse aşadar de ni- 
meni până acum. E foarte semnificativ: a trecut o jumătate 
de veac de când actul de bază al Uniaţiei a fost dovedit fal- 
sificat, şi nu s-a găsit nimeni să ia rând pe rând argumentele 
care pledează pentru falsitatea lui şi să le respingă. A. 
Bunea, istoricul mai de seamă al Uniaţiei, n-a îndrăznit să 
se ocupe cu chestiunea. La cele câteva argumente pe care 
le-am înşirat şi noi în articolul „Metoda uniată”, dl Cepariu 
nu răspunde, ci declară simplu pe Crişan de „calomniator 
şi falsificator care-şi întemeiază minciunile şi scorniturile 





8 Vezi art. din Telegraful Român din 16 dec. 1934. 
? G. POPOVICI, Uniunea românilor din Transilvania..., 137. 







TELEGRAFUL ROMÂN - 1935 635 


sale etc.”, „a cărui nulitate desăvârşită o arată celebrul scrii- 
tor N. Nilles etc.”. 

Să vedem mai departe cine e istoric serios, Crişan ori 
Nilles? Densuşianu şi Crişan au fost primii istorici care au 
descoperit actul original al unirii din 7 oct. 1698. Până atunci 
nu se cunoştea decât traducerea românească după traduce- 
rea falsă pe care a făcut-o Baranyi după acel act. Actul ori- 
ginal descoperit de Densuşianu-Crişan sună: 


„Noi mai josu scrişii Vlădica, Protopopii şi Popii Bise- 
ricelor romanesci [...], ne unim cu Beserica Romei cea ca- 
tolicească, şi ne mărturisim a fi mădularele ceste Beserici 
Sante catolicească a Romei prin cesta carte de mărturia a 
noastra, şi cu acele Privelegiomuri voimu să trăimu cum 
traiescu madularile şi popii acestei Beserici Sante [...]”. 


Cum a tradus iezuitul Baranyi? A vârât în mijlocul aces- 
tui text cele 4 puncte şi toate credințele Romei: 


„[...] cum Ecclesia Romano-catholica Unionem inimus, 
ejusdemque Sanctae Matris Romano-catholicae Ecclesiae 
commembra nos tenere praesentium declaramus, omnia 
admitentes, profitentes et credentes, quae illa admittit, profitetur 
ac credit, praesertim vero iila quator puncta, in quibus hactenus 
dissentire videbamur etc.” 


Tot ce-i substras e adaosul iezuitului. lezuitul Nilles 
priveşte aceste adaosuri ale lui Baranyi numai ca pe nişte 
explicaţii ale ideilor sinodului!". Pe Crişan care, asemenea 
lui Densuşianu, a văzut aici o falsificare esenţială a actului 





1 Nicolaus NILLES, Simbolae ad illustrandam historiam ecclesiae..., p. 205. 

îl declară Nilles calomniator. De ce n-a căutat iezuitul Baranyi 
să convingă pe protopopi să admită în textul românesc 
aceste adaosuri privitoare la credință? Densuşianu şi Crişan 
deduc, pe drept cuvânt, că protopopii n-au admis decât un 
fel de alianţă bisericească, pe când iezuitul, după obiceiul 
iezuitic, a introdus în traducerea sa şi renunţarea lor la cre- 
dință. Cu drept cuvânt spune Crişan că protopopii n-au ac- 
ceptat decât ce le cerea împăratul Leopold prin Diploma sa 
din 14 apr. 1698: legătura cu pontificele roman, fără nicio schim- 
bare în cele ale credinţei. Căci iată ce se spune în acea Diplomă: 


„Qui ex sacerdotibus graeci ritus edita profesione ad 
observantiam graeci ritus apud catholicos cum agnitione 
summi Pontificis se declaraverit, quod iusdem prorsus ju- 
ribus, privilegiis etc.” 


Precum se vede, împăratul cere numai „recunoaşterea 
pontificelui roman”. Nilles îl declară şi pe acest motiv pe 
Crişan calomniator şi mincinos (p. 216). Dar se vede cine 
este mincinosul. 

Unde iezuitismul lui Nilles ajunge culmea, iar dl Cepariu 
îl urmează orbeşte, este acolo unde afirmă că profesorii lui 
Crişan văzând nulitatea lucrării lui n-au voit să-i admită pu- 
blicarea!!. Când nu poate răspunde deschis, iezuitul loveşte 
perfid. Pe ce se sprijină iezuitul Nilles când afirmă aceasta? 
Pe o notiţă al lui Crişan de la pagina 3 a lucrării sale 
(„Quoniam Ioannes Crişan in fragmento disertationis inau- 
guralis, quam ejus in Universitate Lipsiensi profesores, ipso 
fatente, indignam publica luce judicarunt” p. 3 = „Deoarece 


1! Nicolaus Nilles, Simbolae ad illustrandam historiam ecclesiae..., p. 172. 

loan Crişan într-un fragment al lucrării sale de doctorat, 
care, după propria lui mărturie la pagina 3, n-a fost găsită 
demnă de publicat de profesorii lui de la Universitatea din 
Lipsca”). lată notița lui Crişan: 


„Die der philosophischen Facultăt zu Leipzig schon im 
Mărz 1880 vorgelegte Arbeit hatte in ausfiirhrlicherer 
Darstellung die Geschichte der griech schen Kirche in 
Siebengiirgen im Mittelalter unde unter den Wahlfiisten 
behandelt. Nachdem inzwischen der zweite Band von 
Hurmuzake's Fragmenten zur Geschichte de Rumănen 
erschienen, hat die philosophische Facultat zu Leipzig, da 
durch Hurmuzaki's Werk meine âltere Abhandlung leider 
in wesentlichen Theilen antiquirt worden ist nur die 
Verăffentlichung der Unionsverhandlung unter Kaiser 
Leopold I genehmigt.” 


Traducere: 


„Lucrarea pe care am prezentat-o Facultăţii Filosofice din 
Lipsca încă din mart. 1880 trata într-o expunere mai amă- 
nunțită istoria Bisericii Greceşti din Ardeal, în Evul Mediu 
şi sub principii ereditari. După ce între timp a apărut al doi- 
lea volum din scrierea lui Hurmuzachi, Fragmente zur 
Geschichte der Rumanen, Facultatea Filosofică din Lipsca, dat 
fiind faptul că tratatul meu mai vechi devenise, prin opera 
lui Hurmuzachi, învechit, a aprobat numai publicarea frag- 
mentului Tratativele de unire sub împăratul Leopold I”. 


Profesorii lui Crişan au admis deci publicarea tocmai a 
acelei părți din lucrare, pe care a folosit-o Nilles şi de care 
ne ocupăm: Beitrag, apărută în 1882. Partea care trata istoria 
mai veche n-au mai admis-o, nu din alt motiv, ci pentru că 
între timp, în 1881, apăruse lucrarea mai nouă a lui Hurmuzachi. 

Iezuitul Nilles declară în general că profesorii lui Crişan nu 
i-au admis publicarea scrierii, ca să arunce bănuiala tocmai 
asupra părții acesteia, admisă spre publicare. La dl Cepariu 
calomnia iezuitului Nilles ia o formă şi mai iezuită: 


„Nu şi-au supus asupra pamfletului său vulgar verdictul 
de condamnare înşişi profesorii săi de la Lipsca, refuzând 
să-i tipărească elucubraţia în publicaţiile institutului lor?” 


În rezumat, actul pretins de la 4 sept. 1700 nu-i decât 
darea pe româneşte a traducerii false iezuite de pe hotărârea 
protopopilor din 7 oct. 1698. 1 s-a pus traducerii româneşti 
a acelui fals data de 4 sept. 1700 şi i s-au adus numele tutu- 
ror protopopilor câți erau în catalogul eparhial de atunci, 
împreună cu preoţii lor. Toată înscenarea s-a întocmit mai 
târziu.Le trebuia iezuiţilor un act românesc cu cele 4 puncte, 
aprobat de tot clerul român. Cel din 7 oct. 1698 nu împlinea ni- 
ciuna din aceste două condiţii. 

Într-un număr viitor se va vedea mai pe larg, din două 
acte de la 1747 (Msc. Wallachische Union, Muzeul Bruken- 
tal), unul emanat de la protopopii uniaţi, altul de la secre- 
tarul lui Inocenţiu Clain, cât de absurdă este afirmaţia dlui 
Cepariu că unirea s-a făcut printr-o mişcare de conştiinţă. 
Din ele se va vedea că nici protopopii uniaţi de atunci nu 
înțelegeau prin unire o schimbare a credinţei, întocmai ca 
şi protopopii din 7 oct. 1698, căci vorbesc de religio nostra, 
pe care o avem de demult, de pe timpul lui Gavril Bathory 
(1609), şi de mai demult, cum dovedesc bisericile noastre 
vechi („„Religionem nostram semper fuisse in hoc regno tole- 
ratam, templa nostra antiqua semper sufficienter testantur.”). 
Iar de unire zic: 

„Deus novit, utrum ex desiderio cleri aut contra volun- 
tatem facta fuerit.” 


„Dumnezeu ştie dacă a fost din dorinţa clerului sau 
contra voinţei lui”. 


Să ne ierte şi stimabilul G. Todica dacă nu mai avem loc 
să răspundem acum noilor Domniei Sale elucrubaţii astro- 
nomico-teologice. Vom vedea într-un număr viitor în ce pră- 
păstii a căzut sărmanul, declarând că familia şi națiunea 
sunt nişte prejudecăţi de care Hristos cere să ne eliberăm. 




































































Lozinci regale pentru Biserică” 


Tot mai des şi tot mai dezvăluit îşi manifestă Maiestatea 
Sa Regele concepţia înaltă ce-o are despre misiunea Bisericii 
Ortodoxe în ţara noastră şi tot mai insistent îşi arată voința 
de-a fi un călduros ocrotitor al ei şi un asiduu animator al ac- 
tivităţii pastorale a slujitorilor ei. Majestatea Sa Regele, 
dându-şi seama de marele rol ce-l are Biserica în viaţa unui 
popor şi a unui stat, înțelege, ca şi vechii domnitori din țările 
ortodoxe, să se intereseze îndeaproape de mersul vieții bise- 
riceşti, să participe la tot ce interesează conducerea şi îndru- 
marea Bisericii. Majestatea Sa Regele nu vrea să fie un 
domnitor laic într-un stat laic. Grija ce-o acordă Bisericii 
Ortodoxe, ca Suveran al statului, arată că, în concepția 
Maiestăţii Sale, ființa şi destinul statului român e nedezlipit 
legat cu cel al Bisericii Ortodoxe. Rege ortodox al unui stat 
ortodox, aşa se consideră Maiestatea Sa, şi aceasta este realitatea. 

Cu ocazia învestirii Înaltpreasfinţiei Sale Nicodim ca 
mitropolit al Moldovei, Maiestatea Sa a exprimat din nou, 
în forme şi lozinci strălucitoare de înțelepciune, rolul Bise- 
ricii Ortodoxe şi al slujitorilor ei în timpurile noastre, pre- 
cum şi legăturile ei cu statul, cu poporul şi cu Regele nostru: 


* Telegraful Român, an LXXXIII, nr. 7, 10 febr. 1935, p. 1. Semnat: DS. 

„Astăzi, Biserica trebuie să reînceapă să-şi trăiască ade- 
văratul ei rol şi acest rol, nu poate să şi-l îndeplinească decât 
prin energia şi înțeleapta îndrumare a conducătorilor ei. 

Astăzi, viața nu mai e contemplativă ca în vremea ma- 
rilor ierarhi premergători ai Înaltpreasfinției Sale; astăzi 
se trăieşte intens, se trăieşte repede, agitat; Biserica trebuie 
şi ea să urmeze cu vremea, ea nu mai poate fi numai con- 
templativă, ea trebuie să devină vie, să se afirme cu putere 
în fața nevoilor vieții moderne.” 


Cei mai mulți slujitori ai Bisericii simt azi trebuinţa să fo- 
losească şi alte mijloace şi ocazii de propovăduire decât slujba 
simplă. Simt că trebuie să ducă cuvântul dumnezeiesc în toate 
locurile unde sunt reținute azi, aproape tiranic, sufletele ome- 
neşti: în case, fabrici, în sindicate, pe străzi. Slujitorii altarului 
văd, afară de câțiva înapoiaţi cu sau fără voie, că e necesară 
organizarea atât pentru propovăduire, dar, mai ales, pentru 
ajutorarea oamenilor la nevoie. Majestatea Sa Regele vine 
acum să confirme şi să dea forță nouă acestor silințe ale Bise- 
ricii, arătând cu hotărâre că acesta e drumul misionarismului 
actual. Cu o pătrunzătoare înţelegere a spiritului vremii, care 
şi-a înnoit în toate ramurile de activitate metodele, Majestatea 
Sa Regele a constatat că şi în păstorirea sufletelor e necesară o 
împrospătare a metodelor, potrivite cu felul de-a gândi şi 
de-a lucra al omului de azi. Sforțările omului contemporan pe 
teren agricol, pentru a scoate tot mai multe roade dintr-un pă- 
mânt cât de puţin promiţător, pot fi un puternic îndemn pen- 
tru slujitorii altarului să facă la fel în lucrarea sufletelor: 


„Mai mult ca oricând parabola Mântuitorului despre 
semănător este actuală, dar nu trebuie să ne speriem de 
pământul neroditor; ca şi în agricultură, trebuie să ne pre- 
gătim ogorul ca să încolțească cât mai roditor lanul. 

Înaltpreasfinţia ta şi ceilalţi ierarhi sunteți semănătorii, tot 
restul clerului sunt plugarii şi muncitorii pământului, care 
vă pregătesc ogoarele.” 


Impresionante cuvinte are Maiestatea Sa când, vorbind 
de pericolele ce ne pasc credinţa, din partea unor credinţe 
străine, cere tuturor să se înroleze în lupta pentru apărarea 
şi întărirea ei, în frunte cu Maiestatea Sa. Căci Ortodoxia şi 
românismul sunt două forțe indispensabile pentru propă- 
şirea țării: 

„Se aud multe plângeri că alte credinţe ne copleşesc. 

Aceste plângeri trebuie să devină un îndemn serios pentru 

păstrarea Bisericii noastre. Toţi acei care îi aparținem tre- 

buie să ne dăm mâna, să muncim cu putere la reîntărirea 

şi ridicarea credinței noastre ortodoxe româneşti. În trecut, 

aşa de strânse au fost legate aceste noțiuni, patrie şi cre- 

dinţă, încât ele fac parte integrantă din efortul spre progres 

al României.” 


Îi suntem profund recunoscători Maiestăţii Sale Regelui 
pentru această hotărâtă proclamare a necesității vitale pen- 
tru poporul nostru, de-a fi sprijinită credința acestui neam 
de toți fiii lui, prin urmare, în primul rând, de conducătorii 
statului nostru. Rămâne ca guvernele ţării să ţină seama de 
voinţa regală, sprijinind sforțările pastorale ale Bisericii 
Ortodoxe şi apărând-o de loviturile neloiale ale sectelor şi 
confesiunilor străine. 

În legătură cu aceasta, Maiestăţii Sale Regele nu uită să 
sublinieze importanţa factorului mirenesc în apărarea şi întă- 
rirea Bisericii: 


„Datoria aceasta incumbă mai ales conducătorilor şi 
credincioşilor Bisericii. Colaborarea strânsă şi desăvârşita 

încredere între aceste două elemente componente ale ei 
este mijlocul prin care se va atinge acest scop”. 


Colaborarea clerului cu mirenii este un bun care s-a 
transmis, prin Legea bisericească din Biserica Ardealului, 
întregii Biserici Ortodoxe Române. Maiestatea Sa Regele 
arată în ce spirit trebuie să aibă loc această colaborare şi ce 
roade binefăcătoare se pot aştepta de la ea. Această colabo- 
rare încă este unul din acele mijloace pastorale noi, prin care 
slujitorii Bisericii au ocazia să iasă din izolare şi contempla- 
tivitate şi să propovăduiască pe Hristos la atâtea ocazii. Mi- 
renii sunt „un component” al Bisericii şi ca atare trebuie să-i 
interesăm în opera de întărire a Bisericii. 

Binevenit este şi îndemnul categoric al Maiestăţii Sale 
ca slujitorii altarului să nu se mai lase deviați de la misiunea 
lor duhovnicească, de politică, cu tot cortegiul ei de interese 
materiale şi egoiste. Ierarhia bisericească va trebui să se în- 
grijească pentru ca acest îndemn regal să aibă urmări reale. 
Căci e o evidenţă ce nu mai poate fi pusă în discuție că prin 
politică preotul îşi slăbeşte activitatea misionară şi eficaci- 
tatea ei. Dintre preoții care fac politică nu cred să se fi distins 
vreunul cu adevărat în creşterea sufletelor în credință. 
Desigur, sunt interese de ordin material în fiecare parohie, 
dar ele vor trebui satisfăcute pe alte căi decât în dauna păs- 
toririi sufletelor. O anumită „politică” în sens de diplomaţie, 
în acest scop, rămâne în sarcina centrelor eparhiale. 

Mulţumim Maiestăţii Sale Regelui pentru grija ce-o 
poartă Bisericii neamului. Slujitorii altarului se vor sili să 
urmeze înțeleptele sfaturi şi îndemnuri ale Maiestăţii Sale, 
iar gândul că Maiestatea Sa veghează cu iubire asupra lor 
le va da putere şi mai multă. 








































































































Soluţii simpliste” 


În sfârşit proiectul de unificare a codului penal a venit 
în discuţia Senatului. Prin el se legalizează şi permisiunea 
avortului pentru anumite cazuri. Legiuitorii recomandă, 
între altele, avortul social, în cazul când într-o familie sunt 
prea mulţi copii, iar mijloacele de subzistență sunt puţine. 

Iată o soluţie extrem de simplistă a unei probleme atât 
de importante. În faţa greutăților economice ale vieţii, legiui- 
torii noştri nu găsesc altă soluţie decât aceea a uciderii per- 
manente a unui mare procent de prunci. Numai atât poate 
lăudata ştiinţă şi înțelepciune a conducătorilor de azi? lar 
conştiinţa morală a omului modern s-a tocit într-atâta, că re- 
comandă fără nicio ezitare omorârea atâtor prunci nevino- 
vați numai ca să poată trăi mai uşor altă parte de oameni? 

Cât mai e până la aplicarea acestei soluții şi la ființele 
omeneşti trecute peste cele nouă luni de petrecere în sânul 
maicii lor? Nu mai este decât distanța unei concluzii logice 
până la legiferarea uciderii unui anumit număr de oameni 
pentru ca să trăiască mai uşor restul. 

Mai este acesta suiş omenesc? Nu e un trist coborâş până 
la întunecatul nivel al celei mai crunte barbarizări morale? 





* Telegraful Român, an LXXXIII, nr. 8, 17 febr. 1935, p. 1. Semnat: DS. 

Conducătorul de azi nu găseşte altceva nimic pentru 
uşurarea condiţiilor de viață ale membrilor unui popor? 

La atât se reduc puterile slăvitei rațiuni a omului nostru 
modern? Auzi pe toate cărările printre medici şi printre „fe- 
ministe” că e necesară „raționalizarea” anarhiei naşterilor. 
„Raţionalizarea” aceasta, cu care atât se mândreşte omul de 
azi, pe care o consideră ca cea mai progresată funcție ome- 
nească, a ajuns să însemne pustiire a vieţii. Dar ce rațiune 
şi „raționalizare” îți mai trebuie pentru un lucru atât de sim- 
plist şi de barbar? Dacă numai atâta poate rațiunea, „raţio- 
nalizarea” omenească, ea îşi dă cel mai radical certificat de 
paupertate şi nu mai poate avea nicio pretenţie de-a prezida 
destinele vieții. 

Crizele economice vin pe capul oamenilor ca să le pri- 
lejuiască o încordare a puterilor spirituale în găsirea solu- 
țiilor şi modificarea organizației sociale. Şi nu credem că 
dificultățile timpurilor noastre sunt absolut insolubile, aşa 
încât singura uşurare să stea în uciderea unei părți de 
prunci. Conducătorii statului să-şi încordeze puterile min- 
tale, în acord cu conştiinţa morală, şi să găsească alte soluții 
pentru greutățile sociale, nu una ca aceea care face ruşine 
unei minți omeneşti cât de modeste. Să vadă că poate e ceva 
greşit în mecanismul actual al distribuției bunurilor, să pur- 
ceadă la organizarea unor instituţii serioase de ajutorare a 
familiilor numeroase, de creştere a copiilor fără părinți şi să 
ia măsuri educative şi stricte pentru îndreptarea moravuri- 
lor, care sunt cauza conceperii nelegale de prunci, nu să dis- 
trugă pruncii care n-au nicio vină pentru imoralitatea celor 
ce i-au născut. Calea cea sănătoasă este nu permisiunea 
avortului pe seama fetei siluite, ci căutarea paternității şi si- 
lirea autorilor să-şi ia răspunderea faptei. Altfel, vom asista 

la dezlănțuirea unui desfrâu ca în vremurile celei mai triste 
decadenţe şi disoluții sociale. 

În alte ţări, cum e Italia şi Germania, s-au creat instituții 
puternice pentru ocrotirea şi ajutorarea familiilor nume- 
roase, pentru încurajarea căsătoriilor şi a naşterilor. Acestea 
sunt soluții. 

Să găsim posibilitatea de viețuire pe seama oamenilor 
chiar când împrejurările sunt mai grele, să adaptăm, să mo- 
dificăm, să refacem condiţiile externe, dar nu să ucidem pe 
om. Omul e valoarea supremă dintre făpturi, toate sunt pen- 
tru el. Toate silințele conducătorilor de state trebuie să so- 
cotească omul un factor dat, un suveran al creaţiei, pe seama 
căruia trebuie create şi întocmite posibilitățile de viaţă. Lu- 
crurile sunt pentru om, nu omul pentru lucruri. 

Statul nostru nu admite pedeapsa cu moartea pentru 
criminali, şi bine face. Ca şi creştini înțelegem că sfârşitul 
vieții unui om nu poate fi determinat decât de Dumnezeu. 


„Statului nu-i aparţine cuvântul ultim în soarta unui 
om, hotărârea ultimă asupra personalităţii. Statul nu tre- 
buie şi nu poate să ştie ceasul morţii omului, pentru că 
aceasta este cea mai mare taină, față de care trebuie să ne 
raportăm în modul cel mai cucernic. Pedeapsa cu moartea 
este o violare săvârşită de stat asupra lui Dumnezeu, asu- 
pra providenţei dumnezeieşti.”! 


Dar dacă statul nostru nu admite uciderea răufăcătorilor 
şi crede încă, ceea ce-i foarte creştineşte, în putinţa îndreptării 





1 Nicolae BERDIAEV, Despre menirea omului. Încercare de etică parado- 
xală, ed. rusă, Paris, 1935, p. 222. 

lor, cu atât mai mult trebuie să respingă ideea uciderii prun- 
cilor, dacă vrea să fie consecvent cu sine însuşi. Criminalii au 
totuşi vini grave şi îndreptarea lor e foarte problematică, pe 
când pruncii din sânul maicii lor n-au nicio vină şi vor fi, în 
majoritatea cazurilor, factori pozitivi, creatori pentru socie- 
tate, în unele cazuri chiar bărbați providenţiali. 

Dacă conducătorii statului nu vor să ţină seamă de atâ- 
tea considerente importante, e momentul ca Biserica să pro- 
testeze energic şi să se opună cu ultima energie acestei 
legiferări a crimei. Dacă Irod a rămas în conştiinţa Bisericii 
personajul cel mai desfigurat din punct de vedere al senti- 
mentelor morale, ea nu poate tolera să se legifereze perma- 
nentizarea faptei irodiane. Cerem autorităților ierarhice ale 
Bisericii să ia toate măsurile pentru a se renunța la legifera- 
rea avortului. În ultimă instanţă să îndemne a expune cre- 
dincioşilor pericolul şi a organiza un protest general al 
întregii Biserici. 













a acnee 


Problema învățământului teologic” 


În jurul organizării şi unificării învățământului teologic 
se poartă de mai mulți ani o discuţie ce pare să nu mai aibă 
sfârşit. Cea mai mare parte din cercurile bisericeşti, în frunte 
cu Sfântul Sinod, e pentru aducerea acestui învățământ, 
cum e firesc, sub conducerea Bisericii, după modelul aca- 
demiilor teologice din Ardeal, şi acest punct de vedere e ex- 
primat şi în proiectul de organizare a învățământului 
teologic, ce se află de mai multă vreme la ministerul cultelor. 
Ideea aceasta însă nu e acceptată de unii din profesorii 
Facultăţilor şi Seminariilor teologice, care vor ca învățămân- 
tul teologic să rămână şi pe mai departe sub conducerea sta- 
tului şi să constea şi de aici înainte numai din facultăți şi 
seminarii, cu excluderea academiilor. 

Cel mai aprig apărător al tezei din urmă e părintele 
Popescu-Mălăeşti, profesor la Facultatea de Teologie din 
Bucureşti. Preacucernicia Sa a scris de câțiva ani mai multe 
pledoarii în favoarea acestei teze. Cel mai nou articol al 
Preacucerniciei Sale pe această temă e cel publicat în nr. 
2.534-2.535 (din 22-23 febr.) din ziarul Curentul, sub titlul: 
„Legea învățământului teologic”. 


* Telegraful Român, an LXXXIII, nr. 10, 3 mart. 1935, pp. 2-4. Semnat: 
Dr. D. Stăniloae. 

În cele ce urmează ne vom permite să examinăm argu- 
mentele Preacucerniciei Sale, să vedem dacă rezistă măcar 
unei critici cât de puţin stăruitoare. 

Argumentele Preacucerniciei Sale se pot împărți în trei 
categorii: 1. istoric-tradiționale; 2. dogmatice şi 3. sociale. 

Preacucernicia Sa afirmă în repetate rânduri că nu e în 
tradiția Bisericii Ortodoxe să conducă ea şcolile pentru for- 
marea clerului. 


„Motivul înființării academiilor îşi are originea, cum am 
spus mai înainte, într-un principiu străin de Ortodoxie, 
adică în acela că numai Biserica ocârmuitoare este în drept 
şi în stare să pregătească pe viitorii slujitori ai altarului.” 


Este de mirare cum Preacucernicia Sa, cel mai pasionat 
adversar al şcolilor teologice conduse de Biserică, nu şi-a 
luat o dată osteneala să cerceteze care este într-adevăr tra- 
diția ortodoxă în această privință. Căci, din nefericire pentru 
Preacucernicia Sa, tradiția aceasta nu vrea să se acomodeze 
presupunerilor Preacucerniciei Sale. ÎI invit pe Preacucer- 
nicia Sa să citească scrierea lui dr. Fierdrich Fuchs, Die ho- 
heren Schulen von Konstantinopel im Mittelalter (Leipzig, 
Teubner, 1926). Va vedea de acolo că aproape în tot decursul 
Imperiului Bizantin a existat, alături cu înalta şcoală împă- 
rătească pentru studiile profane, o înaltă şcoală patriarhală 
pentru studiile teologice. Profesorii ei erau funcționari ai 
curții patriarhale şi erau desemnați de patriarh, iar din elevii 
ei se recruta clerul superior. În grad inferior față de şcoala 
patriarhală erau şcolile episcopale. Deşi statul avea atunci 
un caracter atât de teocratic, totuşi formarea preoților era 
lăsată în grija Bisericii. 

Pentru timpul dinainte de Constantin cel Mare şi de 
după 1453, când Biserica nu s-a bucurat de protecţie din 
partea statului, nu e necesar să insistăm asupra dovezilor 
că şcolile teologice au fost conduse de Biserică. 

Academiile şi seminariile teologice din Rusia depindeau 
iarăşi de Sfântul Sinod rus; ele nu comunicau în nicio che- 
stiune cu guvernul, ci numai cu Sfântul Sinod. În chestiunile 
de importanţă secundară ajungeau aprobarea şi controlul mi- 
tropolitului, în altele era necesară aprobarea Sfântului Sinod. 
Foarte interesante sunt, din acest punct de vedere, propune- 
rile Academiei din Kazan adresate Sfântului Sinod la 18671. 

S-ar putea obiecta că în Sfântul Sinod rus, Ober, procu- 
rorul imperial, avea mai multă putere decât ministrul nos- 
tru de culte în Sfântul Sinod român, şi prin urmare, şcolile 
teologice ruseşti tot de stat depindeau. Dar fapt e că şcolile 
teologice ruseşti aveau un alt regim decât celelalte şcoli, deşi 
Statul şi Biserica erau atât de strâns, prea strâns împletite. 
Fapt e că şcolile teologice aveau ca imediată autoritate su- 
perioară un organ bisericesc: Sfântul Sinod. 

Obiceiul ca şcolile teologice să depindă direct de stat, 
cu evitarea ierarhiei, nu datează mai mult ca de-o sută de 
ani. El s-a introdus, ca o inovaţie, mai întâi în Grecia, cu fa- 
cultatea de teologie, şi în Ţările Române, cu seminariile. 

Adevărata tradiţie ortodoxă, în ceea ce priveşte orga- 
nizarea şcolilor teologice, s-a menţinut în Ardeal şi-i cores- 
pund actualele academii teologice. 

ÎL rog deci pe părintele Popescu-Mălăeşti să renunţe la 
cuvintele pompoase: tradiție ortodoxă, spiritul Bisericii 


1 Hristianskoe Ctenie, partea II, St. Petersburg, 1867, pp. 613-618. 

noastre etc., dacă mai are de gând să pledeze împotriva 
drepturilor Bisericii la şcoala pentru formarea preoților. Să 
nu mai abuzeze de aceşti termeni naivi, care vor să se afle 
şi ei în vorbă. 

Părintele Popescu-Mălăeşti ar dori să justifice şi dog- 
matic teza Preacucerniciei Sale, şi anume cu doctrina orto- 
doxă despre Biserică. Regret însă că Preacucernicia Sa 
rămâne în acest punct foarte vag. Ar fi de dorit să-şi preci- 
zeze opinia despre Biserică. Vom putea discuta atunci de pe 
poziţii mai clare. După cât înţelegem din expresiile sfielnice 
ale părintelui Popescu-Mălăeşti, Preacucernicia Sa nu vede 
în Biserică o instituţie precis conturată față de Stat, cu pu- 
tința de-a conduce aşezămintele şi de a-şi disciplina mem- 
brii. lată ce spune Preacucernicia Sa: 


„Biserica Ortodoxă nu concepe situația Bisericii în Stat 
ca romano-catolicii. Ea nu este un Stat în Stat. Deci nu poate 
şi nu are nevoie să-şi formeze un aparat şcolar cu totul deosebit 
de cel al Statului”. 


Desigur că Biserica nu vrea să fie un Stat în Stat în sen- 
sul rău al cuvântului. Pentru că ea nu este Stat şi nu se ocupă 
cu chestiunile care țin de fiinţa Statului. Ea se ocupă cu 
adâncurile sufleteşti ale oamenilor, cu ceea ce nu se ocupă 
şi nu se poate ocupa Statul. Ea nu rivalizează cu Statul şi 
nu-i rupe niciun domeniu din jurisdicția firească a lui. 

Dar Biserica este totuşi o instituție văzută. Dacă părin- 
tele Popescu-Mălăeşti este de altă părere, să o spună. Ca in- 
stituție, ca frăție religioasă ce se manifestă şi în ordinea celor 
văzute, Biserica are un centru de gravitație, un centru con- 
ducător, spiritual-disciplinar: ierarhia. Şi ca organism social 
Biserica formează un întreg, toate funcţiile ce se exercită în 

ea, toţi slujitorii ei şi toți membrii ei, în ce priveşte viaţa lor 
religioasă, depinzând de centrul ei, de organul ei conducă- 
tor. Ce organism spiritual-social mai e acela ale cărui mă- 
dulare nu depind toate de el, ci se rup de la el şi se agaţă de 
organisme străine? 

Modul de argumentare al părintelui Popescu-Mălăeşti, 
urmărit consecvent, ne duce până la a admite că şi preoții pot 
depinde direct de minister, ierarhul rămânând doar cu drep- 
tul „punerii mâinilor” la hirotonie. Dar când fiecare preot se 
ştie că depinde numai de minister, unde mai e conştiinţa de 
sine a Bisericii ca un întreg? Unde mai e organul purtător al 
acestei conştiinţe şi organizator al acţiunilor Bisericii? Să fie 
ministerul acest organ? Nu cred că poate afirma părintele 
Popescu-Mălăeşti acest lucru. Cine ia în acest caz răspunde- 
rea pentru ce se face şi ce nu se face în Biserică? O mai pot 
lua organele conducătoare ale Bisericii? Nu rămâne toată răs- 
punderea ministerului, ceea ce-i anormal? 

Eu cred că normal e ca fiecare preot să se ştie pe sine 
nu ca O fărâmă izolată lucrând în bisericuţa lui după propria 
inspirație şi după ordinele ministerului, ci ca un lucrător 
aparţinând unei mari organizații active, conduse de un co- 
mandament unic. 

E normal aspectul pe care ni-l prezintă situaţia de azi? 
De o parte Biserica în întregimea ei, iar în afară de sfera ei 
de conducere, facultățile şi seminariile teologice? Nu se da- 
toresc în bună măsură hărțuielile excesive de astăzi pe teme 
bisericeşti şi acestei situaţii? Este edificatoare sfâşierea 
aceasta a Bisericii? Toţi slujitorii ei stau sub comandamentul 
unic al ierarhiei, numai aceia cu rolul cel mai important: pre- 
gătitorii preoțimii, sunt pe dinafara acestui comandament. 
Eu cred că nu aceasta este situația normală. Un pregătitor de 

preoți trebuie să fie un trimis al Bisericii şi să aibă permanent 
această conştiinţă. Studentul teolog, iarăşi, aflându-se în sta- 
diul de pregătire pentru preoție, trebuie să-şi întărească zi de 
zi conştiinţa de slujitor al Bisericii. Tot ce i se predă în şcoală, 
toate îndrumările teoretice şi practice, care i se dau, trebuie 
să aibă conştiinţa că i se predau pentru a le folosi în slujba 
Bisericii, al cărui slujitor devotat până la supremul sacrificiu 
trebuie să fie. El trebuie să trăiască în timpul acestei pregătiri 
în atmosfera vieții concrete şi actuale a Bisericii, să se fră- 
mânte în fața problemelor actuale ale Bisericii, să participe 
la biruinţele ei şi să sufere suferinţele ei, să participe simpa- 
tetic la viaţa ei. Un student teolog nu poate să privească la 
Biserică aşa ca la ceva de vis-ă-vis şi nici n-ar putea să se 
simtă ca o persoană suspendată în cadrul individualității şi 
al preocupărilor sale preferate. Acesta zic şi eu că e protes- 
tantism. În plin centrul vieţii bisericeşti trebuie să stea şcoala 
teologică, nu la periferia sau înafara ei. 

Dar este dependenţa ei de stat un factor propice acestei 
atmosfere? Sau, nu promovează cu mult mai mult depen- 
dența de Biserică o astfel de stare de spirit? 

Teologia nu e o ştiinţă ca scop în sine. Când tinde să de- 
vină aşa ceva, ea nu mai are nicio legătură cu religia. Prin teo- 
logie se propovăduieşte într-o mai deplină măsură cuvântul 
dumnezeiesc, celui ce va avea să-l propovăduiască altora, mai 
departe. Teologia e propovăduirea Cuvântului dumnezeiesc. 
Cine e chemat să facă această propovăduire? Statul, nu Bise- 
rica? Evident că Biserica. Ea trimite la propovăduire în largul 
poporului, dar şi la grupele alese, să fie propovăduitori ulte- 
riori. Profesorii de teologie sunt „dbăoxaAoL Tov 
EvayyeAiov” şi, ca atare, fac parte din corpul slujitorilor su- 
puşi ierarhiei, ca odinioară la Constantinopol. 

Cine să pregătească Bisericii propovăduitori? Statul? 
Nu e firesc. Aşa cum statul nu-i poate încredința unei alte 
organizaţii sociale să-i formeze armata, tot astfel nici Bise- 
rica nu poate lăsa altcuiva să-i formeze preoții. 

Parintele Popescu-Mălăeşti, ca să nu pară că e pentru ex- 
cluderea totală a Bisericii din învățământul teologic, spune că 
acesta trebuie organizat „pe baza raportului de armonie şi co- 
laborare dintre Biserică şi Stat”; „Statul să se ocupe cu partea 
materială, iar Biserica trebuie să aibă grijă de partea spirituală”. 

Formula e justă şi o primesc şi eu. Dar când căutăm să 
vedem cum o vrea realizată practic Preacucernicia Sa, con- 
statăm că Bisericii nu-i mai lasă aproape niciun rol. Astfel, 
Preacucernicia Sa cere ca facultăţile de teologie să rămână cu 
organizarea de acum, care nu dă Bisericii niciun drept. A se 
vedea Legea învățământului superior din 1932, în care nicio- 
dată nu e menţionată ierarhia sau Biserica în legătură cu fa- 
cultatea de teologie. Totul la facultatea de teologie: numirea 
profesorilor, examenele, conduita profesorilor, stau în funcție 
de Ministerul Instrucțiunii, ca şi la Facultatea de Medicină. 

Parintele Popescu-Mălăeşti spune că nimeni nu i-a oprit 
pe ierarhi de la „cercetarea şcolilor teologice”. Dar nu-i su- 
ficient atâta. Ce folos că ierarhul e admis, din politeţe, să 
facă uneori câte o vizită la şcoală dacă el n-are niciun drept 
la numirea profesorilor, la disciplinarea lor, la luarea de mă- 
suri pentru îndreptarea unei şcoli? Că poate să reclame mi- 
nisterului în caz că are vreo nemulțumire? Dar acest drept 
îl are orice particular. Biserica trebuie să-şi reclame şi afirme 
dreptul ce-i aparţine exclusiv, de a-şi creşte ea însăşi preoții. 
Numai o Biserică lipsită de conştiinţa de sine a putut re- 
nunţa la acest drept, cedându-l Statului, iar ierarhii unei ast- 
fel de Biserici, consimţind, să poată intra ca musafiri în 

şcolile care cresc pe viitorii preoți! Această situație e tot ce 
poate fi mai anormal şi în contradicție cu Biserica! 

Părintele Popescu-Mălăeşti când spune că lasă Bisericii 
latura spirituală în conducerea învățământului teologic, în- 
țelege ca Biserica să rămână într-un domeniu ireal, din care 
nu poate exercita nicio influenţă serioasă asupra şcolii. Adică 
Biserica să aştepte până când vreun profesor va călca un pa- 
ragraf dogmatic, devenind eretic notoriu, ca abia atunci, dar 
şi atunci cu câtă greutate, să aibă putinţa unei intervenții efi- 
cace. E prea puţin pentru Biserică. Ea nu are de supravegheat 
numai să nu se calce vreo dogmă, ci are chemarea să ia în 
mâna ei întreaga conducere efectivă a şcolilor de creştere a cle- 
rului. Ea-şi va îndeplini uşor această chemare numai dacă 
are dreptul să conducă direct şcoala, nu să se roage de mi- 
nister pentru orice lucru. Linia între „spiritual” şi „material” 
nu-i atât de uşor de tras. Şi trebuie să ne ferim de a trece şi 
„Spiritualul” în domeniul „materialului”. 

Colaborare între Biserică şi Stat există şi în cazul când 
Biserica are un drept real la conducerea învățământului teo- 
logic. Orice catedră nou înființată, orice măsură mai însem- 
nată se realizează numai cu prealabila încuviinţare a 
ministerului. Dar şi altfel, între Biserica noastră şi Stat există 
o strânsă colaborare, prin urmare, între toate organele şi in- 
stituțiile bisericeşti şi cele ale Statului. Dar această colaborare 
are loc între Biserică şi Stat luate ca două unități. Nu poate 
un organ al Bisericii sau al Statului să colaboreze întreolaltă 
cu de la sine voinţă şi putere, ci numai întrucât îndeplinesc 
un mandat al Bisericii sau al Statului, privite cu mărimi uni- 
tare. O şcoală teologică se întâlneşte cu Statul prin conduce- 
rea bisericească sau prin delegație din partea Bisericii, dar 
nu ca instituție de sine stătătoare. Altfel nu mai e nicio uni- 

tate în Biserică. În colaborarea dintre Biserică şi Stat pe un 
teren atât de strict bisericesc, e firesc ca inițiativa, conducerea 
şi răspunderea întreagă să o aibă Biserica, nu Statul. 

Părintele Popescu-Mălăeşti aduce în sprijinul tezei Prea- 
cucerniciei Sale şi câteva consideraţii de ordin practic-social. 
Una dintre ele este că viitorul preot e bine să fie în timpul 
studiilor „alături de ceilalți studenţi”, formându-şi pentru 
mai târziu prieteni şi colaboratori în slujba Bisericii. E ciudat 
că acest argument nu mai are nicio putere în ochii Preacu- 
cerniciei Sale atunci când respinge existenţa seminariilor toc- 
mai prin faptul că izolează pe tânăr de la început în cercul 
acelora care vor fi aproape toți numai preoți, apărând mai 
târziu în societate fără prietenii trainice din vârsta fragedă a 
şcolii secundare, fără punți de înţelegere, fără amintiri co- 
mune cu medicii, avocații, inginerii. Este unul din argumen- 
tele ce le avem în vedere când cerem să fie lăsat copilul să 
crească în liceu, la un loc cu viitorii intelectuali de toate ca- 
tegoriile. Dar de ce nu mai are acest argument valoare aplicat 
la seminarii? E secretul Părintelui Popescu-Mălăeşti. 

Şi totuşi, argumentul aplicat la şcoala teologică supe- 
rioară nu mai are atâta forță. Studentul e, oricum, închis în 
cercul specialităţii şi al colegilor săi de facultate. Rare legă- 
turi mai are cu cei de la alte facultăți. Cât timp ţine studiul 
universitar, tânărul se retranşează în specialitatea sa, în pro- 
blemele legate de ea; abia după aceea, apare iarăşi în com- 
plexul social, aducând societăţii serviciile pe care i le 
permite pregătirea specială pe care o are. 

lar legăturile acestea, aşa cum sunt ele, mai firave 
decât cele de pe băncile şcolii secundare, le poate întreține 
cu studenţii diferitelor universități şi un student teolog a 
cărui şcoală e condusă de Biserică. Studenţii Academiei 

Teologice din Cluj întreţin cu ceilalți studenţi legături care 
nu sunt cu nimic mai slabe decât cele pe care le întreţin cei- 
lalți studenţi între ei. Parcă se sesizează tinerii în întâlnirile 
lor de întrebarea: oare şcoala voastră e condusă de minister 
sau de Biserică? 

O altă considerație de ordin social invocată de părintele 
Popescu-Mălăeşti în favoarea tezei Preacucerniciei Sale este 
aceea că preoții ortodocşi sunt oameni căsătoriți, cu familie, 
deci mai legați de societate şi, ca atare, trebuie educați în mij- 
locul societăţii, nu în afară de ea, „în pădure sau în mânăstire”. 

La aceasta răspundem mai întâi că niciun aderent al 
şcolii teologice conduse de Biserică n-a susținut vreodată că 
viitorii preoți trebuie crescuţi „în pădure sau în mânăstire” 
(deşi, fie vorba în treacăt, un timp oarecare de retragere 
după terminarea şcolii teologice n-ar strica). Academiile teo- 
logice din Ardeal ființează toate la oraşe şi în mijlocul so- 
cietății. Sigur, cu orele cuvenite de reculegere în retragere, 
care nu strică viitorilor preoţi, ci le dau o atitudine mai ele- 
vată când ies în societate. Dacă am continua argumentarea 
părintele Popescu-Mălăeşti, ar trebui să zicem: deoarece 
preoții sunt căsătoriți şi trăiesc în societate, nu mai trebuie 
să depindă de ierarhie, ci de guvern. Argumentul căsătoriei 
nu poate fi utilizat ca armă împotriva unor principii funda- 
mentale ale învăţăturii şi organizării Bisericii. 

Şi mai puţin serioasă este spaima părintelui Popescu- 
Mălăeşti că aducerea şcolii teologice într-o mai strânsă de- 
pendenţă de Biserică ar înlesni „scoaterea Bisericii din statul 
ortodox, ca în principiile scolastic-comuniste”. Nu faptul că 
are sub conducerea sa câteva şcoli teologice e în stare să îm- 
piedice statul să rupă legăturile cu Biserica atunci când men- 
talitatea cercurilor conducătoare se îndreaptă în această direcție. 

Ci forţa unei opinii publice, trezite de o Biserică activă, sau 
de un curent sănătos de idei ce începe să domine spiritul 
veacului. Colaborarea Bisericii cu Statul e mai vie în viața de 
toate zilele decât în cele câteva şcoli teologice în care, la urma 
urmelor domneşte o totală autonomie, Statul având doar 
ocazia să aprobe din când în când câte o hotărâre a conferin- 
ței profesorale. Dacă Statul va simţi că se poate dispensa de 
colaborarea Bisericii în viața de toate zilele, nu-l va opri o 
slabă legătură birocratică de la realizarea planului său. 

Ce să mai zicem apoi de afirmaţia părintele Popescu- 
Mălăeşti că numai dependenţa şcolilor teologice de Stat le 
poate ajuta să progreseze? 


„Prin puterea ce se dă statului în şcolile bisericeşti, 
tocmai schimbările politice apără de absolutism şi toto- 
dată garantează şi împing aceste şcoli să se țină la nive- 
lul progresului pe care îl face societatea în toate ramurile 
de activitate.” 


Trebuie observat la aceasta că tot părintele Popescu- 
Mălăeşti este potrivnic organizației actuale a Bisericii pe motiv 
că introduce în corporaţiile bisericeşti elementul mirenesc, ală- 
turi cu cel clerical. Aici Preacucernicia Sa nu mai vrea să recu- 
noască folosul pe care-l aduce „societatea”, prin elementul 
mirenesc, în bunul mers al treburilor bisericeşti. Şi aici, oricum, 
elementul mirenesc, societatea, e încadrată între clerici, e pre- 
zidată de ierarhi, e sfinţită oarecum de atmosfera bisericească 
în care e ridicată, înăbușindu-se pornirile ei rele şi aducând ca 
ofrandă a Bisericii, numai priceperea, inspiraţiile sănătoase, ta- 
lentele ei. Pe când în forma legii de azi, în şcoala teologică se 
exercită puterea societății animată numai de voinţa ei, de ini- 
ţiativele ei nefiltrate de o asistență, de un cadru bisericesc. 

Dar indiferent de această contradicţie a părintelui 
Popescu-Mălăeşti, Preacucernicia Sa vrea să prezinte şcolile 
teologice conduse de Biserică ca izolate de viața socială. 
Ceea ce nu-i adevărat. Mai întâi, Biserica însăşi e în mijlo- 
cul societăţii; acționează asupra ei şi se orientează în lu- 
crarea ei după trebuinţele sociale. Dacă preoțimea depinde 
de ierarhie şi nu de minister, nu înseamnă că nu e în so- 
cietate. Apoi, Biserica noastră e îndrumată de corporaţii în 
care intră reprezentanții întregii societăţi, şi şcolile Bisericii 
sunt conduse de aceste corporații, în colaborare cu ierar- 
hul. Iar dacă-i vorba de progresul pe care-l poate inspira 
societatea unei şcoli teologice, cu siguranţă că aceste inspi- 
rații nu vin din birourile ministerului, ci din viaţa socială 
concretă, de care nu sunt străini profesorii de teologie, 
chiar dacă nu depind direct de minister, aşa cum nu sunt 
străini preoții. Cu deosebire în predarea cuvântului dum- 
nezeiesc, în studiul teologiei, nu poate veni din birourile 
unei instituții care nu se ocupă special cu aceste lucruri, ci 
din frământările şi experienţele Bisericii, din felul cum se 
proiectează în conştiinţa ei problemele sociale, din acțiunea 
ei misionară, din ciocnirile de curente din sânul ei, iar nu 
de-a dreptul din minister. 

Mai are un argument părintele Popescu-Mălăeşti. Unul 
pe care făcea mai bine să nu-l scrie, ci să-l mărturisească 
numai confidenţial. E cel despre care ştim că e mai puternic 
şi animă toată pasiunea Preacucerniciei Sale. E teama de 
despotismul ierarhilor. Preacucernicia Sa ştie că nefiind în 
nicio dependenţă de ierarhi, profesorul pregătitor al preo- 
ţilor poate critica fără riscuri orice nu-i este pe plac la ie- 
rarhi. Dar ierarhul nu conduce în Biserica noastră despotic. 
El e încadrat de atâtea corporații. Să-şi exercite acestea 

autoritatea ce le-o acordă legea. Pe lângă aceasta, eu cred că 
e mai nobil şi mai eroic să lupți pentru îndreptarea lucruri- 
lor ce nu ţi se par cum trebuie, luând asupra-ţi toate riscu- 
rile. Spunându-ți cuvântul, fără publicitate demagogică, în 
faţa celui ce greşeşte, fără reticenţe. Şi, mai ales, făcându-i 
tu toată datoria, în slujba pe care o ai, ca să fii spre pildă şi 
spre mustrare cât mai multora. 

În articolul de faţă m-am preocupat numai de demons- 
trarea unui principiu. La întrebarea: ce şcoli teologice, din 
cele actuale, agreez: facultăţi de teologie, academii sau semi- 
narii, nu găsesc de trebuinţă să dau un răspuns prea exclusiv. 
Să rămână, după mine, în ființă toate trei categoriile, dar un 
lucru e necesar: legătura mai strânsă a facultăților şi a semi- 
nariilor cu autoritatea conducătoare bisericească. În special, 
cred că facultățile răspund unei nevoi reale: pregătirea cle- 
rului conducător. Pentru păstorii de rând sunt excelente aca- 
demiile, cu grija ce-o dau ele pastoraţiei şi vieţii bisericeşti 
concrete. Afară de aceea, nu toți tinerii care îmbrățişează mi- 
siunea preoțească sunt înzestrați cu puteri intelectuale emi- 
nente pentru a avea pretenţii Ia titluri înalte şi la roluri de 
îndrumători ai Bisericii. Dintre aceştia sunt destul de puțini. 
Două facultăți pe ţara întreagă ajung. Dar să fie aduse într-o 
mai strânsă legătură cu Biserica şi să fie prevăzute cu inter- 
nate care să încapă pe toți studenţii lor. Chiar dacă n-ar fi 
aduse tocmai în aceeaşi dependenţă de Biserică în care se 
află academiile din Ardeal, totuşi este necesar ca Biserica să 
aibă măcar un drept egal cu Statul la numirea profesorilor, 
decanului, la proclamarea de licenţiați şi doctori, la modifi- 
carea programelor de învățământ, a regulamentelor etc. 

Cât priveşte seminariile, deduc, din ceea ce scriu di- 
rectorii şi profesorii lor, că sunt într-o criză gravă, care le 


TELEGRAFUL ROMÂN - 1935 661 


va aduce în curând, inevitabil, la transformarea lor în licee 
confesionale după tipul celor câteva din Ardeal. Atât pă- 
rintele Popescu-Mălăeşti în articolul de care ne ocupăm, cât 
mai ales părintele Olimp Căciulă, directorul Seminarului 
„Nifon”, ca şi alţii, scriu că seminariile nu mai pot fi consi- 
derate numai ca şcoli pregătitoare de preoți, atât din moti- 
vul că e crud să predestinezi copii fragezi la o misiune 
pentru care nu vor simţi poate nicio chemare, cât şi pentru 
că astăzi seminariştii nu mai găsesc locuri de preoți decât 
foarte puţini. Seminariile trebuie să devină şcoli care să pre- 
gătească pe tineri pentru a apuca pe toate căile profesiilor 
intelectuale. Dar în faţa acestei necesități, părintele Olimp 
Căciulă constată („Criza învățământului seminarial”, ziarul 
Curentul din 11 ian. 1935) că programa actuală a seminarii- 
lor e nesatisfăcătoare. Sunt prea multe materii teologice şi 
prea puţine din celelalte, aşa încât absolventul, dacă nu se 
poate face preot, rămâne un neadaptat al vieţii. Trebuie 
deci reduse materiile teologice: 


„Tinerii seminarişti, cărora li se dă o educaţie sufle- 
tească deosebită, exclusiv în vederea frumoasei şi nobilei 
misiuni preoţeşti, se simt nişte fiinţe hibride, nişte oameni 
lipsiţi de armătura sufletească pe care o cere viața aprigă 
de astăzi. [...] Şi atunci, aceşti tineri, care au fost crescuți 
exclusiv pentru preoție, terminând seminarul, dar negă- 
sindu-şi loc în preoție [...], încep să-şi macine încetul cu în- 
cetul idealurile înalte, făurite pe băncile şcolii şi cu ele îşi 
macină sufletele etc.” 


O tragedie grozavă se petrece cu aceste biete ființe. Şi 
credem că nu e permis părintelui Popescu-Mălăeşti, sau altora, 
s-o nesocotească numai din aversiune pentru academiile 

teologice ardelene şi din ambiția de a menţine o instituție 
bună altădată, dar perimată azi. 

Aşadar, reducerea orelor de teologie la seminarii. Apro- 
pierea lor, în privința programului, de licee. Dar dacă nu se 
vor mai deosebi de licee decât printr-o oră sau două de re- 
ligie mai mult pe săptămână, ce le va da caracterul confe- 
sional? Evident, conducerea bisericească, cea care 
desemnează profesori potriviţi şi creează o atmosferă priel- 
nică creştinismului în acele şcoli, pe lângă toată pregătirea 
ştiinţifică robustă şi optimistă ce se dă elevilor. Aşa cum 
sunt cele câteva licee confesionale din Ardeal: cel din Bra- 
şov, din Brad, Şcoala Normală din Sibiu. Institutele acestea 
n-au creat niciodată fiinţe hibride, aşa cum nu s-au făcut vi- 
novate de acest păcat nici academiile teologice din Ardeal. 

Şi totuşi părintele Popescu-Mălăeşti nu le poate suferi! 

Dar dacă nu vor mai exista — şi e necesar să nu mai 
existe — seminariile ca şcoli pentru pregătirea clerului, 
ajunge să ne mulțumim numai cu facultățile? Cred că cei 
mai mulți vor spune nu. Academiile teologice sunt institu- 
țiile cele mai bune şi absolut necesare pentru pregătirea cle- 
rului de rând. 







Papagalii iezuiţilor” 


Credeam că după loviturile de graţie pe care le-a pri- 
mit, dense şi incontestabile, dl Cepariu, prietenul dlui 
Todica întru misiunea ingrată de-a apăra Uniaţia, a sucom- 
bat de-a binelea. Constatăm însă, cu stupefacţie, că tot mai 
are puterea să facă măcar cu degetul semnul necedării. Ade- 
vărat record de tenacitate, cap unic în vârtoşenia lui de fil- 
deş, nebiruit nici de cele mai tari argumente şi nici de 
dovezile cele mai zdrobitoare pentru restul omenirii. 

I-am arătat că nu e bine să se agaţe de Nilles, care a fost 
un mare mistificator, căci riscă să cadă împreună cu acela 
în groapa celei mai lamentabile discreditări. l-am arătat, 
prin citate, ce calomniator fără scrupule a fost acest iezuit 
(cazul cu Crişan) şi ce perfid căuta să se strecoare din situa- 
țiile grele, vrând să lase aparenţa că dreptatea e totuşi cu el 
(cazul cu „autenticitatea” actului de la 5 sept. 1700). 

Dar dl Cepariu e tenace. „He, he, stai că mai e un punct 
la care n-ai răspuns!”, îmi strigă, cu ultima nădejde de sal- 
vare de la înec. Domnia Sa n-a răspuns la niciunul dintre 
argumentele care dovedesc iremediabil falsificarea actului 
de la 7 oct. 1698 şi inexistența manifestului de la 5 sept. 1700, 





* Telegraful Român, an LXXXIII, nr. 11, 10 mart. 1935, pp. 1-2. Sem- 
nat: DS. 

dar ţine cu neînduplecarea unui creier strâmt să răspund şi 
la amănuntul ultim. Eu credeam că dacă am demonstrat 
odată în punctele principale că Nilles e un personaj care nu 
merită nicio credinţă, nu mai e necesar să arăt aceasta şi într-o 
chestiune de infim amănunt. 

Dar dacă acesta este ultimul pai de care se agaţă osten- 
tativ dl Cepariu, să ne executăm, cu toată mila ce-o simțim 
pentru victimă. 

DI Cepariu ne ripostează că n-am răspuns la acuza ce-o 
aduce Nilles lui Crişan, că a tradus greşit în latineşte un cu- 
vânt din textul românesc al manifestului de unire de la 7 
oct. 1698. În prima anexă a acestui document se află cuvân- 
tul „obicei” în următorul context: 


„însă într-acesta chip ne unim şi ne mărturisim a fi mă- 
dularele sfântei noastre catholiceştii Biserici a Romei, cum 
pre noi şi rămăşiţele noastre din obiceiul Besericei noastre a 
Răsăritului să nu ne clătească. Ci toate ceremoniile, sărbă- 
torile, posturile cum până acum, aşa şi de acum înainte să 
fim slobodi a le ține după călindariul vechiu etc.” 


Această primă anexă, ca şi a doua, a lui Atanasie, nu s-a 
tradus în textul latinesc, pentru că ele vorbesc de restricțiile 
şi limitele unirii, şi iezuiţilor nu le convenea. |. Crişan a dat, 
pentru publicul străin, o traducere latinească a acestor două 
anexe. Dar punând pe o coloană paralelă şi textul românesc. 
EI a tradus cuvântul obicei în latineşte cu fides, credință. Nilles, 
ca să-l discrediteze, îl acuză pentru aceasta de fals! şi di 
Cepariu îl urmează, iar orbeşte. Să vedem e cinstit procedeul? 


1 Nicolaus NILLES, Simbolae ad illustrandam historiam ecclesiae..., nota 
1, p. 216. 

Mai întâi un om care falsifică nu pune în coloană para- 
lelă textul original. Chiar dacă nu s-ar accepta latinescul fides 
propus de Crişan pentru românescul obicei, actul lui tot n-ar 
fi un fals, ci o propunere. Crişan a lucrat ştiinţific. El a văzut 
că termenul obicei din textul românesc, în context are un sens 
mai adânc decât cel pe care îl exprimă latinescul ritus? şi, pe 
baza acestui fapt, precum şi a altor motive, a crezut că real 
acestui termen îi corespunde cel mai bine latinescul fides. 

Care au fost argumentele lui Crişan pentru această in- 
terpretare a cuvântului obicei? 

1. Mai întâi, însuşi acest cuvânt în contextul în care se 
prezintă. Fără îndoială, cuvântul acesta la plural: obiceiuri, 
înseamnă o sumă de acte, de manifestări constante cu oare- 
care vechime. Dar cuvântul obicei la singular, folosit nu pen- 
tru un singur act, pentru o anumită manifestare, ci în sens 
de totalitate pentru un anumit domeniu, cum e cel religios, 
are un înțeles mai adânc decât manifestările pur externe, ri- 
tuale, referindu-se şi la modul de-a fi (de-a simţi, de-a gândi), 
la structura vieţii tale. Crişan a intuit, cu simţul lui neaoş de 
limbă românească, acest sens al cuvântului şi a simţit că pro- 
topopii cer aici nu numai menținerea ritului lor, ci a întregu- 
lui lor fel de-a fi, a mentalităţii lor religioase. În corpul 
principal al actului, protopopii refuzaseră să înscrie cele 4 
puncte. Ei concepeau unirea aceasta numai ca o alianţă cu 
Biserica Romano-Catolică, menținându-şi toată credinţa lor. 
Conform cu ce-au scris în corpul principal al actului, s-au gândit 
că trebuie să mai repete o dată lucrul şi în forma negativă. 








2 Cum îl traduce N. NILLEs în Simbolae ad illustrandam historiam ec- 
clesiae..., p. 204. 

Nilles a crezut că-l dă gata pe Crişan referindu-se la 
Dicţionarul român-francez al lui Cihac. Vii tu, străin, fără cu- 
noştință de limbă românească, să înveţi româneşte pe baza 
a ce se spune într-un dicționar atât de departe de bogăţia de 
nuanţe a limbii vii, pe un intelectual român atât de distins, 
cu atâta spirit critic, cum se dovedeşte a fi fost Crişan! Iar 
dl Cepariu se ține strâns de Nilles. 

2. Dar Crişan a mai avut un argument şi mai puternic 
pentru a traduce cum a tradus. În al doilea adaos la manifes- 
tul de la 7 oct. 1698, scris de Mitropolitul Atanasie, se spune: 


„Şi aşe ne unim acei ce-s scrişi mai sus cum toată legea 
noastră, slujba Besericei, liturghia şi posturile şi dorul nos- 
tru să ste pe loc”etc. 


Acest adaos a avut scopul să precizeze şi mai bine cum 
înțelegeau unirea Atanasie şi protopopii în acea adunare. 
„Toată legea noastră” nu poate să însemne ritus, pentru că 
ritus înseamnă slujba care urmează. E drept că de multă 
vreme teologii uniați au obiceiul să vorbească de lege în sen- 
sul de rit, spunând că uniaţii păstrează legea românească, sunt 
de-aceeaşi lege cu toți românii, dar înțeleg totdeauna prin 
aceasta ritul. Dr. Augustin Bunea are chiar îndrăzneala să 
afirme că şi poporul înțelege prin lege, rit: 


„Pentru aceea, în Transilvania, poporul zice că uniaţii şi 
neuniații au una şi aceeaşi lege, va să zică, deşi se deose- 
besc în credinţă, au aceleaşi forme externe, care sunt iden- 
tice în Biserica uniată şi neuniată.”? 





3 Augustin BUNEA, Chestiuni din istoria şi dreptul Bisericii române 
unite, vol. II, Blaj, 1894, p. 15. 

Evident că aceasta este o afirmaţie necinstită. Poporul 
nostru când zice lege românească zice tot ce se cuprinde în 
sfera religioasă. Când zice „nu vreau să-mi las legea”, nu 
înțelege numai: nu vreau să-mi las ritul, ci religia ortodoxă 
în întregime. Dacă s-ar pune țăranilor noştri întrebarea, ce 
înțeleg prin lege, sunt sigur că aproape toți ar răspunde 
dintr-odată: Credinţa noastră strămoşească. 

Poporul şi la 1700 a înţeles prin lege, credinţa lui. Şi evi- 
dent că şi umilii protopopi cu episcopul lor Atanasie, oa- 
meni din popor care nu e de crezut să fi fost deprinşi cu 
speculaţiile şi distincţiile teologice de azi. Chiar şi preoții şi 
protopopii de azi, dacă ar fi aduşi în situaţia să scrie că vor 
să rămână la legea lor, ar înţelege prin aceasta credința lor ro- 
mânească. 

Nu e nicio îndoială, aşadar, că prin cuvintele „toată 
legea noastră”, din adaosul al doilea al manifestului din 7 
oct. 1698, se referă la toată credința noastră, şi loan Crişan, 
care a făcut istorie critică, analizând minuţios şi confruntând 
documentele (Nilles a realizat doar o naivă tipărire a docu- 
mentelor din colecţia iezuitului Hervenesi, fără să se ocupe 
de autenticitatea lor, fără să prelucreze informaţiile ce le 
oferă acele documente într-o expunere critică a evenimen- 
telor, calomniind doar grosolan pe istoricii pe care nu-i 
putea combate), a văzut că aceste cuvinte „toată legea noas- 
tră” din adaosul al doilea, corespund cuvântului obicei din 
adaosul întâi al actului şi deoarece, cuvântul lege a trebuit 
să-l traducă în latineşte prin fides (alt cuvânt corespunzător 
nu există), ce era mai firesc decât a traduce şi coresponden- 
tul lui, obicei, tot prin fides? 

Dar fiindcă s-a pus această chestiune, vom mai aduce şi 
noi câteva dovezi că unirea de la 1698 s-a înțeles numai ca o 



































































































































668 CULTURĂ ŞI DUHOVNICIE 


alianță şi că protopopii declarând că-şi păstrează „obiceiul” 
şi „toată legea” au înţeles că-şi păstrează toată credința. 

3. La 16 sept. 1747, se adună la Daia aproape toţi proto- 
popii uniaţi din districtele de la sudul Mureşului şi în scri- 
soarea ce-o adresează episcopului Inocenţiu Klein, ținut în 
mizerie la Roma, ca să le trimită binecuvântarea pentru a ține 
un sinod general din care să-l reclame acasă, vorbesc de 
religia lor, pe care o au din vechime, şi de unirea pe care au 
făcut-o, menţinând religia lor, cu religia romano-catolică: 


„[.-.] Ita religionem nostra semper fuisse in hoc regno tolera- 
tam, templa nostra antiqua sufficienter testantur. Similiter 
ex Privilegio, cuius copiam ex transumptibus qui apud ali- 
quos nostrorum reperiuntur sub litera A5 descriptam Il- 
lustritati Vestrae transmisimus, qualiter religios nostra 
steterit, videbit Illustritas Vestra, et mutationes eb eo tem- 
pore ad illud, quo facta est Linio cum religione romano-cat- 
holica (Deus novit, utrum ex desiderio cleri aut, contra 
voluntatem facta fuerit)” etc. 


Aşadar, la 1747, protopopii încă vorbesc de vechea re- 
ligie ortodoxă, ca de-a lor. Dovadă că prin unire n-o pără- 
siseră. Prin cuvântul religie, sigur că n-au înţeles rit, căci 
mai apoi afirmă că s-au unit cu religia romano-catolică. Şi 
e sigur că nu s-au unit cu ritul romano-catolic. Prin religie 





4 Vezi colecţia Wallachische Union 35 din Muzeul Brukenthal, copie 
după nr. 40, 1748 al Cancelariei aulice transilvane; actul acesta nu e fo- 
losit de dr. Aug. Bunea, deşi a scris pe larg istoria lui Inocenţiu Klein, 
pentru că nu-i convenea. 

5 În marginea textului se spune că e vorba de diploma lui Gavril 
Bathory, din 9 iunie 1609, prin care se acordă preoţilor români scutirea 
de sarcinile publice. 

ei înțeleg întregul complex religios. În anul 1747 încă nu 
se pierduse înţelegerea justă a actului din anul 1698. Tră- 
iau încă, sigur, destui din protopopii de la adunarea din 
anul 1698. 

4. Dar putem aduce şi o dovadă că în romano-catoli- 
cism există azi, şi deci foarte probabil că a existat şi pe la 
1700, un curent de opinie care socoteşte că unirea între ca- 
tolici şi ortodocşi nu trebuie să însemne părăsirea credinței 
lor nici de către unii, nici de către alţii, ci, aşa cum au trăit 
în comunitate înainte de anul 1054, cu toate că existau 
unele deosebiri dogmatice între ei, pot reface această co- 
muniune şi azi, fără nicio schimbare la unii sau la alţii. 
Opiniei acesteia îi dă glas scriitorul catolic Chiril Korolevsky 
în scrierea L'uniatisme şi catolicul român dl M. Theodorian- 
Carada. Amândoi au cuvinte aspre la adresa Uniaţiei ac- 
tuale, care crede că nu se poate afla în comunitate cu Roma 
decât apropiindu-se în credinţă şi rit de romano-catoli- 
cism, caricaturizându-se printr-un amestec urât de Orto- 
doxie şi catolicism, şi prin aceasta împiedicând enorm 
unirea Bisericilor cu atmosfera de încordare ce-o întreține 
între ele. 

lată cuvintele dlui M. Theodorian-Carada, pe care 
dacă le-am scrie noi, ne-am atrage o ploaie de injurii din 
partea Unirii: 


„Uniatismul este un hibridism urâcios, născut din igno- 
ranţa unora şi lipsa de inteligenţă a altora. Uniatismul nu 
este însă o ipocrizie. A fost o prostie. [...] Adversar hotărât 
am fost şi sunt al acelui hibridism ce se numeşte Uni- 
atism”. „Voiesc unirea ca înainte de 1054, şi nicidecum 
Uniatismul” (Cuvântul din 15 dec. 1931). 















































































































































































































































670 CULTURĂ ŞI DUHOVNICIE 


Aşa s-a înţeles unirea şi în anul 1698. Dar au venit mai 
târziu sfătoşii cu... prostia, la care țin cu încăpățânare nă- 
tângă şi azi; ba încă o şi înmulţesc pe zi ce trece. 


* 


5. Fiindcă spusesem în articolul: „lezuiţii, dascălii Uniaţiei”, 
că de peste 50 de ani, de când N. Densuşianu şi 1. Crişan au 
demonstrat falsurile din actele de naştere ale Uniaţiei, nu s-a 
găsit niciun istoric uniat care să se ocupe în mod special cu 
această chestiune, respingând argumentele lui Densuşianu şi 
Crişan, dl Cepariu îmi obiectează că n-am pomenit pe dr. 
Aug. Bunea care a scris despre aceste lucruri. Trebuie să-i răs- 
pund dlui Cepariu că articolaşele lui Aug. Bunea din volumul 
Chestiuni din dreptul şi istoria Bisericii române unite (partea a II-a, 
pp. 3-56) mi s-au părut atât de superficiale (nu începuse încă 
activitatea lui istorică propriu-zisă), încât nu le-am considerat 
ca studii critice, demne de demonstrațiile lui Densuşianu şi 
Crişan. În special articolaşul „Autenticitatea şi genuitatea ma- 
nifestului de unire”, care se ocupă cu actul de la 5 sept. 1700, 
e atât de neserios, încât nu se ridică nici măcar până la nivelul 
articolelor dlui Cepariu. În el nu e altceva decât reluarea, 
compromițătoare pentru autor, a lamentabilei poveşti cu 
„autenticitatea” actului de la 5 sept. 1700, lansată de iezuitul 
Nilles şi demascată în articolul nostru din Telegraful Român, 
din 3 februarie. Astfel că articolaşul acesta „al celui mai mare 
istoric uniat” ne îndreptățeşte şi mai mult să considerăm po- 
vestea cu manifestul de unire din 5 sept. 1700, subscris de 54 
de protopopi pentru o mie şi atâtea sute de preoți şi atâtea 
sute de mii de credincioşi, definitiv îngropată. 

În articolul privitor la actul de la 7 oct. 1698, Aug. 
Bunea are, e drept, un argument în aparență mai serios în 

favoarea tezei că acel act n-a fost falsificat prin traducerea 
în latineşte, dar numai în aparenţă. În realitate argumentul 
acesta are un ascuțiş mai pronunţat împotriva tezei lui 
Bunea. Adică el este un sofism. lată acel argument, sau mai 
bine zis, acele argumente — căci constă din două mai mici: 

Originalul actului, aflat în biblioteca din Budapesta de 
N. Densuşianu pe la 1880, şi constă din 3 foi, pe prima față 
a foii întâi e manifestul în româneşte, pe faţa a doua e tra- 
ducerea latinească, în care sunt interpolate cele 4 puncte şi 
alte schimbări, iar pe prima pagină şi a doua a foii a doua şi 
pe prima pagină a foii a treia sunt subscrierile protopopilor. 
Dr. Aug. Bunea deduce de aici că traducerea latinească s-a 
făcut chiar în sinod, căci altfel subscrierile ar fi urmat ime- 
diat, pe a doua pagină a primei foi. Deci traducerea lati- 
nească a fost cunoscută protopopilor. Concluzia însă nu 
rezultă cu necesitate. lezuiții din sinod au putut face pe oa- 
meni să înceapă iscăliturile după o față goală, spunându-le 
că pe ea vor scrie traducerea şi aşa vor trimite actul în am- 
bele limbi către forurilor superioare, deci şi cu textul origi- 
nal, pentru o mai bună edificare. Sau, chiar dacă au scris 
traducerea latinească chiar în sinod, n-au putut spune ei 
protopopilor că au tradus exact? Cine ştie latineşte din ei? 

În orice caz, se ridică întrebarea tulburătoare, capabilă 
să răstoarne toate combinaţiile sofistice: de ce n-au acceptat 
protopopii să inducă în textul românesc cele 4 puncte dacă 
au fost dispuşi să le primească în textul latinesc? 

Şi a doua parte a argumentării lui Bunea: lezuitul 
Barany, sau Hevenesy au păstrat acest document original, 
iar mai târziu (nu ştiu când, în orice caz după moartea lor) 
acest document împreună cu alte documente strânse şi co- 
piate de Hevenesy au trecut în biblioteca din Budapesta. 

Dacă iezuiţii ar fi falsificat textul traducându-l, adică dacă 
versiunea latinească cu cele 4 puncte n-ar fi fost adoptată 
chiar de sinod în anul 1698, ar mai fi păstrat ei originalul? 
Nu l-ar fi distrus, lăsând să circule numai traducerea de pe 
versiunea latinească? 

Concluzia lui Bunea e greşită. 

lezuiţii au avut interes să-şi vâre şi textul lor înainte de 
iscăliturile protopopilor şi imediat după textul original. Şi au 
făcut-o în sinod, sau ulterior. Prin aceasta ştiau că istoria vii- 
toare va socoti că versiunea lor latinească a fost aprobată 
chiar de sinod. Aveau însă interesul ca documentul cu textul 
original să dispară deocamdată, până când lumea se va obiş- 
nui încet, încet cu ideea că s-au admis şi cele patru puncte. 
Căci altfel, ar fi putut să se lege cu toată tăria de ceea ce s-a 
admis prin textul românesc. N-aveau însă interesul să dis- 
pară definitiv, pentru că aşa s-ar fi putut isca vreodată bănu- 
ieli în legătură cu întrebarea, de ce-a dispărut actul original: 
N-a fost oare vreun interes să dispară? Aşa însă, istoria va 
spune mai târziu: iată, sinodul din anul 1698 a subscris şi ver- 
siunea latinească cu cele 4 puncte. Textul original, fără cele 4 
puncte, va putea apărea după ce Uniaţia s-ar fi consolidat în 
cele 4 puncte, fără a mai aduce cu sine niciun pericol. 

Numai aşa se poate explica de ce un document atât de 
însemnat n-a fost trimis imediat forurilor superioare, îm- 
preună cu versiunea latinească, sau n-a fost depus de iezuiți 
imediat într-o bibliotecă sau arhivă publică, ci a fost ţinut în 
posesie privată şi tainică de Barany sau Hevenesy. De ce 
n-au circulat măcar copii de pe textul original românesc? 
De ce au început să circule numai traduceri de pe versiunea 
latină? Ei mor, Hevenesy la 1715, iar Barany la 1719. Deci 
cel puțin până atunci actul original a fost ţinut în secret. Şi 

probabil că şi după aceea, după dispoziţiile ce le vor fi lăsat 
aceşti iezuiți. Dr. A. Bunea spune despre Hevenesy: 


„din contră, noi ne simţim chiar datori a da părintelui 
iezuit, ce a mântuit manifestul de pieire, tributul nostru 
de laudă şi recunoştinţă”. 


Din toate acestea rezultă că iezuiţii au lucrat cu o dibă- 
cie neîntrecută, căzându-le în cursă amărâţii de uniaţi, care 
se închină şi astăzi până la pământ în faţa lor şi iau de bune 
tot ce zic. 





* Augustin BUNEA, Chestiuni din istoria şi dreptul..., p. 33. 

































































































































































































Sensul icoanei" 


Icoana se bucură de mare cinste în Biserica noastră. 
Duminica în care s-a putut restabili cu toată solemnitatea 
cultul ei e socotită ca o zi de triumf al Ortodoxiei, ca Duminica 
Ortodoxiei. 

Timpul mai nou, superficial şi raționalist, incapabil de-a 
înţelege legătura strânsă, misterioasă dintre cele văzute şi 
cele nevăzute, întrepătrunderea lor, priveşte cu arogant şi 
ignorant dispreţ la tot ce reprezintă şi cuprinde, ca vas şi ca 
gest sensibil, puterile dumnezeieşti. Timp incapabil de-a în- 
țelege simbolul în sensul lui mistic, de conținător sensibil al 
forţelor nesensibile, el se comportă cu indiferenţă sau chiar 
cu ostilitate față de toate încorporările realităților religioase: 
Biserică, taine, cult. Un vânt rece, de la Apus, seacă înțelegerea 
adâncă, mistică şi bogată a spiritului răsăritean. De aceea, 
era momentul suprem să apară acea splendidă şi profundă 
apologie a icoanei, pe care ne-a dat-o părintele S. Bulgakov 
sub titlul: Icoana şi închinarea ei (Paris, 1931). 

Lovitura cea mai grea a dat-o icoanei iconoclasmul vea- 
cului 8 şi 9. Adversităţile ulterioare, apusene, s-au nutrit din 





* Telegraful Român, an LXXXIII, nr. 12, 17 mart. 1935, p. 1. Semnat: 
Dr. D. Stăniloae. 

acelaşi argument. Iconoclaştii stăteau tare pe lângă afirmația 
că dumnezeirea lui lisus - pentru că cearta se învârtea în 
jurul icoanei lui Hristos — nu poate fi redată în imagine. 
Poate fi redat numai trupul Său. Dar dacă numim imaginea 
trupului lui Hristos imagine a lui Hristos însuşi, înseamnă 
fie că despărţim trupul Său de dumnezeirea Sa ca Ipostas se- 
parat, fie contopim trupul Său cu dumnezeirea Sa. În primul 
caz ajungem la nestorianism, în al doilea la monofizitism. 

Părintele Bulgakov constată cu uimire că apărătorii 
icoanelor din veacurile 8-9 n-au putut răspunde serios ar- 
gumentelor iconoclaştilor. Ei admiteau premisa iconoclastă, 
că Dumnezeirea nu poate fi exprimată în imagine, dar fără 
să se sfiască de inconsecvenţă afirmau că lisus Hristos totuşi 
poate fi redat în imagine, întrucât a fost şi om. Incoerența 
lor se prezenta în forma aceasta: Hristos ca Dumnezeu nu 
poate fi redat ca imagine; ca om însă da; dar imaginea ome- 
nității Lui e imaginea Lui în întregime. Admiteau premisa 
iconoclastă, dar nu mai admiteau concluzia acestora, care 
rezultă necesar din premisă. 

Părintele Bulgakov întreprinde fundamentarea icoanei 
pe baze mai adânci, rămânând deplin consecvent cu sine 
însuşi. 

Preacucernicia Sa se sesizează de însăşi premisa icono- 
clastă, de teza că Dumnezeirea nu poate fi imaginată. Ar- 
gumentarea Preacucerniciei Sale constă în a arăta că 
Dumnezeu nu poate fi exprimat decât într-o serie de anti- 
nomii. Dumnezeu ca Absolut, ca mai presus de orice relație 
cu lumea, nu poate fi numit cu nicio numire pozitivă. Dar 
ca Ziditor al lumii, ca unul din termenii relaţiei Dumnezeu- 
lume, El poate fi caracterizat după toate însuşirile bune ale 
lumii. Ca Absolut, nu are nicio legătură cu lumea, nu poate 

fi imaginat, iar ca Făcător şi Proniator al lumii, El e prezent 
cu puterile Lui în ea, e simţit, e văzut ca printr-un mediu 
străveziu. Lumea e traducerea în forme vizibile a conținu- 
tului Său de viaţă, al Sofiei necreate. Dar în formele vizibile 
palpită şi dau viață modelele invizibile. 

Aşa încât se poate spune că Dumnezeu e şi inimagina- 
bil, şi imaginabil. 

Se pot folosi şi alte considerente pentru ducerea mai 
departe a argumentului de mai sus şi pentru dovedirea că 
în icoana Mântuitorului nu e prinsă numai imaginea ome- 
nităţii, ci şi a dumnezeirii Lui. 

Sufletul omenesc, oricât e de spiritual, se vede prin trup, 
şi într-o fotografie sau într-un tablou al unei persoane nu se 
redă numai trupul acelei persoane, ci şi simţirea, caracterul, 
temperamentul, sufletul ei. Între trup şi suflet e o întrepă- 
trundere tainică. Privirea unui om nu e numai combinaţie 
de celule, numai aglomeraţie de materie cărnoasă, ci şi sens, 
idee, sentiment. Faţa omului este lucrul cel mai minunat de 
pe lume. E o tainică, dar incontestabilă unire de spiritual şi 
material. Materia cu spiritul fac întregul ce se cheamă față. 
Feţele omeneşti sunt tot atâtea apariţii ale spiritului în 
lumea naturii materiale, întreruperi ale naturii, soli ai altei 
lumi. Trupul întreg e un chip, o imagine a sufletului. Nu în- 
țelegem cum poate fi ceva material, imaginea, icoana a ceva 
spiritual, dar realitatea cuprinde şi lucruri pe care nu le în- 
ţelegem noi. Ochii sunt imagine a vederii, mâinile ale acțiu- 
nii, urechile ale auzului; orice organ al trupului e o imagine 
a unei funcţii spirituale şi toate la un loc, trupul în între- 
gime, e o imagine a sufletului cu funcţiile lui. 

Iar dacă într-un suflet e sălăşluit har ceresc, nu se stră- 
vede şi el prin privirea şi fața omenească, prin tot felul unui 


amanet 6 

om de a se comporta vizibil? Evident că da. Când suntem 
în preajma unui om înălțat de harul dumnezeiesc, simțim 
şi vedem harul din el. Nu direct, ci prin trup. lar dacă e pic- 
tat sau fotografiat acel om, nu va fi redat cu toată starea lui 
sufletească? 

Mântuitorul lisus Hristos purta sub forma vizibilă, 
omenească, însăşi Dumnezeirea. Dacă harul se revarsă pe 
ferestrele pieliței străvezii a trupului, cu atât mai mult a tre- 
buit să se vadă dumnezeirea din El. Ce forță, ce dulceaţă, ce 
mângâiere trebuie să fi iradiat din EI! Şi dacă evanghelistul 
Luca sau altcineva i-ar fi redat pictural imaginea, ar fi fost 
aceea numai o imagine a trupului Lui, nu şi a sufletului în- 
cărcat de dumnezeire? 

Evident că iconoclaştii n-aveau şi n-au dreptate. Dum- 
nezeirea ca şi sufletul străbate prin cele materiale. De suflet 
ştim că e chipul lui Dumnezeu. Adică, aşa cum trupul e 
imaginea sufletului, deşi e atâta deosebire de substanţă între 
ele, tot aşa şi sufletul în funcţiile lui: în cugetare, în simţirile 
curate, în voinţa spre bine, e imagine a lui Dumnezeu! De 
aceea, chiar redând un om cu trupul şi sufletul lui, redai chi- 
pul, imaginea lui Dumnezeu. 

Părintele Bulgakov acordă mare însemnătate sfințirii 
icoanei de către Biserică. Prin sfințire persoana reprezentată 
în icoană îşi însuşeşte această imagine. Adică imaginea din 
icoană devine însăşi imaginea persoanei reale reprezentate. 
Prin sfințirea unei icoane care reprezintă pe lisus Hristos, 
imaginea din această icoană devine cu adevărat chipul, 
imaginea Mântuitorului. O icoană sfințită, care reprezintă 
pe Hristos, este într-adevăr un tablou, o fotografie a Lui. 
Deşi avem, în diferitele icoane ale lui Hristos, diferite imagini 
ale Lui, variate între ele, totuşi ele sunt imagini ale feţei Lui 

reale. Aşa cum numele dat unei persoane se referă la eul ce 
uneşte toate înfățişările acelei persoane, care variază cu vâr- 
sta şi cu împrejurările, tot astfel diferitele imagini ale lui 
Iisus, din nenumăratele icoane, sunt reduse la acelaşi su- 
port, la acelaşi eu, prin faptul că li se dă acelaşi nume. În 
toate icoanele apare faţa lui lisus Hristos, dintr-un moment 
sau altul. 

Ce n-am da să ni se fi păstrat o fotografie, un tablou al 
Mântuitorului! L-am reproduce în milioane de exemplare, 
l-am privi fără să ne mai săturăm, ne-am cufunda cu ochii 
în privirile Lui, în taina lor nesfârşită, i-am săruta cu dra- 
goste nețărmurită. Or, iată că icoana ne redă tocmai imagi- 
nea feței Lui. Cum nu ne vom închina ei? Cum nu o vom 
adora din adâncul sufletului nostru? 


Un alt monitor al calomniilor răsuflate” 


Farul Nou al familiei italiene Frollo, care crede că şede- 
rea în România, bine salarizată de Statul Român, nu poate 
fi folosită altfel decât batjocorind credinţa acestui neam şi 
pe marii lui ctitori, reia în numărul din 17 mart. a.c. [1935] 
o veche calomnie uniată la adresa celui mai mare bărbat al 
Ardealului ortodox, Andrei Şaguna. E cunoscuta calomnie 
că marele mitropolit a introdus în anul 1848 limba ungu- 
rească în şedinţele consistoriului episcopesc. Deşi această 
invenţie meschină a fost arătată în ipostaza ei de minciună 
de către istoricul lui Şaguna, dl profesor I. Lupaş, în broşura 
Răspuns detractorilor lui Şaguna, Farul Nou ţine s-o repete 
pentru a nu ştiu câta oară. 

Farul Nou îşi întemeiază, chipurile, afirmaţia pe o în- 
drăzneală necuviincioasă, întâi pe o pretinsă copie de pe 
procesul verbal al şedinţei consistoriale din 20 ian. 1848, 
copie ungurească legalizată în 1889 de notarul Zagoni 
Gabor, iar în al doilea rând pe afirmaţia lui Papiu Ilarian!, 
care zice de Şaguna: 





* Telegraful Român, an LXXXIII, nr. 15, 5 apr. 1935, pp. 2-3. Nesemnat. 
1 Papiu ILARIAN, Istoria românilor din Dacia Superioară, vol. III, editat 
după manuscris inedit de Ştefan Pascu, Sibiu, 1943, p. 262. 













































































































































































680 CULTURĂ ŞI DUHOVNICIE 


„Acest episcop cu vreo faptă publică nu se însemnase 
până acum (până la adunarea din 3/15 mai 1848, n. red.), 
afară de introducerea limbii ungureşti în Biserica română 
din Sibiu, înainte de a fi obligat la aceasta prin vreo lege”. 


Ce poate fi acea copie ungurească? În arhiva consisto- 
riului din Sibiu nu s-au păstrat decât protocoalele şedinţelor 
consistoriale de la 1850 încoace, şi câteva dinainte de 1850. 
În niciuna din ele nu e măcar un rând ungureşte. Din anul 
1847 s-a păstrat un protocol cu rezumatul chestiunilor tra- 
tate în fiecare şedinţă. El e redactat, iarăşi în întregime, ro- 
mâneşte. Protocoalele din anii 1848-1849 nu s-au păstrat. Au 
fost arse în mart. 1849 de armata lui Bem. Cum a putut 
atunci notarul public Zagoni Gabor să legalizeze în 2 oct. 
1889 o copie de pe un proces verbal din protocolul şedinţe- 
lor din 1848? Pretinsa copie legalizată de el fie e un fals, fie 
cel mult vreo copie de pe vreo traducere în ungureşte a pro- 
cesului verbal în chestiune, pe care ar fi trimis-o consistoriul 
din Sibiu în 1848 la Budapesta în legătură cu vreo cerere. 
Cum însă notarul Zagoni nu spune precis aceasta, ci vrea 
să prezinte copia lui ca luată de-a dreptul de pe procesul 
verbal din protocol, e vizibilă tendința de mistificare, reaua 
credinţă şi deci, chiar în al doilea caz, toată povestea acestei 
copii. Altfel, e necinstit să te foloseşti de ea. Îi provocăm în 
mod categoric să dea această explicație. 

Dar să urmărim puţin şi mai departe povestea acestei 
copii. 

Unirea din 12 iun. 1909 scria, pregătindu-se pentru cen- 
tenarul Şaguna: 


„Originalul actului consistorial prin care s-a adus 
această hotărâre (de-a se introduce limba ungurească în 

consistoriu, n. red.) a fost pus o lună de zile spre vedere 
publică în Blaj, în 1890”. 


În numărul din 17 iul. acelaşi an, însă, răspunzând bro- 
şurii citate a dlui prof. I. Lupaş care împrăştia aceste calom- 
nii, Unirea nu poate replica asupra acestui subiect decât atât: 


„Acum ar fi bine dacă cineva ar fotografia faimosul act 
şi l-ar publica în facsimil, ca să-l facă accesibil şi istorio- 
grafilor vechi şi noi de la Sibiu”. 


A avut Blajul în anul 1890 actul original prin care se ho- 
tărăşte de către Şaguna introducerea limbii ungureşti în şe- 
dințele consistoriului? Nu l-a avut. Am spus că niciun act 
consistorial nu s-a păstrat din anii 1848-1849. Apoi, dacă 
l-ar fi avut Blajul, nu l-ar fi publicat? Vedem dar că această 
dorință o avea Blajul, dar n-aveau ce publica. Sau, nu l-ar 
publica azi Farul Nou? S-ar mulțumi să ne prezinte numai O 
copie de pe un oarecare proces-verbal din anul 1848? Să mai 
notăm că Farul Nou ne prezintă această copie ca singura pe care 
o are, deşi articolul e inspirat, dacă nu şi scris, de Z. Pâclişanu, 
specialistul de azi în calomnierea lui Şaguna. 

„Actul original” de care vorbea atunci Unirea nu e 
decât copia de care vorbeşte acum Farul Nou. Aceasta se 
deduce din următoarele consideraţii: copia de care vor- 
beşte acum Farul Nou a fost legalizată la 2 oct. 1889. Peste 
câteva luni, în anul 1890, Blajul pretinde că are un act ori- 
ginal în aceeaşi chestiune, dar nu îndrăzneşte să-l publice. 
De „copia” legalizată cu câteva luni înainte nu pomeneşte 
însă nimic, deşi ar fi trebuit să o cunoască (doar nu se va fi 
apucat Zagoni aşa, de la sine, să legalizeze „o copie” într-o 
astfel de chestiune!). 

Ce rezultă de aici? O țesătură de minciuni şi un plan 
meschin, urmărit cu cea mai conştientă intenţie de-a mic- 
şora pe marele Şaguna. Au pregătit întâi o „copie”. Au min- 
țit apoi că au chiar actul original. Minciuna perseverează şi 
azi, reluată de Z. Pâclişanu şi Farul Nou. 

lezuiţii au făcut şcoală în Uniaţie. Îi poftim să dove- 
dească că nu-i aşa! 

Cât priveşte afirmaţia lui Papiu Ilarian, ea trebuie înse- 
riată în mulțimea de inexactități şi neadevăruri debitate de 
acest autor pe seama lui Şaguna, fie că nu cunoştea bine re- 
ferinţele de la Sibiu, fie că era preconceput. Nicolae Popea 
le-a dovedit pe toate mincinoase, în chipul cel mai indubi- 
tabil, în monografia despre Şaguna. Dacă Şaguna ar fi in- 
trodus limba ungurească în şedinţele consistoriului din 
Sibiu de dragul lui Kossuth, cum afirmă Papiu Ilarian, cum 
se face că acelaşi Kossuth declara în 26 aprilie 1849 că pe toți 
capii românilor îi iartă, numai pe Şaguna nu? 

Dar Papiu Ilarian ar mai putea fi iertat. El scria în 1852, 
deci într-un timp în care geniul lui Şaguna şi opera lui bi- 
nefăcătoare pentru neamul românesc nu se desfăşuraseră 
încă, într-o vreme în care, ca orice om tânăr, reprezenta încă 
un semn de întrebare. Pe când Unirea şi Farul Nou nu mai 
pot fi în niciun chip justificate. Astăzi opera românească a 
lui Şaguna stă deschisă ca o carte în văzul tuturor. Numai o 
rea credință meschină mai poate exprima îndoielile lui 
Papiu Ilarian cu privire la naționalismul lui Şaguna. 

Dar Farul Nou a avut în articolul amintit îndrăzneala, 
care nu se mai sfieşte față de nimic, de-a opune pe Lemenyi 
lui Şaguna şi de-a prezenta pe acela ca mai mare român. De 
Lemenyi putea şti Papiu Ilarian mai bine ca de Şaguna, căci 
trăise la Blaj, iar când şi-a scris cartea, Lemenyi nu era la 

începutul episcopatului, ci îl încheiase cu ruşine. De aceea, 
dăm cuvânt lui Papiu Ilarian, ca să se vadă naționalismul 
lui Lemenyi, care ar fi putut fi fatal Bisericii Uniate: 


„[...] In curtea episcopului Lemenyi, care la a[nul] 1830 
a tienutu predica ungureasca la moartea episcopului I. 
Bobu în beserica mitropoliei din Blasiu — cea dântâiu pre- 
dica ungureasca în aceasta beserica! — în curtea episcopu- 
lui Lemenyi nu mai audiai alta limba, de câtu cea 
ungureasca, în câtu se si numia kis magyarorszag (Ungaria 
Mica); locuitorii curtei acesteia nu se salută altramente, de 
câtu cu unguresculu alaz-szolgaja, cumu dice unu cores- 
pundente de pe atunci in Gazeta de Transilvania; proto- 
popii e (şi) preoţii cei mai de frunte şi tramitea fetele la 
cultura ungureasca la Clusiu, Osiorheiu etc. şi deca învetia 
acolo unguresce si lua portulu ungurescu: apoi nu le mai 
era îndemana a vorbi cu feciorii romani, ci conversa mai 
bucuroase cu unguri curteni; in seminariulu teologiloru din 
Blasiu era lege, care oprita pe teologi se nu vorbeasca romanesce 
— suptu pedepsa de carentia — scopulu legei, ce e dreptu, 
era, ca se se deprenda teologii in limba latina, in care se 
propunea studiele teologice, si deca n-aru ave altu scopu 
vietia e (şi) crescerea seminaristica, de câtu acesta, ca din 
fecioru romaniloru se faca teologi buni in limba latina, ca 
apoi se-i tramita, ca misionari pe cea-alalta lume, ca acolo 
se-lu întorca la legea crestineasca pe Romulu, Cicerone e 
(şi) Traianu si pe cei-lalti strabuni ai nostri, cari au repau- 
satu, ca pagani — fia-le tierena usiora! — atunci legea e in- 
stitutiunea aceasta a seminariului din Blariu ar fi fostu 
buna; dar fiindca seminariulu cu tota institutiunea sea e 
numai unu mediocru pentru cultura cea morale-religiosa 
a poporului romanu, care nu vorbesce e nu intielege lati- 
nesce; asiadar Blasiului numai atunci şi-ar pute desculpare 
inaintea mentei celei sanetose acesta mesura de institu- 
tiune, candu i-ar pote facere pe romani se creda, ca preotii 
e dascalii romaniloru mai lesne-lu voru pote invetiare pe 

poporulu romanu atunci, candu ei si voru li facutu cursu- 
lui scientieloru in limba latina, de câtu candu le aru fi in- 
ventiatu si ei tote scientiele romanesce, asia teologii, cari 
de frica carentiei nu vorbia romanesce, dar nici latinesce 
de ura, ce o avea catra limba latina, de candu, mancase ba- 
taia pentru hic nomen laudabile, vorbia mai bucurosi ungu- 
resce, si ungurismului atâtu de tare apucase in seminariu 
pe la a. 1833, in câtu afara de cantarile cele prescrise nu 
audiei alte cantece natiunale in seminariu, dar numai Kis- 
Komarom, Hagy-Komarom [...]. 

LXXI. Limba unguresca incepuse a se introduce chiaru 
si in admenestratiunea interna a besericei romanesci. 
Episcopului Lemenyi pe la a. 1841 a cerutu voia dela gu- 
berniutu transilvanu de a tiparire in limba unguresca 
nisce carti liturgice romanesci traduse in unguresce de 
unu preotu romanu dintre secui, ce necapetandu dela gu- 
berniu, care-i dede respunsu ca guberniulu nu se mesteca 
in riturile bisericesti, episcopulu se intorse cu rogamintea 
sea catra archi-episcopulu besericei unguresci din Stri- 
goniu, care nesciendu, ca preotii e poporulu romanu de 
secle intregi se roga e canta in limba nationale, lu intreba: 
cu ce dreptu se sierbescu romanii cu limba romanesca in 
cele dumnezeesci? (quo jure utuntur Valachi in sacris lin- 
gva valachica?), asia necapetandu voia de nicairi fu con- 
strinsu a lasare lucrul intr-atata, unu lucru! De care se 
ensusi Rakotzy, candu s-ar scula din morti, s-ar mira, 
cumu s-au schimbatu tempurile, de acumu episcopulu 
romaniloru cere voia dela unguri a traducere cartile bi- 
sericesci in unguresce, candu inainte de 200 de ani ungu- 
rii i facuse pe romani a-si traduce liturghia in limba 
natiunale![...] 

La episcopia Blasiului mergea multe instantie dela ro- 
mani Scrise unguresce, sciendu suplicantii pre-bene, ca nu 
facu cu acest-a lucru neplacutu nici consistoriului, cu atâta 
mai pucinu episcopului. Unii protopopi incepusera a du- 
cere si protocolele in limba unguresca. 


TELEGRAFUL ROMÂN - 1935 685 


[...] Pe cleru lu oblegase formele episcopulu anca in si- 
nodului dela a. 1838 pentru unguri, facundu-lu, se depuna 
juramentului celoru trei natiuni facutu a nume asupra roma- 
niloru, asiadar se conjura si clerulu serbatoresce asupra 
romaniloru, fiiloru sei sufletesci [...]”2. 


Şi când te gândeşti că Z. Pâclişanu ține conferinţe la Bu- 
cureşti arătând pe Lemenyi ca mare român, iar pe Şaguna, 
mai puţin. Oare tot atât de mult au fost închinate adevărului 
şi celelalte conferinţe ale Agrului, ținute în iarna aceasta la 
Bucureşti? 

Farul Nou dacă vrea să cunoască mai bine trecutul Uni- 
aţiei ardelene, să-şi exprime dorinţa ca să deschidem îndată, 
între altele, arhiva lui Szabo lanos şi Laoran Agoston. 


? Papiu ILARIAN, Istoria românilor din Dacia Superioară, pp. 105-109. 






















































































































































































































Cele două feţe ale spiritualităţii” 


Problema răului s-a cercetat puţin în Biserica Ortodoxă. 
Mai mult ca celelalte dogme creştine, soluţia ei a rămas cu- 
prinsă într-o schemă care exprimă, desigur, adevărul, dar 
un adevăr nelimpezit prin dezvoltare. Răul îşi are originea 
şi suportul în voia liberă a spiritelor create, fie că aceste spi- 
rite sunt o parte din îngeri, fie că sunt oameni. Aceasta e 
teza creştină. Dar până la deplina ei înțelegere, e o cale 
foarte lungă. 

Şi totuşi, în epoca gnosticilor, Biserica a fost puternic 
presată să-şi dezvolte concepția despre izvorul răului. Toate 
curentele gnostice au fost chinuite de întrebarea de unde e 
răul. Şi toate au ajuns la soluţii dualiste, stabilind pe seama 
răului un principiu aparte, al cărui domeniu cel mult se 
amestecă cu al binelui, dar nu-l poate străbate în miezul lui, 
nu-l poate altera, prefăcându-l în rău. Curentele gnostice 
s-au vărsat toate în maniheism, care reduce răul la materie, 
la trup, ca principiu existenţial aparte şi de sine stătător. 

Pericolul reprezentat de aceste curente, ca şi cel repre- 
zentat de maniheism, se vede însă că n-a fost atât de serios 





* Telegraful Român, an LXXXIII, nr. 16, 14 apr. 1935, pp. 1-2. Semnat: 
Dr. D. Stăniloae. 

ca să provoace în Biserică o mai insistentă preocupare în le- 
gătură cu problema dogmatică a răului. La aceasta a contri- 
buit, desigur, şi concepţia optimistă a Bisericii noastre 
despre om. Biserica Ortodoxă învaţă că chipul dumnezeiesc 
n-a fost alterat radical în om, ci doar întunecat în oarecare 
măsură, aşa încât şi faţă de cel mai păcătos om ne apropiem 
cu încredere, cu nădejde, vedem mai mult licăririle bune din 
el decât umbrele răului. Pe noi, crescuţi în spiritul Bisericii 
Răsăritene, niciun păcat, nicio decădere a unui om, nu ne 
poate descuraja în speranţa de a-l revedea renăscut, nu ne 
poate distruge încrederea că totuşi au rămas în el colțuri tai- 
nice care, de ştim a le trezi, ne pot vrăji cu farmecul delicatei 
lor bunătăţi. 

Astăzi însă soluţia problemei răului se cere în mod 
foarte categoric dezvoltată, detaliată, propovăduită. Men- 
talitatea creştinilor ortodocşi a început să fie serios influen- 
țată de un maniheism de proveniență apuseană. 

Cum a crescut acest maniheism în Apus? Cred că nu 
atât sub influenţa catolicismului (deşi doctrina lui că păcatul 
rezidă în concupiscentia carnis, deci în ceva pur trupesc, a 
putut ajuta), sau a protestantismului, cât mai mult a raţio- 
nalismului şi a umanismului extra-religios. Omul încrezător 
în puterile sale şi ale rațiunii sale crede că, cu cât se ridică 
mai mult din punct de vedere cultural, cu atât e mai puţin 
păcătos, iar savantul sau eruditul sunt oamenii cei mai în- 
gereşti, pentru că s-au ridicat peste excesele trupeşti ale 
celor simpli. E foarte frecventă ideea că omul se poate des- 
ăvârşi prin sine însuşi, fără niciun ajutor de sus, tocmai în- 
trucât se ridică peste poftele trupeşti ale oamenilor 
neumblaţi pe la şcoală multă. De fapt, omul cult nu mai bea, 
nu mai fumează, nu mai trăieşte în desfrânare, se reține de 

la a vorbi de rău pe alţii, se reţine de la orice exces şi mani- 
festare externă exuberantă, duce o viață comprimată şi pe- 
dantă din punct de vedere extern. Şi toată lumea îl crede 
fără de păcat. Aşa s-a înrădăcinat încet-încet ideea că păca- 
tul este ceva pur trupesc şi cu cât îți comprimi mai mult ma- 
nifestările trupeşti, cu cât trăieşti mai mult în spirit, cu atât 
eşti mai puţin păcătos, sau chiar deloc. 

Spiritul acesta raţionalist şi umanist (de excesivă încre- 
dere în puterile omului, luat în separație de Dumnezeu) se 
validează şi în secte. Astfel că în lumea ortodoxă el a ajuns 
pe două căi: 1. prin circulaţia cărților, prin comuniune inte- 
lectuală; 2. prin secte. 

Spiritul maniheist, deşi e atât de atrăgător pentru omul 
simplu, n-a prea avut trecere în poporul nostru ortodox. 
Posturile, mersul la biserică, abstinenţa de alcool şi fumat, 
voturile monahale, deşi au fost practicate şi de alte dăți, într-o 
măsură cu mult mai mare şi mai sinceră, totuşi n-au fost 
considerate de cei ce le practicau ca mijloace absolut purifi- 
catoare. Persista mai departe conştiinţa păcătoşeniei proprii. 

Astăzi e mai necesar ca oricând să readucem oamenilor 
aminte că ultimul izvor al răului e în regiunea spirituală. Spi- 
ritualitatea nu e doar puritate şi înălțime morală. În regiunea 
cea mai intimă a spiritului sunt două fețe, de doi poli: unul 
luminos şi altul întunecos, cum dezvoltă atât de clar teologul 
rus V. Zenkovski în Problemele educației în lumina antropologiei 
creştine!. Dualitatea aceasta în miezul spiritului nu e evidentă 
celor ce nu sunt familiarizați peste tot cu o viață spirituală, 





1 V. ZENKOVSKI, Problemele educaţiei în lumina antropologiei creştine, 
Paris, 1934, p. 110. 

celor ce sunt încă cu totul sub stihia vieții externe, periferice. 
Dar cu cât creşte cineva în viața spirituală, desfăcându-se de 
robia celei exterioare, cu atât cresc în el mai mult ispitele şi 
greşelile pur spirituale. Cu cât se ridică omul mai sus pe cul- 
mile spirituale, cu atât creşte mai mult, paralel cu grâul bu- 
nelor porniri, neghina ispitelor. 

Şi e foarte des cazul când neghina biruieşte cu totul. Cu 
cât se ridică omul mai sus peste obişnuitele păcate în trup 
ale celor mulţi, cu atât se simte mai ispitit să se autodivini- 
zeze pentru biruinţa sa, pe care o crede foarte mare, cu atât 
îşi tămăduieşte mai mult propriile puteri, cu atât se depăr- 
tează mai mult de Dumnezeu. Dacă desăvârşirea ar sta în 
spiritualitate pur şi simplu, într-o înfrânare până la morti- 
ficare a manifestărilor inferioare externe, câți filosofi şi sa- 
vanţi atei, câți adepţi ai diferitelor sisteme tehnice de 
orânduire a vieții externe, n-ar fi mântuiţi, cu toate că dis- 
preţuiesc ideea de Dumnezeu şi se prezintă pe ei ca dovezi 
că omul se poate desăvârşi şi fără Dumnezeu. 

Dar dacă e posibil saltul dintr-o viață de excese trupeşti 
într-una excesiv spirituală fără ajutor dumnezeiesc, nu mai 
e posibilă mântuirea de răul spiritual fără Dumnezeu. Abia 
în această îmbunătăţire internă a omului se valorifică în 
toată plenitudinea ei învățătura că fără Dumnezeu nu 
putem face nimic. 

În polul luminos al spiritualității domneşte smerenia în 
fața lui Dumnezeu, în cel întunecos, mândria pentru vred- 
nicia proprie, cu uitarea lui Dumnezeu. Astfel e foarte evi- 
dent de ce nu poți face să biruiască polul luminos al 
spiritualităţii în tine până nu-L accepţi pe Dumnezeu, până 
nu te pleci înaintea măririi Lui, până nu-l ceri ajutorul. Cu 
cât creşte smerenia în om, smerenia față de Dumnezeu şi cu 

cât scade mândria din el, cu atât spiritualitatea luminoasă 
alungă întunericul din el. O desăvârşită smerenie înseamnă 
o absolută acceptare a lui Dumnezeu, convingerea că tot ce 
realizezi, realizezi cu ajutorul Lui; o desăvârşită smerenie 
înseamnă o radicală desființare a mândriei, a convingerii că 
tu faci ceea ce faci, că eşti superior altora, că n-ai nevoie de 
Dumnezeu şi de alții pentru fericirea ta, pentru opera ce vrei 
s-o realizezi. O mândrie potenţată la gradul ultim înseamnă 
negarea lui Dumnezeu, negarea celorlalți oameni şi biruința 
totală a polului întunecos al spiritului. 

Smerenia este, astfel, virtutea cea mai fecundă de spi- 
ritualitate luminoasă, de frumuseţe morală. Ea singură ge- 
nerează iubirea de Dumnezeu şi de oameni, înlăturând din 
noi marea piedică a iubirii: trufia şi disprețul, şi arătându-ne 
pe Dumnezeu şi pe semenii noştri vrednici de atenţia şi de 
iubirea noastră. 

Smerenia trăieşte un moment de extraordinară exaltare 
în taina pocăinţei. Ea repurtează atunci o biruinţă străluci- 
toare asupra mândriei noastre. Dar o biruinţă grea. Şovăind, 
împleticindu-ne în ton şi în cuvinte, ridicăm maiul să dăm 
o lovitură mortală mândriei noastre; reputației noastre ex- 
terne, reputației noastre cotidiene în faţa propriilor noştri 
ochi. Săvârşim atunci o operaţie dureroasă, chinuitoare, de 
parcă e vorba de propria noastră desființare. 

Aici stă însemnătatea căinţei: în acest cutremur al spiri- 
tualității noastre prin cea mai grea operaţie posibilă: omorâ- 
rea mândriei din noi şi exaltarea smereniei. Enumerarea cât 
mai exactă şi mai tehnică a devierilor noastre externe n-are 
o valoare în sine, ci numai întrucât prin ea realizăm mai de- 
plin acel cutremur molecular al fiinţei noastre. De aceea, de 
taina pocăinţei n-au trebuință numai oamenii cu greşeli tru- 

peşti precise: cutare, cutare şi cutare, ci, şi mai mult, „spiri- 
tualiştii”, aceia care, oricât îşi inspectează trecutul, nu găsesc 
nicio deviere mai remarcabilă. Tocmai la aceştia mândria a 
crescut mai mult şi deci şi smerenia trebuie să se manifeste 
printr-o zguduire mai pătrunzătoare. Un intelectual nu are 
mai puţină nevoie de Taina Pocăinţei ca oamenii simpli: răul 
spiritual e mai învârtoşat decât răul trupesc. 

Înţelepciunea Bisericii a aşezat spre sfârşitul postului 
Taina Pocăinţei. Ea ne arată astfel că după ridicarea peste 
excesele trupeşti, trebuie să ne vindecăm şi spiritul. Căci nu 
numai trupul păcătuieşte. Se prea poate ca unii, în urma 
unei precise îndepliniri a poruncii postului, să creadă că au 
devenit curaţi de păcate. Biserica le aminteşte că există şi o 
păcătoşenie a spiritului, căreia îi dăm cea mai puternică lo- 
vitură în Taina Pocăinţei. 

De-abia după această biruinţă a spiritualităţii lumi- 
noase în noi, ne-a hărăzit Biserica să ne apropiem de eonul 
cel nou al lumii: de viaţa după Înviere. 































































































































































































Cu Iisus printre semănături” 


La Înălţarea Domnului, la Rusalii, după Sfânta Litur- 
ghie iese poporul la holde cu preotul în frunte, pentru sfin- 
ţirea semănăturilor. Ce tablou impresionant! Praporul se 
leagănă pe cale, bătut uşor, pe deasupra spicelor, de adierea 
văzduhului. În urma lui cămăşile albe şi feţele cucernice ale 
credincioşilor se acordă cu limpezimea atmosferei şi cu ve- 
selia molcomă a câmpului într-o sărbătoare plină de vrajă. 
Preotul în odăjdii, cu evanghelia pe braţe, revarsă, laolaltă 
cu cântăreții, peste lanuri şi livezi psalmodiile mângâietoare 
ale înțeleptelor tropare. Cu pămătuf întocmit din spice preo- 
tul botează holdele, ce se închină elastic în faţa lui, şi frunţile 
cu gândurile în contemplaţie pioasă ale credincioşilor. 

Nu e lisus aici? Cine nu-L vede păşind încet în rând 
cu credincioşii? Cine nu-L simte străbătând prin perdeaua 
de lumină a azurului, mângâind uşor praporul ce atinge 
capetele credincioşilor, înmuind inimile din melodia tro- 
parelor şi glăsuind domol din evanghelie? Cine nu se 
simte în mijlocul holdelor multicolore, sub bolta nemărgi- 
nitului senin, în aerul îmbălsămat, purtat pe braţe de 
Părintele ceresc? 


* Telegraful Român, an LXXXIII, nr. 26, 16 iun. 1935, p. 1. Semnat: DS. 

Niciodată nu se trezeşte instinctul metafizic (acest simţ 
prin care sesizăm pe Dumnezeu) atât de puternic ca în astfel 
de momente. În tovărăşia naturii Dumnezeu ni Se descoperă 
mai uşor, mai măreț, mai mângâietor. Toate întrebările, toate 
frământările ce însoțesc trezirea acestui instinct, atunci când 
eşti izolat, se topesc în clipele deplinei înfrățiri cu natura. E 
un semn că pe Dumnezeu Îl aflăm mai repede nu în izolare, 
nu în abstracţiunea individualistă, ci în comuniunea cu se- 
menii şi cu natura. Aşa precum soarele nu poate fi văzut 
decât anevoie când vrei să fii singur, când vrei să-ţi dai im- 
presia că e numai al tău, că numai cu tine vrea să comunice. 

Ceea ce-i curios însă e că nu prea ştim să folosim me- 
diul naturii, atât de favorabil simţirii religioase, pentru a-l. 
arăta pe Domnul. Ce efect bogat nu poate avea o cuvântare 
scurtă la sfârşitul slujbei de sfințire a câmpului? Desigur că 
această predică nu va fi patetică. Ce e mai discordant decât 
micul patetism omenesc pe scena şi între spectatorii uriaşi 
şi calmi ai naturii? Dar va fi o predică din care să se difuzeze 
sentimentul micimii omeneşti în fața grandorii lui Dumnezeu 
şi, totodată sentimentul că Dumnezeu ne poartă de grijă şi 
nouă, celor atât de mici. O mână ridicată spre cer în semn 
de indicare, un ochi aruncat peste holde deodată cu un cu- 
vânt de admiraţie, un firişor de spic, un munte din faţă, 
luate ca pilde ale atotputerniciei lui Dumnezeu, sunt tot atâ- 
tea părticele de efect ale unei predici la astfel de ocazii. 

Dar scena lui lisus ce merge printre semănături cu 
apostolii, învăţându-i, poate servi ca pildă şi pentru o acti- 
vitate pastorală mai largă în mijlocul naturii, în decursul 
verii. Ea poate fi pusă ca moto al unui program pastoral de 
vară. Cine nu ştie că preotul se consideră peste vară oare- 
cum dispensat de orice activitate pastorală, pe motiv că po- 

porul e acum ocupat, plecat din sat, de neîntâlnit. Judecată 
evident greşită. Preotul doar nu e legat de zidurile unei pa- 
rohii, ci de sufletele ei. E şi nedemn pentru un preot să ră- 
mână în zilele de vară pe ulițele pustii ale satului, împreună 
cu babele şi cu gâştele, mai omorându-şi plictiseala doar cu 
câte-o scaldă la rău. La câmp, după sufletele păstorite! 
Aceasta să fie deviza. În cutare parte a câmpului îşi va face 
de lucru cu inspectarea unei holde a lui, sau a lucrătorilor 
ce-i are acolo. Pe cale, mergând domol, se întâmplă adesea 
să aibă acelaşi drum cu unul sau mai mulţi credincioşi. 
Vorba trece de la necazuri şi greutăţi, pe care e foarte bine 
de le cunoşti şi le poți alina într-un fel oarecare, la laturi mai 
puţin oportuniste ale vieţii. Iată ocazia de-a povesti ceva cu 
tâlc, de-a îndemna, de a-ţi împrieteni un suflet. La un punct 
al drumului o familie lucrează pe locul ei, aproape de cale. 
Câteva vorbe nu prea cu grabă, un zâmbet, un sfat merg la 
inimă. Câteva minute de odihnă fac bine omului care lu- 
crează. Mai încolo cosesc câţiva bărbaţi, povestind una şi 
alta la începutul brazdei şi când respiră. Mergi puţin timp 
paralel cu brazda ce-o trag, le ţii tovărăşie de câteva ori la 
începutul brazdei noi, afli ce discutau şi adaugi ceva de la 
tine. Îți vor comenta vreun ceas cuvintele, istorioara. Ai in- 
trodus în preocuparea lor din acea zi o idee înaltă, ai aruncat 
în inima lor o sămânță. Pe drum spre casă, seara, ce prilej 
admirabil de-a povesti oamenilor cu care vii, niscai întâm- 
plări şi istorioare cu tâlc folositor. Mulţumiţi cu ce-au lucrat 
peste zi, rugând tainic pe Dumnezeu să le ajute şi mai de- 
parte, ei măsoară încet drumul peste care se coboară um- 
brele înserării, aruncându-şi uneori ochii la imensitatea 
cerului albastru şi povestindu-şi câte le vin în minte. 
Aproape nu există timp mai propice contemplaţiei şi con- 

versaţiei dezinteresate ca acesta, al întoarcerii de la lucru în 
pacea şi misterul înserării. Mintea li se duce la lucruri din 
domeniul fanteziei. Îl auzi pe câte unul formulându-şi mo- 
dest câte-o cugetare crescută tainic în inima lui. O ilustrează 
apoi cu diferite observaţii, cu ce-a mai auzit de pe la niscai 
domni, cu ce-a citit prin vreo carte ce i-a căzut în mână. Ce 
bine ar cădea preotul între ei! Depănând molcom vreo isto- 
rioară, scoțându-i învățătura, adăugând niscai gânduri de- 
ale lui, aducând pe Dumnezeu în legătură cu fenomenele 
din natură, interpretându-le evenimentele mai noi din lume, 
el se poate despărți după un ceas de drum cu ei, mulțumit 
că n-a pierdut ziua degeaba. 

Vara, printre semănături şi livezi, e timpul şi locul cel 
mai potrivit pentru pastorația individuală. 




















































































































Satul şi preotul” 


Nu se poate închipui, cel puţin într-o ţară creştină, ca a 
noastră, să existe sat fără preot. 

Sat şi biserică, în întinderea acestei țări se confundă ca 
înțeles. 

Viaţa satului românesc se prezintă şi astăzi, ca întot- 
deauna, profund împletită cu viaţa Bisericii. Omul izolat 
față de Biserica lui este socotit drept străin în sat, şi niciun 
sătean nu-i va oferi încrederea şi simpatia, cel mult mila şi 
compătimirea datorată de-aproapelui nenorocit al sorții. 

Pornind de la astfel de constatări, năzuința preotului 
trebuie să fie nu numai să-şi impună autoritatea şi prestigiul 
necesar, ci să dobândească în aceeaşi măsură şi iubirea creş- 
tinească a tuturor credincioşilor ce i s-au încredințat spre 
păstorire. Lucrul pare uneori uşor, altă dată destul de greu. 

Întrebarea este: păstrând prestigiul preoţesc, cum să iz- 
buteşti a obține deplina încredere a ţăranului român, cu ex- 
perienţa lui de om potolit, păţit şi chibzuit? 

Sunt unii preoți, îndeosebi la începutul carierei lor de 
păstorire, care, sosiți în satul ce li s-a nimerit îşi înțeleg; ros- 
tul lor aşa, că, în conformitate cu pregătirea lor costisitoare 


* Telegraful Român, an LXXXIII, nr. 34, 11 aug. 1935, p. 1. Nesemnat. 

şi greu muncită, nu pot să-şi întărească înrâurirea asupra 
turmei cuvântătoare decât printr-o cât mai discretă partici- 
pare la viaţa publică a statului, şi consecvenţi acestei hotă- 
râri, se îndepărtează de această viaţă, trăind (după socoteala 
lor) într-o „splendidă” singurătate. 

Este o rătăcire, asemănătoare cu a preoților acelora care, 
trecând în cealaltă extremă, nu şovăie să ia parte, alături de 
parohieni, nu numai la manifestări culturale sau naționale 
de-ale vremii cu belşug de sărbători, ci şi la petrecerile lor 
lumeşti, la întrunirile lor politice, de partid, şi la altele de 
acelaşi fel, socotind că prin asemenea mijloace se vor apro- 
pia sufleteşte de mintea şi inima sătenilor şi le vor câştiga o 
cât mai considerabilă încredere şi dragoste. 

Drumul, pentru atingerea acestei dorințe şi nobile 
ţinte, este altul însă, mai simplu şi mai firesc, care nu spune 
altceva slujitorului Bisericii, decât: lucrează şi împlineşte-ți 
cu prisosință datoria de preot, şi vei avea încrederea şi dra- 
gostea satului, care n-a încetat de-a se identifica mereu cu 
Biserica sa. 

Activitatea în biserică, asociată cu munca în afară de bi- 
serică înfăptuiesc raportul sănătos între păstor şi păstorii. 

Întreaga viață sătească aşteaptă să fie împărtăşită de în- 
grijirea preotului. 

Dovezi ale lucrării lui de adevărat părinte, doritor de 
propăşire obştească, sunt, pe lângă cele de ordin pur preo- 
țesc, următoarele: a iniţia şi a sta în fruntea mişcării Oastea 
Domnului; a organiza reuniuni de femei; a contribui la pro- 
gresul economic al păstoriţilor, prin sfătuiri de acest soi, 
prin promovarea de cooperative ş.a.; a organiza un cor bi- 
sericesc; a conduce conferinţe religioase şi serbări de-ale po- 
porului, menite să-i ridice moralul creştin şi național. 

Pe asemenea căi se înrâureşte asupra satului şi se do- 
bândesc o cunoaştere mai de aproape şi o încredere sporită. 

Preotul nu va uita, pe lângă aceasta, să viziteze, din 
vreme în vreme, locuinţele sătenilor — aşa, mai mult întâm- 
plător, nu intenţionat. Aici are prilej bun de-a se informa şi 
de-a informa, cu tact şi socoteală. Acelaşi bun prilej i se dă 
adesea în sat, sau la lucrul câmpului, la întâmplări sărbăto- 
reşti cu familia, la botez, nuntă, înmormântare, fără a mai 
pomeni cazurile când înşişi sătenii i se adresează de-a drep- 
tul la casa parohială, cerând sfat şi îndrumare: buna lor pri- 
mire, din partea preotului care stă bucuros şi prevenitor în 
slujba solicitatorilor, va avea efect hotărâtor asupra senti- 
mentelor de cinste şi iubire datorate păstorului din partea 
tuturor parohienilor. 

Când o casă parohială este des cercetată de cei strâm- 
toraţi, e semn învederat că acolo sălăşluieşte adevăratul om 
al lui Dumnezeu, om nelacom, înzestrat cu duhovnicească 
răbdare, cu blândeţe, cu bunătate, cu pricepere, prin care 
poate să înfăptuiască schimbări spre bine şi chiar minuni. 

E vorba, să cugete şi să voiască. 


Realism şi idealism pastoral 


Care dintre preoții plini de râvnă pastorală n-a fost în- 
tâmpinat, la descrierea planului lui de activitate, din partea 
unor colegi mai statici în misiunea lor, cu un zâmbet supe- 
rior de mare filosofie şi cu eterna maximă: nu eşti realist, nu 
cunoşti realitatea, eşti un naiv? 

Sunt covârşitor de mulți aceia care concep realitatea, fie 
din convingere, fie pentru a-şi justifica inactivitatea, ca pe 
o dura lex, ca pe-o faţă etern neagră a lucrurilor. Omul e, 
după părerea lor, un păcătos iremediabil. Şi toți oamenii 
sunt la fel. Elanul idealist e o naivitate, sortit unei înfrângeri 
sigure. 

Nu vreau să pledez în aceste rânduri pentru un idealism 
necunoscător al realităţii. Ne întâlnim adesea şi cu idealişti 
dintre aceia care n-au aproape nicio cunoştinţă a realității. 
Aceştia sunt nişte bieți oameni caraghioşi, deşi uneori sim- 
patici. Cu o fantezie care n-are niciun punct de contact cu lu- 
crurile, cu o judecată care, neplecând de la un teren solid, ţi 
se înfăţişează foarte nenormală, ei nu reuşesc decât să te dis- 
treze sau să-ţi stoarcă, atunci când sunt prea serioşi, un zâm- 
bet de sinceră compătimire. Aceştia sunt oameni care clădesc 





* Telegraful Român, an LXXXIII, nr. 38, 8 sept. 1935, p. 1. Semnat: DS. 

în vid sau, mai bine zis, nu pot să aibă nicio influență asupra 
realității, pentru că nimeni nu-i ia în serios. 

Nu de idealism de acesta are nevoie preotul şi Biserica, 
ci de un idealism de altă natură, totdeauna constructiv. Idea- 
listul, care nu profanează acest nume e un om care are un 
strâns contact cu realitatea. Am putea spune că e cu un ochi 
continuu aţintit asupra realităţii, iar cu altul neîntrerupt 
fixat asupra idealului. Un om care nu uită niciun moment 
nici terenul dedesubt, nici forma de viață superioară la care 
poate ridica realitatea tristă. Nu un om fixat static între pla- 
nul ideal şi cel real, ci unul care tinde continuu a se ridica, 
dar nu suspendându-se faţă de realitate, ci împreună cu ea. 

Un idealist creator este în acelaşi timp şi un mare rea- 
list. El nu se pierde în visare incontestabilă, nu face planuri 
prea transfigurate de frumuseţe, nu se aşteaptă la rezultate 
absolute şi prea rapide, dar nici nu se dă bătut de realitate, 
ştiind că în bună parte ea e transformabilă, însă cu mare 
sudoare. 

Idealistul constructiv e un om sobru, care vede lucrurile 
aşa cum sunt şi cu posibilitățile pe care le au. Ştie că realita- 
tea e grea, e dură, că sufletele oamenilor sunt trase adânc 
de patimi, dar el ştie în acelaşi timp că în realitate sunt şi 
mulţi germeni de frumuseţe morală care, căutați şi cultivați 
cu răbdare, pot copleşi fața întunecoasă a ei. Sobră dar nu 
disperată e privirea, şi concepția acelui om, încrezător şi cu 
nădejde e sufletul lui, dar nu lesne încrezător, nu naiv în nă- 
dejdile lui. 

Idealist şi realist a fost Mântuitorul, Care terminându-Şi 
opera pământeană a declarat că e biruitor al lumii, în acelaşi 
timp profețind eterna persistenţă a răului în multe creaturi. 
Idealistă şi realistă e Biserica creştină, când crede în trans- 


5. da za 


TELEGRAFUL ROMÂN - 1935 701 


formarea morală a multor oameni, dar ştie că pentru mulți 
e gătit iadul etern. 

Mi-a trezit întotdeauna un sentiment penibil resemna- 
rea unor preoți, care îți răspund la întrebările tale, la îndem- 
nuri cu vorba disperată: la ce? oamenii sunt nişte fiare 
imposibil de înnobilat; în zadar le predici, în zadar le faci 
bine, în zadar te jertfeşti pentru ei, cel mai bun lucru e să-ți 
vezi de interesele tale; ei numai de frică ştiu; cât eşti tare po- 
liticeşte şi materialmente, te respectă şi te ascultă, dar cu în- 
demnurile şi cu învățătura n-ai făcut nimic. 

Realitatea, desigur, e greu de încovoiat, puterea răului 
asupra ei nu e de subapreciat, şi de aceea atâția dintre preo- 
ţii tineri, de-un idealism prea molatic, cad repede jertfă dis- 
perării sau nepăsării. Dar ea poate fi totuşi în bună parte 
modelată. Această nădejde nu trebuie să o pierdem nicio- 
dată. Nu vom reuşi să facem din toți oamenii îngeri. Dar 
unii pot ajunge, sub conducerea noastră. Vor rămâne mulți 
înfundaţi în rău şi foarte mulți vor ajunge aproape liberi de 
orice rău. Dar aceasta nu trebuie să ne facă să disperăm. 

Ne trebuie un idealism bărbătesc, vârtos, de care să se 
poată izbi, fără a-l sfărâma, toate valurile răului. Idealistul 
nu trebuie să fie o biată mimoză sentimentală, un omuleţ cu 
multe disponibilități lacrimogene. Fără a fi o ființă dură, el 
trebuie să fie una rezistentă şi perseverentă. 

































































Exagerări' 


Ziare şi pelerini aduc continuu ştiri impresionante de 
la Maglavit. În vreun număr ulterior ne vom aşterne şi 
gândurile noastre personale asupra acestor lucruri, de ne 
va ajuta Dumnezeu. La timpul său, după cercetările nece- 
sare sau după verificările ce le va da timpul acestor întâm- 
plări, căci credem că dacă Dumnezeu ține să ne dea un 
semnal mai palpabil al grijii Sale de noi, va ajuta neamului 
nostru să-l primească unanim şi, printr-o repetare a lui în 
timp mai îndelungat, îşi va spune şi Biserica cuvântul său 
de autoritate. 

De astă dată ne oprim un moment numai pe marginea 
unui atac de-o manieră foarte neştiințifică şi neurbană, ri- 
dicat împotriva evenimentelor de la Maglavit de dl dr. Dem. 
Em. Paulian, medic de boli nervoase în Bucureşti, în ziarul 
Zorile din 9 sept. a.c. [1935]. 

Sub titlul care promite mult: „Psihoza maglaviteană în 
lumina cercetărilor şi interpretărilor ştiinţifice”, dl dr. Paulian 
nu face decât să condamne, în termeni nepotriviți cu ştiinţa 
şi cu presupuneri injurioase la adresa păstorului Petrache 
Lupu şi a preotului Bobin, fenomenul maglavitean. Fără a 





* Telegraful Român, an LXXXIII, nr. 39, 15 sept. 1935, p. 1. Semnat: DS. 

intra într-o analiză cât de fugară a vreuneia dintre faptele pre- 
cise care ţin de complexul misterios al acestui fenomen, şi de- 
parte de tonul calm şi obiectiv al ştiinţei, Domnia Sa afirmă 
sumar că nimeni nu s-a vindecat la Maglavit, pentru că: 


„Ştiinţa modernă care a realizat adevărate minuni reale 
în toate domeniile nu admite supranaturalul” şi „nicio 
boală organică n-a fost vindecată prin minune decât în în- 


ml 


chipuirea acelora care au ca principiu: crede şi nu cerceta”!. 


Cum poate să afirme ştiinţific dl dr. Paulian aşa ceva? 
A fost ştiinţa prezentă la fiecare din minunile întâmplate în 
istoria creştinismului, ca să demonstreze că nu s-au întâm- 
plat? Şi, în cazul Maglavitului, a cercetat dl dr. Paulian per- 
soanele care se prezintă ca vindecate de diferite boli, prin 
declaraţii înscrise şi verbale? A cercetat dacă acele persoane 
erau bolnave înainte de a merge la Maglavit şi dacă s-au 
vindecat chiar acolo? 

DI dr. Paulian cere Bisericii să oprească credinţa în mi- 
nune, în general, simulând un mare respect pentru Bise- 
rică? Dar Biserica însăşi se întemeiază pe o minune, pe 
minunea învierii şi crede în putinţa intervenţiei lui Dum- 
nezeu în viața omenească şi altfel decât prin intermediul le- 
gilor naturale. 

Explicaţia ce-o dă dl dr. Paulian fenomenelor de la Ma- 
glavit este şi neserioasă şi injurioasă, inutil şi nemotivat in- 
jurioasă. Domnia Sa spune că totul e un produs al 
halucinaţiei unui debil mintal şi al escrocheriei unui preot. 





1 Gazeta Zorile a dlui Socor pune chiar ca manşetă această maximă 
a dlui Paulian. 

„Căldurile excesive din vara aceasta au aprins creierul unui 
nenorocit debil mintal şi halucinat.” Acesta a fost încurajat 
apoi de preotul Bobin, pentru a strânge bani cu scopul zi- 
dirii unei biserici. În sprijinul acestei explicaţii dl doctor 
crede că poate aduce câteva şedinţe de ocultism în care a 
fost dovedită escrocheria. 

Să fi dat domnul doctor, în rândurile Domniei Sale, grai 
numai iubirii pentru ştiinţă? Nu ne vine să-l credem atât de 
naiv, să poată afirma astfel de lucruri, fără să se amestece şi 
puţin alt interes. 

Să ofensezi în modul acesta oameni pe care nu-i cunoşti 
şi despre a căror viaţă anterioară n-ai niciun indiciu că ar fi 
fost necinstită, e de-a dreptul incompatibil cu un mare doc- 
tor. Grozave şi căldurile astea! Ce sursă inepuizabilă şi ca- 
pricioasă de explicaţii ştiinţifice mai sunt! 







Incercare despre teofanii' 


(1) 


În toiul discuţiilor ce s-au iscat în jurul arătărilor pe care 
Petrache Lupu declară că le-a avut, s-a auzit, nu numai din 
partea unor persoane care nu sunt introduse în teologie, cum 
e dl dr. Paulian, ci chiar şi din partea unui membru fruntaş al 
clerului, cum e părintele protopop Al. Brote (vezi Gazeta Tran- 
silvaniei din 22 aug. a.c. [1935]), afirmaţia hotărâtă că Dum- 
nezeu nu Se poate arăta deoarece în Evanghelie se spune că 
„pe Dumnezeu nimeni nu L-a văzut vreodată” (Ioan 1, 18). 

Mi se pare, de aceea, oportun să vădesc eroarea unei 
asemenea păreri, încercând să schițez şi o explicaţie teolo- 
gică a modului în care Se arată Dumnezeu oamenilor. Că 
Dumnezeu S-a arătat oamenilor de multe ori ne mărturi- 
seşte însăşi Sfânta Scriptură. Ajunge să amintesc despre ară- 
tarea lui Dumnezeu la stejarul Mamvri, de care s-a 
împărtăşit Avraam (Facerea cap. 18) şi de cea de care s-a îm- 
părtăşit proorocul Daniil (cap. 10, 5). 

Acei care se înțepenesc lângă citatul Evanghelistului 
loan (1, 18) n-au observat poate aşa-numitul grai antinomic 





* Telegraful Român, an LXXXIII, nr. 40, 22 sept. 1935, p. 1. Semnat: 
Dr. D. Stăniloae. 






























































706 CULTURĂ ŞI DUHOVNICIE 


al Scripturilor şi, în general, al oricărui mistic. Sfânta Scrip- 
tură mai puţin sistematic, dar cei mai mulți mistici foarte 
sistematic, vorbesc despre Dumnezeu în termeni direct con- 
tradictorii. 

Aşa de pildă Sfânta Scriptură ne spune pe de o parte 
că „pe Dumnezeu nu L-a văzut nimeni dintre oameni”, că: 
„locuieşte într-o lumină neapropiată (inaccesibilă)” (1 Ti- 
motei 6, 16), că „cele ale lui Dumnezeu, nimeni nu le-a cu- 
noscut decât Duhul lui Dumnezeu” (1 Corinteni 2, 11). Pe 
de altă parte, locurile mai sus amintite, ca şi toată Sfânta 
Scriptură, sunt o continuă descoperire a adâncurilor lui 
Dumnezeu, pe tot felul de căi: prin arătări în chip de om, 
prin diferite alte semne şi mai ales prin comunicări de-a 
dreptul în inima omului. 

Cum avem să împăcăm aceste expresii contradictorii 
referitoare la accesibilitatea, respectiv inaccesibilitatea lui 
Dumnezeu? 

Răspunsul cel mai satisfăcător la această întrebare l-a 
dat mistica ortodoxă în vâltoarea discuţiilor isihaste din vea- 
cul al XIV-lea. Iată acel răspuns: cu ființa Dumnezeu este 
inaccesibil, cu puterile şi lucrările Sale EI coboară până la noi. 
Prea departe n-a putut ajunge însă teologia de atunci în ex- 
plicarea şi aprofundarea acestui răspuns. 

Material preţios pentru dezvoltarea doctrinei se află la 
teologia rusă mai nouă (Bulgakov — Berdiaev) şi la misticii 
germani din Evul Mediu. Cred că această doctrină ar putea 
avea în rezumat forma următoare: 

Fiinţa lucrurilor şi îndeosebi a subiectelor personale 
rămâne inaccesibilă oricărei sforțări de-a intra în contact 
nemijlocit cu ea. Suportul ultim al unei persoane cu care 
sunt în strânse legături îmi rămâne ascuns sub şapte pe- 

ceți. Există, mai adânc de stările de conştiinţă şi de mani- 
festările unei persoane, o realitate indeterminabilă. Chiar 
adâncul nostru ne rămâne nouă ascuns şi indeterminabil. 
Cunoaştem manifestările, lucrările, puterile acelui ascuns, 
dar el însuşi nu e identic cu niciuna din aceste lucrări şi 
nici cu ele în totalitate. Ascunsul acesta nu e suma tuturor 
manifestărilor sale, chiar dacă acestea s-ar realiza în 
număr infinit. Nu numai cantitativ le depăşeşte, ci, ca să 
spun aşa, oarecum chiar calitativ, deşi ființial sunt iden- 
tice. El e incolor, neactualizat, nedeterminat, dar din el 
ţâşnesc toate culorile conştientului, toate manifestările de- 
terminate. El nu e nici cugetare, nici voință, nici putere ac- 
tivă, nici ideea din acest moment, nici decizia din 
momentul următor, nici sentimentul acesta, nici gestul 
sau mişcarea cutare, nici toate la un loc. Şi totuşi toate 
acestea sunt din el; el e şi cugetare, şi simţire, şi lucrare 
etc. Propriu-zis, pentru orice mijloc de investigație ome- 
nească, el nu este, nu poate fi aflat, constatat. El e abisul 
pustiu pentru privirea noastră, golul fără sfârşit, dar golul 
fecund, creator de infinit. Am văzut că despre el nu putem 
vorbi decât antinomic, determinându-l prin manifestările 
(măştile) lui, dar, nemulţumiţi cu această determinare im- 
perfectă, aruncând peste bord orice adjectiv şi rămânând 
la constatarea inexistenţei lui pentru mijloacele noastre de 
a-l cunoaşte. 

Acest ascuns care e dincolo de stările determinate ale 
conştiinţei, nu-l numesc „eu”, cum face părintele Bulgakov. 
Acest ascuns e altceva decât ceea ce numim „persoană”, 
deşi face parte integrantă din persoană. „Eul” este, pentru 
mine, factorul voluntar şi luminător, care trece prin vama 
sa aproape toate țâşnirile din acel câmp gol şi fecund. Eul 

este nu numai o strungă pasivă prin care sunt silite să 
treacă, determinându-se şi luminându-se astfel, toate valu- 
rile plecate din adâncul indeterminat, ci are şi un rol de ini- 
ţiativă, oarecum de constrângere a „ascunsului”. Mişcându-se 
„eul”, mişcă prin aceasta şi ascunsul, silindu-l să emită din 
sânul lui o anumită manifestare. Totuşi puterea aceasta de 
constrângere a „eului” îşi are limitele ei. Sunt manifestări 
ale „ascunsului” care nu trec prin vama „eului” pentru a se 
realiza, şi de multe ori „eul” nu poate obține din sânul „as- 
cunsului” ceea ce doreşte. 

Să numim acel ascuns „fiinţă” sau „substanță”, pentru 
că este de fapt ceea ce stă mai dedesubtul lucrurilor, este 
esenţa lor. Se înțelege că la lucruri ființa nu-şi trece țâşnirile 
prin vama unui factor regulator, conştient şi voluntar. 

La Dumnezeu „adâncul”, „ascunsul” sau „ființa” sunt 
infinit mai pline de posibilităţi. Şi Dumnezeu fiind per- 
soană, toate manifestările „fiinţei” trec prin sfera ei de ini- 
țiativă. Trebuie să ne închipuim totuşi că „abisul” ființei 
divine nu e, față de factorul personal divin, în aceeaşi stare 
de obscuritate şi oarecum de libertate ca la om. Dumnezeu 
are o viziune clară în „adâncul” Său, şi acesta Îi stă cu 
desăvârşire la dispoziţie. 

Eventuala obiecţie că admițând la Dumnezeu un 
„adânc fără fund”, pe de o parte, pe de alta admitem lucrări, 
sau manifestări deosebite de Ele cu totul neserioasă întrucât 
ÎI facem pe Dumnezeu compus. „Adâncul”, „ființa” divină 
e cu totul simplă, interminabilă, unitară, dar plină de posi- 
bilităţile infinite. Posibilităţile acestea realizate nu sunt „fi- 
inţial” deosebite de adâncul din care au ieşit. Totuşi nu le 
putem identifica nici pe câte una în parte, nici pe toate la un 
loc cu „adâncul”, cu „ființa”. 

Ceea ce ne e accesibil nouă de la Dumnezeu sunt 
numai iradierile, manifestările, lucrările „fiinţei” divine. 
Toate numirile ce le dăm lui Dumnezeu, chiar numele de 
„fiinţă”, le luăm de la aceste lucrări. Îi zicem lui Dumnezeu 
„viață” de la lucrarea Lui de viață făcătoare, „înţelepciune” 
de la lucrarea Lui de înțelepciune dătătoare, „ființă” de la 
lucrarea de ființă ziditoare. Însuşi „adâncul”, „fiinţa” Lui, 
rămâne mai presus de orice nume, de orice apropiere, fie 
cu gândul, cu simţirea, cu experiența inimii etc. Acel 
„adânc” „nu este” pentru noi, sau „încă nu este” (ur Ov); 
el e „tăcerea“, „ascunsul”. Numai imperfect îi dăm numi- 
rile lucrărilor ce izvorăsc din el. Când vrem să fim mai 
adecvați, nu-i dăm nicio numire. Spunem că Dumnezeu e 
„viaţă”, dar ne grăbim să spunem că totuşi El nu e „viață”, 
ca Unul ce e mai presus de viață. De aici graiul antinomic 
când vorbim de Dumnezeu. 

Nouă ne sunt accesibile şi împărtăşibile lucrările lui 
Dumnezeu, fiinţa Lui rămâne inaccesibilă şi neîmpărtăşibilă 
(Sf. Vasile cel Mare, citat de Sf. Grigorie Palama de multe 
ori; Sf. Dionisie Areopagitul în diferite locuri). În lumea re- 
lativă nu vin decât lucrările divine. Aceasta nu înseamnă că 
„ființa” lui Dumnezeu nu e pretutindeni. Dar precum adân- 
cul nostru rămâne neîmpărtăşibil, chiar dacă e prezent în 
acelaşi loc unde apar şi manifestările noastre, cu atât mai 
mult adâncul divin rămâne inaccesibil, metafizic, ontologic 
inaccesibil, nu spaţial. E o categorie de existenţă ce nu se îm- 
părtăşeşte, la care nu e niciun fel de acces. Trebuie să ope- 
răm aici cu categoria „adâncului”, a „intensivului” spiritual, 
nu cu a spațiului. 

Lucrările lui Dumnezeu ni se împărtăşesc şi le putem 
lua într-o măsură oarecare (după om) la cunoştinţă în două 

forme: întâi avem rezultatele lor, toate cele create şi mai apoi 
ele însele în acțiunea lor prezentă. Lumea creată, rezultatele 
lucrărilor dumnezeieşti (ra amoreAtouăra), ne spune că 
aici a fost activă odată puterea dumnezeiască. Lucrurile 
poartă în ele impregnat semnul fostei lucrări dumnezeieşti, 
aşa cum roşeața cărămizii e semnul rămas al focului ce-a 
fost odată prezent în cărămidă. Unii oameni nu văd decât 
atâta din Dumnezeu. Aceştia sunt cei cu argumentele cos- 
mologice, raționalişti, deişti, sau chiar teişti! 

Dar lucrările lui Dumnezeu sunt în fiecare moment ac- 
tive şi prezente. Nu toţi le sesizează însă în actualitatea lor 
vie. Nu toți le pot primi sau se pot împărtăşi de ele. 

Şi aici vine al doilea motiv pentru care Sfânta Scriptură 
spune că Dumnezeu este inaccesibil omului. Atâta timp cât 
omul rămâne singur cu puterile sale, nu poate sesiza divi- 
nitatea şi nu se poate împărtăşi de ea. Cum explică foarte 
frumos Sfânta Scriptură, Sf. Grigorie Palama spune că omul 
nu le poate cunoaşte şi nu le poate vedea pe cele ale lui 
Dumnezeu; numai Duhul lui Dumnezeu le poate cunoaşte. 
Deci este necesar ca Duhul lui Dumnezeu să Se sălăşluiască 
într-un om, ca acela să le poată cunoaşte pe cele ale lui 
Dumnezeu. Aşa încât nu mai este omul care cunoaşte pe 
cele ale lui Dumnezeu, ci Însuşi Duhul Lui. Omul care lea- 
pădă duhul lumii 


„primeşte în lăuntrul său Duhul de la Dumnezeu, Care 
cunoaşte cele ce sunt ale lui Dumnezeu, precum duhul 
omului cunoaşte cele ce sunt ale omului [...] Cum nu va 
vedea acela prin Duhul primit lumina nevăzută? [...] Doar 
nu-Şi este Sieşi invizibil Dumnezeu, ci celor ce-L privesc 
şi-L cugetă cu ochi şi cugetări create şi naturale. Celor în 
care se înarticulează Dumnezeu ca organ conducător, nu 

le va oferi, prin Sine, într-un chip manifest, şi vederea da- 
rului Său? [...] Căci precum raza din ochi numai unindu-se 
cu razele soarelui devine lumină activă şi vede cele sensi- 
bile, în acelaşi fel mintea numai devenind un Duh cu 
Domnul vede clar cele duhovniceşti”!. 


Dar cu aceasta am trecut la altă chestiune: la modul 
cum Se poate arăta Dumnezeu oamenilor. Ceea ce ne vom 
sili să înțelegem întrucâtva în alt număr. 





1 Dumitru STĂNILOAE, „Două tratate ale Sfântului Grigorie Palama”, 
în: Anuarul Academiei Teologice Ortodoxe „Andreiene” din Sibiu, vol. LX, 
1932-1933, Tipografia Arhidiecezană, Sibiu, 1933, pp. 39-40 (n. ed.). 






































































































































Vindecările minunate 
văzute de mine la Maglavit" 


Mărturisesc în fața lui Dumnezeu şi a oamenilor, eu, 
preotul şi profesorul D. Stăniloae, despre următoarele tămă- 
duiri minunate pe care le-am constatat cu ochii mei la Magla- 
vit, păstrându-mi spiritul de observație şi simţurile în cea mai 
perfectă funcțiune. Nu mă cunoaşte nimeni ca pe un om care 
afirmă ca pozitive lucruri de care nu-i sigur, nici ca pe un om 
uşor de scos din atitudinea de observator calm şi critic. 

Am ajuns la Maglavit duminică seara, 22 sept., şi am 
plecat de acolo miercuri dimineața, 25 sept.. Am avut deci 
timp suficient să mă edific. Nu descriu acum scenele zgu- 
duitoare ale atâtor dureri adunate din toată ţara în lunca 
Maglavitului, nici tablourile unice ale diferitelor grupe de 
pelerini în stare de rugăciune, cum n-am mai văzut oameni 
rugându-se (căci nicăieri nu se roagă oamenii ca la Magla- 
vit: cald, insistent, în retragere printre arbori), ci voi înşira 
scurt câteva minuni în înţelesul pur şi precis al cuvântului. 

Luni dimineața m-am coborât din sat spre Dunăre şi 
m-am oprit la locul numit „Buturugi”, unde S-a arătat 


* Telegraful Român, an LXXXIII, nr. 41, 29 sept. 1935, pp. 2-3. Semnat: 
Pr. Dr. D. Stăniloae. 

Dumnezeu de 3 ori lui Petrache Lupu. Aici sunt aşezaţi sute 
de bolnavi pe rogojini, pe paturi, în colibe de ramuri. Vezi 
acolo nenumărați orbi, surdomuţi, ologi, paralitici, nevro- 
paţi de toate vârstele. Cine vrea să vadă minunile trebuie 
să se oprească aici, învingându-şi orice scârbă. Cine trece 
pe lângă ei în fuga maşinii sau chiar pedestru pentru a 
ajunge cu un kilometru mai încolo, la stâna lui Petrache, 
până unde l-a întovărăşit Dumnezeu şi unde predică acum 
de 2 ori pe zi, riscă să nu vadă nimic decât descrierea sim- 
plă a arătărilor, pe care e posibil să nu le creadă. 

M-am oprit între bolnavi cu părintele ieromonah Dio- 
nisie Lungu şi preotul Mocanu de la Filipeşti-Brăila. Îndată 
ne-au asaltat cereri din câteva părți să venim să vedem cum 
cutare copil a început să vadă, sau cutare fată a început să 
vorbească. Oamenii se silesc şi ei să dea o mulţumire lui 
Dumnezeu pentru marea binefacere de care i-a împărtăşit 
şi ştiu că cea mai mare mulțumire ce o pot da este să ves- 
tească lumii prin preoți minunile Lui. Am luat declarații de 
la următorii: 

Femeia Liţa Iancu Gazaru, din comuna Cupava jud. Olt, 
surdomută, oarbă şi paralizată de 15 ani. A început să vadă, 
să audă, să vorbească din ziua Sfintei Cruci. Am văzut-o, 
am vorbit cu ea. 

Costică Cobarzan, copil de 8 ani, din comuna Ciucea, jud. 
Cluj, surdomut din naştere, a început să vorbească dumi- 
nică noaptea, 22 sept., cu puţin înainte de-a ajunge noi între 
bolnavi. Unchiul său, Vasile Golban, un flăcău de vreo 25 ani, 
îi spunea cuvinte în văzul şi auzul nostru şi al mulțimii, pe 
care copilul începea să le rupă. Îi spuneam şi noi să spună: 
popa, Petre, Doamne etc. Se vedea că acum începe copilul 
să înveţe a vorbi. Amintesc că niciunul dintre bolnavi nu-şi 

recapătă deodată întreaga sănătate, ci treptat. Copilul Cos- 
tică Cobarzan auzea încă greu, dacă strigai tare, dar auzea. 
Aceasta e principalul. 

Plecând de la coliba lui Cobarzan, ne iese înainte o fe- 
meie numai bucurie, cu o fetiță drăgălaşă de 10 ani, ru- 
gându-ne să binecuvântăm fetița ca să poată progresa mai 
repede în graiul pe care îl căpătase cu o zi înainte, duminică 
22 sept. Spunând copilei diferite cuvinte să le rostească, ea 
le rostea după oarecare ezitări din ruşine. Fetiţa se numeşte 
Talia Bugărin a lui lon Târşu (mamă-sa nu e cununată cu lon 
Târşu), din Apadjia, „de pe la Caransebeş”. 

Maria Vulcu din comuna Vizir, jud. Brăila, în vârstă de 
29 de ani, surdomută din naştere, a început şi ea să vor- 
bească duminică, 22 sept., repetând cu oarecare greutate cu- 
vintele ce i le spuneam. 

Fetiţa Sofia a lui Anton Popescu, comuna Cazasu, judeţul 
Brăila, de 14 ani, surdomută din naştere. A început să vor- 
bească şi să audă sâmbătă, în 21 sept.. 

Mălăin Ion, tânăr de vreo 25 de ani, din comuna Tuna- 
rii-Noi, jud. Dolj. Avea amândouă picioarele îndoite din ge- 
nunchi, mergând în cârje şi simțind junghiuri la umblat. 
Ne-a întâmpinat luni seara fără cârje, declarându-ne plin 
de-o bucurie emoţionantă că se simte acum tot mai uşor. A 
venit la Maglavit joi, în 19 sept., şi a început să se simtă mai 
bine de sâmbătă, 21 sept.. Ne spunea adorabil că are să 
meargă în sat, să facă „o predică, să spună la oameni despre 
sfântul, că deşteptăciune are de la Dumnezeu”. 

Marţi dimineaţa, ducându-ne spre stâna lui Petrache, 
când treceam pe lângă bolnavi, întâmpină pe părintele Mo- 
canu de la Filipeşti, Brăila, un bărbat ca de vreo 50 de ani. 
Uimit la culme, părintele Mocanu constată că este Radu 

Voicu din comuna Mircea-Vodă, jud. Brăila, la depărtare de 
1 km de Filipeşti. Părintele Mocanu îl ştia înainte cu genun- 
chii îndoiți, de vreo 5 ani, neputându-şi-i îndoi, şi cu mâinile 
şi cu degetele de la mâini înțepenite de nu şi le putea ridica 
şi mişca nici la mâncare. Trebuia să-l aşeze alții în pat şi pe 
scaun. A venit prima oară la Maglavit cu căruţa proprie, 
într-o vineri. A asistat la un Maslu şi a plecat înapoi. Încă de 
la Maslu s-a făcut mai bine. Acum se întorsese iarăşi. Mer- 
gea fără cârje, îşi îndoia genunchii cum voia, ridica mâinile. 
Degetele mai erau încă puţin amorţite. Nu crezuse nimeni 
în sat să se mai poată vindeca, după ce cheltuise cu doctorii 
60 000 de lei în zadar. 

Când venise Radu Voicu prima oară, trecuse prin satul 
lui natal (în Mircea-Vodă era căsătorit), Teiuş, jud. Olt, de 
unde luase pe nepoata Elena Ispas, oloagă. Fetiţa a fost dusă 
de la căruță până la locul Maslului pe braţe. S-a întors la că- 
ruță singură. Ne-a mărturisit-o Radu-Voicu. 

Marţi după masă fiind adunaţi lângă locul de unde 
predică Petrache, acesta, înainte de-a începe istorisirea ară- 
tărilor, cere să i se aducă fetița de care i se spusese că a 
sosit de dimineață la Maglavit de la Brăila, căpătându-şi 
graiul pe vapor. Copila a fost dusă cu mare greutate, fiind 
ruşinoasă, de o mătuşă cu care venise, ea fiind orfană de 
ambii părinţi. Se numeşte loana. Mai mult n-am avut 
vreme să prind din numele ei, deoarece am plecat spre 
casă. De cu seara premergătoare, 23 sept., fiind pe vapor 
la masă cu mătuşă-sa şi cu altă lume, copila a început să 
spună: apă, sare, pâine, uluind pe toţi cei de față. Am 
văzut-o la amvon. Era ca de vreo 12-14 ani. Rostea cuvin- 
tele ce i le spunea Petrache. Interesant e că mătuşă-sa avea 
şi ea o fetiță bolnavă, dar nu se vindecase a ei, ci nepoată- 



































































































































































































































716 CULTURĂ ŞI DUHOVNICIE 


sa. Şi desigur că se va fi rugat mai mult pentru copila ei 
decât pentru Ioana. 

Minunile la Maglavit se întâmplă la tot pasul, încât te 
uluiesc. Remarc că nu gazetele sunt acelea care întrețin 
faima Maglavitului şi duc bolnavii acolo, cum greşit afirmă 
dl orga, ci minunile care se întâmplă acolo, vindecaţii care 
se împrăştie de acolo în toată ţara. Dovada: dacă într-o zi 
nu se întâmplă nicio minune, curajul bolnavilor scade în- 
dată, te întreabă ce să facă şi se gândesc la plecare. Dacă 
2-3 zile nu s-ar întâmpla nicio vindecare acolo, în mijlocul 
lor, în văzul lor, ar goli cu toţii locul. Căci aşa e omul: repede 
cade în descurajare. 

Mai mărturisesc în afară de vindecările minunate pe 
care le-am constatat eu, cu ochii mei, despre un alt lucru 
minunat: am văzut, fără să mă înşel, privind cu calm şi 
cu simţ critic, o figură stranie, în spatele lui Petrache 
Lupu, când stătea pe tribună pe la ora 11 a.m. Era un fel 
de bust de proporții mari, de culoare albăstrui-verzuie, 
pe orizont. Nu era format din nori, căci se mişca ba la 
dreapta, ba la stânga, cum se mişca Petrache, şi nu se des- 
trăma pe încetul, ci fie apărea întreg, fie dispărea întreg. 
Nu era nici umbra lui Petrache, căci mai erau şi alții cu el 
pe tribună, dar în dosul lor nu se vedea nimic. Afară de 
aceea, umbrele cădeau jos, nu pe orizont. Auzisem pe 
mulți oameni despre vederea acestui bust, dar nu ştiam 
ce să zic. Acum l-am văzut şi eu şi, împreună cu mine, 
mulți care erau în jurul meu: părintele Mocanu, soţia 
dânsului, soția mea şi alții. 

Soţia mea a văzut la alte predici ale lui Petrache şi un 
nimb în jurul capului lui, dar eu nu l-am putut vedea, oricât 
se silea dânsa să mi-l arate. 

Acestea sunt lucrurile minunate pe care le-am văzut eu 
la Maglavit şi pentru care îmi iau toată răspunderea în fața 
lui Dumnezeu şi a oamenilor, că spun purul adevăr. Nu 
vreau să redau aici nimic din minunile pe care le-am auzit 
de la alții. Atâta pot spune, că se întâmplă în fiecare zi 
multe, încât nimeni nu le mai ştie numărul. 

Închei fără niciun comentariu. Acest articol nu cu- 
prinde decât pure constatări. 

Încercare despre teofanii' 
(I) 


Prima parte a articolului nostru am terminat-o spunând 
că o treaptă superioară a sesizării divinului este simţirea lu- 
crărilor dumnezeieşti în actualitatea lor vie, nu numai după 
rezultatul lor. O treaptă şi mai înaltă în apropierea de Dum- 
nezeu este simțirea Lui lângă şi în tine ca persoană. Desigur, 
şi persoanele dumnezeieşti ca şi persoanele omeneşti anco- 
rează şi acționează prin manifestările lor, dar cea care diri- 
jează şi susține lucrarea este persoana, care e tot atât de 
prezentă ca şi lucrarea. Nouă ni se întâmplă adeseori să se- 
sizăm vreo acțiune, vreo influenţă, vreo presiune exercitată 
asupra noastră, dar nu ne dăm seama că această acțiune e 
intenționată, se leagă de-o persoană. Simţim că ne tulbură 
o influență din afară, nu dinăuntrul nostru, dar nu ne dăm 
seama că această tulburare se datoreşte deznădejdii, neca- 
zului, suferinţei în care se află un apropiat al nostru la de- 
părtare de noi. De la el vin lucrări, manifestări până la noi, 
dar fie că nu suntem legaţi prea mult sufleteşte de el, fie din 
altă cauză, nu sesizăm în acea lucrare ce ajunge la noi per- 





* Telegraful Român, an LXXXIII, nr. 44, 20 oct. 1935, p. 1. Semnat: 
Dr. D. Stăniloae. 

soana proprietară a ei. Simţim o nelinişte în spate. Nu ne 
dăm seama, decât după ce ne întoarcem, că acțiunea ce-o 
suferim vine de la o persoană, şi anume de la cutare per- 
soană. Cunoaşterea persoanei care conduce o acțiune asu- 
pra noastră e o treaptă superioară cunoaşterii acţiunii ei. 
Până cunoaştem numai lucrarea, acțiunea, înclinăm să luăm 
aceasta drept o acțiune a naturii, a cine ştie cărei forţe din 
natură. În orice caz foarte puțin suntem înclinați să o deri- 
văm dintr-o persoană. 

Aşa şi cu lucrările exercitate de Dumnezeu asupra 
noastră: le sesizăm, una sau alta, dar până n-am progresat 
la sesizarea Lui ca persoană, le luăm drept lucrări ale unei 
forţe impersonale. Sunt foarte mulți cei ce prind în ante- 
nele conştiinţei lor suflarea unor puteri mai presus de ei 
şi de natură, dar sunt foarte puţini cei care văd, nu teore- 
tic, ci concret, persoana dumnezeiască manifestându-se în 
cutare lucrare sau cutare persoană, în sufletul lor. De aici 
frecvenţa panteismului şi greutatea de-a ne raporta, prac- 
tic, față de Dumnezeu ca față de-o persoană ce stă în 
preajma mea ca oricare casnic, cu singura diferenţă că e 
invizibil ochilor trupeşti. Cugetăm pe Dumnezeu deistic 
(din efectele fostelor Lui lucrări) şi-L simțim panteistic (ca 
lucrări suspendate sau emanate din cine ştie ce forță im- 
personală), dar nu-L simțim personalistic. Aceasta e rea- 
litatea de cele mai multe ori. Cât de greu şi de rar ajungem 
să ne facem, din rugăciunea noastră chiar, o convorbire 
cu Vecinul nostru Dumnezeu. De cele mai multe ori rugă- 
ciunea ne este un fel de meditaţie (adică o gândire la ceva 
departe de noi), o stare de vorbă cu noi înşine, o rostire 
de cereri fără conştiinţa actuală că ele merg la o persoană, 
ci undeva în vid. 

Dar dacă trebuie să simţim vecinătatea lui Dumnezeu 
ca persoană, nu urmează că trebuie să-l simțim lucrând în 
noi multe lucrări, că trebuie să-L simțim aproape cu o mul- 
țime de atribute. Precum putem constata prezenţa unei per- 
soane omeneşti în vecinătatea noastră, chiar dacă acea 
persoană ni se manifestă printr-o singură intenţie sau atri- 
but, tot aşa putem constata persoana sau persoanele dum- 
nezeieşti în jurul nostru, chiar dacă ni se revelează în acel 
moment cu o singură însuşire sau intenţie. Putem avea ast- 
fel într-un moment conştiinţa că Dumnezeu ne priveşte cu 
severitate, şi numai cu severitate, altă dată că ne uşurează 
de o grijă, altă dată că ne face să înțelegem cutare idee. Cu 
alte cuvinte, chiar dacă ne revelează Dumnezeu într-un mo- 
ment dat un singur atribut, un singur act de voinţă, acel atri- 
but sau act de voinţă nu se prezintă suspendat, detaşat de 
persoana dumnezeiască, ci însăşi persoana dumnezeiască 
se arată în acel atribut, concretizată în el. De aici multiplici- 
tatea chipurilor în care ni se pot revela nu numai persoanele 
omeneşti, ci şi cele dumnezeieşti. Privirea cu care simţim că 
ne priveşte într-un moment dat persoana dumnezeiască, cu- 
vintele ce ni le spune, gesturile ce le face, chiar îmbrăcămin- 
tea în care se arată, sunt concretizarea acelui act de voință 
prin care ni se revelează atunci persoana dumnezeiască. 


* 


Dar acum să abordăm însuşi miezul chestiunii. Cum e 
posibil să Se arate Dumnezeu oamenilor sub o formă sen- 
zorială? 

Mai întâi să vedem: forma aceasta senzorială este într- 
adevăr externă nouă din punct de vedere spaţial, ocupă ea 
un loc în spaţiu şi prin urmare e întinsă şi oarecum mate- 

rială? Îşi face Dumnezeu ad hoc o formă spaţială sau so- 
noră? Lucrul se pare posibil. Dar aici cercetăm modul mai 
frecvent de apariţie a lui Dumnezeu, acela în care nu Se ser- 
veşte de ceva spaţial. Câteva exemple: Vedeniile Sfântului 
loan din Apocalipsă s-au petrecut „în Duh” (Apocalipsa 1, 
10); Lumina de pe Tabor, şi în ea Moise şi Ilie, deşi „strălu- 
cea ca soarele” (Matei 17 ,2), n-a fost văzută de cei de la poa- 
lele Taborului; Arhidiaconul Ştefan, „fiind plin de Duh 
Sfânt şi privind la cer, a văzut slava lui Dumnezeu şi pe 
lisus stând de-a dreapta lui Dumnezeu” (Faptele Apostolilor 
7, 55), fără ca cei din jurul lui să vadă ceva; Proorocul Da- 
niel (cap. 10) spune că cei din jurul său n-au perceput ve- 
denia lui. Îngerii şi cântările lor din noaptea naşterii 
Mântuitorului n-au fost văzuţi şi auziţi de altă lume afară 
de păstori. Şi, ca să vedem întrucât corespund condiţiilor 
teofaniilor vedeniile lui Petrache Lupu, ele n-au fost văzute 
de ciobanii de lângă el sau de preot, deşi îl auzeau vorbind 
cu cineva. Toţi aceştia au privit cu ochii deschişi, dar şi 
lumea din jurul lor avea ochii deschişi, şi totuşi nu vedea. 

Aceasta-i dovadă că nu prin puterea naturală a ochilor 
au văzut toți aceştia şi prin urmare ceea ce au văzut nu era 
ceva întins în spațiu, un obiect între celelalte. Imaginii vă- 
zute de aceştia nu-i corespundea deci ceva spaţial, material, 
sensibil. Ceea ce spune Sf. Grigorie Palama despre lumina 
de pe Tabor se poate aplica tuturor vedeniilor înşirate de 
noi. El zice: 


„deci, dacă nu prin puterea senzorială au văzut acea lu- 
mină, căci atunci ar fi văzut-o şi necuvântătoarele, ci prin 
puterea mintală care percepea prin simțuri, sau, mai bine 
zis, nici prin puterea mintală, căci atunci orice ochi ar fi 
văzut-o, şi mai ales cei apropiați, strălucirea ei fiind mai 

presus de soare, dacă deci nici prin aceasta propriu-zis 
n-au văzut acea lumină, atunci nici lumina aceea n-a fost 
propriu-zis sensibilă”!. 


Nu sunt atunci cumva toate aceste vedenii, închipuiri, 
produsele imaginaţiei, sau halucinaţii, cum cred aşa de 
mulți? Aceasta e întrebarea capitală. 

Ce sunt produsele imaginaţiei, ce sunt produsele halu- 
cinaţiei? Şi unele şi altele sunt imagini şi sunete, adică date 
senzoriale, fără obiect extern, spaţial. Întocmai ca şi vede- 
niile sfinte. Există totuşi mari deosebiri între aceste genuri. 
Într-un articol viitor, le vom caracteriza pe rând scoțând la 
iveală concluzii fireşti. 


1 Dumitru STĂNILOAE, „Două tratate ale Sfântului Grigorie...”, p. 49. 





Un mare pas înainte" 


Prin târnosirea Paraclisului Academiei Teologice, act 
ce va avea loc cu toată solemnitatea mâine, în 27 oct., in- 
stituția noastră de creştere a preoților face un mare pas în- 
ainte. Cu atât mai mult cu cât paraclisul se ridică deasupra 
bibliotecii modern instalate şi utilate. Din coridorul de jos 
al Academiei se intră în Biblioteca permanent deschisă, iar 
din coridorul de sus, în paraclisul gata şi el să primească 
în tot momentul pe studentul şi profesorul şcolii dornic de 
rugăciune. 

Rugăciunea, ce mare lucru pentru creştin! Dar pentru 
preot? Un preot care nu se roagă mult nu vădeşte în înfăți- 
şare şi în acțiunea lui nimic din duhul preoţesc. Personali- 
tatea de preot, farmecul şi atracţia lui, nu rutina unor gesturi 
rituale şi a unor frânturi de Molitvelnic, o formează rugăciu- 
nea. Când vom avea o preoțime care se roagă mult, vom fi 
rezolvat virtual toată problema religioasă. Preotul care se 
roagă mult, sincer, intim, cu concentrare, poartă cu el 
oriunde apare, în mod nefățarnic, ceva din Dumnezeu, 
aduce ceva purificator, înălțător în contactul cu oamenii, în 
convorbirile cu ei. 





* Telegraful Român, an LXXXIII, nr. 45, 27 oct. 1935, p. 1. Semnat: DS. 

În preajma lui simţi că o forță dulce şi irezistibilă te ri- 
dică din meschinărie şi frivolitate. Acel preot aduce cu el ca 
o adiere de aer alpin în îmbâcseala cotidianului omenesc. 

De aceea e cel mai important lucru a deprinde pe viitorii 
preoți să se roage. Rugăciunea va trebui să constituie în pro- 
gramul şcolii partea esenţială. Rugăciunea trebuie să se mişte 
cel puţin tot atât de frecvent în conştiinţa tânărului ucenic al 
Domnului, cât preocuparea de studiu. Şi acest lucru îl face po- 
sibil şi chiar îl impune noul paraclis: face din rugăciune un 
element de preocupare curentă, un element continuu prezent 
în viața şcolii. E datoria profesorilor şi a celor ce conduc inter- 
natul şcolii ca să îndrume viața sufletească a tinerilor în aşa 
fel, încât să nu fie aproape clipă în care paraclisul să nu aibă 
un rugător îl el. Aşa cum e lucru firesc în orice şcoală să nu fie 
clipă în care nu e cineva în bibliotecă, sau cu o carte în mână. 

Rugăciunea şi studiul sunt cele două forţe cu ajutorul 
cărora se înalță preotul în sferele mai apropiate de Dumne- 
zeu. Un preot care se roagă mult şi care citeşte mult, în sin- 
gurătate şi împreună cu credincioşii, e un preot care-şi va 
îndeplini toată misiunea în mod ideal. Nu cunosc idealist 
mare între slujitorii Bisericii din tot trecutul care să nu se fi 
rugat mult şi să nu fi citit mult, sau cel puţin să nu se fi rugat 
mult. Rugăciunea e prima, şi apoi studiul. Sau studiul fără 
rugăciune e materie rece, inertă şi te face şi pe tine inert sau 
cel mult tragic, aruncându-te în tot felul de îndoieli. Dar stu- 
diul încălzit de focul rugăciunii te şi bucură, te şi luminează 
mai mult (căci inspiraţiile rugăciunii înmulțesc înțelegerea 
dobândită prin studiu) şi-ţi dă şi putere de acţiune. 

Academia noastră teologică are acum la dispoziţie în 
forma cea mai atrăgătoare amândouă posibilitățile: atât pe 
cea a rugăciunii, cât şi pe cea a studiului. 

Înaltpreasfinția Sa mitropolitul nostru a înţeles, ca un 
mare şi luminat ierarh, ceea ce trebuie mai mult unei şcoli 
de formare a preoților. 

Numele ÎInaltpreasfinţiei Sale se leagă prin acest dar, 
ce-l face academiei noastre teologice, de ființa ei, de roadele 
ei, de prestigiul ei în continuă creştere, într-un mod indiso- 
lubil, ca numele unui mare ctitor şi reformator al ei. Cu atât 
mai mult că darul ce-l face şcolii nu e lucru de improvizație, 
ci e o operă de artă, la care s-a pus suflet, gust şi talent în 
fiecare amănunt, ca să atragă astfel şi prin forma lui. Operă 
măiastră a cunoscutului arhitect G. Cristinel. 

Paraclisul, ca şi biblioteca, impresionează pe acela care 
îşi duce paşii în el. Iconiţele de cea mai pură tradiţie bizan- 
tină din iconostas se armonizează cu îngerii grațioşi şi cu 
apostolii de fină şi reculeasă tăietură ai maestrului A. De- 
mian, într-o lume care-ţi oferă, fermecându-te de la intrare, 
minunate potire cu arabescuri din nu ştiu ce transcendent, 
iar prin ferestre spre exterior, o lumină care-ţi dă senzații şi 
fericiri stranii. 

În paraclis intri ca într-o lume nouă, total deosebită, 
străină şi purificată față de cea de-afară. O lume în care te 
simţi potopit de ploaia luminii cereşti şi sub care simţi că 
trebuie să cazi în genunchi. 

Dumnezeu să primească darul ctitorului şi să-l facă să 
aducă roade binecuvântate în Biserica Sa. 






























































































































































































































O nouă biserică în Simeria” 


Gheaţa şi stânca sunt solide, dar în anume împrejurări 
gheaţa se topeşte, iar stânca se macină. Această senzație am 
avut în Simeria, asistând duminică în 3 nov. a.c. [1935] la 
sfinţirea cu o solemnitate rară, prin Înaltpreasfințitul Mitro- 
polit Nicolae al Ardealului, a bisericii ortodoxe din acea lo- 
calitate. 

Acest însemnat nod de căi ferate, prin exploatările de 
cărbuni de pe Valea Jiului, era un ostrov puternic al stăpâ- 
nirii ungureşti, care a înființat această colonie cu case uni- 
forme pentru impiegaţi, cu ateliere de mecanici, cu internate 
pentru ucenici, cu o şcoală primară de stat importantă, în 
slujba maghiarizării, şi cu biserici, azi ale minoritarilor, cu 
casină, bibliotecă etc. Toată forța stăpânirii maghiare s-a 
topit ca gheaţa în luna aprilie, când fosta stăpânire s-a pră- 
buşit şi s-a urzit stăpânirea românească. 

O seamă de ingineri inimoşi ai naţiei noastre, în cola- 
borare cu destoinicul preot A. Lula, au început opera de na- 
ţionalizare în colonia Simeria. De la început s-au cugetat să 
zidească şi o biserică ortodoxă, semnul prezenţei şi al per- 
manenţei stăpânirii naționale. 


* Telegraful Român, an LXXXIII, nr. 47, 10 nov. 1935, p. 1. Semnat: TS. 

Din daruri şi contribuţii modeste s-a strâns un fond de 
o jumătate de milion de lei, care însă prin prăbuşirea micilor 
bănci provinciale s-a irosit. 

Conducerea parohiei nou înființate s-a adresat Minis- 
terului de comunicaţii pentru zidirea unei biserici, şi Casa 
Muncii s-a angajat să realizeze acest lăcaş de închinare. Fi- 
reşte că a trecut mult timp până la completa terminare a bi- 
sericii, pentru că această instituţie de stat a fost angajată şi 
la alte aşezăminte pentru slujbaşii căilor ferate, iar criza fi- 
nanciară, care bântuie de câţiva ani, a făcut să întârzie lu- 
crările începute. 

Frumoasa biserică ortodoxă din Simeria se înalță pe un 
întins platou între gară şi şoseaua națională. În preajma ei 
se clădesc locuinţe ale funcționarilor, birouri, iar cu timpul 
vor urma şi alte aşezăminte pe seama mulțimii de angajaţi 
ai căilor ferate. 

S-au concentrat la Simeria sute de slujbaşi cu familiile 
lor, din toate colțurile țării. 

Biserica noastră va avea marea misiune de a-i unifica 
sufleteşte şi a face să bată la unison sufletele lor. Pentru 
că fără acelaşi izvor de inspiraţie şi de disciplină naţio- 
nală şi socială, muncitorimea e amenințată să cadă în 
mrejele propagandelor subversive, socialiste, sectare şi 
antipatriotice. 

Pentru un conglomerat muncitoresc, ca cel din Simeria, 
Biserica este un prim factor de educaţie şi de civism. 

Elementul muncitoresc din atelierele căilor ferate e re- 
crutat din rândurile țărănimii de jos, cu destulă soliditate 
morală. Dar procesul de transformare din condiţiile vieţii 
conservative ţărăneşti într-o clasă uvrieră impun Bisericii 
obligaţii mari şi imperative. 

O colonie nu se formează numai prin zidiri de case, 
rezervoare de apă, de luminat, asigurare de condiţii igie- 
nice, ci în primul rând prin opera Bisericii, care e chemată 
să formeze caracterul locuitorilor, să-i întrunească şi să-i 
fortifice spre a putea rezista ispitelor. Biserica pregăteşte 
oameni virtuoşi, şi fără religie cetățeanul devine egoist, re- 
nitent şi ilegal. 

Ziua sfințirii din 3 nov. a.c. [1935] a pus în evidenţă ma- 
rele aport al Bisericii noastre asupra sufletelor. Impresio- 
nanta slujbă a sfințirii, prima liturghie a Arhipăstorului 
nostru şi predica rostită cu acest prilej, mânecând din cu- 
vintele Domnului: „Aşa să lumineze lumina voastră înain- 
tea oamenilor, aşa încât să vadă faptele voastre cele bune şi 
să slăvească pe Tatăl vostru Cel din ceruri” (Matei 5,16), din 
predica de pe munte, au produs o profundă impresie asu- 
pra închinătorilor. 

Înaltpreasfinţia Sa a mulțumit Casei Muncii din Bucu- 
reşti pentru jertfele aduse pe seama coloniei. 

La recepțiile, urmate după slujbă, clerul nostru şi auto- 
ritățile eclesiastice şi civile au prezentat înaltului ierarh 
omagiile lor. 

S-a dat o masă pentru oaspeţi şi invitaţi, la care au 
toastat Înaltpreasfinția Sa pentru Maiestatea Sa Regele, iar 
alți vorbitori, pentru reprezentanţii Casei Muncii şi pentru 
autorități. 

La Vecernie, mulțimea de ostaşi din Oastea Domnului 
şi-a desfăşurat un bogat program, sub conducerea repre- 
zentanților sibieni Preacucernicul dr. Nicolae Popovici şi G. 
Secaş. Iar seara, după cină, a urmat un festival artistic pre- 
zentat de corul Casei Muncii venit din Bucureşti, care a dat 
şi răspunsurile liturgice în biserica nouă, precum şi de corul 


mmm me 

mixt din Simeria, sub conducerea neobositului director şco- 
lar dl Jula. Între punctele festivalului, Preacucernicul Tr. Sco- 
robeţ a dezvoltat conferinţa religioasă asupra rostului religiei 
în lupta vieții. 

Participanţii au plecat de la sfințirea bisericii din Sime- 
ria cu convingerea că s-a săvârşit acolo un act memorabil, 
menit a strămuta viaţa într-o regiune sufletească superioară, 
de unde pogoară încredere în puterile noastre şi ajutor în 
frământările vieții. 













































































































































































Sărbătoarea recunoştinţei” 


La ziua Sfântului Apostol Andrei, ardelenii s-au obiş- 
nuit să prăznuiască cu pietate şi cu recunoştinţă pomenirea 
fericitului şi neuitatului arhiepiscop şi mitropolit Andrei 
Şaguna. 

Marii binefăcători ai mulțimii au drept la recunoştinţa 
posterității. 

Istoria ardeleană a veacului trecut e istoria acestui pro- 
videnţial ierarh. E o personalitate reprezentativă, care întru- 
chipează strădaniile şi aspiraţiile nobile ale poporului 
ardelean din acea epocă a Renaşterii. A fost o personalitate 
de elită şi uriaşă, care a reclamat spaţiu, a umplut epoca şi 
a dominat-o, iar creaţiile lui i-au supraviețuit. 

Deşi fiu al epocii de renaşteri, prin ideile şi concepțiile 
sale s-a deosebit de contemporanii săi. Tradiționalist fiind, 
totuşi n-a continuat calea antecesorilor săi. Progresist fiind, 
totuşi n-a ales direcția fruntaşilor din acea epocă. A fost un 
solitar în vremea sa, cum sunt toți oamenii mari ai istoriei. 
Un fior pătrundea prin cei din vecinătatea lui. Masele po- 
porului au simțit prin instinct că au conducător şi au mers 
după el cu o încredere neşovăielnică. 





* Telegraful Român, an LXXXIII, nr. 50, 1 dec. 1935, pp. 1-2. Semnat: TS. 

Nu tot astfel au fost fruntaşii de pe vremuri ai vieții ro- 
mâneşti. A fost un bărbat de acțiune, într-o epocă de mari 
prefaceri şi a izbutit să schimbe dorinţele în fapte împlinite 
şi idealul în puteri pozitive. 

Realizările lui au izvorât din concepții superioare. 

Pe câmpia libertăţii a ascultat vorbirea renumitului tri- 
bun al libertăţii naţionale, Simion Bărnuţiu, dar Şaguna 
n-a înţeles libertatea în accepţia naturalismului francez, ci 
în sensul biblic religios, că omul se naşte într-o lume stă- 
pânită de legi, şi cel dintâi lucru ce are să-l facă omul e să 
cunoască legile şi să se supună lor, pentru că legile sunt de 
la Dumnezeu. 

Legea şi libertatea nu sunt antagonice. Libertatea nu e 
să facă fiecare ce vrea, ci să trăiască în conformitate cu legea. 
Loialitatea faţă de lege e condiţia libertății. 

Epoca în care a trăit şi şi-a desfăşurat activitatea sa ar- 
hiepiscopul Andrei n-a fost o epocă favorabilă Bisericii, este 
epoca liberalismului revoluționar şi potrivnic Revelaţiei şi 
supranaturalului. 

Religia în veacul trecut era considerată ca un lucru 
aparte. Viaţa Bisericii era limitată la un număr restrâns de 
indivizi, cler şi cucernici. În general, viața în veacul trecut 
şi-a pierdut unitatea. S-a fărâmiţat într-o mulțime de părţi, 
fără legătură una cu alta şi departe de a fi aliniate la o normă 
generală şi finală. Religia nu mai era izvorul de inspirație al 
celor mai nobile idealuri şi activităţi ale vieţii. 

Mărimea lui Şaguna şi meritul lui principal e că a fost 
apologetul îndrăzneţ şi convins al Bisericii şi al suveranității 
ei divine. Pentru Şaguna, Biserica e o unitate organică şi o 
creaţie divină. E comunitatea creştinilor, înălțați, prin inter- 
venţie divină, la rostul adevărat al existenței umane. 

Pentru Şaguna o existență autonomă, separată de Dum- 
nezeu, ca şi un individ ieşit din societatea omenească, e o 
ființă despărțită de eul său empiric, menită a deveni o crea- 
tură provizorie, sterilă, smulsă din realitatea vieţii şi o în- 
corporare a negaţiei. 

Prin ideile şi concepțiile lui, ca şi prin realizările lui, mi- 
tropolitul Andrei ne-a dat o sinteză a vieţii, prefăcând Bise- 
rica noastră în centrul de gravitate al întregii vieți naționale, 
sociale şi culturale, obligând posteritatea să-i apere deplina 
ei autonomie spirituală. 







Prilejuri pastorale iarna' 


Am mai scris, mi se pare, în coloanele acestui ziar, că 
păstorirea nu poate să rămână şi în viitor (dacă voim să de- 
venim o preoțime străbătută până în adânc de chemarea 
noastră) numai îndeletnicire de duminici şi sărbători. 

Aceasta din mai multe motive, între care este şi acela 
că preotul nu poate rămâne un izolat în mijlocul parohieni- 
lor săi, iar legăturile lui cu ei, dacă el este un preot din cap 
şi până în tălpi, nu pot să fie de natură pur profană, needi- 
ficatoare în sensul religios. 

Elementul religios al vieţii, al cărui reprezentant şi ani- 
mator, prin misiune specială, este preotul, tinde să se încop- 
cieze apoi într-un mod firesc cu celelalte preocupări şi 
momente din viaţa parohienilor. Aceasta e o idee atât de 
strâns urmărită de Biserica noastră, atunci când e prezentă 
cu binecuvântările şi sfinţirile sale la tot pasul, la toate răs- 
crucile, la toate începuturile de lucru, la toate momentele 
de bucurie şi de durere ale vieţii pământeşti. 

Duminicile şi sărbătorile sunt pentru toți. Atunci Ii se 
spun oamenilor lucrurile generale, care îi interesează pe 
toţi; atunci se proclamă solemn anumite adevăruri generale 


* Telegraful Român, an LXXXIII, nr. 51, 8 dec. 1935, p. 1. Semnat: DS. 

de viaţă spirituală. Duminica îşi uită omul, pe cât e posibil, 
cele ale sale, pentru a se cufunda în bucuria spirituală ob- 
ştească. Şi e un bine aceasta. E o odihnă a sufletului în 
multe înțelesuri. 

Dar vin zilele de peste săptămână, cu situaţiile lor spe- 
ciale pentru fiecare persoană, pentru fiecare familie. Se re- 
trage omul duminica seara, din atmosfera de preocupare 
obştească, în căminul în care apasă din grindă, peste capul 
lui, atâtea griji în legătură cu lucrul, cu copiii, cu bolile, cu 
lipsurile. Intră omul în păienjenişul de preocupări speciale 
ale familiei sale. 

Găseşte el pentru toate puţină uşurare şi răspunsuri în 
merindea spirituală agonisită în cursul duminicii sau săr- 
bătorii respective? La această întrebare nu se poate răs- 
punde cu un da integral şi universal. Vor veni peste 
săptămână momente de grea cumpănă, ispite, greşeli irepa- 
rabile, acte disperate. La fundamentul vieții şi a familiei lui 
se stratifică astfel masivul unor impulsuri, pasiuni, orien- 
tări, care greu va mai putea fi dizolvat de străduinţele ulte- 
rioare ale preotului. 

Peste săptămână, cu un cuvânt, preotul găseşte destul 
de lucru în câmpul vast cât viaţa al pastoraţiei speciale şi 
individuale. Cu deosebire iarna, când toate casele sunt pline 
de localnicii lor, cu destul de puţin lucru. larna, când oame- 
nii gândesc mai mult, îşi eliberează instinctul social în în- 
tâlniri de tot felul, caută ştiri din lume cu toată aviditatea şi 
mai ales stau la taifas ceasuri întregi. Am putea spune, iarna 
e mai activ spiritul țărănimii, pe câtă vreme vara e mai activ 
trupul. lar religia e în primul rând o preocupare a spiritului. 
De ce n-am folosi disponibilităţile atât de largi ale spiritului 
poporului în timp de iarnă, pentru a-l preocupa şi cu alte 

chestiuni culturale, dar mai ales cu cele pentru care el are o 
deosebită plăcere: cu cele religioase? 

Să înşir câteva prilejuri pastorale în cursul iernii: 

Mai reamintesc vizitele la familii, de care a mai fost 
vorba în acest ziar. Iarna e anotimpul lor excelent. Nu vei 
sta într-o casă o jumătate de ceas fără să se fi adunat 2-3 ve- 
cini, care vin să împrumute vreo unealtă, ca să se piardă în 
convorbiri cu mult must de înțelepciune, presărată cu un 
foarte original umor. Mi-l închipui pe preot, venit eventual 
cu preoteasa care şi-a adus ceva de lucru (este obiceiul iarna 
de-a merge o femeie la alta cu lucru), în mijlocul sfătoşilor 
şi bucuroşilor gospodari, cutreierând cu convorbirea şi cu 
închipuirea multe tărâmuri, şi reale şi ideale, tâlcuind pilde 
şi sentințe din bătrâni şi exprimându-şi mai aşa, într-o 
doară, vreo dorinţă sau regret în legătură cu starea religios- 
morală a lumii. Îl văd ţinând pe genunchi vreun țânc, nete- 
zindu-i frumos părul şi spunându-i vreun basm cu împărați 
şi cu feciori de împărați cuminţi. 

Trece apoi în drum spre casă pe la grădinița de copii, 
tot cu doamna preoteasă, ca să evite orice bănuieli. Se inte- 
resează de e destul nisip, destule păpuşi, destui soldați şi 
cărucioare de joc. Copiii vor arăta ce poezie şi ce cântare au 
mai învăţat. Preotul le duce vreo carte cu chipuri şi cu ani- 
male; cu vreo doi trei pe genunchi, cu ceilalți împrejur răs- 
foieşte cartea, explicând fiecare chip şi luând prilej de la 
vreun chip să le spună vreo poveste cu animale (acestea le 
plac foarte mult copiilor) sau cu alte subiecte. În preajma 
Crăciunului îi învaţă, fără forme şi fără severităţi, vreo co- 
lindă scurtă şi le spune de pruncul lisus Care S-a născut în 
iesle, de mama Lui, de îngeri, de păstori. Le va arăta un joc 
nou, le va ajuta să ridice un castel în nisip. 

Nu este prevăzut în niciun program pastoral vizita la 
grădinița de copii, şi ea nici n-ar trebui să se facă la poruncă, 
din silă, ci ca o plăcere, ducând prietenie şi voie bună la 
copii. Dar ar fi bine ca aceste vizite să se facă totuşi din când 
în când, măcar o dată pe săptămână. 

Sunt apoi la sate, iarna, şezătorile de lucru. Nu cunosc 
variațiile lor de formă după regiuni. Prin multe locuri se 
adună femeile dintr-o parte a satului seara, până pe la mie- 
zul nopţii, la câte una dintre ele pe rând, sau permanent în 
aceeaşi casă, pentru a toarce. Aceasta-i şezătoarea de femei. 
Fetele se adună deosebit, în şezătoarea de fete, acolo mer- 
gând şi flăcăii. 

Cel puţin şezătoarea de femei este o ocazie care poate 
fi folosită cu mult succes de preot în sensul misiunii lui de 
păstor. Se va duce şi acolo cu preoteasa, care-şi aduce ceva 
de lucru. Nu e nevoie să stea mai mult de o oră. Şi nici să 
meargă în fiecare seară, ci din când în când. La şezătorile 
acestea se cheltuieşte de obicei mult spirit: se spun pățanii, 
se fac glume, se depun sforțări pentru a menţine o anumită 
stare de vioiciune ca să nu vină somnul pe la gene. Dar, mai 
ales, se bârfeşte mult. Unele din femei sunt la curent cu si- 
tuaţia din lăuntrul fiecărei familii, cu defectele, cu greşelile 
tuturor sătenilor. În şezătoare se expun, se comentează. Se 
varsă şi multă răutate la aceste prilejuri. 

Prezenţa preotului poate fi de mult folos moral. În 
parte va asculta şi el convorbirile din şezătoare. Cu sigu- 
ranţă că în fața lui se va observa multă rezervă când se va 
vorbi despre cei absenţi. Dar el va avea şi un rol activ. Poate 
să povestească ceva interesant şi numai edificator, care să 
ţină atenţia plăcut încordată. Povestirile de natură religios- 
morală sunt cele care desfată şi odihnesc sufletul mai mult 

şi pot ține atenţia mai durabil concentrată. Se creează astfel 
în şezătoare o atmosferă mai curată, de gânduri mai fru- 
moase. O atmosferă care va dăinui chiar după ce se duce 
preotul, ca un fel de frâu care reţine de la bârfelile răută- 
cioase. Mi-aduc aminte că odată, în copilărie, le-am citit fe- 
meilor adunate la şezătoare, în casa părinţilor mei, Vămile 
văzduhului. Şezătoarea se transformase într-un cor de ofta- 
turi, de interjecţii căincioase. Fiecare se gândea la păcatele 
ei şi la vama la care va avea să îndure cel mai greu moment. 
Toată seara a fost petrecută după aceea în comentarii cucer- 
nice în legătură cu cele auzite din carte. Prin şezători se pot 
propaga uneori adevărate epidemii de erori, de curente stri- 
căcioase. Mi-aduc aminte că într-o iarnă toate şezătorile 
s-au transformat dintr-odată în şedinţe de spiritism, arun- 
când tot satul în febra unei panici. Un străin trecuse prin 
sat, ajunsese întâmplător într-o şezătoare şi învățase femeile 
să ridice masa prin invocaţii idolatre. Practica aceasta, şi în 
legătură cu ea altele asemănătoare, se răspândi fulgerător 
în tot satul, adunând seara tot a treia, a patra casă, familiile 
din jur pentru a o săvârşi. Şezătoarea e un mediu prielnic 
de-a propaga o idee cât se poate de repede. 

Chiar şi şezătorile tineretului adult ar putea fi folosite ca 
prilejuri pastorale. Dar acesta e un prilej care cere atâta tact, 
încât cred că puţini preoți sunt în stare să-l folosească cu suc- 
ces. Cei mai mulți încercând să-l folosească poate că ar com- 
promite intenţia bună de care ar fi străbătuți. Aş fi foarte 
fericit dacă vreun cucernic preot ar raporta vreodată în acest 
ziar ce rezultate a putut obţine folosind acest prilej. Dar che- 
stiunea cum pot fi folosite manifestările şi momentele fireşti 
din viaţa tineretului rural ca prilejuri pastorale, e prea impor- 
tantă ca să nu necesite, vreodată, o dezbatere aparte. 
















































































































































































































































































Pruncul lisus 


Taina devenirii Fiului lui Dumnezeu om pare atât de 
potrivnică ideilor noastre despre Dumnezeu, încât n-o 
luăm, în cugetarea noastră obişnuită, în toată serioasa ei rea- 
litate. Când vorbim despre întruparea Cuvântului, ne gân- 
dim că Fiul lui Dumnezeu a înfăşurat ca într-o haină, ca într-o 
perdea omenească natura şi strălucirea Sa dumnezeiască, 
cugetăm că numai natura omenească a fost supusă dezvol- 
tării, pe când Ipostasul dumnezeiesc cu natura Lui dumne- 
zeiască a rămas în aceeaşi stare, de veşnică atotputernicie, 
atotştiință şi neschimbabilitate, în tot decursul vieții pămân- 
teşti a Fiului lui Dumnezeu. Ne închipuim că naturile lui 
Hristos îşi duc viaţa paralel, cea omenească în zbucium, în 
dureri, cea dumnezeiască în impasibilitate, neafectată de ni- 
ciuna din suferințele naturii omeneşti şi chiar diluându-le 
pe acestea prin fericirea pe care o dă ea persoanei Mântui- 
torului. 

Luăm, cu alte cuvinte, într-o accepțiune cam dochetică 
(iluzionistă) suferințele şi, peste tot, viaţa omenească a Fiu- 
lui lui Dumnezeu. 


* Telegraful Român, an LXXXIII, nr. 53, 25 dec. 1935, p. 2. Semnat: 
Dr. D. Stăniloae. 

Toată obişnuința aceasta, care ia în deşert cutremură- 
toarele suferinţe ale Fiului lui Dumnezeu pentru mântuirea 
noastră, vine de-acolo că nu s-a adâncit încă suficient în în- 
vățătura despre Hristos latura kenotică, adică aceea a umili- 
rii, a auto-împuțţinării reale a Fiului lui Dumnezeu. 

Kenoză este cuvântul biblic grecesc folosit de Sfântul 
Apostol Pavel în vestitul loc Filipeni 2, 5-11, care vorbeşte des- 
pre umilirea lui lisus Hristos. El înseamnă, literal, „S-a deşer- 
tat”, „S-a deşertat pe Sine, chip de rob luând” (Filipeni 2, 7). 

Hristologia kenotică a început să fie dezvoltată de-abia 
la sfârşitul veacului trecut de protestanții Thomasius, Gess, 
Godet (Commentaire sur l'Evangile de St. lean Il 1877) ş.a. 

La ortodocşi cel dintâi teolog care-i dă amploare şi o în- 
cadrează în spiritul dogmei calcedoniene este Părintele S. 
Bulgakov în monumentala operă hristologică Agnets Bozhyi 
(Paris 1933). 

Vom da în rezumat ideile Părintelui S. Bulgakov despre 
kenoză. Ea se referă atât la natura dumnezeiască, cât şi la al 
doilea Ipostas din Sfânta Treime. 


„Natura Cuvântului, ca bază a existenţei ipostatice şi 
izvor al vieţii, rămâne neschimbată şi nemicşorată şi în 
Hristos.” „Micşorarea se referă nu la natură (ovoia), ci la 
norma de viață potrivit naturii dumnezeieşti (uoor, cum 
se spune în Filipeni 2, 5-11), la chipul dumnezeiesc, de care 
S-a dezbrăcat Hristos prin Întrupare. De aici urmează că 


! S. BULGAKOV, Agnets Bozhyi, Paris, YMCA Press, 1933; ediţie tra- 
dusă în limba franceză cu titlul Du Verbe Incarne: L'Agneau de Dieu, trad. 
de Constantin Andronikof, Lausanne: Editions l'Age d'Homme, 1982; 
respectiv limba engleză, intitulată Lamb of God, trad. de Boris JAKIM, Wm. 
B. Eerdmans Publishing Co., Michigan, 2008, 449p. (n. ed.). 

natura şi chipul, deşi se află într-o legătură reciprocă, ca 
bază şi consecinţă, totuşi pot fi despărțite între ele” (p. 252). 


„Chipul” e slava, mărirea, de care Fiul S-a dezbrăcat 
luând „chipul de rob”, norma de existenţă a făpturii, având 
ca după înviere să-şi recapete iarăşi slava ce-a avut-o mai 
înainte de a fi lumea (loan 17, 5). Slava este Sofia, adică na- 
tura dumnezeiască manifestată, descoperită sieşi. Ea e bu- 
curia şi dragostea dumnezeieştilor persoane întreolaltă. De 
această bucurie şi fericire S-a golit pe Sine Fiul. 


„Fiul lui Dumnezeu Se coboară din cer părăsind viața 
dumnezeiască. Natura Sa dumnezeiască păstrează numai 
potenţa slavei, care va fi din nou actualizată la sfârşitul 
vieții pământeşti.” 


În teologia rusească s-a dezvoltat în ultima vreme mult 
doctrina despre Sofia. Aceasta la Părintele Bulgakov în- 
seamnă viața dumnezeiască, mărirea, slava Lui, ca manifes- 
tare intertreimică a naturii dumnezeieşti. Ea este Sofia 
necreată. Dar afară de ea există şi Sofia creată, care e uni- 
versul creat, copie şi efect al lumii dumnezeieşti interne. Fiul 
lui Dumnezeu prin Întrupare a coborât Sofia necreată, viața 
Sa dumnezeiască, din starea ei de plenitudine, integral ma- 
nifestată din veac, în stadiul de devenire, de dezvoltare. A 
redus-o prin urmare, în clipa naşterii ca om, la momentul 
inițial al dezvoltării, la o stare pur potenţială, la starea de 
Prunc şi după viaţa Lui dumnezeiască, nu numai după cea 
omenească. 

În viaţa internă a Sfintei Treimi nu s-a schimbat prin 
aceasta nimic. Cele trei centre ipostatice continuând să 
existe şi Fiecare din cele trei persoane continuând să-şi men- 

țină veşnica Ei relaţie personală cu celelalte două, fericirea 
ce radiază din aceste relaţii de asemenea continuă să existe, 
Tatăl Se bucură de Fiul şi de Duhul Sfânt, Duhul Sfânt, de 
Tatăl şi de Fiul, iar Fiul continuând să existe ca persoană 
dumnezeiască, iradiază în mod obiectiv viaţa şi fericirea 
dumnezeiască. 

În sine viaţa şi fericirea dumnezeiască a Fiului continuă să 
existe, dar EI subiectiv n-o mai gustă, pentru Sine ea a încetat. 


„Slava şi Dumnezeirea în Sofia strălucesc dinainte de 
veac în cer pentru Sfânta Treime, totuşi al doilea Ipostas, 
coborându-Se din cer, părăseşte această strălucire, El pen- 
tru Sine n-o mai are, ci primeşte înfăţişarea robului, în li- 
bera asceză a kenozei”. [...] „Şi în acest înţeles Pruncul 
tânăr-Dumnezeu dinaintea de veac încetează de-a mai avea 
pentru Sine Dumnezeirea Sa; rămâne numai cu Natura 
Dumnezeirii, dar fără Slava ei” (p. 253). 


Micşorarea se referă şi la Ipostasul Cuvântului. Şi lu- 
crul acesta se poate înțelege de la sine. Dacă natura s-a mic- 
şorat, Ipostasul, care reprezintă şi poartă natura, n-a putut 
rămâne în strălucirea lui deplină. Şi din alt motiv a fost de 
lipsă aceasta. Natura omenească n-a putut creşte ca natură 
omenească în cadrele unui ipostas atât de deosebit de ea, 
cum e cel dumnezeiesc. Întrebarea, cum s-a putut uni un 
Ipostas dumnezeiesc cu o natură omenească, a format obiec- 
tul articolelor mele din cele două numere trecute de Crăciun 
ale foii noastre. Cum S-ar mai fi născut ca „om deplin” lisus 
Hristos, când Ipostasul Lui e atât de deosebit de natura Lui 
omenească? 

Nu pare natura omenească aproape ca un apendice ex- 
terior întregului încheiat, care e natura dumnezeiască cu 

Ipostasul Ei? Cum a putut deveni Ipostasul dumnezeiesc 
într-un mod mai organic, mai intim, Ipostas al naturii ome- 
neşti, ca să formeze şi cu ea un întreg firesc? 

La întrebarea aceasta Părintele S. Bulgakov dă un răs- 
puns destul de satisfăcător, cu ajutorul ideii de kenoză: 


„Fiul nu numai că S-a dezbrăcat de Dumnezeirea Sa, pă- 
răsind slava Sa sofianică, şi nu numai că S-a făcut trup, îm- 
brăcând firea noastră grosieră, ci S-a făcut şi ipostas 
omenesc.” „Logosul a primit trupul nu ca pe ceva exterior şi 
lateral, ci EI însuşi S-a făcut ipostas omenesc” (pp. 259-260). 


Ipostasul sau eul omenesc fiind substituit în lisus Hris- 
tos de Ipostasul sau eul al doilea din Treime, Acesta s-a îm- 
puţinat până la nivelul unui ipostas sau eu omenesc, ca 
substituirea să se facă în modul cel mai deplin şi mai firesc. 

Ipostasul constă în conştiinţa eului despre sine însuşi. 
La om eul e cufundat în curentul devenirii; el apare şi creşte. 
Dar în acelaşi timp el are şi caracter supratemporal. Timpul 
nu-l produce, ci numai îl desfăşoară, îl actualizează. Eul 
există şi înainte de apariţie ca subconştient şi din subcon- 
ştientul acesta mereu creşte conştiinţa, se precizează eul. Ca 
principiu entelechial, care conduce dezvoltarea ființei ome- 
neşti, e de la început. 

În actul nostru de conştiinţă noi sesizăm această supra- 
temporalitate a eului, sau mai bine zis această supra şi sub- 
temporalitate a lui. Noi îl sesizăm ca spirit, dar ca spirit şi 
supus devenirii şi deasupra ei. 

La Dumnezeu însă Ipostasurile nu sunt supuse deve- 
nirii. Dar unul din Ipostasurile divine Se face şi ipostas 
omenesc (în numărul de Crăciun din anul trecut am arătat 
o altă idee a Părintelui Bulgakov: aceea că între ipostasul 

omenesc şi cel dumnezeiesc e oarecare apropiere originară 
întrucât şi ipostasul omenesc e o rază din Dumnezeire in- 
dividualizată în momentul Întrupării, deci orice om e oa- 
recum un dumnezeu-om), şi anume tocmai în sensul că 
renunţă la actualitatea permanentă a conştiinţei sale, in- 
trând şi în această privință în curentul devenirii. Eul Cu- 
vântului rămâne, se înțelege, în ființa Lui acelaşi, dar îşi 
potenţializează conştiinţa, primind ca ea să se dezvolte ca 
o conştiinţă omenească. 


„Ipostasul al doilea Se dezbracă pe Sine de Dumnezeirea 
Sa, părăsind-o, nu ca izvor al vieţii reciproc-ipostatice, ci de 
existenţa Sa dumnezeiască personală: Fiul încetează de-a 
mai fi Dumnezeu pentru Sine şi de aceea El nu Se mai referă 
acum către Tatăl numai ca un Ipostas de egală Dumnezeire 
(„Eu şi Tatăl Meu una suntem” — loan 10, 30), ci şi ca spre 
Dumnezeul Său. Conştiinţa paternității Tatălui face loc, e as- 
tupată de referinţa trimiterii de către Tatăl” (p. 257). 


Obiectiv, în Sine, Fiul rămâne tot Ipostas treimic şi în 
aceeaşi relație eternă de născut din Tatăl, dar subiectiv, pen- 
tru Sine, El Se dedică relaţiei de ascultător Tatălui, de ipostas 
omenesc. 

În momentul când se începe procesul Întrupării, Fiul 
deja e în starea de ipostas cu conştiinţa şi cu puterea cufun- 
dată în pură potenţă. De aceea nu El face conceperea, ci alt 
Ipostas dumnezeiesc, Duhul Sfânt; nu EI vine, ci e trimis. El 
numai începe a fi (a fi actual, se înțelege). Actul de umilire, 
de împuţinare, de deşertare a puterii şi măririi s-a săvârşit 
înainte de întrupare, în transcendent. Golgota, sacrificiul zgu- 
duitor, s-a săvârşit în cer, cea de pe pământ e numai o consecință 
firească a aceleia. 

Ipostasul dumnezeiesc s-a redus până la acel grad de 
eficienţă, ca din sângiuirile Fecioarei Maria să se formeze 
exact o natură omenească cu limitările ei; pentru natura 
omenească El a însemnat un ipostas omenesc. 

Interesante consideraţii se află în cartea Părintele S. 
Bulgakov referitor la creşterea, la dezvoltarea autoconşti- 
inței de Dumnezeu în lisus Hristos, despre care se afirmă 
următoarele: 


„Autoconştiinţa Lui se actualizează prin conştiinţa 
omenească” (p. 257). „Aici avem cea mai neînţeleasă şi mai 
zguduitoare automicşorare a Ipostasului veşnic dumne- 
zeiesc al Logosului, care Se cufundă în vremelnicie şi suc- 
cesiune, pentru ca, după ce S-a stins în subconştient prin 
petrecerea în sângiuirile Maicii, să Se ridice din apele Letei 
la suprafață în faza conştiinţei somnoroase a copilului, 
care va creşte (Luca 2, 40), ajungând la măsura creşterii de- 
pline a lui Hristos (Efeseni 4, 13)” (p. 260). 


Omul îşi vede, lăuntric, eul său, ca fiind deasupra tim- 
pului, deşi îşi desfăşoară conţinutul în timp, lisus de ase- 
menea Îşi vedea, lăuntric, tot mai clar eul Său dumnezeiesc. 
Dar nu printr-o conştiinţă paralelă cu cea omenească, ci toc- 
mai prin aceea. 


„Ipostasul omenesc al lui lisus, fiul lui Iosif şi al Mariei, fiul 
teslarului, având rudenii pământeşti, este Ipostasul Logosu- 
lui, şi aceasta e taina şi adâncul ce se descoperă în conşti- 
ința Lui omenească treptat şi fără încetare, odată cu 
creşterea conştiinţei Lui omeneşti, ca conştiinţa şi filiația 
Lui dumnezeiască. Dar această vedere a tainei filiației Sale 
dumnezeieşti, această conştiinţă de Dumnezeu, nu su- 
primă în Hristos conştiinţa Lui temporală şi omenească 

prin care şi în care Ea luminează în timp, ca un soare lăun- 
tric ce luminează geamul conştiinţei empirice”. 

„Autoconştiinţa Ipostasului Dumnezeu-Omului, răsă- 
rind din starea preconştientă, dezvoltându-se şi preci- 
zându-se treptat, se deosebeşte, sigur, esenţial de conştiinţa 
omului obişnuit. Totuşi, după tipul dezvoltării, Ipostasul 
dumnezeu-omenesc nu se deosebeşte de cel omenesc, şi 
Dumnezeu-Omul este într-adevăr Om. În realitate şi Spiri- 
tul ipostatic e părtaş de veşnicie şi Se vede pe Sine nu în 
formă de devenire, ci ca existență supratemporală. [...] În 
acelaşi fel şi persoana omenească a lui lisus are conştiinţa 
Dumnezeirii Sale ipostatice, a Ipostasului Său nedespărțit 
de Tatăl şi de Duhul Sfânt, dar conştiinţa aceasta şi-o câş- 
tigă nu numai printr-o vedere netemporală, ci şi, omeneşte, 
discursiv. [...] Această conştiinţă, prin care Se ştie pe Sine 
ca Logos prin prisma omenească şi prin viața omenească, 
nu în afară de ea şi pe deasupra ei, nu e numai o autocon- 
ştiinţă omenească, sau numai una dumnezeiască, ci e dum- 
nezeiesc-omenească. Cu un cuvânt, Hristos e Dumnezeu-Om 
nu numai în înţelesul că în El sunt unite într-un ipostas 
două naturi, dumnezeiască şi omenească, ci şi însuşi acest 
ipostas este, în urma unei astfel de uniri, de asemenea dum- 
nezeiesc-omenesc: unirea celor două naturi străbate până în 
miezul Lui propriu” (pp. 261-262). 


Fără această automicşorare, fără kenoză, prăpastia din- 
tre Dumnezeu şi om n-ar fi fost învinsă nici în Iisus Hristos. 
Numai prin kenoză Dumnezeirea S-a putut cobori chiar în 
sânul omenităţii, ca s-o înnobileze nu din exterior, ca pe un 
obiect, ci din interior. Fără kenoză natura omenească n-ar fi 
putut suporta în strânsă intimitate cu ea natura dumneze- 
iească; ar fi ars, s-ar fi topit de prea marea putere a naturii 
dumnezeieşti. Cum ar mai fi putut rezista ştiinţa mărginită 
omenească în acelaşi cap cu ştiinţa fără margini a lui 

Dumnezeu? Sau neputinţele omeneşti în acelaşi subiect cu 
atotputernicia Lui? 


„Dumnezeirea în lisus inspira persoana Lui dumneze- 
iesc-omenească şi se manifesta în măsura în care natura 
omenească o putea primi şi încăpea pe Aceea, dar nu for- 
țând asupra ei şi nu în afara de ea, şi în aceasta se arată ke- 
noza neîntreruptă, actuală a Dumnezeirii, Care se măsoară 
pe Sine după cele omeneşti” (p. 265). 


Numai în lumina kenozei se pot înțelege bine termenii 
de la Calcedon, despre intima nedespărţire, fără amestec, a 
naturilor din lisus Hristos, despre viaţa Lui unitară. 

Numai în lumina realei automicşorări a Fiului lui Dum- 
nezeu înțelegem ceva din adâncimea adevărului „Prunc Se 
face Făcătorul”. 

Sărbătoarea Naşterii Domnului ne este, fără îndoială, 
prilej de bucurie, căci prin ea ne-a venit mântuirea. Dar când 
ne dăm seama cu ce preţ grozav, când cugetăm la marea, la 
dureroasa jertfă care a premers în cer Naşterii, din bucuria 
noastră dispare orice notă de uşurătate, luându-şi un aer de 
gravă seriozitate. 

soare der neamt 


În pragul unui nou an' 


Dacă Naşterea Domnului o aşteptăm şi o serbăm cu o bu- 
curie care ne scoate afară din timp şi din noi înşine, ultimă 
clipă a anului vechi şi cea dintâi a anului nou o aşteptăm şi 
o trăim cu o intensă simţire a timpului şi a trecerii noastre. 

La scurt interval după o sărbătoare care ne-a pus în le- 
gătură cu baza veşnică a vieţii, vine o alta care ne întoarce 
privirea şi ne-o leagă obsedant de cestălalt revers al ei, de 
realitatea timpului, a devenirii, a trecerii. Poate că nu fără 
sens a aşezat Biserica sărbătorile ei, astfel încât deodată cu 
Anul Nou civil să cadă şi Tăierea Împrejur a Domnului. De 
la bucuria extatică a sfintei familii, a păstorilor, a tuturor 
celor ce-au cunoscut că ne-a trimis Dumnezeu pe Fiul Său 
spre mântuire, a trebuit să se ajungă la grija primei „împli- 
niri a Legii”, a supunerii sub rânduielile acestei vieţi care se 
desfăşoară în timp şi spațiu. A supunerii sub legile esenţiale, 
originare ale vieţii, nu sub legile accesorii, secundare, deri- 
vate din păcat, ale ei. Aceste legi sunt condiţiile necesare 
pentru desăvârşirea tuturor ființelor în afară de Cel ce este 
Absolut. Numai încadrânduc-te în ele, în interiorul lor, le 
poţi depăşi. Ele nu pot fi învinse din exterior, ci numai din 





* Telegraful Român, an LXXXIV, nr. 1, 1 ian. 1936, p. 1. Semnat: DS. 

interior. Numai din mijlocul lor te poţi ridica în sus, dar nu 
de pe laturile lor. Cine caută să saboteze prin negaţie sau 
prin violenţă ordinea vieţii, acela n-o poate depăşi, ci e stri- 
vit până la urmă de ea. Anarhismul şi misticismul forțat şi 
dezordonat nu te duc în sus, ci la alterări grave ale resortu- 
rilor ființei tale. Cine se sileşte să smulgă din fiinţa sa legile 
eterne ale vieții reuşeşte să se deformeze, să cadă din pleni- 
tudinea normală a vieţii. 

Prin actul ceresc de supunere sub legile vieţii făpturilor, 
lisus a admis, implicit, şi tăierea Sa împrejur, pentru a se 
face dovadă despre realitatea întrupării Sale, a intrării Sale 
„Sub lege”, dar şi pentru a începe cum începeau atunci toți 
cei de „sub lege” activitatea Sa. 

Fără îndoială în felul cum ne raportăm, sau cum ar tre- 
bui să ne raportăm, la viaţă, la sărbătoarea Naşterii Dom- 
nului şi a Anului Nou e şi ceva comun: şi la Anul Nou 
palpitanta intuiţie a timpului se întrețese, sau ar trebui să 
se întrețeasă, cu intuiţia veşniciei care stă la baza timpului. 
Fără a nega în seara de Anul Nou realitatea timp, sufletul 
credincios nu se poate cufunda în îngustimea de orizont în 
care nu vede în viață decât timp şi trecere, ci timpul pentru 
el e luminat de razele veşniciei pe care o sesizează acum mai 
mult înlăuntrul său. Timpul (succesiunea) e văzut de sufle- 
tul credincios în realitatea sa, dar ca o lege în serviciul veş- 
nicei vieţi în duh. În fiecare clipă el caută să realizeze ceva 
bun în serviciul celor din locul unde trăieşte, căci binele 
făcut în fiecare clipă celor dimprejurul său îi îmbogăţeşte 
tezaurul din care se va alimenta cu fericire viața sa în veci. 
Cine disprețuieşte clipele de rând ale vieţii şi pe cei din jurul 
său (neamul său), aşteptând numai momente excepționale 
ca să facă binele şi vizând nu omul concret de lângă el, ci o 

omenire generală, abstractă, acela nu face nimic nici pentru 
veşnicirea sa. 

În seara de Anul Nou se pot afla mulţi creştini care să 
nu găsească viaţa în timp şi spaţiu zadarnică; se vor afla 
destui care să se bucure de trecut şi de locul în care trăiesc, 
oricare ar fi el, şi care să aştepte viitorul nu cu vană curiozi- 
tate, nici cu plictiseală sau teamă, ci cu dorinţa de a-l folosi 
pentru fericirea veşnică. 

Cu intenţia de-a depăşi timpul şi spaţiul în fiecare clipă, 
a intrat în ele Domnul nostru lisus Hristos, tăindu-se îm- 
prejur. 

Cu aceeaşi intenţie să păşim şi noi în noul şirag de zile 
şi ore, tot atâtea ocazii de a ne desăvârşi, de a ne purifica şi 
întări în focul încercărilor vieţii. 





















































































































































































































































Anul nou 1936" 


Stăm iarăşi, la final de an vechi şi început de an nou, în 
fața clipelor de sufletească reculegere, când omul cugetător 
meditează, măcar în treacăt, asupra anului celui ce moare 
şi asupra urmaşului ce-i ia locul. 

Şi, recapitulând sumar evenimentele petrecute în anul 
1935, este cu neputinţă să nu surprindă punctele de pre- 
țioasă orientare pentru activitatea din anul ce se naşte, dacă 
e vorba să-l trăiască şi în folosul neamului şi al Bisericii sale, 
ba mai ales în acest scop. 


* 


În primul rând, din cele petrecute în trecutul an biseri- 
cesc, înregistrăm alegerea chiriarhilor noştri, cu mult făgădui- 
toare nădejdi de mai bine pentru cler şi popor. 

În scaunul de Dumnezeu păzitei Mitropolii a Moldovei 
şi Sucevei s-a urcat cărturarul de renume, fostul stareţ al 
Mânăstirii Neamţ Înaltpreasfințitul Nicodim Munteanu, care 
a fost însoțit în drumul spre reşedinţa mitropolitană a laşi- 
lor de Preafericirea Sa Patriarhul Miron şi Înaltpreasfinţitul 
Mitropolit Nicolae al Ardealului. 





* Telegraful Român, an LXXXIV, nr. 1, 1 ian. 1936, pp. 1-2. Nesemnat. 


TELEGRAFUL ROMÂN - 1936 753 


Ca Arhiepiscop al Cernăuţilor şi Mitropolit al Bucovi- 
nei şi Hotinului a fost însărcinat Înaltpreasfinţitul Visarion 
Puiu, urmaş al neuitaţilor Silvestru Moraru, Vladimir de 
Repta şi Nectarie. 

Spre sfârşitul anului, votul Congresului Naţional Bise- 
ricesc a ridicat în scaunul arhieresc al Aradului, ca urmaş al 
regretatului episcop Grigorie, pe Preasfinţitul Andrei Magier, 
iar în cel al Hotinului, pe Preasfinţitul Tit Simedrea, cu mi- 
siunea ca la margini de ţară, la apus şi la răsărit, noii epis- 
copi să continue a desfăşura şi înteți activitatea 
binecuvântată pentru Ortodoxia românească şi pentru pa- 
tria noastră în hotarele sale fireşti, statornicite pe vecie. 

În toate aceste alegeri de ierarhi, pacea şi frățeasca dra- 
goste au ieşit biruitoare, înlăturând micile clipe ale nemul- 
țumirilor ivite în asemenea cazuri. 


* 


Am ţinut să subliniem importanţa cuvintelor şi sfaturilor 
regale, rostite cu ocazia învestirii ierarhilor sfintei noastre 
Biserici Ortodoxe. 

Despre păstrarea acestei sfinte Biserici şi despre însem- 
nătatea factorului mirenesc în apărarea şi întărirea ei, Ma- 
iestatea Sa (la învestirea Înaltpreasfințitului Mitropolit 
Nicodim) se exprimase zicând: 


„toţi acei care îi aparținem Bisericii noastre române tre- 
buie să ne dăm mâna, să muncim cu putere la reîntărirea şi 
ridicarea credinţei noastre ortodoxe române. În trecut au 
fost aşa de strâns legate aceste noțiuni, patrie şi credință, încât 
ele fac parte integrantă din efortul spre progres al României. 
[...] Datoria aceasta incumbă mai ales conducătorilor şi cre- 
dincioşilor Bisericii. Colaborarea strânsă şi desăvârşita în- 

credere între aceste două elemente componente ale ei este 
mijlocul prin care se va ajunge la acest scop”. 


Tot atât de grăitor este cuvântul Suveranului spus la so- 
lemnitatea recentei învestiri a Preasfinţiților episcopi Andrei 
şi Tit, când Maiestatea Sa a expus, în cuvinte luminoase, 
concepția ce o poartă despre rolul Bisericii (în altă parte a 
ziarului redăm şi acest cuvânt). 

Clerul şi toți credincioşii Bisericii aduc omagială recu- 
noştință Maiestăţii Sale Regelui ortodox, pentru înţeleptele 
îndrumări şi îndemnuri ce li s-au împărtăşit cu părintească 
purtare de grijă. 


* 


Realizările ctitoriceşti, pe terenul construirii şi reclădirii 
de sfinte locaşuri şi alte aşezăminte, le încrestăm şi de astă- 
dată cu bucurie îndreptățită şi tot cu mai mari speranțe pen- 
tru viitor. 

Ca să amintim pe cele din oraşe şi orăşele, s-au târnosit: 
măreaţa biserică din Mediaşul de pe Târnave; capela şi bi- 
blioteca mitropolitană din Sibiu; frumoasa biserică ortodoxă 
de la Simeria, ca semn al statorniciei stăpânirii româneşti în 
ținutul de muncitori, unde Biserica Ortodoxă are misiunea 
unificării sufleteşti a masei de lucrători şi de slujbaşi ai căi- 
lor ferate, pentru a putea rezista împotriva tuturor curente- 
lor subversive ale sectarilor şi revizioniştilor. La Turda, de 
istorică pomenire, în localul smeritei bisericuțe se înalță 
noua biserică ortodoxă, o fală în țara prigoniţilor urmaşi ai 
lui Horia şi a tovarăşilor săi de suferinţe şi vitejie, comemo- 
raţi tot în acest an în toate unghiurile țării. La Blaj, schimbat 
în capitală de judeţ, s-a pus piatra fundamentală a sanctua- 


n-am 


Zi 

rului ortodox, ca acesta să devină nou izvor de viață creştină 
şi de întărire a credinţei celei adevărate. 


ră 


Societatea intelectualilor mireni ortodocşi ai Ardealu- 
lui, FOR-ul, tânăra instituție de apostolat laic, sub preşedin- 
ţia dlui profesor universitar Sextil Puşcariu, a continuat 
munca reîncreştinării individului, a familiei şi a societăţii 
noastre de pe aceste plaiuri. 

Lupta ce o poartă FOR-ul pentru menţinerea şi întărirea 
statului nostru creştin, cu religia sa ortodoxă dominantă, 
s-a manifestat strălucit în memoriul prezentat guvernului, cu 
privire la repatrierea Fundaţiei „Emanoil Gojdu”, şi la desfacerea 
„Acordului cu Vaticanul”, acord declarat de peste o jumătate 
de milion de ortodocşi ardeleni ca dăunător şi primejdios 
țării şi neamului. Biserica noastră ortodoxă declară că nu va 
înceta a stărui din toată puterea pentru realizarea îndreptă- 
țitelor sale deziderate. 

Şi, dacă n-au dat greş aşteptările puse în societatea 
FOR-ul, care cu ramificaţiile sale pătrunde binefăcător şi tot 
mai adânc în viaţa noastră religioasă, culturală şi națională, 
este cu atât mai de dorit ca mişcarea din Ardeal şi Banat să 
deştepte ecoul şi în sânul mirenilor din toate celelalte ținu- 
turi ale țării. 


* 


Aici e locul să amintim şi: inaplicabilitatea Concordatu- 
lui cu Vaticanul şi, prin urmare, necesitatea denunţării lui. 
Cititorii noştri s-au putut edifica, în această chestiune, din 
broşurile şi articolele (tipărite în Tipografia Arhidiecezană 
din Sibiu), şi îndeosebi din excelenta publicaţie a dlui pro- 

fesor universitar Onisifor Ghibu (Noutatea Concordatului), şi 
nu mai puţin din cuvintele scrise de dl preşedinte al FOR-ului, 
Sextil Puşcariu, care spune: 


„în urma concordatului, catolicismul de la noi se iden- 
tifică cu maghiarismul şi cu tendinţele lui de refacere a ve- 
chii Ungarii pe ruinele României”. 


* 


În nota vremii şi a trebuinţelor Bisericii, s-a întrunit la 
Sibiu (în două zile din aprilie) Primul congres al profesorilor aca- 
demiilor teologice ortodoxe române ale Mitropoliei Ardealului, dis- 
cutând problema învățământului teologic printr-o reorganizare 
a şcolilor noastre de teologie. După cuvântarea rostită în con- 
gres de Înaltpreasfinţia Sa Mitropolitul Nicolae, care a expus 
clar icoana ideală a preotului ce ne trebuie, congresul profe- 
soral s-a exprimat: pentru pregătirea de personalități preo- 
țeşti însuflețite de convingere religioasă şi pătrunse de râvnă 
misionară, alături de instrucţia teologică cu pregătire solidă 
de cunoştinţe, internatele de pe lângă Academiile teologice 
având să întregească pregătirea caracterului preoţesc. 

Toate aceste criterii, stabilite în congresul de la Sibiu, 
alcătuiesc motive tari, în propriul interes al statului, să 
aducă necesarul concurs cu scopul ca Biserica să-şi poată 
creşte adevărații slujitori. 


* 


Adunarea Eparhială din Sibiu a dat anul acesta deose- 
bită luare-aminte chestiunilor bisericeşti duhovniceşti. 

Membrii adunării au rostit poate mai puţine şi mai 
scurte cuvântări decât în alți ani, luminându-se în mare mă- 

sură din rapoartele îngrijite şi cuprinzătoare, care au avut 
darul să înfățişeze icoane vii şi complete despre toate pro- 
blemele puse în dezbaterile din şedinţele adunării. 

Clerul şi mirenii Arhiepiscopiei de Alba-lulia şi Sibiu 
s-au dovedit şi se dovedesc ca veghetori neînfrânți ai legii 
dreptmăritoare şi ai ființei noastre naționale, deschizând 
drumuri noi pentru slava Bisericii şi cinstea fiilor ei. 


* 


Între cele două Biserici creştine naţionale, Anglicană şi 
Ortodoxă Română, se fac paşi pentru a stabili temeiuri de 
apropiere. 

O delegaţie de înalți demnitari bisericeşti anglicani a 
venit în acest scop la Bucureşti. Schimbul de idei cu repre- 
zentanţii Bisericii Ortodoxe n-a putut decât să contribuie la 
o mai aprofundată cunoaştere a problemelor, puse şi de-o 
parte, şi de alta, a celor întruniți în conferință. 

Gândul de căpetenie a fost lămurirea unor chestiuni 
importante şi de actualitate (o duşmănire 4'4 capo, cum în- 
cearcă s-o arate unii, rămâne astfel fără înțeles). 

Deocamdată s-a pus temelia de discuţii viitoare între 
Biserica Ortodoxă Română şi Biserica Anglicană. 


* 


Asociaţia religioasă Oastea Domnului, cea mai viguroasă 
între societățile similare, s-a adunat la Sibiu în al IV-lea con- 
gres, condus de Înaltpreasfinţitul Mitropolit Nicolae. 

Ostaşii, povăţuiți şi supravegheați de preoțimea orto- 
doxă cu părintească iubire, sunt cu adevărat membri pildui- 
tori prin viaţa lor creştinească renăscută. S-au înfățişat în 
congres cu toată pietatea, s-au împărtăşit cu Sfintele Taine, 

au ascultat povăţuirile vorbitorilor veniţi din apropiere şi 
depărtare şi, întăriți sufleteşte, s-au înapoiat la căminuri. 
Duhul de înnoire ce bate tot mai întins peste sufletele 
însetate a făcut ca numeroşi „ostaşi”, împreună cu alți cre- 
dincioşi să întreprindă pioase pelerinaje spre locul, astăzi 
atât de vestit, al unui smerit sat de pe malul dunărean. 


* 


Seria publicațiilor, inițiate de Înaltpreasfinţitul Mitropolit 
Nicolae, s-a îmbogăţit prin câteva prețioase lucrări. Pomenim 
aici: monumentala operă istorică a părintelui Ştefan Meteş; 
apoi cartea mult dorită, „din grădina florilor duhovniceşti”, 
Cartea de Rugăciuni, tipărită cu binecuvântarea Înaltpreasfin- 
ției Sale, atât pentru credincioşii săteni, cât şi pentru orăşeni. 

Cartea s-a bucurat de o primire atât de entuziastă, încât 
editura va trebui să îngrijească o nouă ediție neîntârziată. 


x 


Neajunsurile, în urma nedreptelor salarii preoţeşti, au 
pricinuit şi anul trecut multe dureri şi amărăciuni în fami- 
liile slujitorilor altarelor Bisericii noastre ortodoxe. 

Organele noastre bisericeşti n-au întârziat a interveni 
cu energie la toate ocaziile în favoarea năpăstuiților, cerând 
repararea nedreptățirilor şi mai multă bunăvoință pentru 
clerul nostru, cu adevărat prigonit în ultimii ani. 


* 


In pragul acestui nou an, urăm iubiţilor noştri cititori 
şi abonaţi toate fericirile, rugând pe bunul Dumnezeu să-i 
apere de tot răul veacului şi să le dăruiască răsplata dorită. 


Incercare despre teofanii' 


(111) 


Sfârşisem partea a doua a articolului nostru despre teo- 
fanii cu promisiunea că vom arăta deosebirile între imagi- 
nație, halucinație şi vedenie sfântă. 

Imaginaţia este o facultate a spiritului nostru cu o sferă 
de activitate mult mai largă decât i se atribuie de obicei. Ea 
nu este numai facultatea prin care croim imagini pentru lu- 
cruri care ştim că există, dar nu le cunoaştem de aproape, 
sau tot felul de imagini neraportate numaidecât la vreo rea- 
litate, nu este aşadar numai o substituire a percepției şi un 
joc al spiritului, ci este calea unică pe care vin să se prezinte 
în fața conştiinţei toate conținuturile ce se desprind din 
adâncurile sufleteşti. Şi când zic adâncuri sufleteşti, nu în- 
țeleg prin aceasta nici numai imagini percepute în trecut şi 
depozitate acolo, dar nici numai un subconştient redus la 
vreo unică sau mai multe potenţe biologice în sensul şcolii 
lui Freud sau a celor apropiate. El este izvorul nesecat al vie- 
ţii integrale omeneşti, de acolo cresc înțelegerea lumii, vir- 
tuțile omului, sentimentele, acolo e desemnat drumul 


* Telegraful Român, an LXXXIV, nr. 2, 5 ian. 1936, pp. 2-3. Semnat: 
Dr. D. Stăniloae. 

fiecărui ins. Adâncul sufletesc este puterea creatoare a omu- 
lui. Toată viaţa lui manifestată iese de acolo. 

lar imaginaţia este calea pe care vine în faţa conştiinţei 
tot ce pleacă din adâncul nostru sufletesc, sau prin care 
smulgem câte ceva pentru conştiinţă din întunericul acela 
nesecat. Într-adevăr, orice idee, orice simţire, orice tendință 
din moment ce începe a-şi spori prezenţa în conştiinţă în- 
cepe a se îmbrăca într-o imagine mai mult sau mai puţin 
precizată. Fenomenul e mai evident în legătură cu ideile. Să 
urmărească oricine în sine procesul naşterii unei idei. Îndată 
ce-a apărut primul colțişor al ei sub obiectivul atenţiei, aşa- 
dar îndată ce a început să existe, ea are o oarecare haină, 
care e un început de imagine. Nu vorbesc numai de noțiu- 
nile generale ale lucrurilor văzute, ci şi de ideile referitoare 
la date imateriale, şi de legăturile dintre diferitele idei. Anu- 
mite legături dintre ele ţi se prezintă ca un fir, altele ca nişte 
suprapuneri etc. Se observă mai ales la oricare idee un în- 
ceput de imagine sonoră, ca să numesc astfel cuvântul în 
care se îmbracă ideea; un fel de tensiune de a-şi preciza 
haina sonoră. 

Cu cât insişti mai mult asupra ideii, cu atât se preci- 
zează, se înviorează, se umple de detalii ca imagine. Cu cât 
se apropie spre punctul de a fi comunicată, aşadar cu cât 
sporeşte pe calea manifestării, cu atât se plasticizează mai 
mult ca imagine. Parcă auzi cuvântul pe care nu l-ai rostit 
încă, dar stai gata să-l rosteşti. E drept că în uzul zilnic, mai 
ales oral, dar şi în scris, ideile vin şi trec fără să le mai 
imaginăm. Dar aceasta înseamnă că nu insistăm asupra lor, 
asupra conţinutului deplin al lor. Acum insistăm mai mult 
asupra legăturilor dintre ele. Şi poate nici la aceasta. Dar 
odată şi odată tot am insistat asupra lor, şi imaginea lor pe 


= arina e 

care am văzut-o, deci şi înțelesul lor deplin, rămâne neuti- 
lizată acum, intrând în scenă numai un rudiment de 
imagine, un simbol. Cine n-a insistat niciodată asupra idei- 
lor pe care le întrebuințează, cine n-a avut o imagine cât mai 
vie a lor face uz prost de ele. E un superficial sau un erou 
caragialian. Se poate observa că îndată ce convorbirea dintre 
doi inşi devine mai plină de sens, ei încep să insiste asupra 
a câte unei idei, asupra detaliilor ei. În acele momente intră 
în funcțiune vederea ideii. La artişti, care nu insistă mult asu- 
pra legăturilor dintre idei, ci asupra lor luate de sine stătă- 
toare, ideile au un maximum de vizibilitate şi sonoritate, 
adică de imagine. La cugetători, care insistă mai mult asu- 
pra legăturilor dintre idei, legăturile au mai mult caracter 
imaginativ, şi mai puţin ideile. 

Adâncurile noastre sufleteşti ni se manifestă prin ima- 
gini. Lipsa totală de imagine echivalează cu lipsa de sens, de 
înțelegere, de conştiinţă. Inteligibil este tot una cu imaginabil. 

Două concluzii țâşnesc din cele anterioare. Prima: între 
spirit şi imagine nu poate fi numai o legătură incidentală, 
laxă, ci una foarte intimă, organică, dacă realitățile spirituale 
devin imagini îndată ce încep a exista pentru conştiinţă. 

Asupra acestei legături intime între spirit şi imagine 
vom insista mai încolo. 

A doua concluzie, strâns legată de prima: imaginaţia 
nu are numai un caracter reproductiv, readucând în conşti- 
ință şi aplicând la noile idei imaginile percepute în trecut, 
ci este prin excelenţă o funcție de sinteză, o funcţiune crea- 
toare de imagini noi. Din material senzorial cu totul nou? 
La această întrebare n-am putut răspunde pozitiv. Dar che- 
stiunea n-are aproape nicio importanță odată ce din aceleaşi 
câteva elemente senzoriale sunt formate în natură şi se pot 

forma în spirit imagini la infinit. În orice caz imaginile for- 
mate prin imaginaţie nu sunt numai aranjări variate ale 
unuia şi aceluiaşi material senzorial perceput în trecut. Fe- 
țele de om pe care le formăm cu imaginaţia nu sunt numai 
nişte agregate din părțile de la niscai fețe văzute. Ele ni se 
reprezintă ca nişte individualităţi unitare în trăsăturile şi în 
sensul ce-l exprimă aceste trăsături. În special marii artişti 
creează în pictură şi în literatură feţe noi, care se prezintă 
ca dintr-o bucată. 

In procesul de formare al acestor imagini încă nu se ob- 
servă o lucrare de cârpeală, ci imaginea izvorăşte unitară, 
deşi încă nu destul de clară. 

Imaginaţia nu fabrică cum fabrică croitorul, pantofarul 
sau zidarul, ci naşte. Materialul percepțiilor e totuşi utilizat, 
dar nu printr-o operaţie de adunare, ci după o asimilare, o 
topire a lui. Chiar dacă a putut face cineva numai puţin timp 
uz de simţurile capitale, câştigându-şi un număr minim de 
date senzoriale, el totuşi poate forma după aceea imagini la 
infinit. Sunt chiar orbi din naştere care-şi imaginează culo- 
rile, surdo-muţi care-şi imaginează sunetele. Sunt cazuri 
când anumite persoane văd cu zile înainte fețe de oameni 
pe care nu i-au mai văzut şi pe care îi întâlnesc după câtva 
timp. Cu drept cuvânt se iveşte aici întrebarea: nu cumva e 
capabilă imaginaţia să producă imagini fără a utiliza câtuşi 
de puţin un material perceput, pe care eventual să nu-l aibă? 
Oare nu cumva ţin anumite forme, anumite conturări de 
idei, de senzaţii lăuntrice, de-a dreptul de conştiinţă, de in- 
teligenţă? Orbul care trăieşte numai în întuneric nu-şi poate 
oare închipui, prin contrast cu întunericul, culoarea albă, lu- 
minoasă? Ţine de cugetare, nu de simţuri, să individualizezi 
ideile ce se ridică din tine, să le dai contururi, să simţi că fie- 

care stă deosebit şi e altfel decât celelalte. Însăşi această in- 
dividualizare a lor e o imaginare. La urma urmelor nu e nu- 
maidecât necesar un material de percepții venite din 
exterior pentru ca să se poată contura cugetarea noastră, 
pentru a individualiza totuşi în oarecare imagini (în sensul 
cât de impropriu al cuvântului) ideile, simţirile lăuntrice. 
Dacă voim să caracterizăm din altă latură produsele 
imaginației, din cea opusă produselor halucinatorii, obser- 
văm că cele dintâi implică o asistență cât mai activă a con- 
ştiinţei personale. În crearea de imagini subiectul face 
sforțări. Uneori mai mari, alteori mai mici. Chiar când sfor- 
țările sunt mai mici, când deci „inspiraţia” e mai pronun- 
țată, conştiinţa e totuşi perfect de trează. Alta e situația la 
produsele halucinatorii. Aici conştiinţa personală nu se mai 
păstrează în toată integritatea ei. Ea intră într-o destrămare, 
care poate fi de diferite grade. S-ar putea stabili patru cate- 
gorii de produse halucinatorii, după gradul de destrămare 
a conştiinţei personale: iluzie, coşmar, delir, alienaţie. 
Iluzia are loc când iei un obiect drept altul. Are deci în 
mare măsură drept cauză ceva exterior, interpretat greşit din 
cine ştie ce înclinații sau motive interioare. lei seara un stâlp 
drept un hoţ care te aşteaptă. Ea nu este propriu-zis haluci- 
nație decât de la un anumit grad înainte. De când începi a 
crede foarte serios în realitatea imaginii, care n-are un suport 
real exterior, afectându-ți întreaga ființă. Ea poate ajunge 
atunci până la delir. Dar chiar până s-ajungă la nivelul deli- 
rului subiectul nu mai e cu totul stăpân pe sine. El intră într-o 
stare de pasivitate cu mult mai accentuată decât în jocurile 
imaginaţiei. Nu se mai poate elibera de imaginile care s-au 
produs involuntar. Ele devin un chin. Subiectul cade pradă 
obsesiei şi chiar panicii. Face gesturi nestăpânite, automate. 

Manifestările instinctive nu mai pot fi stăvilite de conştiinţă. 
Sunt momente în care subiectul respectiv îşi uită chiar de 
sine, cuprins cu totul de vârtejul obsesiei sale. Totuşi conşti- 
ința nu se eclipsează total. E numai un început de destrămare 
a ei, continuă să existe un cât de mic rest din ea, ca un martor 
neputincios şi zăpăcit. Paralel sau alternativ cu credința în 
realitatea imaginilor-iluzii, subiectul respectiv are şi conşti- 
ina că e prada unei iluzii — dacă nu în fiecare clipă, dar măcar 
alternativ cu credinţa în realitatea imaginii închipuite. DI dr. 
]. Stănescu, psihiatru legist din Paris, care a făcut eroice şi re- 
petate eforturi prin ziarul Zorile să explice vedeniile lui Pe- 
trache Lupu cu elemente de psihopatologie, a crezut că-l 
poate înghesui pe Petrache Lupu şi în această rubrică. Dom- 
nia sa, reținând mărturisirea lui Petrache Lupu că nu s-a dus 
în primele două rânduri să spună la lume porunca arătării, a 
luat acest fapt drept argument că Petrache Lupu nu credea 
serios că imaginii aceleia i-ar corespunde ceva real. Şi astfel 
Domnia Sa a identificat cazul lui Petrache Lupu cu acela al 
unei femei, descrisă de Bri€re de Boismont. Această femeie 
vedea că un hoţ îi intra în cameră şi se ascundea sub pat; pa- 
cienta devenea anxioasă şi oarecum agitată, cunoştea însă fal- 
sitatea percepțiilor şi făcea eforturi ca să-şi risipească temerile 
pe care viziunea le năştea în sufletul ei (Zorile din 11 oct. 
1935). DI. dr. |. Stănescu a neglijat însă un amănunt, care de- 
osebeşte total cele două cazuri: Petrache Lupu mărturiseşte 
că nu s-a dus în primele două rânduri să spună lumii ce a 
văzut şi auzit, nu pentru că îşi dădea seama de falsitatea im- 
aginii, ci pentru că îi era teamă de oameni că-l vor lua în râs. 


„Nu m-am dus să spun la lume ca să nu râdă lumea de 
mine. Apoi, Moşule, degeaba mă trimiţi, că nu crede 
lumea, va râde lumea de mine.” 


a e mate ma aut 

Pe când în iluziile halucinatorii, numite halucinoze, per- 
sistă alături sau alternativ cu credinţa în realitatea obiectivă 
a imaginii şi conştiinţa falsității ei, Petrache Lupu n-are nicio 
urmă de îndoială că ceva obiectiv i s-a arătat, însă nu ştie ce 
a fost aceea. Cel puţin de la a doua arătare convingerea lui 
e de deplină. Deci n-avem aici niciun element psihologic din 
categoria halucinozelor. De sinceritatea lui Petrache Lupu 
nu ne putem îndoi. În orice caz, ar trebui să-i atribuim o 
prea mare istețime ca să credem că intenționat şi-a modificat 
în expunere acest amănunt. 

Coşmarul e un fel de halucinație în stare de semi-somn. 
Când nu poți dormi, cazi uneori într-o toropeală ce vine 
dintr-o mare oboseală nervoasă. În astfel de stări se în- 
cheagă în faţa ta fel de fel de întâmplări şi scene bizare şi 
fără o logică potrivită cu realitatea cunoscută în starea de 
trezvie. Tu dispari aproape cu totul din aceste asocieri ciu- 
date de scene. Numai din când în când te trezeşti parcă şi 
revezi cu o neplăcută uimire, oarecum retroactiv, aceste în- 
lănțuiri halucinatorii. Ai fost şi n-ai fost prezent cu conşti- 
ința la desfăşurarea lor: n-ai fost pentru că eşti surprins în 
momentele de trezvie; ai fost pentru că eşti în stare să re- 
memorezi acea deşirare de halucinaţii. Pasivitatea atinge un 
grad şi mai mare ca la halucinoze. În momentele luminoase 
ale deplinei trezvii ai vrea să nu mai cazi pradă acestei to- 
ropeli halucinatorii. Dar eforturile îți sunt zadarnice. 

Nici în această rubrică nu poate fi aşezată vedenia lui 
Petrache Lupu. În coşmar lipseşte logica. Înlănţuirea dintre 
acele imagini involuntare este, ce-i drept, provocată de 
anumite înrudiri între ele, dar de înrudiri bizare, cu totul 
secundare, accidentale, periferice, de dispoziţia afectivă în 
care îmbraci tu, subiectul cutare, percepții cu totul străine 

între ele, de împrejurările identice în care ai perceput lu- 
cruri foarte deosebite între ele. În coşmar nu e o logică in- 
trinsecă, determinată de sensurile principale esenţiale ale 
imaginilor, o logică cu ajutorul căreia să poţi găsi o utilitate 
practică sau teoretică acelei înlănțuiri. Lipseşte conştiinţa 
şi puterea ei care să impună această logică şi să selecteze 
numai imaginile care se pot încadra în ea. În vedenia lui 
Petrache Lupu este însă o logică perfectă, între arătare şi 
poruncile ei şi între porunci e cea mai firească înlănțuire. 
Petrache Lupu este în tot timpul în posesia conştiinţei de- 
pline, perfect de treaz. Dovadă e faptul că e conştient până 
în amănunt de peisajul fizic în care se petrece faptul. Toată 
ordinea fizică exterioară lui, şi cea mintală, interioară, 
rămân în limpezimea lor, fără a se produce răsturnări şi 
confuzii. Nimic din acestea n-are loc în coşmar când subiec- 
tul pierde conştiinţa spaţiului în care se găseşte, iar mintea 
lui încetează să mai activeze. 

Delirul ar putea fi socotit ca halucinaţia în sensul cel 
mai strict al cuvântului. Imaginea are, în acest fenomen, 
pentru conştiinţa subiectului, un caracter deplin detaşat de 
el, o perfectă aparenţă de consistență extrasubiectivă. 
Imaginea, cu caracter de obiect exterior subiectului, apare 
din nimic, din senin în faţa ochilor lui deschişi. Nu mai e 
aici numai o greşită interpretare a vreunei percepții exte- 
rioare. Astfel, delirul e la polul opus al imaginaţiei, subiec- 
tul nemaifăcând nicio sforțare pentru producerea acestor 
imagini halucinatorii, iar ele prezentându-se cu totul deta- 
şate de subiect, independente de el. Conştiinţa personală, 
din punct de vedere al producerii acestor imagini, e redusă 
la cea mai completă pasivitate. Dar din punctul de vedere 
al judecării acestor imagini, al orânduirii lor, e activă con- 

ştiinţa şi e trează? Când am numit delir acest fel de haluci- 
nație, am anticipat răspunsul la întrebarea pusă. Am înţeles 
că acest fel de halucinație nu se produce decât în starea de 
boală, şi prin urmare, de întunecare a conştiinţei. Să vedem 
dacă am avut dreptate. 

Acest fel de halucinaţii se întâlneşte la bolnavii cu tem- 
peratură foarte urcată. Cu ochii deschişi ei văd în odaie per- 
soane şi obiecte care nu sunt de față. Dar conştiinţa lor nu 
funcţionează normal nici măcar în ce priveşte judecarea şi 
orânduirea acestor imagini halucinatorii. Imaginile nu per- 
sistă, nu-şi dau rândul într-o ordine logică, ci se amestecă, 
se încalecă, se leagă bizar una de alta, încât îl zăpăcesc, îl 
chinuiesc pe bolnav. El nu poate înțelege ceva sistematic, ci 
numai frânturi. Ba foarte des conştiinţa i se cufundă cu 
totul, încât se miră când îi spun cei din jur după câtva timp 
despre vorbele ce le-a spus şi despre imaginile ce le-a re- 
marcat. Dar sunt indivizi care au astfel de halucinații şi fără 
temperatură urcată. Un delir fără febră. Astfel, unii ucigaşi 
văd adesea victima lor apărându-le ca din pământ. Sunt 
aceşti indivizi sănătoşi? Conştiinţa lor se menţine lucidă? 
De sănătate nu poate fi vorba. Dar la ei nu e o boală de plă- 
mâni sau de intestine, ci una de nervi. Şi boala se manifestă 
chiar înainte de a ajunge acel ins în fața halucinaţiilor. Ne- 
linişte, remuşcare, temere, obsesia ideii ce i se va concretiza 
în imaginea halucinatorie sunt tot atâtea indicii ale bolii ce 
progresează. Observăm aici apoi că toate halucinaţiile de 
acest fel au un sens defavorabil subiectului; aproape tot- 
deauna, dacă nu totdeauna, ele sunt concretizarea unei pe- 
depse pentru cine ştie ca faptă rea. De mai puţine ori sunt 
realizarea vreunor temeri provenite din caracterul fricos sau 
din vreo spaimă mare trecută a individului. De aceea, cu 

intrarea în faza halucinaţiilor starea individului respectiv 
nu se îmbunătăţeşte, ci se agravează în aşa fel, că, fără in- 
tervenție medicală, el ajunge singur la alienație. În momen- 
tele de halucinație însăşi, starea sufletească a subiectului e 
tulburată până la paroxism, el face gesturi reflexe dezordo- 
nate, îşi pierde puterea de judecată şi chiar conştiinţa de sine 
se diminuează uneori până la dispariţie. Bolnavul, după tre- 
cerea crizei, ştie să-ți spună despre momentul iniţial al ha- 
lucinaţiei, dar, de cele mai multe ori, nu ştie să-ți spună 
nimic despre ce a urmat după aceea. 


Încercare despre teofanii' 
(Iv) 


Cazul lui Petrache Lupu nu se poate identifica, dacă 
nu forțăm lucrurile, nici cu delirul din categoria din urmă. 
Bolnav de nervi n-a fost nici înainte de a fi avut vedeniile, 
nici după aceea. Calmul lui, veşnica lui egalitate cu sine 
însuşi, o dovedeşte cu prisosință. Nimic ilogic, nimic bizar 
în purtarea lui, în cugetările lui, nimic sinistru, speriat în 
privirea lui. Dimpotrivă, o foarte pozitivă logică şi o foarte 
sănătoasă „lege comună” în ce spune şi face. Înainte de a 
avea vedenia, pe drum spre stână, el nu se gândea la 
imaginea lui Dumnezeu, cum mărturiseşte însuşi şi cum 
dovedeşte mirarea lui. „Ce vorbă a fost asta, ce Moş a fost 
ăla?”. Dacă ar fi fost obsedat de imaginea lui Dumnezeu 
şi de vorbele ce i le-a spus, s-ar fi manifestat în purtarea 
lui instinctivă în acele clipe o imediată înţelegere a vede- 
niei şi a cuvintelor ei. În momentele cât a durat vedenia, 
Petrache Lupu îşi păstrează judecata în toată luciditatea ei. 
Nu numai că vede precis peisajul fizic şi ţine minte toate 
cuvintele ce i le spune arătarea, dar se gândeşte şi la greu- 





* Telegraful Român, an LXXXIV, nr. 3, 12 ian. 1936, pp. 1-2. Semnat: 
Dr. D. Stăniloae. 

tatea situaţiei lui de aici înainte: va trebui să spună la lume, 
căci cu această arătare nu e de glumit, dar cum va putea 
face aceasta?, căci va râde lumea de el. Simțul realității po- 
zitive prin care vede importanţa lumii concrete nu se lasă 
bagatelizat, neglijat, oricât de minunată şi de superioară 
„lumii” apare vedenia. Precum vedem, o judecată rece, ne- 
influenţată, nedeviată întru nimic de caracterul excepțio- 
nal al momentului. 

Deosebirea între vedenia lui Petrache Lupu şi haluci- 
naţiile bolnavilor intrați în delir se poate observa şi din du- 
rata vedeniei. Halucinaţiile bolnavilor de delir sunt scurte 
şi e imposibil să nu se producă ceva dezordonat, ilogic în 
perindarea scenelor din cursul lor; vedenia lui Petrache 
Lupu durează, a treia oară, timp îndelungat: se duc îm- 
preună la stână parcurgând un drum de vreo 800 de metri, 
stau împreună până ce Petrache Lupu mulge, pleacă de la 
stână înapoi tot împreună. A durat cel puţin un sfert de oră. 
Şi în perindarea scenelor, cea mai logică înlănţuire, iar la 
Petrache Lupu, o încăpăţânată rezistență pe lângă acel gând 
la „lume”, un refuz de a se înflăcăra, manifestat în înceti- 
neala cu care îndeplineşte lucrurile, diversele lui zăboviri. 
Unde se vede aici vreo ieşire din logică, din bun simţ, din 
realism? El dă o luptă cu arătarea, înarmat cu toate armele 
de bun simţ şi de realism, de critică. El nu se lasă luat de 
aripile vreunui sentiment, el nu se lasă orbit, scos din con- 
ştiinţa de sine. În comportarea lui Petrache Lupu din aceste 
momente există un realism cum numai la poporul românesc 
se poate întâlni şi cum nu cred să se mai poată găsi un caz 
asemănător în toată istoria arătărilor sfinte. (Moise refuză 
numai o dată, când îl trimite Dumnezeu la Faraon; lona şi 
profetul Irimie, tot numai o dată.) 

Despre alienaţie nu e necesar să spunem prea multe, 
căci e cu totul exclusă vreo apropiere între acest fel de feno- 
mene şi cazul lui Petrache Lupu. Ceea ce caracterizează 
aceste fenomene este amnezia, sau cel puțin ecmnezia, adică 
dispariția conştiinţei personale total sau numai cea care se 
referă la o perioadă de viață (o persoană uită viața sa din 
ultimii 20 de ani şi se socoteşte tânăr de 10 ani, de exemplu, 
dacă în realitate are 30 de ani). Conştiinţa personală poate 
fi înlocuită cu o altă conştiinţă personală. Cutare persoană 
de ex. uită cine este şi se socoteşte drept împăratul Chinei 
sau altceva. La alienaţi dispare factorul conştiinţă, care se- 
lectează, ordonează şi sistematizează imaginile, şi rămâne 
suveran laboratorul acela subconştient de imagini, care face 
între ele legăturile cele mai bizare. După ce bolnavul trece 
peste stările de amnezie sau revine la conştiinţa eului pro- 
priu, el nu-şi mai aduce aminte de halucinaţiile sale din faza 
de boală. 


+ 


Petrache Lupu este un om sănătos din punct de vedere 
mintal, sănătos în sensul clarificat în rândurile anterioare. 
Aceasta au stabilit-o şi psihiatrii, prof. dr. Gh. Marinescu şi 
dr. I. Popescu-Sibiu. Dânşii au precizat că la Petrache Lupu 
n-avem de-a face cu o halucinație, ci cu o viziune, nu cu ceva 
morbid şi promotor de boală, ci un fenomen superior, pro- 
motor de sănătate şi de putere sufletească. 


„Halucinaţiile sunt proiecţii cu efect distinctiv atât pen- 
tru individ, a cărui personalitate o destramă, cât şi pentru 
societate. Viziunile apar ca forțe constructive de o valoare 
socială, aducând totodată şi o consolidare a eului ce le are. 

Personalitatea ciobanului Petrache Lupu n-a suferit nicio 
deformare prin viziunea ce-a avut-o.”! 


Acelaşi medic citează şi următoarele rânduri ale cele- 
brului psihiatru Laignel-Lavastine: 


„Eul profund al misticilor este un eu profund normal, 
însă o creştere a energiei psihice; al psihonevrozaţilor, un 
eu maladiv cu o diminuată energie sufletească”. 


Iar dl profesor dr. Gh. Marinescu spune: 


„este vorba dar de o ridicare a potenţialului psihic al in- 
dividului, dându-i puterea de a face lucruri mari” (Universul 
din 6 nov. 1935). 


Dar dacă Petrache Lupu e sănătos şi vedenia lui nu e 
ceva morbid, putem ajunge la concluzii şi mai înaintate. La 
oamenii sănătoşi mintal nu poate avea loc o trecere a pro- 
duselor imaginației în produse halucinatorii. Detaşarea unei 
imagini de funcția imaginaţiei, şi transformarea ei în 
imagine în perfectă aparență de consistenţă exterioară, nu 
poate fi înțeleasă decât în două feluri: prin boală sau prin 
intervenţia unei forțe extrasubiective. Cu elemente pur su- 
biective, adică, fenomenul acesta nu se poate explica decât 
la indivizii cu nervii bolnavi. Când nu e cazul de astfel de 
boală, explicația pur subiectivă nu mai e suficientă. În unele 
cuvinte ale domnilor psihiatri mai sus pomeniţi încă se 
poate citi o asemenea recunoaştere, deşi într-o formă mai 
învăluită: 


1Dr. 1. PopEscU-SIBIU în Curentul din 23 oct. 1935. 

„Fenomenul Bernadettei, ca şi al lui Petrache Lupu se 
explică prin activitatea inconştientului dinamic, creator. 
Sufletul lor avea intuiţia divinității, căci prin simpatie 
şi credință vedea pe Sfânta Fecioară şi pe Dumnezeu în 
care credea inima lor, fiindcă îi iubea. Intuiţia religioasă 
purcede din inconştientul dinamic şi din intuiție. [... ] 
Trebuie să spun că e o greşeală dacă credem că religia 
ar fi rezultatul unei fantezii morbide, sau ar avea o ori- 
gine ireală.” 


Iar dl dr. Popescu-Sibiu spune: 


„Întrucât nu se cunosc încă toate cutele sufletului ome- 
nesc, această intensitate interioară, considerațiile ştiinţifice 
nu pot epuiza total fenomenul Maglavitului; se pot face 
doar apropieri ştiinţifice, dar nu explicaţii efective. Încât 
credem că nu s-ar putea impune exclusiv valoarea punc- 
tului de vedere ştiinţific; trebuie să se ţină seamă şi de rea- 
litatea, şi de forța unei alte valori: credinţa ce-şi are şi ea o 
lumină a ei”. 


Astfel încât socotesc că rămân aproape de linia ideilor 
domniilor lor, deşi sunt preocupat mai mult de factorul „de 
dincolo” al viziunii mistice, şi nu atât de cel „de dincoace”, 
în dezvoltările ulterioare. Nu voi vorbi deci atât de mult de 
antena în care se prind semnalele divinității, adică de incon- 
ştientul dinamic, ci mai mult de dovezile că divinitatea este 
aceea care e prinsă de inconştientul dinamic (sau de altceva 
din suflet!), în viziuni. La transformarea „imaginilor imagi- 
native” în „imagini halucinatorii” are loc o afectare a nervi- 
lor perceptivi; a celui optic şi auditiv cu deosebire. După 
neurologie, mecanismul halucinaţiei constă în coborârea 
unor sentimente spre organele simţurilor, pe calea de la cen- 

trii imaginativi la centrii perceptivi?. Dar afectarea aceasta, 
când se datorează unor cauze interne, e morbidă. Dacă nu 
se face prin boală, înseamnă că trebuie să căutăm o cauză 
care nu face parte din organismul omenesc. Din cauze pur 
subiective se pot face imaginile mai vii, de parcă acum le 
vezi, pot deveni imagini aşa-numite pseudohalucinatorii 
(câtva timp după ce ai văzut un mort care te-a impresionat, 
parcă-l vezi mereu înaintea ochilor), dar nu pot deveni, în 
stare de sănătate mintală, chiar halucinaţii, adică vedenii, 
de a căror realitate extrasubiectivă să nu te îndoieşti. Între 
pseudohalucinaţie şi halucinație e totuşi o prăpastie.ă 


* 


Dar, să facem plauzibilă şi prin alte consideraţii inter- 
venţia unei cauze extrasubiective, pe care a trebuit să o pos- 
tulăm pentru explicarea vedeniilor sfinte ce le au oamenii 
sănătoşi, rămânând să le analizăm la urmă mecanismul for- 
mării sau, mai bine zis, modul în care le produce acea cauză 
nesubiectivă. 

Imaginile ce se perindă prin conştiinţă nu toate sunt 
scoase la iveală de amintire sau de forță creatoare a imagi- 
nației conştiente sau inconştiente. Sunt destul de dese cazu- 
rile când ele sunt trezite sau produse în noi de o cauză 


2 P. QUERCY, L'hallucination: Philosophes et mystiques, Paris: Alcan, 
1930, p. 179. 

3 Asupra pseudohalucinaţiilor, studiate acum vreo 40 de ani de psi- 
hiatrul rus Kandinski, insistă mult filosoful rus N. Lossky în studiul „Ve- 
deniile sfinţilor şi ale misticilor”, publicat în revista Puti, nr. 43, 1934 şi 
tradus în Telegraful Român, nr. 45-46, 48-50 din anul 1935, încercând să 
explice cu ajutorul lor vedeniile sfinților. 

depărtată de noi, nesubiectivă. Într-o noapte recentă eu am 
fost obsedat, într-o lungă toropeală, de imaginea preotului 
dintr-o localitate depărtată, pe care nu-l văzusem decât de 
două ori, foarte fugitiv, în viață. Dimineaţa, prima persoană 
cu care m-am întâlnit pe stradă a fost preotul respectiv, venit 
cu treburi în oraşul în care mă găsesc. Cine n-a trăit adeseori 
cazuri identice? Sunt foarte frecvente cazurile când te gân- 
deşti sau vorbeşti de o persoană, şi îndată acea persoană 
apare fără să fie aşteptată. Voi da două exemple şi mai ciu- 
date din cele observate şi adunate de F. Maxwel în opera Les 
phenomenes psychiques (Paris, 1920). Sunt fenomene de pre- 
viziune, realizate prin privirea într-un glob de cristal, sau 
într-o oglindă, sau în corpuri cu suprafețe poleite. Astfel o 
doamnă a văzut odată în oglinda dulapului ei, aşezată în 
faţa ferestrei ca să nu reflecteze niciun obiect din cameră, ci 
numai o culoare uniformă, în cazul acesta cea a cerului al- 
bastru, un om şezând pe trotuarul unei străzi determinate; 
omul acesta avea în frunte o rană de o formă iarăşi deter- 
minată; între alte detalii ale costumului, el avea un sac înfă- 
şurat în jurul gâtului, iar pe sac erau imprimate două 
iniţiale: V.L. Doamna se văzu, în viziunea ei, abordând pe 
rănit, conducându-l la spital şi cerând acolo să fie pansat. A 
doua zi ieşind din cameră de dimineaţă, ea întâlni pe rănit 
exact la locul unde îl văzuse în ajun, şi viziunea se realiză 
integral, până la inițialele de pe sac. Exemplul care urmează 
e şi mai interesant, căci viziunea a fost povestită lui F. Max- 
wel înainte cu 8 zile de a se realiza şi a povestit-o şi el mai 
departe înainte de realizare. Un senzitiv a văzut într-un glob 
de cristal scena următoare: un mare vapor având un pavi- 
lion din trei fâşii orizontale, una neagră, alta albă şi a treia 
roşie, şi purtând numele Leutschland, naviga în plină mare; 

vaporul a fost deodată înconjurat de fum, marinari, pasageri 
şi oameni în uniformă aleargă în număr mare pe punte, el 
văzând vaporul scufundându-se. Opt zile mai târziu ziarele 
anunțau accidentul vaporului Deutschland, căruia i se spăr- 
sese un cazan, obligându-l să-şi întrerupă lucrul. F. Maxwel 
relevă la această premoniţie faptul curios că ea nu s-a înde- 
plinit întocmai: vaporul nu s-a scufundat. Dar încolo s-au 
realizat toate detaliile. Detaliul că senzitivul a citit în loc de 
Deutschland, Leutschland n-are mare importanţă, cuvintele 
străine fiind de multe ori citite greşit. Şi adaugă F. Maxwel: 


„În sfârşit, un fapt demn de observat este absența com- 
pletă a vreunui interes ce l-ar fi putut prezenta această vi- 
ziune senzitivului, care n-a avut niciodată vreo relaţie cu 
Germania, şi ignora, cel puţin conştient, existenţa acestui 
vapor.” „Exemplele de premoniţie, zice mai departe F. 
Maxwel, pe care le-am observat şi controlat şi din care am 
dat câteva aici, n-ar putea fi, îmi pare, pure coincidențe. 
Care poate fi cauza acestor previziuni? Ce semnificație au 
în raport cu realitatea timpului? De ce se adresează aceste 
viziuni unor oameni care n-au, adeseori, niciun fel de in- 
teres să le aibă? lată tot atâtea chestiuni pe care le pun fără 
a-mi permite să indic soluția!”4 


F. Maxwel propune pentru explicarea simţurilor şi 
imaginilor telepatice aşa-numitele clar-viziuni, fenomenul 
exteriorizării sensibilităţii. La anumite persoane sfera sen- 
sibilității, deosebit de pronunţată, se extinde pe o zonă des- 
tul de depărtată de trup. Un mediu simţea în piele 





*F. MAXWEL, Les phenomenes psychiques recherches, observations, met- 
hodes, Paris: Alcan, 1920, pp. 181-194. 

împunsăturile ce se făceau în căptuşeala hainei sale, pe care 
şi-o scosese, fără să fie prevenit. 

Fenomenul exteriorizării sensibilităţii mi se pare că nu 
poate explica singur senzațiile şi imaginile telepatice. E 
plauzibil ca imaginea unei anumite persoane ce mi se tre- 
zeşte în conştiinţă să fie efectul ajungerii vreunui simţ al 
meu până la ea. Dar ce determină acel simţ al meu să se lan- 
seze tocmai spre acea persoană şi de ce alteori când aş vrea 
să-mi trimit puterea vreunui simț la vreo persoană nu reu- 
şesc să prind nimic de la ea? De ce se lansează, uneori, apoi 
puterea perceptivă a unui astfel de simţ spre o persoană ne- 
cunoscută, ca într-unul din cazurile citate înainte? Nici per- 
sistenţa cu care se gândeşte la tine o persoană de la distanţă 
nu te face totdeauna să simţi ceva de la ea sau să-i vezi 
imaginea. Şi dacă voinţa unei persoane de a se gândi la tine 
ar fi ultima cauză a exteriorizării sensibilităţii tale în direcția 
ei, am face sensibilitatea noastră, şi a oricărei persoane, de- 
pendentă în această activitate a ei de un factor spiritual de 
dinafară: de voinţa altei persoane; îi percepem imaginea 
pentru că ne porunceşte. Că nu totdeauna ne vin imagini 
de la distanță pe cale fizică arată şi faptul că adeseori simțim 
numai în suflet, în gândire ceva de la altă persoană, dar nu- 
i avem imaginea. Lucrurile se pot întâmpla de multe ori aşa, 
şi acest fapt ne uşurează avansarea spre concluziile ce le 
dorim. Dar se pare că de multe ori nici persoana a cărei 
imagine ne apare în conştiinţă de la distanţă, ca o înştiinţare 
a stării în care se află, nu se prea gândeşte la noi. În aceste 
cazuri, ce a determinat sensibilitatea noastră să se deplaseze 
chiar la ea? Cum are să se explice, îndeosebi, imaginile unor 
realități de viitor, care nu sunt, aşadar, în momentul viziunii 
constituite exterior? Aici nu poate fi vorba în niciun caz de 

simpla lansare a sensibilităţii cuiva până la o realitate situată 
la distanţă, nici de alunecarea imaginii acelei realități până 
la persoana perceptivă. Aici imaginea se arată constituită 
înainte de realitate. Poate culege persoana previzionară cu 
antenele subconştientului, din forma prezentă a unei reali- 
tăți, forma ei viitoare? În cazul acesta, imaginea acelei rea- 
lități de viitor n-ar putea veni în câmpul simţurilor 
persoanei perceptive pe o cale fizică, ci ea s-ar constitui în 
acea persoană în urma unei lucrări, fie şi subconştiente, în 
psihicul ei. Sau poate că persoana perceptivă depăşeşte în 
aceste viziuni timpul, deplasându-se din momentul actual, 
cu realitățile lui, într-unul viitor? De o venire pe cale fizică 
a imaginii la acea persoană tot parcă nu poate fi vorba nici 
în acest caz. 

Reţinem din aceste considerații atât: între imaginile ce 
ne apar în conştiinţă nu toate sunt efectul memoriei, al 
imaginaţiei creatoare subiective şi al percepţiei obiectelor 
din fața noastră. Unele sunt produse de influenţa vreunui 
factor exterior nouă, pe o cale, dacă nu totdeauna, cel puţin 
uneori nefizică, de voinţa şi gândirea aceluia şi abia apoi în 
simţirea, gândirea şi în viziunea noastră. Nu totdeauna 
voinţa noastră, sau interesul nostru, este ceea ce ne pune în 
legătură cu acel factor. Ştiinţa nu este încă în situația să 
poată fixa în mod definitiv şi general criteriile în baza cărora 
să ştim cu precizie care dintre imaginile ce apar în conştiinţa 
noastră sunt avize de la realități actuale sau viitoare, fă- 
cându-se abstracţie, se înțelege, de percepțiile prezente. 


+ atei, 


Încercare despre teofanii' 


(v) 


Dar chiar dacă ştiinţa n-a fixat încă într-un mod defini- 
tiv criteriile de care vorbim, dată fiind încă marea obscuri- 
tate a acestui teren, totuşi la anumite cazuri în parte se pot 
vedea destul de clar indiciile nesubiectivităţii imaginii. lar 
imaginea ce a avut-o Petrache Lupu este, cum am văzut 
înainte, una din acestea. Şi întrucât toate imaginile din ca- 
tegoria aceasta se prezintă ca ştiri cât mai adecvate despre 
o realitate efectivă, n-avem niciun motiv să nu credem că şi 
imaginea avută de Petrache Lupu e o ştire cât mai adecvată 
despre realitatea a cărei expresie se prezintă: Dumnezeu. 

Dar indiciul cel mai puternic despre originea nesubiec- 
tivă a acestei imagini este perfecta ei aparenţă de consistență 
extrasubiectivă. Pe ce cale şi-a luat însă un astfel de caracter 
imaginea aceasta? Iar în legătură cu acest răspuns trebuie 
să dăm unul şi la întrebarea: pe ce cale Şi-a format Dumnezeu, 
ca mod de arătare lui Petrache Lupu, imaginea sub care i 
S-a arătat? Se înțelege că un răspuns sigur nu se poate da la 
aceste întrebări. Sau s-ar putea da mai multe răspunsuri. 





* Telegraful Român, an LXXXIV, nr. 4, 19 ian. 1936, pp. 1-2. Semnat: 
Dr. D. Stăniloae. 

Unul din ele ar putea fi următorul: Persoana dumneze- 
iască Şi-a adăugat lucrarea Sa la funcţionarea subconştientă 
creatoare de imagini a lui Petrache Lupu, influenţând-o pe 
aceea să formeze, folosindu-se de materialul de percepții şi 
de imagini din subconştientul lui Petrache Lupu, o imagine 
vizuală şi auditivă, şi prin aceasta inteligibilă, cât mai po- 
trivită cu ceea ce voia să-i descopere Dumnezeu. Astfel s-ar 
confirma ceea ce spune dl profesor dr. Gh. Marinescu în cu- 
vintele citate mai înainte despre o intuiţie, o vedere a divi- 
nității prin inconştientul dinamic. Dar trebuie să accentuăm 
că în această întâlnire a inconştientului dinamic cu Dumnezeu, 
inițiativa o are Dumnezeu, atât prin aceea că Se coboară de 
Se face sesizabil de sufletul omenesc, cât şi prin aceea că se 
adaugă imaginație creatoare, adică puterii de sesizare a su- 
fletului, stimulând-o şi ajutând-o să prindă obiectul acestei 
cunoaşteri într-o imagine cât poate mai adecvată cu el. Ba 
suntem înclinați să spunem că în aceste momente puterea 
imaginativă a omului e suspendată cu totul, substituindu-i-se 
lucrarea dumnezeiască ca organ de percepere, cu ajutorul 
materialului imaginativ din om, a lui Dumnezeu. Numai 
aşa s-ar putea explica suficient sentimentul de totală nepar- 
ticipare a puterilor tale omeneşti la formarea vedeniei, un 
sentiment mai accentuat cu mult ca la apariția în conştiinţă 
a altor imagini telepatice, pe care e sigur că nu le formăm 
noi. E mai accentuat acest sentiment de neparticipare chiar 
şi ca la produsele delirante, întrucât suntem conştienţi că la 
ideile fixe anterioare, prin care se pregătesc vedeniile halu- 
cinatorii, construim şi noi cu ceva. Petrache Lupu însă n-a 
anticipat prin vreo imagine obsedantă, vedenia ce a avut-o. 
Aceasta am dovedit-o la locul său. La el s-a întâmplat 
această arătare cu totul surprinzător, dintr-odată şi chiar 


m CM ee 

împotriva voii lui. Admiţând această totală substituire a 
imaginaţiei omeneşti, în funcție de cunoaşterea domeniului 
intelectual şi spiritual, prin lucrarea dumnezeiască, confir- 
măm şi luminăm cuvintele Sf. Grigorie Palama citate mai la 
începutul acestui articol, că nu omul este cel care vede pe 
Dumnezeu în experiențele mistice, ci Dumnezeu Se vede pe 
Sine însuşi, vede omul prin duhul lui Dumnezeu. În modul 
acesta am avea să înțelegem dintr-o latură nouă ceea ce cer 
toţi misticii drept condiţie pentru vederea lui Dumnezeu: 
încetarea oricărei activităţi intelectuale, imaginative, pre- 
cum şi încetarea oricărei pasiuni. 


„Căci această unire a celor îndumnezeiți cu lumina de 
sus se întâmplă în vreme ce încetează orice activitate inte- 
lectuală, cum zice marele Dionisie!. Ea nu e o aflare a lui 
Dumnezeu cu ajutorul cauzalităţii, sau al analogiei, căci 
atunci am avea de-a face cu o lucrare a minții; ea se întâm- 
plă după suspendarea (kaT' ăpaigeorv) oricărei idei, fără 
ca ea însăşi să constea în această suspendare. Dacă această 
unire ar fi numai o astfel de suspendare, atunci ar sta în 
puterea noastră. Nu e deci numai înlăturare, suspendare 
şi negaţie privirea aceasta, ci unire şi îndumnezeire, pro- 
dusă prin harul lui Dumnezeu în chip tainic şi ascuns, 
după înlăturarea impresiilor de jos sau, mai bine zis, după 
încetarea activității minţii.”? 


Dumnezeu, străbătând cu lucrarea Sa în sufletul lui 
Petrache Lupu, Şi-a constituit din materialul găsit în el o 
imagine cât mai potrivită, în cadrul acelui imaterial, cu 





1 Aici Sf. Grigorie Palama citează din marele teoretician al misticii 
ortodoxe, Pseudo-Dionisie Areopagitul, PG, 3, 1001. 
2 D. STĂNILOAE, „Două tratate ale Sfântului Grigorie...”, p. 40. 

atitudinea în care a voit să Se descopere oamenilor. Imaginea 
este, cum am dezvoltat mai la începutul studiului, forma ne- 
cesară în care apar în conştiinţă realităţile spirituale. Dacă 
ideile trebuie să devină imagini când intră în conştiinţă, cu 
atât mai mult mi se pare că ni se vor revela ca atare, într-un 
mod mai manifest şi mai plauzibil, persoanele lumii spiri- 
tuale, pentru că o persoană are prin natura ei un caracter 
ipostatic, de independentă, vie şi detaşată existenţă chiar şi 
atunci când pătrunde în spiritul nostru. Detaşarea aceasta 
de spiritul nostru, în cadrul lui, precum şi viaţa aceasta in- 
dependentă mi se pare că înseamnă, pentru conştiinţa celui 
ce o sesizează, o imagine. lar persoanele lumii spirituale 
fiind după puterea, după influenţa lor, de grade diferite, con- 
stituind o ierarhie, mi se pare că această deosebire dintre ele, 
această ierarhie a lor ar putea-o experia acela în al cărui 
câmp de conştiinţă ar pătrunde în acelaşi timp mai multe 
persoane de acelea, aşa cum experiem în conştiinţă varieta- 
tea de persoane omeneşti ce ne înconjoară. Deosebirile aces- 
tea ce le-ar face între diferitele persoane ale lumii spirituale 
cel ce le experiază este încă un fel de precizare a lor, un fel 
de prindere a lor în imagini. Intenţia cu care pătrund ele în 
conştiinţa noastră, misiunea ce o au către noi sunt, iarăşi, ele- 
mente care intră în constituirea imaginilor lor. 

Intre persoanele lumii spirituale şi imaginile prin care 
ni se revelează, mai ales imagini de persoană omenească, 
este o aderenţă intrinsecă, nu o legătură accidentală. La fel, 
între persoanele dumnezeieşti şi imaginile de om. Dacă spi- 
ritul omenesc, străbătând în lumea materială şi ataşându- 
şi-o, o polarizează pe aceasta în mod necesar în forma 
trupului omenesc, oare spiritul dumnezeiesc, care e mode- 
lul celui omenesc, n-are şi El în Sine, ca un fel de virtualitate, 

tensiunea spre imaginea de om, atunci când vrea să-Şi facă 
mai plauzibilă prezenţa? Dacă diferitele funcțiuni ale spiri- 
tului omenesc îndată ce vor să se sădească în materie clă- 
desc această materie în organele cunoscute, pentru a se 
manifesta prin ele în lumea văzută, imaginea aceasta văzută 
nu e cuprinsă entelechial în spiritul omenesc şi, în oricare 
caz, şi în cel dumnezeiesc, al cărui chip e cel omenesc? Ceea 
ce face spiritul omenesc, în urma înclinaţiei sale fireşti, în 
curs de câţiva zeci de ani nu ar putea face într-o clipă, cu o 
deosebită preferință, Spiritul dumnezeiesc atunci când vrea 
să-Şi facă evidentă prezenţa? E doar o deosebire de durată. 
Cred că putem spune că Dumnezeu, atunci când vrea să se 
reveleze într-un mod care să nu mai lase îndoieli despre ară- 
tarea Sa, se arată mai firesc ca om. Înaintând în sufletul ome- 
nesc, în acest magazin şi laborator de imagini, să zicem în 
această „materie“, Dumnezeu aprinde acolo o lumină: Îşi 
sintetizează o imagine, actualizând o înclinaţie a fiinţei Sale. 
Imaginea de persoană omenească în general este forma oa- 
recum firească în care apare Dumnezeu. Detaliile în care se 
îmbracă această imagine omenească generală, într-o revela- 
ție sau alta, depind apoi atât de intenţia cu care Se revelează 
de fiecare dată Dumnezeu, cât şi de „materia” de imagini 
în care străbate şi din care Îşi formează, transfigurând-o, o 
imagine Sieşi. Detaliul de om bătrân apare adeseori, întrucât 
în materialul de imagini lansează calitatea şi, deci, lucrarea 
de Părinte al tuturor. „Moşul” văzut de Petrache Lupu are 
privirea aspră, deoarece Dumnezeu a vrut să-Şi manifeste 
nemulțumirea Sa față de viața actuală a oamenilor, antici- 
pând în această severitate asprimea cu care va întâmpina pe 
cei răi la judecata din urmă. Părul alb, luminos, în care a 
apărut acoperit până jos şi care a format pentru atâția un 

pretext de ironii, este hlamida maiestuoasă de împărat (ma- 
iestuosul nu apare în haină scurtă, care arată o fire zglobie 
sau uşuratică), pe care Petrache Lupu a exprimat-o cum a 
putut. Ce ar zice cei ce se scandalizează de imaginea atât de 
plină de sens cu care S-a arătat Dumnezeu lui Petrache 
Lupu dacă ar cunoaşte imaginile cu mult mai stranii sub 
care S-a arătat Dumnezeu adeseori în Sfânta Scriptură? 
Afară de aceea, ca toţi care s-au învrednicit de asemenea ve- 
deri, Petrache Lupu nu pretinde că poate reda exact ceea ce 
a văzut, ci numai aproximativ şi foloseşte, de aceea, ade- 
seori particula „ca”. 


„De aceea se atârnă de cele mai multe ori la aceste des- 
crieri particula „ca”, prin care se caută o asemănare, fiindcă 
vederea e negrăită şi mai presus de orice nume.”? 


Imaginea ce a avut-o Petrache Lupu a apărut ca exte- 
rioară lui şi plasată într-un peisaj fizic. Acest caracter a putut 
fi dat de Dumnezeu imaginii Sale prin aceea că lucrarea Sa, 
adusă ca un plus de forță spiritului lui Petrache Lupu, a stră- 
bătut până la nervul optic şi auditiv, influențându-le în aşa 
fel încât să vadă mai vie, mai concretă imaginea şi să o audă 
nu numai mintal, cum ni se întâmplă adeseori să auzim voci 
dinăuntru, ci sonor. Noi ne dăm seama că există o mare de- 
osebire între imaginile sau reprezentările din noi şi intuițiile 
sau percepțiile actuale ale obiectelor externe. Ce ajută con- 
ştiinţei noastre să constate această deosebire? Că unele sunt 
derivate de noi, altele independente de noi, exterioare? Răs- 
punsul ni-l oferă dl C. Rădulescu-Motru, şi anume: 





3 D. STĂNILOAE, „Două tratate ale Sfântului Grigorie...”, p. 28. 

„Intensitatea şi ordinea diferitelor reacţii care se înşiră 


între aparatul senzitiv extern şi pătura cerebrală”*. 


Plusul acesta de intensitate în nervii perceptivi trebuie 
să se datorească unui stimulent mai energic pe care-l exer- 
cită imaginea care vine din exterior, prin aceea că e mai vie, 
mai palpabilă, cu o realitate mai mare. Acest stimulent mai 
energic l-a putut exercita şi imaginea divină ce a văzut-o 
Petrache Lupu, în urma marii ei realități şi vioiciuni. Imagi- 
nea aceasta, atingând nervii din el, s-a descărcat în aceştia 
o energie nouă, care i-a făcut să reacționeze aşa cum reac- 
ționează în faţa imaginilor exterioare, văzând o imagine in- 
dependentă şi auzind cuvintele de la ea. Că din spirit vin 
impulsuri şi adaosuri de energie în organele trupului e un 
fapt asupra căruia nu mai trebuie să insistăm. Această nouă 
energie poate confirma ceea ce spune Sf. Grigorie Palama 
într-un citat de la începutul acestui studiu, că sfinții nu prin 
puterea naturală a ochilor privesc vedeniile cereşti, căci 
atunci le-ar vedea orice om, ci printr-o putere nouă, ce vine 
de la Duhul Sfânt. 

Şi imaginile halucinaţiei morbide se produc poate 
printr-o extraordinară stimulare a nervilor perceptivi, dar 
încordarea aceasta la ei e ceva bolnăvicios, aşa cum toată 
vioiciunea mişcărilor din trupul bolnavului nu e un feno- 
men de sănătate, ci de morbiditate, încordarea disperatului 
înainte de prăbuşire. Pe când la cel ce se învredniceşte de 
vedenii sfinte, acest surplus de forțe în nervii săi nu e ceva 
morbid, obositor, ci ceva natural, liniştit, având ca urmare 





1 C. RĂDULESCU-MOTRU, Curs de psihologie, Ed. Cultura Naţională, 
Bucureşti, 1923, p. 123. 

nu o scădere, ci o înmulțire fără sforțări a energiilor sale psi- 
hice. Această energie nouă, prin care nervii perceptivi fac 
pe cineva să dea imaginilor fără obiect material ceea ce orice 
om dă numai imaginilor cu suport material, e ceva atât de 
important, încât ea nu poate proveni din cadrul ființei ome- 
neşti decât ca un simptom al unei boli grave, urmând după 
ea dezlănţuirea bolii. Când însă nu se manifestă în legătură 
cu acest fenomen niciun semn de boală, e dovadă că avem 
de-a face cu o forță din afară de cadrele ființei omeneşti. 
Dar dacă am numit caracterul exterior al imaginii di- 
vine ceva aparent, prin aceasta nu am înţeles că în exterior 
nu e nimic din ceea ce reprezintă ea ca realitate, ci numai că 
nu € în afară un obiect material de tipul acesta. Puterile spi- 
ritului străbat prin trup în lumea exterioară. Gândurile unei 
persoane, chiar nerostite, străbat uneori la persoanele din 
jur. Sentimentele cuiva, la fel. Voința unei persoane se im- 
pune prin concentrare asupra vietăților şi obiectelor încon- 
jurătoare. Oarecum în jurul unei persoane pluteşte rețeaua 
forțelor sale spirituale. Marele plus de putere spirituală, care 
e puterea dumnezeiască, a străbătut cu siguranţă prin tru- 
pul lui Petrache Lupu în exterior, umplând locul din jurul 
lui. Spiritul nostru este imaterial, dar puterile lui, lucrările 
lui izbucnesc la suprafaţă în şi asupra celor materiale; la fel 
şi Spiritul dumnezeiesc. Întrucât puterea dumnezeiască a 
străbătut în magazinul şi laboratorul de imagini din sufletul 
lui Petrache Lupu, a sintetizat acolo o imagine. Dar puterea 
aceasta, care-şi dovedea mai convingător şi mai clar pre- 
zența în imagine, a umplut toată ființa şi toată împrejurimea 
lui Petrache Lupu. Imaginea însăşi nu am putea-o plasa într-un 
punct fix, căci nu putem face acest lucru nici cu imaginile 
noastre. Dar cu siguranţă că ea a fost şi de-a lungul nervilor 

perceptivi, până la punctul lor exterior, reprezentând până 
acolo puterea dumnezeiască. Puterea divină putea lucra ast- 
fel asupra lui Petrache Lupu nu numai din interior, ci şi din 
exterior. În orice caz, e absurd să izolezi spiritul de materie, 
închizându-l într-o celulă din lăuntru, cum face protestan- 
tismul cu sectele lui. 

Precum se vede, nu există nimic care să ne împiedice 
de-a crede că Petrache Lupu L-a văzut pe Dumnezeu. Ve- 
denia lui întruneşte toate criteriile teofaniei.5 





> Ultimele trei părți ale studiului au fost reproduse din Gândirea de 
la 1 ian. 1936. 








































































































































































































































































































Unificare religioasă” 


Multe au fost mijloacele prin care au căutat să ne nimi- 
cească opresorii noştri de până ieri. Dar niciunul n-a egalat 
actul de rafinată măiestrie vaticano-austriacă din anul 1700, 
care se ştia că va iniția un proces de mereu crescândă dez- 
binare spirituală în sânul poporului român, o sfărâmare a 
unităţii lui mai întâi numai exterioară, iar cu timpul tot mai 
adânc ființială. 

Norocul a fost că poporul n-a putut fi smuls din cre- 
dința lui strămoşească, cu toate caraghioasele opinteli ale 
atâtor reverendissimi dezrădăcinați şi cu toată avalanşa de 
persecuții cumplite, dezlănțuită asupra poporului nostru la 
cererea siniştrilor „păstori“ ai Blajului. 

Rămas fără conducători spirituali, căci aceştia se vân- 
duseră pentru un blid de linte, poporul a rezistat martiric, 
fără nicio armă lumească, în faţa tuturor armelor de vicle- 
nie, de foc şi de sabie, doar cu arma întăritei sale convingeri 
care nu era de vânzare. Am înscris astfel în istoria noastră 
un secol şi jumătate de eroică şi cutremurătoare mucenicie 
religios-țărănească, dovada definitivă că nu suntem un 
neam de nevolnici sau de uşuratici, ci un neam profund re- 


* Telegraful Român, an LXXXIV, nr. 4, 19 ian. 1936, pp. 2-3. Nesemnat. 

ligios şi gata să-şi pecetluiască cu sângele propriei vieţi con- 
vingerile sale religioase. 

Un popor sărac, luptând cu toate forțele lumii: cu stă- 
pânitorii lui politici, cu Vaticanul, niciodată săturat de 
sânge, cu şefii lui spirituali prin care se legitima intervenţia 
sabiei şi-a temniţei în viaţa obiditului popor - a rămas până 
la urmă biruitor. 

Căci în zadar au înmatriculat fiscalii Vaticanului prin 
diverse viclenii şi uneltiri unele sate româneşti în condica 
lor; acele sate sau fragmente de sate au rămas şi mai departe 
în viaţa lor religioasă anterioară, în indisolubila legătură cu 
credinţa şi cu viața religioasă a fraților pe care viclenia naivă 
a reverendissimilor nu i-a putut înscrie în condica lor. 

Poporul român a rămas ortodox în întregime, iar cele 
câteva grupe de revendissimi şi ilustrissimi, care se dau în 
vânt şi se agită în tot felul ca să-şi arate importanța în ros- 
turile neamului românesc, nu reprezintă decât cea mai hi- 
lară şi mai fără sens inutilitate. 

Poporul nostru îşi trăieşte netulburat şi unitar viaţa lui 
religioasă de veacuri, nesinchisit de mica gălăgie şi preten- 
țiozitate a celor câţiva doctoraşi de la Propaganda Fide, care, 
urcați ca nişte țânțari pe spinarea lui, se frământă invizibil 
şi ţipă fără a fi auziţi, deşi cu foarte multe cuvinte latineşti, 
ca să apară mai solemni, că de la ei începe istoria şi înțelep- 
ciunea acestui neam. 

Dar dacă artificiul acesta era întreținut până în 1918 de 
fosta stăpânire străină în speranţa că el se va transforma to- 
tuşi odată şi odată într-o realitate fatală neamului românesc, 
după unirea politică şi după eliberarea lui, nu mai poate 
avea în cadrul acestui stat niciun factor de greutate interesul 
să mai susțină un stat-major de agenţi care să slujească 

interesele Vaticanului şi să învenineze relaţiile de frați între 
fiii aceluiaşi neam. O agentură papistaşă de intrigi, de 
vrajbe, de îndemn la rezistență de câte ori e vorba de-o ac- 
țiune solidară românească, chiar dacă nu-şi va putea realiza 
intenţia infernală de-a săpa o prăpastie spirituală între fiii 
neamului nostru, va face totdeauna imposibilă pacea de- 
plină, solidaritatea şi reciproca încredere între ei. lar nouă 
ne trebuie o perfectă unitate în cuget şi simțiri, o iubire fră- 
țească fără nicio umbră de suspiciune reciprocă, dacă vrem 
să întărim statul nostru tânăr atât față de minoritățile care 
nu ne iubesc, dar ne-ar putea stima, cât şi față de poftele 
mereu actuale ale duşmanilor dinafară. Nu e permis să ne 
periclităm independenţa naţională pentru hatârul câtorva 
biete capete zăpăcite, care nu văd că, simplu spus, catolicis- 
mul nu este nici printre românii uniaţi o realitate şi nu va fi 
în vecii vecilor. 

Necesitatea unirii sufleteşti în domeniul de bază al vie- 
ţii, în cel religios, a început s-o vadă şi opinia publică inte- 
lectuală, pe lângă poporul satelor noastre. Marele zid 
românesc Llniversul îi dedică în nr. din 6 ian. c. [1936] un im- 
presionant articol de fond. După ce arată motivele care au 
făcut pe stăpânitorii de ieri ai neamului nostru să-l blago- 
slovească cu „sfânta unire”, ziarul sus-numit încheie: 


„Unificarea religioasă a românilor în cadrul ortodoxis- 
mului este strâns legată de întâlnirea forțelor noastre națio- 
nale, sociale, culturale şi morale. De aceea, ea trebuie să fie 
examinată cu toată seriozitatea cuvenită, căci nu este o sim- 
plă chestiune de ordin confesional, ci de apărare națională.” 


Din nefericire, chestiunea aceasta de primă necesitate 
națională, pe care şi-o pune poporul nostru şi opinia pu- 

blică, n-a fost înțeleasă şi de cei ce au reprezentat de la răz- 
boi încoace statul român. 

Desigur, n-ar fi fost nimeni din fiii ortodocşi ai acestui 
neam să ceară statului să intervină cu mijloace măcar pe de- 
parte asemănătoare celor folosite în sprijinul Uniaţiei de 
fosta stăpânire. Ortodoxiei îi repugnă aceste mijloace atât 
de savurate de mentalitatea catolică. 

Dar statul român ar fi avut măcar datoria de dreptate, 
să nu pună piedici prin diferitele legiuiri curentului popular 
de întoarcere la Biserica strămoşească. Să nu fi continuat cu 
atâta ciudată încăpățânare sau lipsă de înţelegere, în forme 
moderne, regimul de până la 1918, al favorizării cultului ca- 
tolic în paguba celui ortodox. 

Ar fi vremea măcar acum să abroge acele legiuiri ne- 
drepte. Căci iată, poporul se mişcă iarăşi. Chiar la poarta 
Blajului, la Valea Lungă, Micăsasa, Şoroştin, Proştea Mare 
şi pe toată valea Târnavei poporul uniat rupe peceţile ab- 
surde şi se îmbrăţişează într-un elan sfânt cu ceilalți frați. 
Să nu fie oprită iarăşi pornirea poporului nostru, dus în 
toate momentele mari de o minunată şi justă inspirație, 
printr-o regretabilă neînțelegere a celor care-şi zic lumină- 
torii şi conducătorii lui. 

Cazuri ca cel petrecut la Valea Lungă cu vrednicul 
primpretor Septimiu Sava, care e persecutat de prefectul 
uniat din Blaj numai fiindcă a trecut la Ortodoxie, nu mai 
pot fi tolerate astăzi şi umplu de legitimă revoltă conştiinţa 
ortodoxă a acestei țări. Mijloacele iezuite şi fără scrupul fo- 
losite de politicaştri angajaţi la carul „acţiunii catolice” în 
România trebuie date pe faţă, şi cei ce se fac vinovaţi de apli- 
carea lor cu o temeritate intolerabilă trebuie puşi la locul lor. 
Tânguielile băbeşti ale tipăriturii blăjene, că „se tulbură 

pacea” când fiii poporului românesc rupți cu sila din uni- 
tatea lui bisericească se întorc iarăşi la altarul strămoşesc, 
trebuie demascate în toată perfidia lor. 

Lucrând cu dragoste față de popor şi față de marile lui 
interese sufleteşti şi naționale, Biserica Ortodoxă a neamului 
nu se poate lăsa abătută din calea ei, de a primi cu braţele 
deschise pe cei ce se întorc acasă. Toate uneltirile din umbră 
ale agenţilor papistaşismului trebuie făcute neputincioase 
în fața hotărârii poporului de a-şi reintegra vechea sa uni- 
tate bisericească, căci în ea zace tăria lui. 







De râs şi de plâns' 


Dl avocat Anton-Vladimir Frollo, unul din membrii fa- 
miliei Frollo şi din redactorii foii papistaşe Farul Nou, dedică 
Telegrafului Român în numărul de Crăciun al acelei tribune 
catolice o „lămurire” în stil de suburbie napolitană. Merită 
să reproducem câteva rânduri din ea, pentru uluitorul ei cu- 
prins, care nu rămâne mai prejos de forma-i imundă, atât 
de precis indicatoare a calităţii celui ce-a scris-o. 


„În stilul slugilor-țigani de pe moşiile bunicii mele, au- 
tentic vlăstar al unei vechi familii boiereşti din Oltenia, de 
aproape înrudită cu voievodul care, pentru prima dată, a 
unit cele trei principate române într-unul singur, al cărui 
ultim urmaş este subsemnatul, ziarul întemeiat de Andrei Şa- 
guna (baron din mila ungurilor calvini pentru motivul: Cate- 
rina Varga) susţine că suntem străini.” [...] „Familia mea 
este una din puţinele familii de elită românească, din 
Vechiul Regat, care au păstrat neştirbită credinţa şi tradi- 
ţiile adevărat strămoşeşti. Acestea sunt adevăruri atât de 
bine cunoscute, încât numai aceia care având în fruntea 
mişcării mirene masoni sadea pot publica inepția: se ştie 
că acum câțiva ani catolicismul şi francmasoneria au încheiat 
un pact de alianță, pot să le nege, sfidând opinia publică.” 





* Telegraful Român, an LXXXIV, nr. 4, 19 ian. 1936, p. 4. Nesemnat. 

Nu ştii ce să blamezi mai mult în această proză urâtă: 
masiva ignoranță, îndrăzneala şi lipsa de cea mai elemen- 
tară jenă a veneticului față de marile noastre valori naţio- 
nale, totala absenţă a oricărui scrupul moral în alegerea 
cuvintelor sau, în sfârşit, acea rea credinţă specifică uceni- 
cului iezuiţilor? 

Într-adevăr, numai o ignoranță care întrece pe cea a co- 
piilor de şcoală poate spune că pe Şaguna l-au făcut baron 
ungurii calvini, care n-aveau nicio influenţă la curtea impe- 
rială în epoca absolutistă de după 1848. Ignoranţă sau rea 
credință de cea mai rea speţă este să mai faci caz de Caterina 
Varga, după ce chestiunea aceasta a fost de mult timp elu- 
cidată de istorici!. 

Nu vrem să insistăm aici asupra afirmației acestui avo- 
cat italian că e „ultimul urmaş” al lui Mihai Viteazul. Per- 
sonajul acesta, pe care-l vedem cultivând neadevărul cu o 
pasiune bolnăvicioasă, în acest punct e de-a dreptul piran- 
delian. 

Dar e o sfidare, care iarăşi trebuie să-i fie iertată, având 
în vedere starea în care se află, adusă tuturor familiilor de 
elită ale acestui neam, când afirmă că numai familia Dom- 
niei Sale a mai păstrat „credinţa adevărat strămoşească” 
(Mihai Viteazul a fost catolic?) 

Dar sărmanul personaj al lui Pirandello ajunge într-o 
poziţie de-a dreptul de compătimit când declară că „adevă- 
rurile” debitate până acum sunt atât de sigure ca şi alt „adevăr”: 





1 Vezi G. BARIȚIU, Criticele „istorice” ale lui Iosef Sterca Sulutiu de Ker- 


penyes scarmanate: informatiune tiparita ca maunscriptu, Tipariul lui W. 
Krafft, Sibiu, 1892. 

catolicismul nu s-a aliat cu francmasoneria. Aici i se pare că 
a atins siguranța deplină şi e convins că am afirmat un ne- 
adevăr când am scris în acest ziar despre acea alianţă între 
cele două internaționale. 

Nefericitul ultim urmaş al lui Mihai Viteazul nu e deloc 
bine informat, deşi scrie la gazetă. Şi nu ştie că noi, cei de la 
această foaie, încă n-am putut fi dezmințiți în nicio che- 
stiune şi am biruit în toate polemicile. Pentru că noi ştim pe 
ce ne bazăm când afirmăm ceva. 

Dlui avocat Anton-Viteazul îi cităm acum din cartea 
bine informată a lui Engelbert Huber (Freimaurerei), unde se 
vorbeşte despre recenta alianţă a celor două internaţionale 
împotriva naționalismului în resurecţie: 


„E ciudat că în ultimul deceniu polemica de veacuri 
între Biserica Catolică şi Fracmasonerie s-a domolit. În 
anul 1926 autoritatea antimasonă a Bisericii Catolice, ie- 
zuitul Gruber, a publicat această nouă orientare a catolicis- 
mului, poate mai bine zis a iezuitismului, faţă de 
Francmasonerie, într-un cuprinzător schimb de scrisori cu 
francmasonul vienez dr. Kurt Reichel. Acestui schimb de 
scrisori trebuie să i se dea cu atât mai multă importanţă, 
cu cât P. Gruber nu a fost un oarecare luptător contra 
Francmasoneriei, ci autoritatea antimasonică prin exce- 
lenţă, cel puţin a ordinului său. [...] 

Pacea care s-a încheiat la Aachen, 28 iun. 1928, fixează 
atitudinea iezuitismului față de Francmasonerie pe aceeaşi 
linie pe care a stat reprezentanța politică a poporului ca- 
tolic german, centrul, față de liberalismul democrat şi mar- 
xismul ireligios în ordinea politică. 

[...] Că P. Gruber a făcut această abdicare în faţa libera- 
lismului la un îndemn de sus, nu din inițiativă proprie, 
mărturiseşte, afară de mărturisirile epistolare ale sale, fap- 
tul că îndată după această nouă orientare a sa, iezuiții din 

toate țările au purces la această stilizare a metodelor de luptă. 
Revistele iezuite din Franţa şi America, Etudes religieuses 
şi Catholic News, vorbesc de atunci numai de frații din celă- 
lalt lagăr.” 

P. Gruber nu lasă, în schimbul său de scrisori cu dr. 
Reichel, nicio îndoială asupra motivelor care au dus la în- 
cetarea luptei Bisericii Catolice contra Francmasoneriei. El 
spune că acestea sunt: „păşirea naționalismului rasist în 
această linie de luptă şi creşterea antisemitismului național 
din cauza puterii mondiale pe care evreimea a obținut-o 
prin Francmasonerie.”? 


Ei, domnule avocat, ce mai ai de zis? Suntem curioşi să 
vedem ce mai poți inventa pentru amuzamentul nostru. 





2 Engelbert HUBER, Freimaurerei, Stuttgart: Union, 1934, pp. 131-133. 








Trecutul nostru” 


Indivizii, ca şi popoarele, pe măsură ce sporesc în con- 
ştiinţa de sine îşi cercetează tot mai mult trecutul şi-i dez- 
văluie tot mai bine semnificaţia. E falsă opinia că 
îndeletnicirea cu istoria e un apanaj al epocii în care începe 
cultura unui popor. Din moment ce s-a trezit la conştiinţa 
de sine un individ sau un popor, trecutul îl interesează ne- 
întrerupt. Dar înţelegerea trecutului se adânceşte după cum 
se adânceşte gradul de înțelegere generală a vieții şi a indi- 
vidualității proprii. 

Dacă la început cercetarea istorică se mulţumeşte pur 
şi simplu cu aflarea faptelor trecute, cu date, cu întâmplări, 
văzute pentru ele, sau cel mult cu dovedirea vechimii sau 
vredniciei propriului popor, mai târziu istoricul caută sub 
faptele trecute ființa națională, precizarea prin trecut a cu- 
noştinţei ce-o are din prezent despre caracterul spiritual al 
neamului său. 

Cunoaşterea intuitivă a substanței naţionale prezente 
are nevoie de o examinare şi de precizare prin trecut. În ac- 
tualitate se amestecă prea multe voci, vuieşte de prea mult 































* Telegraful Român, an LXXXIV, nr. 7, 9 febr. 1936, pp. 2-3. Semnat: 
Dr. D. Stăniloae. 

zgomot, încât cu greu poți distinge ceea ce-i veritabil şi durabil 
românesc de ceea ce-i sforțare şi artificiu. Trecutul însă e liniş- 
tit; în el n-a supravieţuit decât vocea veritabil românească. Tot 
restul s-a stins, neavând urmare. Trecutul e un cristal care s-a 
format după legile ființei româneşti. Cu el înainte putem con- 
trola ce e veritabil românesc în tumultul de azi şi încotro tre- 
buie să ajutăm a se îndruma viața românească. 

Trecutul e deget întins spre viitorul normal. 

Dar trebuie dezvăluit ca atare. Şi aceasta a realizat-o în 
mare măsură părintele Ştefan Meteş în monumentala sinteză 
a trecutului nostru bisericesc: Istoria Bisericii şi a vieții reli- 
gioase a românilor din Transilvania şi Ungaria. 

Utilizând toată literatura istorică de până azi asupra su- 
biectului, opera aceasta cuprinde toate informaţiile (câte 
s-au putut aduna până azi) despre trecutul nostru biseri- 
cesc, dar astfel grupate, orânduite şi valorificate, încât la fie- 
care alineat ni se deschide un peisaj larg, de ansamblu, şi ni 
se oferă o judecată generală. 

Noi am avut un trecut unic. Popor născut şi crescut în 
lacrimi şi necazuri, trecutul nostru bisericesc nu vuieşte de 
certurile dogmatice ale teologilor, nici de luptele ambiţioase 
pentru întâietate între ierarhi şi principi, nici de dezbinările 
fanatice sectare. Dar tocmai de aceea trecutul nostru biseri- 
cesc e mai veritabil religios: e viață de închinăciune a popo- 
rului, e jertfă umilă a celor mulți şi săraci pentru a-şi zidi şi 
împodobi locaşuri de rugăciune potrivit concepţiei lor, e 
luptă simplă fără armele vicleniei, ale teologiei, şi ale puterii 


1 Ştefan METEŞ, Istoria Bisericii şi a vieții religioase a românilor din 
Transilvania şi Ungaria, vol. 1 (până la 1698), Sibiu, 21935; cf. Pr. Mircea 
PĂCURARIU, „Meteş Ştefan”, în: Dicţionarul Teologilor Români, p. 282 (n. ed.). 

lumeşti, pentru apărarea credinței. Luptă în care din primul 
moment trebuia sacrificată viaţa, ca în timpul primilor mar- 
tiri ai creştinătăţii. 

Trecutul nostru bisericesc e trecut religios popular. Din is- 
toria bisericească a altor popoare se poate afla orice, numai 
viaţa religioasă a poporului nu; numai ceea ce-i mai curat nu. 

De aceea, istoria noastră bisericească trebuie să se în- 
chege, aşa cum e închegată a părintelui Ştefan Meteş, din 
amănuntele modeste, dar atât de preţioase pentru cunoaş- 
terea neamului nostru din punct de vedere spiritual, ale vie- 
ţii religioase ţărăneşti. 

N-avem un trecut măreț prin fastul şi veşnica ciocnire 
între ambițiile unei pături sociale care umblă totdeauna 
după măriri deşarte. Măreţia aceasta a aparținut pe aici altor 
neamuri. Dar trecutul nostru pe meleagurile transilvănene 
are o altă măreție, de-o esență mult mai nobilă: măreţia bu- 
nătăţii, a frumuseții morale. Noi n-am împilat pe nimeni, 
trecutul nostru nu cunoaşte cruzimi şi desfrâuri, crime so- 
ciale şi aberaţii morale. Dumnezeu a ţinut să ne crească sub 
regimul sobru al lipsurilor şi să ne călească virtuțile sub 
vântul aspru al suferințelor. Am fost un popor bun; bun nu 
numai în sensul negativ, ci în cel pozitiv: un popor tenace 
în virtuțile creştineşti. Numai aşa se explică faptul unic în 
istorie că un popor fără conducător n-a putut fi slăbit sub 
ordinea morală. 

E] şi-a chivernisit singur viaţa religioasă obştească, fi- 
indu-şi singur consistoriu, vlădică, minister etc. El şi-a ridi- 
cat prin meşteri din sânul lui biserici din materialul lui 
autohton şi într-un stil în care se remarcă toată originala ar- 
monie a spiritului românesc. Aprobat şi de alți mulți savanţi 
străini, arhitectul neamţ Fr. Schulcz a putut scrie: 

„Bisericile norvegiene nu oferă nici pe departe în for- 
mele esenţiale claritatea şi conştiinţa de sine arhitecturală 
de a face efect prin masele principale. [...] Impresia acestor 
biserici de lemn este covârşitoare, neobişnuită. Ele au ceva 
misterios, un aspect foarte serios, dar şi grațios, aşa că im- 
presia ce o fac asupra privitorului niciodată nu poate fi 
ştearsă [...], aceste clădiri de lemn sunt opere de artă arhi- 
tecturală perfecte în felul lor”?. 


Poporul le-a împodobit cu lemnăria atât de minunat în- 
florită. EI le-a dat o pictură în care canonul erminiei şi in- 
fluențele occidentale nu pot înlătura un anumit timbru 
autohton. 

Marele merit al Părintele Meteş e că a dat glas în opera 
Preacucerniciei Sale acestui grai religios al poporului, pu- 
nând la contribuţie tot ce-l putea face auzit într-o formă cât 
mai plenară: artă bisericească, literatură popular-religioasă, 
obiceiuri testate pentru cutare răstimp din trecut. 

Albia de lumină trasă de Preacucernicia Sa peste trecu- 
tul nostru va mai putea fi, să sperăm, în viitor lărgită, dar 
ea e cu siguranță şi acum îndestulătoare pentru o privire de 
ansamblu asupra lui, pentru a-l înțelege în esenţa lui. 

Tot ce rugăm pe părintele Meteş este să ne dea mai re- 
pede celelalte două volume, ca să avem în sfârşit prima 
operă de sinteză a întregului nostru trecut bisericesc. 


> Ştefan METEŞ, Istoria Bisericii şi a vieţii religioase..., p. 149. 


Suferințele tagmei preoţeşti” 


Timpurile noastre sunt covârşitor de grele pentru toți 
cei avizaţi de voie — dintr-un eroism moral — sau de nevoie, 
la un unic izvor de întreţinere: acela al muncii lor cinstite şi 
conştiincioase, dedicată întreagă, până la limită, unei sin- 
gure misiuni. 

Grele sunt pentru învățătorii şi profesorii care îşi în- 
chină toate puterile catedrei, grele sunt pentru magistrații 
care nu vor să sustragă nimic din disponibilităţile lor spiri- 
tuale şi fizice datoriei lor, pentru a le îndrepta spre vreun 
alt izvor de câştig, grele sunt pentru toţi aceia de la care so- 
cietatea şi natura misiunii cere idealism, iar ei iau în serios 
acest imperios postulat. 

Dar deosebit de grele sunt timpurile de azi pentru slu- 
jitorii altarului. Peste ei toate sacrificiile impuse de condu- 
cătorii țării celorlalți slujbaşi ai neamului au venit cu o 
apăsare „specială”. S-au impus curbe de sacrificiu la toate 
salariile, salariul preotului a fost onorat cu două curbe mai 
mult decât al celorlalți. 

Preotul are şi alte venituri, au spus şi spun toți aceia 
care nu-şi iau osteneala să cunoască sau să cumpănească 


* Telegraful Român, an LXXXIV, nr. 8, 16 febr. 1936, p. 2. Semnat: DS. 

critic situaţia de astăzi a vieţii săteşti. Preotul nu face slujbă 
decât o oră pe săptămână, şi nu merită pentru această 
muncă mai mult de câteva sute de lei la lună, strigă alţii şi 
mai puţin stăpâni cu judecata pe vorbele lor. 

O scurtă examinare a condiţiilor actuale ale existenţei 
preoțeşti spulberă toate aceste vorbe fără noimă. 

Eclejia! e în cele mai multe locuri aproape inexistentă, 
prin cantitatea sau calitatea ei. Dar nici în locurile rare, în 
care se găseşte într-o măsură mai apreciabilă, ea nu consti- 
tuie, în condiţiile actuale de mare criză a economiei, un 
izvor de câştig. Dacă preotul şi-ar putea-o lucra singur, ca 
unul din gospodarii de rând, poate că tot i-ar rămâne, în 
urma unei munci istovitoare şi după cheltuiala cu întreţine- 
rea utilajului agricol, o bună parte din cele necesare pentru 
alimentarea casei. Dar un astfel de preot n-ar putea cores- 
punde nici pe departe misiunii sale aşa cum i se cere şi de 
către societatea de azi. 

Oricât ar fi de departe de un preot ce vrea să fie la înăl- 
țimea vremii de azi, gândul la o domnie în sensul burghez 
al cuvântului, el silindu-se să rămână, mai presus de cate- 
gorisirile sociale, frate şi părinte al tuturor, va concepe orice 
om de bună credinţă că o cufundare totală a preotului în 
preocupările agricole îl face inapt pentru misiunea sa. As- 
tăzi pastorația a devenit o funcție grea, care reclamă multă 
muncă şi multă pregătire. Viaţa socială s-a complicat, pro- 
bleme grele se pun la tot pasul, ispitele şi greutăţile, viciile 
şi curentele stricăcioase bat cu duiumul la uşa sufletelor. 





1 Eclejia desemna acea proprietate a comunităţii ecleziastice, pe care 
o folosea preotul în întreaga perioadă a activității sale pastorale (n. ed.). 

Preotul trebuie să stea în tot momentul treaz şi înarmat cu 
armele spirituale cele mai perfecte, făcând uz continuu când 
de o învăţătură, când de alta. Pe vremuri viaţa poporului 
nostru curgea liniştită, simplă, fără noutăţi tulburătoare, în 
permanent aceeaşi matcă seculară. O invenţie prea deasă, 
cu mijloace deosebite, a preotului era aproape inutilă. El 
păstorea prin sfintele slujbe, venerate unanim şi fără re- 
zervă, şi printr-o viață dreaptă, dar simplă, de preocupări 
şi înțelepciune țărănească. 

Astăzi îşi dispută, cu mari frământări sociale, pe scena 
sufletului țărănesc întâietatea tot felul de doctrine noi, po- 
litice, sectare, atee; osatura morală tradițională pocneşte sub 
loviturile insistente ale atâtor înțelepciuni lumeşti, aduse de 
o superficială şi oportunistă clasă de pseudointelectuali. 

Nu ştim de va fi ceva trecător această avalanşă furtu- 
noasă de „idei” şi forme noi de viaţă, sau va dura multă 
vreme, încercând insistent rezistenţa la viață a neamului 
nostru. 

În orice caz, momentul actual ne cere o preoțime bine 
pregătită şi luptătoare fără încetare pe atâtea fronturi ale 
vieții. Preotul trebuie să cunoască perfect doctrinele sociale 
şi să fie în stare să le combată când sunt ostile creştinismu- 
lui; el trebuie să cunoască doctrinele sectare şi mijloacele de-a 
le combate. Dar pentru aceasta trebuie să cunoască Sfânta 
Scriptură şi să fie neobosit în propaganda şi antipropaganda 
lui. Preotul trebuie să smulgă lumea din indiferentismul re- 
ligios şi din păgânismul moral printr-o propovăduire ze- 
loasă, printr-o încălzire a sufletelor la ocazii obşteşti şi în 
nenumăratele împrejurări de contact individual. Spre 
aceasta se cere ca preotul să pătrundă şi prin studiu teoretic 
în tainele cele mai adânci şi mai variate ale sufletului 

omenesc, ca să ştie să nimerească uşor cauza şi leacul mul- 
tiplelor boli sufleteşti de azi. Preotul trebuie să cunoască 
mai mult decât alţii ştiinţa în continuu progres a economiei 
şi să o practice model, în proporții mai modeste, pentru a 
servi ca îndreptar viu poporului. Preotul trebuie să fie, în 
toate frământările şi preocupările complicate ale vieții de 
azi, farul care salvează prin lumina ce-o ştie arunca pe toate 
întinderile ei. 

Căci, să ni se ierte întrebarea, care intelectual are idea- 
lismul să rămână în mijlocul satului, să facă misionarism 
prin stăruință şi prin aplicarea durabilă a ideilor din confe- 
rinţa pe care o rosteşte grăbit şi pleacă la oraş? Şi, cum spu- 
nea mai deunăzi dl Rădulescu-Motru, tocmai de aceea dau 
faliment toate încercările de culturalizare a satelor, pentru 
că poporul nu se mişcă decât după ce vede sfatul sau ideea 
pusă în practică, iar intelectualii noştri n-au puterea să se 
aşeze în sat pentru doi-trei ani să aplice ideile lor frumoase 
de ordin agricol, gospodăresc sau igienic. 

Învățătorii şi notarii, deşi trăiesc în sat, nu sunt proprii 
pentru această cârmuire generală a vieţii satului, fiind reți- 
nuți şi epuizați cu desăvârşire la o lucrare specială, oarecum 
în izolare de viaţa totală. 

Astfel preotului de azi i se cere studiu mult şi activitate 
pastorală intensă. Unde mai este timp de agricultură largă 
pentru acoperirea trebuinţelor casei? Unde mai este timp 
pentru alte ocupaţii aducătoare de câştig? Bineînţeles, mă 
gândesc numai la cele ce ar fi compatibile cu misiunea 
preoțească. 

Dar condiţiile actuale ale existenţei preoţeşti sunt jal- 
nice. Ele îi pun tot felul de piedici la studiu şi la activitatea 
pastorală. El n-are cărţi, nu-şi poate comanda reviste, el nu 

se poate dedica cu sufletul senin, neapăsat de grijile familiei, 
operei de uşurare a vieţii altora. Un preot cu un salariu 
lunar variind între una până la două mii de lei e o ființă care 
fie cade într-o stare de tânjire, de deprimare, fie se cufundă 
în rusticitatea fără orizont şi fără nobleţe spirituală a preo- 
cupărilor materiale. 

Un astfel de preot nu poate fi pionierul culturii adevă- 
rate şi al moralei împotriva iureşului atâtor forțe dizolvante. 
În astfel de condiţii anihilăm singura putere care e în stare 
să lupte efectiv pentru reaşezarea sufletească a poporului 
în matca cea sănătoasă. 

Să i se dea preoțimii acel minimum necesar unei exis- 
tențe demne, şi apoi să i se ceară, fără menajamente, cu ori- 
câtă asprime, să lucreze neîntrerupt. Stăm în preajma unui 
nou an bugetar. L-am vrea pe dl ministru al cultelor punând 
odată, în mijlocul guvernului, radical, amplu şi cu tot cura- 
jul problema existenței materiale a preoțimii neamului. Am 
vrea să-şi lege numele de rezolvarea în mod echitabil a aces- 
tei probleme. Ştim că s-a silit şi până acum. A şters cele două 
curbe speciale, care împovărau la fel, într-un mod nedrept, 
pe toți preoții, ca să repartizeze povara lor după o mai justă 
proporţie. 

Dar uşurarea a fost aproape imperceptibilă. Dimpo- 
trivă, având în vedere criza produselor agricole şi modici- 
tatea veniturilor după epitrahil, unii dintre preoți au fost şi 
mai loviți ca înainte, creându-se şi multe nedreptăți. 

Aceasta este dorința arzătoare şi generală a preoțimii, 
însetată după înțelegere şi după dreptate, ca dl ministru al 
cultelor să realizeze în sfârşit acea mult anunţată armoni- 
zare a salariilor ei cu salariile slujbaşilor cu pregătire şi cu 
importanţă egală în viața neamului. Precum se vede, nu e o 

cerere îndrăzneață, ci cea mai îndreptățită de pe lume. Pe 
urmă, aceste venituri se pot detrage din salariile astfel sta- 
bilite, acolo unde e cu adevărat cazul şi după o reală calcu- 
lare a veniturilor de la eclejie. 

Şi mai cere preoțimea cu o supremă încordare să nu 
mai fie lăsaţi în plata Domnului preoții tineri, în primul an 
al păstoririi lor. Tânărul nu poate fi lovit, fără a se resimţi 
toată viața lui, de la începutul păstoririi, cu o măsură atât 
de grea. Fără niciun pic de gospodărie închegată, în toiul 
scumpetei de azi, în mijlocul satului care l-ar judeca rău 
dacă ar începe să se împrumute sau să apeleze la mila lor, 
ce poate face el? În Arhiepiscopia Sibiului avem peste 50 de 
astfel de tineri preoți, unii prin sate necăjite. Idealismul lor, 
oricât de masiv, e frânt poate pe toată viaţa de mizeria ne- 
întreruptă a 365 de zile. Unii din ei şi-au trimis soţia la pă- 
rinţi, pentru că n-au cu ce-o ține. 

În toate celelalte branşe s-au numit slujbaşi noi cu sala- 
riu: învăţători, profesori, medici. De ce să rămână iarăşi 
tagma preoțească cea mai obidită? 

Sau se crede că satul nu poate rămâne cu un post de în- 
vățător neocupat, dar fără preot poate? 

Preoțimea ar vrea să-l simtă pe domnul ministru ocro- 
titor, că-şi pune sufletul pentru ea; şi-l va înconjura cu dra- 
goste nepieritoare. 











































Din durerile trecutului” 











Viaţa strămoşilor noştri pe aceste plaiuri a fost o mu- 
cenicie zilnică, iluminată doar de bucuria cea mai netru- 
pească ce-o dă credinţa în Dumnezeu şi victoria de fiecare 
moment a spiritului asupra urgiei neîntrerupte, revărsată 
de duşmani puternici peste traiul lor. 

Greu mai întâlneşti în istoria omenirii spectacolul gran- 
dios al unui atât de prelungit şi încordat război între cele două 
puteri universale etern antagoniste, dar niciodată atât de net 
separate, ca în istoria noastră: spirit şi materie. De o parte, de 
partea poporului nostru, numai sufletul cu regiunea lui reli- 
gioasă şi morală, cu înfăţişarea modestă, dezbrăcat de orice 
armă şi prestigiu material; de cealaltă parte, de partea asupri- 
torilor noştri şi a uneltelor lor, numai forță de stat, latifundii, 
momeli şi amenințări, pentru a smulge din sufletul celor fără 
nicio putere de aceasta convingerea religioasă şi românismul 
lor. lar biruitor rămâne în acest lung război cel slab în apa- | 
renţă, dar tare în realitate: cel cu sufletul, poporul nostru. ÎI 

Cine vrea să urmărească intuitiv un episod din acest | 
război zguduitor, atacurile perfide, loviturile barbare, stri- | 


























































































































































* Telegraful Român, an LXXXIV, nr. 9, 23 febr. 1936, pp. 1-2. Semnat: 
Dr. D. Stăniloae. 

gătele de durere şi tot cortegiul impresionant al suferințelor 
celor fără arme trupeşti, dar în acelaşi timp rezistenţa lor 
supraomenească, să citească pasionanta operă recentă a 
Preacucerniciei Sale dr. Gheorghe Ciuhandu: Episcopii Sa- 
muil Vulcan şi Gherasim Raț. Pagini mai ales din istoria români- 
lor crişeni (1830-1840). 

Istoricul, de-o activitate atât de fecundă, al vieţii bise- 
riceşti din Crişana ne-a zugrăvit, în această monumentală 
şi erudită lucrare, în culori vii, bazat pe temeinice şi multi- 
laterale informații (cele mai multe inedite), o decadă de zbu- 
cium, de apărare a legii strămoşeşti, de realizări culturale şi 
naţionale la românii din ţinutul Aradului. 

Acţiunea prozelitistă dezlănţuită în primăvara anului 
1834 de episcopul uniat de la Oradea, Samuil Vulcan, asu- 
pra românilor ortodocşi din Eparhia Aradului, la început 
vacantă, iar din anul 1835 condusă de vrednicul episcop 
Gherasim Raț, e descrisă în toate aspectele ei revoltătoare. 
Mijloacele de care se servea catolicismul şi atunci nu fac 
decât să prelungească un întunecat şi barbar Ev Mediu, să 
ilustreze încă o dată cinismul şi cruzimea proverbială a con- 
fesiunii care şi-a legat numele de cele mai triste pagini din 
istoria religioasă a omenirii. 

Ar trebui să cităm sute de pagini din scrierea părintelui 
Ciuhandu, ca să putem reda adecvat toată monstruozitatea 
acelei persecuții religioase. Paginile acestea ar trebui citite 
de fiecare român care vrea să se edifice asupra spiritului 


!n.n. Pr. Gheorghe CIUHANDU, Episcopii Samuil Vulcan şi Gherasim 
Raț. Pagini mai ales din istoria românilor crişeni (1830-1840), Arad, 1935; cf. 


Pr. Mircea PĂCURARIU, „Ciuhandu Gheorghe”, în: Dicţionarul Teologilor 
Români, p. 106 (n. ed.). 

catolic în ceea ce are el mai esenţial şi asupra genezei Uni- 
aţiei române. Ele constituie, împreună cu cele două volume 
despre dezrobirea religioasă a românilor ardeleni ale dlui 
profesor Silviu Dragomir”, un rechizitoriu nepieritor şi de ne- 
dezminţit la adresa catolicismului inchizitorial. 

Samuil Vulcan era ajutat în acțiunea sa de captare a po- 
porului ortodox din ținutul Aradului de autoritatea comita- 
tensă, de solgăbirăii? şi notarii unguri şi în special de câțiva 
latifundiari stăpâni peste satele asupra cărora s-a dezlănţuit 
urgia unionistă: de Markovits losef, prefectul domeniului era- 
rial* de pe care au fost cucerite 8 comune, de contele Konigsegg 
de pe domeniul căruia au fost silite să treacă la Uniaţie 7 co- 
mune, de nemeşul Torok Istvan şi Salbek Iakab de pe domeniile 
cărora încă au fost dezmembrate câteva comune. 

Câteva pilde: contele Konigsegg, care în anul 1829 re- 
vocase sesiunile parohiale din 9 sate de pe teritoriul dome- 
niului său, pune în anul 1834 pe administratorul moşiei sale 
de la Susani, pe un anume Rudy, să scrie administratorului 
Keresztes Antal de la Sebeş să se silească să atragă la Uniaţie 
pe preotul Moise Ghergariu din Nădălbeşti, unul din cei lă- 
sați mai înainte fără sesia” parohială. 


2 Silviu DRAGOMIR, Istoria desrobirii religioase a românilor din Ardeal 
în sec. XVIII, vol. 1 (Sibiu 1920), vol. II (Sibiu 1930); cf. Pr. Mircea PĂCU- 
RARIU, „Dragomir Silviu”, în: Dicţionarul Teologilor Români, p. 160 (n. ed.). 

3 Termen folosit, în trecut, în administrația austro-ungară, care de- 
finea funcţionarul cu diverse atribuţii (corespunzând pretorului sau 
prim-pretorului) (n. ed.). 

În organizarea administrativă a Imperiului Austro-Ungar repre- 
zenta „Administraţia financiară a statului” (n. ed.). 

+ În Evul Mediu, în Transilvania, Bucovina şi Banat, reprezenta un lot 
de pământ dat în folosință unui paroh, unei şcoli, unei primării etc. (n. ed.). 

„Rady comunica în chip confidenţial colegului şi prie- 
tenului său cum contele, din consideraţie specială față de 
preotul Moise Ghergariu, fiindcă-l aflase deştept şi de 
toată încrederea, l-a împărtăşit de anumite imunităţi per- 
sonale, iar ingratul de popă valah acum se împotriveşte 
intenţiilor contelui de-a propaga Uniaţia pe moşiile sale. 
Şi, ce e mai mult, contele nu numai că e gata să-i revoce 
imunităţile, dar vrea să-i facă şi alte mizerii. [...] Şpanul de 
la Nădălbeşti este deci sfătuit de colegul său de la Susani: 
să-l ia de scurt pe preot, ca acesta să dovedească Excelenței 
Sale că nu în zadar s-a încrezut în dânsul mai mult decât 
în ceilalți preoți şi să nu se dea înapoi de lume, ci după 
cum au primit şi ceilalți mai slabi de judecată colegi ai lui, 
şi el să se întoarcă la unire cu toate oile şi caprele sale. [...] 
Eu am aflat, spune şpanul mai departe, de la Excelenţa Sa 
că toți cei de pe domeniul său au să fie convertiți, dar mai ales 
vrea să-l frângă pe preotul Moise. Vei face deci mult bine 
dacă-l câştigi, căci ceilalți şpani i-au câştigat pe preoţii de 
sub mâna lor.”6 

„Oficialii şi argaţii domeniali ai lui Salbeck Iakab cutre- 
ierau satele acestuia, încercând să determine iobagii de-a 
primi Uniaţia.” „Fanaticul domn de pământ, totodată şi 
jude de Tablă al comitatului, chemă la Petriş, sediul său 
boieresc, pe preotul uniat Eftimie Popovici, ca să slujească 
în biserica ortodoxă şi să facă propagandă.” 


Ca momeală de-a prinde pe bieţii iobagi era veşnica 
promisiune că li se vor uşura sarcinile iobăgeşti. Locuitorii 
din comuna Negrea denunţă, în cererea de-a fi lăsaţi să se 


* Pr. Gheorghe CIUHANDU, Episcopii Samuil Vulcan şi Gherasim Raț, 
pp. 140-141. 

7 Pr. Gheorghe CIUHANDU, Episcopii Samuil Vulcan şi Gherasim Raț, 
pp. 130-131. 

reîntoarcă la ortodocşi, ca elemente de captație următoarele 
făgăduinţe: 







„reducerea la 12 a zilelor de robotă, reducerea dijmelor 
la 1/10 în loc de 1/5, cât li se lua după roadele pământului, 
apoi că terenul numit Pustuţa, pe care îl aveau mai înainte 
de la domnul de pământ pe bani grei de 100 fl., îl vor avea, 
după Uniaţie, fără nicio plată”t. 















Momeli de acestea denunţă aproape toate comunele în 
cererile lor de-a fi eliberate din lanţurile Uniaţiei. După ce 
oamenii erau „convertiţi” cu astfel de promisiuni şi amețiţi 
cu rachiu din belşug (un „misionar” unionist a împărțit, 
după declaraţia naivă a preotesei sale, numai în Pauliş 20 
acae de rachiu, peste 1000 de litri rachiu de propagandă) şi cu 
bani (episcopul Samuil Vulcan se laudă că a cheltuit 13 000 
de florini în primăvara anului 1834, în acest scop), venea în 
grabă o delegaţie de oficianţi unguri de la comitat, care con- 
stata numărul celor ce voiesc să treacă şi dacă erau majori- 
tatea, lua pe loc biserica şi şcoala de la ortodocşi şi o dădea 
uniaţilor. „Constatarea” aceasta se făcea iarăşi cu mijloace 
foarte suspecte. 

Aşa, de pildă, comuna Revetiş în cererea sa de-a fi eli- 
berată de Uniaţie, cerere semnată prin opt fruntaşi ai comu- 
nei, declară că numai primii doi din semnatari au fost acasă 
când a venit „deputaţia” în sat pentru treceri. lar unul din 
cei doi nu s-a prezentat înaintea „deputaţiei”. 

Comunele Minead, Bocsig, Neagra şi altele se plâng că 


























8 Pr. Gheorghe CIUHANDU, Episcopii Samuil Vulcan şi Gherasim Raț, 
p. 171. 

atunci când a venit „deputaţia” comitatului, pe cei absenţi 
i-au scris la uniaţi soțiile sau copiii minori. 

Cu adevărat machiavelică era procedura că, odată în- 
scris cineva la uniați, chiar fără voia lui, nu se mai putea în- 
toarce înapoi decât după nemaipomenite formalități 
birocratice. 


„Procedura de-a intra în tabără catolică era dintre cele 
mai uşoare. Nu aveai, spre acest scop, decât să-ţi dai tu, 
sau oricine să-ți dea numele, că doreşti să îmbrăţişezi cre- 
dinţa catolică.” Dar „se creau artificii din cele mai silnice 
pentru a împiedica pe cei trecuţi de-a reveni la vechea re- 
ligie şi pe cei rămaşi în credinţa veche de-a se constitui în 
comunitate şi de-a-şi ține biserică şi preot, decât numai 
dacă numărau cel puţin 100 de suflete.” „Întoarcerea de la 
catolici la vechea religie, necatolică, era legată de formali- 
tăţi grele de îndeplinit: Satele care voiau să revină treceau 
prin şicanele unei instrucţii religioase în principiile credin- 
ței catolice, în curs de 6 săptămâni, ceea ce uneori ţinea cu 
anii, deoarece instrucţia se făcea, pentru mai bună capaci- 
tate, cu fiecare individ separat. Şi dacă această cateheză 
rămânea infructuoasă, se făcea din nou raport la autorități 
şi până la rege. Acesta dădea apoi voie ca doritorii de re- 
venire la vechea lor credință să facă petiție către rege, fie- 
care petiționar arătând motivele sale pentru dezerțiune de 
la religia catolică, pentru ca apoi să se dea din nou prilej 
administrației publice să-l examineze pe petiționar şi 
cauza sa, pentru ca după aceea să se propună, sau nu, re- 
gelui, de a-i da voie să se întoarcă la vechea sa religie ori 
să rămână catolic.”? | 


? Pr. Gheorghe CIUHANDU, Episcopii Samuil Vulcan şi Gherasim Raț, 
p. 187. 

În ţinutul Hațegului, sate declarate de la 1782 că vor să 
revină la ortodocşi erau încurcate încă şi pe la 1830! 

Astfel li se lua în acel moment ortodocşilor biserica, în 
urma înscrierii prin fraudă sau momeli a unei jumătăţi de 
sat la uniaţi, dar n-o mai puteau recăpăta nici în zeci de ani, 
chiar dacă în momentul următor oamenii, înțelegând de ce 
e vorba, protestau contra celor săvârşite. Mai mult, bieţii oa- 
meni înscrişi prin astfel de tertipuri pe lista uniată nu mai 
puteau chema preotul ortodox pentru trebuinţele lor reli- 
gioase: toate cererile comunelor din ținutul Aradului, mo- 
mite la 1834-1835, cuprind jalba că oamenii îşi îngroapă 
morţii singuri, rămân cu copiii nebotezaţi, trăiesc necunu- 
nați etc. Însuşi episcopul Samuil Vulcan „denunţă” la 15 oct. 
1834 la comitat pe „uniţii” din ţinutul Sebeşului: 


„că se îngropau fără preoți, deoarece nu li se îngăduia 
înmormântarea cu preoți ortodocşi”19. 


Dar este imposibil să relevăm toate laturile machiave- 
lice ale acestei acţiuni, prezidată de acea unealtă în mână 
catolicismului şi ungurismului, care a fost episcopul Samuil 
Vulcan, despre care s-a creat pe nedrept legenda că a fost 
un mare român şi un mare sprijinitor al culturii româneşti. 
Părintele Ciuhandu spulberă cu argumente definitive 
această legendă. S. Vulcan a lucrat la ordinul şi mână în 
mână cu duşmanii noştri seculari. Cancelarul de curte 
Adam Reviczky, prin referatul său din 21 dec. 1834, pro- 








1 Pr. Gheorghe CIUHANDU, Episcopii Samuil Vulcan şi Gherasim Raț, 
p. 211. 

pune regelui asigurarea materială a preoților trecuţi la uni- 
ați; pentru a se îndemna şi alţii la trecere. 


„Dânsul spune că provocase pe Samuil Vulcan să con- 
tribuie spre acest scop. Răspunsul episcopului uniat este 
foarte elocvent. El spunea că zelul său a avut de urmare 
că până acum în dieceza sa au trecut la uniaţie 16 sate.”"! 


Episcopul arată cât a cheltuit până acum şi cere să se re- 
gleze această chestiune în interesul prozelitismului catolic. 

Părintele Ciuhandu stabileşte că tot naționalismul lui 
Samuil Vulcan era o gogoriţă cu care voia să câştige pe ro- 
mânii ortodocşi din ţinutul Aradului, căci în jurul său şi în 
eparhia Oradei nu a existat în timpul acestui episcop abso- 
lut nicio manifestare culturală. Asesorii săi erau nişte figuri 
şterse de maghiaroni (Vasile Erdelyi, cel mai remarcabil din- 
tre ei, urmaşul în scaun al lui Samuil Vulcan, coresponda în 
ungureşte cu satele româneşti). În gimnaziul din Beiuş în- 
temeiat de S. Vulcan din veniturile imensului latifundiu dat 
episcopiei de Oradea pentru propaganda catolicismului, 
limba de predare era, după dispoziţiile lui S. Vulcan, cea la- 
tină. De această şcoală nu se leagă niciun nume ilustru în 
cultura românească, nicio mişcare culturală, cum se leagă 
de şcolile de la Aradul căruia S. Vulcân voia să-i dea lecţii 
de românism. | 

Mai mult chiar, părintele Ciuhandu declară: „Noi nu 
cunoaştem nicio carte românească care să se fi tipărit cu 
cheltuielile” acestui episcop latifundiar, în vreme ce profe- 





1! Pr. Gheorghe CIUHANDU, Episcopii Samuil Vulcan şi Gherasim Raț, 
p. 182. 





TELEGRAFUL ROMÂN - 1936 815 


sorii săraci de la Arad se întreceau să tipărească la cărţi, pe 
care le citesc tot ortodocşii, în nordul uniat necomandându-se 
decât foarte rar câte una. 

Cei trei mari ostracizaţi ai Blajului, cu care acum se 
laudă, n-au găsit nici în Episcopul Samuil Vulcan un mece- 
nat. El s-a mulţumit să aibă o copie manuscrisă de pe Cro- 
nica lui Şincai, dar n-a avut curajul sau largheţea s-o 
tipărească. Tot un profesor sărac de la Arad, Alexandru 
Gavra, a tipărit-o, fără niciun ajutor de la episcopul S. Vul- 
can. Cărţile celor trei mari luceferi ai Blajului au fost publi- 
cate de ortodocşi şi citite de ortodocşi. Ele nu erau pe placul 
oficialilor uniaţi, cu românismul lor dârz şi cu dovezile lor 
istorice prea puţin favorabile unirii de la 1700. Aşa se explică 
de ce până şi mitropolitul sârb de la Carloviţ da binecuvân- 
tarea pentru tipărirea Cronicii lui Şincai, pe când de Samuil 
Vulcan nu se pomeneşte nimic. Ostilitatea față de anumite 
idei din scrierile acestea o manifestă Episcopia Uniată de la 
Oradea în mod vădit la 1863 şi 1864, când se gândeşte la ti- 
părirea lor, cam forțată de împrejurări, dar numai după o 
prealabilă suprimare a „propoziţiilor antibisericeşti”*?. 

Ce mai rămâne atunci din legenda despre „academia 
ştiinţifică românească” de la curtea episcopală din Oradea? 
E o întrebare legitimă a părintelui G. Ciuhandu. 

Cartea aceasta, bogată ca un stup, în fapte, informații, 
idei, ar fi păcat să nu fie citită de fiecare român. 





12 Pr. Gheorghe CIUHANDU, Episcopii Samuil Vulcan şi Gherasim Raț, 
p. 382. 

































































































































































































































































































































































































În Postul Mare 


„lată vremea pocăinţei, iată ziua mântuirii, intrarea 
postului; suflete, priveghează şi intrările poftelor închide-le, către 
Domnul uitându-te”. E una din scurtele, dar cuprinzătoarele 
şi adâncile cântări cu care întâmpină Biserica noastră înce- 
putul Postului Mare. 

Postul e timp de retragere a spiritului din vârtejul vieții 
şi de îndreptare a lui spre Dumnezeu. Înfrânare şi extaz, iată 
cele două componente ale postului. Înălțarea spre Dumnezeu 
nu poate avea loc fără reculegerea din zgomotul tulburător, 
din pasiunile şi grijile obsedante, din poftele şi răutăţile care 
ne leagă de pământ. Până nu „închidem intrările poftelor”, 
rămânem pândind, palpitând la ferestrele lor. Trebuie să tra- 
gem, cu hotărâre, obloanele spre exteriorul ispititor, să trân- 
tim uşi de stejar peste izvoarele din care pot țâşni imagini şi 
pofte roditoare şi să ne ducem spiritul în cel mai interiorizat 
centru, acolo unde, gândind la Dumnezeu, Îi poate întâlni. 

Datorie specială apasă în acest timp asupra preoţilor, 
pedagogii credincioşilor spre Dumnezeu. Cu pilda şi cuvân- 
tul trebuie să înveţe pe păstoriți cum să petreacă timpul pos- 
tului. Să folosească toate mijloacele ce le oferă Biserica 
noastră spre acest scop. 


* Telegraful Român, an LXXXIV, nr. 10, 1 mart. 1936, p. 1. Semnat: DS. 

Miercuri, în această primă săptămână a Postului, nime- 
rindu-mă în preajma Înaltpreasfinţiei Sale Mitropolitului nos- 
tru Nicolae, pe când ieşea de la Liturghia Darurilor Înainte 
Sfinţite, am putut auzi ce impresii puternice lasă această mi- 
nunată slujbă asupra Înaltului nostru Păstor. Din nicio altă 
slujbă, spunea Înaltul ierarh, parcă nu emană atâta mister, 

Într-adevăr, Liturghia aceasta pune sufletul într-o vi- 
braţie neobişnuită. Vezi pe preot în odăjdii negre, de căință 
adâncă, mişcându-se concentrat, apăsat de conştiinţa că, aşa 
păcătos cum se află, e totuşi îndatorat să poarte pe capul 
său Trupul Domnului şi să se împărtăşească cu El; toate 
mişcările sunt tăcute (îi e teamă să vorbească), în aceeaşi 
stare se află toți cei din biserică: concentrați, serioşi, parcă 
vezi o grupă de oameni meditându-şi, regretându-şi o mare 
înfrângere. Le este teamă să privească în sus, le este teamă 
de mustrare; le este greu să privească unul la altul, le este 
ruşine unul de altul, cât de nevrednici s-au dovedit. 

Lipseşte din slujba aceasta atmosfera deschisă, de bucu- 
rie şi îndrăzneală, a celorlalte Liturghii. La celelalte Liturghii 
preotul se întoarce cu mişcări şi gesturi largi, îndemnătoare; 
cântarea la strană, ca şi în altar se înalţă liberă, descătuşată, 
în văzduh. Libertate, curaj, bucurie, feţe larg, deschise. Aces- 
tea sunt elemente sufleteşti ale celorlalte Liturghii. 

Liturghia Darurilor Înainte Sfinţite e un admirabil mij- 
loc ce stă la îndemâna preotului pentru întărirea vieții reli- 
gioase, pentru înviorarea şi clarificarea credinței în 
păstoriţii săi. 

Cultul Bisericii noastre e o mină inepuizabilă de idei şi 
emoții cât se poate mai veridic religioase. Păcat însă că încă 
nu ştim să-l valorificăm aşa cum se cuvine. lată şi Liturghia 
Darurilor Înainte Sfinţite stă în părăsire, ferecată în cărţi ca 

într-o temniță. Înaltul nostru Păstor îmi spunea cu durere 
că nici a treia parte din preoți nu o săvârşesc. Şi s-ar bucura 
nespus de mult să vadă cum se mişcă măcar în această pri- 
vinţă preoțimea mai spontan — dintr-o trebuinţă internă re- 
ligioasă şi dintr-o părintească căutare după alimente 
spirituale pe seama fiilor lor înfometați —, nu să aştepte tot- 
deauna ordine categorice. 

Şi câte n-ar mai putea realiza preotul în timpul atât de 
potrivit al Postului, în ogorul înţelenit şi plin de buruieni al 
sufletelor. În vremea din urmă se înregistrează o recrudes- 
cenţă febrilă a propagandei sectare pe tot întinsul țării, in- 
clusiv în arhiepiscopia noastră. Oamenii sunt prinşi uşor în 
mrejele acestor neobosiţi seducători. Setea lor religioasă îi 
face să primească uşor orice lichid stricăcios ce li se oferă. 
Pericolul sectar ne va ameninţa mereu, atâta vreme cât preo- 
tul nostru va rămâne ceea ce este azi: funcţionar ritual la ore 
fixe; până ce nu va deveni misionar zilnic, chemat şi neche- 
mat, adâncit în Sfânta Scriptură şi semănând cuvântul ei şi 
al Bisericii oriunde apare. Când vom vedea în sfârşit ziua 
în care preotul nostru va fi numai preot, şi nimic altceva, 
preot în substanţa lui, preot în sens ontologic, ființă integral 
deosebită, prin cugetarea, prin preocuparea, prin totalul 
manifestărilor sale, de orice altă categorie de oameni? Când 
îl vom vedea acum intrând la un bolnav, în momentul ur- 
mător sfătuind un necăjit, după aceea ajutând un orfan, pu- 
rurea având cuvânt nobil, religios, pe buze? 

Să ne hotărâm, fraţii mei, să realizăm cât mai mult din 
acest postulat. Şi mai ales acum, în Postul Mare, timp dedi- 
cat sufletului, căci mântuirea, şi cea spirituală, dar şi cea- 
laltă, numai de aici poate veni, prin noi, prin activitatea 
noastră pentru Dumnezeu. 





„Puncte cardinale în haos” 


Nichifor Crainic este de pe acum în cultura românească 
un nume care străluceşte cu o lumină unică, neclintită de 
niciun tumult de azi şi din viitor şi necovârşită de niciuna 
din imaginile senzaţionale care se silesc să se impună aten- 
ției cu exagerările şi ciudăţeniile lor. 

Cugetarea lui Nichifor Crainic are toate caracterele unei 
viziuni profetice, ale unei citiri adânci în destinele neamului 
nostru şi ea va trebui de aceea să fie urmată cât mai curând în 
mod inexorabil, de către aceia care conduc şcolar, cultural şi 
politic această naţiune, dacă nu voiesc să o macine total într-o 
prea mult prelungită şi năroadă luptă cu chemarea, cu fiinţa ei. 

Nichifor Crainic descinde din Bălcescu, Eminescu, A.C. 
Cuza şi N. lorga, dar chintesenţa gândului lor, intuiţia lor 
apare la acest urmaş al lor adâncită, lărgită şi clarificată într-o 
doctrină închegată şi atotcuprinzătoare, datorită, desigur, şi 
noilor experienţe care s-au mai vărsat în cultura omenească 
şi în istoria românească de la aceia încoace. 

Cartea lui Nichifor Crainic, Puncte cardinale în haos, în 
care sunt adunate o serie de eseuri publicate în cursul ultimilor 





* Telegraful Român, an LXXXIV, nr. 10, 1 mart. 1936, pp. 1-2. Semnat: 
Dr. D. Stăniloae. 

ani în Gândirea, e o răfuială cu toate ereziile ideologice, poli- 
tice şi artistice importate la noi de europenizanţii cu orice 
preţ, erezii care țin în amorţire latenţele noastre creatoare şi 
în confuzie jalnică viața noastră publică. În locul imitații 
maimuţăreşti a Occidentului, în locul reportajului steril şi 
snob, Nichifor Crainic proclamă tradiția ca singura forță crea- 
toare de cultură, iar prin creație şi cultură înțelege cugetare 
şi artă proprie românească. Cheia de boltă a viziunii lui 
Nichifor Crainic, care pe cât e de magnifică prin unitatea ei, 
pe atât e de cuceritoare prin abundența de idei, de nuanțe, 
de argumente constitutive ale acestui întreg armonic, e ideea 
tradiției, dragostea de tradiție. De aceea fermecătoarele 
eseuri: Sensul tradiției, A doua neatârnare, Persifal, sunt atât de 
revelatoare, în calitatea lor de adevărate evanghelii şi apo- 
teoze ale tradiției româneşti. Ele trebuie să rămână stâlpul 
de foc al orientării şi acțiunii fiecărui intelectual român. 
Dar tradiţia la Nichifor Crainic nu e o piatră ruginită, 
un complex de forme vechi, osificate, care să ne lege butuc 
de o fază trecută a vieții româneşti, să ne anuleze orice forță 
creatoare de valori noi. Mai înainte de a se publica Ortodoxia 
teologului rus Bulgakov, cu admirabilele ei pagini despre 
tradiția bisericească, concepută ca un torent viu, ca o forță 
animatoare, Nichifor Crainic a spus adevăruri identice des- 
pre tradiția naţională. Tradiţia este în cugetarea lui Crainic 
o substanţă vie şi de viață făcătoare, ce trăieşte şi curge etern 
în istoria unui neam pe sub manifestările individuale. Din 
ea se hrăneşte, din ea se inspiră, ea e motorul, condiţia şi 
criteriul oricărei creaţii spirituale autentice. Individul crea- 
tor în ordinea spirituală aduce şi ceva strict personal: e in- 
formaţia sa largă, e studiul altor culturi, care serveşte ca o 
haină intelectuală în care îmbracă o substanţă spirituală et- 

nică, ca un arsenal de instrumente prin care explorează mă- 
runtaiele solului spiritual autohton. 


„Am spus altădată că tradiționalismul îl concepem ca o 
forță dinamică, iar nu ca o forță statică. Adversarii noştri 
însă ne obiectează necontenit paseismul romantic, adică în- 
toarcerea la trecut, refugiul în trecut şi, prin aceasta, ana- 
cronismul, inactualitatea. Să observăm că, în ce ne priveşte, 
această obiecție e gratuită, întrucât noi nu căutăm refugiul 
în trecut şi n-am socotit trecutul ca un model pentru pre- 
zent sau pentru viitor. Paseismul romantic presupune într- 
adevăr un ideal de perfecţiune în trecut care e dat ca 
îndreptar şi model. Mersul lumii, după această concepție, 
trebuie suspendat şi actualitatea vieții turnată într-o formă 
istorică ce s-ar fi dovedit perfectă. Un astfel de tradiționa- 
lism nu s-ar putea naşte decât în aria unei culturi care, în 
trecutul ei, oferă culmi de perfecțiune vrednice de dorit, în 
comparaţie cu mizeria prezentului acelei culturi. [...] Dar, 
din punct de vedere social şi politic bunăoară, idealurile is- 
toriei noastre însăşi abia astăzi îşi trăiesc realizarea.”! 


„În cultură, tradiționalismul nu se concepe stereotipic. El 
nu e un pas bătut pe loc, la nesfârşit. Cultura e un organism 
în creştere continuă, cu rădăcini în seva neamului, cu frun- 
ziş în atmosfera timpurilor. Seva e aceeaşi, atmosfera e schim- 
bătoare. Tradiţionalismul e disciplina lăuntrică ce călăuzeşte 
creşterea. [...] Această osatură ce păstrează trăsătura unitară 
în varietatea formelor unei culturi e tradiționalismul. În li- 
bertatea de apariţie a fenomenelor culturale, a fenomenelor 
de artă, el păstrează continuitatea înrudirii dintre ele [...].”? 





1 Nichifor CRAINIC, „Sensul tradiției”, în: Puncte cardinale în haos, 
Bucureşti, 1936, p. 106-107. 

2 Nichifor CRAINIC, „A doua neatârnare”, în: Puncte cardinale în 
haos, p. 143. 

„În raport cu istoria românească, tradiția noastră eternă 
îşi are sediul în popor şi în expresia lui multiplă care e cul- 
tura populară ca produs etnic. Ea stă într-un anume fel de 
a poetiza, într-un anume fel de a plasticiza, într-un anume 
fel de a cânta, într-o anume atitudine față de natură şi față 
de Dumnezeu. Creaţiile superioare ale unei culturi au va- 
loare de proprietate în măsura în care sunt transfigurări 
ale formelor vii din popor, transfigurări ale formelor ru- 
dimentare în care s-a revelat, liber şi inconştient în ferme- 
cătorul lui joc, geniul poporului.”3 


La lumina clară a acestei concepții, tendinţa atât de 
frecventă în cercurile intelectualilor români de a disprețui 
etnicul ca izvor de creație spirituală şi de a importa de-a 
gata sau în prelucrări superficiale produsul de ultimă oră 
al Occidentului, apare în toată trista ei sărăcie şi naivitate. 
Prin aceasta ne condamnăm la o corvoadă inutilă, la o ste- 
rilitate în orice domeniu spiritual. 

Tradiţionalismul recomandă informația cât mai multi- 
plă. El, care „voieşte o cultură creatoare de valori autohtone, 
nu exclude consumaţia culturală, ci o implică”. Dar nu o 
face scop în sine, ci îi dă „însemnătatea subordonată pe care 
o are în realitate”. 

„A şti e un mijloc care ajută creația autohtonă. Dar 
această creație rămâne ținta supremă”. Pentru europeni- 
zanţi, pentru adversarii etnicului, consumațţia culturală a 
produselor apusene e scop în sine. 

Concepţia schițată în rândurile anterioare este îndrep- 
tarul revistei Gândirea. Ca şi Semănătorul, şi Gândirea s-a 





A. 


3 Nichifor CRAINIC, „Sensul tradiției”, în: Puncte cardinale în haos, 


p. 11. 

aplecat cu dragoste peste sufletul poporului nostru, dar de- 
osebirea dintre ele este totuşi mare. Semănătorul a văzut un 
țăran schematic, redus la câteva instincte telurice, de supra- 
faţă, exagerate ca în balade. Jocul intim de lumini şi umbre 
al sufletului, pe treptele lui mai adânci, acolo unde se tăi- 
nuieşte cu Dumnezeu şi unde se zămislesc gândurile se- 
rioase şi imaginile artistice, a scăpat de sub privirea grăbită 
a Semănătorismului luptător şi plin de emfază retorică. 

Gândirea priveşte mai cu răgaz şi cu instrumente mai 
fine în sufletul etnic. Ea vede sub valurile de suprafaţă ale 
mării, în adâncimile liniştite şi izvorâtoare ale sufletului ro- 
mânesc. 

De aici, înțelegerea pentru viața religioasă ortodoxă a 
poporului, care e stratul cel mai de dedesubt al sufletului 
românesc, din care se explică şi se influențează cugetarea, 
arta, atitudinea cotidiană a poporului nostru. Sunt în 
această scriere a lui Nichifor Crainic atâtea pagini nepieri- 
toare despre ființa Ortodoxiei, topită în sufletul românesc. 
Ele trebuie să fie privite ca un punct cardinal pentru orien- 
tările noastre teologice şi misionare, căci şi pe acest teren 
prea e mare dorința de-a imita Occidentul. 

Ideile politice ale lui Nichifor Crainic, care nu sunt 
decât aplicări în domeniul politic a concepţiei sale naționa- 
liste şi creştine, idei dezvoltate în câteva eseuri magistrale 
cuprinse în cartea de care vorbim, au mai fost expuse în zia- 
rul nostru. 

















































































































































































































































































































Condiţia principală a apropierii dintre 
Biserica Ortodoxă şi cea Catolică” 


(1) 


Cultura creştină, revista blăjeană reapărută în anul 
acesta după o lungă tăcere, aduce pe lângă celălalt material 
care nu se deosebeşte nici prin intenţia, nici prin calitatea 
lui de cel al Unirii, în numărul din febr. c. [1936], şi un „Răs- 
puns la o anchetă în chestia antagonismului dintre cele 
două Biserici româneşti”, datorat părintelui dr. Nicolae 
Brânzeu. Deoarece autorul face sforțări lăudabile să păs- 
treze un ton potolit şi o judecată obiectivă, vom face câteva 
observații în legătură cu părerile ce le enunţă. 

ceea ce priveşte natura antagonismului ce stă la baza 
rivalităților şi fricțiunilor dintre cele două Biserici româ- 
neşti, părintele dr. N. Brânzeu crede că ea nu e nici dogma- 
tică, nici socială sau culturală, ci pur psihologică. La darea 
acestui răspuns se constată din şirul ideilor că părintele dr. 
N. Brânzeu nu dă o atenţie specială celor două Biserici 
româneşti, ci are în vedere continuu catolicismul universal în 
raport cu Biserica Ortodoxă în întregime, privite în decursul 





* Telegraful Român, an LXXXIV, nr. 13, 22 mart. 1936, p. 1. Semnat: 
Dr. D. Stăniloae. 

istoriei. Nedând o atenţie deosebită terenului special în dis- 
cuţie, părintele Brânzeu face mari greşeli în concluzii. 

Astfel Preacucernicia Sa, făcând un excurs în istoria 
universală mai veche, ne vorbeşte de ura grecilor contra la- 
tinilor, conchizând: 


„Dispoziţia aceasta sufletească: ura, prejudiciul, a trecut 
de la greci la celelalte popoare de rit oriental, la ruşi, la 
sârbi, bulgari, durere chiar şi la noi românii, care mai puţin 
motiv am avea”. 


Cu o sinceritate frumoasă, Preacucernicia Sa recunoaşte 
aceeaşi vină şi catolicismului: 


„Aş fi nedrept dacă n-aş recunoaşte că aceleaşi prejudi- 
cii se găsesc şi la catolici față de ortodocşi”. 


În felul acesta, rivalitatea dintre ortodocşi şi uniați se 
reduce, după părintele Brânzeu, la prejudicii pe care cei din- 
tâi le-au importat de la greci şi slavi, cei din urmă din Eu- 
ropa Centrală. 

Situaţia însă nu e tocmai aceasta. „Ura” ortodocşilor 
contra catolicilor şi viceversa e ceva foarte platonic, o teorie 
lipsită de simţire pasionată, atâta timp cât unii sunt departe 
de alţii, atâta timp cât catolicismul stă în casa lui şi nu tul- 
bură cu propaganda lui prozelitistă comunitatea ortodoxă. 

Grecii i-au urât pe latini numai de când au început ace- 
ştia să-i tulbure cu amestecul lor inoportun acasă la ei: pre- 
tinzând să aşeze şi să depună patriarhi şi încercând să 
smulgă teritorii din Răsărit pentru a le supune jurisdicției 
Romei. Slavii s-au trezit la această aversiune în împrejurări 
asemănătoare. lar la români s-au ivit sentimentele contra 

catolicismului de când au început să sufere din porteail lui 
prin persecuții şi prin sfâşierea unităţii lui. 

Să poftească părintele Brânzeu în Vechiul Regat, sau în 
mijlocul Rusiei, sau chiar în Grecia. Aproape că nu va întâlni 
o ură actuală contra catolicismului. Va constata la teologi 
doar o pedantă distincție dogmatică, iar în popor o vagă şi 
naivă întrebare: cum or fi papistaşii aceia? Împreunată cu 
un adorabil sentiment de compătimire: săracii, Dumnezeu 
să-i ierte şi pe ei. 

Tot cam aceleaşi stări le întâmpinăm şi noi, ortodocşii, 
la catolicii din Apus care n-au ajuns aici, la graniţa între cele 
două Biserici, într-o luptă confesională. Mulţi dintre teologii 
ortodocşi au în inima lor duioase amintiri de la câte un pro- 
fesor de teologie catolică din Apus. 

Ca să explici natura antagonismului dintre cele două 
Biserici româneşti trebuie să vezi deci aici, nu e suficient să 
te pierzi în istorie şi în lumea largă, ci-ți mai trebuie şi o pri- 
vire dreaptă în împrejurările noastre speciale. 

Românii ortodocşi sunt plini de indignare împotriva 
catolicismului şi a celor ce-l reprezintă la noi, nu din iluzorii 
presentimente (din motive psihologice), ci pentru că el a produs 
şi menține dezbinarea sufletească a neamului. Nu ne trezeşte ni- 
ciun sentiment de indispoziție catolicul din Franţa, sau chiar 
un preot catolic german din România de pildă, dar nu ne 
inspiră deloc sentimente bune un misionar al Vaticanului 
printre români. 

Părintele Brânzeu afirmă că antagonismul acesta nu se 
bazează deloc pe motive dogmatice. Preacucernicia Sa poate 
să fie sincer. Cel puţin poporul român rupt din comunitatea 
bisericească a fraților celorlalți nu ştie de o astfel de deose- 
bire. Dar dacă aşa judecă în conştiinţă părintele Brânzeu şi 

ceilalți frați ai Preacucerniciei Sale, de ce nu renunţă la tul- 
burarea poporului şi dezbinarea lui pe teren religios? Sau e 
sincer catolicismul când afirmă că nu există deosebiri dog- 
matice între catolici şi ortodocşi, dar atunci e inconsecvent 
susținând prozelitismul printre cei din urmă, sau nu e sincer 
în această afirmaţie. 

Noi ştim şi recunoaştem că există şi deosebiri dogma- 
tice între cele două Biserici. Dar suntem de acord că tăişul 
lor dureros nu se simte decât în rivalitățile de fiecare zi, 
decât acolo unde cele două Biserici ajung în conflict practic, 
adică prin pătrunderea catolicismului pe teritoriu ortodox. 
La Miinchen şi la Atena se discută academic, cu delicii inte- 
lectuale, distincţiile dogmatice dintre ortodocşi şi catolici. 
Noi aici trăim în carnea inimii noastre, ca pe nişte adevărate 
lovituri personale, toate micile deosebiri de dogmă, de cult, 
de disciplină, pe care slujitorii Vaticanului se silesc să le stre- 
coare zi de zi în conştiinţa poporului uniat pentru a-l în- 
străina tot mai mult sufleteşte de fraţii ortodocşi. Conflictul 
practic dă putere deosebirii dogmatice. Înlăturând conflictul 
practic, atunci deosebirile dogmatice nu mai împiedică re- 
ciproca îngăduinţă şi chiar prietenia. 

Cu acestea am ajuns la a doua întrebare la care răs- 
punde părintele Brânzeu: cum s-ar putea înlătura antago- 
nismul dintre cele două Biserici? Răspunsul părintelui 
Brânzeu e nesatisfăcător. În numărul viitor vom da noi un 
răspuns, pe care îl considerăm eficace, deşi, cel puţin în si- 
tuaţia de azi, fiind foarte greu de înfăptuit. 





















































































































































































































































































Condiţia principală a apropierii dintre 
Biserica Ortodoxă şi cea Catolică” 
(II) 


Părintele dr. N. Brânzeu crede că antagonismul dintre 
cele două Biserici româneşti ar putea fi înlăturat printr-un 
acord în virtutea căruia să renunțăm la „ura grecească din- 
tre noi, care suntem un popor latin” şi să colaborăm față de 
relele care „ating deopotrivă interesele morale ale ambelor 
Biserici”. 

Am anunţat în prima parte a articolului nostru că răs- 
punsul părintelui Brânzeu îl socotim ineficace. Pentru a sta- 
bili raporturi frățeşti între cele două Biserici româneşti 
trebuie să înlăturăm cauza reală a antagonismului. lar 
aceasta nu e ura grecească, ci amestecul catolicismului în 
viaţa religioasă a neamului nostru. 

De unde urmează că o potolire în raporturile dintre cele 
două Biserici româneşti este imposibilă. Nu din vina Bise- 
ricii Ortodoxe, ei nu-i aparține câtuşi de puţin inițiativa în 
aceste fricțiuni. Ea este continuu în situație de apărare, dar 
de apărat, trebuie să se apere. 





* Telegraful Român, an LXXXIV, nr. 15, 5 apr. 1936, p. 1. Semnat: Dr. 
D. Stăniloae. 

Atâta timp cât există între români o Biserică uniată, 
antagonismul este inevitabil. Pentru că uniatismul repre- 
zintă penetraţia catolică pe teritoriul Bisericii Ortodoxe şi 
tendinţa activă de a dezbina neamul nostru. Bisericile 
creştine pot coexista în linişte şi pot colabora prieteneşte 
cât timp rămâne fiecare în casa ei. Pasiunea misionară gă- 
seşte destul teren în ţinuturile necreştine. Dar dacă e 
foarte adevărat că Bisericile creştine s-au făcut vinovate 
de învrăjbirea creştinilor, slăbind enorm forţa creştinis- 
mului în fața duşmanilor lui, tot pe atât de adevărat e că 
Biserica Ortodoxă n-are din acest punct de vedere nicio 
pată pe conştiinţa ei. 

Întreaga vină o au catolicismul şi protestantismul. 

Dar dacă înregistrăm azi la unele ramuri necatolice (de 
exemplu la anglicanii care nu mai vor să tulbure pe ceilalți 
creştini cu prozelitismul lor) renunţarea la aceste păcate îm- 
potriva creştinismului, cu atât mai mult ar fi de aşteptat 
această cuminţire din partea catolicismului. Mai cu seamă 
având în vedere că acțiunea lui printre ortodocşi nu i-a adus 
roade serioase. Dimpotrivă, mai mult i-a stricat, îndepăr- 
tându-şi sufleteşte enorm Biserica Ortodoxă. Şi chiar dacă 
a reuşit să rupă de la sânul Bisericii Ortodoxe 3-4 milioane 
de suflete sub forma hibridă şi nesigură de uniați, şi-ar 
putea da seama că aceasta n-a putut-o face decât prin mij- 
locirea puterii politice a două state catolice pe teritoriul că- 
rora se aflau pe atunci ortodocşi: Austro-Ungaria şi Polonia. 
În viitor însă câştiguri de felul acesta nu mai sunt de sperat. 
Popoarele ortodoxe s-au putut aduna cu ajutorul lui 
Dumnezeu în statele lor. Catolicismul spera, când a inițiat 
metoda acomodaţionistă uniată a câştigării ortodocşilor, că 
prin primii uniaţi şi printr-o perpetuare a regimului politic 

de atunci va putea câştiga toată creştinătatea ortodoxă. A 
dat însă fiasco pe toată linia. 

Ce-i este mai scump acum: Să rămână în braţe cu puţi- 
nele firimituri uniate (nici ortodoxe, nici catolice) aminti- 
toare ale unei acțiuni prozelitiste de manieră medievală, dar 
într-o tensiune netrecătoare cu Biserica Ortodoxă în între- 
gime? Nu e mai onorabil şi mai deschizător de perspective 
frumoase să abandoneze aceste neînsemnate coji din marele 
corp ortodox, pentru a deschide calea apropierii de el? 

Pentru mult dorita unire dintre cele două Biserici e ne- 
cesar în prealabil crearea unei atmosfere prietenoase, a unei 
reciproce simpatii. Dar pentru a ajunge acolo, catolicismul 
trebuie să înlăture mărul de ceartă, care nu e altul (am vrea 
să se convingă odată de adevărul acesta orice catolic) decât 
Uniaţia, care trebuie să se retragă în albia lui. Cum vrei să 
te aştepţi la unire prin căsătorie a două familii vecine atâta 
timp cât una a ocupat şi ține cu forţa o bucată din curtea ce- 
leilalte, ba tinde să pună stăpânire pe toată? Dar îndată ce 
şi-a retras vecinul lacom pretenţiile de pe teritoriul alăturat, 
începe între cele două familii o viață mai prietenoasă, care 
poate duce la înrudire, la unire, încât cele două curţi pot de- 
veni una la urmaşi. 

Sau crede catolicismul că va realiza unirea cu orto- 
docşii mai degrabă prin mijloace neevanghelice, căutând 
să-şi întindă stăpânirea pe teritoriul ortodox împotriva 
voinţei Bisericii Ortodoxe? N-are decât să creadă şi să 
continue a lucra şi mai departe în consecință. Noi însă 
suntem datori să ne apărăm. Şi să ştie că până la biruinţa 
finală (în care noi nu credem, căci ce se urmăreşte prin 
forţă şi prin fraudă în domeniul religios, nu se dobân- 
deşte durabil), toate luptele dintre creştini, toată ura care 

se strânge în ei în paguba creştinismului va apăsa pe con- 
ştiinţa catolicismului. 

Iar fraţilor români uniați le spunem: Dacă vreţi să con- 
tribuiţi atât la unirea sufletească a neamului nostru, cât şi la 
cea a creştinătăţii, lăsaţi-vă de situaţia nefirească şi ingrată 
în care v-a aşezat o istorie nefericită. Renunţați la rolul trist 
de unelte ale învrăjbirii atât naţionale, cât şi creştine. Întoar- 
ceţi-vă acasă, ca apoi cu toţii să începem a trăi în alte senti- 
mente, mai bune, mai frățeşti față de confesiunea căreia nu 
am mai avea de ce să-i fim atât de duşmănoşi. 








































































































































































































































































































Dumnezeiasca Euharistie' 


Biserica noastră mărturiseşte că în cadrul Sfintei Litur- 
ghii, când preotul rosteşte epicleza asupra pâinii şi vinului 
pregătit la proscomidie, acestea se prefac real dar tainic în 
Trupul şi Sângele Domnului. 

Cine poate să aducă o rază de lumină sigură pentru în- 
țelegerea acestei taine, mai închisă raţiunii noastre decât ori- 
care alta? Au fost totuşi încercări de-a o pătrunde. Dar 
Biserica noastră s-a ferit de-a prevedea cu autoritate de 
dogmă vreo astfel de încercare şi probabil că va avea aceeaşi 
atitudine şi față de alte încercări viitoare, care nu pot fi decât 
combinații omeneşti, ce nu trebuie lăsate să pătrundă în 
sanctuarul adevărurilor dumnezeieşti ca să le dilueze carac- 
terul tainic, mai presus de orice pricepere omenească. 

Încercările acestea, atâta timp cât se mişcă în cadrul sche- 
mei prin care se exprimă dogma, necălcând nici la dreapta, 
nici la stânga peste hotarul ei precis, sunt permise însă de Bi- 
serică, dar ca simple teorii, nu ca adevăruri de crezut. 

În această calitate ele sunt chiar folositoare ca ilustrări, 
ca mijloace de intuiţie, poate din alt plan, al adevărurilor 





* Telegraful Român, an LXXXIV, nr. 16, 12 apr. 1936, pp. 3-4. Semnat: 
Dr. D. Stăniloae. 

dogmatice. Ele presupun şi promovează o efervescenţă a 
vieţii spirituale şi o preocupare lăudabilă a cugetării cu cele 
mai înalte realități. 

În legătură cu dumnezeiasca Euharistie număram până 
acum 0 singură încercare rămasă oarecum în limitele reve- 
late ale dogmei, încercare proclamată, din păcate, de Bise- 
rica Romano-Catolică drept dogmă. 

Este teoria transubstanțiațiunii. 

Biserica noastră nu a ridicat această teorie omenească 
la rangul de dogmă, deşi unii teologi au avut simpatii pen- 
tru ea. Alţii însă au criticat-o aspru. Incă Dosoftei, Patriarhul 
Ierusalimului, şi-a auzit reproşuri pentru întrebuinţarea ter- 
menului transubstanțiațiune în Mărturisirea sa, iar în timpul 
mai nou, doi teologi însemnați, C. Diobuniatis şi S. Bulgakov, 
combat această teorie cu toată energia. Ei spun că teoria 
transubstanțiațiunii se bazează pe o ipoteză din filosofia lui 
Aristotel, că lucrurile se compun din substanţă şi accidente, 
ipoteză părăsită azi în filosofie. În orice caz, Biserica nu-şi 
poate angaja autoritatea ei în consacrarea ca dogmă a unei 
ipoteze filosofice şi nu poate lega soarta unei dogme de un 
element omenesc atât de şubred. 

Îndeosebi Părintele S. Bulgakov dă acestei teorii lovituri 
grele!. Preacucernicia Sa spune că teoria conform căreia fie- 
care lucru are o substanţă ca un sâmbure al lui, şi cu schim- 
barea necontenită a lucrurilor între ele se schimbă şi aceşti 
sâmburi, aceste substanțe, 

„este privită pur filosofic, într-aşa măsură grosolană şi 
incompatibilă cu conştiinţa filosofică contemporană, încât 

! S. BULGAKOV, „Dogma euharistică”, în: Puti, nr. 20-21, 1930. 

a lua ca evidenţă, cum face dogma catolică despre transub- 
stanţiațiune, înseamnă a comite o siluire directă, cu totul in- 
utilă asupra ei. Cel mult poate fi luată ca una din 
posibilităţile cele multe ale cosmologiei, în rând cu altele, 
deşi şi aceasta e greu de admis, dar nu spre a o face normă 
unică obligatorie”. 


Părintele S. Bulgakov mai aduce împotriva acestei teorii 
două obiecţii, pe care le redăm cu cuvintele Preacucerniciei 
Sale: 


„Pe de-o parte, transubstanţiațiunea e privită ca o înlo- 
cuire a substanţei unui lucru prin substanţa altuia, de 
unde urmează că ambele se află în unul şi acelaşi plan ontolo- 
gic. De altă parte, accidentele pâinii şi vinului rămân, deşi 
lipsite de substanţialitatea lor, fără subiect, totuşi în reali- 
tatea lor, cu caracterul lor de pâine şi vin, adică, sumar vor- 
bind, rămân ele însele, pâine şi vin, în care în oarecare chip 
tainic Se sălăşluieşte Hristos, dându-se pe Sine în pâine, cu 
pâine şi sub pâine. Aceasta este ceea ce a exprimat direct 
Luther şi desigur mai consecvent, în teoria impanației, care 
a respins cu pasiune teoria aristotelică a transubstanţiaţiu- 
nii, formulată mai hotărât de Toma d'Aquino. Transub- 
stanțiațiunea, ca şi impanaţia neagă prefacerea, n-o afirmă 
după cum cred chiar unii dintre teologii ortodocşi.” 


Precum se vede părintele S. Bulgakov neadmițând exis- 
tența unei substanţe în pâine şi vin, dincolo de complexul 
lor fizico-chimic care rămâne după teoria transubstanţiațiu- 
nii neschimbat, reduce transubstanţiațiunea la impanația 
luterană. Într-adevăr, e greu de afirmat că ar exista o sub- 
stanță naturală a lucrurilor, în planul naturii create, şi e greu 
de spus în ce-ar consta aceea şi cum s-ar referi la complexul 
lor fizico-chimic. Teologia catolică însăşi n-a spus, pe cât 

ştiu, nimic serios în chestiunea aceasta. Şi dacă ar exista o 
astfel de substanţă naturală a lucrurilor, e jenant de cugetat 
că Trupul Domnului ar intra în ordinea aceasta a substan- 
țelor naturale, luând locul uneia dintre ele. 










* 








Dar părintele S. Bulgakov nu rămâne numai la respin- 
gerea teoriei transubstanțiațiunii şi la afirmarea generală, 
indistinctă, a tainei prefacerii euharistice. Ci încearcă însuşi 
o explicaţie. 

Prefacerea euharistică, după Preacucernicia Sa, nu e un 
eveniment fizic, ce se petrece în lumea naturală. Prefacerea 
e de alt ordin, metafizic, spiritual, care nu atinge stihiile na- 
turale ale lucrurilor. Trupul omenesc din punct de vedere 
fizico-chimic, pentru simţuri, e acelaşi fie că e sufletul în el, 
fie că nu mai e (comparaţia e imperfectă, dar tot ajută puțin). 
Deosebirea e de ordin sufletesc, spiritual. La fel pâinea şi 
vinul, fizico-chimic, structural sunt aceleaşi şi în Euharistie, 
atât când nu sunt, cât şi când sunt Trup şi Sânge al Domnu- 
lui, fără a se schimba în structura lor naturală. Dar ele sunt 
acum aşa zicând însuflețite, înduhovnicite prin aceea că Şi 
le-a însuşit intim, cum îşi însuşeşte sufletul trupul, Subiectul 
lisus Hristos. 
























„Pâinea şi vinul în această lume şi pentru viaţa acestei 
lumi rămân pâine şi vin, prefacerea lor nu este fizică, ci me- 
tafizică, ascunsă acestei lumi. Pentru această lume preface- 
rea pur şi simplu nu s-a realizat, pentru că Sfintele Daruri 
şi după prefacerea lor păstrează toate însuşirile unor lu- 
cruri naturale. Dar aceste lucruri devin nemijlocit, ca atare, 
fără nicio transformare, corp al lui Hristos.” „Nu e necesară 
nicio transformare pentru prefacere, pentru că după voia lui 

Dumnezeu, în această lume, în loc anumit, pe un altar anu- 
mit, Trupul şi Sângele lui Hristos sunt tocmai această pâine 
şi acest vin, aşa cum sunt ele, şi ele n-au lipsă de nicio 
schimbare, dimpotrivă, e necesar să se păstreze natura lor, 
căci prin nimicirea ei îşi pierde puterea şi taina.” 


Cu alte cuvinte, o anumită pâine şi vin capătă prin con- 
sacrarea euharistică a preotului o altă funcţiune, depăşesc sta- 
rea lor de independenţă şi capătă suprema funcțiune de Trup 
şi Sânge al Domnului, nu numai ca un titlu, ci prin aceea că 
sunt atrase în raza specială a Subiectului divino-uman. 

Această teorie şi-o bazează părintele S. Bulgakov pe 
ideea că Trupul Domnului după Înviere şi mai ales după 
Înălţare nu mai constă într-o corporalitate spaţială, ci într-o 
putere a Lui de-a Se întrupa în tot momentul luându-Şi ca 
trup orice materie şi orice formă voieşte; Domnul în cer are 
numai un trup dinamic, spiritual. 


„Dar această stare dinamică a trupului nu este numai o 
potenţialitate, ca o lipsă de putere de-a fi actual, ci, dim- 
potrivă, ea are deplină stăpânire peste corporalitate în ge- 
neral («datu-Mi-s-a Mie toată stăpânirea în cer şi pe 
pământ» Matei 28, 18), care nu mai e legată în mod necesar 
de vreo formă particulară a trupului, fiind trupul îndeob- 
şte. Ea are puterea să se îmbrace într-o formă trupească 
potrivită cu trebuinţele spiritului, o formă care e totdeauna 
individuală. [...] Fiinţa trupului constă nu în părticelele 
materiale care intră şi ies din el (chiar şi în sensul acesta 
trupul nu e închis în sine, ci e deschis lumii), ci într-o pu- 
tere specială, pe care o are spiritul pentru întrupare.” 


Aceasta nu înseamnă că Mântuitorul a anulat prin Inviere 
şi mai cu seamă prin Înălțare, Întruparea Sa, redevenind 


4 ioagpeaut Asa egida! 

numai Dumnezeu, sau numai Spirit. Spiritualizarea trupu- 
lui nu înseamnă dezîntrupare. Mântuitorul păstrează pen- 
tru vecie trupul potenţial, puterea care se actualizează când 
vrea în trup vizibil. 


„Cerul, în care S-a Înălţat, nu este un loc în spaţiul as- 
tronomic. Dimpotrivă, Înălțarea constă într-o deplină pă- 
răsire a lumii; ea e întovărăşită de o trecere a trupului lui 
Hristos în starea spirituală, liberă de materialitatea cos- 
mică. Aceasta nu e dezîntrupare, ci într-un anumit înţeles 
dematerializare.” 


Dar despărțindu-Se de lume Mântuitorul nu pierde le- 
gătura cu ea. 


„lar această legătură se realizează nu numai spiritual, 
prin sălăşluirea lui Hristos în om («nu mai trăiesc eu, ci 
Hristos trăieşte în mine» Galateni 2, 20), ci şi corporal. Ne- 
maiavând trup material, El primeşte ca atare forma pe care 
o voieşte.” 


În dumnezeiasca Euharistie este forma regulată în care 
apare în mod tainic. 

Se înțelege că în această sumară expunere am ciuntit şi 
schematizat mult interesele şi argumentatele idei ale părin- 
telui S. Bulgakov. Cred totuşi că am redat fidel sâmburele lor. 

Intr-un număr viitor vom însemna câteva considerații 
critice pe marginea lor şi vom vedea dacă nu e posibil şi 
vreun alt mod de-a ne apropia şi prin cugetare de această 
mare taină, fără a ieşi, peste cadrele ei misterioase, vreun 
mod mai adecvat cu ea. 

























































































































































































































































Spre statul român creştin” 


Trăim vremuri de răspântie. Viaţa noastră socială şi po- 
litică a ajuns la un impas care ne sileşte să constatăm că dru- 
mul parcurs până acum a fost greşit, iar continuarea în 
direcţia lui ar însemna o nenorocire națională. 

Politicii statului nostru i-a lipsit până acum elementul 
esenţial pentru consolidarea unei țări, pentru întărirea ei su- 
fletească şi tehnică: credinţa religioasă. Cu programe pur 
raționale, fie în ele preponderentă preocuparea economică, 
sau cea pedagogică, să se mişte ele în direcţia socializării 
sau a celui mai integru liberalism, nu se pot trezi în suflete 
forţele uriaşe şi nobile ale muncii în folosul general, ale cin- 
stei, ale entuziasmului patriotic şi național. 

Teza că politica e un domeniu cu totul izolat de cel al 
credinţei religioase a dat un faliment evident. Dimpotrivă, 
se verifică cu exemplul indiscutabil al unor state, care au 
pus în timpul mai nou la baza lor credinţa religioasă că pu- 
terile creatoare ale națiunii şi sănătatea ei morală nu găsesc 
un mediu mai prielnic decât cel al credinţei. Politica din cre- 
dință e cea mai bună politică. Nu se poate recomanda o de- 





* Telegraful Român, an LXXXIV, nr. 18, 26 apr. 1936, pp. 1-2. Semnat: 
Dr. D. Stăniloae. 

viză mai sănătoasă unui om politic care vrea să lase urme 
binecuvântate în istoria neamului său, care vrea să facă is- 
torie, nu politică meschină şi căpătuială egoistă. 

Să avem în considerare din neajunsurile vieții noastre 
româneşti numai tot mai îngrijorătorul fenomen al depopu- 
lării Banatului, care a început în anii din urmă şi în alte re- 
giuni ale ţării. Ce soluţii oferă politicienii noştri atât de 
guralivi? Raţionalizarea naşterilor prin permiterea avortu- 
lui? Dar măsura aceasta arată şi mai mult marasmul moral 
de care sunt chiar ei covârşiți. Raţionalizarea repartiţiei bu- 
nurilor, încurajarea materială a familiei şi în special a celor 
numeroase? Nu vor fi în stare s-o facă cu psihologia lor con- 
taminată de individualismul comod. Dar chiar, dacă ar 
putea să aducă astfel de legiuiri, cu ele tot nu ar putea 
umple leagănele. Care părinte îşi ia asupra-şi nenumăratele 
greutăţi ale creşterii de prunci, dacă nu-l apasă conştiinţa 
poruncii divine? 

Nu mai vorbim de fraudele uriaşe care devastează sis- 
tematic avutul țării, de incapacitatea politicienilor noştri de- 
a restabili respectul principiilor morale, de-a opri vântul de 
disoluţie şi de meschin egoism din viața noastră politică. 

La cârma statului român trebuie să se facă simțită asis- 
tența lui Hristos. Acest ideal trebuie să ne mobilizeze toate 
străduinţele noastre, ale preoţilor. Guvernele unor ţări fi- 
xează pe un număr imediat de ani o problemă de rezolvat. 
Conducerea noastră bisericească ar face bine să fixeze sluji- 
torilor altarului ca obiectiv nemijlocit: încreştinarea politicii, 
încreştinarea statului. 

Altfel, în zadar ne muncim în colţuri izolate, particu- 
lare, să semănăm ceva. Până nu vom îndigui fluviul vieţii 
de stat ca să nu-şi mai trimită valurile lui stricăcioase peste 

micile noastre straturi, vom roboti fără spor, ba chiar va 
spori dezastrul. Să organizăm răul, să-l cumințim ca, în loc 
să ne strice munca noastră, să colaboreze cu ea. 

Din fericire se arată zări mai bune. Din direcţii diferite 
se ivesc tot mai mulți luptători pentru idealul statului creş- 
tin. În special tineretul, aproape întreg, se arată decis să 
rupă cu tradiţia, nu prea veche, a unei politici fără orizont 
spiritual. 

Cine urmăreşte presa (nu cea cotidiană, căci aceea în 
cea mai mare parte e străină de acest ideal) în care vorbeşte 
acest tineret, se umple de nădejdi şi de bucurie. Perspecti- 
vele ce se deschid cititorului te inundă cu bogata lor lumină. 

Într-un articol de sărbători un tânăr profesor, analizând 
corporatismul ca formă de stat, arăta în cuvinte convingă- 
toare că şi el e tot numai o aranjare tehnică, de suprafață, a 
raporturilor sociale, ca şi celelalte forme de stat. În toate 
aceste forme domină ideea că puterile în stat vin de jos, de 
la masă, şi judecata masei este ultimul criteriu pentru a 
adopta o formă de stat sau alta, precum masa este ultimul 
scop al politicii. 

Tânărul profesor, care nu e teolog, opune acestui fel de 
politică, concepția că şi masa are un scop mai presus de sine: 
Dumnezeu. Orice politică trebuie să ducă națiunea spre 
Dumnezeu. 


„Puterea publică derivă din Dumnezeu. Şi atunci, în loc 
să zicem că singura bază pe care se poate clădi azi e un stat 
de corporații, trebuie să spunem: singura bază pe care se 
poate clădi un stat e Dumnezeu. Dumnezeu origine, Dum- 
nezeu punct de ajungere. [...] Dumnezeu e singurul crite- 
riu, singura realitate care ca ideal poate polariza în direcții 
convergente aspirațiile naţiunilor; ca atare, singura posibi- 

litate de înfrățire a popoarelor [...].” Şi încheie tânărul pro- 
fesor: „Fără Dumnezeu, orice sistem social, fie el cât de per- 
fect ca formă, e un uriaş sicriu în care rânjeşte moartea.” 


Într-un alt ziar creştin şi naționalist, un tânăr şi talentat 
romancier semnează un articol de-o remarcabilă şi originală 
cugetare, brodat în fond pe aceeaşi idee. Constatând că toată 
politica Apusului a dus omenirea la un faliment sufletesc, 
pentru că începând de la Renaştere ea s-a dezvoltat într-o 
direcţie de îndepărtare de la Dumnezeu şi semnalând ca- 
racterul creştin al mişcării tineretului român, autorul 
desemnează perspectiva luminoasă a unei regenerări a po- 
poarelor prin neamul nostru, ales, se pare, de Dumnezeu, 
în sfârşit, şi el pentru o misiune universală: 


„Aşadar criza de azi e o criză sufletească, răsfrântă în 
toate planurile vieţii, de la cultural la economic, una din 
cele mai tragice crize sufleteşti pe care le-a încercat ome- 
nirea. Cauza ei e veche şi lentă, e în însăşi temelia pe care 
au pornit să fie zidite vremurile de azi şi se cheamă: de- 
părtarea noastră de Dumnezeu.” 

„Revenirea către Dumnezeu se petrece azi cu puteri 
adânci, cu mari rezonanţe colective, numai în neamul ro- 
mânesc. [...] Va să zică politica determinată creştineşte e un 
fenomen românesc. Şi acest fenomen a ajuns astăzi la un 
relief maxim. Căci în năzuinţa de azi a tineretului româ- 
nesc spre Dumnezeu stă toată pilda lui Hristos.” 


Tineretul de azi se roagă, posteşte, primeşte Sfintele 
Taine şi toate acestea le practică nu ca acte autopedagogice, 
raționale, ci ca antene prin care intră în mediul tainic al pu- 
terilor dumnezeieşti. Tineretul de azi practică religiozitatea 
iarăşi mistic, după cea mai genuină Ortodoxie. 


















































































































































































































































bg 00 


air CE ac tau 2 iai: die. saci allt: 


842 CULTURĂ ŞI DUHOVNICIE 


„De aceea se chinuie azi omenirea: pentru că s-a depăr- 
tat de taină, pentru că nu mai acceptă taina. Acest proces su- 
fletesc e vechi şi banal în istoria omenirii. De multe ori 
până azi, proasta lor trufie i-a făcut pe oameni să se creadă 
aidoma lui Dumnezeu sau înlocuind pe Dumnezeu.” 


Analizând astfel fenomenul cel mai nou românesc în 
opoziţie cu stările Apusului, autorul ne face să întrezărim 
un timp apropiat când nu numai că vom crea o cultură ori- 
ginală alături de celelalte culturi naţionale, ci vom fi învăță- 
torii Apusului şi salvatorii lui prin introducerea într-o 
măsură şi o formă unică a spiritului creştin în viața statului. 


„Tot ce-a putut să conceapă mai îndrăzneţ actuala nă- 
zuință românească a fost originalitatea unei culturi româ- 
neşti, alături de alte culturi originale ale omenirii. Dar de 
o perspectivă de supremație a sufletului românesc peste 
toate celelalte suflete ale neamurilor, de o aşezare cardi- 
nală a sufletului nostru care va fi semn şi îndrumare pen- 
tru căutarea altora, de o poziție de axă a sufletului 
românesc pentru orânduirea vârtejului sufletesc al ome- 
nirii, de această aşezare de învățători, în care au stat până 
acum neamurile apusene, nici cei mai romantici dintre vi- 
zionarii noştri nu au îndrăznit să ne vorbească. Şi totuşi 
noi îndrăznim să vorbim.” 


Bine că a descoperit Dumnezeu unei părți din intelec- 
tualii noştri cheia de aur spre viaţa cea frumoasă şi origi- 
nală a neamului. Credinţa e cheia de boltă a adevăratului 
stat românesc. 

Şi în orice caz, până la înfăptuirea lui, acesta e scrisul 
care ne trebuie. Scris de viziune mesianică ce trezeşte uria- 
şele puteri latente ale neamului şi le pune la lucru în flacără 

de bucurie şi de entuziasm, nu scris de imundă, rece şi per- 
versă analiză a gunoaielor, scris care corupe şi blamează ti- 
neretul. 

Statul român creştin: iată imaginea-ideal care trebuie 
să ne domine visurile şi să ne încoroneze puterile spre a o 
face cu un ceas mai curând realitate. lată haina cea potrivită 
a sufletului românesc pe acest pământ! 















































































































































































































































Misiunea preotului” 


La învestitura recentă a celor trei ierarhi, Maiestatea Sa 
Regele a formulat, ca la toate ocaziile identice, minunat de 
just şi de clar programul de lucru al Bisericii pentru zilele 
noastre. Se vede în cuvântările Maiestăţii Sale despre misiu- 
nea actuală a Bisericii o cugetare personală şi asiduă şi o 
concepție hotărâtă, precisă. Biserica trebuie să fie activă, 
apropiată de realitățile sufleteşti şi sociale ale poporului 
nostru, misionară, expansivă, ea 


„trebuie să fie un organism de luptă şi de misionarism, 
care să cucerească sufletele după marea lege a Domnului 
nostru lisus Hristos”. 


Biserica nu se poate mărgini la repetarea apatică şi au- 
tomată a rânduielilor de cult, nici la rezolvarea pedantă a 
chestiunilor de cancelarie şi de contabilitate. Viaţa de azi 
cere eforturi cu mult mai mari de la slujitorii Domnului. 
Peste hârtiile cancelariei şi dincolo de țărmurile slujbelor, 
trimişii lui Dumnezeu între oameni trebuie să privească 
personal şi drept în faţa şi în sufletul oamenilor, să le cu- 


* Telegraful Român, an LXXXIV, nr. 25, 14 iun. 1936, p. 1. Semnat: DS. 

noască necazurile şi metehnele şi să-i ajute să le învingă. 
Sigur, nu bagatelizând slujbele, ci ducând mai departe spi- 
ritul lor de rugăciune şi de încredere în Dumnezeu, pur- 
tându-l nu numai în foşnetul patrafirului şi în 
psalmodierea glasurilor, ci în suflet şi în relațiile de fiecare 
clipă cu oamenii. 

Preoţii trebuie să aibă deci o personalitate religioasă. Sluj- 
bele şi administraţia se pot îndeplini şi de cei ce sunt lipsiţi 
de puterea personalității, de şterse păpuşi vorbitoare. 
Ajunge să înveţe anumite formule, care se repetă fără sfârşit. 
Dar pentru a fi preot şi după ce-ai recitit în odăjdii formula- 
rul slujbei, pentru a fi preot în toate împrejurările vieţii, se 
cere o personalitate religioasă. Nu pur şi simplu o personalitate; 
căci în cazul acesta, poți să fii un foarte important factor co- 
mercial, politic sau economic, ci o personalitate religioasă. 
Numai atunci eşti factor determinant în viața sufletească a 
credincioşilor. Numai atunci eşti cineva, eşti o cauză, un agent 
sufletesc. Numai atunci poți lumina, întări, cuceri, anima 
sufletele pentru idealurile frumoase. 

Vorbim mereu de apostolat în limbajul religios. Apostol 
înseamnă trimis, trimis de Dumnezeu. Dumnezeu nu trimite 
pe cineva numai să facă slujbe şi să rezolve hârtii. Trimiterea 
are un caracter universal; Dumnezeu trimite pe slujitorii Lui 
în toate împrejurările şi frământările vieții, oriunde se gă- 
seşte un om sau mai mulți preocupaţi să rezolve o întrebare, 
o frământare a vieţii, să depăşească un moment al ei. 
Dumnezeu trimite pe slujbaşii Săi către sufletul omenesc 
oriunde s-ar afla şi oricum ar fi. 

Să nu ne scuzăm comoditatea, hulind pe Dumnezeu că, 
în cutare împrejurare, „n-am ce căuta, Dumnezeu nu m-a 
trimis”. Un preot are oriunde ce căuta; caută sufletele după 





















































= 






































































































































846 CULTURĂ ŞI DUHOVNICIE 


care e trimis. Sigur, n-are ce căuta dacă îşi închipuie că unde 
se duce trebuie să se contopească cu cei de-acolo. 

De misiunea universală a preotului în viaţa poporului 
nostru a vorbit repetat şi insistent şi Maiestăţii Sale Regele 
la învestitura recentă. Preotul e factorul de frunte în viața 
satelor. El trebuie să lupte pe toate planurile vieţii săteşti 
pentru un scop unic: îndrumarea poporului în direcția as- 
cendentă, pentru întărirea şi înnobilarea lui sufletească. 

Misiunea preotului în viața neamului, înţeleasă astfel, 
covârşeşte enorm misiunea oricărei alte tagme. Cine este zi 
de zi în mijlocul poporului sfătuindu-l în fiecare împreju- 
rare mică şi mare a vieţii, luminându-l în toate problemele 
directe sau indirecte de care se loveşte, mângâindu-l, întă- 
rindu-l şi ajutându-l la necaz, dacă nu preotul? Cine are au- 
toritatea de natură nu numai omenească şi toate mijloacele 
sufleteşti şi harice, să cârmuiască viața zilnică a credincio- 
şilor, pe care o are preotul? Şi cine are o ţintă atât de clară, 
de sigură, spre care să cârmuiască viaţa credincioşilor ca 
preotul? 

Pedagogul principal şi universal al satului nu poate fi 
altul decât preotul. Învățătorul singur îi poate fi un ajutor 
important. Ceilalţi voiajori culturali, domni delicați şi pre- 
tenţioşi ce se abat duminica prin sat în credinţa că ei aduc 
toată lumina, împestrițează doar cu accidente distractive o 
operă ce se realizează prin munca încordată şi netrâmbițată 
de fiecare zi. 

Maiestatea Sa Regele a recunoscut acest rol uriaş al 
preoțimii când a spus: 


„În acest apostolat preoțimea are un rol de căpetenie. 
În dezvoltarea metodică şi rodnică a păturii ţărăneşti tre- 

buie să ne bizuim pe două elemente de frunte ale satelor: 
preotul şi învățătorul”. 


Dar aceasta numai în cazul când preotul e activ şi plin 
de râvnă, când se apropie în fiecare clipă de sufletul credin- 
cioşilor pentru a-i cunoaşte şi ajuta: 


„pentru acel slujitor al altarului, care-i menit să fie în- 
drumătorul de fiece clipă a vieţii credincioşilor, se cere o 
cunoaştere mai apropiată a vieții de toate zilele ca să poată 
să-şi îndeplinească cu real folos misiunea ei”. 


De aceea Maiestatea Sa le pune noilor episcopi la inimă 
să se ocupe de preoțime, de întărirea şi înviorarea ei. 
Aceasta socoteşte Maiestatea Sa că este misiunea de frunte 
a episcopilor: să îngrijească de armata lor, de forța Bisericii, 
de aceia prin care se realizează totul sau nimic în Biserică. 






„Unul din rolurile de căpetenie al Preasfinţiilor Voastre 
este de a întări preoțimea voastră, de-a o supraveghea, 
de-a o îndruma, aşa ca să devină adevărata îndrumătoare 
a sufletului neamului românesc.” 













Reţinem cu recunoştinţă înalta şi justa apreciere ce-a 
făcut-o Maiestatea Sa cu privire la rolul preoţimii în viața 
neamului nostru. E pentru preoțime o satisfacție care o răz- 
bună de anumite cuvinte neprietenoase ce i s-au spus în anii 
din urmă din locuri de sus. 

Conştiința că Regele țării priveşte cu interes, cu dra- 
goste şi cu justă înțelegere la misiunea ei îi înteţeşte râvna 
pentru o şi mai vioaie activitate. 































































































































































Fortăreţele credinţei noastre” 


Mânăstirile au avut în tot trecutul un rol însemnat în 
Ortodoxie. În ansamblul vieţii religioase a Bisericii, ele au 
reprezentat totdeauna o splendidă intransigenţă în cele ale 
credinţei şi moralei. 

Pe scara cu nenumărate trepte sufleteşti pe care se si- 
tuează în Biserică slujitorii şi credincioşii ei, de la laicismul 
cel mai secularizat până la ardoarea şi mistica religioasă, 
mânăstirile au ocupat treapta cea mai de sus. Nicăieri nu ai 
mai curat, mai întreg, mai ferit de compromisurile cu lumea 
duhul şi preocuparea religioasă, ca în mânăstiri. Dacă în ge- 
neral biserica, cu slujbele ei, reprezintă în fapt fereastra des- 
chisă a pământului spre cer, mânăstirile îndeplinesc, pentru 
conştiinţa credincioşilor, într-un mod mai sensibil această 
funcțiune: ele coboară, prin spiritualitatea lor îngerească, o 
bucată de cer în mijlocul lumii. 

Mânăstirile tocmai în această funcțiune sunt un element 
organic în Ortodoxie. Nu se poate închipui Ortodoxie plină 
fără mânăstiri. Catolicismul nu închide în ființa lui mânăsti- 
rea, protestantismul o respinge de-a dreptul. Mânăstirea 





* Telegraful Român, an LXXXIV, nr. 26, 21 iun. 1936, p. 1. Semnat: Dr. 
D. Stăniloae. 

catolică, propriu-zis, nu e mânăstire, mânăstire în sensul or- 
todox şi genuin al cuvântului. În catolicism mânăstirea e o in- 
stituție socială, atrasă cu totul în sfera pământescului, chiar 
dacă acel pământesc e eclesiastic. Mânăstirile catolice se ocupă 
de lume, nu de Dumnezeu, de meşteşugul de a te insinua în 
diferitele domenii ale lumii, nu de urcuşul spre Dumnezeu. 

Mânăstirea catolică e biruită de spiritul laicist al confe- 
siunii căreia îi aparține. Ea a devenit utilă societății, dar de-o 
utilitate pe care o poate satisface orice altă instituție. 

Mânăstirea ortodoxă a rămas antiteza secularismului 
mereu prezent într-o oarecare măsură în viața credincioşilor şi 
mereu treaz şi gata de ofensivă. Mânăstirea ortodoxă duce 
lupta cu acest spirit tocmai prin fixitatea sa într-o poziție care 
depăşeşte integral laicismul, într-un transcendentalism vizibil 
am zice, în starea îngerească dar corporală. Mânăstirea orto- 
doxă slujeşte astfel societăţii, dar nu prin meşteşuguri detaliate, 
distribuite după diferitele trebuințe sociale, ci impresionând 
în general spiritul societăţii, făcând religios sâmburele vieții. 

Ar fi interesant de determinat Ortodoxia şi după 
această indisolubilă legătură a ei cu mânăstirea, cu mânăs- 
tirea opusă radical laicismului. E aici o dovadă de viabilitate 
a impulsului după o altă lume, după eshatologic, nemulțu- 
mirea cu lumea aceasta; în Ortodoxie au trăit totdeauna şi 
trăiesc încă mari puteri adversare laicismului. 

Mânăstirile s-au bucurat de o venerație nemărginită şi 
la poporul nostru din Ardeal. Şi au reprezentat şi la noi 
aceeaşi intransigenţă în credinţă; au fost aceleaşi adversare 
ale compromisului, aceleaşi admirabile naive, aceleaşi splen- 
dide surde, care n-au voit să audă nimic de privilegiile ma- 
teriale cu care au momit puternicii zilei pe atâţia dintre 
conducătorii bisericeşti ai poporului nostru la 1700. 

Ele au fost fortărețele în care n-a putut pătrunde inami- 
cul şi din care se întețea lupta pentru dreapta credinţă în sa- 
tele noastre. Neputându-le câştiga, inamicul a recurs la un 
mijloc barbar: le-a distrus cu tunul, iar pe luptători nepu- 
tându-i îngenunchea, i-a exilat. Dar la luptă tot n-au renun- 
țat vitejii dreptei credinţe. Ţinuţi de credincioşi în loc 
ascuns, ei sfătuiau şi încurajau, iar când venea momentul se 
aşezau în fruntea oastei nearmate doar cu armele nevăzute 
ale Duhului şi răspundeau pe puternicii zilei. 

Călugării ne-au salvat Ortodoxia în Ardeal la 1760 şi o 
avem astăzi în plin mers triumfal. 

Călugării hrăneau poporul cu hrana cea dulce a credinţei 
prin graiul şi traducerile de cărţi religioase. Ei țineau legătura 
credinţei între noi, cei din Ardeal, şi cei de peste munți, ză- 
dărnicind voia duşmanilor noştri care voiau să sfârtece trupul 
sfânt al unui neam străbătut de aceeaşi credinţă. 

Cât de îmbibate erau mânăstirile în viaţa neamului nos- 
tru din Ardeal se vede după densitatea lor: în țara Oltului, 
pe sub munte, aproape nu era sat lângă care să nu fie şi o 
mică mânăstire. 

Părintele Ştefan Meteş, a cărui vrednică şi entuziastă 
muncă ne-a dat recent monografia mult aşteptată a mânăs- 
tirilor ardelene într-un splendid şi impunător volum de eru- 
diție şi vibraţie sufletească, Mânăstirile româneşti din 
Transilvania şi Ungaria!, ne prezintă date despre vreo 165 de 
astfel de cuiburi ale credinţei. 





1 Ştefan METEŞ, Mânăstirile româneşti din Transilvania şi Ungaria, 
Sibiu, 1936, CXXVIII+364p; cf. Pr. Mircea PĂCURARIU, „Ştefan Meteş”, în: 
Dicţionarul Teologilor Români, p. 282 (n. ed.). 

Nu se putea aduce un omagiu mai meritat dârzelor 
luptătoare pentru păstrarea rasei şi a credinţei noastre pe 
aceste plaiuri, decât o rememorare amplă şi pioasă ca 
această operă a părintelui Ştefan Meteş. 

Preoții şi mirenii noştri, citind-o, se vor umple de recu- 
noştință față de modeştii călugări care au făcut pentru 
neamul nostru aşa de mult. Şi vor trage concluzia că absenţa 
actuală a mânăstirilor în viața religioasă a Ardealului e o 
mare şi păgubitoare lipsă, pe care ne-a provocat-o spiritul 
laicist al Apusului venit la noi prin pacostea Uniaţiei. Lipsa 
aceasta trebuie s-o înlăturăm cât mai grabnic. 

Despre opera părintelui Ştefan Meteş, ce să spun? E 
erudită şi vioaie, străbătută de dragostea autorului pentru 
sfintele locaşuri, e împodobită cu ilustraţii, e prevăzută cu 
o hartă a tuturor mânăstirilor şi are toţi indicii trebuitori 
pentru orientarea uşoară. Frumusețea şi valoarea ei nu se 
pot gusta integral decât citind-o, ceea ce dorim din toată 
inima cât mai multora. 














































































































































































































Cuvânt către Preasfinţiţii episcopi 
ai Clujului şi Oradei la despărţirea 
de Academia Teologică „Andreiană”” 
(în 14 iunie 1936) 


Preasfințiți Părinți, 
Preacucernici Părinţi şi colegi, 
Doamnelor şi Domnilor, 

Iubiţi studenți, 


Aniversarea celor 125 de ani de existență vrednică şi 
merituoasă a şcolii noastre ar fi fost potrivit să ne afle într- 
o stare sufletească de calmă, mângâiată şi mândră contem- 
plare a trecutului şi de senină şi plină de nădejdi ochire spre 
viitor. Dar s-a nimerit ca ultimul moment al acestor 125 de 
ani, momentul de acum, să fie încadrat nu numai de toată 
gloria pentru Academia noastră, ci şi de un potenţial atât de 
mare de emoție, încât în zadar am vrea să-l străbatem fără 
tulburare sufletească; degeaba am vrea să-i facem bărbă- 
teşte vânt la vale, spre trecut; toată simţirea ni s-a mobilizat 
şi a pus în tremur şi gândul, şi graiul, şi privirea noastră. 

E o clipă greu de trecut. Şi suntem siguri că anevoie ne 
vom putea elibera de emoția ei. 


* Telegraful Român, an LXXXIV, nr. 27, 28 iun. 1936, p. 2. Semnat: DS. 

Şi cum n-ar fi aşa, când două mădulare de frunte ale 
trupului spiritual, care este şcoala noastră, se rup din el, 
când două lumini din cele mai strălucitoare se depărtează, 
ca să lumineze pe alte meleaguri. 


Preasfinţite Părinte Episcop al Clujului, 

Ai împrăştiat timp de 14 ani lumină şi căldură din su- 
fletul Preasfinţiei Tale în sufletele celor ce-au ucenicit pentru 
slujba Domnului între zidurile acestui locaş. 

Ai frânt cu entuziasm şi cu inimă largă pâinea cea bună 
a sufletului Preasfinției Tale şi ai împărțit-o ucenicilor spre 
creştere şi întărire sufletească. 

Şase ani ca profesor iubit, alți opt şi ca profesor şi ca 
rector luminat, blând şi părintesc. 

Rândurile de preoți crescuţi sub conducerea înțeleaptă 
a Preasfinției Tale au dus cu ei icoana scumpă a unui părinte 
bun, a unui pedagog iscusit, icoană care îi poate îndruma şi 
mai departe în mijlocul împrejurărilor vieții. 

Iar noi, colegii, am ascuns în sufletele noastre amintirile 
frumoase de caldă colegialitate, amintirile unor sfaturi lu- 
minate şi îndemnuri prietenoase; vom ţine minte toată at- 
mosfera de frăție, de nobleţe, de înălțime sufletească a 
raporturilor dintre noi în acest timp. 


Preasfințite Părinte Episcop al Oradei, 

Patru ani de activitate tinerească şi intensivă ai dăruit 
Academiei noastre, după ce alți patru te-ai împărtăşit din 
învățătura şi din duhul ei. 

Patru rânduri de preoți începători şi-au îmbogățit min- 
tea şi sufletul cu învățăturile şi sfaturile dăruite din belşug 
şi cu măiestrie de Preasfinția Ta. 

Ai fost în această Academie un dascăl admirabil şi un 
coleg cu suflet cald, apropiat, înțelegător şi ajutător. 

Măiestru în cuvânt, pilduitor în faptă, solid în gândire, 
nu Te vor putea uita cei pe care i-ai îndrumat cu toată căl- 
dura unui suflet părintesc. 

Rămânem nemângâiaţi că te duci din mijlocul nostru. 


Preasfinţiți Părinţi, 

Academia Teologică „Andreiană” vă mulţumeşte cât se 
poate de mult pentru munca ce i-aţi închinat-o, pentru ener- 
gia ce-ați cheltuit-o în slujba ei, pentru iubirea de care aţi 
fost însufleţiți față de ea. 

Aţi lăsat în zidirea spirituală a ei ceva din sufletul 
Preasfinţiilor Voastre pentru veci. Viaţa din fiecare clipă a 
acestei Academii poartă în sine ca într-un torent ceva din 
sufletul tuturor care au trecut prin ea. 

Şi cu cât personalitatea cuiva e mai puternică şi cu un 
rol mai important, cu atât viaţa ulterioară a Academiei se re- 
simte mai mult din ideile, de directivele, de obiceiurile, de 
atmosfera ce acea personalitate a fost în stare să-i imprime. 

Preasfinţiile Voastre ați dat o pecete bine reliefată vieții 
acestei Academii. 

Ea se va recunoaşte întotdeauna. 

Şi parcă văd cum timpul care trece va îmbrăca aminti- 
rile care rămân de la Preasfinţiile Voastre, predate din ge- 
neraţie în generaţie, în ramă de legendă. Dar nu numai că 
ați dat spiritualității acestei şcoli, ci aţi şi primit din ceea ce 
formează tradiţia ei vie în care s-au vărsat toate contribuţiile 
spirituale ale dascălilor ei din trecut. Fiinţa Preasfinţiilor 
Voastre s-a îmbibat de această spiritualitate, sufletul Vi s-a 
structurat după ea. 


m! 

Şi aşa, oricât vă depărtați acum de noi, conştiinţa Aca- 
demiei Teologice „Andreiene” vă va socoti totdeauna ai ei 
şi sunt sigur că şi Preasfinţiile Voastre veţi socoti această 
şcoală şi ca a Preasfinţiilor Voastre. 

De aceea, cu cât Vă va fi mai glorioasă activitatea în noul 
teren de muncă, cu atât Academia noastră va fi mai mândră. 

Şi acum, când se scurge ultima clipă în care mai apar- 
ţineţi formal Academiei noastre, primiţi asigurarea că ple- 
carea Preasfinţiilor Voastre e întovărăşită de toate urările şi 
rugăciunile familiei spirituale din care plecaţi, ca Dumnezeu 
să vă încununeze străduinţele cu o coroană bătută din aurul 
masiv al faptelor nepieritoare, din nestematele unui nume 
iubit şi venerat şi din aureola bunăvoinţei şi a binecuvântării 
divine. 


ape She 7 Aa o ntra leaat a tra pa caseta e a teal ge ata ae d POR a 





































































































































































Biserica şi naționalismul” 


Serbările de instalare a celor doi episcopi plecaţi din 
Sibiu s-au desfăşurat atât la Oradea, cât şi la Cluj, într-un 
cadru de impunătoare festivitate şi bogat în momente su- 
fleteşti înălțătoare. Primirile grandioase şi entuziaste de care 
s-au bucurat ambii vlădici, începând de la marginile epar- 
hiilor lor şi până la oraşele de reşedinţă, prezentarea lor 
demnă şi părintească, cuvântările lor calde, clare şi pline de 
tot duhul evanghelic, impresiile excelente ce le-au făcut asu- 
pra tuturor — ar reclama un condei de maestru al scrisului 
ca să poată fi împărtăşite celor ce n-au fost de față. 

N-ar trebui să se omită dintr-o prezentare îndestulă- 
toare a acestor serbări nici însuflețirea şi aprobarea ce-au 
trezit-o la Cluj între participanţi bunele şi româneştile cu- 
vinte ce le-a adresat Preasfinția Sa Episcopul Iuliu Hossu 
noului vlădică ortodox, precum şi răspunsul frățesc, plin de 
satisfacție, al Preasfinţiei Sale episcopul Nicolae al Clujului. 

Dar noi vrem să insistăm aici puțin mai mult asupra unui 
moment plin de semnificația cea mai actuală şi mai generală. 

Ne gândim la declaraţia atât de solemnă pe care a 
făcut-o Inaltpreasfinția Sa Mitropolitul Ardealului în legă- 


* Telegraful Român, an LXXXIV, nr. 28, 5 iul. 1936, p. 2. Semnat: DS. 

tură cu atitudinea Bisericii noastre față de naționalism. E o 
declaraţie deosebit de importantă atât prin calitatea ei in- 
trinsecă, cât şi prin personalitatea celui ce-a făcut-o şi prin 
locul de unde s-a rostit. De pe amvonul catedralei din capi- 
tala Ardealului, cel mai autorizat reprezentant al Bisericii 
ardelene a ținut să declare, într-un moment atât de potrivit, 
că Biserica noastră este alături de naționalismul românesc, 
aşa cum a fost întotdeauna animatoarea lui. 


„O spun de aici, ca să se audă în toată țara, că Biserica 
noastră este sprijinitoarea naţionalismului românesc, a 
cărui vatră caldă a fost întotdeauna. Avem convingerea 
profundă că precum în numele ideii naționale a fost între- 
git statul român, tot în puterea naționalismului înfrățit cu 
Ortodoxia se va şi consolida.” 


Pentru a preîntâmpina atât de obişnuita şi superficiala 
obiecţie umanitară, că Biserica se abate de la legea iubirii uni- 
versale susținând naționalismul, Înaltul ierarh a formulat 
cu o irezistibilă logică esenţa naționalismului, care nu e al- 
tceva decât apărarea dreptului la viaţă al unui popor, care are, 
împreună şi alături cu celelalte popoare, o misiune de îm- 
plinit pe acest pământ. Nu lupta împotriva altor popoare 
este esența naționalismului, ci împiedicarea acelor popoare 
de a înăbuşi viața poporului în sânul căruia te-a aşezat 
Dumnezeu. Biserica Ortodoxă Română, rază din marele 
soare duhovnicesc care este Biserica şi iubirea lui Dumnezeu 
pentru lume îndeobşte, are să se îngrijească de floarea către 
care e trimisă: s-o apere de încălecarea din partea altor 
plante şi să-i promoveze deplina dezvoltare. 

„Naționalismul este sufletul românesc pătruns de conştiinţa 
drepturilor sale şi a misiunii sale pe acest pământ”, a spus ma- 
gistral Înaltul ierarh. 

Dar a mai ţinut Înaltpreasfinţia Sa să facă o precizare. 
Şi aceasta este clasică. Ea scoate definitiv pe slujitorii alta- 
rului din nedumerire în fața atâtor partide şi curente naţio- 
naliste, care toate reclamă aderențe. E una din acele 
distincții concise şi definitive asupra cărora nu mai poți dis- 
cuta, ele rămân bun definitiv câştigat pentru cultura timpu- 
rilor. 

„Dar naționalismul pentru noi nu este partid, ci este suflet.” 

Slujitorii altarului propovăduiesc naționalismul, educă 
pe credincioşi în spiritul lui, dar ei nu se angajează în toată 
bucătăria de detalii şi de obligaţii a unui partid sau altul. Bi- 
serica propovăduieşte o concepţie pe care o scaldă în razele 
spirituale, ale harului şi ale credinţei. Şi această concepție 
vrea să fie a tuturor credincioşilor, a tuturor românilor, ca 
toți să-şi iubească neamul şi să lupte pentru înălțarea lui. 

Declaraţia de la Cluj rămâne pentru Biserica noastră ca 
un punct cardinal de orientare în problema atât de impor- 
tantă a naționalismului. 





În faţa ofensivei comuniste” 


Asistăm la o mişcare tot mai înrăită a comunismului 
zguduitor şi răsturnător de vechi aşezăminte sociale, aşeză- 
minte pe care s-au rezemat şi se reazemă structura oricărui 
stat ca pe cele mai necesare valori morale şi de propăşire. 

Emisari de-ai colosului de la Nord, simțind că la noi şi 
în alte țări deocamdată nu pot constitui aşa-zisul Front co- 
munist revoluționar după tipicul moscovit, se mulțumesc şi 
cu un front mai subțirel, formând (cu participarea partidelor 
democrate) aşa-numitul Front popular sau Front antifascist, 
fireşte ca o punte de trecere la frontul neaoş comunist revo- 
luţionar, care ca sistem politic ştim că şi-a înscris pe stindar- 
dul roşu şi cu seceră de foc: dictatura proletariatului prin 
înfăptuirea revoluției universale. 

Ce ispravă a pus la cale frontul dirijat din afară se vede 
în frumoasa şi zbuciumata Peninsulă Iberică, unde se dă- 
râmă altare şi se suprimă slujitorii lor; şi se vede şi în Franţa, 
unde Partidul Radical Democrat s-a unit cu socialiştii şi co- 
muniştii atei şi stă azi în fruntea țării. 

Cheltuind sume uriaşe de bani şi de făgăduieli şi mai 
uriaşe, propaganda pervertită se desfăşoară şi în afară, şi în 


* Telegraful Român, an LXXXIV, nr. 35, 23 aug. 1936, p. 1. Nesemnat. 

lăuntrul ţării noastre; căci, fără stări anarhice cât mai dese 
şi răspândite, comunismul ar avea soarta peştelui ce se 
zbate pe uscat. 

Dar, cu toată însuşirea lui dospitoare de nerânduieli şi 
pregătitoare de conflicte, revoluții şi războaie, viforul bolşe- 
vismului, care ne ameninţă integritatea teritorială şi unitatea 
națională, trebuie să se prefacă în aburi. Poporul român, con- 
ştient de marele pericol, răspunde acțiunii iudeo-comuniste 
cu arma puternică a naționalismului creştin. 

Acest popor, cu sentimentul naţional redeşteptat împo- 
triva celor ce încearcă să-l strângă, vrea să stăpânească ne- 
atârnat şi liber pământul său românesc şi să-şi valorizeze 
drepturile fireşti asupra lui. 

În aspra luptă ce se dezlănţuie între naționalism şi co- 
munism, omul cu scaun la cap nu poate decât să se simtă 
solidar cu cei ce susțin ideea de patrie, de ordine, de cultură 
morală şi de credință religioasă. 

Constatăm cu multă bucurie că mişcarea națională de 
însănătoşire îşi strânge tot mai mult rândurile împotriva 
primejdiei de rafinată şi diabolică destrămare, născocită şi 
propagată, în prima linie, de ucenicii jidovului comunist 
Karl Marx. 

Se impune cu atât mai vârtos şi preoțimii noastre nece- 
sitatea unei împotriviri hotărâte în fața duşmanului răstur- 
nător de tot ce este rânduială în viața publică şi particulară 
din patria noastră. 

Preotul ortodox român, în noul său apostolat, ca făuri- 
tor al viitorului de mâine, nu se va încadra în grupuri ce se 
hărțuiesc între ele, dar va năzui, deasupra lor, cu neador- 
mită râvnă, ca toţi păstoriţii săi să fie pătrunşi de duhul 
evanghelic şi conduşi de neschimbatele învățături creştine, 

care, ele singure, pot păstra şi promova pacea, cinstea şi bu- 
năstarea unui neam în orice vreme. 

Datoria preotului este a se pune în serviciul acestei miş- 
cări sănătoase, tălmăcind-o lămurit şi cerând să fie sprijinită 
de oricare plugar şi muncitor român care nu vrea să cadă 
pradă străinului exploatator, ci doreşte să fie împărtăşit de 
un trai mai omenesc. 

Şi totuşi, într-o ţară creştină, care vrea să fie şi să ră- 
mână a românilor, drapelul roşu, cu toate secerile lui de foc, 
n-are să iasă triumfător. 

Cunoaştem şi recunoaştem iubirea de patrie şi alipirea 
de tron a ţăranului nostru ardelean; rămâne ca, prin faptă şi 
cuvânt, slujitorul altarului să-i întărească tot mai mult o lu- 
minată conştiinţă națională cu toate roadele ei binefăcătoare. 




































































































































































Naționalismul în cadrul 
spiritualității creştine" 


Astăzi îşi dispută superioritatea în politică două idea- 
luri, două direcţii, care se numesc pe scurt: stânga şi 
dreapta. 

Idealul stângii e unul limitat în orizontul pur material. 
Stânga vrea să vadă pe fiecare om sătul, la fel de sătul cu 
toți ceilalți; să mănânce toți la fel, să se îmbrace toți la fel, să 
fie onoraţi toți la fel şi să poruncească toți la fel. 

Ce trece peste aceasta puţin o interesează. Problema 
economică odată rezolvată în sensul amintit, raiul s-a pogo- 
rât pe pământ şi nu mai are niciun înţeles să mai vorbim de 
altul. Din mulţimea de dorinţe care se zbat în sufletul ome- 
nesc, stânga vede numai una: pe aceea de-a mânca, de-a se 
sătura, de-a mânca la fel cu toții şi totdeauna cât îi trebuie. 

Filosofia stângii, oricât ar fi de savantă în termeni, nu 
trece peste preocuparea de economic. „Domnia proletaria- 
tului” e idealul din urmă al filosofiei marxiste. 

Între democraţia dusă la extrem şi între comunism 
există o mare apropiere din punctul de vedere al concepţiei 





* Telegraful Român, an LXXXIV, nr. 36, 30 aug. 1936, p. 1. Semnat: 

despre viață. De aceea, ele s-au întovărăşit azi în ceea ce se 
cheamă Frontul popular. E drept că democraţia ţine la cât mai 
nestingherita libertate individuală, iar comunismul nu pune 
niciun preț pe libertate, dar aceasta e numai o deosebire de 
tehnică, de mijloc prin care înţeleg acestea două să realizeze 
acelaşi postulat, acelaşi ultim ideal de egalitate şi bunăstare 
economică. 

Se înţelege, creştinismul nu e cu totul indiferent față de 
cele materiale şi față de idealul egalităţii între oameni. 
Dumnezeu a aşezat pe om în mijlocul naturii fizice ca s-o 
stăpânească şi să-şi extragă din ea hrana necesară trupului. 
Între trupul nostru şi natura fizică se petrece continuu un 
proces de schimb. Trupul nostru nu se poate menţine decât 
primind fără întrerupere elemente materiale din afară şi eli- 
minându-le apoi după anumite prefaceri. Dumnezeu ne-a 
lăsat să fim într-o comunicare indisolubilă cu natura, cu uni- 
versul fizic, tocmai pentru a nu-l dispreţui, pentru a nu ne 
dezinteresa de el. 

Dar ultimul scop al omului nu este numai înlăturarea 
piedicilor din calea acestui proces necesar de schimb, numai 
crearea condiţiilor în care acest proces să se desfăşoare cât 
mai lesne. Fiinţele umane nu sunt numai nişte piese meca- 
nice din universul material. Menţinerea trupului, şi anume 
tocmai printr-o intercomuniune continuă cu natura, e 
numai un mijloc pentru ca spiritul omenesc să poată activa 
pentru realizarea unor idealuri mai înalte, să poată face 
eforturi cât mai mari de depăşire, de ridicare spre lumea va- 
lorilor morale şi spirituale. 

lar ca omul să facă eforturi serioase spre aceste valori, 
ele trebuie interpretate în lumina eternității. Fără credinţa 
într-o viaţă eternă niciun efort de aici nu are preţ suficient 

şi nu te poate antrena adânc şi durabil. Numai eternitatea 
dă preţ sforțărilor noastre de aici, oricât de mici ar fi ele şi 
în oricare domeniu ar fi realizate. Scopurile spre care tin- 
dem în viaţa aceasta n-au valoare serioasă decât dacă stră- 
pung bolta cerului şi se prelungesc în eternitate. 

Nu cred că s-a creat ceva mare pe pământ fără credinţa 
în prelungirea eternă a vieții proprii şi fără conştiinţa vie, 
în cel ce-a realizat-o, că stă şi va sta veşnic cu fapta lui sub 
privirea lui Dumnezeu. 

Credinţa în eternitatea vieții proprii e rădăcina oricărei 
spiritualități mari. Ea nu condiționează numai o spirituali- 
tate, pe cea religioasă, alături de care mai pot fi şi altele, cum 
afirmă dl C. Rădulescu-Motru în recenta carte Românismul 
sau catehismul unei noi spiritualități (1936), ci e rădăcina unică 
a oricărei spiritualități adevărate. 

Astăzi, în politică, în fața stângii ostile total acestor as- 
piraţii din sufletul omenesc, se ridică în toate țările un na- 
ţionalism care dogoreşte în elanul său tocmai de această 
credinţă în destinul spiritual al neamului, interpretat în lu- 
mina eternității. 

Din timpurile de demult, de când împărații se socoteau 
aşezaţi de Dumnezeu pentru a-l sluji Lui în funcţia lor, n-a 
mai fost în mişcările politice atâta convingere despre desti- 
nul oarecum religios al neamului ca în naționalismul cel nou. 

Între naționalismul veacului trecut şi cel de azi e o mare 
deosebire. În parte, chiar şi dl Rădulescu-Motru a văzut 
această deosebire în cartea amintită. Naționalismul veacului 
trecut n-avea nimic spiritual în el; el concepea națiunea geo- 
grafic, extensiv, ca o grupă de oameni ca toți ceilalți, doar 
lingvistic şi geografic deosebiți. El nu lupta pentru altceva 
decât pentru libertate ca supremul ideal național. Azi, na- 

ționalismul pleacă de la convingerea, dovedită şi ştiinţific, 
despre caracterul specific al fiecărui neam şi din credința 
într-o misiune spirituală proprie a neamului său. Azi, na- 
ționalismul nu mai are ca scop libertatea, înțeleasă oarecum 
fizic, ci dezvoltarea însuşirilor specifice ale neamului pro- 
priu, realizarea spiritualităţii tale proprii, cu convingerea că 
această spiritualitate are o valoare eternă. 

Naționalismul de azi vorbeşte de Dumnezeu ca ziditor 
al neamului din care face parte şi ca ajutător în dezvoltarea ti- 
pului de spiritualitate cu care l-a înzestrat. Naționalismul de 
azi e conştient că neamul slujeşte lui Dumnezeu atunci când 
prin muncă încordată îşi dezvoltă însuşirile sale proprii. 

Biserica nu poate decât să se bucure de această resurec- 
ție a spiritului şi a idealurilor spirituale în politică, iar preo- 
țimea e datoare să ajute din toate puterile mişcarea 
naționalistă creştină, combătând ideile materialiste, atee şi 
internaționaliste ale stângii. 

În special la oraşe, între muncitorii momiți uşor de 
stânga cu idealuri atât de gastronomice, preoțimea are un 
rol îndoit de important. 

















































































































































































































Pentru o mai bună educaţie 
în şcolile teologice” 


De curând s-a ţinut la Ministerul Instucţiunii o confe- 
rință a conducătorilor de instituţii de învățământ teologic, 
sub preşedinţia dlui Ministru dr. Angelescu, cu scopul de a 
se stabili măsurile pentru o mai bună educaţie şi disciplină 
a studenților teologi. 

Chestiunea este nu numai actuală, ci permanent ac- 
tuală. Idealul de preot e ceva aşa de înalt, încât totdeauna, 
oricât de mult s-ar face pentru a apropia pe tinerii teologi 
de el, mai rămâne mult de făcut. Până la deplina înduhov- 
nicire a omului e o cale atât de lungă! 

Din păcate, astăzi, această problemă se dezbate prea mult 
în sens negativ. Se cere ca tânărul ucenic al Domnului să fie 
oprit de la lucrul cutare şi cutare, iar în caz că a călcat una din 
interdicții, trebuie să fie pedepsit sever, chiar cu eliminarea. 

Nu contest o anumită eficacitate acestei educaţii nega- 
tive. Dar eficacitatea aceasta se extinde numai la anumite 
firi, mai puţin accentuate ca personalitate, iar omul format 
de ea va fi, într-adevăr, un om blând, ordonat, supus auto- 

rității, dară fără putere de inițiativă, fără curajul de a se 
avânta într-o acțiune, într-o luptă în sensul vederilor creş- 
tine, o luptă pe care numai el ar putea-o porni în satul în 
care el este conducătorul. Metoda negativă are marele defect 
de a comprima şi mai mult forțele latente din om, în loc să 
le dezvolte. În firile mai plăpânde, fără prea mult curaj şi 
încredere în sine, comprimarea aceasta atrofiază cu totul bu- 
nele lor aptitudini pozitive, iar în firile mai agresive efectul 
ei de cele mai multe ori nu e altul decât acela al unui capac 
aşezat peste un cazan cu apă pusă la fiert. 

Educaţia are însă alt scop, mai ales în ceea ce priveşte pe 
viitorul preot, care trebuie să fie şi un om de inițiativă şi de 
curaj, un factor care reprezintă dinamic, nu pasiv, o concepție 
de viaţă, în fața altora atât de agresive azi. Scopul educației 
vrea să creeze un factor determinant în societate, să dezvolte 
la maximum însuşirile bune dintr-un tânăr şi să le canalizeze, 
pe cele îndreptate spre obiective inferioare, către obiective su- 
perioare. Celor timizi, dar buni în fond, trebuie să le dai curaj 
să-şi manifeste şi dezvolte însuşirile bune, celor prea expan- 
sivi şi renitenţi le îndrumi, cu o artă care, e drept, e greu de 
dobândit, energiile tumultuoase spre scopuri idealiste. 

Aşadar, peste tot trebuie să domine metoda pozitivă, la 
care să se adauge într-o doză cu mult mai mică şi în anumite 
condiţii metoda negativă. 

Şi fiind vorba de viitorii preoți, pentru care idealul de 
educaţie este să ajungă cât mai mult străbătuţi de duhul 
dumnezeiesc pentru a lucra cu convingere, cu iubire şi cu 
avânt pentru Dumnezeu în mijlocul societății, metoda po- 
zitivă în şcolile teologice se rezumă principal în promovarea 
în tineri a unei vieți cât mai spirituale. Şcoala teologică, pe 
lângă marea ei misiune, are şi marele avantaj față de toate 

celelalte şcoli că posedă un mijloc desăvârşit de educație po- 
zitivă: viața spirituală. Unde pătrunde aceasta în suflet, totul 
se organizează frumos, totul se rezolvă de la sine. Marea 
artă, marea problemă pentru profesorii de teologie, pentru 
conducătorii internatelor teologice este trezirea şi intensifi- 
carea vieții spirituale în tineri. 

Iar viaţa spirituală este viața dominată în toate momen- 
tele şi actele ei de gândul la Dumnezeu. Când Dumnezeu 
ajunge Stăpânul nelipsit, pururea socotit prezent, privindu- 
te şi judecându-te, ai apucat solid şi fără întoarcere pe calea 
vieții spirituale. 

Dar această stare se câştigă cu exercițiu îndelungat şi răb- 
dător. Duhovnicul va fi factorul care-i ajută continuu, nu la al- 
tceva, ci tocmai la aceasta. Prin lecturi bine alese, prin 
convorbiri menținute la această problemă şi necoborâte pe pla- 
nuri inferioare, prin emanarea din sine, din purtările sale a 
acestei vieți spirituale, prin corectarea cu blândeţe duhovni- 
cească a celor mai mici detalii greşite din manifestarea tinerilor, 
duhovnicul va reuşi să facă mult. În felul acesta se îmbină or- 
ganic, se topesc una în alta metoda pozitivă cu cea negativă. 

lar pentru că tot trebuie stabilite anumite norme de 
viață comună, cât mai compatibile cu o viață de viitor preot, 
ele trebuie temeinic şi profund argumentate, încât tinerii să 
se convingă de necesitatea lor şi cu voință să le împlinească, 
la început mai greu, cu timpul tot mai uşor, intrându-le în 
sânge, ca lege a firii lor. 

Se înțelege că e necesar ca şi cursurile de la catedră tre- 
buie să fie la unison cu tendinţele de educaţie din internat. 
Profesorii nu vor fi indiferenți față de problema educației 
viitorilor preoți. Au atâtea ocazii în cadrul orelor să laude o 
virtute sau alta, să dezaprobe un fel de purtare sau alta, 

uneori foarte concret, la unul din studenţi; au mai ales po- 
sibilitatea de a vorbi cu căldură despre fericirea ce ţi-o dă 
viaţa cu Dumnezeu, îndrumând toate explicaţiile de la cur- 
suri în această direcție. Iată de ce e neapărat necesar ca in- 
ternatul şi şcoala să fie sub o singură autoritate, sub o 
singură conducere, ca să se poată face o osmoză perfectă 
între ele. O mică aluzie ironică a profesorului la cutare mă- 
sură din internat, ajunge ca să strice enorm. 

Nu trebuie să se cadă în greşeala că viaţa spirituală în- 
seamnă o uniformizare a aptitudinilor şi, peste tot, o îmbă- 
trânire prematură a tinerilor. Viaţa spirituală dă direcţie 
înaltă pasiunii şi avântului tineresc, nu o anulează. Să fie lă- 
sați tinerii cu temperamentele lor, cu înclinațiile lor, puse în 
slujba lui Dumnezeu. Unul e liniştit, meditativ: să citească, 
să gândească, să-şi comunice şi altora fructul gândurilor 
sale; altul e avântat: să predice, să înflăcăreze pe ceilalți pen- 
tru acţiunile nobile; care e vesel să fie vesel şi să cânte, dar 
veselia să-i fie curată. 

Desigur că aici se cere de la povăţuitorii tinerilor şi multă 
cunoştinţă de psihologie, de psihologie individuală, pentru 
a şti ce poţi scoate bun din fiecare tip de temperament. 

Ceea ce ne lipseşte azi este o prelucrare a asceticii, atât 
pe baza idealurilor creştine, dar şi pe a rezultatelor aşa de 
bogate ale ştiinţei psihologice: să ştim cum se introduce şi 
se înrădăcinează păcatul cutare sau cutare în suflet, cum se 
manifestă, cum lucrează la rădăcina omului, cum poate fi 
localizat şi combătut. Ne lipseşte orice lucrare serioasă pe 
terenul medicinii sufleteşti. Ştiinţa bolilor sufleteşti şi a com- 
baterii lor e într-o fază primitivă. Ne place şi azi să ardem 
boala cu fierul roşu al pedepsei, în loc s-o tratăm dinăuntru 
în afară, organic. 

* 


Dar pentru că problema aceasta a disciplinei în şcolile 
teologice s-a pus în legătură cu anumite manifestări deviate 
de naționalism, să spunem câteva cuvinte şi despre națio- 
nalismul studenţilor teologi şi al preoților. 

Nu trebuie să se dezaprobe în şcolile teologice spiritul 
naționalist. Dimpotrivă, el trebuie cultivat atât de profesori, 
cât şi de conducătorii internatelor. Dacă nu vrem să ajungem 
ca în Spania, la război fratricid, trebuie să întărim din vreme 
spiritul naționalist împotriva comunismului care lucrează fe- 
bril. Cine va apăra satele de ofensiva propagandei comuniste 
dacă nu preotul? Biserica Ortodoxă, legată în fiecare țară de 
poporul de acolo cu fire groase şi adânci, nu este indiferentă 
ca Biserica Catolică față de ce se întâmplă cu neamul cu care 
se înfrățeşte organic. Cu atât mai mult că neamul este aproa- 
pele în formă concretă, iar iubirea de neam te îndeamnă la 
muncă, la sacrificii, la altruism pentru cei din jurul tău, pe 
când internaționalismul e o mască sau o scuză pentru egoism. 

După iubirea de Dumnezeu, iubirea de neam, acesta e 
programul şcolilor teologice şi al preoțimii. Şi acesta e ra- 
portul just între ele. Nu e mai presus iubirea de neam, ci cea 
de Dumnezeu, dar amândouă sunt atât de strâns legate, 
încât una fără alta e pentru noi un lucru nenatural, abstract, 
extreme bolnăvicioase: catolicism sau păgânism. 

Din raportul astfel stabilit reiese clar cum trebuie să fie 
naționalismul studentului teolog şi al preotului. Naţiona- 
lism până la sacrificiu, dar manifestându-se în acte compa- 
tibile cu Dumnezeu şi cu un preot stăpânit de gândul la 
Dumnezeu. Naţionalism de concepţie, de simţire fierbinte, 
de muncă şi devotament în slujba neamului; să pui în slujba 

neamului toate virtuțile creştine şi preoțeşti. Naţionalism 
impus cu sabia duhului, care taie durabil duşmanii şi-i pre- 
găteşte cale triumfală, nu naționalism de strigăte, de mar- 
şuri, de cămăşi şi de violență. Chiar dacă vor fi având şi ele 
oarecare efect, el e cu mult mai mic şi în orice caz e incom- 
patibil cu preotul şi cu studentul teolog, care în felul acesta 
mai mult pierde din prestigiul personal şi al instituției bi- 
sericeşti decât câştigă. Propaganda cu cuvântul, cu ideea, 
dar nu de pe scena adunării electorale, de unde se dau şi 
bani şi rachiu, ci în toate ocaziile fireşti ale vieţii. Propa- 
ganda pentru idee, pentru neam, pentru iubirea lui, dar nu 
pentru cutare sau cutare partid. Să nu substituim neamului 
partidul. Să fim naţionalişti, nu partidişti. Să vorbim de 
neam, nu de un partid sau altul. Să aprindem dragostea de 
neam, nu de un partid. Rămânem aşa mai presus de împe- 
recherile oamenilor, ascultați de toţi şi aşa pregătim mai 
bine toate sufletele pentru organizaţiile naționaliste. Să nu 
ne înscriem într-un partid naţionalist care, pe lângă iubirea 
de neam, mai are şi multe detalii mai puțin frumoase, cu 
care noi nu putem face cauză comună. Să rămânem nu în- 
scrişi, ci crescuţi din trunchiul neamului. 

Să aducem naționalismului o contribuţie de clarificare 
a țelurilor, de purificare a scăderilor, pentru că aşa îi facem 
un serviciu mai mare, căci numai ceea ce-i la unison cu vir- 
tuţile creştine durează mult. Să aducem naţionalismului o 
contribuţie de spiritualitate, căci aceasta o aşteaptă el de la 
noi şi aceasta numai noi i-o putem da. Contribuţia de gâtle- 
juri, de braţe care lovesc o poate da oricine. Să nu ne cufun- 
dăm în masă, să nu pierdem calitatea de preoți şi de viitori 
preoți practicând naționalismul aşa cum nu se potriveşte cu 
noi. Preoţi în frunte, dar cu crucea, nu cu puşca. 

nu se poate explica, dacă nu se admite un cuvânt de ordine 
primit de la centrul comun al acestor revoluții, sau poate | 
prin instinctul acestor bestii, care îşi dau seama că, orice 
ar face, credința e mai puternică decât ei, iar frica de pe- | | 
deapsa divină îi mână la distrugerea semnelor exterioare 
şi, a reprezentanţilor cultului, ştiind bine că puterea spiri- | 
tuală n-o pot distruge nici în sufletele lor posedate. || 

Este de o importanţă hotărâtoare ca orice intelectual, Il 
orice om ordonat şi muncitor, orice cetățean conştient şi iu- 
bitor al locului în care s-a născut, legat prin morții neamu- N! 
lui său de satul sau oraşul în care se găseşte, să-şi dea || 
seama că acest comunism nu este o doctrină umanitară şi || 
nu doreşte binele de aproapele; cu el nu e permis să se facă ] 




















Atenţie, comunismul! 





Sub titlul de mai sus, cunoscutul om de bine şi director 
al revistei din capitală, Libertatea, dl I.P. Gigurtu, publică în 
fruntea acestei reviste, în numărul său mai nou, un remar- 


cabil articol, a cărui parte finală este următoarea: 


„Comuniştii uzează de metode diferite şi de multe ori 
chiar contradictorii. La noi sunt internaționali; în Palestina, 
naţionali. În Rusia ei sunt azi naționali; în Spania şi Franţa, 
sunt internaționali. Atitudinea lor depinde de elementele 
pe care sunt nevoiţi să le mânuiască şi procedează în aşa fel, 
încât să-şi atingă mai uşor scopul urmărit, adică revoluția 
şi distrugerea tuturor monumentelor care pot aminti po- 
poarelor timpuri de glorie trecută şi care le leagă de istoria 
țării lor, şi distrugerea tuturor sentimentelor umane pe care 
omenirea a căutat să le dezvolte în mod instinctiv, în indi- 
vid, şi care constituie patrimoniul scump al neamului, fără 
de care deosebirea dintre om şi animal ar dispărea. 

Distrugerea bisericilor şi omorârea preoților este o lege 
generală. Barcelona a pierdut însă, din cauza acestei legi, 
tot ce constituia atracție artistică şi se spune că acolo n-a 
mai rămas un preot în viață. Ferocitatea rece cu care revo- 
luţionarii omorau tocmai pe aceia care se apărau mai puţin 


* Telegraful Român, an LXXXIV, nr. 38, 13 sept. 1936, pp. 2-3. Nesemnat. 


vreo tranzacţie. Pericolul cel mare îl constituie mii de inte- 
lectuali şi mulţi din oamenii ocupați aiurea, îngăduitori cu 
tot ce cred că ar putea constitui un progres, care cred în cu- 
vântul magic de democraţie şi consideră comunismul ca 
un ideal al acestei democrații. Asemenea elemente slabe 
sau mute sunt aproape mai periculoase decât cele active şi 
în orice caz mai vinovate, căci slăbesc puterea de rezistență 
a poporului. Ei servesc indirect propagandei comuniste. 

Acţiunea comunistă a luat o desfăşurare mare în ulti- 
mul an. Peste cincizeci de ziare şi reviste, din care douăzeci 
clandestine, caută să otrăvească sufletul poporului, în 
afară de marile ziare democratice, care pregătesc terenul 
prielnic comunismului, conştient sau nu. 

Nimeni nu se întreabă cu ce bani apar aceste publicaţii. 
Țara noastră a dat însă dovadă de o putere de rezistenţă şi 
de-o vitalitate care, desigur, a surprins Kominternul, care 
o credea probabil tot aşa de uşor de cucerit ca Spania. To- 
tuşi, comuniştii şi-ar fi putut da seama că lucrul nu e chiar 
atât de uşor, amintindu-şi cum armata noastră a respins 
în Moldova ideologia comunistă şi cum contactul cu bol- 
şevicii ruşi n-a putut-o înrâuri cu nimic. Dimpotrivă, des- 
trămarea de-o zi pe alta a uriaşei armate ruse a dovedit 
soldatului nostru greşeala care stă la baza concepţiei co- 

muniste. Reacţia din întreaga țară, în care naționalul do- 
mină azi demagogia democratică, e semnul cel mai bun că 
poporul român se găseşte într-o perioadă de ascensiune şi 
că respinge prin instinctul său sigur orice acțiune în stare 
să-l slăbească.” 


Strigătul contra dictaturii şi antifascismului care n-are 
niciun sens la noi, a deschis ochii tuturor, şi azi e limpede 
ca ziua că mişcarea naționalistă nu este decât o strângere a 
rândurilor contra pericolului de destrămare a țării. 

Acţiunea aceasta nu are însă un front unic, nu lucrează 
după sisteme experimentate, nu are o ordine de bătaie, ea e 
tare numai prin credinţa în drepturile ei legitime. 

Există, însă, un pericol şi din această parte. Am văzut 
cum în alte țări comunismul a ştiut să utilizeze instinctul 
național ca să provoace tulburări, de care să profite apoi la 
momentul oportun. Diferitele centre naționale, în special 
cele extremiste, a căror acțiune n-ar avea alt rost decât acela 
de a reacționa contra progreselor comunismului, pot greşi 
în tactica lor şi greşeala poate fi utilizată contra lor. Nu tre- 
buie uitat că mişcarea comunistă are în spatele ei o expe- 
riență de douăzeci de ani şi fonduri inepuizabile. Ea n-are 
nevoie de lume multă într-o ţară care reacționează sănătos. 
În asemenea țări, tactica preferată este disasocierea organi- 
zaţiilor potrivnice comunismului; aruncarea de sugestii 
pentru viziunea acțiunii, iar, dacă se poate, ducerea acestei 
acțiuni până la înăsprirea relaţiilor şi la lupta dintre fraţi, 
determinându-i să piardă obiectivul de la care acțiunea lor 
a plecat şi scopul spre care trebuie să tindă. 

Întregul nostru continent trece printr-o criză grea. De 
rezultatul luptelor civile din Spania depinde liniştea viitoare 
a Europei. Ţara noastră este printre cele mai periclitate, atât 

prin situația ei geografică, cât şi din cauza marelui număr 
de minoritari, ca şi prin posibilitatea pe care o are de-a juca 
un rol spiritual covârşitor în sud-estul european. Întărirea 
noastră contrazice planurile obscure ale multor centre. De 
aceea, trebuie să fim foarte atenţi, atât în acțiunile noastre 
individuale, cât şi în cele colective. Să ne ferim să fim coadă 
inconştientă de topor. Să dăm din timp strigătul de alarmă: 
Atenţie, comunismul! Aici stă adevăratul pericol şi pentru 
noi, şi pentru țară, atât pentru trecutul ei, cât mai cu seamă 
pentru rosturile ei în viitor. 














































































































































































































Necesitatea ierarhiei în viaţa socială” 


Atitudinea de simpatie hotărâtă a Bisericii noastre față 
de ideea naţională este prea bine cunoscută. În privința 
aceasta, Biserica noastră nu s-a încurcat în niciun echivoc, 
cum s-a încurcat bunăoară catolicismul şi, în dependenţă de 
el, Uniaţia, care declară, prin organele sale, pe şleau că oa- 
menii Bisericii trebuie să trăiască în bună pace şi să colabo- 
reze frățeşte cu masonii. 

Dar, afară de ideea naţională şi de credința în Dumnezeu, 
mai sunt şi alte puncte de doctrină socială în privinţa cărora 
există un mare dezacord între creştinism şi comunism. 

Comunismul duce până la consecinţele extreme deviza 
Revoluţiei Franceze: egalitate. El pleacă de la ideea greşită 
că oamenii sunt în natura lor egali şi societatea actuală calcă 
în picioare această egalitate naturală. Ordinea socială tre- 
buie modificată deci, în sensul că egalitatea naturală între 
oameni să nu mai fie întru nimic prejudiciată. 

Biserica creştină, şi îndeosebi cea ortodoxă, are cheia 
pentru înţelegerea cea mai justă a omului şi pentru schițarea 
celui mai bun program de ordine socială. Ea ştie că oamenii 





* Telegraful Român, an LXXXIV, nr. 39, 20 sept. 1936, pp. 1-2. Semnat: 
Dr. D. Stăniloae. 

nu sunt egali; nu sunt egali nu numai pentru că variază în 
aptitudini şi nu sunt uniformi („multe daruri, dar acelaşi 
Domn”), ci şi pentru că unul este înzestrat mai puţin ca 
altul, chiar dacă am lua pe oamenii cu acelaşi fel de înclina- 
ţie. Unul are un talent, şi altul mai multe. Sunt oameni mai 
puternici, şi alții mai nevoiaşi. Sunt distanţe uriaşe între oa- 
meni în ceea ce priveşte puterile lor spirituale. Unii se ridică 
în ordinea intelectuală la înălțimi la care alţii, cu toată silința 
lor, nu numai că nu se pot ridica cu de la sine putere, dar 
nici măcar nu pot fi ridicaţi de cei care au descoperit acele 
piscuri ale cugetării. Unii au puteri uimitoare de a trezi în 
popoare mari elanuri cotropitoare, alții nu pot mişca din 
amorțire nici măcar doi-trei cunoscuţi. Ce diferență de vi- 
talitate între un Mussolini, bunăoară, şi un oarecare muritor 
de duzină, fie el chiar licenţiat sau doctor în ceva. Care din- 
tre oameni nu are cu o evidență masivă sentimentul profun- 
dei sale inferiorități de câte ori se compară cu vreunul din 
geniile actuale ale omenirii, pe teren ştiinţific sau politic? 
Dar nu trebuie să socotim că geniile stau într-o tabără şi toți 
ceilalți oameni în altă tabără; că singura deosebire ce există 
în omenire e cea între genii şi oamenii de rând. Geniile sunt 
în vârful scării, dar până la ei, de la treapta cea mai de jos, 
sunt multe trepte. De la cel cu un talent până la cel cu zece, 
mai sunt multe trepte intermediare. În orice caz, se ridică 
uneori oameni providenţiali care sunt în stare să dea avân- 
turi nebănuite statelor. 

Pe diferenţa de puteri între oameni, pe această ierarhie 
ontologică, se bazează ierarhia socială. Sensul existenței ei 
nu e acela de-a asigura domnia unora asupra altora, ci de-a 
asigura un maximum de ordine şi de bine pe seama tuturor. 
Existenţa în mijlocul stihiilor naturii şi în condiţiile actuale 









































































































































878 CULTURĂ ŞI DUHOVNICIE 


de păcătoşenie a omului se poate menţine într-o relativă or- 
dine şi cu asigurarea unui tot mai ridicat standard de viață 
numai printr-o luptă dusă solidar şi sub conducerea celor 
mai destoinici. Nicio familie, niciun sat, nicio instituție nu 
poate trăi în linişte şi nu poate prospera dacă nu conduce 
cel mai destoinic. 

Dacă creştinismul ortodox se deosebeşte de democra- 
ţia şi comunismul care uniformizează oamenii, prin recu- 
noaşterea diferenţei reale ce există între ei, el se deosebeşte 
radical şi de concepțiile antropologice din Antichitate, care 
nu recunoşteau calitatea de om decât foarte puţinora, con- 
cepții care se validau pe un teren politic în formele de stat 
despotice. Pentru creştinismul ortodox cei ce conduc nu 
conduc pentru plăcerea lor de-a fi stăpâni, iar cei conduşi 
nu sunt robi ce trăiesc pentru şi mai marea mărire a con- 
ducătorilor; cei ce conduc stau în serviciul celor pe care îi 
conduc; conducerea lor trebuie să fie străbătută de spiritul 
jertfei; ei îşi dedică talentul şi puterile lor mai mari fericirii 
celor mai puţin dotați. Cei mai buni nu au nici măcar drep- 
tul de a se dezinteresa de mulțimile de rând, trăind în tur- 
nul lor de fildeş; Dumnezeu i-a înzestrat cu puteri mai mari 
nu de dragul lor, ci pentru binele întregului grup social. 
Dacă protestantismul individualist a promovat pe teren po- 
litic şi social egoismul şi liberalismul, atât de păgubitor 
celor slabi, Ortodoxia cuprinde în sine ca indicație socială 
solidarismul celor tari cu cei slabi, ierarhia socială spre bi- 
nele în primul rând al celor slabi, pe care trebuie să-i spri- 
jine cineva în lupta cu atâtea adversități din partea naturii 
şi a oamenilor. 

O ierarhie socială, emanaţie cât mai deplină a ierarhiei 
ontologice, şi ierarhia aceasta animată de spiritul de dra- 

goste, de jertfă, de ideea că are o misiune în favoarea binelui 
obştesc. Aceasta este concepţia ortodoxă în această che- 
stiune, concepție adecvată realității celei mai autentice. 

Dacă privim bine, tocmai pe ideea aceasta e întemeiată 
ordinea, atât de naturală, a familiei. În familie domneşte 
tatăl, cel mai destoinic şi mai dotat. În familie nu e vot. Ho- 
tărârile în familie nu sunt emanaţia unei majorităţi de voturi. 
Tatăl se sfătuieşte cu membrii familiei — proporțional cu vâr- 
sta şi cu înțelepciunea membrilor — şi trebuie să preţuiască 
obiectiv părerile lor, dar în cele mai multe cazuri hotărârile 
le poate lua numai el. Dar la lucrarea acestor hotărâri, tatăl 
e condus numai de grija de-a asigura familiei o cât mai bună 
viață. Tatăl conduce, bărbatul este cap femeii, dar nu pentru 
satisfacerea unui orgoliu, ci împovărat de întreaga răspun- 
dere. E şi tragică situația unui conducător, fie el tată sau altfel 
de conducător. El vede că numai el e în stare să ia o hotărâre, 
şi trebuie s-o ia, căci numai el se poate ridica la înțelegerea 
problemei în chestiune, că ceilalți se lasă naivi şi încrezători 
în grija lui, sau se opun neînţelegători — dar în acelaşi timp 
îşi dă seama de marea răspundere care-l apasă, ştiind că de 
hotărârea lui depinde binele sau răul celor conduşi. 

Sunt convins că între cele trei cicluri: Dumnezeu, fami- 
lie şi stat există o similitudine. Toate stau pe aceeaşi bază, 
pe aceeaşi normă de existenţă, iar criteriul îl dă Dumnezeu. 
În creştinism viața în Dumnezeu e o viață de grup familial. 
Este un Tată, şi un Fiu, chiar dacă nu înţelegem bine situația 
Duhului Sfânt. Felul acesta etern de viaţă e lege pentru ci- 
clurile sociale. După modelul lui e constituită familia pă- 
mântească şi după modelul familiei trebuie să se orienteze 
statul. Desigur, păcatul în care trăieşte omenirea pune mari 
piedici în calea modelării vieții de familie după cea divină 

şi a vieţii de stat după cea familială. Viaţa internă a divini- 
tății e reprodusă mult alterat de familia pământească, dar 
şi mai alterat da familia mare a statului. În acestea din urmă, 
în special în viaţa socială, autoritatea, în loc să fie perfect 
echilibrată de iubire, înclină mult spre despotism. Sau se 
manifestă tendinţele de sfărâmare a comunității în indivizi 
egoişti. În ambele cazuri avem de-a face cu o scădere a iu- 
birii şi cu o creştere a egoismului. 

Între extremele bolnave, individualism şi despotism — 
feţe ale aceluiaşi egoism păcătos —, stă tendinţa creştinismului 
ortodox către solidarismul național, ierarhic organizat, în care 
se întâlnesc în sinteză armonioasă conducerea cu iubirea. 

Toată concepţia socială ortodoxă contează însă şi pe un 
factor de care nu ştiu celelalte concepții. Este păcatul din oa- 
meni. El explică multe neajunsuri sociale. Iar lupta pentru 
o mai bună ordine socială trebuie să înceapă nu din alt 
punct, ci de la păcat. Lupta contra păcatului din oameni e 
singura luptă eficace pentru o mai bună ordine socială. 

Dar despre aceasta într-un alt număr. 


Biserica împotriva comunismului” 


Ierarhii ortodocşi ardeleni, întruniţi luna trecută la 
scaunul mitropolitan din Sibiu, au adresat clerului şi popo- 
rului credincios din Mitropolie o epistolă pastorală prin care 
îi pun în gardă împotriva propagandei comuniste şi-i în- 
deamnă să lupte cu acest duşman al neamului şi al ordinii. 

Pastorala aceasta e cum nu se poate mai binevenită. 
Preoţimea şi fiii devotați ai Bisericii sunt de mult înşiruiți 
în rândurile luptătorilor împotriva acestei hidre care se ri- 
dică împotriva lui Dumnezeu şi a ordinii morale şi spiri- 
tuale, întemeiată pe credinţă şi singura în stare să asigure o 
relativă pace şi bună-înţelegere între oameni. Duşi de în- 
demnurile şi indicaţiile fireşti ale credinţei în Dumnezeu şi 
ale iubirii de neam, ei au simţit că trebuie să se înroleze fără 
ezitare în lupta contra acestui adversar implacabil al tot ce 
e nobil şi înalt. Dar pastorala aceasta a ierarhiei va avea 
darul să dea luptei împotriva comunismului un caracter mai 
sfânt, mai grav, mai hotărât: însăşi Biserica în calitatea ei de 
instituție divină, lăsată de Dumnezeu să păstreze intacte 
marile adevăruri care pot asigura oamenilor un maximum 





* Telegraful Român, an LXXXIV, nr. 42, 11 oct. 1936, p. 1. Semnat: Dr. 
D. Stăniloae. 

de bună convieţuire pământească şi de fericire cerească, în- 
săşi ea, cu toată autoritatea ei morală, a declarat luptă fățişă 
acestui duşman care de demult o batjocoreşte şi o loveşte 
cu mijloacele cele mai crude şi mai inumane acolo unde are 
puterea în mână. 

Pastorala ierarhilor ardeleni e o analiză şi o combatere 
temeinică a acestei frivole şi îndobitocite concepții de viață 
pentru care „toate trebuinţele omului s-ar fi oprind la: mân- 
care, băutură, îmbrăcăminte şi adăpost”. 

Intre creştinism şi comunism există un antagonism ire- 
ductibil. Prin toate fibrele sale unul neagă pe celălalt. 
Aceasta deoarece comunismul nu e numai o doctrină de 
tehnică socială, ci este şi o concepție integrală despre lume, 
din care e alungată radical credinţa în Dumnezeu, în suflet 
şi în viaţa viitoare. Comunismul nici n-ar putea să le admită 
pe acestea, căci atunci ar trebui să lase ceva din patetica afir- 
mare că numai printr-o tehnică socială se poate ferici ome- 
nirea, iar virtuțile care derivă şi sunt în funcție de credința 
în Dumnezeu, nu pot avea niciun rol în înnobilarea rapor- 
turilor dintre oameni şi în uşurarea greutăților sociale. Ne- 
credința e parte organică, ființială a comunismului. Şi de 
aceea el dă peste tot un fiasco deplin. 

El este un regim nenatural, anormal pentru oameni. Şi 
viaţa nu poate curge în cadre anormale multă vreme. Co- 
munismul a putut fi la unele popoare cel mult o etapă 
scurtă, de experimentare; până n-a fost aplicat s-au putut 
lega de el mari speranțe. Dar experienţa l-a condamnat în 
scurtă vreme şi definitiv ca pe o anormalitate care stinghe- 
reşte şi păgubeşte viaţa oamenilor. 

Astăzi, după ce două popoare au experimentat cu pre- 
țul unor mari suferințe comunismul, ar fi o neghiobie să mai 

caute a-l experimenta şi altele. Pilda lor să ne ajungă şi să 
ne fie de avertisment zguduitor. 

Mai ales neamul nostru trebuie să se ferească de-o ase- 
menea experienţă, căci ea ar fi desigur fatală pentru liberta- 
tea lui, câştigată cu mari jertfe şi după sute de ani de grea 
aşteptare şi de amară viaţă în robie. Dacă Rusia nu şi-a pe- 
riclitat existenţa ca stat, fiind locuită de un popor uriaş, şi 
nici Spania, fiind o ţară omogenă şi nepândită de competiţii 
străine, statul nostru, înțesat de atâtea minorități şi pândit 
de atâţia duşmani în amintirea cărora sunt proaspete înge- 
nuncherile de ieri, ar cădea cu siguranță, din prima zi de 
anarhie şi de amorţire a sentimentului național, pradă lăco- 
miei acelora care prea s-au învățat să trăiască domneşte din 
exploatarea noastră ca sclavi. 

Comunismul duce apa la moara străinilor. La noi, în 
mod cu totul special, din pricina superiorității culturale a 
străinilor, comunismul ar fi instrumentul de exploatare a 
noastră din partea străinilor. Doar nu degeaba îl susțin cu 
atâta fanatism tocmai anumiţi indezirabili proaspeţi cetățeni 
ai ţării noastre. Au ei atâta dragoste de poporul nostru că 
vor cu orice preţ să-l fericească? S-o creadă cei naivi! Pe noi 
să ne slăbească cu dragostea. Şi statul nostru trebuie să fie 
mai tare, i-o spune azi Biserica şi-i dă toată binecuvântarea, 
şi să ia de urechi pe toți aceşti indivizi de anumită rasă, pe 
care „dragostea” pentru neamul nostru nu-i mai lasă să se 
astâmpere, şi să-i ducă până la Constanţa, îndreptându-i cu 
un gest definitiv spre ţara de unde s-au împrăştiat. 

Chestiunea aceasta, atât de indisolubil legată de problema 
apărării noastre eficace de puhoiul distrugător al sălbăticiei co- 
muniste, trebuie rezolvată urgent aşa cum o cer interesele ne- 
amului nostru, nu cu fraze, ci cu fapte radicale şi curajoase. 







































































































































































Libertate şi păcat” 


De la Renaştere încoace, de când s-a uitat de Dumnezeu 
în organizarea societății omeneşti, au apărut o mulţime de 
utopii politice. S-a crezut că omenirea poate fi făcută, cu 
ajutorul unui sistem de organizare pur raţional, complet 
şi repede fericită. Utopiile acestea au rămas o vreme visuri 
frumoase, insule de refugiu interior, literatură romantică, 
pe marginea căreia sufletul se răzbuna cu închipuirea şi, 
pentru o clipă, de toate necazurile şi greutățile vieţii con- 
crete. Dar de la un timp, utopiile acestea, luate în serios, 
au început să tulbure greu şi sângeros viaţa omenească. A 
venit Revoluţia Franceză cu lozincile ei, care au adus şi 
prin efectul lor firesc, dar şi prin patima cu care au voit 
aderenţii lor să se impună, atâta suferință zadarnică între 
oameni; au venit revoluțiile marxiste, care zguduie din te- 
melii ordinea socială şi trezesc, ca în prevestirile apocalip- 
tice, fiara din om. 

Din toate aceste încercări de a ferici dintr-odată şi pe 
deplin omenirea lipseşte Dumnezeu. Şi de aceea, ele au toc- 
mai efectul contrar: răvăşesc ordinea interioară din om, or- 





* Telegraful Român, an LXXXIV, nr. 44, 25 oct. 1936, p. 1. Semnat: Dr. 
D. Stăniloae. 

dinea exterioară socială, produc numai haos şi nefericire. 
Rezultatul obținut printr-o lucrare grea, răbdătoare, de mii 
de ani, al unei relative înnobilări a omului, al supunerii fia- 
rei din el sub frâna unei voințe orientate spre idealuri spiri- 
tuale mai înalte, e lichidat dintr-odată printr-o exaltare 
impudică şi printr-o apologie sistematică, tocmai a apetitu- 
rilor şi a pornirilor celor mai josnice din firea omenească. 

Între cele două mari utopii care au vrut să-l fericească 
pe om fără ajutorul lui Dumnezeu, să-l fericească printr-o 
satisfacere de ordin material, lumesc, egoist, între democra- 
ţia radicală de la sfârşitul veacului al XVIII-lea şi bolşevis- 
mul actual, există, pe lângă toată înrudirea în ceea ce 
priveşte orizontul de viață, şi o mare deosebire, o mare con- 
trazicere, care vădeşte, având în vedere că bolşevismul este 
o continuare a democraţiei, cât de şubrede au fost unele 
dogme ale Revoluţiei Franceze odată ce astăzi sunt părăsite 
chiar de acest urmaş al ei, de comunism. 

E vorba de libertate, de libertatea individuală, nu de 
cea naţională, de libertatea individuală înțeleasă în sens ab- 
solut, fără nicio limită, de acel laissez faire, laissez passer ra- 
dical, atât în ordinea economică, cât şi în cea spirituală. 

Comunismul a părăsit cu totul această dogmă, fiind cel 
mai mare duşman al libertăţii personale, anulând cu totul 
personalitatea în favoarea masei, în favoarea totului social. 

Întrebarea firească ce se impune este: de ce a părăsit co- 
munismul această dogmă, de ce e duşman de moarte al ei? 
De ce nu lasă firea omenească să se manifeste în toată liber- 
tatea, sub inspiraţiile ei naturale, dacă crede că omenirea 
merge în mod mecanic spre ordinea socială cea normală (în 
speță cea comunistă) dacă se înlătură numai jugul extern 
capitalist? 

Fără îndoială că aici este o recunoaştere implicită a pă- 
catului care înființează libertatea, fie şi a păcatului înțeles 
altfel decât în creştinism. Se recunoaşte că libertatea trebuie 
să fie îngrădită, că fericirea nu e o etapă automată în dez- 
voltarea imanentă a omenirii, ci trebuie impusă de deasu- 
pra, în mod forţat, de câteva minţi mai luminate. 

Pentru noi, această concluzie la care au ajuns doctrinele 
care vor să fericească omenirea fără ajutorul lui Dumnezeu, 
este prețioasă. Prin ea se confirmă teza creştină că omul e o 
ființă defectuoasă sub raportul moral, iar libertatea trebuie 
astfel îngrădită şi dirijată, încât să se manifeste prin ea cât 
mai puţin din ceea ce-i rău şi egoist în om, salvând o relativă 
ordine şi dreptate în viața socială. O libertate deplină nu 
s-ar putea acorda indivizilor decât atunci când ar fi într-o 
stare morală perfectă, pentru a nu folosi această libertate 
spre paguba bunei rânduieli sociale. Dar o concepţie de 
viaţă care nu ştia de Dumnezeu şi care credea în atotputer- 
nicia rațiunii omeneşti nu putea să ştie nici de păcatul din 
om. lar comunismul, dacă îngrădeşte azi libertatea indivi- 
duală, o face în mod inconsecvent cu doctrina sa materia- 
listă şi nu e în stare să lupte cu ceea ce-i rău în manifestările 
libere ale omului decât cu forța, fiind condamnat astfel la 
un insucces cu grabnică scadenţă. 

Creştinismul ştie că libertatea poate fi şi este întrebuin- 
țată, de cele mai multe ori, rău de om şi de aceea trebuie 
puțin îngrădită, iar omul silit întrucâtva spre împlinirea da- 
toriilor sale faţă de ordinea şi propăşirea obştească. Dar în- 
grădirea şi sila aplicate unor indivizi din care nu e 
dezrădăcinat creştinismul, ci dimpotrivă promovat, sunt în- 
dulcite şi făcute suportabile de conştiinţa că, prin renunţă- 
rile ce li se cer la libertate, ei se fac mai buni, se înnobilează 

cu firea şi săvârşesc un lucru bine plăcut lui Dumnezeu, do- 
bândind mântuirea cea veşnică a sufletului. Anumite limi- 
tări ale libertăţii sunt luminate ca un mijloc pedagogic în 
serviciul unor ţinte care depăşesc orizonturile strâmte şi ma- 
teriale ale lumii acesteia. Cu limitările legii, limitări în fa- 
voarea ordinii sociale, în favoarea unei organizări care 
numai ea e în stare să asigure un maximum de mulțumire 
materială a tuturor, merge paralel o educaţie a omului, care 
îl întăreşte într-un sistem de virtuţi ce-i fac uşoare limitările 
şi sarcinile sociale. 

Creştinismul, cu doctrina lui realistă despre om, vede 
laturile vieţii variate şi ireductibile una la alta; el ştie că so- 
cietatea nu poate fi condusă numai cu îndemnurile deduse 
din concepţia panliberalistă, dar nici numai cu sila derivată 
dintr-o concepție antropologică radical pesimistă, ci educa- 
ţia şi îndemnul trebuie înțelept împletite cu ordinul autori- 
tar, aşa cum conduce tatăl copiii. Dar creştinismul ajută 
statelor în care e păstrat cu stimă, pentru ca şi mijloacele 
mai aspre ce le aplică pentru păstrarea ordinii şi pentru pro- 
gres să nu fie simţite ca tiranice şi arbitrare şi, deci, ca insu- 
portabile de către supuşi. Şi cele mai grele jertfe de libertate 
şi de altă natură, ce se cer în anumite timpuri de către un 
stat supuşilor săi, se fac uşoare când se justifică în lumina 
unui bine social la care Dumnezeu ne cere să colaborăm cu 
toții, acesta fiind binele aproapelui. 

Păcatul, pe care numai creştinismul îl ştie cât e de pu- 
ternic în oameni şi cât de mult trebuie ținut seama de el în 
plăsmuirile ideologice pentru fericirea popoarelor şi în or- 
ganizarea statelor, nu-şi găseşte antidotul care să-l înmoaie 
uşor decât tot în creştinism, în principiile lui de educaţie şi 
în harul lui dumnezeiesc. Este o fatalitate pentru omenirea 

care trăieşte după coborârea lui lisus Hristos în mijlocul is- 
toriei omeneşti: nu mai poate organiza durabil un stat şi nu 
mai poate menţine o minimă fericire pentru oameni în afară 
de Hristos. În zadar se zvârcolesc utopiştii cei fără Hristos. 
Zvârcolirile lor antihriste, pe lângă toată suferinţa ce-o aduc 
în viața omenească (şi această suferință încă atestă neputința 
lor de a face ceva pozitiv pentru fericirea omenească), n-au 
durată, nu sunt încununate de succes. Ele nu împlinesc 
nimic, fiind neputincioase, ca unele ce sunt pur omeneşti. 





Bibliografie” 


Ioan G. Savin: Curs de Apologetică. Chestiuni introduc- 
tive, Bucureşti, 1935, 152p. 

Dl loan G. Savin, profesorul de Apologetică de la Facul- 
tatea de Teologie din Chişinău, şi-a tipărit partea introduc- 
tivă a cursului de Apologetică pe care îl ține studenților 
acestei facultăți. Volumul cuprinde în 150 de pagini urmă- 
toarele capitole: „Ce este Apologetica?”, „Dezvoltarea Apo- 
logeticii”, „Situaţia actuală a Apologeticii”, „Disciplinele 
ajutătoare ale Apologeticii”, „Teologia şi Ştiinţa”, „Leologie 
şi Filosofie”, „Raportul dintre religie şi ştiinţă”. 

În special cele trei capitole din urmă tratează probleme 
de mare şi palpitant interes, pe baza unei bibliografii bogate 
şi noi şi cu un talent şi o putere de analiză care i-au creat 
autorului de mult un nume reputat în domeniul probleme- 
lor care stau la întretăierea religiei şi a culturii omeneşti în- 
deobşte. 

Capitolele acestea, bogate în idei şi în informaţii, pun 
la curent pe cititor cu stadiul ultim al celebrelor controverse 
ce se desfăşoară de multă vreme între principalele necesități 
şi preocupări ale spiritului omenesc, iar claritatea cu care 





* Telegraful Român, an LXXXIV, nr. 48, 22 nov. 1936, p. 4. Semnat: DS. 

expune toate chestiunile acestea dl prof. 1.G. Savin şi jude- 
cata pătrunzătoare cu care descurcă şi limpezeşte fiinţa, 
drumul şi îndreptăţirea fiecăreia sunt de natură să producă 
ordine în sufletul şi ideile fiecărui cititor, referitor la cele mai 
vitale probleme care frământă mintea omenească. 

Vom mai reveni asupra acestei valoroase opere care ali- 
niază în frontul vremii, în frontul spiritualităţii de azi, o dis- 
ciplină atât de importantă ca Apologetica. Deocamdată o 
recomandăm călduros tuturor acelora care vor să aibă o 
carte de mare folos în bibliotecă, cu răspunsuri la multe şi 
grele întrebări. Iar învățatului şi talentatului autor îi adre- 
săm rugămintea să dea teologiei şi cugetării româneşti cu 
un ceas mai devreme tot arsenalul pe care l-a întocmit îm- 
potriva necredinţei, care azi e mai agresivă ca oricând, 

Străinul tot străin” 


Pastorala, prin care ierarhii ortodocşi din Ardeal în- 
deamnă poporul să se păzească de proorocii mincinoşi ai 
comunismului, a trezit în toată presa românească şi creştină 
o unanimă aprobare şi raliere. 

Era de aşteptat ca măcar pe această chestiune să vedem şi 
din partea presei catolice din România, dacă nu o aprobare şi 
o bucurie, măcar o tăcere cuviincioasă, care ar fi însemnat o re- 
cunoaştere că de această dată nu poate să critice o atitudine a 
Bisericii Ortodoxe Române. Dar credinţa aceasta a noastră s-a 
dovedit o naivitate. Catolicismul stă cu mult mai jos, în pri- 
vinţa loialității, decât cele mai pesimiste estimări ale noastre. 

Din vârful Farului Nou, în care se agită inutil şi neob- 
servat familia italianului Frollo, un anume Morus, naufra- 
giat şi el de pe cine ştie ce meleaguri în marea noastră 
românească, se dedă la fel de fel de exhibiţii de confuză sco- 
lastică, năduşindu-se să demonstreze că Pastorala de la Sibiu 
n-ar fi aşa şi pe dincolo, cum au fost enciclicele sociale ale 
papilor Leon al XIII-lea şi Pius al XI-lea. 

Nu ne gândim să destrămăm şubreda şi inconsistenta în- 
şirare de afirmaţii a dlui Morus din Farul invizibil. Deşi ar fi 





* Telegraful Român, an LXXXIV, n. 49, 29 nov. 1936, pp. 2-3. Nesemnat. 

un deliciu rar pentru cititorii ziarului nostru. Ar putea con- 
templa o mostră clasică de vicleşug iezuitic în judecată, vicle- 
şug care se demască îndată în contraziceri şi minciuni patente. 

Căci ce atenție mai merită afirmaţia că în pastorala ie- 
rarhilor ortodocşi nu se vorbeşte de viaţa viitoare, când se 
spune în ea atât de clar despre comunism că: 


„Pretinde că omul nu e decât trup, lipsit de suflet şi 
toate trebuințele omului s-ar opri la: mâncare, băutură, îm- 
brăcăminte şi adăpost, dincolo de moarte — aşa zic proo- 
rocii cei mincinoşi ai bolşevismului — nu mai e nimic, totul 
e aici pe pământ”? 


_ Nu se vorbeşte apoi într-un pasaj întreg despre viața 
viitoare, deducându-se din credinţa în ea atitudinea omului 
faţă de bunurile pământeşti? 


„A ne lega sufletele numai de bunurile acestei vieți şi a 
uita de viața cea veşnică ce ne aşteaptă înseamnă a ne 
pierde sufletul, care este mai de preț decât toate bogăţiile 
lumii”, zice admirabil de duhovniceşte şi de creştineşte 
Pastorala ierarhilor ortodocşi. 


Domnului Morus nu-i place că ierarhii ardeleni afirmă 
credinţa în trăinicia neamului românesc cât va dura lumea. 


„Probabil uitând Preasfinţiile Lor de veşnicia suprana- 
turală, s-au gândit numai la vorba aceea, că: românul are 
şapte vieți în pieptu-i de aramă şi în veci nu piere. Asemenea 
confuzii şi răstălmăciri viciază întreagă logică internă a 
acestei pastorale.” 


Cum poate cineva să răstălmăcească cu o asemenea 
perfidie mistică sensul unei pastorale a cărei idee centrală 

este tocmai valoarea netrecătoare a sufletului şi legătura lui 
cu ţintele supranaturale ale vieții? 

Dar ierarhii ardeleni vorbesc nu numai ca ortodocşi, ci 
şi ca români. Între neam şi credința creştină nu-i nicio con- 
trazicere în Ortodoxie. Un catolic nu poate vorbi aşa, înțe- 
legem; mai ales când îl cheamă Morus şi când neamul 
despre care vorbeşte e cel românesc. 

Numai pentru a găsi nod în papură, obiectează dl 
Morus că în Pastorală nu vorbesc ierarhii ortodocşi contra 
avortului. Doar nu era vorba de avort, ci de comunism. De 
unde, apoi, această mare dragoste pentru căsătorie într-o 
confesiune pentru care căsătoria e socotită un lucru inferior, 
pe care trebuie s-o evite preoții, şi este o legătură care se în- 
cheie numai prin consimţământul părților şi unde, în sfârşit, 
nu uniunea mistică spirituală este dătătoare de ton, ci unirea 
carnală? Ca şi în problema naţiunii, aşa şi în cea a căsătoriei, 
numai Ortodoxia are o concepție înălțătoare, pozitivă şi con- 
secventă, pe când catolicismul e plin de echivocuri şi de ne- 
sinceritate. 

lezuitismul dlui Morus se demască deplin şi în a treia 
obiecţie, acuzând Pastorala că îndeamnă poporul să țină la 
bunuri şi să le sporească, fără a-i arăta şi limitele creştine 
ale posesiei şi folosirii lor: adică omul este numai girantul 
bunurilor, Dumnezeu este proprietarul lor adevărat şi omul 
le va folosi în conformitate cu voia Lui, făcând mai ales mi- 
lostenii. Lucrul acesta îl spune însă clar Pastorala: 


„Bunurile pământeşti le stăpânim ca nişte ispravnici vre- 
melnici (dl Morus nu înțelege cuvântul ispravnic, ci numai 
pe cel de girant) ai lui Dumnezeu, având să-l dăm seama de 
felul cum le-am întrebuințat. Grija noastră cea de căpetenie 
trebuie să fie grija pentru sufletul nostru, care e comoara 

cea mai scumpă ce ne-a încredinţat-o bunul nostru Părinte 
ceresc şi cu care putem intra în viaţa cea veşnică”. 


De altfel, putem aminti că mult lăudatele enciclice pa- 
pale n-au împiedicat clerul spaniol să acumuleze avuţiile 
cele uriaşe şi n-au salvat niciuna din țările catolice. Centrul 
german, al cărui program se inspira din enciclicele papale, 
n-a făcut nimic nici el pentru împiedicarea comunismului. 

E semnul unei mari mărginiri intelectuale să te legi de 
forma unei cărți, a unui articol şi să consideri măsură după 
care să măsori altă carte orice alt articol în aceeaşi chestiune. 
DI Morus nu mai vede dincolo de enciclicele papilor Leon 
al XIII-lea şi Pius al XI-lea. Pastorala ierarhilor ortodocşi nu 
foloseşte forma şcolărească şi pedantă, înțepenită în defini- 
ţii, a enciclicelor papale. Ea nu se adresează mai multor ne- 
amuri, pentru care trebuie să cauţi un limbaj mai incolor şi 
în care să nu poți da glas şi iubirii de neam. Ea este adresată 
de ierarhi români poporului român, în limbajul bisericesc 
tradițional, plin de dulceaţă părintească şi de imagini con- 
sacrate. Ea vorbeşte româneşte şi bisericeşte. Iar cine vrea 
să strângă în sistem ideile din ea, găseşte întreaga gândire 
creştină. 

Nu mai insistăm. Reaua credinţă a acestor străini, care 
s-au instalat între noi în funcţia arogantă de dascăli, e prea 
evidentă. Fiți mai cuviincioşi, domnilor oaspeţi! 


; 
4 





Probleme şcolare” 


Eminentul istoric şi judiciosul pedagog, di profesor I. 
Lupaş, şi-a adunat recent într-un volum cu titlul de mai sus 
o serie de articole, cuvântări şi studii în legătură cu proble- 
mele învățământului românesc de toate gradele. Viaţa şcolii 
româneşti, de la război până azi, trece pe dinaintea noastră, 
cu întrebările, cu lipsurile, cu idealurile şi reformele dese 
care au frământat-o, ca într-un film nu numai complet şi 
bogat, ci şi palpitant prin căldura ce-a pus-o autorul în dez- 
baterea acestor probleme, prin dragostea şi grija pentru 
şcoală, care tremură în fiecare rând al cărții. 

Atent continuu la funcţia aceasta atât de esenţială pen- 
tru dezvoltarea sănătoasă a unui popor, autorul a sesizat 
prompt fiecare anomalie, orice intenţie de reformă păgubi- 
toare, arătându-le opiniei publice şi factorilor responsabili 
prin articole de ziar şi prin intervenţii de la tribuna parla- 
mentară, propunând totdeauna soluţii remarcabile prin spi- 
ritul lor cumpănit şi just. 

Cu deosebire autorul a înfierat adeseori în cuvinte ener- 
gice şi cu argumente convingătoare pacostea deselor re- 


* Telegraful Român, an LXXXINV, nr. 52, 19 dec. 1936, p. 1. Semnat: Dr. 
D. Stăniloae. 

forme şcolare, care au zdruncinat serios învățământul ro- 
mânesc. Povestea clasei a 8-a de liceu s-a încurcat atât de 
mult numai în câţiva ani, încât nu cred că mai ştie vreun ce- 
tățean, care nu e profesor secundar sau n-are copil în liceul 
superior, câte clase mai are liceul în prezent: 7 sau 8? Cu- 
vântul marelui pedagog german, Wilhelm Rein, amintit de 
dl profesor Î. Lupaş, că în țara sa, țara pedagogilor şi a filo- 
sofilor, orice reformă şcolară cere un timp de două secole 
pentru a se formula o judecată definitivă asupra ei, poate 
constitui pentru „reformo-mania” guvernelor noastre o sen- 
tință distrugătoare. 

Nu mai puțin se ridică dl profesor 1. Lupaş împotriva 
diverselor tendinţe ale unor miniştri care, trecând pe la in- 
strucție, au vrut să dea liceului un program în care să do- 
mine aproape numai specialitatea lor. E cunoscut în acest 
sens planul fostului ministru, dl I. Petrovici, de-a face din 
liceu o şcoală pur filosofică. 

Just în idei şi bogat în argumente este studiul „Legea în- 
vățământului particular”, în care învățatul profesor pledează 
minunat pentru şcoala confesională. Combătând afirmația 
că şcoala confesională ar fi un anacronism istoric, autorul 
arată că această instituţie, care s-a dovedit atât de folositoare 
unei bune educaţii, există în statele cele mai civilizate: 


„În Suedia de exemplu, spune autorul, țară fericită şi 
vestită prin totala ei lipsă de analfabeți, deşi e cârmuită în 
timpul de faţă de un guvern socialist, e posibil totuşi ca 
arhiepiscopul din Upsala, reprezentantul suprem al auto- 
rității bisericeşti, să fie totdeauna şi procancelarul (prorec- 
torul) universităţii de stat din acelaşi oraş, după cum de 
asemenea e posibil ca inspecția întregului învățământ primar 
suedez să fie lăsată în grija preoțimii [...], iar un fost ministru 

englez, John Gorst, făcea la 1898 constatarea că numai în 
acele şcoli săteşti se poate realiza un proces, în fruntea că- 
rora se află un preot energic şi luminat.” (p. 75) 


Noi putem adăuga ca un comentariu pe marginea aces- 
tei cărți, care ne dezvăluie atmosfera de nesiguranţă, de in- 
stabilitate şi de contradicții în care s-a legiferat în materie 
de învățământ, că ea se datorează absenței unei concepții 
precise despre om, despre ființa şi destinul lui, în mintea 
guvernanţilor noştri. S-a legiferat pe întuneric, cum foarte 
bine spune autorul, fără lumina unui țel clar şi sigur, ci doar 
după impresii şi pasiuni de-o clipă. Am putea spune că în 
pedagogia noastră de stat — nu a singuraticilor pedagogi, 
deşi mai că putem să-i înglobăm şi pe ei în această judecată 
— lipseşte şi azi conştiinţa precisă a unui țel care trebuie fixat 
înaintea întregii iconomii a învățământului românesc. Pe- 
dagogia Ministerului Instrucțiunii nu e însuflețită statornic 
şi în toate detaliile dispoziţiilor sale de o ţintă supremă, ci 
îşi schimbă obiectul ardorii sale de la o zi la alta, sub impre- 
sia împrejurărilor şi întâmplărilor care se perindă pe scena 
actualității, sau, descurajat, lasă problema direcţiei educa- 
tive (cea mai importantă în pedagogie) la voia fiecărui pro- 
fesor sau a întâmplării: să vedem ce-o ieşi. 

E de vină, se înțelege, şi pedagogia universităţilor noas- 
tre, pentru că ea trebuie să ofere statului, luminat şi confir- 
mat, pe bază de studiu şi de experiență, un ideal al 
învățământului. Dar acesta lipseşte, pe cât mi se pare, sau 
în orice caz e mereu în faza controverselor. 

Rana mai ascunsă a întregii neputinţe, de a găsi o di- 
recţie pe care urmându-o poate fi format într-adevăr un om 
şi un român cum ne trebuie, stă în nesocotirea omului ca 

ființă care depăşeşte prin natura şi destinaţia sa viaţa pă- 
mântească, fie ea concepută mai eroic sau foarte oportunist. 

Singura antropologie reală şi adevărată, care ţine cont 
de toată natura omului cu toate virtualitățile şi aspiraţiile ei 
indestructibile şi care oferă toate mijloacele pentru dezvol- 
tarea uşoară şi sănătoasă a ceea ce-i şi autentic, dar şi nobil 
în om (pentru că nobilul e mai adânc, mai originar şi mai 
esenţial în om decât meschinul), este antropologia creştină. 

Omenirea nu va avea o pedagogie adevărată, reuşită, 
decât atunci când va pune la bazele ei antropologia creştină, 
luminată azi şi amplificată în înțelesurile ei şi de psihologia 
mai nouă. O minunată încercare de clarificare a antropolo- 
giei creştine ortodoxe, ca bază a pedagogiei integrale (nu 
numai a învățământului religios), a dat teologul rus V. Zen- 
covschi în Problemele educației în lumina antropologiei creştine 
(Paris, 1934). 

Să nădăjduim că prin lucrări ca cea a dlui profesor I. Lupaş 
se va netezi şi la noi drumul spre această stare de lucruri. 


A 


Pta 


rai 


Mijlocitorul” 


Sărbătoarea Crăciunului reaminteşte momentul în care 
între noi şi Dumnezeu intervine un Mijlocitor. 

A ne pătrunde viu de necesitatea unui Mijlocitor între 
noi şi Dumnezeu, înseamnă a înțelege pe jumătate uriaşa 
importanţă a Întrupării şi permanenta slujbă pe care o în- 
deplineşte pentru noi Domnul nostru lisus Hristos. 

La Dumnezeu nu se poate înălța niciunul din noi prin 
propriile sale puteri intelectuale sau morale. Sunt aşa de slabe 
aceste puteri şi rătăcesc aşa de uşor chiar şi când sunt bine in- 
tenționate. De câte ori nu s-a umplut omul păgân de iluzia că 
a atins în vreo categorie din experienţele sale lăuntrice, sau din 
realizările sale artistice şi ideologice, picioarele sfinte ale lui 
Dumnezeu? Şi totuşi ce repede şi-a dat seama că bănuiala sa a 
fost o scurtă autoînşelăciune. A schimbat astfel pe rând reli- 
giile, aşa cum schimbă filosofia sau politica sistemele sale care 
nu vor să ştie pe Hristos singurul Mijlocitor spre Dumnezeu. 

Între făptură şi Dumnezeu există o prăpastie, fie că ne 
dăm limpede seama de ea, fie că o acoperim pentru câte un 
moment cu o punte iluzionară. 





* Telegraful Român, an LXXXIV, nr. 53, 25 dec. 1936, p. 2. Semnat: Dr. 
D. Stăniloae. 

Peste prăpastia aceasta, cu un picior pe malul nostru, 
cu celălalt pe malul dumnezeiesc, stă, aşezat de Tatăl, 
Mijlocitorul. 

Prin omenitatea Sa lisus Hristos face parte dintre oa- 
meni, din ciclul naturii omeneşti şi implicit din ciclul între- 
gii naturi create. Ca atare el a comunicat şi comunică cu noi 
nu numai prin învățătura şi disciplina de viaţă ce ne-a dat-o, 
ci şi intern, ființial, prin adâncurile firii omeneşti, datorită 
acelei unități şi comuniuni ce există îndeobşte între indivizii 
din cadrul aceleiaşi naturi. Intercomunicările, interinfluen- 
țele de la distanţa între rudenii şi uneori şi între necunos- 
cuți, intercomunicări şi interinfluenţe care avem dreptul să 
presupunem că nu toate ajung până la lumina conştiinţei 
noastre, dovedesc cu prisosință existența unei oarecare uni- 
tăți vii, dinamice, în natura umană. Persoanele apar ca nişte 
actualizări ipostatice în cadrul acestei unități de natură, cu 
libertatea şi originalitatea determinată într-o anumită mă- 
sură de această unitate. Desigur nici unitatea de natură între 
oameni nu trebuie înțeleasă ca absolută şi covârşitoare, nici 
separaţia vizibilă între persoane ca mergând la extrem. E şi 
aici una din acele împletiri şi reciproce intercondiționări de 
antinomii, care se întâlneşte în toate aspectele mai esenţiale 
ale realității. Prin voință, persoana umană poate, în mare 
măsură, să pună stavilă acelor comunicări ființiale ce-i vin 
de la fraţii săi întru omenitate. Se pare că iubirea este facto- 
rul care dă cea mai mare frecvenţă şi intensitate acestor miş- 
cări fiinţiale de la om la om. Cu cât iubeşti mai mult, cu atât 
influenţezi şi transmiţi din tine mai mult semenilor tăi şi 
primeşti de la ei mai mult. 

lisus care iubeşte omenirea cu o iubire infinită, o influ- 
enţează uriaş. Omenirea care-L iubeşte formează într-ade- 

văr Trupul Lui mistic şi sobornicesc (nu individual). În acest 
ciclu unitar, în acest Trup influenţat de lisus, nu intră însă 
şi cei ce se închid cu totul față de EI, prin ura lor. 

Dar firea omenească a lui lisus e străbătută de cea dum- 
nezeiască, e firea Fiului lui Dumnezeu. Prin firea Lui ome- 
nească îşi transmite însuşi Dumnezeu puterile Sale de 
înnoire şi înălțare în omenire. Prin Hristos comunică Dum- 
nezeu cu noi şi numai prin El. Şi viceversa, avânturile noas- 
tre de-a ne ridica spre Dumnezeu, neputincioase de-a se 
lansa spre depărtările ameţitoare în care locuieşte cel ne- 
apropiabil, îşi găsesc în omenitatea lui lisus aşa de apropiată 
de noi nu numai o insulă de popas, ci şi o luntre care ne 
zboară într-o clipă până dincolo de zările omenescului. Prin 
Hristos-Omul aflăm pe Dumnezeu. Hristos ne ajută să ne 
înălțăm, întărind iubirea noastră slabă, luminând înţelege- 
rea noastră şchioapă, dinamizând gestul nostru spre faptă 
şi, mai ales, luându-ne aşa slabi şi defectuoşi cum suntem 
la brațul său şi prezentându-Se cu noi Tatălui pe care-L 
roagă continuu să ne primească. 

Prin Hristos ne vin darurile de la Dumnezeu, Hristos e 
în continuă slujbă de mijlocire umilită la Tatăl pentru noi. 
EI e cu alte cuvinte Arhiereul, sau Preotul prin excelență. 

Arhiereii şi preoții ceilalți nu sunt decât organele vizi- 
bile prin care Arhiereul cel adevărat varsă oamenilor de la 
Tatăl şi de la Care luând rugăciunile pentru oameni le face 
ale Sale în fața Tatălui. Din Preoţia lui Hristos se alimen- 
tează şi se explică preoția în Biserică. 

Cei ce neagă preoția neagă în fond necesitatea Mijloci- 
torului, afirmând că între ei şi Dumnezeu nu e nicio prăpa- 
stie. Ei cred că Dumnezeu e ţintă pasivă la care urcuşul 
depinde numai de voinţa lor. Ei nu ştiu că are şi Dumnezeu 

o voinţă şi trebuie întrebat şi El de condiţiile în care permite 
să se apropie necurăţiți de El. Ei însă nu se pot curăți sin- 
guri. Numai Dumnezeu îi poate curăți. Dar pentru aceasta 
e necesară lucrarea preotului, jertfa şi rugăciunea lui pentru 
ei. Ar fi o mare aroganță ca oamenii să vrea să-şi aleagă 
Preotul, Mijlocitorul, ale cărui rugăciuni de mijlocire vor fi 
ascultate de Dumnezeu. Pe el numai Dumnezeu îl poate 
alege ca să-l poată şi iubi şi, prin aceasta, asculta. 

